
1 
Ştiinţa deducției 


Sherlock Holmes îşi luă flaconul de pe colțul poliţei 
şemineului şi îşi scoase seringa pentru injecții subcutanate din 
frumoasa cutie îmbrăcată în piele. Fixă acul cu degetele sale 
lungi, nervoase şi-şi suflecă manşeta stângă. Pentru câteva 
momente, îşi privi gânditor antebraţul şi încheietura 
puternice, presărate cu nenumărate urme de înţepături de ac. 

In cele din urmă, înfipse vârful ascuţit acolo unde îi era 
locul, apăsă micul piston şi se lăsă în fotoliul de catifea, cu un 
geamăt lung de satisfacţie. 

Fusesem martor la acest spectacol de trei ori pe zi, luni 
de-a rândul, dar tot nu reuşisem să mă obişnuiesc cu asta. 
Dimpotrivă, de la o zi la alta devenisem tot mai nervos la 
vederea acestei scene şi îmi făceam mustrări de conştiinţă, în 
fiecare noapte, la gândul că nu avusesem niciodată curajul 
să-mi exprim dezaprobarea. 

De nenumărate ori îmi jurasem ca îi voi spune ce 
aveam pe suflet; dar tocmai aerul distant şi nepăsător al 
tovarăşului meu te încredința că era ultima persoană din lume 
cu care ţi-ai fi permis astfel de familiarităţi. Aptitudinile sale 
extraordinare, siguranţa de sine şi variatele sale calităţi 
neobişnuite, de care îmi dădusem seama personal, toate 
acestea îmi luau curajul de a-l contrazice în vreun fel. 

Şi totuşi, în acea după-amiază, fie din cauza vinului 
Beaume pe care îl băusem la masa de prânz, fie din cauza 
exasperării tot mai mari la care mă aduceau obiceiurile sale 
urmate neabătut, am simţit, deodată, că nu mă mai pot 
abţine. 

— Astăzi cine urmează la rând, l-am întrebat, morfina 
sau cocaina? 

El şi-a ridicat, cu încetineală, ochii de pe volumul vechi, 
scris în engleza veche, pe care îl deschisese. 

— Cocaina, a zis el, într-o soluţie de şapte la sută. Nu 
vrei să încerci şi tu? 

— Cu siguranţă nu!, am răspuns răstit. Încă nu m-am 
refăcut după campania afgană. Nu-mi pot permite să mă 
suprasolicit în continuare. 


Izbucnirea mea violentă îl făcu să zâmbească. 

— Poate că ai dreptate, Watson, a zis el. Presupun că 
are influenţe negative pentru corp. Dar găsesc că, mai presus 
de orice, stimulează şi limpezeşte atât de bine mintea, încât 
efectul său secundar devine un fapt de mică importanţă. 

— Dar gândeşte-te!, am spus pe un ton serios. 
Gândeşte-te la urmări! Poate că, după cum spui, creierul tău 
este stimulat şi provocat la o activitate intensă, dar acesta 
este un proces patologic şi morbid ce implică modificarea 
rapidă a ţesuturilor şi care poate duce, în cel mai bun caz, la 
slăbirea constantă a capacităţii de reacţie. Şi, de altfel, ştii ce 
stări negative ai după aceea. Nu merită să faci asta! De ce ai 
risca să-ţi pierzi aptitudinile extraordinare, cu care ai fost 
înzestrat, în schimbul unei simple plăceri trecătoare? Ştii că 
îţi vorbesc nu numai ca prieten, ci şi ca medic răspunzător, 
până la un punct, de sănătatea dumitale. 

Nu părea jignit. Dimpotrivă, îşi uni vârfurile degetelor şi 
îţi rezemă coatele de braţele fotoliului, ca un om cu chef de 
vorbă. 

— Mintea mea, a zis el, se răzvrăteşte când nu are de 
lucru. Îmi trebuie probleme, activitate; dă-mi de rezolvat cea 
mai încurcată criptogramă sau cea mai complicată analiză şi 
mă voi simţi în mediul meu. Şi atunci mă voi putea lipsi 
de stimulentele artificiale. Detest rutina monotonă a vieţii. 

Tânjesc după exaltarea minţii. De aceea mi-am şi ales o 
meserie neobişnuită sau, mai bine zis, mi-am creat-o; 
deoarece sunt unicul din lume. 

— Unicul detectiv neoficial?, am întrebat ridicând din 
sprâncene. 

— Unicul detectiv consultant neoficial, mi-a răspuns. Eu 
reprezint ultima şi cea mai înaltă instanţă de judecată în 
domeniu. Atunci când Gregson, Lestrade sau Athelney Jones 
sunt depăşiţi de situaţie — ceea ce, între noi fie vorba, li se 
întâmplă în mod obişnuit —, rezolvarea cazului rămâne în 
seama mea. Examinez datele, în calitate de expert, şi îmi 
formulez opinia, în calitate de specialist. In astfel de cazuri nu 
pretind niciun fel de recunoaştere. Numele meu nu apare în 
niciun ziar. Cea mai mare răsplată pentru mine o constituie 
însăşi munca, plăcerea de a găsi un prilej de a-mi folosi 
capacităţile speciale. De altfel, chiar dumneata ai cunoscut 


metodele mele de lucru în rezolvarea cazului lui Jefferson 
Hope. 

— Da, într-adevăr, i-am răspuns cordial. În viaţa mea 
nu m-a uimit ceva atât de tare. Chiar am inclus cazul într-un 
mic volum, cu titlul oarecum fantastic „Un studiu în roşu“. 

El dădu din cap cu tristeţe. 

— M-am uitat prin el, spuse Holmes. Sincer să fiu, nu 
pot să te felicit pentru el. Munca de detectiv este, sau ar 
trebui să fie, o ştiinţa exactă şi ar trebui să fie aplicata în 
acelaşi mod raţional, fără implicări emoţionale. Dumneata ai 
încercat să-i adaugi puţin romantism, fapt ce are acelaşi efect 
ca strecurarea unei poveşti de dragoste sau a unei răpiri în 
cea de-a cincea teoremă a lui Euclid. 

— Dar chiar a existat o poveste romantică, m-am opus 
eu. Nu puteam să ascund adevărul. 

— Unele fapte trebuiau lăsate la o parte sau, cel puţin, 
să păstrezi un anumit echilibru în expunerea lor. Singurul 
aspect ce merita să fie menţionat în legătură cu acest caz era 
raţionamentul analitic inedit, de la efect la cauză, prin care 
am reuşit să-l rezolv. 

Mă plictisea această critică adusă unei lucrări ce fusese 
scrisa anume să-l măgulească. De asemenea, mărturisesc că 
mă enerva egocentrismul lui datorită căruia ar fi vrut, se 
pare, ca fiecare rând al lucrării mele să fi fost dedicat faptelor 
sale nemaipomenite. Nu o dată, în toţi acei ani cât locuisem 
cu el în Baker Street, observasem că dincolo de felul său 
liniştit şi metodic se afla o oarecare vanitate. Totuşi, nu i-am 
răspuns şi am început să-mi îngrijesc piciorul rănit. Cu ceva 
timp în urmă. un glonţ Jezail mi-l străpunse şi, chiar dacă nu 
mă împiedica să merg, mă sâcâia cum se schimba vremea. 

— A crescut numărul clienţilor mei de pe continent în 
ultimul timp, zise Holmes după o pauză, umplându-şi pipa 
veche din rădăcină de măceş. Am fost consultat săptămâna 
trecută de François le Villard, care, după cum probabil ştii, a 
ajuns de curând printre cei mai de seamă detectivi francezi. E 
înzestrat cu intuiţia sigură a tipului celtic, dar are unele 
lipsuri în privinţa ştiinţelor exacte, care sunt esenţiale pentru 
a-şi spori priceperea. Cazul se referea la un testament şi 
prezenta unele aspecte interesante. Am avut posibilitatea să-i 
expun două cazuri asemănătoare, unul petrecut la Riga, în 


1857, iar celălalt la St. Louis, în 1871, care i-au sugerat 
soluţia potrivită. lată scrisoarea în care îşi exprima 
recunoştinţa pentru sprijinul pe care i l-am acordat şi pe care 
am primit-o în dimineaţa asta. 

În timp ce vorbea îmi arunca o scrisoare mototolită. 

Chiar dacă am privit-o în treacăt, am fost frapat de 
expresiile  admirative, pretutindeni în text, precum 
magnifique, coup-de-maitre!, tours-de-force?, toate dovedind 
admiraţia entuziastă a francezului. 

— Întocmai unui elev care se adresează învățătorului 
său, am zis. 

— Ei, îmi supraestimează sprijinul acordat, a zis 
Holmes vesel. El însuşi este un tip destul de înzestrat. Are 
două dintre cele trei calităţi necesare detectivului ideal. Are 
spirit de observaţie şi spirit de deducție. Are lipsuri doar la 
capitolul cunoştinţe, dar acestea pot fi dobândite în timp. 
Acum traduce în franceză modestele mele lucrări. 

— Lucrările dumitale? 

— Cum, nu ştiai?, a spus el râzând. Da, mă fac vinovat 
de mai multe monografii. Toate au subiecte tehnice. lata aici, 
de exemplu, lucrarea „Despre diferenţele dintre scrumurile de 
tutun“. Enumăr o sută patruzeci de sortimente de trabucuri, 
ţigări şi tutunuri de pipă, ilustrând prin planşe colorate 
diferenţele dintre scrumuri. Este un element nelipsit din 
procesele penale şi care, uneori, are o importanţă 
covârşitoare în oferirea de indicii. Dacă poţi spune cu 
certitudine, de exemplu, că o anumită crimă a fost făcută de 
un om care fuma o ţigară din India, acest fapt, în mod 
evident, îţi va preciza aria cercetărilor. Pentru un ochi avizat, 
între scrumul negru al unei Trichinopoly şi praful alb al unei 
Bird's Eye este o diferenţă la fel de mare ca între o varză şi 
un cartof. 

— Ai un talent extraordinar pentru detalii, am spus. 

— Recunosc importanţa lor. lată şi monografia mea 
asupra depistării urmelor de paşi, cu unele observaţii asupra 
utilizării ghipsului ca mijloc de conservare a amprentelor. lar 
aici am o scurtă lucrare inedită despre influenţa pe care o are 


1 Lovitură de maestru (1b. franceza). 
2 Realizare iscusită (Ib. franceză)/ 


meseria asupra formei mâinilor, cu ilustraţii ce înfăţişează 
mâini de pietrari, marinari, tăietori de plută, tipografi, ţesători 
şi şlefuitori de diamante. Toate acestea au o mare importanţă 
practică pentru detectivul profesionist, mai ales în cazul 
cadavrelor neidentificate sau pentru descoperirea 
antecedentelor criminalilor. Dar poate că te plictisesc cu 
hobby-ul meu. 

— Ba deloc, i-am răspuns hotărât. Ma interesează în 
mod deosebit, mai ales de când am avut prilejul să văd cum 
aplici practic toate acestea. Dar mai devreme ai adus vorba 
despre observaţie şi deducție. Desigur, una o implică pe 
cealaltă, într-o anumită măsură. 

— Păi, nu e chiar aşa, răspunse el, lăsându-se cu 
plăcere în fotoliu şi scoțând din pipă rotocoale albastre, 
groase. De exemplu, spiritul meu de observaţie îmi indică 
faptul că tu ai fost azi-dimineaţă la Oficiul poştal de pe strada 
Wigmore, iar spiritul de deducție îmi spune ca ai expediat o 
telegramă. 

— Întocmai, am zis. Ai dreptate în ambele privinţe. Dar 
trebuie să mărturisesc că nu înţeleg cum ţi-ai dat seama de 
asta. N-a fost ceva planificat şi n-am vorbit cu nimeni. 

— E foarte simplu, remarca el amuzându-se de uimirea 
mea. Este atât de simplu, încât orice explicaţie e de prisos; şi 
totuşi, ea ar putea folosi la sublinierea importanţei pe care o 
au observaţia şi deducţia. Spiritul de observaţie îmi arată ca 
ai pe pantofi pământ roşiatic. Chiar în faţa Oficiului poştal de 
pe strada Wigmore a fost scos pavajul, iar pământul s-a 
împrăştiat peste tot, astfel încât nu poţi intra în oficiu fără sa 
treci prin el. Pământul are o nuanţă roşiatică specifică, pe 
care nu o întâlneşti, după câte ştiu eu, nicăieri în zonă. Asta 
îmi spune spiritul de observaţie. Restul este deducție. 

— Şi cum ai dedus ca am trimis o telegramă? 

— Ei bine, am ştiut cu certitudine că nu ai redactat o 
scrisoare, de vreme ce fusesem împreună întreaga dimineaţă. 
În plus, în biroul tău văd o coală de timbre şi un teanc de cărţi 
poştale. De ce te-ai fi dus la oficiul poştal dacă nu să trimiţi o 
telegramă? Înlătură toţi ceilalţi factori şi cel care rămâne 
trebuie să fie cel adevărat. 

— În cazul meu se potriveşte, i-am răspuns după un 
moment de gândire. Dar problema era, aşa cum spui, dintre 


cele mai simple. Crezi că aş fi prea îndrăzneţ dacă ţi-aş 
supune teoriile unui test mai dificil? 

— Dimpotrivă, spuse el, asta m-ar împiedica să-mi 
administrez o nouă doză de cocaină. Aş fi încântat să analizez 
orice problemă pe care mi-ai prezenta-o. 

— Te-am auzit spunând că este dificil ca să folosească 
cineva zilnic un obiect fără să lase asupra lui amprenta 
propriei sale individualităţi, astfel încât unui observator 
experimentat îi va fi uşor să afle cui îi aparţine. lată un ceas 
în posesia căruia am intrat de curând. Eşti amabil să-mi spui 
părerea ta despre caracterul sau obiceiurile fostului 
proprietar? 

l-am dat ceasul, amuzându-mă puţin în sinea mea 
pentru că ştiam că testul era imposibil de rezolvat şi 
intenţionam să-i dau, astfel, o lecţie pentru tonul oarecum 
dogmatic pe care îl folosea uneori. Cântări ceasul în mână, 
privi atent cadranul, deschise capacul şi examina 
mecanismul, întâi cu ochiul liber şi apoi cu o lupă convexă 
puternică. Nu m-am putut abţine să nu zâmbesc văzându-i 
dezamăgirea când, în cele din urmă, închise iar capacul şi mi- 
| dădu înapoi. 

— Am prea puţine date, spuse el. Ceasul a fost curăţat 
de curând, fapt ce mă lipseşte de cele mai grăitoare indicii. 

— Ai dreptate, i-am răspuns. A fost curăţat înainte să- 
mi fie trimis. 

În sinea mea îi reproşam tovarăşului meu că găsise o 
scuză atât de fragilă şi neconvingătoare pentru a-şi ascunde 
eşecul. Ce informaţii ar fi putut oferi un ceas necurăţat? 

— Deşi nesatisfăcătoare, cercetările mele n-au fost 
complet zadarnice, observa el uitându-se fix în tavan cu o 
expresie visătoare, ştearsă. Dacă nu greşesc, pot spune că i-a 
aparţinut fratelui dumitale mai mare, care l-a moştenit de la 
tatăl vostru. 

— Ţi-ai dat seama de asta după inițialele H.W. de pe 
spate, fără îndoială! 

—  Întocmai. W. corespunde numelui dumitale de 
familie. Ceasul e de acum vreo cincizeci de ani, iar inițialele 
sunt la fel de vechi ca şi ceasul; prin urmare, a fost făcut 
pentru ultima generaţie. De obicei, bijuteriile sunt moştenite 
de fiul cel mare care, de cele mai multe ori, are acelaşi nume 


ca şi tatăl. Dacă îmi aduc bine aminte, tatăl dumitale a murit 
acum mulţi ani. Deci, ceasul a aparţinut fratelui dumitale mai 
mare. 

— Până aici ai dreptate, am spus. Altceva? 

— Era un om neglijent — foarte neglijent şi nepăsător. 
A avut unele ocazii favorabile în viaţă, dar le-a irosit; a trăit o 
vreme în sărăcie, cu scurte perioade de bunăstare şi, în cele 
din urmă, s-a apucat de băutură şi a murit. Asta e tot ce am 
putut să aflu. 

Am sărit de pe scaun şi am început să umblu agitat 
prin cameră, cu sufletul plin de amărăciune. 

— Este nedemn să faci asta, Holmes, i-am zis. N-aş fi 
crezut că ai putea să te pretezi la aşa ceva. Ai făcut 
investigaţii în ceea ce priveşte viaţa nefericitului meu frate şi 
acum pretinzi că ai dedus aceste informaţii printr-o metodă 
fantezistă. Nu poţi să-mi ceri să cred că ai citit toate astea în 
vechiul său ceas! E inuman să susţii asta şi, ca s-o spun de-a 
dreptul, văd aici un oarecare şarlatanism. 

— Dragul meu doctor, spuse cu un ton binevoitor, te 
rog să accepti scuzele mele. Privind faptele acestea ca pe o 
problemă abstractă, am pierdut din vedere cât de personal şi 
de dureros poate fi totul pentru dumneata. Totuşi, te asigur 
că nici măcar nu ştiusem că ai avut un frate până să-mi fi dat 
tu ceasul. 

— Atunci, pentru numele lui Dumnezeu, cum ai aflat 
toate acestea? Sunt absolut exacte, în cele mai mici detalii. 

— Eh, înseamnă că am avut noroc. Aş putea doar să-ţi 
spun care a fost rata probabilității. In niciun caz nu mă 
aşteptam să fiu atât de exact. 

— Nu cumva ai mers mai mult pe ghicite? 

— Nu, deloc. Nu merg niciodată pe ghicite. Este un 
obicei care mă revolta, care este distructiv pentru 
raţionamentul logic. Ţi se pare ceva ciudat doar pentru că nu 
urmăreşti şirul gândurilor mele şi nu observi faptele mărunte 
de care depind deducţiile importante. De exemplu, am 
început prin a afirma că fratele dumitale era un om 
nepăsător. Dacă examinezi partea de jos a ceasului, poţi 
vedea nu numai că este lovit în doua locuri, ci şi că e tăiat şi 
zgâriat peste tot, din cauza obiceiului de a ţine alte obiecte 
tari în acelaşi buzunar, monede sau chei. Desigur, nu e mare 


ispravă să presupui că un om care se poartă aşa de nesăbuit 
cu un ceas de cincizeci de guinee trebuie să fie un om 
nepăsător. Şi nu e mare lucru să presupui nici ca un om care 
moşteneşte un articol atât de valoros trebuie să fi avut şi alte 
privilegii în viaţă. 

Am dat de câteva ori din cap pentru a arăta că Îi 
urmăream raţionamentul. 

— Se obişnuieşte, printre cămătarii din Anglia, atunci 
când iau amanet un ceas, să zgârie numărul bonului cu un 
vârf ascuţit în interiorul capacului. Este mai la îndemână 
decât o etichetă şi nu există riscul de a pierde numărul sau 
de a-l pune altui obiect. În interiorul ceasului dumitale am 
văzut, cu lupa, nu mai puţin de patru astfel de numere. 
Deducţia: fratele dumitale era adeseori la strâmtoare. 
Următoarea deducție: el avea, ocazional, perioade de 
bunăstare, în caz contrar neputând să-şi răscumpere ceasul 
amanetat. În sfârşit, te rog să examinezi capacul interior, 
unde se află locul pentru cheiţă. Priveşte iniile de zgârieturi 
din jurul acestuia, făcute de cheiţa care nimerea pe alături. Ar 
fi putut un om treaz să facă asemenea zgârieturi? Acestea 
sunt nelipsite de pe ceasurile beţivilor. Ei întorc ceasul 
noaptea şi mâna lor nesigură lasă aceste urme. Ce găseşti 
misterios în toate astea? 

— E limpede ca lumina zilei, i-am răspuns. Regret 
nedreptatea pe care ţi-am făcut-o. Ar trebui să am mai multa 
încredere în aptitudinile dumitale minunate. Pot să te întreb 
daca ai acum vreo ancheta profesională în desfăşurare? 

— Nu am niciun a. De aici nevoia de cocaină. Nu pot 
trai fără muncă intelectuală. Pentru ce altceva merita să 
trăieşti? Vino aici, la fereastră. A mai existat vreodată o lume 
atât de jalnică, deprimantă şi fără rost? Priveşte cum ceața 
gălbuie învăluie strada şi casele mohorâte. Ce poate fi mai 
dezarmant de prozaic şi material? La ce bun toate aptitudinile 
extraordinare, doctore, dacă nu ai prilejul sa le pui în 
practică? Crima e ceva comun, viaţa e ceva comun şi numai 
calităţile comune îşi găsesc vreo utilitate în această lume. 

Deschisesem gura să răspund acestei tirade, când 
proprietăreasa ciocăni scurt la uşă şi intra aducând o 
carte de vizita pe o tava de alamă. 

— Va caută o tânără, domnule, spuse ea adresându-se 


tovarăşului meu. 


—  Domnişoara Mary Morstan, citi el. Hm! Nu-mi 
amintesc de numele acesta. Spuneţi-i domnişoarei să 


poftească, doamnă Hudson. Nu pleca, doctore. Aş prefera să 
rămâi. 


2 
Prezentarea cazului 

Domnişoara Morstan intra în cameră cu paşi hotărâți, 
având un aer liniştit. 

Era o tânără blondă, mică de statură, delicată, care 
purta mănuşi şi haine de cel mai bun-gust. Imbrăcămintea ei 
era totuşi de o simplitate ce sugera resurse limitate. Rochia 
era de un gri-bej închis, fără ornamente, iar pe cap avea un 
mic turban în aceeaşi nuanţă închisă, înveselită doar de o abia 
vizibila pană albă, prinsă într-o parte. 

Faţa ei nu avea nici trăsături armonioase şi nici nu 
avea un ten foarte frumos, dar exprima blândeţe şi căldura, 
iar în ochii mari, albaştri, se citea un spirit deosebit, 
atrăgător. Experienţa mea în materie de femei, care se 
extinde pe multe ţări de pe trei continente, nu-mi dăduse 
ocazia să întâlnesc un chip care să ofere o promisiune mai 
clara a unei firi rafinate şi sensibile. 

N-am putut să nu observ, în timp ce ea se aşeză pe 
scaunul oferit de Holmes, că buzele îi tremurau şi mâinile de 
asemenea, iar fiecare gest trăda o mare nelinişte interioară. 

— Am venit la dumneavoastră, domnule Holmes, 
pentru ca mai demult aţi ajutat-o pe doamna Cecil Forrester, 
a cărei angajată sunt, să rezolve o mică problemă cu caracter 
privat. A rămas impresionată de amabilitatea şi priceperea 
dumneavoastră. 

— Doamna Cecil Forrester, repetă el pe gânduri. 
Consider că i-am făcut doar un mic serviciu. In orice caz, după 
câte îmi amintesc, problema era una foarte simplă. 

— Nu şi pentru ea. Şi, oricum, eu nu sunt în aceeaşi 
situaţie. Nu-mi pot imagina ceva mai straniu, mai inexplicabil 
decât situaţia în care mă găsesc acum. 

Holmes îşi frecă mâinile, iar faţa i se lumină. Se aplecă 
înainte, cu o expresie de maximă concentrare pe chipul său 
cu trăsături acviline, bine conturate. 

— Prezentaţi-vă cazul, spuse el cu un ton sprinten, ca 
pentru o discuţie de afaceri. 

Aveam impresia că prezenţa mea era stânjenitoare. 

— Pe mine vă rog să mă scuzaţi, am spus ridicându-mă 
de pe scaun. 


Spre surprinderea mea, tânăra ridică mâna înmănuşată 
pentru a mă opri. 

— Dacă prietenul dumneavoastră, zise ea, ar avea 
amabilitatea de a rămâne, mi-ar face un serviciu nepreţuit. 

M-am aşezat din nou pe scaun. 

— Pe scurt, continuă ea, faptele sunt următoarele. 
Tatăl meu a fost ofiţer într-un regiment din India; el m-a 
trimis acasă când eram copil. Mama murise şi nu aveam nicio 
rudă în Anglia. Astfel, am fost dată la un pension liniştit din 
Edinburgh, unde am rămas până la vârsta de şaptesprezece 
ani. In 1878, tatăl meu, care era căpitan, a obţinut un 
concediu de douăsprezece luni şi a venit acasă. Mi-a 
telegrafiat de la Londra ca ajunsese cu bine şi mi-a cerut sa 
vin imediat la el, dându-mi adresa hotelului „Langham”, unde 
am aflat că, într-adevăr, acolo stătea căpitanul Morstan, dar 
că plecase în noaptea precedentă, fără să se mai înapoieze. 
Am aşteptat toată ziua, fără a avea vreo veste de la el. În 
acea noapte, după cum m-a sfătuit directorul hotelului, am 
informat poliţia şi a doua zi dimineaţa am dat anunţ în toate 
ziarele despre dispariţia lui. Cercetările noastre nu au avut 
niciun rezultat şi din acea zi şi până astăzi nu s-a mai auzit 
niciodată nimic despre nefericitul meu tată. Se întorsese 
acasă cu inima plină de speranţa că va avea parte de puţină 
linişte, de puţin confort şi în loc de toate astea... 

Işi duse mâna la gât şi vorbele îi fură curmate de un 
hohot de plâns. 

— Ce dată era?, întrebă Holmes deschizându-şi caietul 
de însemnări. 

— A dispărut pe 3 decembrie 1878 — aşadar acum 
aproape zece ani. 

— Ce s-a întâmplat cu bagajele lui? 

— Au rămas la hotel. Printre ele nu s-a găsit nimic care 
să ofere vreun indiciu — erau câteva haine, câteva cărţi şi 
numeroase obiecte rare aduse din Insulele Andaman. Fusese 
unul dintre ofițerii care  răspundeau acolo de paza 
condamnaților. 

— Avea prieteni în oraş? 

— Doar unul ne este cunoscut — maiorul Sholto, din 
regimentul tatălui meu, Regimentul 34 de infanterie din 
Bombay. Maiorul se retrăsese cu puţin timp în urmă şi locuia 


în Upper Norwood. Am luat legătura cu el, desigur, dar nici nu 
ştia că tovarăşul său de arme se afla în Anglia. 

— Este un caz foarte neobişnuit, a remarcat Holmes. 

— Şi încă nu v-am expus partea cea mai neobişnuită. 
Acum şase ani, mai exact pe 4 mai 1882, a apărut în ziarul 
„Times“ un anunţ prin care se solicita adresa domnişoarei 
Mary Morstan, menţionându-se că era în avantajul ei să 
răspundă acestei solicitări. Nu se dădeau niciun nume şi nicio 
adresă. La vremea respectivă tocmai intrasem ca guvernantă 
la familia doamnei Cecil Forrester. Urmându-i sfatul, mi-am 
publicat adresa la rubrica anunţuri. În aceeaşi zi am primit 
prin poştă o cutie de carton care conţinea o perlă foarte 
mare, strălucitoare. Înăuntru nu era niciun bilet. De atunci, în 
fiecare an, la aceeaşi dată, primeam o cutie asemănătoare, 
fără niciun indiciu din partea celui care le trimitea. Aceste 
perle au fost apreciate de un expert ca fiind de o varietate 
foarte rara şi de o mare valoare. Puteţi să vă convingeţi 
singur că sunt minunate. 

Spunând asta, deschise o cutiuţă plată şi îmi arăta şase 
dintre cele mai frumoase perle pe care mi-a fost dat să le văd 
vreodată. 

— Ceea ce mi-aţi povestit este foarte interesant, spuse 
Sherlock Holmes. Vi s-a mai întâmplat şi altceva? 

— Da, chiar astăzi. Acesta este şi motivul pentru care 
am venit la dumneavoastră. În dimineaţa asta am primit 
această scrisoare pe care poate vreţi sa o citiţi personal. 

— Va mulţumesc, spuse Holmes. Daţi-mi vă rog şi 
plicul. 

Ştampila poştei: Londra, S.W.; data: 7 iulie. Hm! In colţ 
avem o amprentă a degetului mare, probabil aparţinând 
poştaşului. Hârtia este de cea mai bună calitate. Plicul este de 
şase penny pachetul. Gusturi alese în privinţa articolelor de 
papetărie. Nicio adresă. Texul: 


Veniti la Teatrul Lyceum, la cea de-a treia coloană, în 
seara asta, la ora şapte. Dacă aveţi unele îndoieli, veniţi 
însoțită de doi prieteni. Sunteţi o femeie nedreptățită şi vi se 
va face dreptate. Nu anuntati poliția. Dacă veți face asta, 
totul va fi zadarnic. 

Prietenul dumneavoastră necunoscut 


— Ei, bine, avem de-a face cu un mister captivant! Ce 
intenţionaţi să faceţi, domnişoară Morstan? 

— Asta este exact ce voiam să vă întreb pe 
dumneavoastră. 

— Atunci, de buna seamă că vom merge împreună — 
dumneavoastră şi cu mine şi, desigur, doctorul Watson, care 
este omul cel mai potrivit pentru asta. Corespondentul 
dumneavoastră a specificat că puteţi veni cu doi prieteni, iar 
noi doi ne putem numi astfel, deoarece am mai lucrat 
împreună. 

— Dar dumnealui este dispus sa meargă?, întrebă ea 
cu rugăminte în glas şi în priviri. 

— Este o onoare pentru mine şi o plăcere totodată, am 
spus cu entuziasm, sa pot fi. de vreun folos. 

— Sunteţi amândoi foarte amabili, răspunse ea. Am 
dus o viaţă foarte retrasă şi nu am prieteni la care să pot 
apela. Este bine dacă voi fi aici la ora şase, nu? 

— Da, dar în niciun caz mai târziu, spuse Holmes. 
Totuşi, mai trebuie lămurit un lucru: acest scris este acelaşi 
cu cel de pe adresele cutiilor cu perle? 

— Le am aici, răspunse ea scoțând şase petice de 
hârtie. 

— Sunteţi, fără îndoială, un client model. Aveţi o intuiţie 
justă. Arătaţi-mi-le. Holmes aşeză hârtiile pe masă şi le privi 
în treacăt pe fiecare. Cu excepţia scrisorii, spuse el, toate 
celelalte au scrisul prefăcut; dar mi există nicio îndoială, 
autorul este acelaşi. Observaţi energia „e“-ului grecesc şi 
bucla „s“-ului de la sfârşitul cuvintelor. Fără îndoială, sunt 
scrise de aceeaşi persoană. Nu vreau să vă dau speranţe 
deşarte, domnişoară Mor stan, dar vă rog să-mi spuneţi: 
există vreo asemănare între acest scris şi acela al tatălui 
dumneavoastră? 

— Nimic nu poate fi mai diferit. 

— Mă aşteptam să spuneţi asta. Atunci ne vedem 
diseară, la ora şase. Vă rog să-mi permiteţi să păstrez 
peticele de hârtie. Până atunci poate mai fac unele cercetări; 
acum este doar trei şi jumătate. Au revoir, atunci. 

— Au revoir, spuse vizitatoarea noastră şi, privindu-ne 
pe rând cu un aer senin, amabil, ascunse din nou cutia cu 


perla la piept şi pleca în grabă. 

Rămânând la fereastra, am privit-o cum se îndepărta 
pe stradă, cu un mers vioi, până ce turbanul cenuşiu cu pana 
cea albă deveni un mic punct pierdut în mulţimea mohorâtă. 

— Ce femeie atrăgătoare!, am exclamat eu întorcându- 
mă spre tovarăşul meu. 

Işi aprinsese din nou pipa şi stătea relaxat pe spate, cu 
ochii închişi. 

— Oare? Nu am observat. 

— Eşti întocmai un automat, ca o maşină de calcul!, am 
exclamat. Uneori ai în dumneata ceva profund inuman. 

A zâmbit uşor. 

— Este primordial, exclamă el, să nu permiţi raţiunii să 
fie influenţată de unele calităţi personale! Un client nu 
reprezintă pentru mine nimic altceva decât un simplu 
element, un factor dintr-o problemă. Aspectul emoţional este 
contrar raţiunii clare. Te asigur că femeia cea mai 
încântătoare pe care am întâlnit-o vreodată a sfârşit prin a fi 
spânzurată pentru că a otrăvit trei copilaşi în scopul obţinerii 
unei asigurări de pe urma lor; iar cel mai respingător om pe 
care mi-a fost dat să-l văd este un filantrop care a cheltuit 
aproape jumătate de milion pentru nevoiaşii Londrei. 

— Şi totuşi, în cazul de faţă... 

— Nu fac niciodată excepţii. Excepţiile contrazic 
regulile. Ai avut vreodată ocazia să studiezi caracterul unei 
persoane după scrisul sau? 

— Este un scris lizibil şi uniform, am răspuns. Este un 
om obişnuit cu mediul afacerilor şi care are o adevărată tărie 
de caracter. 

Holmes clătină din cap. 

— Priveşte literele înalte, spuse el. Abia daca depăşesc 
celelalte litere — „d“ poate foarte bine sa fie un „a“, iar „i“ 
poate fi un „e. Oamenii de caracter întotdeauna scot în 
evidentă literele înalte, oricât de lizibil ar fi scrisul lor. 

Modul în care îl face pe „k“ trădează o fire nehotărâta, 
iar majusculele arată o foarte bună părere despre sine. Acum 
am să ies puţin pe afară. Trebuie să adun noi informaţii. Îi 
recomand această carte, e una dintre cele mai valoroase care 
s-au scris vreodată. Este „Martiriul omului” de Winwood 
Reade, Mă întorc într-o oră. 


M-am aşezat la fereastră cu volumul în mână, dar 
gândurile-mi zburau departe de supoziţiile scriitorului. Îmi 
zburau la ultima noastră musafiră, la zâmbetul ei, la tonul 
grav şi cald al vocii sale, la misterul straniu din viaţa ei. Dacă 
la data dispariţiei tatălui său avea şaptesprezece ani, acum 
trebuia să aibă douăzeci şi şapte, o vârstă minunată, când 
pierzi complexele adolescenţei şi câştigi calmul dat de 
experienţă. Am stat aşa şi m-am tot gândit, până îmi veniră în 
minte asemenea gânduri primejdioase, încât m-am repezit la 
biroul meu şi am înhăţat nervos cel mai recent tratat de 
patologie. Cine mă credeam — eu, un chirurg militar, cu un 
picior ca vai de el şi cu un cont în bancă încă şi mai jalnic — 
de îndrăzneam să mă gândesc la astfel de lucruri? lar ea era, 
de fapt, un element, un factor şi nimic mai mult. Dacă viitorul 
avea să-mi fie nefericit, atunci era mai bine să dau piept cu el 
asemenea unui bărbat, nu să încerc să-l înveselesc cu 
himerele imaginaţiei. 


3 
Căutarea unei soluţii 


Holmes se întoarse după ora cinci şi jumătate. Era 
vesel, plin de energie, într-o stare de spirit excelentă; era într- 
o dispoziţie care, în cazul lui, alterna cu cea mai adâncă 
depresie. 

— Nu e niciun mare mister în povestea asta, spuse al 
luând ceaşca de ceai pe care i-o umplusem; faptele par să 
conducă spre o unică explicaţie. 

— Ce vrei să spui? Deja ai găsit soluţia? 

— Ei, e prea mult spus. Am descoperit un fapt 
important, asta-i tot. Într-adevăr, este unul foarte important. 
Mai trebuie descoperite doar detaliile. Consultând colecţia 
ziarului „Times“, tocmai am aflat că maiorul Sholto, din Upper 
Norwood, fost ofiţer al Regimentului 34 de Infanterie din 
Bombay, a murit pe 28 aprilie 1882. 

— Poate că pricep eu mai greu, Holmes, dar nu văd 
importanţa acestui fapt. 

— Nu? Mă uimeşti. Priveşte lucrurile astfel, atunci. 
Căpitanul Morstan dispare. Singura persoană din Londra pe 
care ar fi. putut s-o viziteze este maiorul Sholto, care neagă 
că ar fi aflat de prezenţa acestuia la Londra. Peste patru ani, 
Sholto moare. La o săptămână după moartea lui, fiica 
căpitanului Morstan primeşte un cadou valoros, fapt ce se 
repetă în fiecare an şi totul culminează acum cu o scrisoare 
ce o descrie ca pe o femeie nedreptăţită. La ce nedreptate se 
poate referi, dacă nu la pierderea tatălui ei? Şi de ce au 
început să sosească darurile imediat după moartea lui Sholto, 
daca nu pentru că moştenitorul lui Sholto ştie ceva despre 
mister şi doreşte să o despăgubească? Ai vreo altă teorie care 
să corespundă acestor fapte? 

— Stranie despăgubire! Şi straniu mod de a o oferi! Și 
de ce să scrie o scrisoare acum şi nu în urmă cu şase ani? Şi 
apoi, scrisoarea vorbeşte despre faptul de a i se face dreptate 
femeii. Cum i se poate face dreptate? E greu de presupus că 
tatăl ei ar mai putea fi în viaţă. lar în cazul ei nu mai vad vreo 
altă nedreptate. 

— Mai sunt unele probleme; cu siguranţă mai sunt 


unele probleme, spuse Sherlock Holmes pe gânduri; dar 
expediţia din seara asta le va rezolva pe toate. lată o trăsură 
şi domnişoara Morstan este înăuntru. Eşti gata? Atunci, să 
coborâm, deja am întârziat niţel. 

Mi-am luat pălăria şi cel mai solid baston şi am 
observat că Holmes îşi luă revolverul din sertar şi-l strecură 
în buzunar. Era limpede, se gândise că întâmplările din 
noaptea aceea s-ar fi putut dovedi foarte serioase. 

Domnişoara Morstan era înfăşurată într-un mantou 
închis la culoare, iar chipul ei delicat era liniştit, deşi palid. 
Era normal pentru o femeie să se simtă neliniştită având în 
vedere strania aventură pentru care ne pregăteam şi totuşi 
ea era perfect stăpână pe sine şi răspunse prompt la cele 
câteva întrebări suplimentare pe care i le adresă Sherlock 
Holmes. 

— Maiorul Sholto era un prieten foarte special de-al 
tatălui meu, spuse ea. În toate scrisorile amintea de maior. El 
şi tata au comandat trupele din Insulele Andaman, petrecând, 
astfel, mult timp împreuna. Apropo, în biroul tatălui a fost 
găsit un petic de hârtie neobişnuit, pe care nimeni n-a putut 
să-l descifreze. Cred că nu prezintă nicio importanţă, dar m- 
am gândit că poate aţi dori să îl vedeţi, aşa că l-am adus cu 
mine. lată! 

Holmes  despături cu grijă hârtia şi o netezi pe 
genunchi. Apoi o examină în întregime cu lupa, foarte 
temeinic. 

— Hârtia este fabricată în India, observă el. La un 
moment dat a fost prinsă cu o pioneză pe un suport. 
Diagrama pe care o ilustrează pare a fi un plan al unei 
secţiuni dintr-o clădire mare, cu multe holuri şi coridoare. 
Într-un loc e făcută o cruciuliţă cu cerneală roşie şi deasupra 
scrie „3 — 37 de la stânga”, foarte slab, cu creionul. In colţul 
din stânga apare un fel de hieroglifă ciudată — patru cruci la 
rând, lipite una de alta. Alături e scris, cu caractere 
grosolane, dezordonate, „Semnul celor patru” — Jonathan 
Small, Mahomet Singh, Abdullah Khan, Dost Akbar“. Intr- 
adevăr, trebuie să mărturisesc că nu văd nicio legătură cu 
povestea noastră. Totuşi, e clar că este un document 
important: a fost păstrat cu mare grijă într-un portmoneu, 
pentru ca ambele feţe sunt la fel de curate. 


— L-am găsit în portmoneul lui. 

— Păstrează-l cu grijă, atunci, domnişoară Morstan, s-ar 
putea să ne fie de mare folos. Presimt că acest caz ar putea fi 
mult mai complex decât am crezut la început. Trebuie să-mi 
schimb perspectiva. 

Se lăsă pe spate şi am putut observa, din faptul că se 
încruntase puţin, iar ochii îi deveniseră inexpresivi, că se 
gândea intens la ceva. Domnişoara Morstan şi cu mine 
discutam cu glas scăzut despre expediţia noastră şi despre 
ceea ce putea urma, dar tovarăşul nostru rămase la fel de 
preocupat tot drumul. 

Era o seară de septembrie şi încă nu era ora şapte, dar 
ziua fusese mohorâtă şi marele oraş era învăluit într-o ceaţă 
deasă, cu burniţă. Deasupra străzilor murdare se târau nori 
grei, întunecaţi. De-a lungul Ştrandului, felinarele apăreau ca 
nişte sfere de lumină difuză ce se reflectau slab pe pavajul 
mocirlos. Lumina galbenă din vitrinele magazinelor se 
contopea cu aerul ceţos şi se revărsa pe artera aglomerată. 
Pentru imaginaţia mea, era ceva sinistru şi fantastic în 
acea procesiune nesfârşită de chipuri ce treceau pentru 
o clipă prin razele slabe de lumină — erau chipuri triste 
şi chipuri vesele, respingătoare şi plăcute. Asemenea întregii 
omeniri, alergau de la întuneric spre lumină şi apoi iar în 
întuneric. Nu sunt uşor de impresionat, dar acea seara 
mohorâtă, apăsătoare, laolaltă cu strania afacere în care 
intrasem, mă neliniştea şi mă deprima. Şi-mi dădeam seama, 
din comportamentul domnişoarei Morstan, că-mi împărtăşea 
starea de spirit. Numai Holmes putea să rămână indiferent la 
aceste influenţe neînsemnate. Îşi ţinea caietul de însemnări 
deschis pe genunchi şi din când în când nota câte ceva la 
lumina lanternei de buzunar. 

La Teatrul Lyceum, o mulţime compactă se afla în 
dreptul intrărilor laterale. Prin faţa teatrului trecea un şir 
continuu de birje şi trăsuri, golindu-şi încărcătura de bărbaţi 
ce purtau pl as tron şi femei elegant îmbrăcate şi împodobite 
cu diamante. Abia ajunseserăm la cea de-a treia coloană, 
care era locul de întâlnire, şi imediat ne abordă un om scund, 
oacheş şi grăbit, în haine de vizitiu. 

— Sunteţi cei care o însoțesc pe domnişoara Morstan?, 
întrebă el. 


— Eu sunt domnişoara Morstan, iar aceşti doi domni 
sunt prietenii mei, spuse ea. 

El ne-a aruncat o privire foarte pătrunzătoare, de-a 
dreptul neîncrezătoare. 

— lertaţi-mă, domnişoară, spuse el pe un ton stăruitor, 
dar am nevoie de cuvântul dumneavoastră că niciunul dintre 
însoțitori nu este poliţist. 

— Aveţi cuvântul meu în privinţa asta, răspunse ea. 

Omul fluieră ascuţit şi, ca urmare, un vagabond aduse 
o trăsură şi deschise portiera. Cel care ne vorbise se sui pe 
capră, în timp ce noi ne urcarăm înăuntru. Abia ne aşezasem 
că vizitiul şi dădu bice calului şi am început să gonim pe 
străzile învăluite în ceată. 

Situaţia în care ne aflam era foarte bizară. Ne 
îndreptam spre un loc necunoscut, într-o misiune 
necunoscută. Invitaţia căreia îi dădusem curs avea să fie sau 
o mare păcăleală — fapt ce se dovedea o ipoteză de 
neconceput — sau mai degrabă aveam toate motivele să ne 
gândim că urma să avem parte de evenimente importante în 
timpul expediției noastre. Domnişoara Morstan era la fel de 
calma şi stăpână pe sine ca până atunci. Am încercat să o 
amuz povestindu-i aventurile mele din Afganistan, dar, să fiu 
sincer, eram eu însumi atât de tulburat de situaţia în care ne 
aflam şi eram atât de curios încotro ne îndreptam, încât am 
încurcat niţel lucrurile. Chiar şi în ziua de azi, domnişoara 
Morstan îmi aminteşte cum i-am povestit o anecdotă foarte 
emoţionantă despre cum a apărut o puşcă în cortul meu la 
miezul nopţii şi cum am tras în ea cu un pui de tigru cu două 
ţevi. La început ştiam, oarecum, în ce direcţie mergeam, dar, 
curând după aceea, din pricina goanei noastre, a cetii şi a 
puţinelor mele cunoştinţe despre străzile Londrei, am pierdut 
orice punct de orientare şi nu mi-am mai dat seama de nimic, 
în afară de faptul că străbăteam un drum foarte lung. Insă 
Sherlock Holmes era, ca întotdeauna, stăpân pe situaţie şi 
mormăia denumirile pieţelor şi străzilor lăturalnice şi 
întortocheate pe unde treceam. 

— Rochester Row, spuse el. lar acum Vincent Square. 
Acum ieşim în Vauxhall Bridge Road. Se pare că ne îndreptăm 
spre Surrey. Da, întocmai cum am bănuit. Acum suntem pe 
pod. Se vede fluviul. 


Într-adevăr, am putut vedea în treacăt Tamisa, pentru 
că undele sale liniştite au reflectat o clipa lumina felinarelor; 
dar trăsura noastră trecu în goană mai departe şi intra curând 
într-un labirint de străzi de pe malul celălalt. 

— Wordsworth Road, spuse tovarăşul meu. Priory Road. 
Larkhall Lane. Stockwell Place. Robert Street. Cold Harboux 
Lane. Ancheta noastră ne poartă prin zone nu chiar dintre 
cele mai selecte. 

Într-adevăr, ajunsesem într-un cartier dubios, 
respingător. Şirurile lungi de case mohorâte din cărămidă 
erau însufleţite doar de strălucirea orbitoare a cârciumilor de 
la colţurile de stradă. Urmară apoi şiruri de vile cu două etaje, 
flecare cu câte o grădiniţă în faţă, şi apoi, din nou, un număr 
nesfârşit de clădiri noi, stridente, din cărămidă — tentaculele 
de monstru pe care marele oraş şi le arunca până înspre zona 
rurală. În cele din urmă, trăsura se opri în dreptul celei de-a 
treia case de pe o noua alee. Niciuna dintre casele din 
preajmă nu era locuită, iar cea în faţa căreia ne oprisem era 
la fel de întunecată ca şi celelalte, doar că la fereastra 
bucătăriei ardea o luminiţă slabă. Îndată ce ani bătut la uşă 
ne deschise un servitor indian, cu un turban galben pe cap, 
cu haine albe, largi, prinse cu un cordon galben. Era ceva 
nepotrivit, foarte straniu, între înfăţişarea sa orientală şi 
cadrul banal oferit de acea casă de calitatea a treia dintr-o 
suburbie. 

— Sahib? vă aşteaptă, spuse el şi chiar în timp ce 
vorbea, dintr-o cameră din interior, se auzi un glas 
ascuţit, strident. 

— Adu-i la mine!, spuse vocea, Adu-i imediat la mine... 


> Titlu de respect în India. 


4 
Povestea omului chel 


L-am urmat pe indian pe un culoar murdar, obişnuit, 
prost luminat şi încă şi mai prost mobilat, până ce ajunse lao 
uşă, pe partea dreapta, pe care o deschise larg. O lumină 
galbenă se revărsă din cameră, iar în mijlocul ei stătea un 
omuleţ; avea un cap foarte mare, un păr roşu şi zburlit dispus 
asemenea unui cerc, iar în rest era chel, lucios, apărând ca un 
vârf de munte printre brazi. Îşi freca mâinile, stând în 
picioare, iar trăsăturile chipului său erau într-o continuă 
mişcare — acum zâmbea, acum se încrunta; nu aveau pic de 
astâmpăr. 

Natura îl înzestrase cu o enormă buză răsfrântă şi cu un 
şir de dinţi galbeni şi neregulaţi ce ieşeau prea mult în afară 
şi pe care se străduia să-i ascundă, acoperindu-şi adesea 
partea inferioară a feţei cu mâna. In ciuda cheliei sale atât de 
pronunţate, avea un aer tineresc. Şi, de altfel, abia împlinise 
treizeci de ani. 

— Sluga dumneavoastră!, domnişoară Morstan, tot 
repeta el cu o voce piţigăiată. Sluga dumneavoastră!, 
domnilor. Vă rog să poftiţi în micul meu sanctuar. Nu e foarte 
spaţios, domnişoară, dar e mobilat după placul meu. Este o 
oază de artă în deşertul zgomotos al Londrei. 

Am fost cu toţii uimiţi de aspectul încăperii în care ne 
invitase. Era foarte nepotrivit — precum un diamant de cea 
mai bună calitate montat în alamă — pentru casa aceea 
deprimantă. Cele mai scumpe şi mai strălucitoare draperii şi 
tapiserii îmbrăcau pereţii, prinse într-o parte din loc în loc, 
pentru a descoperi picturi în rame de mare preţ sau vase 
orientale. Covorul de culoarea chihlimbarului combinat cu 
negru era atât de gros, încât piciorul se scufunda foarte 
plăcut în el, ca într-un strat de muşchi. Cele două piei enorme 
de tigru aruncate de-a curmezişul pe jos sporeau ideea de lux 
oriental, ca şi narghileaua uriaşă sprijinită într-un colţ, pe o 
rogojină. O lampă de argint în formă de porumbel atârna de 
un fir de aur aproape invizibil în mijlocul încăperii. Arzând, 
lampa umplea aerul de o mireasmă delicată, aromata. 

— Domnul Thaddeus Sholto, spuse  omuleţul, 


strâmbându-se şi zâmbind în continuare. Acesta este numele 
meu. Dumneata eşti domnişoara Morstan, de bună seamă. lar 
aceşti domni sunt... 

— Acesta este domnul Sherlock Holmes, iar acesta este 
domnul doctor Watson. 

— Un doctor, spuneţi?, strigă el foarte agitat. Aveţi la 
dumneavoastră stetoscopul? Pot să vă întreb... aţi fi destul de 
amabil...? Mă îngrijorează foarte tare valva mea mitrală — aţi 
putea fi atât de bun? Pe aortă mă pot baza, dar aş vrea să 
ştiu ce părere aveţi despre valva mitrală. 

l-am ascultat inima, cum îmi ceruse, dar n-am găsit 
nimic în neregulă, cu excepţia faptului că îl stăpânea o frică 
îngrozitoare, pentru că tremura din tot corpul. 

— Pare să fie totul normal, am spus. Nu aveţi motive 
de îngrijorare. 

— Scuzaţi-mi neliniştea, domnişoară Morstan, spuse el. 
Sunt un om suferind şi aveam de mult bănuieli legate de acea 
valvă. Sunt încântat să aflu că temerile mele sunt 
neîntemeiate. Dacă şi tatăl dumneavoastră şi-ar fi cruțat ceva 
mai mult inima, ar fi putut să mai trăiască încă. 

Îmi venea să-l lovesc în figură pe individ, atât de tare 
mă deranjaseră lipsa de respect şi nonşalanţa cu care vorbea 
despre o problemă atât de delicată. Domnişoara Morstan se 
aşeză şi păli brusc. 

— Ştiam, în inima mea, că este mort, spuse ea. 

— Vă pot furniza toate informaţiile de care aveţi 
nevoie, spuse el; şi, mai mult, pot să vă fac dreptate. Şi chiar 
voi face asta, indiferent ce ar spune fratele Bartholomew. Mă 
bucur că se află aici şi prietenii dumneavoastră, nu doar 
pentru a vă însoţi, ci şi ca martori la ce voi face şi spune. Noi 
trei vom putea să îi ţinem piept fratelui Bartholomew. Dar nu 
vom implica niciun fel de persoane străine — nici poliţia, nici 
alte persoane oficiale. Ne putem descurca foarte bine noi 
înşine, fără alte intervenţii din afară. Nimic nu l-ar deranja 
mai mult pe fratele Bartholomew decât publicitatea, de orice 
fel. 

Se aşeză pe o canapea joasă şi clipi întrebător, 
privindu-ne cu ochii săi mici, de un albastru foarte luminos. 

— Din partea mea, spuse Holmes, nimic din ce vei 
spune nu va părăsi această încăpere. 


Am încuviinţat dând din cap. 

— Asta e bine! E foarte bine!, spuse el. Pot să vă ofer 
un pahar de Chianti, domnişoară Morstan? Sau poate de 
Tokay? Alte vinuri nu am. Să deschid o sticlă? Nu? Bine, 
atunci sper că n-aveţi nimic împotriva fumului de tutun, 
împotriva aromei calmante a tutunului oriental. Sunt puţin 
cam agitat, iar narghileaua este pentru mine un sedativ 
nepreţuit. 

Aprinse cu o lumânare subţire narghileaua şi fumul ieşi 
sub formă de băşici ce dansau prin apa de trandafiri. Stăteam 
toţi trei în semicerc, cu capetele aplecate înainte, cu bărbiile 
în mâini, în timp ce omuleţul cel bizar şi nestatornic, cu capul 
mare şi lucios, pufăia agitat în mijlocul nostru. 

— La început, când m-am hotărât să iau legătura cu 
dumneavoastră, spuse el, aş fi putut să vă dau adresa 
mea; dar m-am temut că aţi putea să-mi nesocotiţi 
instrucţiunile şi să aduceţi cu dumneavoastră persoane 
incomode. De aceea mi-am permis să planific întâlnirea în aşa 
fel încât omul meu de bază, Williams, să vă poată vedea mai 
întâi. Am deplină încredere în discernământul lui; avea ordin 
să abandoneze totul dacă ceva anume i-ar fi trezit bănuieli. 
Va trebui să scuzaţi aceste măsuri de siguranţă, dar sunt un 
om cu gusturi oarecum clasice şi rafinate chiar — aş putea 
spune — şi nimic nu mi se pare mai neplăcut decât un poliţist. 
Evit instinctiv orice formă de materialism brut. Arareori vin în 
contact cu mulţimea de rând. După cum vedeţi, trăiesc într-o 
atmosferă elegantă. Pot să mă consider un patron al artelor. 
Aceasta este slăbiciunea mea. Peisajul acela reprezintă un 
Corot“ veritabil şi chiar dacă un cunoscător ar putea avea 
unele îndoieli în privinţa acelui Salvator Rosa”, în niciun caz 
nu poate exista vreun dubiu în privinţa acestui Bouguereaut. 
Sunt foarte părtinitor când vine vorba despre şcoala franceza 
modernă. 


+ Camille Corot (1796—18V5) — pictor francez, 
peisagist şi portretist, precursor al impresionismului. 

5 Salvatore Rosa (1613-1673) — pictor italian, a pictat 
peisaje, scene de război, privelişti marine. 

e Williams-Adolphe Bouguereau (1825—1905) — pictor 
clasicist francez. 


—  lertaţi-mă, domnule Sholto, spuse domnişoara 
Morstan, dar mă aflu aici în urma invitaţiei dumneavoastră 
pentru a afla unele lucruri pe care doriţi să mi le spuneţi. Este 
foarte târziu şi aş dori ca această întrevedere să fie cât mai 
scurtă posibil. 

— Oricum ne va lua ceva timp, răspunse el, pentru că 
trebuie neapărat să mergem în Norwood să vorbim cu fratele 
Bartholomew. Vom merge şi vom încerca să-l convingem pe 
fratele Bartholomew. Este foarte supărat pe mine pentru că 
am ales calea care mi s-a părut mie cea mai corectă. Ne-am 
spus nişte vorbe cam dure noaptea trecută. Nu-ţi poţi imagina 
ce teribil e când se enervează. 

— Dacă trebuie să mergem în Norwood, poate că ar fi 
cel mai bine să plecăm imediat, am îndrăznit eu să spun. 

Omuleţul râse până se înroşi la faţă. 

— Nu-i chiar aşa uşor, exclamă el. Nu ştiu ce-o să zică 
dacă v-aş duce la el aşa, fără de veste. Nu, trebuie să vă 
pregătesc arătându-vă care e poziţia fiecăruia. În primul rând, 
trebuie să vă spun că există amănunte ale acestei poveşti 
care nu-mi sunt cunoscute. Pot doar să va expun faptele pe 
care le cunosc eu însumi. 

Tatăl meu a fost, aşa cum probabil aţi bănuit deja, 
maiorul John Sholto, care a făcut parte cândva din armata 
indiană. A ieşit la pensie acum vreo unsprezece ani şi a venit 
să locuiască în Pondicherry Lodge, în Upper Norwood. Trăise 
foarte bine în India şi a adus cu el în ţară o sumă foarte mare 
de bani, o importantă colecţie de obiecte rare de valoare şi 
un grup de servitori băştinaşi. Având aceste posibilităţi, şi-a 
cumpărat o casă şi a trăit în mare lux. Fratele meu geamăn, 
Bartholomew, şi cu mine eram singurii lui copii. 


Îmi amintesc foarte bine senzaţia pe care a provocat-o 
dispariţia căpitanului Morstan. Am citit detaliile în ziare şi, 
ştiind că era prieten cu tata, am discutat cazul în prezenţa lui, 
fără să ne ferim. Obişnuia să facă presupuneri, alături de noi, 
referitor la ce s-ar fi putut întâmpla. Nici măcar pentru un 
moment n-am bănuit că ar fi putut ascunde întregul secret 
chiar în inima sa şi că dintre toţi oamenii din lumea asta el 
era singurul care ştia ce soartă avusese Arthur Morstan. 

Totuşi, noi ştiam că un anumit mister, o primejdie, îl 
păştea pe tata. Îi era foarte teamă să iasă singur în oraş şi îşi 
angajase doi boxeri ca paznici la Pondicherry Lodge. Williams, 
care v-a condus aici în seara asta, este unul dintre ei. A fost 
pe vremuri campion al Angliei la categoria uşoară. Tata nu 
ne-a spus niciodată de ce anume se temea, dar avea o 
aversiune clara faţă de bărbaţii cu picior de lemn. Odată, 
chiar a tras cu revolverul într-un om care avea un picior de 
lemn şi care s-a dovedit a fi un negustor ambulant inofensiv 


care venise după comenzi. A trebuit atunci să dăm bani grei 
pentru a aplana conflictul. Fratele meu şi cu mine obişnuiam 
să credem ca era doar o toană excentrică de-a tatălui meu, 
dar evenimentele ce au urmat ne-au făcut să ne schimbăm 
părerea. 

La începutul lui 1882, tata a primit o scrisoare din India 
care l-a tulburat foarte tare. A fost cât pe ce să leşine la micul 
dejun, când a citit-o, iar din acea zi s-a îmbolnăvit şi nu s-a 
mai făcut bine niciodată. N-am putut să aflăm nici până în 
ziua de azi ce era în scrisoare, dar am putut vedea, în timp ce 
o ţinea în mână, că era scurtă şi scrisă neciteţ. Suferise ani 
de zile din pricina splinei sale mărite, dar acum îi era, brusc, 
tot mai rău şi pe la sfârşitul lui aprilie am fost informaţi că nu 
mai era nicio speranţă şi că dorea să ne facă o ultimă 
destăinuire. 

Când am intrat în camera lui, stătea sprijinit de perne 
şi respira cu greutate. Ne-a rugat să încuiem uşa şi să ne 
apropiem fiecare de câte o parte a patului. Apoi ne-a strâns 
mâinile şi ne-a spus nişte lucruri uluitoare, cu o voce în care 
emoția se împletea cu durerea. Voi încerca să vă redau toate 
acestea cu propriile lui cuvinte. 


În aceste ultime clipe, spuse el, un singur lucru nu-mi 
dă pace, şi anume felul în care m-am purtat cu biata orfană 
a lui Morstan. Lăcomia asta blestemată, care a fost păcatul 
meu de-o viață, m-a făcut să-i răpesc comoara, din care cel 
puțin jumătate trebuia să fie a ei. Dar nici eu însumi nu m- 
am folosit de comoară, atât de oarbă şi prostească este 
patima zgârceniei. Simplul fapt că o păstram eu inii aducea 
o plăcere atât de mare, încât nu aş fi suportat ideea de a o 
împărți cu altcineva. Priviţi acel şirag de perle de lângă 
sticla cu chinină! Nici chiar de acelea nu m-am îndurat să 
mă despart, deşi le scosesem tocmai cu intenția de a i le 
trimite. Voi, fiii mei, îi veți da partea cuvenită din comoara 
din Agra. Dar nu-i veți trimite nimic, nici măcar şiragul de 
perle, până nu voi muri eu. La urma urmei, s-au mai pomenit 
cazuri în care oameni la fel de bolnavi ca şi mine s-au 
însănătoşit. 

lar acum am să vă povestesc cum a murit Morstan, 
continuă el. Suferea de inimă de ani de zile, dar ascundea 


acest fapt de toată lumea. Numai eu ştiam. Pe când ne 
aflam în India, noi doi — printr-o împrejurare absolut 
neobişnuită — am intrat în posesia unei comori de mare 
valoare. Eu am adus-o în Anglia şi, în noaptea sosirii sale, 
Morstan a venit direct aici, la mine, pentru a-şi cere partea. 
Venise pe jos de la gară şi credinciosul meu Lai Chowdar, 
care a murit şi el, îl lăsase să intre. Morstan şi cu mine nu 
ne-am prea înțeles în legătură cu împărțirea comorii şi am 
ajuns să ne spunem vorbe grele. Morstan a sărit de pe 
scaun, într-un acces de furie, şi apoi, brusc, a dus mâna la 
piept, fata i s-a întunecat la culoare şi a căzut pe spate, 
lovindu-se cu capul de colțul lăzii în care se afla comoara. 
Când m-am aplecat asupra lui, mi-am dat seama, cu groază, 
că murise. 

Multă vreme nu mi-am putut reveni şi mă întrebam ce 
era de făcut. Primul meu gând a fost, desigur, să cer ajutor, 
dar îmi dădeam seama că puteam fi acuzat că l-am ucis 
chiar eu. Faptul că ne certasem înainte şi rana pe care o 
avea la cap erau, evident, în defavoarea mea. Mai mult, o 
anchetă oficială nu putea avea loc fără a ieşi la iveală unele 
detalii despre comoară, pe care aveam tot interesul să le ţin 
ascunse. El îmi spusese că nimeni din lumea asta nu ştia 
unde plecase. Şi nici nu trebuia să afle cineva vreodată. 

Incă mă mai gândeam ce să fac când, ridicând 
privirea, l-am văzut pe servitorul meu, Lai Chowdar, în 
cadrul uşii. Acesta se furişă înăuntru şi încuie uşa în urma 
lui. 

— Nu vă temeti, sahib, spuse el, nu trebuie să afle 
nimeni că l-aţi ucis. Să-l ascundem undeva, cine ar putea sã- 
şi dea seama? 

— Dar nu l-am omorât eu, am spus. 

Lai Chowdar a clătinat din cap şi a zâmbit. 

— Am auzit totul, sahib, spuse el. Am auzit cearta 
voastră, am auzit izbitura. Dar buzele îmi sunt pecetluite. 
Toţi din casă dorm. Hai să scăpăm de el împreună. 

Asta a fost de-ajuns ca să mă facă să iau o hotărâre. 
Dacă nici pe servitorul meu nu-l puteam convinge de 
nevinovăția mea, cum aş fi putut să fac asta în fata unui 
juriu format din doisprezece negustori nerozi? Lai Chowdar şi 
cu mine am scăpat de cadavru chiar în acea noapte şi peste 


câteva zile ziarele din Londra vuiau de dispariţia misterioasă 
a căpitanului Morstan. Vă dați seama, din cele ce v-am spus, 
că nu pot fi invinuit de ce s-a întâmplat. Vina mea constă în 
faptul că am ascuns nu doar cadavrul, ci şi comoara şi că am 
păstrat partea căpitanului ca şi cum ar fi fost tot a mea. De 
aceea, vreau ca voi să restituiti partea care îi revenea. 
Apropiaţți-vă să vă şoptesc la ureche. Comoara este ascunsă 
în... 


În acea clipă, se schimbă la faţă, în cel mai cumplit 
mod; privirea îi deveni fixă, exprimând groază, falca îi căzu şi 
strigă, cu un glas pe care n-am să-l uit niciodată: „Nu-l lăsaţi 
să intre, pentru numele lui Dumnezeu, nu-l lăsaţi să intre!” 

Ne-am întors amândoi spre fereastra din spatele 
nostru, unde era fixată privirea lui. Un chip privea înăuntru, la 
noi, din întuneric. Puteam vedea nasul alb, presat pe geam. 
Era o figură cu barbă, cu ochi de sălbăticiune şi cu o expresie 
de extremă răutate. Fratele meu şi cu mine ne-ara repezit la 
fereastră, dar omul dispăruse. Când ne-am întors la tata, 
capul îi căzuse pe pernă şi nu mai avea puls. 

Am căutat prin grădină toată noaptea, dar nu am găsit 
niciun fel de urme lăsate de intrus, cu excepţia unei amprente 
de pas care se imprimase în stratul de flori. Dacă n-ar fi fost 
acea urmă, am fi putut crede că acel chip sălbatic, fioros, era 
doar rodul imaginaţiei noastre. Dar în curând am avut o altă 
dovadă, mai izbitoare, că în jurul nostru era plin de spioni 
aflaţi în misiune. In dimineaţa următoare, fereastra de la 
camera tatălui meu a fost găsită deschisă, dulapurile şi 
valizele fuseseră răscolite, iar pe pieptul lui fusese prins un 
petic de hârtie pe care erau mâzgălite cuvintele „Semnul 
celor patru“. N-am aflat niciodată sensul acestor cuvinte sau 
cine fusese vizitatorul nostru secret. După toate aparențele, 
nu dispăruse nimic din bunurile tatălui meu, deşi se umblase 
peste tot. Desigur, fratele meu şi cu mine am făcut legătura 
între acest incident ciudat şi teama pe care tata o purtase în 
suflet toată viaţa; dar nu am reuşit să rezolvăm misterul nici 
până azi. 

Omuleţul se opri pentru a-şi aprinde din nou 
narghileaua şi câteva clipe pufăi gânditor. Toţi fusesem 
captivaţi de extraordinara sa povestire. Ascultând scurta 


relatare despre modul în care murise tatăl ei, domnişoara 
Morstan căpătase o paloare cadaverică şi m-am temut un 
moment că va leşina. Dar şi-a revenit după ce a băut un 
pahar cu apă pe care i l-am turnat dintr-o carafă venețiană 
aflată pe o masă, în apropiere. Sherlock Holmes se lăsă pe 
spate în fotoliu, cu o expresie absenta şi cu pleoapele lăsate 
pe jumătate peste ochii săi strălucitori. În timp ce îl priveam, 
mi-am adus aminte cum, chiar în aceeaşi zi, se plânsese cu 
amărăciune de banalitatea vieţii. lată că acum apăruse o 
problemă care îi solicita la maximum inteligenţa. Domnul 
Thaddeus Sholto ne privi pe rând, evident mândru de efectul 
povestirii sale asupra noastră, şi apoi continuă, pufăind din 
când în când din pipa uriaşă. 

— Fratele meu şi cu mine, spuse el, aşa cum vă 
imaginaţi, am fost foarte tulburaţi să auzim de la tata despre 
existenţa comorii. Săptămâni şi luni la rând am tot săpat şi 
cercetat fiecare colţişor din grădină, fără să descoperim însă 
unde era ascunsă. |Innebuneam la gândul că tata era pe 
punctul de a ne dezvălui ascunzătoarea chiar în momentul în 
care a survenit moartea. Ne puteam imagina splendorile 
comorii ascunse după şiragul de perle pe care îl văzusem. 
Chiar m-am certat pe acesta cu fratele meu Bartholomew. Era 
clar că perlele erau de mare valoare şi lui îi displăcea ideea 
de a renunţa la ele pentru că — între noi fie vorba — şi fratele 
meu avea aceeaşi meteahnă ca şi tata. Se gândea, de 
asemenea, că, dacă am fi restituit perlele, ne-ar fi ieşit vorbe 
şi am fi dat de necaz până la urmă. Tot ce am putut să faca 
fost să-l conving să mă lase să găsesc adresa domnişoarei 
Morstan şi să-i trimit câte o perlă din şirag la intervale 
regulate, cel puţin să nu trăiască niciodată în sărăcie. 

— A fost un gest foarte frumos, spuse însoţitoarea 
noastră cu seriozitate; aţi fost foarte amabil. 

Omuleţul dădu din mână dezaprobator. 

— Eram tutorii dumneavoastră, spuse el; aşa vedeam 
eu lucrurile, deşi fratele Bartholomew nu era de aceeaşi 
părere. Noi aveam destui bani. Mie, unul, nu-mi mai trebuiau 
alţii. Şi, pe de altă parte, ar fi fost de prost-gust să ne purtăm 
mârşav cu o tânără domnişoară. Le mauvais goût mene au 


crime”. Francezii tratează astfel de probleme cu multă 
delicateţe. Am ajuns să ne certăm atât de des pe tema asta, 
încât m-am gândit că ar fi cel mai bine să mă mut singur; am 
părăsit, deci, Pondicherry Lodge, luându-l cu mine pe. 
credinciosul Khitmutgar şi pe Williams. leri însă am aflat că s- 
a întâmplat ceva extrem de important. Am aflat că a fost 
descoperită comoara. Am luat legătura cu domnişoara 
Morstan şi nu ne rămâne decât să mergem în Norwood să ne 
cerem partea. Noaptea trecuta i-am explicat fratelui 
Bartholomew ce am de gând să fac, astfel că suntem musafiri 
aşteptaţi, deşi nu tocmai bine-veniţi. 

Domnul Thaddeus Sholto sfârşi ce avea de zis şi se tot 
foia pe canapeaua sa luxoasă. 

Am rămas toţi în tăcere, gândindu-ne la noua 
întorsătură pe care o luaseră lucrurile. Holmes fu primul care 
sări în picioare. 

— Aţi procedat foarte bine, domnule, de la început 
până la sfârşit, spuse el. Am putea, la rândul nostru, să vă 
prezentăm unele aspecte care vă sunt necunoscute. Dar, cum 
a spus mai devreme domnişoara Morstan, este târziu şi ar fi 
mai bine să trecem la treabă fără întârziere. 

Noua noastră cunoştinţă încolăci cu mare grijă tubul 
narghilelei şi scoase de după o perdea o manta foarte lungă, 
cu guler şi manşete de astrahan, pe care o încheie bine, în 
ciuda zăpuşelii de afară, şi-şi completă ţinuta printr-o şapcă 
de iepure cu clape pentru acoperirea urechilor, încât nu i se 
mai vedea decât fata ofilită, cu trăsături mobile. 

— Sănătatea mea e cam şubredă, spuse el 
conducându-ne pe culoar. Sunt nevoit să mă îmbrac ca un 
bolnăvicios. 

Trăsura ne aştepta afară şi era clar că programul ne 
fusese stabilit dinainte, deoarece vizitiul porni imediat, în 
mare viteză. Thaddeus Sholto vorbea continuu, vocea lui 
răsunând mult mai tare decât zgomotul roţilor. 

— Bartholomew este un tip deştept, spuse el. Cum 
credeţi că a aflat unde se afla comoara? Ajunsese la concluzia 
că se afla undeva în casa şi a calculat spaţiul pe care se 
întinde aceasta şi a făcut tot felul de măsurători, ca să nu 


' Prostul-gust duce la crimă (Ib. franceză). 


sară nici măcar un centimetru. Printre altele, a aflat, astfel, 
că înălţimea clădirii era de 25 de metri, dar adunând 
înălțimile tuturor camerelor, pe nivel, şi calculând spaţiile 
dintre ele — pe care le-a determinat dând găuri în pereţi — 
nu a putut obţine decât un total de 23,70 de metri. Aşadar, 
nu ieşeau la socoteală 1,3 metri; acestea corespundeau, 
probabil, acoperişului. A dat o gaură în tavanul din şipci şi 
mortar al celei mai înalte camere şi a descoperit nici mai 
mult, nici mai puţin decât o mică mansardă care fusese 
blocată şi despre care nu ştia nimeni. În mijlocul ei, pe două 
bârne, se afla cufărul ce conţinea comoara. El l-a coborât prin 
gaura făcută şi a văzut minunea. Estimează valoarea 
giuvaierurilor la nu mai puţin de jumătate de milion de lire 
sterline. 

Când a menţionat exorbitanta sumă, ne-am uitat toţi 
unii la alţii, cu ochii cât cepele. Domnişoara Morstan avea să 
devină — dacă îi puteam asigura securitatea drepturilor — 
dintr-o guvernantă săracă cea mai bogată moştenitoare din 
Anglia. Aveam ocazia să mă bucur pentru ea, în calitate de 
prieten loial, de veştile pe care le primeam; dar trebuie să 
recunosc, spre marea mea ruşine, că o oarecare invidie îmi 
pătrunse în suflet şi mă copleşi o dispoziţie sumbră. Am 
bâiguit câteva cuvinte nepricepute de felicitare şi m-am 
înfundat în banchetă deprimat, cu capul în piept, fără să 
mai aud bolboroseala noii noastre cunoştinţe. Era, evident, un 
ipohondru în toată regula şi-mi dădeam seama ca prin vis că 
înşira tot felul de simptome, cerând informaţii despre 
compoziţia şi acţiunea a nenumărate leacuri băbeşti, dintre 
care avea câteva chiar la el, într-o cutiuţă de piele, în 
buzunar. Trag nădejde că n-a ţinut minte niciunul dintre 
răspunsurile pe care i le-am dat în noaptea aceea. Holmes îmi 
spune că m-ar fi auzit din întâmplare atrăgându-i atenţia 
asupra riscului la care se expune luând mai mult de două 
picături de ulei de castor, recomandându-i, în schimb, doze 
mari de stricnină, ca sedativ. Oricum ar fi, m-am simţit foarte 
uşurat când trăsura noastră s-a oprit cu o smucitură şi când 
vizitiul a sărit de pe capră să ne deschidă portiera. 

— Acesta este Pondicherry Lodge, domnişoară Morstan, 
spuse domnul Thaddeus Sholto întinzându-i mâna pentru a o 
ajuta să coboare. 


5 
Tragedia de la Pondicherry Lodge 


Era aproape ora unsprezece când am ajuns în această 
fază finala a aventurilor noastre din acea noapte. 

Lăsasem în urmă ceața umedă a marelui oraş, iar 
noaptea era foarte plăcută. 

Un vânt cald bătea dinspre vest şi nori grei pluteau 
încet pe cer, lăsând să se vadă din când în când luna aflată în 
al doilea pătrar. 

Era destulă lumină cât să poţi vedea la o oarecare 
distanţă, dar Thaddeus Sholto luă unul dintre felinarele 
laterale ale trăsurii pentru a ne lumina mai bine drumul. 

Pondicherry Lodge era un domeniu bine delimitat, 
înconjurat de un zid de piatră foarte înalt, cu cioburi de sticlă 
la limita superioară., 

Singurul mijloc de acces era o uşă îngustă montată în 
fier. Călăuza noastră bătu la această uşă într-un fel ciudat, 
asemenea unui poştaş. 

— Cine e acolo?, strigă o voce aspră dinăuntru. 

— Sunt eu, McMurdo. Pân'acum ar fi trebuit să mă 
recunoşti după felul în care bat. 

S-au auzit un mormăit şi un zgomot de chei. Uşa se 
deschise cu greutate şi un om scund, solid, stătea în cadrul 
ei, ţinând o lanterna în dreptul feţei sale cu ochi strălucitori, 
neîncrezători. 

— Tu eşti, domnule Thaddeus? Da' ceilalţi cine sunt? 
Stăpânu' nu mi-a spus nimic de ei. 

— Nu, McMurdo? Mă uimeşti! l-am spus astă-noapte 
fratelui meu că o să vin cu nişte prieteni. 

— N-a ieşit din cameră toată ziulica, dom'le Thaddeus, 
şi n-am primit niciun fel de indicaţii. Ştiţi foarte bine că 
trebuie să respect anumite reguli. Pe dumnea'stră pot să vă 
las înăuntru, da' prietenii dumneavoastră trebuie sa rămână 
unde sunt acuma. 

Acesta era un obstacol neprevăzut. Thaddeus Sholto s- 
a uitat în jur într-un fel încurcat, neajutorat. 

— Nu e bine ce faci, McMurdo!, spuse el. Faptul că eu 
garantez pentru ei trebuie să fie îndeajuns pentru tine. Mai 


este vorba şi de domnişoara; nu poate aştepta în drum la ora 
asta. E 

— Imi pare foarte rău, dom'le Thaddeus, spuse portarul 
neînduplecat. Or fi prietenii dumnea'stră, da’ nu şi ai lu’ 
stăpânu' meu. Mă plăteşte bine ca să-mi fac datoria şi exact 
asta şi fac. Nu cunosc pe niciunul dintre prietenii 
dumnea'stră. 

— Ba da, McMurdo, sigur îi cunoşti, strigă Sherlock 
Holmes vesel. Nu cred că ai fi putut să mă uiţi. Nu-ţi aminteşti 
de acel amator cu care ai boxat trei reprize la sala Alison 
acum patru ani, în cadrul reprezentaţiei date în beneficiul 
tău? 

— Doar nu sunteţi domnul Sherlock Holmes!, strigă 
boxerul. Dumnezeule! Cum de nu v-am recunoscut? Dacă, în 
loc să fi stat acolo aşa de cuminte, aţi fi făcut un pas şi mi-aţi 
fi aplicat un croşeu sub barbă aşa cum ştiţi dumneavoastră, 
v-aş fi recunoscut fără greş. Ce să mai, v-aţi irosit calităţile! 
Aţi fi ajuns departe dacă vă ţineaţi de box. 

— Vezi tu, Watson, daca nu-mi va mai reuşi nimic din 
ce fac, tot îmi va mai rămâne o profesiune ştiinţifică, spuse 
Holmes râzând. Sunt convins că prietenul nostru nu ne va mai 
ţine afară, în frig, acum. 

— Intraţi, domnule, intraţi — şi prietenii dumneavoastră 
de asemenea, răspunse el. Imi pare rău, domnule Thaddeus, 
dar ordinele sunt foarte stricte. Trebuia să fiu sigur de 
prietenii dumneavoastră înainte să-i las înăuntru. 

Inăuntru, o potecă de pietriş şerpuia pe un teren pustiu 
până la o casă enormă, pătrată şi banală, umbrită toată; doar 
câte o rază de lună mai lumina un colt al casei sau fereastra 
mansardei. Dimensiunile impresionante ale clădirii şi liniştea 
apăsătoare, mormântală, care domnea îţi dădeau fiori. Nici 
chiar Thaddeus Sholto nu se simţea în largul lui şi agita 
felinarul în toate părţile. 

— Nu pot să înţeleg, spuse el. Trebuie să fie o greşeală. 
l-am spus clar lui Bartholomew că vom veni şi totuşi nu e 
nicio lumină la fereastra lui. Nu ştiu ce să cred. 

— Intotdeauna îşi păzeşte astfel casa?, întrebă Holmes. 

— Da; a preluat obiceiul tatălui nostru. Vedeţi 
dumneavoastră, el era fiul favorit şi uneori mă gândesc ca, 
poate, tata i-a spus lui mai multe lucruri decât mi-a spus mie 


vreodată. Acolo, sus, este fereastra lui Bartholomew, unde 
bate luna. 

— Aşa e, spuse Holmes. Dar văd o licărire la fereastra 
aceea mică de lângă uşă. 

— A, e camera menajerei. Acolo stă doamna Bernstone. 
Ea ne poate spune ce se întâmplă. Sper că nu vă deranjează 
dacă aşteptaţi aici un minut sau două; dacă intrăm toţi fără 
să fi ştiut nimic de venirea noastră, ar putea să se alarmeze. 
la tăceţi! Ce se aude? 

Ridică felinarul. Mâna îi tremura atât de tare, încât 
lumina acestuia făcea  cercuri-cercuri în jurul nostru. 
Domnişoara Morstan mă apucă de încheietura mâinii şi am 
rămas toţi împietriţi, cu inimile cât un purice şi cu urechile 
ciulite. În liniştea nopţii, dinspre imensa casă întunecată se 
auziră cele mai jalnice tânguiri, plânsetul unei femei 
înfricoşate. 

— E doamna Bernstone, spuse Sholto. Este singura 
femeie din casă. Aşteptaţi aici! Vin într-o clipă. 

Se apropie în grabă de uşă şi ciocăni în felul său 
special. Am putut vedea o femeie înaltă, bătrână, care l-a 
primit înăuntru, bucurându-se că îl vede. 

— Oh, domnule Thaddeus, îmi pare atât de bine că aţi 
venit! îmi pare atât de bine, domnule Thaddeus! 

Am auzit-o exprimându-şi bucuria în mod repetat până 
ce uşa s-a închis, iar vocea ei nu se mai auzea decât foarte 
slab, noi nemaiputând să-i desluşim cuvintele. 

Călăuza noastră ne lăsase felinarul. Holmes îl roti încet 
de jur împrejur şi cercetă cu atenţie casa şi movilele de moloz 
ce încurcau drumul. Domnişoara Morstan şi cu mine stăteam 
unul lângă altul, iar eu o ţineam de mână. Minunat lucru mai 
e şi dragostea asta; iată-ne pe noi doi, care nu ne mai 
văzusem niciodată până în acea zi şi care nu schimbasem 
niciun cuvânt sau nicio privire care să exprime afecțiunea şi 
care totuşi, acum, aflaţi la ananghie, ne căutam instinctiv 
mâinile unul altuia. De atunci ma tot gândesc la asta şi mă 
minunez, dar la momentul respectiv mi se păruse cel mai 
firesc lucru să mă apropii de ea; iar ea, de asemenea, cum 
mi-a spus adesea, tot din instinct a venit la mine pentru a 
căuta confort şi protecţie. Ne ţineam, astfel, de mâini, ca doi 
copii, şi nu ne-am mai temut de lucrurile stranii care ni se 


întâmplau. 

— Ce loc ciudat!, spuse ea privind înjur. 

— Arată de parcă toate cârtiţele din Anglia ar fi fost 
lăsate în voie pe aici. Am mai văzut ceva asemănător pe 
coasta unui deal de lângă Ballarat, unde se făcuseră 
prospecţiuni miniere. 

— lar aici la fel, spuse Holmes. Asta e ceea ce au lăsat 
în urmă căutătorii de comori. Să nu uităm că au căutat-o timp 
de şase ani. Nu-i de mirare că terenul arată ca o carieră de 
pietriş. 

În acel moment, uşa casei se dădu de perete şi 
Thaddeus Sholto ieşi alergând, cu mâinile întinse înainte şi cu 
groază în ochi. 

— Bartholomew a păţit ceva!, strigă el. Mi-e teamă! Nu 
pot suporta ideea. 

Intr-adevăr, aproape că plângea de frică, iar figura lui 
mobilă şi mică ce ieşea din gulerul imens de astrahan parcă 
era a unui copil neajutorat, înspăimântat. 

— Atunci, sa mergem în casă, spuse Holmes calm şi cu 
fermitate. 

— Da, vă rog!, implora Thaddeus Sholto. Nu mă simt în 
stare să vă mai îndrum. 

L-am urmat toţi în camera menajerei, care se afla în 
partea stângă a culoarului. Bătrâna umbla de colo-colo, faţa 
ei exprimând teamă şi nelinişte, frământându-şi mâinile; 
apariţia domnişoarei Morstan însă păru să o calmeze. 

— Dumnezeu să binecuvânteze feţişoara ta dulce şi 
liniştită!, strigă ea isteric. Ce bine îmi face să te văd! Oh, prin 
ce încercare am trecut astăzi! 

Insoţitoarea noastră îi mângâie mâinile slabe şi muncite 
şi murmură câteva cuvinte de alinare ce înviorară din nou 
chipul, înainte livid, al bătrânei femei. 

— Stăpânul s-a încuiat în cameră şi nu vrea să 
răspundă, spuse ea. Toată ziua am aşteptat un semn de la el; 
adesea îi place să rămână singur, dar acum o ora m-am 
temut să nu fi păţit ceva şi am urcat şi m-am uitat prin gaura 
cheii. Trebuie să va duceţi sus, domnule Thaddeus — trebuie 
sa vă duceţi şi să vedeţi singur. L-am văzut pe domnul 
Bartholomew Sholto şi la bucurie, şi la necaz timp de zece 
ani, dar nu l-am văzut niciodată arătând aşa. 


Sherlock Holmes luă felinarul şi ne arăta drumul, pentru 
că lui Thaddeus Sholto îi clănţăneau dinţii în gură. Tremura 
atât de tare, încât a trebuit să-l iau de brat când am urcat pe 
scări, pentru că nu se putea ţine pe picioare. In timp ce 
urcam, Sherlock Holmes şi-a scos de două ori lupa din 
buzunar şi a cercetat atent nişte amprente care mie mi se 
păreau simple urme de praf fără formă, pe care le văzuse pe 
rogojina din arbore de cocos ce acoperea treptele. Urca atent 
fiecare treaptă, ţinând felinarul foarte jos şi uitându-se atent 
în dreapta şi în stânga. Domnişoara Morstan rămăsese în 
urmă cu menajera înspăimântată. 

Cel de-al treilea etaj se sfârşea cu un culoar drept, 
destul de lung, cu o imensă tapiserie indiană pe peretele 
din dreapta; pe stânga erau trei uşi. Holmes înaintă pe 
culoar la fel de încet şi atent ca mai înainte, în timp ce 
noi ne ţineam pe urmele lui, iar umbrele noastre alungite se 
proiectau pe culoar. Uşa unde trebuia să ajungem era a treia. 
Holmes bătu fără sa primească vreun răspuns şi apoi încercă 
să mişte clanţa şi s-o forţeze pentru a deschide uşa. Dar 
aceasta era închisă pe dinăuntru şi blocată cu un zăvor lat şi 
solid, aşa cum am putut vedea când am apropiat felinarul. 
Cheia era în broască, răsucită, dar se putea vedea înăuntru. 
Sherlock Holmes se aplecă să privească şi imediat se ridică 
iar, cu răsuflarea tăiata. 

— E ceva necurat la mijloc, Watson, spuse el mai 
tulburat ca niciodată de când îl ştiam eu. Ce părere ai? 

M-am aplecat să mă uit pe gaura cheii şi m-am dat 
înapoi îngrozit. Razele lunii pătrundeau înăuntru şi luminau 
camera într-un mod nedesluşit, schimbător. Acolo, privindu- 
mă ţintă şi suspendat în aer, după cât se părea — pentru că 
în jur era totul umbrit —, stătea atârnat un chip ce semăna 
întocmai cu al însoţitorului nostru, Thaddeus. Era acelaşi cap 
mare, lucios, cu acelaşi cerc de păr roşu, zburlit, cu aceeaşi 
paloare a feţei. Dar trăsăturile înţepeniseră într-un zâmbet 
groaznic, un rânjet nefiresc ce părea, în camera aceea 
adâncită în tăcere şi luminată de razele lunii, infinit mai 
şocant decât cea mai mânioasă figură sau cea mai cumplită 
strâmbătură. Într-atât de mult semăna chipul din cameră cu 
acela al micului nostru prieten, încât m-am întors să văd dacă 
acesta mai era, într-adevăr, cu noi. Apoi mi-am amintit că ne 


spusese că el şi fratele lui erau gemeni. 

— E îngrozitor!, i-am spus lui Holmes. Ce-i de făcut? 

— Trebuie să spargem uşa, răspunse el şi, luându-şi 
avânt, lovi cu putere în uşă în dreptul încuietorii. Aceasta 
scârţâi şi trosni, dar nu cedă. Amândoi ne-am mai năpustit o 
dată asupra ei şi de data aceasta s-a deschis cu o plesnitură 
brusca şi am năvălit în odaia lui Bartholomew Sholto. 

Părea sa fi fost concepută ca un laborator de 
experimente chimice. Un raft cu două şiruri de flacoane de 
sticlă se afla pe peretele opus uşii, iar masa era ticsită cu 
arzătoare Bunsen, cu vase şi eprubete pentru teste. În 
colţurile camerei erau damigene cu acid în coşuri de răchită. 
Una dintre ele părea să fie spartă, deoarece un firicel închis la 
culoare se prelingea din ea şi în aer plutea un miros greu, 
deosebit de înţepător, ca de catran, O scară se afla pe o 
latură a camerei, în mijlocul unui morman de şipci şi 
tencuială, iar deasupra se vedea o spărtură în tavan, destul 
de mare pentru a putea trece prin ea un om. La baza scării 
zăcea aruncat un colac lung de sfoară. 

Lângă masă, într-un fotoliu de lemn, stăpânul casei 
stătea grămadă, cu capul aplecat peste umărul stâng şi cu 
acel rânjet groaznic, de neînțeles pe chip. Era ţeapăn şi rece 
şi era clar că murise de câteva ore bune. Mi se părea că nu 
numai trăsăturile feţei, ci şi toate membrele erau răsucite şi 
contorsionate în cel mai bizar mod. Lângă mâna lui, pe masă, 
era aşezat un instrument ciudat — un ciomag maroniu 
noduros, având în capăt o piatră, asemenea unui ciocan, 
legată grosolan cu sfoară. Alături se afla un petic de hârtie, 
pe care erau mâzgălite nişte cuvinte. Holmes o citi şi apoi mi- 
o dădu mie. 

— Inţelegi?, spuse el ridicând din sprâncene. 

La lumina felinarului, am citit cu groază: Semnul celor 
patru. 

— Pentru numele lui Dumnezeu, ce-nseamnă toate 
acestea?, am întrebat. 

— Inseamnă crimă, spuse el aplecându-se asupra 
decedatului. Ei! Mă aşteptam la asta. Priveşte! 


6 
Sherlock Holmes face o demonstraţie 


Acum, Watson, spuse Holmes frecându-şi mâinile, 
avem o jumătate de oră la dispoziţie. Să profităm deci. Aşa 
cum ţi-am spus, mi-am dat seama de fapte aproape în 
totalitate; dar să avem grijă să nu ne supraestimăm 
deducţiile. Chiar dacă în acest moment cazul pare foarte 
simplu, ar putea ascunde unele elemente complexe. 

— Simplu!?, am exclamat. 

— Fireşte, spuse el cu aerul unui profesor de medicină 
care dă explicaţii elevilor săi. Stai liniştit în colţul de acolo, 
pentru ca urmele paşilor dumitale să nu complice lucrurile. Şi 
acum, la treabă! In primul rând, cum au intrat şi cum au ieşit 
aceşti indivizi? Uşa nu a mai fost deschisă de noaptea 
trecuta. Cum rămâne cu fereastra? O lumină cu felinarul 
comentând cu glas tare ce observa, dar vorbind mai degrabă 
pentru sine decât pentru mine. Fereastra e blocată pe 
dinăuntru. Cadrul ei e solid. Nu are balamale laterale. Să o 
deschid. Niciun burlan în apropiere. Acoperişul e foarte 
departe. Şi totuşi, un bărbat a intrat pe fereastră. Azi-noapte 
a plouat niţel. lată, aici, pe pervaz, o amprentă de picior; 
iar aici, o urmă circulară de noroi şi din nou aici, pe 
duşumea; şi, de asemenea, lângă masă. Priveşte, 
Watson! lată o demonstrație, într-adevăr, foarte 
interesantă. 

Am privit discurile de noroi, foarte clar definite. 

— Nu reprezintă urme de paşi, am spus. 

— Este ceva mult mai de preţ pentru noi. Este urma 
unui ciot de lemn. Vezi, aici, pe pervaz, este o amprentă de 
gheată cu toc lat de metal, iar alături este urma unui picior 
de lemn. 

— Este omul cu picior de lemn. 

— Întocmai. Dar a mai fost cineva — un complice 
foarte dibaci şi eficace. Ai putea să escaladezi zidul 
acesta, doctore? 

Am privit afară prin fereastra deschisă. Luna încă mai 
strălucea, luminând acel colţ al casei. Camera în care ne 
aflam era la 20 de metri de sol şi nu vedeam pe unde ar fi 


putut urca cineva, peretele de cărămidă fiind neted, fără nicio 
crăpătură. 

— Mi-ar fi absolut imposibil, am răspuns. 

— Desigur, dacă nu ai avea niciun ajutor. Dar să 
presupunem că un prieten de-al tău s-ar afla aici, sus, şi ţi-ar 
arunca frânghia aceea solidă din colţul camerei, fixând-o la 
un capăt cu acest cârlig imens, prins în perete. Apoi, cred că, 
dacă ai fi fost un. om agil, ai fi putut să escaladezi zidul chiar 
dacă ai fi avut un picior de lemn. Şi, desigur, ai fi coborât în 
acelaşi mod, iar complicele dumitale ar fi tras în sus frânghia, 
ar fi dezlegat-o de pe cârlig, ar fi închis fereastra, încuind-o 
pe dinăuntru, şi ar fi plecat în acelaşi mod original în care 
intrase. Ca un fapt secundar, putem menţiona — continuă el 
pipăind frânghia — că prietenul nostru cu picior de lemn nu 
era un marinar de profesie, deşi era un foarte bun căţărător; 
mâinile sale nu erau bătătorite. Lupa îmi indică mai multe 
pete de sânge, în special aproape de capătul frânghiei, fapt 
care îmi arată că a alunecat în jos cu o asemenea viteză, 
încât şi-a jupuit pielea de pe mâini. 

— Totul e clar până aici, am spus; dar lucrurile se 
complică tot mai tare. Cum rămâne cu acel complice 
misterios? Cum a intrat în camera? 

— Complicele!, repetă Holmes gânditor. Multe aspecte 
interesante sunt legate de complicele acesta. El scoate cazul 
din banalitate. Şi deschide noi drumuri în analele crimei din 
Anglia — deşi au mai existat cazuri asemănătoare în India, 
dacă-mi amintesc bine, în Senegambia. 

— Şi atunci cum a intrat?, am repetat eu. Uşa era 
încuiată; fereastra era inaccesibilă. Poate pe horn? 

— Grătarul e mult prea mic, răspunse el. M-am gândit 
deja la asta. 

— Atunci cum?, am insistat. 

— Nu vrei să aplici principiile mele, spuse el clătinând 
din cap. Ti-am spus de atâtea ori că după ce elimini 
imposibilul, ceea ce rămâne, oricât ar fi de improbabil, 
trebuie să fie adevărul, Ştim acum că nu a intrat nici pe uşa, 
nici pe fereastră şi nici pe horn. Ştim, de asemenea, că nu se 
putea ascunde în cameră, deoarece nu există loc pentru aşa 
ceva. Şi atunci, pe unde a intrat? 

— A intrat prin spărtura din tavan!, am strigat, 


— Desigur. Aşa trebuie să fi făcut. Fii amabil şi ţine tu 
felinarul, şi hai să cercetăm şi camera de deasupra, camera 
secretă în care a fost găsită comoara. 

Sherlock Holmes urcă scara şi, ţinându-se cu mâinile de 
grinzi, sări în mansardă. 

Apoi se întinse pe burta şi-mi lua felinarul pentru a-mi 
lumina drumul. 

încăperea în care ne aflam avea cam 3,5 metri în 
lungime şi 2 în lăţime. Duşumeaua era formată numai din 
grinzi, cu şipci subţiri şi tencuială între ele, astfel încât, ca să 
mergi, trebuia să păşeşti din grindă în grindă. Tavanul înclinat 
al camerei de dedesubt era, în mod evident, doar partea 
interioară a adevăratului acoperiş al casei. Nu era niciun fel 
de mobilă înăuntru şi de-a lungul anilor se depusese pe 
duşumea un strat gros de praf. 

— Aici, vezi, spuse Sherlock Holmes, atingând cu mâna 
peretele înclinat. Aceasta este o trapă care dă pe acoperiş. 
Dacă o împing, ajung chiar pe acoperişul care nu e foarte 
înclinat. Deci, astfel a intrat numărul unu. Să vedem dacă mai 
putem găsi şi alte indicii despre individualitatea acestuia. 

Apropie felinarul de podea şi, făcând asta pentru a 
doua oară în noaptea aceea, i-am citit pe chip surprinderea. 
Văzându-l atât de uimit, mi-a îngheţat sângele-n vine. Peste 
tot pe podea erau urme de picioare goale; urme clare, bine 
conturate, dar nu mai mari decât jumătate din dimensiunea 
unui picior obişnuit de adult. 

— Holmes, am şoptit, fapta asta oribilă a fost făcută de 
un copil. 

Într-o clipă, redevenise stăpân pe sine. 

— Am ezitat o clipă, spuse el, dar este perfect 
explicabil. Memoria m-a înşelat sau aş fi putut să prevăd asta. 
Am aflat tot ce era de aflat aici. Hai să coborâm. 

— Care e teoria dumitale în legătură cu acele urme de 
picioare?, am întrebat nerăbdător când am ajuns din nou în 
camera de dedesubt, 

— Dragul meu Watson, încearcă să analizezi tu însuţi, 
pentru un moment, spuse el oarecum nervos, îmi cunoşti 
metodele.  Aplică-le şi vom trage multe învăţăminte 
comparând rezultatele noastre. 

— Nu pot concepe nimic care să corespundă faptelor, 


am răspuns. 

— În curând te vei lamuri, spuse el cu nonşalanţă. Cred 
că nu mai e nimic important aici, dar mai arunc o privire. 

Îşi scoase lupa şi metrul şi, în genunchi, începu în 
grabă să măsoare, să compare şi să cerceteze, cu nasul lui 
lung şi subţire la o distanţă de câţiva centimetri de podea. 

Ochii ce semănau cu nişte mărgele îi scânteiau ca ai 
unei păsări de pradă. 

Mişcările sale erau iuți, fără să facă vreun zgomot, dar 
calme, precum un câine de vânătoare care adulmecă prada, 
şi m-a făcut să mă gândesc ce criminal grozav ar fi fost dacă 
şi-ar fi canalizat energia şi inteligenţa împotriva legii, în loc 
să le pună în slujba ei, în timp ce îşi continua căutările, tot 
mormăia doar pentru sine, şi în cele din urmă izbucni într-un 
strigăt de bucurie. 

— Fără îndoială, norocul este de partea noastră, spuse 
el. Nu ar trebui sa mai avem multe probleme de acum. 
Numărul unu a avut ghinionul să calce în creozot*. Se poate 
vedea conturul tălpii sale mici aici, lângă această substanţă 
cumplit mirositoare. Damigeana s-a spart, vezi şi tu, iar 
conţinutul s-a scurs. 

— Şi atunci?, am întrebat. 

— Ei, bine, l-am prins, asta-i tot, spuse el. 

— Ştiu un câine care ar urmări acest miros până la 
capătul pământului. Dacă o haită de câini poate lua urma 
unui hering târât printr-un comitat întreg, cât de departe 
poate lua urma unui miros atât de pătrunzător ca acesta un 
câine de vânătoare antrenat special? Este matematic, ca 
regula de trei simplă. Răspunsul ni-l va da... Ascultă! Au 
apărut oamenii legii! 

Se auzeau de jos paşi grei şi voci puternice şi uşa 
holului fu deschisă cu o violenţă asurzitoare. 

— Înainte să intre aici, spuse Holmes, atinge aici braţul 
acestui nefericit şi piciorul aici... Ce simţi? 

— Muşchii sunt tari de parcă ar fi de lemn, am răspuns. 

— Întocmai. Sunt într-o stare de extremă contractare, 


e Creozot — lichid uleios, gălbui şi caustic, cu miros 
tare, obţinut prin distilarea gudroanelor de lemn şi 
folosit în industrie şi în medicină. 


care depăşeşte cu mult starea obişnuită de rigor mortis. lar 
combinată cu modul în care e distorsionată faţa, cu acest 
zâmbet al lui Hippocrat, sau risus sardonicus, cum spuneau 
scriitorii antici, la ce concluzie ajungi? 

— Moartea a survenit din cauza unui alcaloid vegetal 
puternic, am răspuns, ceva asemănător cu stricnina, care 
produce tetanos. 

— Asta mi-a trecut prin minte când am văzut muşchii 
contractaţi ai feţei. Intrând în cameră, imediat am căutat să 
aflu cum a ajuns otrava în corp. După cum ai văzut, am 
descoperit un ghimpe care a fost înfipt sau trimis printr-un 
dispozitiv anume, fără mare dificultate, în scalp. Poţi observa 
că locul unde a fost înfipt ghimpele se află exact pe direcţia 
spărturii din tavan, dacă omul ar sta drept în fotoliul său. 
Acum cercetează ghimpele acesta. 

L-am luat cu mare grijă şi l-am ţinut în dreptul 
felinarului. Era lung, ascuţit şi negru şi strălucea aproape de 
vârf, de parcă ar fi fost înmuiat într-o substanţă lipicioasă. 
Capătul bont fusese tăiat şi rotunjit cu un cuţit. 

— Este un ghimpe englezesc?, întrebă el. 

— Nu, cu siguranţă nu. 

— Cu toate datele pe care le ai la dispoziţie, ar trebui 
să poţi face deducţia corectă. Dar iată ca au venit persoanele 
oficiale; cele auxiliare se pot retrage. 

In timp ce vorbea, paşii care se apropiau răsunau tot 
mai tare pe culoar şi un bărbat foarte solid, impozant, într-un 
costum gri, păşi greoi în cameră. Era roşu la faţă, masiv, iar 
ochii săi foarte mici,  scânteietori, aruncau priviri 
pătrunzătoare printre pleoapele umflate, cu pungi. Era urmat 
îndeaproape de un inspector în uniformă şi de Thaddeus 
Sholto. 

— Avem de-a face cu o treabă pe cinste, strigă el cu o 
voce înecată, răguşită. Frumoasa treaba! Dar cine sunt toţi 
aceştia? la te uită, casa e plină ca o vizuină de iepuri! 

— Cred că vă amintiţi de mine, domnule Athelney 
Jones, spuse Holmes cu glas scăzut. 

— Ei, fireşte că-mi amintesc, gâfâi el. Sunteţi chiar 
domnul Sherlock Holmes, teoreticianul. Cum să nu-mi 
amintesc! N-am sa uit niciodată cum ne-aţi ţinut acea 
conferinţă despre cauze, deducţii şi efecte în legătură cu 


afacerea bijuteriilor din Bishopgate. E foarte adevărat că mi- 
aţi indicat drumul cel bun, dar trebuie să recunosc că a fost la 
mijloc mai mult norocul decât îndrumarea potrivită. 

— A fost la mijloc un raţionament foarte simplu. 

— Ei, haide, acum! Niciodată nu trebuie să-ţi fie ruşine 
să recunoşti deschis un lucru. Dar ce sunt toate astea? Urâtă 
treabă! Urâta treaba! lată aici fapte concrete, iar teoriile nu-şi 
au locul. Bine că s-a întâmplat să mă aflu în Norwood pentru 
un alt caz! Eram la secţie când s-a primit mesajul. De ce 
credeţi că a murit persoana? 

— Oh, nu e tocmai un caz în legătură cu care să-mi 
etalez eu teoriile, spuse Holmes sec. 

— Să lăsăm asta! Totuşi, nu putem nega faptul că, 
uneori, pui foarte bine punctul pe „i“. Vai de mine! Uşa era 
încuiată, înţeleg. Lipsesc bijuteriile în valoare de jumătate de 
milion. Cum aţi găsit fereastra? 

— Încuiată; dar sunt urme de paşi pe pervaz. 

— Bine, bine, daca era încuiată, atunci urmele nu au 
nicio legătură cu povestea noastră. E de bun-simţ. Se poate 
ca omul sa fi murit în urma unui atac, dar lipsesc bijuteriile. 
Aha! Am o teorie. Uneori am astfel de idei spontane. Vă rog 
să ieşiţi afară, sergent, şi dumneata, domnule Sholto. 
Prietenul dumneavoastră poate rămâne. Ce crezi despre asta, 
Holmes? După cum a mărturisit el însuşi, Sholto a fost aici, cu 
fratele său, în noaptea trecută. Fratele lui a murit în urma 
unui atac, după care Sholto a fugit cu comoara? Ce zici de 
asta? 

— După care mortul, foarte circumspect, s-a sculat şi a 
încuiat uşa pe dinăuntru. 

— Lipseşte ceva. Hai să aplicăm metoda bunului-simţ. 
Acest Thaddeus Sholto era împreună cu fratele lui; s-au certat 
— până aici ştim că aşa s-au petrecut lucrurile. Fratele e 
mort, iar bijuteriile au dispărut. Şi asta ştim. Nimeni nu l-a 
mai văzut pe frate după ce Thaddeus a plecat. Patul lui nu 
era deranjat. În mod evident, Thaddeus este într-o stare de 
spirit foarte agitată. lar el nu are o înfăţişare prea 
atrăgătoare. Vezi, desigur, că îmi ţes plasa în jurul lui 
Thaddeus. Şi începe să se strângă... 

— Totuşi, nu prea aveţi date concrete, spuse Holmes. 
Această aşchie de lemn, pe care am toate motivele s-o cred 


otrăvită, am găsit-o în scalpul decedatului, încă se mai 
poate vedea urma; acest bilet, aşa cum îl vedeţi, se afla 
pe masă, iar alături de el acest instrument ciudat, cu o 
piatră la capăt. Cum asociaţi toate astea prin teoria 
dumneavoastră? 

— Toate îmi confirmă teoria în toate aspectele, spuse 
cu infatuare detectivul cel masiv. Casa e plină de obiecte rare 
din India. Thaddeus însuşi ne-a spus asta, iar dacă această 
aşchie de lemn este otrăvită, Thaddeus putea foarte bine s-o 
folosească în scopuri criminale, ca oricine altcineva. Biletul 
este un tertip, pentru a ne abate atenţia. Singura întrebare 
este pe unde a plecat? Ah, desigur, iată o gaură în acoperiş! 

Cu mare agilitate, având în vedere corpolenţa sa, urcă 
scara în viteză, sări în mansardă şi imediat după aceea l-am 
auzit strigând entuziasmat că a găsit trapa. 

— Poate descoperi unele lucruri, remarcă Holmes 
ridicând din umeri; are uneori sclipiri de inteligenţă. Í n'y a 
pas des sots si incommodes que ceux qui ont de Vesprit!” 

— Vezi!, spuse Athelney Jones când apăru din nou pe 
scară, faptele valorează mai mult decât teoriile, până la 
urmă. Părerea mea despre acest caz s-a confirmat. Există 
acolo o trapa ce duce pe acoperiş şi care e întredeschisă. 

— Eu am deschis-o. 

— Ah, da! Ai observat-o, deci? 

Părea puţin dezamăgit să afle asta. 

— Oricum, indiferent cine a observat-o, ea ne arată 
cum a scăpat gentlemanul nostru. Domnule inspector! 

— Da, domnule, se auzi o voce de pe coridor. 

— Spune-i domnului Sholto să poftească înăuntru. 
Domnule Sholto, este de datoria mea să te anunţ că orice vei 
spune va fi folosit împotriva dumitale. Te arestez în numele 
reginei ca fiind implicat în uciderea fratelui dumitale. 

— lată! V-am spus eu!, strigă bietul omuleţ ridicându-şi 
braţele în sus şi uitându-se pe rând la fiecare dintre noi. 

— Nu vă faceţi griji din pricina asta, domnule Sholto, 
spuse Holmes; cred că îmi pot asuma răspunderea de a vă 
dovedi nevinovăția. 


* Nu există proşti mai incomozi decât aceia care au 
sclipiri de inteligenţă! (Ib. franceza). 


— Nu exageraţi cu promisiunile, domnule teoretician, 
nu exageraţi cu promisiunile!, spuse sec detectivul. S-ar 
putea să vă daţi seama că lucrurile sunt mai complicate decât 
credeţi. 

— Nu numai că am să-i demonstrez nevinovăția, 
domnule Jones, dar o să vă ofer în dar numele şi descrierea 
unuia dintre cei doi oameni care au fost în această încăpere 
în noaptea trecută. Numele acestuia, am toate motivele s-o 
cred, este Jonathan Small. Este un om fără educaţie, scund, 
energic, a rămas fără piciorul drept şi poartă un ciot de lemn, 
uzat spre interior. Gheata sa stânga are talpa grosolană, cu 
vârful pătrat şi cu blacheu de fier la toc. Este un bărbat de 
vârsta mijlocie, cu faţa arsă de soare, un fost ocnaş. Aceste 
câteva indicii vă pot fi de un oarecare folos, ţinând cont şi de 
faptul că are o julitura mare pe una dintre palme. Celălalt 
individ... 

— Serios, celălalt?, întrebă Athelney Jones zeflemitor, 
dar totuşi, după cum am putut vedea cu uşurinţă, impresionat 
de precizia observaţiilor lui Holmes. 

— Este o persoană mai stranie, spuse Sherlock Holmes 
răsucindu-se pe călcâie. Sper să vă pot face cunoştinţă cu 
această pereche în scurt timp. Vreau să-ţi spun ceva, Watson. 

Mă conduse afară, până în capătul scării. 

— Această întâmplare neprevăzută, spuse el, ne-a 
făcut mai degrabă să pierdem din vedere scopul iniţial al 
expediției noastre. 

— Tocmai mă gândisem şi eu la asta, am răspuns,nue 
bine ca domnişoara Morstan să mai rămână în această casă 
jalnica. 

— Într-adevăr. Trebuie să o conduci acasă. Locuieşte la 
doamna Cecil Forrester, în Lower Camberwell, aşa încât nu e 
foarte departe. Te voi aştepta aici, dacă vrei sa te întorci. Sau 
poate eşti prea obosit? 

— Nu, deloc. Nu cred că aş avea linişte până nu aflu 
mai multe despre acest caz uimitor. Am cunoscut latura urâtă 
a vieţii, dar îţi dau cuvântul meu de onoare că această rapidă 
înşiruire de întâmplări stranii din noaptea asta mi-a 
zdruncinat complet nervii; totuşi, aş dori să văd ce se 
întâmplă în continuare alături de dumneata, dacă tot am 
ajuns până aici. 


— Prezenţa dumitale îmi va fi de mare folos, răspunse 
el. Vom investiga cazul pe cont propriu şi-l vom lăsa pe 
individul acesta, Jones, să se entuziasmeze pentru orice 
himeră pe care o va clădi. După ce o conduci pe domnişoara 
Morstan, te rog să te duci pe Pinchin Lane, la numărul 3, 
aproape de malul fluviului, la Lambeth. Cea de-a treia casă 
de pe partea dreaptă aparţine unui om care împăiază pasări; 
se numeşte Sherman, La fereastră ai să vezi un dihor ţinând 
un pui de iepure. Bate la uşă şi trezeşte-l pe bătrânul 
Sherman şi spune-i că-l salut şi că am nevoie imediat de 
Toby. Îl vei aduce pe Toby în trăsură cu dumneata. 

— E un câine, presupun. 

— Da, o corcitură ciudată, cu un simţ al mirosului 
extraordinar. Aş prefera oricând ajutorul lui Toby în locul celui 
oferit de toţi detectivii din Londra. 

— Atunci, îl voi aduce cu mine, am spus. Acum e ora 
unu. Mă străduiesc să mă întorc înainte de trei, dacă găsesc 
un cal odihnit. 

— lar eu, spuse Holmes, am să văd ce pot să aflu de la 
doamna Bernstone şi de la servitorul indian, care doarme în 
mansarda de alături, după cum mi-a spus domnul Thaddeus. 
Apoi voi studia metodele lui Jones şi am să-i ascult ironiile nu 
prea fine. 

— Wir sindgewohnt dass die Menschen verhohnen was 
sie nicht verstehen sau, altfel spus, ştim că oamenii îşi bat 
joc întotdeauna de ceea ce nu înţeleg. Goethe este 
întotdeauna plin de miez. 


7 
Episodul butoiului 


Poliţia venise cu o trăsură cu care am condus-o 
acasă pe  domnişoara Morstan. Conform obiceiului 
îngeresc al femeilor, suportase cu mult calm situaţia 
neplăcută cât timp cineva mai slab decât ea avusese 
nevoie de sprijin; o găsisem veselă şi liniştită lângă menajera 
înspăimântată. 

Totuşi, în trăsură, întâi era aproape să leşine, apoi 
izbucni într-un hohot de plâns, atât de tare o puseseră la 
încercare întâmplările din acea noapte. Ulterior mi-a spus de 
mai multe ori că i-am părut rece şi distant cât a durat drumul. 

Nici nu bănuia lupta care se dădea în inima mea sau 
efortul de a mă stăpâni. Toată simpatia şi dragostea mea se 
îndreptau spre ea, ca atunci când o prinsesem de mână, în 
gradină. Simţeam că ani întregi de viaţă convenţională nu mi- 
ar fi dat prilejul să-i cunosc firea sensibilă şi curajoasă cum 
am avut ocazia în acea unică zi cu întâmplări stranii. Totuşi, 
două gânduri îmi împiedicau cuvintele afectuoase. Era fragilă 
şi lipsită de apărare, avea mintea şi nervii zdruncinaţi şi mi s- 
ar fi părut că aş fi profitat de starea ei dacă mi-aş fi 
manifestat afecțiunea în astfel de momente. Mai mult, ea era 
acum bogată. Dacă cercetările lui Holmes aveau să fie 
încununate de succes, urma să devină moştenitoarea unei 
averi însemnate. Aşadar, era corect, era demn ca un chirurg 
plătit cu jumătate de normă să profite astfel de aceasta 
apropiere pe care o favorizase soarta? Oare nu m-ar fi 
privit ea ca pe un biet vânător de zestre? Nu puteam să- 
mi permit riscul de a-i prilejui un astfel de gând. Această 
comoara din Agra se ridicase între noi ca o barieră de 
netrecut. 

Era aproape ora două când am ajuns la doamna Cecil 
Forrester. Servitorii se retrăseseră de câteva ore, dar 
curiozitatea doamnei Forrester în legătura cu mesajul straniu 
primit de domnişoara Morstan era atât de mare, încât 
rămăsese trează, aşteptând-o să se întoarcă. Ne-a deschis 
chiar ea; era o femeie de vârstă mijlocie, graţioasă, şi mi-a 
făcut mare plăcere să văd cu câtă căldură a îmbrăţişat-o pe 


domnişoara Morstan şi să aud glasul matern cu care a 
întâmpinat-o. Evident, aceasta nu era pentru ea o simplă 
slujbaşă plătită, ci o prietenă preţuită. l-am fost prezentat şi 
doamna Forrester m-a rugat insistent să poftesc înăuntru şi 
să-i povestesc aventurile noastre. l-am explicat totuşi 
importanţa comisionului pe care îl avem de făcut şi am 
promis solemn să revin şi să prezint fiecare detaliu nou în 
rezolvarea cazului. Îndepărtându-mă, am aruncat o privire în 
urmă şi îmi amintesc foarte clar, stând în prag, siluetele lor 
graţioase, îmbrăţişate, uşa pe jumătate deschisă, lumina din 
hol ce răzbătea prin geamul colorat, barometrul şi balustrada 
strălucitoare a scării interioare. Era foarte liniştitor să 
întrezăreşti, chiar şi pentru o clipă, imaginea unui cămin 
englezesc liniştit, în mijlocul afacerii nebuneşti, monstruoase 
care ne captase întreaga atenţie. 

Şi cu cât mă gândeam mai mult la cele ce se 
petrecuseră, cu atât îmi păreau mai nebuneşti, mai 
monstruoase. Am derulat în minte întregul film al bizarelor 
evenimente ce avuseseră loc, în timp ce străbăteam cu 
trăsura străzile tăcute, luminate de lămpi de gaz. Problema 
de la care plecasem, cel puţin, era clarificată acum. Moartea 
căpitanului Morstan, perlele trimise, anunţul, scrisoarea — 
toate acestea erau acum lămurite şi ne conduseseră pe 
făgaşul misterului, descoperindu-ne aspecte mai complexe, 
cu mult mai tragice. Comoara din India, planul acela 
neobişnuit găsit printre lucrurile lui  Morstan, strania 
întâmplare ce a însoţit momentul morţii maiorului Sholto, 
redescoperirea comorii, urmată imediat de uciderea celui 
care o găsise, împrejurările ciudate ale crimei, urmele de 
paşi, armele ciudate, cuvintele de pe bilet, aceleaşi ca acelea 
de pe harta căpitanului Morstan — toate formau un labirint 
din care o persoană mai puţin înzestrată decât tovarăşul 
meu, vecin de apartament, nu ar mai fi găsit niciodată o cale 
de ieşire. 

Pinchin Lane era un şir de case cu două caturi, 
sărăcăcioase, din cărămidă, aflat la periferia cartierului 
Lambeth. Am bătut ceva vreme la numărul 3 până să vină 
cineva. 

Într-un sfârşit, în spatele storurilor am zărit sclipirea 
unei lumânări şi un chip la fereastra de sus. 


— Mişcă-te de aici, vagabond beţiv!, spuse acela. Dacă 
mai faci mult scandal, deschid cuştile şi dau drumul la 
patruzeci şi trei de câini, să te facă praf! 

— Dacă daţi drumul unuia singur, mai mult nici că-mi 
trebuie, am spus. 

— Taie-o!, strigă vocea. Dumnezeu mi-e martor că am 
ceva în sacul ăsta şi ţi-l arunc în cap dacă nu te cari! 

— Dar îmi trebuie un câine, am strigat. 

— Fără comentarii!, a urlat domnul Sherman. Fii atent, 
când ajung la trei, îţi arunc cu ceva în cap! 

— Domnul Sherlock Holmes... am început eu, iar 
cuvintele mele păreau sa fi avut un efect magic, deoarece 
fereastra s-a trântit brusc şi în mai puţin de un minut uşa fu 
descuiată şi deschisă larg. Domnul Sherman era un bătrân 
înalt şi slab, cu umerii căzuţi, cu gâtul musculos, ce purta 
ochelari albaştri. 

— Un prieten de-al lu' domnu' Sherlock e întotdeauna 
bine-venit, spuse el. Poftiţi înăuntru, domnule. Stati departe 
de bursuc, muşcă. Ah, neastâmpărato! Vrei să-l muşti pe 
domnu?? Vorbi astfel unei hermeline care scosese capul 
printre zăbrelele cuştii sale şi ne ţintea cu ochii săi roşii. Nu 
vă speriaţi de ea, domnule, e numa’ un şarpe de casă. Nici nu 
mai are venin, aşa că-i dau drumu' prin cameră să omoare 
gâzele. Să nu vă supăraţi pe mine că v-ara luat cam repede 
adineauri; copiii îmi fac mereu glume dintr-astea, vin şi fac 
scandal doar ca să mă trezească din somn. Ce spuneaţi că 
voia domnu' Sherlock Holmes? 

— Voia unul dintre câinii dumneavoastră. 

— A!, cred că e vorba despre Toby. 

— Da, chiar aşa mi-a spus. 

— Toby locuieşte aici, pe stânga, la numărul 7. 

Înaintă încet, cu lumânarea în mână, printre animalele 
neobişnuite pe care le adăpostea. La lumina slabă puteam 
întrezări nenumărate perechi de ochi strălucitori care ne 
urmăreau din toate colţurile. Chiar şi cuştile de deasupra 
capetelor noastre erau ticsite cu variate păsări, care îşi mutau 
leneş greutatea de pe un picior pe altul, pentru că vocile 
noastre le tulburaseră somnul. 

Toby se dovedi a fi o creatură urâtă, cu părul lung şi cu 
urechile blegi, o corcitură ciudată, jumătate prepelicar, 


jumătate nu se mai ştie ce, cu blana maro cu negru, care 
mergea împleticit. După o oarecare ezitare, acesta a acceptat 
bucata de zahăr pe care mi-o dăduse bătrânul naturalist şi 
după ce am încheiat astfel o convenţie, m-a urmat până la 
trăsură şi nu mi-a făcut niciun fel de probleme pe drum. 
Ceasul de la Palat tocmai bătuse ora trei când m-am înapoiat 
la Pondicherry Lodge. Fostul boxer McMurdo fusese arestat, 
după cum am aflat mai târziu, acuzat de complicitate; şi el, şi 
domnul Sholto fuseseră duşi la secţie. Doi agenţi păzeau 
poarta îngustă, dar m-au lăsat să trec împreună cu câinele 
după ce le-am spus numele detectivului care mă aştepta. 

Holmes stătea în cadrul uşii, cu mâinile în buzunare, 
fumând din pipă. 

— Ei bine, l-ai adus!, spuse el. Ce faci, băiete? Athelney 
Jones a plecat. Am consumat foarte multă energie de când ai 
plecat. L-a arestat nu numai pe prietenul nostru Thaddeus, ci 
şi pe paznic, pe menajera şi pe servitorul indian. Casa ne 
rămâne la dispoziţie, doar că sus se află un sergent. Lasă 
câinele aici şi vino sus. 

L-am legat pe Toby de masa din hol şi am urcat din nou 
scara. Camera era întocmai cum o lăsasem, doar că 
personajul principal fusese acoperit cu un cearşaf. Intr-un colţ 
stătea rezemat un sergent de poliţie, frânt de oboseală. 

—  Împrumută-mi lanterna dumitale, sergent, spuse 
tovarăşul meu. Acum leagă-mi-o în jurul gâtului, astfel încât 
să atârne în faţă. Mulţumesc. Acum trebuie să-mi scot pantofii 
şi ciorapii. Îi vei lua jos cu dumneata, Watson. O să fac puţin 
alpinism. Înmoaie batista mea în creozot. Ajunge. Acum te rog 
să urci puţin cu mine în mansarda, 

Ne-am strecurat prin spărtură. Holmes cercetă din nou 
cu lanterna urmele de paşi imprimate în praf. 

— Vreau să te uiţi atent la aceste urme, spuse el. 
Observi ceva demn de atenţie? 

— Aparţin unui copil sau unei femei de talie mică, am 
spus. 

— Dar în afară de dimensiunea lor? Nu mai vezi nimic? 

— Arată ca oricare alte amprente de paşi. 

— Ba deloc. Priveşte aici! Aici este amprenta piciorului 
drept în praf. lar acum eu las o urmă cu piciorul gol alături. 
Care e diferenţa care sare în ochi? 


— Degetele tale sunt strânse unul lângă altul. În 
cealaltă amprentă, fiecare deget apare imprimat individual. 

— Intocmai. Asta e ideea. Ţine minte asta. Acum, te rog 
să te apropii de fereastra aceea şi să adulmeci cadrul de lemn. 
Eu rămân aici, pentru ca am batista aceasta în mână. 

Am făcut aşa cum m-a îndrumat şi am simţit imediat un 
miros pătrunzător de catran. 

— Acolo a pus piciorul când a ieşit afara. Dacă tu poţi 
repera acest miros, atunci cred că Toby, cu atât mai mult, nu 
va avea niciun fel de probleme. Acum aleargă jos, eliberează 
câinele şi ţine-te bine! 

Până să ajung eu în curte, Sherlock Holmes şi ajunsese 
pe acoperiş şi-l vedeam cum se târa încet pe creasta acestuia, 
asemenea unui licurici enorm. L-am pierdut din vedere în 
dreptul unui grup de hornuri, dar a reapărut şi apoi a dispărut 
iar, de partea cealaltă. Făcând înconjurul casei, l-am găsit 
stând lângă streaşină, într-un colţ. 

— Dumneata eşti, Watson, strigă el. 

— Da. 

— Acesta e locul. Ce e forma aceea neagră de jos, de- 
acolo? 

— Un butoi cu apă. 

— E acoperit? 

— Da. 

— Nu vezi nicio scară? 

— Nu. 

— Dat naibii, individul nostru! Este un loc de unde cu 
siguranţă ţi-ai rupe gâtul. Ar trebui să pot cobori pe acolo pe 
unde el a urcat. Burlanul pare destul de solid. Orice ar fi, 
haidem! 

Se auzi un hârşâit de picioare şi lanterna începu sa 
coboare lin de-a lungul zidului. Apoi, printr-un salt agil, ajunse 
pe butoi şi de acolo pe sol. 

— Mi-a fost uşor să reconstitui drumul pe care l-a făcut, 
spuse el trăgându-şi ciorapii şi pantofii. Ţiglele erau slăbite pe 
tot acest traseu; de asemenea, în graba sa a scăpat asta. 
Ceea ce îmi confirmă diagnosticul, cum aţi spune 
dumneavoastră, doctorii. 

Obiectul pe care mi-l arată era un săculeţ sau o 
punguţă împletită din trestie colorată, împodobită cu mărgele 


colorate strident. Ca formă şi dimensiune semăna foarte mult 
cu un portţigaret. Înăuntru erau şase ghimpi din lemn închis la 
culoare, ascuţiţi la un capăt şi rotunjiţi la celălalt, precum cel 
care îl răpusese pe Bartholomew Sholto. 

— Sunt nişte instrumente cumplite, spuse el. Vezi să nu 
te înţepi. Mă bucur să ma aflu în posesia lor şi, probabil, astea 
sunt toate pe care le avea individul. Scad astfel şansele sa ne 
pomenim şi noi — dumneata şi cu mine — cu aşa ceva înfipt în 
piele. Eu, unul, aş prefera mai degrabă să am de-a face cu un 
glonţ Martini. Eşti dispus să faci o plimbare obositoare de zece 
kilometri, Watson? 

— Cu siguranţă, am răspuns. 

— Crezi că piciorul dumitale va rezista? 

— Fără îndoială. 

— Vino aici, bătrâne Toby, credinciosule! Adulmecă 
asta! Holmes îi întinse câinelui să miroasă batista înmuiată în 
creozot în timp ce făptura aceea stătea cu picioarele ei 
păroase distanţate şi cu un aer cât se poate de comic, ca un 
expert care savurează buchetul unui vin renumit. Apoi, 
Holmes azvârli batista la o oarecare depărtare, legă de zgarda 
corciturii o funie groasă şi-l duse la butoiul cu apă. Imediat, 
creatura începu să schelălăie ascuţit, sacadat, ţinând nasul în 
pământ şi coada în vânt şi o zbughi pe potecă cu o asemenea 
viteză, încât smuci cu putere noua sa lesă şi ne sili sa 
alergăm. 

Cerul se lumina treptat la răsărit şi puteam vedea acum 
la o oarecare distanţă, prin lumina cenuşie, rece. Casa 
pătrată, masivă, cu ferestrele sale întunecate şi pustii, cu 
zidurile înalte şi goale, străjuia în spatele nostru. Drumul 
ducea de-a curmezişul peste terenul din jurul casei, plin de 
şanţuri şi de gropi. Întregul domeniu, cu movilele de pământ şi 
cu vegetaţia crescută aiurea, oferea o imagine dezolantă, de 
rău-augur, care se potrivea perfect cu tragedia ce se abătuse 
asupra locului. 

Ajungând la zidul care delimita curtea, Toby alergă pe 
lângă el, schelălăi agitat şi, în final, se opri într-un colţ unde se 
afla un fag tânăr. Acolo unde se întâlneau două laturi ale 
zidului, câteva cărămizi fuseseră scoase, iar cele rămase 
dedesubt erau tocite în partea de jos ca şi cum ar fi fost 
folosite în repetate rânduri în chip de trepte. Holmes se căţăra 


pe zid şi, luând câinele din braţele mele, îi dădu drumul în 
partea cealaltă. 

— Aici iată amprenta mâinii omului cu picior de lemn, 
spuse el când m-am urcat lângă el. Uite o urmă de sânge pe 
tencuiala albă. Ce noroc că n-a mai plouat de ieri! Mirosul 
trebuie să persiste încă pe drum, în ciuda avansului de 
douăzeci şi opt de ore pe care îl au indivizii. 

Mărturisesc că aveam unele îndoieli gândindu-mă la 
traficul intens care se desfăşurase între timp pe drumul înspre 
Londra. Dar temerile mele s-a\i risipit în curând. Toby nu a 
ezitat niciun moment şi, fără să se abată din drumul său, 
înainta cu mersul lui ciudat, legănat. Evident, mirosul 
pătrunzător de creozot se distingea clar de toate celelalte. 

— Să nu-ţi imaginezi, spuse Holmes, că reuşita mea în 
acest caz depinde de slaba şansă ca unul dintre aceşti indivizi 
sa fi călcat în creozot. Deţin acum informaţii care mi-ar 
permite să le dau de urma în mai multe feluri. Dar acest mod 
este cel mai simplu şi la îndemână şi, dat fiind că norocul ni l-a 
scos în cale, ar fi păcat să nu profităm. Deşi acest amănunt a 
împiedicat cazul să devină o interesantă problemă 
intelectuală, aşa cum promitea la început. Soluţionarea cazului 
fără acest indiciu atât de evident ar fi făcut mare cinste celui 
care reuşea acest lucru. 

— Şi încă ce mai cinste, am spus. Te asigur, Holmes, că 
mă uimeşti cu mijloacele prin care obţii dovezile în acest caz, 
chiar mai mult decât în cazul lui Jefferson Hope. De data asta. 
totul îmi pare mai complicat, mai de neînțeles. De exemplu, 
cum ai putut să-l descrii atât de exact pe omul cu piciorul de 
lemn? 

— Asta-i bună! Nimic mai simplu! Nu vreau să par că joc 
teatru. Totul e clar şi în afara oricărei îndoieli. Doi ofiţeri care 
deţin comanda unei închisori află un secret important referitor 
la o comoară îngropată. Un englez, pe nume Jonathan Small, 
le desenează o hartă. lţi aminteşti că am citit acelaşi nume şi 
pe harta aflată în posesia căpitanului Morstan. O iscălise în 
numele său şi al asociaţilor — „Seninul celor patru“, cum o 
denumea oarecum teatral. Cu ajutorul acestei hărţi, ofiţerii, 
sau cel puţin unul dintre ei, pun mâna pe comoară şi o aduc în 
Anglia, nesocotind, probabil, unele condiţii sub rezerva cărora 
primiseră harta. Şi atunci de ce să nu fi pus însuşi Jonathan 


Small mâna pe comoară? Răspunsul e evident. Harta datează 
din perioada în care Morstan s-a înhăitat cu deţinuţii. Jonathan 
Small n-a ajuns la comoară pentru că el şi asociaţii lui erau ei 
înşişi deţinuţi şi nu puteau părăsi închisoarea. 

— Dar aceasta nu este decât o speculație, am zis. 

— Este mai mult decât atât. Este singura ipoteză ce 
corespunde faptelor. Şi acum să vedem cum evoluează 
lucrurile. Maiorul Sholto este timp de câţiva ani fericitul 
posesor al comorii. Apoi primeşte o scrisoare din India care îl 
înspăimântă teribil. Despre ce era vorba? 

Prin scrisoare află că oamenii pe care-i înşelase fuseseră 
eliberaţi. 

Sau, poate, evadaseră. Ceea ce e mult mai plauzibil, 
pentru că el cunoştea termenul lor de condamnare şi nu l-ar fi 
surprins astfel. Şi atunci ce face? lIşi ia măsuri de protecţie 
împotriva unui om cu un picior de lemn, un om alb, ia aminte, 
pentru că îl confundă la un moment dat cu un negustor 
ambulant alb, în care chiar trage cu pistolul. Ei bine, pe hartă 
apare numele unui singur om alb. Ceilalţi sunt hinduşi sau 
mahomedani. Nu mai există niciun alt alb. De aceea putem 
afirma cu toată încrederea că omul cu picior de lemn este 
unul şi acelaşi cu Jonathan Small. [i se pare greşit 
raţionamentul acesta? 

— Nu, e clar şi concis. 

— Acum, hai sa ne punem în locul lui Jonathan Small. 
Hai sa privim lucrurile din punctul lui de vedere. Vine în Anglia 
cu gândul de a recâştiga ceea ce considera că-i aparţine şi să 
se răzbune pe omul care îl înşelase. Află unde locuia Sholto şi 
e foarte posibil să fi stabilit o legătură cu cineva din casă; 
acesta era majordomul Lai Rao, pe care noi nu l-am văzut. 
Doamna Bernstone nu-l consideră nici pe departe un om de 
caracter. Oricum, Small nu putea să afle unde era ascunsă 
comoara, deoarece nimeni nu ştiuse vreodată, cu excepţia 
maiorului şi a unui servitor credincios care murise. Brusc, 
Small află că maiorul este pe patul de moarte. De teamă ca nu 
cumva secretul comorii să se stingă odată cu el, reuşeşte să 
treacă de gărzi şi îşi face apariţia la fereastra muribundului şi 
numai prezenţa celor doi fii ai acestuia îl împiedică să intre în 
cameră. Totuşi, ulterior, stăpânit de o ură vie împotriva celui 
care murise, intră în camera acestuia în aceeaşi noapte şi îi 


răscoleşte prin lucrurile personale, sperând să găsească ceva 
referitor la comoară; şi în cele din urmă lasă o amintire a 
vizitei sale prin puţinele cuvinte notate pe bilet. Fără îndoială, 
plănuise dinainte ca, în cazul în care l-ar fi ucis pe maior, să 
lase un astfel de semn asupra corpului neînsufleţit, pentru a 
arăta că nu era o crimă obişnuită, ci un fel de act de dreptate, 
din punctul de vedere al celor patru asociaţi. Astfel de idei 
excentrice, bizare, sunt destul de des întâlnite în analele 
crimei şi de obicei oferă indicii preţioase referitor la criminal. 
Urmăreşti raţionamentul? 

— Foarte atent. 

— Ce ar putea face acum Jonathan Small? Nu putea 
decât să urmărească în continuare, în secret, eforturile 
depuse pentru descoperirea comorii. E posibil ca el să fi 
părăsit Anglia şi să se fi reîntors la anumite intervale de timp. 
Apoi este descoperită mansarda şi el e imediat informat. Din 
nou putem bănui prezenţa unui complice din casă. Small, 
având un picior de lemn, este, evident, incapabil sa ajungă în 
camera lui Bartholomew Sholto, aflată la o înălţime 
apreciabilă. Şi atunci aduce cu sine un complice foarte 
neobişnuit, care rezolvă acest impediment, dar care păşeşte 
desculţ în creozot; apoi intră în scenă Toby şi un slujbaş plătit 
cu jumătate de norma, rănit la tendonul lui Ahile, care trebuie 
să şchiopăteze cale de şase mile. 

— Dar complicele este cel care a comis crima, şi nu 
Small. 

— Întocmai. lar Small a fost mai degrabă dezgustat de 
crimă, judecând după paşii pe care i-a făcut prin cameră când 
a intrat. Nu-i purta ură lui Bartholomew Sholto şi ar fi preferat 
ca acesta să fi fost doar legat, cu căluş la gură. Nu dorea să-şi 
vâre capul sub ştreang. Totuşi, nu mai era nimic de făcut: 
instinctele sălbatice ale tovarăşului său se dezlănţuiseră şi 
otrava îşi făcuse efectul; astfel, Jonathan Small şi-a lăsat 
semnul distinctiv, a coborât comoara în curte şi a plecat cu 
ea. Acesta e cursul evenimentelor, atât cât le pot descifra eu. 
lar în ceea ce priveşte înfăţişarea lui Small, trebuie să fie de 
vârsta mijlocie, cu faţa arsă de soare, având în vedere că a 
trăit atât timp în arşiţa Insulelor Andaman. Înălţimea sa ne-o 
dă chiar lungimea pasului; mai ştim că avea barbă. Thaddeus 
Sholto a fost impresionat de figura sa păroasă atunci când a 


zărit-o la fereastră. Nu văd ce altceva ar mai fi de adăugat. 

— Şi complicele? 

— Ei, nu-i niciun mister. Dar vei afla curând totul despre 
el. Ce plăcut e aerul de dimineaţă! Priveşte cum pluteşte 
norişorul acela ca o pană roz desprinsă dintr-un flamingo 
uriaş. Acum, cercul incandescent al soarelui se ridica peste 
norii compacţi de deasupra Londrei. Acest soare străluceşte 
pentru o mulţime de oameni, dar niciunul dintre ei, pun 
rămăşag, nu se află într-o misiune atât de stranie ca 
dumneata şi ca mine. Cât de neînsemnaţi ne simţim, cu 
ambițiile şi strădaniile noastre mărunte, în faţa forţelor 
elementare ale Naturii! L-ai citit pe Jean Paul!%? 

— Îmi e destul de familiar. L-am cunoscut prin 
intermediul operei lui Carlyle”. 

— E ca şi cum te-ai întoarce pe un pârâu pentru a 
ajunge la izvorul care l-a generat. Face la un moment dat o 
remarcă neobişnuită, dar profundă, şi anume că cea mai bună 
dovadă a măreției urmi om constă în a-şi da seama de propria 
micime. Este vorba, după cum vezi, de capacitatea de a face 
comparații şi de a cântări lucrurile, fapt care este însăşi 
dovada nobleţei. Şi Richter invită la cugetare. Ai cumva la 
dumneata un pistol? 

— Am bastonul. 

— S-ar putea să avem nevoie de aşa ceva dacă ajungem 
în vizuina lor. Pe Small îl las în seama dumitale, dar dacă 
celălalt o ia razna, îl împuşc. 

În timp ce vorbea, îşi scoase revolverul şi, după ce-l 
încarcă cu două gloanţe, îl puse la loc în buzunarul din 
dreapta al jachetei. 

În tot acest timp îl urmasem pe Toby pe străzile pline 
de vile rustice, ce duceau către metropolă. Totuşi, acum ne 
apropiam tot mai mult de străzile pe care muncitorii şi 
docherii porniseră deja la treabă şi unde femei cu aspect 
neglijent ridicau obloanele şi măturau scările din faţa caselor. 
Cârciumile de la colţurile de stradă abia îşi începuseră 


12 Johann Paul Friedrich Richter (1763-1825), cunoscut 
sub numele de Jean Paul — prozator romantic german. 
Thomas Carlyle (1795—1881) — scriitor englez, 
moralist, om politic, autor al lui „Sartor Resartusu”. 


activitatea şi bărbaţi cu înfăţişare grosolană ieşeau ştergându- 
şi bărbile cu mânecile după duşca de dimineaţă. Câinii 
hoinăreau pe străzi şi ne priveau curioşi când treceam, dar 
Toby al nostru cel fără asemănare nu se uita nici în dreapta, 
nici în stânga şi îşi continua drumul, cu botul în pământ şi 
scoțând uneori câte un scheunat când mirosul se înteţea. 

Traversasem Streatham, Brixton, Camberwell şi acum 
ne aflam în Kensington Lane, ajungând pe străzi lăturalnice 
până în partea de est a cartierului Oval. După toate 
aparențele, cei pe care-i urmăream parcurseseră un traseu în 
zigzag, probabil în ideea de a scăpa de urmăritori. Nu 
merseseră niciodată pe drumul principal dacă o puteau lua pe 
o stradă lăturalnică paralelă. Acolo unde începea Kensington 
Lane o luaseră pieziş, la stânga, prin Bond Street şi Miles 
Street. Ajuns unde această din urmă stradă dă în Knight's 
Place, Toby se opri şi începu să alerge înainte şi înapoi, cu o 
ureche în sus şi cu alta căzuta, ilustrând perfect indecizia 
canină. Apoi începu sa se plimbe în cerc, privind în sus la noi 
din când în când, de parcă ne-ar fi solicitat înţelegere pentru 
situaţia în care se afla. 

— Ce naiba are câinele acesta?, mormăi Holmes. Sper 
să nu fi luat vreo trăsură, sau să se fi înălţat cu vreun balon. 

— Poate că au zăbovit aici o vreme, am spus. 

— Gata! Totul e-n regulă. A pornit din nou, spuse 
tovarășul meu uşurat. 

Intr-adevăr, pornise din nou; după ce adulmecase înjur, 
se decise brusc şi începu să alerge cu o energie şi o hotărâre 
pe care nu le arătase până atunci. Se pare că mirosul 
devenise mult mai puternic, pentru că nu mai era nevoit să-şi 
ţină botul în pământ; smucea lesa şi încerca să o rupă la fugă. 
Puteam citi în sclipirea din ochii lui Holmes că ne apropiam de 
sfârşitul călătoriei. 

Drumul nostru trecea acum prin Nine Elms şi 
ajunseserăm la depozitul de cherestea Broderick şi Nelson, de 
lângă taverna „White Eagle” Ajuns aici, câinele, într-o agitaţie 
extremă, intră pe o poartă laterală a depozitului în care 
muncitorii se aflau deja la lucru. Câinele continuă să alerge 
prin rumeguş şi fierăstraie, pe alee, printre doua stive de 
cherestea; în cele din urmă, cu un schelălăit triumfător, sări 
pe un butoi mare, aflat încă pe căruţul cu care fusese 


transportat. Cu limba scoasă şi clipind des din ochi, Toby 
stătea pe capacul butoiului, privindu-ne când pe unul, când pe 
celălalt, aşteptând un semn de apreciere. Doagele butoiului şi 
roţile căruţului erau mânjite cu un lichid negru şi pretutindeni 
în jur plutea mirosul greu de creozot. 

Sherlock Holmes şi cu mine ne-am uitat unul la altul 
perplecşi şi am izbucnit, amândoi în acelaşi timp, într-un 
hohot de râs incontrolabil. 


8 
Echipa specială din Baker Street 


A cum ce e de făcut?, am întrebat. Toby a început să 
dea greş. 

— A acţionat conform informaţiilor pe care le avea, 
spuse Holmes ridicându-l de pe butoi şi scoţându-l afară din 
depozitul de cherestea. Dacă te gândeşti cât creozot este 
transportat la Londra în fiecare zi, nu-i de mirare că urma 
noastră s-a intersectat cu alta. În prezent, creozotul este 
folosit intens, în special la prelucrarea lemnului. Sărmanul 
Toby nu are nicio vină. 

— Trebuie să revenim la urma iniţială, presupun. 

— Da. ŞI, din fericire, nu avem foarte mult de mers. E 
clar că ceea ce a buimăcit câinele în intersecţia de la Knight's 
Place a fost faptul că simţea două urme în direcţii opuse. lar 
noi am ales direcţia greşită. Nu ne rămâne decât sa o alegem 
pe cealaltă acum. 

Acest lucru n-a fost deloc greu. Conducându-l pe Toby la 
locul unde greşise în alegerea sa, acesta se învârti în cerc pe o 
distanţă destul de mare şi, în final, se năpusti într-o nouă 
direcţie. 

— Sa fim atenţi să nu ne ducă într-acolo de unde venea 
butoiul de creozot, am spus. 

— M-am gândit deja la asta. Dar iată că merge pe 
trotuar, în vreme ce butoiul a fost transportat pe carosabil. De 
data asta urmărim mirosul care trebuie. 

Drumul nostru trecea de-a lungul fluviului, prin Belmont 
Place şi Prince's Street. 

La capătul Broad Street o lua spre malul apei, unde se 
afla un mic debarcader din lemn. Toby ne duse foarte aproape 
de acesta şi începu să schelălăie, privind undele întunecate 
dinaintea sa. 

— Norocul ne părăseşte, spuse Holmes. Aici s-au urcat 
într-o barcă. 

Mai multe bărci cu fundul lat şi luntre pluteau pe apă, la 
capătul debarcaderului. 

L-am dus pe Toby la fiecare dintre ele, dar, deşi 
adulmeca intens, nu ne-a dat niciun semn. 


În apropierea acestui debarcader rudimentar se afla o 
casă mică de cărămidă ce avea la cea de-a doua fereastră o 
plăcuţă de lemn pe care era scris cu litere mari „Mordecai 
Smith“, iar dedesubt: „Bărci de închiriat cu ora sau cu ziua.“ O 
altă inscripţie, aflată deasupra uşii, ne informa că există şi o 
şalupă, fapt confirmat şi de o movilă mare de cocs de lângă 
dig. Sherlock Holmes se uită înjur cu luare aminte, iar chipul 
său căpătă o expresie de rău-augur. 

— Nu-i de bine, spuse el. Indivizii ăştia sunt mai şireţi 
decât mă aşteptam. Se pare că au şters urmele. Mă tem că au 
gândit totul dinainte. 

Se apropie de uşa casei şi, când o deschise, un puşti de 
vreo şase ani cu părul ondulat ieşi în fugă, urmat de o femeie 
masivă, roşie la faţă, cu un burete mare în mână. 

— Vino înapoi să te spăl, Jack!, strigă femeia. Vino 
înapoi, împieliţatule! Dacă vine taică-tău acasă şi te găseşte 
aşa, ne arată el nouă! 

— Dragul de el!, spuse Holmes strategic. Ce ştrengar 
mic cu obrăjori rumeni! Ce-ai dori tu, Jack, spune-mi! 

Micuţul chibzui o clipă. 

— Aş vrea un şiling. 

— Nimic altceva? 

— Păi, mai bine doi şilingi, spuse minunăţia după ce se 
gândi puţin. 

— Poftim! Prinde-i! Frumos copil, doamnă Smith! 

— Domnu' să vă binecuvânteze, do mie; e frumos şi 
nu numa atât. Uneori e peste puterile mele, mai ales că 
bărbatu-meu lipseşte cu zilele. i 

— Lipseşte?, spuse Holmes cu dezamăgire în glas. Imi 
pare rău să aud asta, voiam să vorbesc cu domnul Smith. 

— A plecat de ieri-dimineaţă, dom'le, şi, drept să vă 
spun, încep să fiu îngrijorată. Dar dacă e vorba de o barcă, 
dom'le, v-aş putea ajuta şi eu. 

—: Voiam să închiriez şalupa. 

— Vai de mine, dom'le, chiar cu şalupa a plecat. Tocmai 
de aceea sunt îngrijorată, pentru că ştiu că nu mai are cărbuni 
decât până la Woolwich şi înapoi. Dacă ar fi plecat cu barca, 
nu mi-aş fi făcut gânduri, pentru că de multe ori a avut treabă 
la Gravesend şi, dacă are mult de lucru, întârzie pe acolo. Dar 
la ce bun o şalupă fără cărbuni? 


— Poate a cumpărat ceva cărbuni de la vreun 
debarcader de pe malul fluviului. 

— Se prea poate, dom'le, dar nu l-am văzut să facă 
asta. De multe ori s-a plâns din cauza preţurilor cerute pentru 
câţiva saci, acolo. Şi pe lângă asta, nu-mi place deloc omu' ăla 
cu picior de lemn, cu faţa lui urâtă şi vorba stâlcită. Ce-o fi tot 
căutând p-aici? 

— Un om cu un picior de lemn?, întrebă Holmes cu un 
aer surprins. 

— Da, dom'le, un individ cu faţa închisă, la culoare, ca 
de maimuţă, care l-a căutat de mai multe ori pe bărbatu-meu. 
Chiar el l-a trezit ieri-noapte. Şi încă ceva, omu' meu ştia că o 
să vină, că pregătise şalupa. Vă spun deschis, dom'le, nu-mi 
dă pace deloc gându' ăsta. 

— Dar, dragă doamnă Smith, spuse Holmes ridicând din 
umeri, vă faceţi griji degeaba. Cum v-aţi putut da seama că 
acela care a venit noaptea era omul cu picior de lemn? Nu 
înţeleg de ce sunteţi atât de convinsă. 

— L-am recunoscut după glasu’ răguşit, dom'le. A bătut 
la fereastră cam pe la trei. „Hai, scoală-te, prietene, a spus, a 
sosit timpul să pornim.“ Bărbatu-meu l-a trezit pe Jim, fiul cel 
mare, şi au plecat fără să-mi spună o vorbă. Am auzit 
zgomotul piciorului de lemn pe pietrele de pe alee. 

— Şi era singur acest om cu picior de lemn? 

— N-aş putea spune. Ba da, sunt sigură că da; n-am 
auzit pe nimeni altcineva. 

— Îmi pare râu, doamnă Smith, voiam să iau o şalupă şi 
am auzit numai de bine de... numai puţin, cum se numeşte? 

— „Aurora”, dom'le. 

— Aşa! Nu e o şalupă dintr-aceea veche, foarte largă, 
verde, cu o dungă galbenă? 

— Ba deloc. E la fel de îngustă ca oricare alta de pe 
fluviu. A fost vopsită de curând în negru cu două dungi roşii. 

— Mulţam. Sper să aveţi cât mai curând veşti de la 
domnul Smith. Eu o iau în jos pe fluviu şi, dacă dau de 
„Aurora”, am să-i spun soţului că sunteţi îngrijorată. Are un 
coş negru, spuneaţi? 

— Nu, dom'le. Negru cu o dungă albă. 

— Ah, da. Marginile sunt negre. O dimineaţă bună, 
doamnă Smith. lată un barcagiu cu o luntre, Watson. O luăm 


să trecem fluviul. 

— Cel mai important lucru, când ai de-a face cu astfel 
de oameni, spuse Holmes în timp ce ne urcam în barcă, este 
să nu le dai de gândit că informaţiile lor ar avea vreo 
importanţă pentru tine. Altfel, devin muţi ca peştele. Dacă-i 
asculţi fără niciun interes, ai toate şansele să afli ce doreşti. 

— Acum mi se pare destul de clar ceea ce avem de 
făcut, am spus. 

— Şi ce anume ai face dumneata? 

— Aş închiria o şalupă şi aş porni în jos, pe fluviu, pe 
urmele „Aurorei”. 

— Dragul meu prieten, ar fi o sarcină extrem de dificilă. 
S-ar putea ca aceasta să fi acostat la oricare dintre 
debarcaderele care se află pe ambele maluri, între locul 
acesta şi Greenwich. Dincolo de pod este un adevărat labirint 
de debarcadere, cale de mulţi kilometri, Ţi-ar trebui zile bune 
să le cercetezi singur pe toate. 

— Atunci să apelam la poliţie. 

— Nu, Probabil că pe Athelney Jones am să-l chem în 
ultimul moment. Nu-i băiat rău şi n-aş vrea să fac ceva care i- 
ar aduce prejudicii pe plan profesional. Dar aş dori să rezolv 
cazul eu însumi, acum. când am ajuns atât de departe. 

— N-am putea, atunci, să publicăm un anunţ prin care 
să cerem informaţii de la proprietarii de debarcadere? 

— Asta ar fi şi mai rău! Oamenii noştri ar afla că suntem 
pe urmele lor şi ar părăsi ţara. Şi acum ar putea s-o facă, dar 
atât timp cât se simt în deplină siguranţă, nu se grăbesc. 
Energia depusă de Jones ne va fi atunci de folos, pentru că 
opinia sa asupra cazului va apărea, cu siguranţă, în presa 
cotidiană şi atunci fugarii vor crede că urmăritorii lor se află 
pe un drum greşit. 

— Şi atunci ce trebuie să facem?, am întrebat eu când 
am debarcat, în apropierea închisorii Millbank. 

— Luăm această trăsură, mergem acasă, mâncăm ceva 
şi ne odihnim o oră. Mai mult ca sigur şi în noaptea ăsta o să 
avem de alergat. Opreşte la un oficiu poştal, vizitiu! îl păstrăm 
pe Toby cu noi, ne-ar putea fi încă de folos. 

Am oprit în faţa oficiului poştal de pe Great Peter Street 
şi Holmes a expediat o telegramă. 

— Cui crezi că i-am trimis-o?, întrebă el când am pornit 


din nou la drum. 

— Pur şi simplu, habar nu am. 

— Îţi aminteşti de echipa de detectivi din Baker Street la 
care am apelat şi în cazul lui Jefferson Hope? 

— Prea bine, am spus râzând. 

— În cazul de faţă, ajutorul lor poate fi de nepreţuit. 
Dacă ei dau greş, mai am şi alte metode, dar mai întâi voi 
încerca cu ei. Telegrama aceea era pentru micul meu 
locotenent, zdrenţărosul Wiggins, şi mă aştept ca el şi gaşca 
lui să-şi facă apariţia înainte să ne terminăm noi micul dejun. 

Între orele opt şi nouă m-am resimţit după emoţiile 
succesive din timpul zilei. Eram fără vlagă, epuizat, cu mintea 
înceţoşată şi cu trupul ostenit. Nu împărtăşeam entuziasmul 
profesional al tovarăşului meu şi nici nu puteam privi totul ca 
pe o problemă intelectuală abstractă. In ceea ce privea 
moartea lui Bartholomew Sholto, auzisem prea puţine lucruri 
bune despre el şi nu puteam simţi nicio antipatie deosebită 
faţă de criminalii săi. În schimb, în ceea ce priveşte comoara, 
lucrurile stăteau altfel; aceasta aparţinea de drept, cel puţin o 
parte, domnişoarei Morstan. Dacă ar fi existat chiar şi cea mai 
mică şansă s-o putem recupera, mi-aş fi dedicat întreaga viaţă 
acestui scop. Era adevărat că, dacă o găseam, probabil 
domnişoara Morstan ar fi devenit inaccesibilă pentru mine. 
Dar numai o dragoste meschină şi egoistă putea fi influenţată 
de un asemenea gând. Dacă Holmes se dedica găsirii 
criminalilor din pasiune, eu aveam un motiv de zece ori mai 
puternic, care mă impulsiona să găsesc comoara. 

O baie în locuinţa noastră din Baker Street şi 
schimbarea completă a hainelor m-au înviorat de minune. 
Când am coborât în cameră, am găsit micul dejun pregătit şi 
pe Holmes turnând cafeaua. 

— lată, spuse el râzând şi arătându-mi un ziar deschis. 
Energicul Jones şi omniprezentul reporter au aranjat lucrurile 
între ei. Dar cred că eşti sătul de cazul acesta. Mai bine 
serveşte-te cu şuncă şi ouă mai întâi. 

Am luat ziarul din mâna lui şi am citit scurtul articol 
intitulat „Misterioasa întâmplare din Upper Norwood“. Ziarul 
„Standard” spunea astfel: 


Cam pe la orele douăsprezece, noaptea trecută, 


domnul Bartholomew Sholto din Pondicherry Lodge, Upper 
Norwood, a fost găsit mort în camera sa, în împrejurări care 
indică săvârşirea unei crime. 

După câte am putut afla, nu s-au găsit urme de 
violență pe trupul domnului Sholto, dar o valoroasă colecție 
de pietre prețioase din India, pe care decedatul o moştenise 
de la tatăl său, a fost furată. 

Faptul a fost descoperit mai întâi de domnul Sherlock 
Holmes şi de domnul doctor Watson, care veniseră în locuința 
victimei împreună cu domnul Thaddeus Sholto, fratele celui 
decedat. Printr-un noroc fantastic, domnul Athelney 
Jones, un bine cunoscut detectiv al forțelor de poliție, se 
afla la secția din Norwood şi a ajuns la fața locului într-o 
jumătate de oră de la anunțarea poliției. Aptitudinile sale 
îndelung antrenate şi experimentate au fost imediat 
concentrate în sensul descoperirii criminalilor, având ca 
rezultat faptul că au fost arestaţi de îndată fratele 
victimei, Thaddeus Sholto, împreună cu menajera 
victimei, doamna Bernstone, servitorul indian pe nume Lai 
Rao şi un portar sau paznic, numit McMurdo. E foarte clar că 
hoțul sau hoţii cunoşteau foarte bine casa — cunoştinţele 
tehnice şi spiritul de observaţie ale lui Jones i-au permis 
acestuia să dovedească, în final, că ucigaşii nu puteau intra 
pe uşă sau pe fereastră, ci trebuie să fi pătruns prin 
acoperişul clădirii şi apoi prin trapă, într-o cameră ce 
comunica mai departe cu cea în care a fost găsit cadavrul. 

Acest fapt, care a fost stabilit cu exactitate, dovedeşte 
că nu e vorba despre o spargere întâmplătoare. Intervenţia 
promptă şi energică a ofițerilor de poliție demonstrează că în 
asemenea situații e necesară exclusiv prezența unei singure 
minţi destoinice şi strălucite. Nu putem decât să recunoaştem 
că acesta constituie un argument în favoarea celor care ar 
dori să-i vadă pe detectivii noştri acționând independent, 
astfel încât aceştia să vină în contact mai direct şi mai eficient 
cu cazurile pe care au datoria să le investigheze. 


— Nu-i aşa că-i superb?, spuse Holmes rânjind pe 
deasupra ceştii de cafea. Ce părere ai despre asta? 

— Cred că am fost la un pas de a fi noi înşine arestaţi 
pentru crimă. 


— Şi eu cred la fel. Dacă se întâmplă ca Jones să mai 
aibă vreo criză de energie, nu garantez pentru siguranţa 
noastră. 

În acel moment se auzi soneria răsunând zgomotos şi 
am putut s-o aud pe doamna Hudson, proprietăreasa noastră, 
ridicând vocea, cu un ton în acelaşi timp rugător şi 
înspăimântat. 

— Pentru Dumnezeu, Holmes, am strigat, cred ca au şi 
venit după noi. 

— Nu, lucrurile nu stau chiar aşa de rău. Este echipa 
specială de detectivi din Baker Street. 

În timp ce vorbea, se auzi un zgomot de picioare 
desculţe pe scări şi răsunară voci subţiri, după care se năpusti 
înăuntru o duzină de mici vagabonzi murdari şi zdrenţăroşi. 

În ciuda intrării lor vijelioase, păstrau o anumită 
disciplină, pentru că s-au aliniat imediat, privindu-ne în 
aşteptare. Unul dintre ei, mai înalt şi mai în vârstă decât 
ceilalţi, făcu un pas înainte cu un aer de vădită superioritate, 
care părea foarte caraghios în mijlocul unui astfel de alai de 
mărunte şi jalnice sperietori de ciori. 

— Am primit mesajul dumnea'stră, dom'le, şi i-am adus 
pe toţi imediat, spuse el. Trei şilingi şi şase penny pentru 
transport. 

— Ţine aici, spuse Holmes scoțând câteva monede. Pe 
viitor, ei îţi vor raporta ţie, iar tu, mie, Wiggins. Nu pot permite 
să fie invadată casa în acest fel. Totuşi, este bine să auziţi toţi 
instrucţiunile mele. Vreau să ştiu unde se află o şalupă pe 
nume „Aurora” şi al cărei proprietar este Mordecai Smith; e 
neagră cu două dungi roşii şi are coşul negru cu o dungă albă. 
Este undeva, pe fluviu. Vreau ca un băiat sa stea la 
debarcaderul lui Mordecai Smith, vizavi de Millbank, şi să mă 
informeze dacă vasul se întoarce. Trebuie să vă împărţiţi 
sarcinile între voi şi să supravegheați temeinic ambele maluri. 
să mă anunţaţi când aveţi veşti. Aţi înţeles? 

— Da, dom'le comandant, spuse Wiggins. 

— Vă plătesc la fel ca până acum, iar cel care găseşte 
şalupa primeşte o guinee. lată salariul pe o zi în avans. ŞI 
acum, la treabă! 

Le-a dat câte un şiling la fiecare şi aceştia se repeziră în 
jos pe scări şi i-am văzut o clipă mai târziu alergând pe stradă. 


— Dacă şalupa e pe apă, o vor găsi, spuse Holmes 
ridicându-se de la masă şi aprinzându-şi pipa. Ei pot merge 
oriunde, pot vedea totul, pot trage cu urechea la oricine. Mă 
aştept să-mi dea de veste înainte să se însereze că au găsit-o. 
Între timp, nu putem face nimic altceva decât să aşteptăm 
rezultatul. Nu putem relua firul întâmplărilor până nu găsim fie 
şalupa „Aurora”, fie pe domnul Mordecai Smith. 

— Resturile acestea am putea să i le dăm lui Toby, aş 
îndrăzni să spun. Te duci la culcare, Holmes? 

— Nu, nu sunt obosit. Am o constituţie ciudată. Nu-mi 
amintesc să mă fi obosit munca vreodată, în schimb 
inactivitatea mă epuizează complet. Am să fumez niţel şi am 
să reflectez asupra acestui straniu caz în care ne-a vârât 
încântătoarea mea clientă. Dacă a avut cineva vreodată o 
misiune mai uşoară, aceia suntem noi. Nici oamenii cu picior 
de lemn nu sunt ceva obişnuit, dar celălalt individ trebuie să 
fie cu totul special. 

— Din nou celălalt individ! 

— Nu vreau să fac un mister din asta, dar trebuie 
ca tu însuţi să-ţi fi făcut o părere în privinţa lui. Acum, să 
analizăm datele. Urme de paşi mici, degete ce nu cunosc 
strânsoarea pantofilor, picioare goale, o măciucă de lemn cu o 
piatră la un capăt, agilitate mare, săgeți mici otrăvite. Ce 
concluzie tragi din toate astea? 

— Un sălbatic!, am exclamat. Poate unul dintre acei 
indieni care fuseseră asociaţii lui Jonathan Small. 

— Nici pomeneală, spuse el. Când am văzut la început 
urmele unor arme neobişnuite, am fost tentat să cred la fel, 
dar aspectul deosebit al amprentelor picioarelor m-a 
determinat să-mi schimb punctul de vedere. E adevărat că 
unii dintre locuitorii Peninsulei Indiene sunt mici de statură, 
dar niciunul n-ar fi putut lăsa astfel de amprente. Hindusul 
obişnuit are laba piciorului lungă şi subţire. Mahomedanul 
care poartă sandale are degetul mare clar separat de 
celelalte, din cauza curelei care-i trece de obicei printre 
degete. Aceste săgeți mici puteau fi proiectate într-un singur 
fel, şi anume suflate printr-o ţeava. Acum, unde ar trebui să-l 
căutăm pe sălbaticul nostru? 

— În America de Sud, m-am hazardat. 

Întinse mâna şi luă de pe raft o carte masivă. 


— Acesta este primul volum dintr-un dicţionar geografic 
în curs de publicare. Poate fi privit ca ultima autoritate în 
domeniu. Ce informaţii avem aici? 

Insulele Andaman sunt situate la 570 de kilometri nord 
de Sumatra, în Golful Bengal. 


— Hm! hm! Ce scrie aici? 


Climă umedă, recife de corali, rechini, Port Blair, 
închisoare, Insulele Rutland, plantații de bumbac... 

— Am găsit! 

Băştinaşii din Insulele Andaman au reputația de a fi 
rasa celor mai scunzi oameni de pe glob, deşi unii antropologi 
îi consideră astfel pe boşimanii din Africa, pe indienii digger 
din America şi pe locuitorii din Ţara de Foc. Înălțimea lor 
medie nu depăşeşte un metru şi 30 de centimetri, dar 
majoritatea adulților sunt mult mai mici. Sunt nişte oameni 
cruzi, ursuzi şi răzvrătiți, dar care pot lega cea mai strânsă 
prietenie odată ce le-a fost câştigată increderea. 

— Ţine minte asta, Watson. Şi acum ascultă aici. 

Au o înfăţişare respingătoare, au capul mare, diform, 
ochii mici şi fioroşi, toate trăsăturile le sunt deformate. 
Totuşi, au picioarele şi mâinile extrem de mici. Sunt atât de 
nesociabili şi fioroşi, încât toate eforturile autorităților 
britanice de a le câştiga increderea au eşuat în toate 
privințele. Au stârnit mereu groaza echipajelor naufragiate, 
deoarece sparg capetele supraviețuitorilor cu măciucile lor cu 
pietre la capăt sau îi ucid cu săgeți otrăvite. Aceste masacre 
se incheie de fiecare dată cu un ospăț canibalic. 

— Straşnic popor, Watson! Dacă individul acesta ar fi 
fost lăsat să acţioneze de capul lui, întreaga întâmplare ar fi 
căpătat o întorsătură mult mai groaznică. Cred că, în situaţia 
de faţă, Jonathan Small ar fi dat mult să nu fi apelat la ajutorul 
lui. 

— Dar cum a ajuns să se înhăiteze cu un asemenea 
individ? 

— A, n-aş putea spune cu exactitate. Dar, pentru că 
deja am stabilit că Small venise din Insulele Andaman, nu mai 
este de mirare că acest băştinaş a venit cu el. Fără îndoială 
că vom afla totul la timpul potrivit. la uită-te la mine, Watson! 


Pari extenuat! întinde-te aici, pe canapea, să vedem dacă pot 
să te ajut să adormi. 

Îşi luă vioara dintr-un colţ şi, în timp ce eu mă 
întindeam, începu să cânte în surdină o arie melodioasă, 
feerică, creaţie proprie, cu siguranţă, fiindcă avea un 
remarcabil dar al improvizării. Îmi aduc aminte vag braţele lui 
subţiri, chipul lui serios şi arcuşul care urca şi cobora. Apoi mi 
s-a părut că plutesc departe, liniştit, pe o mare calmă de 
sunete, până ce am ajuns în ţara viselor, unde am întâlnit 
chipul plăcut al lui Mary Morstan, care mă privea oarecum 
dispreţuitor. 


9 
Veriga lipsă din lanţ 


M-am trezit abia după-amiază târziu, cu forțe 
proaspete, înviorat. Sherlock Holmes era exact acolo unde îi 
lăsasem, doar că îşi pusese la o parte vioara şi se adâncise în 
lectura unei cărţi. Când am început să mă mişc, s-a uitat spre 
mine şi am observat că era încruntat şi tulburat. 

— Ai dormit buştean, spuse el. M-am temut să nu te 
trezească discuţia noastră. 

— Nu am auzit nimic, am răspuns. Ai primit veşti, deci? 

— Din nefericire, nu. Recunosc, sunt surprins şi 
dezamăgit. Aşteptam ceva sigur până acum. Wiggins tocmai a 
fost aici, să raporteze. Spune ca şalupa nu-i de găsit nicăieri. 
Este un fapt grav, pentru că fiecare oră contează foarte mult. 

— Pot să fiu de vreun folos? Sunt complet refăcut şi 
gata să alerg o noapte întreagă. 

— Nu, nu putem face nimic. Nu ne rămâne decât să 
aşteptăm. Dacă plecăm amândoi, s-ar putea să primim un 
mesaj chiar în acest timp şi să acţionăm cu întârziere. 
Dumneata poţi face ce doreşti, eu trebuie să rămân de veghe. 

— Atunci, eu dau o fugă până în Camberwell, îi fac o 
vizită doamnei Cecil Forrester. M-a rugat ieri să fac asta. 

— Doamnei Cecil Forrester?, întrebă Holmes cu un 
zâmbet abia schiţat. 

— Desigur, şi domnişoarei Morstan, Sunt nerăbdătoare 
să afle ce s-a mai întâmplat. 

— Eu, unul, nu le-aş spune prea multe, zise Holmes. Nu 
trebuie să ai niciodată deplină încredere în femei, nici chiar în 
cele mai bune dintre ele. 

Nu m-am oprit pentru a-l contrazice în privinţa acestei 
proaste păreri. 

— Mă întorc peste o oră sau două, am spus. 

— Bine! Succes! Dar, dâcă tot traversezi fluviul, 
înapoiază-l şi pe Toby, nu cred că mai avem nevoie de el. 

Am luat corcitura şi am predat-o bătrânului naturalist 
din Pinchin Lane împreună cu zece şilingi. Ajuns în 


Camberwell, am găsit-o pe domnişoara Morstan puţin istovită 
de întâmplările de la miezul nopţii, dar nerăbdătoare să audă 
noutăţi. De asemenea, doamna Forrester era foarte curioasă. 
Le-am povestit tot ce făcusem, evitând aspectele cele mai 
groaznice ale tragediei. Astfel, .deşi le-am vorbit despre 
moartea domnului Sholto, nu le-am dat detalii despre felul în 
care acesta fusese ucis sau despre metodele utilizate. Dar, în 
ciuda acestor omisiuni, mai rămâneau destule date care să le 
uimească şi să le înspăimânte. 

— E un adevărat roman!, strigă doamna Forrester. Un 
personaj feminin nedreptăţit, o comoara de o jumătate de 
milion, un canibal feroce, un ticălos cu picior de lemn, toate 
acestea iau locul obişnuitului dragon şi al contelui cel rău. 

— Şi doi cavaleri rătăcitori care sar în ajutor, adăugă 
domnişoara Morstan privindu-mă vesel. 

— Mary, norocul tău depinde de rezultatul acestor 
cercetări. Văd că nu eşti prea entuziasmată. Gândeşte-te 
numai cum e să fii atât de bogată şi să ai lumea la picioarele 
tale! 

M-am bucurat în sinea mea să observ ca nu era deloc 
încântată de această perspectivă. Dimpotrivă, scutură mândră 
din cap în semn de dispreţ, de parcă problema nu o interesa 
nici în cea mai mică măsură. 

— Nu-mi fac griji decât pentru domnul Thaddeus Sholto, 
spuse ea. Nimic altceva nu are importanţă; cred că s-a purtat 
tot timpul foarte amabil şi corect. E de datoria noastră să-l 
scăpăm de această acuzaţie îngrozitoare şi fără temei. 

Se înserase deja când am plecat din Camberwell şi se 
înnoptase de-a binelea când am ajuns acasă. Tovarăşul meu 
îşi lăsase cartea şi pipa pe scaun, dar el dispăruse. 

M-am uitat în jur în speranţa de a găsi vreun bilet, dar 
nu am găsit nimic. 

— Presupun că domnul Holmes a ieşit în oraş, i-am spus 
doamnei Hudson când aceasta veni să lase obloanele. 

— Nu, domnule. S-a dus în camera lui. Ştiţi, domnule, 
spuse ea şoptind cu o voce îngrijorată, mă tem pentru 
sănătatea dumnealui. 

— De ce, doamnă Hudson? 

— Păi, e cam ciudat, domnule. După ce aţi plecat 
dumneavoastră, s-a plimbat de colo-colo prin cameră până 


când n-am mai putut suporta zgomotul paşilor săi. Apoi l-am 
auzit vorbind singur şi mormăind şi de fiecare dată când suna 
soneria, venea repede în capul scărilor şi zicea: „Cine e acolo, 
doamnă Hudson?” Acum s-a retras în camera lui, dar îmi dau 
seama că se plimbă prin odaie, ca mai devreme. Sper că n-o 
să se îmbolnăvească, domnule. M-am apucat să-i spun ceva 
despre calmante şi s-a întors la mine cu o privire de n-am ştiut 
cum să ies mai repede din cameră. 

— Nu cred că aveţi de ce să fiţi îngrijorată, doamnă 
Hudson, i-am răspuns. L-am mai văzut aşa. Il frământă unele 
gânduri ce nu-i dau pace, 

Am încercat să vorbesc pe un ton vesel cu 
proprietăreasa noastră cea amabilă, dar ulterior m-am 
îngrijorat eu însumi, deoarece întreaga noapte am auzit, la 
diferite intervale, zgomotul îndesat al paşilor lui Holmes şi 
pentru că ştiam că spiritul său ager se revolta în momentele 
inevitabile de inactivitate. 

La micul dejun arăta foarte obosit şi tras la faţă, iar 
obrajii îi erau aprinşi, ca de febră. 

— Te epuizezi, prietene, i-am spus. Te-am auzit 
mărşăluind toată noaptea. 

— N-am putut sa dorm, răspunse el. Problema asta 
infernală mă consumă. E prea de tot să te împiedici de un 
obstacol atât de neînsemnat după ce le-ai trecut pe toate 
celelalte. Am aflat cine sunt indivizii, ştiu şalupa, ştiu totul; şi 
totuşi, nu primesc nicio veste. Am pus în mişcare şi alte 
echipe şi am utilizat toate metodele de care dispuneam. 
Fluviul a fost cercetat în întregime, pe ambele maluri, dar nu 
am primit nicio veste şi nici doamna Smith n-a auzit nimic de 
soţul ei. În curând am să ajung la concluzia că au scufundat 
vasul. Dar există fapte ce contrazic această idee. 

— Sau poate că doamna Smith ne-a îndrumat pe o pistă 
greşită. 

— Nu, cred că această presupunere poate fi exclusă. 
Am pus să se facă investigaţii şi am aflat că, într-adevăr, 
există o şalupă ce corespunde descrierii. 

— Ar fi putut s-o ia în sus, pe fluviu? 

— Am avut în vedere şi această posibilitate şi un grup 
de cercetaşi va face căutări până la Richmond. Dacă azi nu 
primesc nicio veste, mâine pornesc eu însumi în căutarea 


oamenilor, lăsând la o parte şalupa. Dar trebuie, trebuie să 
aflăm ceva. 

Şi totuşi, nu am aflat nimic, niciun cuvânt, nici de la 
Wiggins. nici de la celelalte echipe de căutători. 

În cele mai multe ziare apăruseră articole despre 
tragedia din Norwood. Toate păreau mai curând nefavorabile 
nefericitului Thaddeus Sholto. Dar niciun articol nu conţinea 
detalii noi, în afara faptului că în ziua următoare avea să 
înceapă o anchetă. Pe seară am plecat în Camberwell pentru 
a le anunţa pe doamne că nu am făcut niciun fel de progrese, 
iar la întoarcere l-am găsit pe Holmes abătut şi oarecum 
ursuz. Abia dacă îmi răspundea la întrebări şi toată seara şi-a 
făcut de lucru cu o analiză chimică destul de complicată, ce 
necesita încălzirea a nenumărate retorte şi obţinerea de 
vapori prin distilare; acest experiment s-a încheiat cu un 
miros care, pur şi simplu, m-a scos afară din cameră. Am auzit 
până în primele ore ale dimineţii clinchetul eprubetelor, drept 
urmare a faptului că era în continuare absorbit de 
experimentul sau urât mirositor. 

Odată cu primii zori, m-am trezit brusc şi am constatat 
cu uimire că Holmes se afla în picioare lângă patul meu, 
îmbrăcat într-o uniformă grosolană de marinar, cu o jachetă 
pe deasupra şi un fular roşu, aspru în jurul gâtului. 

— O pornesc în jos, pe fluviu, Watson, spuse el. M-am 
tot gândit şi nu văd decât o singura soluţie. Merită să încerc, 
orice s-ar întâmpla. 

— Şi pot merge şi eu cu dumneata?, am spus. 

— Nu; dumneata poţi să fii mult mai util rămânând aici 
pentru a mă reprezenta. Nu-mi face nicio plăcere să plec, 
deoarece, probabil, în cursul zilei vor sosi veşti, deşi Wiggins 
era sceptic în această privinţă noaptea trecută. Te rog să 
deschizi toate telegramele, să citeşti toate biletele sosite şi să 
acţionezi cum consideri mai nimerit în cazul în care primeşti 
noutăţi. Mă pot baza pe dumneata? 


— Cu siguranţă. 

— Mă tem că n-ai să poţi să-mi telegrafiezi, pentru că 
nu pot spune unde mă voi afla. Totuşi, dacă norocul va fi de 
partea mea, n-am să lipsesc mult timp. Oricum, mă voi 
întoarce cu noutăţi. 

Până la micul dejun, nu primisem nicio ştire de la el. 


Totuşi, citind ziarul „Standard”, am găsit o nouă referire la 
caz. 


În legătură cu tragedia din Upper Norwood — se 
menţiona în articol — avem motive să credem că acest caz 
este mai complex şi mai misterios decăt s-a crezut la inceput. 
Dovezi recente indică faptul că este imposibil ca domnul 
Thaddeus Sholto să fi fost implicat în vreun fel. Acesta şi 
menajera, doamna Bernstone, au fost eliberați ieri-seară. Se 
crede totuşi că poliția are indicii asupra adevăraților vinovați, 
datorită anchetei conduse de domnul Athelney Jones de la 
Scotland Yard, cu energia şi perspicacitatea sa bine- 


cunoscute. Se aşteaptă în orice moment arestarea de noi 
persoane. 


— Până aici lucrurile decurg bine, am reflectat. Măcar 
prietenul nostru Sholto e liber. Mă întreb care o fi noul indiciu, 
deşi pare a fi doar o formulare stereotipă, folosită de poliţie 
ori de câte ori mai face câte o gafă. 

Am aruncat ziarul pe masă, dar în aceeaşi clipă privirea 
mi-a căzut pe un anunţ de la rubrica dispariţii, anunţ care 
suna astfel: 


DISPĂRUȚI — Mordecai Smith, barcagiu, şi fiul său, Jim, 
au părăsit debarcaderul Smith martea trecută, pe la orele trei 
dimineața, într-o şalupă pe nume „Aurora”, neagră cu două 
benzi roşii, coş negru cu o dungă albă; oricine poate oferi 
informații referitoare la locul unde se află Mordecai Smith şi 
şalupa „Aurora” se va adresa doamnei Smith, de la 
debarcaderul Smith, sau la adresa: 221 B, Baker Street, şi va 
primi suma de cinci lire. 


Era în mod clar mâna lui Holmes. 

Adresa din Baker Street era de-ajuns pentru a dovedi 
asta. Mi s-a părut foarte ingenios acest fapt, având în vedere 
că articolul putea fi citit de către fugari, fără ca ei să vadă în 
asta mai mult decât îngrijorarea firească a unei soţii pentru 
soţul ei dispărut. 

A fost o zi foarte lungă. 

De fiecare dată când cineva bătea la uşă sau când 
auzeam paşi grăbiţi pe stradă, credeam că era Holmes care se 
întorcea acasă sau că sosea un răspuns la anunţul său. Am 
încercat să citesc ceva, dar gândurile-mi zburau aiurea, spre 
aventura noastră stranie, spre perechea aceea atât de 
nepotrivită de fugari puşi pe rele pe care o urmăream. 

Oare ar fi putut să existe pe undeva o eroare în 
raţionamentul tovarăşului meu? 

Nu cumva mintea sa ageră şi speculativă clădise 
această teorie nebunească pornind de la premise false? Nu 
ştiam să fi greşit vreodată şi totuşi, chiar şi cel mai abil 
gânditor se poate înşela uneori. Consideram că, probabil, ar fi 
putut greşi din cauza rafinamentului extrem al logicii sale şi al 


faptului că prefera explicaţii subtile, întortocheate, în locul 
unora obişnuite şi simple care i-ar fi fost la îndemână. Totuşi, 
văzusem eu însumi faptele doveditoare şi auzisem motivele 
pe care se bazau deducţiile sale. 

Privind înapoi, întregul şir de întâmplări bizare, multe 
dintre ele banale în sine, dar ducând în aceeaşi direcţie, nu 
puteam să nu recunosc că, în cazul în care explicaţia lui 
Holmes ar fi fost incorectă, atunci adevărata teorie trebuia să 
fie la fel de excentrică şi de neaşteptată. 

La orele trei după-amiază, soneria răsună puternic şi 
am auzit în hol o voce autoritară şi, spre uimirea mea, nimeni 
altul decât domnul Athelney Jones apăru în faţa mea. Era 
foarte schimbat totuşi faţă de arogantul şi impozantul 
profesor ce preda bunul-simţ şi care preluase atât de sigur pe 
sine cazul din Upper Norwood. Părea descurajat, umil chiar. 

— Bună ziua, domnule, spuse el, înţeleg că domnul 
Sherlock Holmes este plecat. 

— Da, şi nu ştiu când se va înapoia, dar poate doriţi să-l 
aşteptaţi. Luaţi loc şi serviţi o ţigară de foi. 

—  Mulţumesc!, zise el ştergându-şi faţa cu o batistă 
roşie. 

— Doriţi şi un whisky cu sifon? 

— Fie, o jumătate de pahar. E foarte cald pentru 
această perioadă a anului şi am avut multe pe cap. Imi 
cunoaşteţi teoria în legătură cu acest caz din Norwood? 

— Îmi amintesc o anumită părere a dumneavoastră. 

— Ei bine, am fost obligat să mi-o schimb. Reuşisem să- 
mi ţes plasa în jurul domnului Sholto, domnule, când, brusc, a 
zbughit-o printr-un ochi din mijlocul acesteia. A invocat un 
alibi care nu putea fi contestat. Din momentul în care a 
părăsit camera fratelui său, s-a aflat tot timpul în prezenţa 
cuiva. Aşa încât nu poate fi el cel care s-a căţărat pe acoperiş 
şi a coborât prin trapă. Este un caz foarte încurcat şi în joc 
este chiar reputaţia mea profesională. Aş primi bucuros un 
mic sprijin. 

— Toţi avem nevoie de ajutor uneori, am spus. 

— Prietenul dumneavoastră, domnul Sherlock Holmes, 
este un om minunat, domnule, spuse el cu o voce răguşită şi 
tainică. Este un om de neînvins. L-am văzut de tânăr 
implicându-se într-o mulţime de cazuri şi încă nu cunosc vreun 


caz în care să nu fi adus lumină. Metodele sale sunt 
neobişnuite şi poate că uneori se cam grăbeşte să emită 
anumite teorii, dar, luat în ansamblu, cred că ar reprezenta un 
ofiţer de poliţie foarte promiţător şi pot spune oricui asta. Mi-a 
telegrafiat în dimineaţa aceasta şi am înţeles că are unele 
indicii privind cazul Sholto. lată mesajul lui. 

Scoase telegrama din buzunar şi mi-o înmână. Era 
trimisă din Poplar, la ora douăsprezece. Spunea astfel: 


Mergeţi imediat în Baker Street. Dacă nu m-am întors 
încă, aşteptaţi-mă. Sunt foarte aproape de urmele bandei 
Sholto. Puteţi veni cu noi diseară dacă vreţi să asistați la 
deznodământ. 


— Sună bine, chiar foarte bine! Fără îndoială, le-a dat de 
urmă din nou, am spus. 

— A, deci şi el s-a înşelat la un moment dat, exclamă 
Jones cu vădită satisfacţie. Chiar şi cei mai buni dintre noi se 
află pe un drum greşit uneori. Desigur, aceasta s-ar putea 
dovedi o alarma falsă, dar e de datoria mea de om al legii să 
nu scap nicio ocazie. E cineva la uşă. Poate tocmai dumnealui. 

S-au auzit paşi greoi pe scara şi gâfâielile unui bărbat 
care abia îşi trăgea sufletul. Acesta se opri o dată sau de două 
ori, de parcă urcatul scărilor necesita un efort prea mare 
pentru el, dar în cele din urmă ajunse la uşa noastră şi intră. 
Înfăţişarea lui se potrivea cu zgomotele pe care le auzisem. 
Era un bărbat în vârstă, îmbrăcat în haine de marinar şi cu o 
jachetă veche, încheiată până la gât. Era adus de spate, 
genunchii îi tremurau şi respira cu greutatea unui astmatic. Se 
sprijinea într-un baston gros de stejar şi ridica din umeri, în 
efortul de a trage aer în plămâni. Avea o eşarfă colorată în 
jurul bărbiei şi nu i se vedea decât puţin din faţă; doar ochii 
ageri, închişi la culoare, sprâncenele albe stufoase şi favoriţii 
lungi, cenuşii. Îmi făcea impresia unui ofiţer de marină 
respectabil, împovărat de ani şi de sărăcie. 

— Ce este, omule?, am întrebat. 

S-a uitat în jur cu încetineala bătrânilor. 

— Domnul Sherlock Holmes este aici?, spuse el. 

— Nu; dar eu îi ţin locul. Poţi să-mi transmiţi mie orice 
mesaj pe care îl ai pentru el. 


— Voiam să-i spun chiar eu, zise el. 

— Dar îţi spun că eu îl reprezint. Este vorba despre 
barca lui Mordecai Smith? 

— Da. Eu ştiu bine unde e. Şi mai ştiu şi unde sunt 
oamenii pe care-i caută. Şi ştiu şi unde-i comoara. Eu ştiu 
toate astea. 

— Atunci spune-mi mie, iar eu am să-l informez. 

— Voiam să-i spun chiar eu, repetă el bosumflat şi cu 
încăpăţânarea caracteristică oricărui bătrân. 

— Ei, atunci trebuie să-l aştepţi. 

— Nu, nu, n-o să-mi pierd eu o zi întreagă să fac pe 
placul nimănui. Dacă domnu' Holmes nu-i aici, atunci n-are 
decât să afle tot singur. Nu-mi place cum arătaţi, niciunul 
dintre voi, aşa că nu vă voi spune nimic. 

Se îndreptă, târându-şi picioarele, spre uşă, dar 
Athelney Jones îi ţinu calea. 

— Stai puţin, prietene, spuse el. Deţii informaţii 
importante şi nu trebuie să pleci aşa. O să te ţinem aici, 
indiferent dacă-ţi place sau nu, până se întoarce prietenul 
nostru. 

Bătrânul se grăbi spre uşă, dar atunci când Athelney 
Jones se lipi de aceasta cu spatele său lat, îşi dădu seama de 
inutilitatea oricărei rezistenţe. 

— Foarte frumos vă purtaţi!, strigă el bătând cu 
bastonul în podea. Eu vin aici să văd un domn, iar voi doi, pe 
care nu v-am văzut în viaţa mea, mă luaţi prizonier şi mă 
trataţi în felul ăsta! 

— Nu vream să-ţi facem niciun rău, am spus. Te vom 
răsplăti pentru timpul pe care-l pierzi. Stai aici, pe canapea, 
nu vei avea mult de aşteptat. 

Se apropie cam supărat şi se aşeză, acoperindu-şi faţa 
cu mâinile. Jones şi cu mine ne-am reîntors la ţigările şi la 
conversaţia noastră. 

Dar, brusc, vocea lui Holmes ne întrerupse. 

— Cred că aţi putea să-mi oferiţi şi mie o ţigară acum, 
spuse el. 

Amândoi am încremenit în fotoliile noastre. Holmes 
însuşi se afla lângă noi şi tăcea, cu un aer amuzat. 

— Holmes!, am exclamat. Tu, aici! Dar unde e bătrânul? 

— lată-l şi pe bătrân!, spuse el arătându-ne o grămadă 


de păr alb. lată-l: perucă, favoriţi, sprâncene şi toate celelalte. 
Bănuiam că deghizarea mea e destul de reuşită, dar nu mă 
aşteptam să trec acest test. 

— Ce şmecher eşti!, strigă Jones foarte încântat. Ai fi 
putut să devii actor, şi încă unul fără pereche. Ai avut exact 
aceeaşi tuse pe care o poţi auzi într-un azil şi picioarele 
acelea şubrede merită un salariu de zece lire pe săptămână. 
Totuşi, o clipă am crezut că recunosc sclipirea ochilor 
dumitale. Vezi însă ca nu ne-ai putut păcăli aşa uşor. 

— Am lucrat deghizat astfel întreaga zi, spuse el 
aprinzându-şi ţigara. Vedeţi voi, am început sa fiu cunoscut de 
tagma răufăcătorilor, mai ales de când prietenul nostru, aici 
de faţă, s-a apucat sa publice unele dintre cazurile mele; 
astfel, pentru a-mi aplica tactica de luptă, trebuie să mă 
deghizez într-un mod simplu, ca acum. Aţi primit telegrama 
mea? 

— Da, ea m-a adus aici. 

— Cum a evoluat cazul dumneavoastră? 

— Nu am ajuns nicăieri. Am fost nevoit să-i eliberez pe 
doi dintre prizonierii mei şi nu exista niciun fel de dovezi 
împotriva celorlalţi doi. 

— Nu contează. Îţi vom da al ti doi în locul lor. Dar va 
trebui să vă supuneţi ordinelor mele. Vă veţi bucura de 
recunoaştere din partea autorităţilor, dar trebuie să acţionaţi 
conform indicaţiilor mele. De acord? 

— Întru totul, dacă mă veţi ajuta să-i găsesc pe indivizi. 

— Foarte bine, atunci, în primul rând am nevoie de o 
şalupă rapidă a poliţiei, care să fie la Westminster Stairs la ora 
şapte. 

— Asta se rezolvă uşor, întotdeauna avem una pe acolo, 
dar pot merge peste drum să telefonez, ca să fim siguri. 

— Apoi voi avea nevoie de doi oameni solizi pentru 
cazul în care vor opune rezistenţă. 

— Vor fi doi sau trei în şalupă. Altceva? 

— Când îi vom prinde pe indivizi, vom obţine şi 
comoara. Cred că prietenului meu aici de faţă îi va face mare 
plăcere să-i ducă domnişoarei lada cu jumătatea din comoara 
care îi aparţine de drept. Să fie ea prima care o va deschide. 
Ce spui, Watson? 

— Va fi o mare plăcere pentru mine. 


— Mai degrabă ar fi o procedură neobişnuită, spuse 
Jones clătinând din cap. Oricum, toată povestea fiind una 
neobişnuită, putem să închidem ochii la acest abuz. Apoi, 
comoara va trebui înmânată autorităţilor până la terminarea 
investigaţiilor oficiale. 

— Desigur. Asta se rezolvă uşor. Încă ceva. Aş dori să 
aflu unele detalii despre caz chiar din gura lui Jonathan Small. 
Ştiţi că-mi place sa analizez toate detaliile cazurilor mele. 
Aveţi vreo obiecţie dacă i-aş pune câteva întrebări neoficial fie 
aici, în apartamentul în care locuiesc, fie oriunde în altă parte, 
atât timp cât vom fi păziţi straşnic? 

— Pai, cazul este în mâinile dumneavoastră. Eu încă nu 
am nicio dovadă a existenţei acestui Jonathan Small. Totuşi, 
daca îl veţi prinde, nu văd cum aş putea să vă refuz un 
interviu cu el. 

— Deci ne-am înţeles? 

— Perfect. Mai e şi altceva? 

— Doar atât. Insist sa luaţi cina cu noi. Masa e gata în 
jumătate de oră. Avem stridii şi o pereche de cocoşi de munte, 
cu nişte vinuri albe bine alese. Watson, încă nu mi-ai cunoscut 
calităţile de bucătar. 


10 
Sfârşitul insularului 


Am avut o cină foarte veselă, Holmes putea să poarte o 
discuţie strălucită atunci când dorea, şi în seara aceea chiar a 
vrut acest lucru. Părea să fie într-o stare de exaltare nervoasă. 
Nu-l mai văzusem niciodată atât de sclipitor. Aborda diferite 
teme, una după alta, cu repeziciune — spectacolele din Evul 
Mediu cu subiect religios, olăritul medieval, viorile 
Stradivarius, budismul din Ceylon şi navele de război ale 
viitorului, tratând fiecare subiect ca şi cum l-ar fi studiat în 
mod special. 

Dispoziţia lui excelentă era reacţia la adânca depresie 
de care suferise în zilele precedente. Athelney Jones se dovedi 
un tip sociabil în momentele sale de relaxare, şi în timpul cinei 
se purtă ca un adevărat petrecăreţ. În ceea ce mă priveşte, 
eram încântat la gândul că ne apropiam de sfârşitul misiunii 
noastre şi mă molipsisem întrucâtva de veselia lui Holmes. 
Niciunul dintre noi n-a adus vorba în timpul mesei despre 
cauza care ne strânsese laolaltă. 

După terminarea mesei, Holmes se uită la ceas şi apoi 
umplu trei pahare cu porto. 

— Să închinăm un pahar pentru succesul micii noastre 
expediţii, spuse el. Şi acum a sosit momentul să pornim la 
drum. Ai pistol, Watson? 

— Am, în birou, vechiul meu revolver din armată. 

— Ai face bine să-l iei. E bine să fim pregătiţi. Văd că a 
venit trăsura. Am comandat-o pentru ora şase şi jumătate. 

Era puţin trecut de ora şapte când am ajuns la 
debarcaderul Westminster; şalupa ne aştepta. Holmes o 
cercetă critic. 

— Exista vreun indiciu că este o şalupă a poliţiei? 

— Da, felinarul acela verde, lateral. 

— Atunci scoateţi-l. 

Mica modificare a fost făcută, ne-am urcat la bord şi 
odgoanele au fost dezlegate. Jones, Holmes şi cu mine 
stăteam la pupa. Un om se afla la timonă, unul avea în grijă 
motoarele şi doi inspectori de poliţie solizi se aflau la prora. 

— Încotro?, întrebă Jones. 


— Mergem către Turn. Spuneţi-le să oprească vizavi de 
Jacobson Yard, 

Ambarcaţiunea noastră era, în mod evident, foarte 
rapidă. Am depăşit lungul şir de şlepuri încărcate de parcă 
acestea stăteau pe loc. Holmes zâmbi cu satisfacţie când am 
lăsat o şalupa mult în urma noastră. 

— Ar trebui să întrecem orice ambarcaţiune de pe 
fluviu, spuse el. 

— Ei, nu tocmai. Dar nu multe se pot pune cu noi. 

— Va trebui să o prindem pe „Aurora”, renumită pentru 
viteza ei. Am să-ţi spun cum stau lucrurile, Watson. Îţi aduci 
aminte cât de mult mă irita că eram ţinut în loc de un obstacol 
atât de neînsemnat? 

— Da. 

— Ei bine, mi-am odihnit perfect mintea adâncindu-mă 
într-o analiză chimică. Unul dintre cei mai mari oameni de stat 
ai noştri spunea că schimbarea activităţii este cea mai bună 
odihnă. Aşa şi este. După ce am reuşit să dizolv 
hidrocarbonatul la care lucram, am putut să revin la problema 
noastră cu fraţii Sholto şi m-am putut concentra asupra 
cazului din nou. Băieţii mei cercetaseră fluviul în întregime, 
dar fără niciun rezultat. Şalupa nu se afla la niciun debarcader 
şi nici nu se întorsese de unde plecase. Şi totuşi, era greu de 
crezut că fusese scufundată pentru a i se pierde urma, deşi 
aceasta rămânea o ipoteză posibilă, dar numai dacă toate 
celelalte dădeau greş. Ştiam că acest Small era de o şiretenie 
primară, dar nu-l credeam capabil de ceva foarte subtil, ceea 
ce ar fi necesitat o pregătire superioară. M-am gândit atunci 
că, fiind de ceva timp la Londra — aveam dovada că 
supraveghease în permanenţă Pondicherry Lodge —, nu putea 
să plece brusc, avea nevoie de ceva timp, chiar şi numai de o 
singură zi, pentru a-şi rândui afacerile. Sau, cel puţin, exista 
această probabilitate. 

— Mi se pare puţin probabil, am spus; mai degrabă cred 
că-şi aranjase afacerile dinainte să pornească la treabă. 

— Nu, nu cred asta. Ascunzătoarea asta a lui este un loc 
de retragere mult prea preţios ca să renunţe la el până ce nu 
va fi sigur că se descurcă şi altfel. Dar mi-a mai venit în minte 
încă ceva. Jonathan Small şi-a dat cu siguranţă seama că 
înfăţişarea stranie a tovarăşului său — oricât de tare ar fi 


încercat să o ascundă sub îmbrăcăminte — ar fi stârnit zvonuri 
şi ar fi pusă în legătură cu tragedia de la Norwood. Era destul 
de inteligent să prevadă asta. Plecaseră din ascunzătoarea lor 
la adăpostul întunericului şi el ar fi vrut să se întoarcă înainte 
să se lumineze bine. lar după spusele doamnei Smith, era 
trecut de orele trei când au luat şalupa. Cam într-o oră avea 
să se lumineze şi oamenii urmau să iasă pe străzi. De aici am 
tras concluzia că nu puteau să fi ajuns prea departe. Probabil 
l-au plătit bine pe Smith ca să-şi ţină gura, au postat şalupa 
acestuia pentru fuga finală şi s-au grăbit sa ajungă în vizuina 
lor cu comoara. Câteva nopţi mai târziu, după ce ar fi avut 
timp suficient să afle părerea presei, şi dacă erau bănuiţi, 
puteau să-şi croiască drum, la adăpostul întunericului, până la 
vreun vas aflat în Gravesend sau în Downs, unde, fără 
îndoială, îşi aranjaseră plecarea în America sau în Colonii. 

— Dar cum rămâne cu şalupa? Nu puteau s-o ducă în 
vizuina lor... 

— Cu siguranţă că nu. Am ajuns la concluzia că şalupa 
nu putea fi foarte departe, în ciuda faptului că era de negăsit. 
Apoi m-am pus în locul lui Small şi am privit lucrurile ca un om 
aflat în situaţia lui. Probabil s-a gândit ca dacă ar fi trimis 
şalupa înapoi sau dacă ar fi tinut-o într-un debarcader, poliţia 
i-ar fi dat uşor de urmă dacă se întâmpla să fie căutat. ŞI 
atunci, cum ar fi putut să ascundă şalupa şi în acelaşi timp să 
o păstreze la îndemâna, în caz de nevoie? Mi-am pus 
întrebarea ce aş fi făcut eu în locul lui şi n-am găsit decât o 
singura soluţie. Aş fi putut să las şalupa pe vreun şantier de 
construcţii sau reparaţii de ambarcaţiuni, cerând unele mici 
modificări ale acesteia, iar apoi să rămână în şantierul 
respectiv, fiind astfel ascunsă într-un mod eficace; în acelaşi 
timp, o puteam avea la dispoziţie în câteva ore. 

— Pare destul de simplu. 

— Tocmai aceste lucruri foarte simple trec cel mai uşor 
neobservate. Oricum, m-am hotărât să acţionez pornind de la 
această idee. Am început imediat prin a-mi lua aceasta 
înfăţişare inofensivă de marinar şi am cercetat toate 
şantierele de-a lungul fluviului. N-am găsit nimic la 
cincisprezece dintre ele, dar la al şaisprezecelea, al lui 
Jacobson, am aflat că „Aurora” fusese dusă acolo în urma cu 
doua zile, de un om cu picior de lemn, care ceruse un control 


de rutina al timonei. „Nu era nimic în neregulă cu timona, mi-a 
spus maistrul. Uitaţi-o acolo, cea cu dungi roşii!“ Şi, în acel 
moment, cine credeţi că apare? Chiar Mordecai Smith, 
proprietarul dispărut. Era beat turtă. Desigur, nu aş fi ştiut 
cine era daca nu şi-ar fi zbierat numele său şi pe cel al 
şalupei. „Vreau să fie gata în seara asta, la ora opt — spuse el 
— la ora opt fix, fii atent, pentru că vin doi domni care n-au 
timp de aşteptat.” Era clar ca îl plătiseră bine, pentru că era 
plin de bani şi le tot azvârlea celor din jur. L-am urmărit ceva 
vreme, dar a intrat într-o cârciumă; aşa că m-am întors pe 
şantier şi, întâlnindu-mă pe drum cu unul dintre oamenii 
noştri, l-am pus santinelă, să supravegheze şalupa. l-am dat 
indicaţii să stea la mal şi să ne facă semn cu batista când vor 
porni. Noi vom sta la o oarecare distanţă în şalupa noastră şi 
mare minune dacă nu punem mâna pe indivizi şi pe comoară 
laolaltă. 

— Aţi plănuit totul cu mare exactitate, indiferent daca 
aceştia sunt sau nu oamenii pe care-i căutăm, spuse Jones; 
dar dacă m-aş fi ocupat eu de această problemă, aş fi adus 
poliţia pe şantierul lui Jacobson şi i-aş fi arestat pe fugari 
imediat ce ar fi apărut. 

— Adică niciodată. Small, acesta, este un tip destul de 
ager. Mai întâi ar trimite pe cineva în recunoaştere şi, dacă ar 
bănui ceva, ar rămâne la loc sigur, în vizuina sa, încă o 
săptămână. 

— Dar puteai să te ţii după Mordecai Smith, care te-ar fi 
dus în ascunzătoarea lor, am spus. 

— Asta ar fi însemnat să-mi pierd toată ziua. Cred ca 
sunt şanse de unu la o sută ca Smith să ştie unde se ascund 
aceştia. Atât timp cât are băutura şi e bine plătit, ce rost are 
să pună întrebări? Ei doar îi trimit mesaje, spunându-i ce să 
facă. Nu, am cântărit bine lucrurile şi este soluţia cea mai 
corectă. 

În timp ce discutam astfel, trecusem de lungul şir de 
poduri de peste Tamisa. Când am intrat în oraşul vechi al 
Londrei, ultimele raze ale soarelui scăldau crucea din vârful 
catedralei Saint Paul. Crepusculul coborâse înainte ca noi sa 
ajungem la Turn. 

— lata şantierul lui Jacobson, spuse Holmes indicând o 
aglomerare de catarge şi pânze de pe partea Surrey-ului. Sa 


ne plimbăm pe aici, la adăpostul acestui şir de şlepuri. Scoase 
din buzunar o pereche de ochelari pentru vizibilitate nocturnă 
şi privi un timp spre țărm. Vad santinela mea la post, observă 
el, dar nu văd nicio batistă fluturând. 

— Ce-ar fi să mai înaintăm niţel şi să aşteptăm acolo, 
spuse Jones agitat. 

Toţi eram nerăbdători în acele momente, chiar şi 
poliţiştii şi fochiştii, care aveau doar o idee vagă despre cele 
ce aveau sa urmeze. 

— Nu ne putem asuma niciun fel de riscuri, răspunse 
Holmes. Sunt şanse de zece la unu ca ei să pornească în josul 
fluviului, dar nu putem fi siguri. Din locul în care ne aflăm 
putem vedea intrarea în şantier, pe când ei abia daca ne pot 
zări. Va fi o noapte senină, cu multă lumină. Trebuie sa 
rămânem chiar aici, priviţi cum mişună lumea acolo, la lumina 
felinarelor. 

— Vin de la muncă, de pe şantier. 

— Sunt nişte amărâţi cu înfăţişare jalnică, dar presupun 
că fiecare dintre ei ascunde o fărâma de veşnicie. Privindu-i, 
n-ai crede asta. Nu există probabilitate a priori în această 
privinţă. Ce enigmă ciudată este omul! 

— Unii îl consideră un suflet ascuns într-un animal, am 
spus. 

— Winwood Reade tratează bine acest subiect, spuse 
Holmes. El afirmă că omul, privit ca individ, este o şaradă de 
nedezlegat, în timp ce, privit în ansamblu, devine o certitudine 
matematică. De exemplu, nu poţi spune niciodată dinainte ce 
va face un singur om, dar poţi afirma cu precizie ce va face un 
grup oarecare. Indivizii variază, dar procentajele rămân 
constante. Aşa spun statisticienii. Mi se pare, sau chiar văd o 
batistă? Cu siguranţă, ceva alb flutură acolo. 

— Da, e omul dumitale!, am strigat. Îl văd foarte clar. 

— Şi iat-o şi pe „Aurora” zburând ca vântul!, exclamă 
Holmes. Cu toată viteza înainte! Urmăriţi şalupa aceea cu 
lumină galbenă. Pe legea mea, daca ne scapă, n-am să mi-o 
iert niciodată! 

„Aurora” se strecurase nevăzuta pe la intrarea în 
şantier, trecând printre două sau trei ambarcaţiuni mici, luând 
viteza înainte s-o vedem noi. Acum zbura pe fluviu, aproape 
de țărm, într-o goana extraordinară. Jones privi grav în 


direcţia ei şi clătină din cap. 

— E foarte, foarte rapida, spuse el. Mă îndoiesc ca o 
vom ajunge. 

— Trebuie să o ajungem!, spuse Holmes printre dinţi. 
Băgaţi cărbuni, fochişti! Trebuie să înaintăm cu viteza 
maximă! Trebuie să-i prindem chiar de-ar fi să luăm foc! 

Ne apropiasem destul de mult de ea. Cuptoarele 
duduiau, iar maşinile puternice vâjâiau şi bubuiau ca o inimă 
metalică uriaşa. Prora ascuţita tăia apa liniştită a fluviului în 
două, formând valuri învolburate la dreapta şi la stânga 
noastră. Cu fiecare pulsaţie a maşinilor, şalupa noastră sălta 
şi vibra ca o făptură vie. Un reflector mare arunca înaintea 
noastră o dâră de lumină ce tremura pe apa. Drept înainte, o 
pata neagră ne arăta unde se afla „Aurora”, iar vârtejul de 
spumă alba din urma ei era dovada vitezei cu care înainta. 
Treceam ca fulgerul printre barei, şalupe şi vase comerciale; 
acum eram în spatele uneia, acum ocoleam o alta. Tot felul de 
voci strigau la noi din întuneric, dar „Aurora” zbura mai 
departe, iar noi o urmăream îndeaproape. 

—  Incărcaţi cuptoarele, băieţi, încărcaţi cuptoarele!, 
strigă Holmes, privind jos, în sala maşinilor, în timp ce flăcările 
de dedesubt i se reflectau pe chipul agitat, cu trăsături 
acviline. Produceţi maximum de aburi! 

— Cred că ne-am apropiat niţel, spuse Jones cu ochii pe 
„Aurora”. 

— Sunt sigur de asta, am spus. În câteva minute vom fi 
lângă ea. 

Dar, în acel moment, de parcă ar fi făcut-o înadins, un 
remorcher cu trei şlepuri mici se băgă între noi. Doar datorită 
unei intervenţii de ultim moment am reuşit să evităm 
coliziunea; până le-am ocolit, pentru a ne continua drumul, 
„Aurora” câştigase deja un avans de mai bine de două sute de 
metri. Cu toate acestea, era în raza noastră vizuala, iar 
crepusculul derutant se transforma într-o noapte senină, cu 
cerul plin de stele. Cazanele erau solicitate la maximum şi 
carcasa fragilă vibra şi trosnea cu aceeaşi energie vie care ne 
anima şi pe noi. Trecusem de Pool, de antrepozitele West 
India, de-a lungul Deptford Reach, şi apoi o luasem din nou în 
sus, ocolind Insula Câinilor. Pata neclară din faţa noastră se 
transformase acum în „Aurora” cea drăgălaşă, Jones îndreptă 


reflectorul spre ea şi am putut vedea limpede siluetele de pe 
punte. Un om era la pupă, stând ghemuit peste ceva negru pe 
care-l ţinea între genunchi. Lângă el se afla o formă 
întunecată, care semăna cu un câine din rasa Newfoundland. 
Tânărul Smith era la timonă, în timp ce prin flăcările roşii ale 
cuptorului l-am putut vedea pe bătrânul Smith, dezbrăcat 
până la brâu, aruncând lopeţi de cărbuni în cuptor, într-un 
ritm nebunesc. Poate că la început nu erau siguri ca, într- 
adevăr, pe ei îi urmăream, dar acum, când observaseră că 
repetam toate mişcările lor, nu mai exista nicio îndoială. La 
Greenwich eram cu aproape două sute de metri în urma lor. 
La Blackwall nu eram mai departe de optzeci. Am vânat multe 
animale, în multe tari, în decursul carierei mele agitate, dar 
niciodată sportul nu mi-a oferit asemenea senzaţii ca această 
vânătoare de oameni pe Tamisa. Ne apropiam de ei tot mai 
mult, metru cu metru. În liniştea nopţii, puteam auzi vibrația şi 
durduitul maşinilor. Omul de la pupă stătea în continuare 
ghemuit, mişcându-şi braţele ca şi cum ar fi fost ocupat cu 
ceva; din când în când privea în urmă şi măsura din ochi 
distanţa dintre şalupele noastre. Ne apropiam tot mai mult. 
Jones le-a strigat să oprească. Nu eram la mai mult de patru 
lungimi de şalupa în spatele lor, iar ambele barei zburau cu o 
viteză uimitoare. Ajunsesem acum într-un loc unde fluviul 
curgea lin, de o parte se vedea Barldng Level, iar de cealaltă, 
imaginea tristă a mlaştinilor Plumstead. Când i-am somat, 
omul de la pupă sări în picioare pe punte şi ne ameninţă cu 
pumnii, înjurând cu o voce stridentă, spartă. Era un bărbat, 
destul de înalt, puternic şi — cum stătea cu picioarele 
depărtate, pentru a-şi păstra echilibrul — am observat că de la 
coapsă în jos, în partea dreapta, nu avea decât un ciot de 
lemn. La auzul strigătelor sale stridente, furioase, pata aceea 
întunecată de pe punte începu sa se mişte şi se transformă 
într-un omuleţ negru, cel mai mic pe care l-am văzut 
vreodată, cil un cap mare, diform, cu o claie de păr ciufulit. La 
vederea acestei creaturi sălbatice, monstruoase, Holmes îşi 
scoase revolverul, iar eu am făcut la fel. Era îmbrăcat într-un 
fel de manta sau pătură închisă la culoare, care-i lăsa 
descoperită numai faţa; dar această faţa era de-ajuns pentru 
ca, văzând-o, să nu mai poţi dormi toată noaptea. N-am văzut 
niciodată un asemenea chip ale cărui trăsături să exprime 


atâta bestialitate şi cruzime. În ochii lui mici strălucea o 
licărire sumbră şi buzele groase i se răsfrângeau, lăsând la 
vedere dinţii, într-un rânjet ce ne ameninţa cu o furie aproape 
animalică. 

— Împuşcă-l dacă ridică mâna, spuse Holmes încet. 

Ne aflam acum la o lungime de barcă de ei şi era cât pe 
ce să punem mâna pe prada. Parcă îi văd şi acum pe cei doi, 
pe omul alb stând cu picioarele depărtate, blestemând, iar pe 
piticul acela sălbatic, cu chipul hidos şi cu dinţii galbeni, 
puternici, scrâşnind spre noi, în lumina reflectorului. 

Am avut noroc că îl puteam vedea foarte bine. Chiar în 
timp ce îl priveam, scoase de sub veşmânt o mică bucată 
rotundă de lemn, ca o rigla de elev, şi o duse la gură. Holmes 
şi cu mine am descărcat pistoalele în acelaşi timp. Omuleţul 
se răsuci în loc, îşi aruncă braţele în sus şi, cu un fel de tuse 
înăbuşită, căzu în fluviu, pe o parte. l-am putut zări o clipă 
ochii veninoşi, ameninţători în valurile înspumate. În acelaşi 
moment, omul cu picior de lemn se năpusti asupra timonei şi 
o răsuci în jos cu putere, astfel încât barca o luă drept înspre 
mal, exact în timp ce reuşisem să-i depăşim prin dreptul 
pupei, trecând la câţiva metri de ei. Intr-o clipă eram din nou 
pe urmele şalupei, dar aceasta deja ajunsese foarte aproape 
de mal. Era un loc sălbatic şi pustiu, unde luna strălucea peste 
vaste întinderi mlăştinoase, cu bălți de apă stătută şi cu 
vegetaţie în descompunere. „Aurora” se izbi de malul mocirlos 
cu o bubuitură surdă, cu prora în aer şi cu pupa în apă. 
Fugarul sări din barcă, dar ciotul său de lemn se afundă 
imediat în solul nămolos. Zadarnic se străduia şi se zbătea; nu 
putea face niciun pas, nici înainte, nici înapoi. Scoase un 
strigăt de neputinţă şi bătu furios cu celălalt picior în noroi, 
dar zbaterile sale nu făceau decât sa-i afunder ciotul de lemn 
şi mai tare. Când am ajuns cu şalupa la mal, era atât de tare 
prins în mocirlă, încât numai aruncând o funie în chip de lasou 
şi prinzându-l pe după umeri am putut să-l tragem afară, ca 
pe un peşte afurisit. Cei doi Smith, tată şi fiu, stăteau abătuţi 
în şalupa lor, dar s-au apropiat spăşiţi când li s-a ordonat. Am 
tras-o afară şi pe „Aurora” şi am legat-o la pupa şalupei 
noastre. Pe punte se afla o lădiţă solidă, din fier, de fabricaţie 
indiană. Fără îndoială, era aceeaşi care conţinuse comoara 
blestemată a lui Sholto. Nu exista nicio cheie; era foarte grea, 


astfel încât am transportat-o cu grijă în mica noastră cabină. 
În timp ce ne întorceam încet, cercetam cu lanterna în toate 
părţile, dar nu era nici urmă de insular. Undeva, în nămolul de 
pe fundul Tamisei, zac oasele acelui straniu vizitator al 
coastelor noastre. 

— Priveşte aici, spuse Holmes arătând spre o spărtură în 
lemn. Abia dacă putem spune că am tras la timp. Intr-adevăr, 
chiar în spatele locului unde ne aflasem era înfiptă una dintre 
acele săgeți ucigaşe pe care le cunoşteam aşa de bine. Cu 
siguranţă, trecuse pe lângă noi în clipa în care trăsesem cu 
pistoalele. Holmes zâmbi şi ridică din umeri în felul său 
degajat, dar mărturisesc că mie mi s-a făcut rău gândindu-mă 
la cumplita moarte care trecuse atât de aproape pe lângă noi 
în noaptea aceea. 


11 
Extraordinara comoară din Agra 


Prizonierul nostru stătea în cabina, în fata lăditei de fier 
pentru care se străduise atât şi aşa de mult timp să o obţină. 
Era un individ cu pielea arsă de soare, cu o privire 
nepăsătoare, cu faţa brăzdată de zbârcit uri ce aminteau de 
viaţa grea pe care o trăise sub cerul liber. Bărbia sa 
proeminentă, acoperită de barbă, îl arăta ca pe un om care nu 
putea fi uşor abătut din calea sa. Părea să aibă în jur de 
cincizeci de ani, deoarece părul negru şi ondulat îi era plin de 
fire albe. Figura sa nu era respingătoare, deşi sprâncenele 
groase şi bărbia agresivă îi dădeau, după cum am observat 
mai târziu, o expresie cumplită atunci când se înfuria. Acum 
stătea cu mâinile încătuşate în poală şi cu capul căzut în piept, 
în timp ce privirea lui ageră, scânteietoare, era fixată asupra 
lăzii ce fusese cauza tuturor faptelor sale ticăloase. 

Mi s-a părut că în atitudinea sa rigidă şi stăpânită era 
mai mult părere de rău decât furie. 

La un moment dat m-a privit şi i-am citit în ochi o 
sclipire oarecum amuzată. 

— Ei bine, Jonathan Small, spuse Holmes aprinzându-şi 
o ţigară, îmi pare rău că s-a ajuns aici. 

— Şi mie la fel, domnule, spuse el cu sinceritate. Nu 
cred că pot fi spânzurat pentru treaba asta. Jur pe Biblie că n- 
am ridicat niciodată mâna asupra domnului Sholto. Tonga, 
acel ticălos, venit din iad, l-a ucis, suflând una din săgețile lui 
blestemate. Eu nu am participat în niciun fel, domnule, am 
fost la fel de îndurerat ca şi cum ar fi fost vorba de o rudă de- 
a mea. L-am biciuit straşnic pe dracul acela mic pentru ce 
făcuse, dar se terminase, nu se mai putea repara nimic. 

— Serveşte o ţigară, spuse Holmes; şi ar fi bine să iei o 
duşcă din sticluta mea, pentru că eşti ud leoarcă. Cum ţi-ai 
putut imagina că un om atât de scund şi de firav ca individul 
acela al întunericului ar fi în stare să-i ţină piept domnului 
Sholto şi să-l imobilizeze, astfel încât dumneata să te poţi 
urca, între timp, pe frânghie? 

— Păreţi să ştiţi atât de multe, de parcă aţi fi fost de 
faţă, domnule. Adevărul este că sperasem să nu găsesc pe 


nimeni în cameră. Cunoşteam destul de bine obiceiurile casei 
şi era exact ora la care domnul Sholto cobora să ia cina. N-am 
sa ascund nimic. Cel mai bun mod în care mă pot apăra este 
să spun adevărul gol-goluţ. Dacă ar fi fost vorba despre 
bătrânul maior, m-aş fi lăsat spânzurat din cauza lui fără să 
mai stau mult pe gânduri. Mi-ar fi fost la fel de simplu să-l 
înjunghii cum îmi este să fumez ţigara asta acum. Dar e un 
blestem pe capul meu să fiu acuzat de omorârea acestui fiu al 
lui Sholto, cu care n-am avut niciun fel de conflicte. 

— De dumneata răspunde domnul Athelney Jones, de la 
Scotland Yard. Dumnealui te va aduce în locuinţa mea, iar eu 
îţi voi cere să-mi povesteşti faptele întocmai cum s-au 
întâmplat. Trebuie să declari adevărul şi astfel sper că te voi 
putea ajuta. Cred că pot demonstra că otrava acţionează atât 
de rapid, încât omul a decedat înainte ca dumneata să fi intrat 
în cameră. 

— Aşa a şi fost, domnule. N-am simţit în viaţa mea o 
spaimă atât de mare ca atunci când l-am văzut rânjind spre 
mine, cu capul aplecat pe umăr, în momentul în care am intrat 
pe fereastră. Pur şi simplu m-am cutremurat, domnule. Cred 
că l-aş fi omorât în bătaie pe Tonga dacă n-ar fi rupt-o la fugă; 
de aceea şi-a uitat ciomagul şi câteva săgeți, după cum mi-a 
mărturisit, fapt care, îndrăznesc să spun, v-a ajutat să ne luaţi 
urma; deşi nu pot să-mi dau seama cum aţi ajuns până la noi. 
Nu vă port pică pentru asta, dar mi se pare un lucru foarte 
ciudat — adăugă el cu un zâmbet amar — faptul că eu, care 
am dreptul la jumătate de milion din bani, mi-am petrecut 
prima jumătate din viaţă construind un baraj în Insulele 
Andaman şi acum s-ar putea să îmi petrec cealaltă jumătate 
săpând canale în Dartmoor. A fost o zi blestemată pentru mine 
aceea în care am dat pentru prima oară cu ochii de negustorul 
Achmet şi a trebuit să am grijă de comoara din Agra, care nu a 
adus decât nenorocire celui care o deţinea. Acestuia i-a adus 
moartea, maiorului Sholto i-a provocat frică şi vinovăţie, iar 
pentru mine a însemnat sclavie pe viaţă. 

În acel moment, Athelney Jones se înfăţişă cu chipul său 
masiv în cabina prea mică. 

— O adevărată petrecere în familie, observă el. Cred că 
am să trag şi eu o duşcă, Holmes. Cred că putem să ne 
felicităm reciproc. Păcat că nu-l avem şi pe celălalt în viaţă, 


dar n-am avut de ales. Trebuie să recunoşti, Holmes, că am 
făcut tot posibilul să ajungem şalupa. 

— Totul e bine când se termină cu bine, spuse Sherlock 
Holmes, Evident, nu credeam că „Aurora” poate prinde o 
asemenea viteză. 

— Smith spune ca este una dintre cele mai rapide 
şalupe de pe fluviu şi că, dacă ar mai fi avut un om care să-l 
ajute la maşini, n-am fi prins-o niciodată. El jură că nu ştia 
nimic de întâmplarea din Norwood. 

— Aşa e, nu ştia nimic, strigă prizonierul nostru. Am 
ales şalupa lui pentru că auzisem că zboară ca vântul. Nu i-am 
spus nimic; în schimb, l-am plătit bine şi urma să primească o 
sumă frumuşică dacă ajungeam la vasul „Esmeralda”, în 
Gravesend, ce ne-ar fi dus în Brazilia. 

— Atunci, dacă n-a făcut nimic rău, vom avea grijă să 
nu păţească nici el nimic rău. Deşi reuşim destul de repede 
să-i prindem pe cei pe care-i urmărim, nu ne grăbim la fel de 
tare să-i condamnăm. Era amuzant să vezi cum Jones, 
considerându-se atât de important, începuse deja să-şi dea 
aere în legătură cu însemnătatea capturii. Din zâmbetul abia 
schiţat de Holmes mi-am dat seama că nu-i scăpa sensul 
acestui discurs. 

— Vom ajunge imediat la Vauxhall Bridge, continuă 
Jones, iar dumneavoastră, domnule doctor Watson, veţi 
debarca împreună cu lada în care se află comoara. Nu mai e 
nevoie să vă amintesc că în felul acesta îmi asum o 
răspundere foarte mare. În mod obişnuit nu ar trebui să 
procedez astfel, dar, desigur, ceea ce am stabilit rămâne 
stabilit. Totuşi, este de datoria mea, având în vedere valoarea 
pe care o duceţi cu dumneavoastră, sa numesc un inspector 
care să vă însoţească. De bună seamă, veţi lua o trăsură, nu-i 
aşa? 

— Da, vom lua o trăsură. 

— Păcat că nu există o cheie, să putem face mai întâi un 
inventar. Va trebui să spargeţi încuietoarea. Unde este cheia, 
omule? 

— Pe fundul fluviului, spuse Small scurt. 

— Hm! Nu era nevoie să ne mai creaţi şi problema asta. 
Deja ne-aţi dat destul de furcă. Totuşi, domnule doctor, cred 
că nu mai e nevoie sa vă atrag atenţia să aveţi grijă. Aduceţi 


apoi lada cu dumneavoastră în locuinţa din Baker Street. Ne. 
veţi găsi acolo, înainte de a merge la secţia de poliţie. 

Am acostat la Vauxhall şi ra-au lăsat la țărm cu lădiţa 
cea grea de fier şi cu un inspector amabil, un om plăcut, care 
mă însoțea. După un sfert de oră de mers cu trăsura am ajuns 
la doamna Cecil Forrester. Servitoarea păru foarte surprinsă 
de o vizită la o oră aşa de târzie. Doamna Cecil Forrester 
ieşise în seara aceea şi probabil avea să se întoarcă foarte 
târziu. Dar domnişoara Morstan se afla în camera de lectură şi 
într-acolo m-am dus şi eu, cu lada în braţe, lăsându-l pe 
inspectorul cel amabil în trăsură. 

Ea stătea lângă fereastra deschisă; era îmbrăcată într-o 
rochie dintr-un material special, alb, diafan, cu puţin roşu în 
jurul taliei şi la guler. Lumina blândă a unei lămpi cu abajur 
cădea asupra ei. aşa cum stătea întinsă în fotoliu, şi se juca pe 
chipul ei plăcut şi grav, strălucind metalic în buclele părului ei 
bogat. Un braţ îi atârna pe lângă fotoliu şi întreaga ei atitudine 
şi înfăţişare exprimau o profundă melancolie. Dar, la auzul 
paşilor mei. sări în picioare şi obrajii palizi se aprinseră de 
uimire şi plăcere. 

— Am auzit trăsura, spuse ea. Şi am crezut că doamna 
Forrester s-a întors mai devreme, nici nu m-am gândit că ai 
putea fi dumneata. Ce veşti mi-ai adus? 

— Am adus ceva mai bun decât veştile, am spus punând 
lada pe masă şi vorbind vesel şi cu glas tare, deşi inima îmi 
era foarte grea. Ti-am adus ceva care valorează cât toate 
veştile din lume. Ti-am adus o avere! 

Ea privi lădiţa de fier. 

— Deci, asta e comoara?, întrebă ea cu destulă răceală. 

— Da. aceasta este extraordinara comoara din Agra. 
Jumătate este a dumitale, iar jumătate a lui Thaddeus Sholto. 
Veţi avea fiecare două sute de mii. Gândeşte-te! Puţine tinere 
femei din Anglia vor fi mai bogate decât tine. Nu-i minunat? 

Cred că exagerasem puţin încântarea pe care o 
simţeam, iar felicitările mele trebuie să-i fi părut cam false, 
deoarece a ridicat uşor din sprâncene şi m-a privit întrebător. 

— Dacă o ani, spuse ea, ţi-o datorez dumitale. 

— Nu, nicidecum, am răspuns, nu mie, ci prietenului 
meu, Sherlock Holmes. Chiar de-aş fi avut toată voinţa din 
lume, n-aş fi putut niciodată să urmăresc indiciile care au pus 


la grea încercare chiar şi geniul său analitic. De fapt, a fost cât 
pe ce să o pierdem în ultimul moment. 

— Te rog să iei loc şi să-mi povesteşti, domnule doctor 
Watson, spuse ea. 

l-am povestit pe scurt ce se întâmplase de când o 
văzusem ultima oară. Noua metodă de investigaţie a lui 
Holmes, descoperirea „Aurorei“, apariţia lui Athelney Jones, 
expediţia noastră din noapte şi nebuneasca urmărire pe 
Tamisa. Ascultă povestirea aventurilor noastre cu buzele 
întredeschise şi cu ochii strălucitori. Când i-am spus de 
săgeata care ne ratase cu atât de puţin, se făcu atât de albă 
la faţă, încât mi-a fost teamă că va leşina. 

— Nu-i nimic, spuse ea când m-am grăbit să-i torn 
puţină apă. Mi-am revenit. A fost un şoc pentru mine să aud 
prin ce primejdii groaznice aţi trecut din cauza mea. 

— Totul s-a terminat, am răspuns. N-a fost mare lucru. 
N-am să-ţi mai dau amănunte triste. Hai să vorbim despre 
ceva mai vesel. lată comoara! Ce poate fi. mai vesel decât 
asta? Am obţinut permisiunea de a o aduce cu mine, 
gândindu-mă că te-ar putea interesa să fii prima care o vede. 

— Mă interesează chiar foarte mult, spuse ea. 

Dar în vocea ei nu era nici urmă de entuziasm. Desigur, 
se gândea că ar părea neelegant din partea ei dacă ar fi 
manifestat indiferenţă faţă de un trofeu care ceruse atâtea 
sacrificii. 

— Ce lădiţă frumoasă!, spuse ea aplecându-se asupra 
ei. Este de fabricaţie indiană? 

— Da, este lucrată în metal după modelul din Benares. 

— Şi ce grea e!, exclamă ea încercând să o ridice- 
Numai ea singura trebuie să aibă ceva valoare. Unde e cheia? 

— Small a aruncat-o în Tamisa, am răspuns. Trebuie să 
împrumut un vătrai de la doamna Forrester. 

În faţa era o încuietoare solidă, mare, cu imaginea unui 
Buddha şezând. Am introdus capătul vătraiului sub ea şi am 
răsucit, încuietoarea a cedat cu un trosnet puternic. Am 
ridicat capacul cu degete tremurânde. Amândoi am privit 
încremeniţi. Lada era goală! 

Nu-i de mirare că era grea. Lucrătura din metal avea o 
grosime de aproape un ţol. Era masivă, solid lucrată; era ca 
un fel de scrin făcut anume pentru a transporta obiecte de 


mare valoare, dar înăuntru nu se afla nici urmă de metal sau 
de bijuterie. Era complet goală. 

— Comoara s-a pierdut, spuse calm domnişoara 
Morstan. 

Ascultându-i cuvintele, am înţeles ce însemnau de fapt 
şi mi s-a luat o greutate de pe suflet. Nici nu-mi dădusem 
seama de felul în care această comoară din Agra îmi 
împovărase sufletul până în clipa aceea, când povara 
dispăruse. Fără îndoială, eram egoist, neloial şi nu procedam 
corect, dar nu mă mai gândeam decât la faptul că bariera de 
aur dispăruse dintre noi. 

— Slavă Domnului!, am strigat din toată inima. 

Ea mă privi brusc, zâmbind mirată. 

— De ce spui asta?, întrebă ea. 

— Pentru că acum poţi fi din nou lângă mine, am spus 
luându-i mâna. Ea nu-şi retrase mâna. Pentru că te iubesc, 
Mary, atât de sincer cum niciodată un bărbat n-a mai iubit o 
femeie. Pentru că această comoară, aceste bogății nu mă 
lăsau să scot o vorbă. Acum, când au dispărut, pot sa-ţi spun 
cât de mult te iubesc. De aceea am spus Slavă Domnului! 

— Atunci spun şi eu Slavă Domnului, murmură ea în 
timp ce am cuprins-o cu braţele. 

Indiferent cine ar fi pierdut o comoară în acea noapte, 
ştiu bine că eu dobândisem una. 


12 
Strania poveste a lui Jonathan Small 


Inspectorul care aştepta în trăsură era un om foarte 
răbdător, deoarece a trecut ceva timp până să mă reîntorc. 

Când i-am arătat lada goală, s-a schimbat la faţă. 

— S-a dus recompensa!, spuse el trist. Unde nu sunt 
bani, nu e rost de plată. Dacă s-ar fi găsit comoara, am fi 
primit, Sam Brown şi cu mine, pentru munca din noaptea asta, 
câte zece şilingi fiecare. 

— Domnul Thaddeus Sholto este un om bogat, am spus; 
el va avea grijă să fiţi răsplătiți, indiferent dacă va fi găsită 
comoara sau nu. 

Totuşi, inspectorul clătină din cap deznădăjduit. 

— N-am făcut nimic, repetă el; şi cred ca domnul 
Athelney Jones va considera la fel. 

Previziunea lui se dovedi corectă, pentru că detectivul 
căzu pe gânduri atunci când am ajuns în Baker Street şi i-am 
arătat lada goală. Holmes, prizonierul şi detectivul abia 
sosiseră, deoarece, între timp, îşi schimbaseră planul, 
oprindu-se în drum la o secţie de poliţie. Tovarăşul meu stătea 
tolănit în fotoliu, cu obişnuita lui expresie nepăsătoare, în timp 
ce Small stătea apatic în faţa lui, cu piciorul lui de lemn peste 
cel întreg. 

Când i-am arătat lada goală, acesta s-a lăsat pe spate în 
fotoliu şi a izbucnit într-un hohot de râs zgomotos. 

— Aici e mâna ta, Small, spuse Athelney Jones furios. 

— Da, am ascuns-o într-un loc unde n-o s-o găsiţi 
niciodată, strigă el triumfător. E comoara mea şi dacă mie nu 
mi-a fost dat să mă folosesc de ea, nici altcineva n-o va face. 
Nimeni, în afară de trei oameni care se află acum în 
închisoarea din Andaman şi cu mine, nu are vreun drept 
asupra ei. Acum ştiu bine că eu nu mă pot folosi de ea şi nici 
ei nu pot. Tot timpul am acţionat nu numai pentru mine, ci şi 
pentru ei. lar „Semnul celor patru“ ne-a însoţit mereu. Ei bine, 
sunt convins că ei m-ar fi sfătuit să fac exact ce am făcut: mai 
bine să arunc comoara în Tamisa decât să pună mâna pe ea 


vreo cunoştinţă sau rudă de-a lu' Sholto sau de-a lu' Morstan, 
Achmet n-a murit ca să se îmbogăţească ei. Veţi găsi comoara 
acolo unde se află micul Tonga. Când am văzut că barca 
voastră este cât pe ce să ne ajungă, am pus comoara 
deoparte, la loc sigur. Aventura aceasta nu vă aduce nicio 
rupie... 

— Vrei să ne înşeli, Small, spuse Athelney Jones cu 
asprime; dacă ai fi vrut să arunci comoara în Tamisa, ar fi fost 
mai uşor s-o arunci cu tot cu ladă. 

— Mie mi-ar fi fost mai uşor s-o arunc, iar vouă v-ar fi 
fost mai uşor s-o recuperati, răspunse el aruncând o privire 
tăioasă, piezişă. Cel care a fost destul de şiret ca să mă 
hăituiască ar fi fost destul de ager cât să culeagă o ladă de 
fier de pe fundul unui fluviu. Dar acum, când comoara e 
împrăştiată pe o distanţă de vreo cinci mile, s-ar putea să fie 
mai dificil. Totuşi, mi-a venit greu să fac asta. Eram înnebunit 
în momentul în care v-aţi năpustit asupra noastră. Dar nu ne 
foloseşte la nimic să ne întristăm din pricina asta. Am 
cunoscut, în viaţa mea, multe urcuşuri şi multe coborâşuri şi 
am învăţat să nu plâng după ce-am pierdut. 

— Ce se întâmplă este foarte grav, Small, spuse 
detectivul. Dacă ai fi dat o mână de ajutor poliţiei, în loc sa-i 
pui bețe în roate, ai fi avut mai multe şanse la procesul 
dumitale. 

— Justiţia!, mârâi fostul ocnaş. Frumoasă justiţie! A cui 
e prada, dacă nu a noastră? Ce fel de justiţie e aceea după 
care trebuie să o cedez unora care n-au câştigat-o niciodată? 
Ascultaţi cum am câştigat-o eu! Am petrecut douăzeci de ani 
bătuţi pe muchie în mlaştinile acelea bântuite de friguri, 
muncind toată ziua sub mangrove, legat în lanţuri în fiecare 
noapte, în barăcile de ocnaşi, ciupit de țânțari, tremurând de 
malarie, hărțuit de toţi acei blestemaţi de gardieni cărora le 
plăcea la nebunie să-i chinuiască pe albi. Aşa mi-am câştigat 
comoara din Agra, iar voi îmi vorbiţi de justiţie, pentru că nu 
suport ideea că am plătit acest preţ doar pentru ca altcineva 
să se poată bucura de ea. Aş prefera să fiu spânzurat de mai 
multe ori sau sa am parte de una din săgețile lui Tonga decât 
să trăiesc într-o celulă de ocnaş şi să ştiu că altcineva trăieşte 
nestingherit într-un palat, cu banii care trebuiau să fie ai mei. 

Small renunţase la masca sa de om nepăsător şi dăduse 


drumul unui şuvoi nebunesc de cuvinte, în timp ce ochii îi 
străluceau aprig şi cătuşele zornăiau la fiecare mişcare agitată 
a mâinilor lui. Mi-am dat seama, văzând furia şi patima, şi 
înflăcărarea acestui om, de ce maiorul Sholto fusese cuprins 
de o groază inexplicabilă, nefirească, atunci când auzise 
pentru prima oară că ocnaşul cel nedreptăţit se afla pe urmele 
lui. 

— Uiţi că nu ştim nimic din toate astea, spuse Holmes 
calm. Nu cunoşteam povestea dumitale şi nu putem aprecia în 
ce măsură dreptatea a fost, iniţial, de partea ta, 

— Ei bine, domnule, deşi dumneavoastră trebuie să vă 
mulţumesc că am acum aceste brățări la mâini, mi-aţi vorbit 
foarte deschis. Şi totuşi, nu vă port pică pentru asta. Procedaţi 
corect şi deschis. Dacă vreţi să auziţi povestea mea, pot să v-o 
spun. Ceea ce vă voi povesti este adevărul adevărat, fiecare 
cuvânt. Mulţumesc, lăsaţi paharul lângă mine, aici, ca să-mi 
înmoi buzele când mi se usucă. 

Sunt din Worcestershire; m-am născut lângă Pershore. 
Aş putea spune că aţi găsi o grămadă de rude de-ale mele 
acolo, care poarta numele Small, dacă aţi merge să le căutaţi. 
Adesea m-am gândit să mă duc să văd ce mai e pe-acolo, dar, 
să fiu sincer, n-am fost niciodată o fală pentru familie şi mă 
îndoiesc că s-ar bucura, mult să mă vadă. Erau toţi oameni la 
locul lor, evlavioşi, mici fermieri, cunoscuţi şi respectaţi în 
partea locului, în timp ce eu am fost întotdeauna un rătăcitor. 
In sfârşit; când aveam vreo optsprezece ani, i-am scutit de 
grija mea pentru că am intrat într-o încurcătură din pricina 
unei fete şi n-am mai putut scăpa teafăr decât primind şilingul 
reginei şi înrolându-mă în regimentul Third Buffs, care era pe 
punctul de plecare spre India. 

Nu mi-a fost dat însă să fac prea multă militărie. Abia 
trecusem de faza pasului de front şi a mânuirii muschetei, 
când am făcut nebunia de a mă duce să înot în Gange. Spre 
norocul meu, sergentul companiei mele, John Holder, se afla 
în apă în acelaşi timp şi era unul dintre cei mai buni înotători 
din regiment. Exact când mă aflam la jumătatea distanţei faţă 
de mal, m-a înhăţat un crocodil şi mi-a smuls piciorul drept, 
chiar de sub genunchi, cu precizia unui chirurg. Din pricina 
şocului şi a pierderii de sânge, am leşinat şi cu siguranţă m-aş 
fi înecat dacă Holder nu m-ar fi prins, trăgându-mă la mal. 


Cinci luni am stat în spital din cauza asta şi când, în cele din 
urmă, am putut sa şchiopătez cu acest ciot de lemn, m-am 
pomenit dat afară din armata şi declarat inapt pentru orice 
muncă activă. 

După cum va puteţi da seama, norocul mă cam 
părăsise, fiind un infirm la nici douăzeci de ani. Totuşi, 
nenorocirea mea se dovedi în curând o binecuvântare 
mascată. Un om pe nume Abel White, care ajunsese acolo ca 
plantator de indigo, avea nevoie de cineva care să-i 
supravegheze pe băştinaşi în timpul muncii lor, întâmplător, el 
era prieten cu colonelul nostru, care mă simpatiza de când cu 
accidentul. Pe scurt, colonelul m-a recomandat călduros 
pentru acest post şi cum treaba pe care o aveam de făcut îmi 
cerea să fiu mai mult călare, piciorul nu mă stânjenea cu 
nimic; mă sprijineam bine în şa, folosindu-mă de coapsa 
sănătoasă. Ceea ce trebuia sa fac era sa umblu călare pe 
plantație şi să-i supraveghez pe oamenii aflaţi la lucru, 
reclamându-i pe cei care leneveau. Eram bine plătit, aveam 
un adăpost confortabil şi, una peste alta, mi-ar fi plăcut să-mi 
petrec tot restul vieţii pe plantaţia de indigo. Domnul Abel 
White era un om bun şi adeseori mă vizita în baraca mea şi 
fumam împreună o pipă, pentru că acolo albii se simt foarte 
apropiaţi unii de alţii, aşa cum nu se întâmplă niciodată aici, 
acasă. 

Insă norocul meu n-a durat niciodată prea mult. 
Deodată, din senin, izbucni marea răscoala naţională!?. Cu o 
luna în urmă, în India era — după toate aparențele — linişte şi 
pace, ca în Surrey sau Kent, iar luna următoare, două sute de 
mii de draci negri se răzvrătiseră şi ţara devenise un adevărat 
iad. Cu siguranţă, cunoaşteţi totul despre asta, domnilor, 
probabil mult mai bine decât mine, deoarece cititul nu este 
una dintre ocupațiile mele favorite. Eu ştiu doar ceea ce am 
văzut cu ochii mei. Plantaţia noastră se afla într-un loc numit 


2 Lupta poporului indian împotriva colonizatorilor 
englezi a culminat cu răscoala naţională din 1857— 
1859, cunoscută ca răscoala şipailor. Răscoala a fost 
cauzată de consecinţele sociale şi economice ale 
expansiunii colonialiste engleze. După căderea oraşului 
Delhi, englezii au fost alungaţi din zona centrală a ţării. 


Muttra, lângă frontiera provinciilor din nord-vest. Nopți la 
rând, cerul era luminat de flăcările bungalow-urilor care 
ardeau şi, zile la rând, grupuri mici de europeni treceau prin 
ţinutul nostru, cu nevestele şi copiii lor, în drum spre Agra, 
unde se aflau cele mai apropiate trupe. 

Domnul Abel White era un om încăpățânat. Îi intrase în 
cap că lucrurile erau mult exagerate şi că totul avea să se 
sfârşească la fel de brusc tot aşa cum începuse. Stătea acolo, 
pe verandă, bând whisky şi fumând ţigări de foi, în timp ce 
peste tot în jurul lui ţara întreagă era în flăcări. Bineînţeles că 
noi am rămas lângă el, eu şi Dawson, care împreună cu soţia 
lui ţineau contabilitatea şi se ocupau de treburile 
administrative. Ei bine, într-o bună zi s-a produs nenorocirea. 
Era seară, eu fusesem plecat pe o plantație îndepărtată şi 
veneam acasă agale, cu calul, când privirea mi-a căzut pe 
ceva de pe fundul unei gropi. Am descălecat să văd ce era şi 
am simţit ca un junghi în inimă când mi-am dat seama că era 
soţia lui Dawson, tăiată în bucăţi şi pe jumătate mâncată de 
şacali şi câini sălbatici. Puțin mai departe, pe drum, se afla 
chiar Dawson zăcând cu faţa la pământ, mort, cu un revolver 
gol în mână şi cu patru cipai!? unul peste altul, în faţa lui. Am 
apucat calul de hăţuri, întrebându-mă încotro sa mă duc, dar 
în acel moment am văzut fumul gros ce ieşea din bungalow-ul 
lui Abel White şi flăcările începeau să iasă prin acoperiş. 
Atunci am ştiut că nu mai puteam face nimic pentru stăpânul 
meu şi că, dacă m-aş fi amestecat, mi-aş fi pierdut viaţa. Din 
locul în care mă aflam, vedeam sute de diavoli negri, cu 
veşmintele lor roşii pe umeri, dansând şi strigând în jurul casei 
în flăcări. 

Câţiva dintre ei au arătat în direcţia mea şi câteva 
gloanţe mi-au şuierat pe lângă cap. Astfel că am luat-o prin 
plantațiile de orez şi noaptea târziu am ajuns la porţile Agrei. 

Totuşi, aşa cum am constatat mai tărziu, nici acesta nu 
era un loc foarte sigur. Intreaga ţară se agita ca un roi de 
albine. Acolo unde reuşeau sa se adune în grupuri mici, 
englezii aveau la dispoziţie doar atâta teren cât puteau apăra 
cu propriile lor arme. Oriunde în altă parte erau doar fugari 


3 Cipai — şipai — militari indigeni, aflaţi în solda 
Companiei Indiilor Orientale. 


lipsiţi de orice apărare. Lupta se ducea între câteva milioane 
de o parte şi câteva sute de cealaltă şi cel mai dureros era că 
oamenii împotriva cărora luptam, din infanterie, cavalerie şi 
artilerie, erau propriile noastre trupe alese anume, pe care le 
instruisem, le echipasem şi care acum foloseau toate armele 
noastre. La Agra se afla regimentul 3 de puşcaşi din Bengal, 
câţiva din trupele de sikhřt, două companii de cavalerie şi o 
baterie de artilerie. S-a format apoi un grup de voluntari din 
rândul funcţionarilor şi negustorilor, la care m-am alăturat şi 
eu, cu tot cu piciorul meu de lemn. Am pornit să dăm piept cu 
rebelii la Shahgunge la începutul lui iulie şi le-am respins 
atacul o vreme, dar după ce ni s-a terminat praful de puşcă a 
trebuit să ne retragem în oraş. 

Din toate părţile ne veneau numai veşti proaste, ceea 
ce nu e de mirare, pentru că — dacă vă uitaţi pe hartă, veţi 
vedea — noi ne găseam exact în miezul evenimentelor. 
Lucknow se află la peste 160 de kilometri spre est, iar 
Cawnpore era cam la aceeaşi depărtare, spre sud. Din toate 
cele patru zări nu se auzea decât de torturi, crime şi atrocități. 

Oraşul Agra este imens; în el mişună tot felul de fanatici 
şi cumpliţi adepţi ai satanei. Micul nostru grup rătăcea pe 
străzile înguste, şerpuite. De aceea, comandantul a hotărât să 
trecem fluviul şi să ocupăm vechea cetate din Agra. Nu ştiu 
dacă vreunul dintre dumneavoastră, domnilor, a citit sau a 
auzit ceva despre această veche cetate. Este un loc foarte 
ciudat, cel mai ciudat în care am fost vreodată; şi eu am fost 
în multe locuri bizare. 

Mai întâi de toate, este extrem de vastă. Cred că se 
întinde pe hectare întregi. Există o parte moderna — în care 
ne-am adăpostit toate garnizoanele noastre, femeile, copiii şi 
apoi proviziile şi toate celelalte — pe o arie foarte mare. Zona 
modernă nu se compară nici pe departe, ca dimensiune, cu 
cea veche, unde n-are nimeni curajul să intre, unde domnesc 
scorpionii şi miriapodele. Este un şir nesfârşit de săli pustii, 
pasaje întortocheate şi culoare lungi, şerpuite, în care te 


 Sikhi — adept al religiei sikh. Această religie s-a 
format în Punjab. stat din nord-vestul Indiei, are peste 
20 de milioane de reprezentanţi şi se numără printre 
cele mai tinere religii monoteiste din lume. 


rătăceşti cu cea mai mare uşurinţă. Din acest motiv, rareori 
intra cineva acolo, deşi, din când în când, oameni cu torţe 
mergeau să cerceteze cetatea. 

Fluviul udă zidurile de la intrarea în vechea cetate şi îl 
protejează, în felul acesta, dar pe lateral şi în spate se află 
multe porţi care, desigur, trebuie să fie păzite şi în partea 
veche a cetăţii, şi în cea modernă, care era ocupată de trupele 
noastre. Aveam prea puţini oameni care să păzească toate 
colţurile cetăţii şi să folosească armele. De aceea, ne era 
imposibil să păzim bine fiecare dintre nenumăratele porţi. 
Ceea ce am putut face a fost să organizăm un punct central 
de pază în mijlocul cetăţii şi să lăsăm fiecare poartă în grija 
unui alb însoţit de doi sau trei băştinaşi. Eu am fost ales sa 
păzesc, timp de câteva ore, în cursul nopţii, o uşă mică, 
izolată, în partea de sud-vest. Aveam sub comanda mea doi 
soldaţi din trupele sikh şi am primit instrucţiuni să trag cu 
muscheta dacă se întâmpla ceva, spre a primi numaidecât 
întăriri de la punctul central de pază. 

Dar, deoarece acesta din urma se afia la mai bine de 
două sute de paşi şi deoarece locul care ne despărţea era 
reprezentat de un labirint de pasaje şi coridoare, mă îndoiam 
că ar fi putut să ajungă la timp pentru a-mi sări în ajutor, în 
cazul în care aş fi fost atacat. 

Ei bine, mă simţeam foarte mândru ca mi se 
încredinţase comanda acestui mic grup, având în vedere că 
eram un recrut încă neformat şi infirm pe deasupra. Timp de 
două nopţi am stat de gardă împreună cu cei doi punjabi” ai 
mei. Aceştia erau nişte indivizi înalţi, cu înfăţişare fioroasă, pe 
nume Mahomet Singh şi Abdullah Khan, amândoi veterani de 
război care luptaseră împotriva noastră la Chilian Wallah. Ei 
ştiau englezeşte destul de bine, dar n-ani putut să scot prea 
multe de la ei. Preferau să stea numai împreună şi să 
trăncănească toată noaptea în ciudatul lor dialect sikhit. im 
ceea ce mă priveşte, obişnuiam să stau mai mult dincolo de 
poartă şi priveam apa fluviului ce şerpuia şi luminile marelui 
oraş. Bătaia tobelor, ropotul tam-tamurilor, strigătele şi 
urletele răsculaților îmbătaţi de opiu şi de bubuituri ne 


1 Punjab — locuitor al statului Punjab, care se află în 
sudul Asiei, între Pakistan şi nord-vestul Indiei. 


aminteau, pe toată durata nopţii, de vecinii noştri cei 
periculoşi de pe celălalt mal. La fiecare două ore, ofiţerul de 
noapte obişnuia să cerceteze toate punctele de pază pentru a 
se convinge că totul era în ordine. 

Cea de-a treia noapte în care am stat de pază era 
întunecată, urâtă şi ploua mărunt şi monoton. Era cumplit să 
stai ceasuri întregi pe o asemenea vreme în faţa unei porţi. 
Am încercat, în repetate rânduri, să-i fac pe sikhi să spună 
ceva, dar n-am reuşit mare lucru. La orele doua trecu 
controlul, care a mai întrerupt, pentru un moment, plictiseala 
nopţii. Dându-mi seama că tovarăşii mei nu se vor lăsa atraşi 
într-o conversaţie, mi-am scos pipa şi am lăsat jos arma ca să 
aprind un chibrit. In aceeaşi clipă, cei doi sikhi s-au repezit 
asupra mea. Unul mi-a luat puşca şi mi-a îndreptat-o spre 
tâmplă, iar celălalt a scos un cuţit mare şi mi l-a pus la gât, 
jurându-se printre dinţi că îl va înfige în mine dacă fac un 
singur pas. 

Primul lucru ce mi-a venit în minte a fost că aceşti 
indivizi erau în legătură cu răsculații şi că pregăteau în felul 
acesta un asalt. Daca poarta ajungea pe mâinile lor, cetatea 
ar fi căzut, iar femeile şi copiii urmau să fie trataţi la fel ca în 
Cawnpore. Poate că dumneavoastră, domnilor, credeţi că 
încerc să mă dau mare, dar vă dau cuvântul meu de onoare că 
atunci când m-am gândit la toate astea, deşi simţeam vârful 
cuţitului la gâtul meu, am deschis gura cu intenţia să scot un 
strigăt, chiar cu riscul de a fi ultimul, spre a da de ştire 
punctului de pază principal. Omul care mă ţinea mi-a ghicit 
gândurile; tocmai când mă pregăteam să tip, mi-a şoptit: „Să 
nu scoţi o vorbă! Cetatea este în siguranţă. Nu există niciun 
rebel blestemat de partea asta a fluviului.“ Ce spunea părea 
să fie adevărat şi mi-am dat seama că, dacă deschideam gura 
să strig, eram un om mort. Acest lucru se putea citi uşor în 
ochii căprui ai individului. Am aşteptat, deci, liniştit, să văd ce 
voiau de la mine. 

— Ascultă-mă, sahib, spuse cel mai înalt şi mai fioros 
dintre cei doi, cel căruia i se spunea Abdullah Khan. Acum ori 
eşti cu noi, ori îţi închidem gura pentru totdeauna. E vorba de 
ceva mult prea important pentru noi ca să ezităm. Ori eşti trup 
şi suflet alături de noi jurând pe crucea creştinilor, ori în 
noaptea asta cadavrul tău va fi azvârlit în şanţ, iar noi vom 


trece de partea fraţilor noştri în armata răsculaților. Nu există 
cale de mijloc. Ce să fie, viaţa sau moartea? Îţi lăsăm două 
sau trei minute să te hotărăşti, pentru că e târziu şi totul 
trebuie terminat înainte să vină din nou controlul. 

— Cum pot să mă hotărăsc?, am spus. Nici nu mi-aţi 
spus ce vreţi de la mine. Ce pot să vă spun în clipa asta e că, 
daca e vorba de ceva care să pună în primejdie siguranţa 
cetăţii, nu mă învoiesc, aşa că puteţi să înfigeţi cuțitul în mine 
şi tot ce mai poftiţi. 

— Nu e vorba de nimic împotriva cetăţii, spuse el. Nu-ţi 
cerem nimic altceva decât ceea ce au făcut compatrioţii tăi în 
ţara asta. lţi cerem să te îmbogăţeşti. Dacă eşti cu noi în 
această noapte, îţi jurăm pe lama cuţitului şi pe întreitul 
legământ, pe care niciun sikh nu l-a încălcat vreodată, că vei 
avea partea cuvenită din pradă. O pătrime din comoară va fi a 
ta. Cred că mai corect de atât nici nu se poate. 

— Dar care este comoara?, am întrebat. Sunt la fel de 
pregătit ca şi voi să mă îmbogăţesc, doar să-mi arătaţi ce 
trebuie sa fac. 

— Deci, juri, spuse el, pe mormântul tatălui tău, pe 
cinstea mamei tale, pe crucea credinţei tale, să nu ridici mâna 
asupra noastră şi să nu spui niciun cuvânt împotriva noastră 
acum sau mai târziu? 

— Jur, am răspuns, jur numai dacă cetatea nu este 
primejduită. 

— Atunci, tovarăşul meu şi cu mine jurăm că vei avea 
un sfert din comoară, care va fi împărţită în mod egal între noi 
patru. 

— Dar nu suntem decât trei, am spus. 

— Nu, Dost Akbar trebuie să aibă şi el partea lui. Până 
vin ei, îţi vom povesti totul. Tu stai la poartă, Mahomet Singh, 
şi anunţă-ne când vin. Lucrurile stau astfel, sahib, şi ţi le spun 
pentru că ştiu că europenii îşi ţin jurămintele şi că putem să 
avem încredere în tine. Dacă erai vreun hindus din acela 
mincinos, chiar dacă ai fi jurat pe toţi zeii din templele voastre 
false, sângele ţi-ar fi curs acum pe lama cuţitului, iar cadavrul 
tău ar fi zăcut acum în apă. Dar sikh-ul îl cunoaşte pe englez, 
iar englezul îi cunoaşte pe sikh. Ascultă, deci, ce am sa-cţi 
spun. 

Există un rajah în provinciile din nord care are mari 


bogății deşi pământurile lui sunt puţine. Multe le-a moştenit 
de la tatăl lui şi încă mai mult le-a strâns el însuşi, pentru că 
este o fire josnică şi avară şi mai mult strânge aurul decât să-l 
cheltuiască. Când a izbucnit revolta, a reuşit să se 
împrietenească şi cu leul, şi cu tigrul — şi cu cipaii, şi cu 
englezii. Dar, curând după aceea, i s-a părut că zilele 
oamenilor albi se apropiau de sfârşit, pentru că în tot ţinutul 
nu se auzea decât de moartea sau de înfrângerea lor. Totuşi, 
fiind un om grijuliu, a plănuit în aşa fel încât, orice s-ar 
întâmpla, să-i rămână cel puţin jumătate din comoară. Averea 
în aur şi argint a păstrat-o lângă el, în pivnițele palatului, iar 
pietrele preţioase şi cele mai alese perle le-a pus într-o ladă 
de fier şi le-a trimis cu un slujitor credincios care, deghizat în 
negustor, trebuie să le transporte în cetatea din Agra, unde 
vor rămâne până la proclamarea păcii; Astfel, în cazul unei 
victorii a răsculaților, îi rămân banii; iar dacă înving englezii, îi 
rămân bijuteriile. Împărţindu-şi astfel agoniseala, s-a alăturat 
cauzei cipailor, fiindcă aceştia erau puternici la graniţele 
provinciei sale. la aminte, sahib, că, procedând astfel, 
bunurile sale revin de drept celor care au fost fideli 
legământului lor. 

Acest pretins negustor, care călătoreşte sub numele de 
Achmet, este acum în oraşul Agra şi doreşte sa intre în cetate. 
El îl are ca tovarăş de drum pe fratele meu de lapte, Dost 
Akbar, care îi cunoaşte secretul. Dost Akbar i-a făgăduit că îl 
va introduce în cetate în noaptea asta printr-o poartă dosnică 
şi a ales-o pe aceasta. Va fi aici în curând şi ne va găsi, pe 
Mahomet Singh şi pe mine, aşteptându-l. Locul este pustiu şi 
nu se va afla de venirea lui. Lumea nu va mai şti nimic de 
negustorul Achmet, iar extraordinara comoară a rajahului va fi 
împărţită între noi. Ce zici de asta, sahib? 

În Worcestershire, viaţa unui om pare un lucru de preţ şi 
sfânt, dar e cu totul altceva când peste tot în jurul tău 
întâlneşti doar foc şi sânge şi te-ai obişnuit să vezi moartea la 
fiecare pas. Dacă negustorul Achmet trăia sau murea, era un 
lucru de mică importanţă pentru mine; dar când venea vorba 
de comoară, inima îmi bătea cu putere şi mă gândeam ce aş 
putea face cu ea în ţara mea şi cum s-ar mai holba ai mei 
când m-ar fi văzut pe mine, un neisprăvit, că mă întorc acasă 
cu buzunarele doldora de aur. De aceea, într-o clipa mă şi 


hotărâsem. 

Dar Abdullah Khan, crezând că tot mai ezit, stărui pe 
lângă mine. 

— Gândeşte-te, sahib, spuse el, dacă acest om este 
prins de comandant, va fi. sau spânzurat, sau împuşcat, iar 
bijuteriile vor fi. luate de stat, aşa că nimeni nu va mai vedea 
nicio rupie. lar dacă tot punem mâna pe el, de ce să nu ducem 
treaba până la capăt? Bijuteriile se vor simţi la fel de bine la 
noi ca şi în vistieria administraţiei. Ajung cât să devenim 
fiecare dintre noi bogat şi un conducător puternic. Nimeni nu 
poate să afle această poveste, pentru că aici suntem rupţi de 
restul lumii. Ce ar putea servi mai bine scopurilor noastre? 
Deci, mai spline încă o dată, sahib, dacă eşti cu noi sau dacă 
trebuie sa te privim ca pe un duşman. 

— Sunt cu voi, trup şi suflet!, am spus. 

— Foarte bine, răspunse el dându-mi înapoi puşca. Vezi 
că avem încredere în tine, fiindcă cuvântul tău, ca şi al nostru, 
nu poate fi încălcat. Acum, nu ne mai rămâne altceva de făcut 
decât să-i aşteptăm pe fratele meu şi pe negustor. 

— Deci, fratele dumitale ştie ce vei face?, am întrebat. 

— Este planul lui. El l-a gândit. Să mergem la poartă, să 
păzim alături de Mahomet Singh. 

Ploaia continua sa cada mai departe, pentru că era 
tocmai începutul anotimpului umed. Nori grei, întunecaţi, 
pluteau pe cer şi era greu să vezi la o distanţă mai mare deo 
aruncătură de băț. 

În faţa uşii noastre se afla un şanţ adânc, dar pe alocuri 
apa aproape că se uscase şi putea fi trecut uşor. Mi se părea 
ciudat sa stau acolo, cu aceşti doi punjabi sălbatici, 
aşteptându-l pe omul care venea să-şi găsească moartea. 

Brusc, am zărit licărirea slabă a unui felinar de cealaltă 
parte a şanţului. Aceasta dispăru printre movile, apoi apăru 
din nou, înaintând încet în direcţia noastră. 

— lată-i, au sosit!, am exclamat. 

— Să strigi la el, cum obişnuieşti, sahib, „Cine e 
acolo?“, murmură Abdullah. Să nu-i dăm de bănuit şi sa se 
sperie. Să ne trimiţi apoi cu el înăuntru şi noi vom face restul, 
în timp ce tu vei sta aici, de pază. Pregăteşte-ţi felinarul, ţine-l 
la îndemână, să fim siguri că e omul nostru. 

Lumina pâlpâia în depărtare; acum se oprea, acum 


înainta, până ce am putut să disting de cealaltă parte a 
şanţului două siluete întunecate. l-am lăsat să se caţere pe 
malul înclinat, să se târască prin noroi şi să se apropie de 
poartă înainte de a-i soma. 

— Cine e acolo?, am spus cu o voce stăpânită. 

— Prieteni, veni răspunsul. 

Mi-am descoperit felinarul şi le-am luminat siluetele. 
Primul era un sikh uriaş, cu o barbă neagră ce îi ajungea până 
aproape de brâu. Doar la spectacole mai văzusem un om atât 
de înalt. Celălalt era un individ micuţ şi gras; purta un turban 
galben, foarte mare, şi ducea în mână un pachet. Părea să 
dârdâie cumplit de frică; mâinile îi tremurau de parcă ar fi 
avut friguri, iar capul i se tot mişca de la dreapta la stânga în 
timp ce clipea mereu din ochişorii lui deschişi la culoare, ca un 
şoarece care se aventurează afară din vizuina sa. M-au trecut 
fiori reci la gândul că va fi ucis, dar apoi mi-am amintit de 
comoară şi inima mi s-a împietrit la loc. Când a văzut că sunt 
alb, a scos o exclamaţie de bucurie şi a venit în fugă spre 
mine. 

— Apăraţi-mă, sahib, se tângui el gâfâind. Apăraţi-l pe 
nefericitul negustor Achmet. Am călătorit prin Rajpootana ca 
să caut adăpost în cetatea din Agra. Am fost jefuit, bătut şi 
insultat pentru că am fost prieten cu englezii. Binecuvântată 
fie noaptea aceasta, când mă aflu din nou în siguranţă 
împreună cu bietele mele bunuri. 

— Ce ai în pachetul acela?, am întrebat. 

— O ladă de fier, răspunse el, ce conţine una sau două 
mici amintiri de familie, fără nicio valoare pentru alţii, dar pe 
care mi-ar părea rău să le pierd. Dar nu sunt un cerşetor şi te 
voi răsplăti, tinere sahib, şi pe comandantul dumitale la fel, 
dacă îmi va asigura adăpostul pe care îl cer. 

Nu mă simţeam în stare să mai discut cu acest om. Cu 
cât mă uitam mai mult la chipul lui grăsun, înspăimântat, cu 
atât mi se părea mai greu să-l ucidem cu sânge rece. Cel mai 
bun lucru era sa terminam cât mai repede totul. 

— Duceţi-l la punctul principal de pază, am spus. 

Cei doi sikhi se apropiară şi trecură unul în dreapta şi 
celălalt în stânga lui, iar uriaşul merse în spatele lor, în timp 
ce ei treceau pe poarta întunecata. Niciodată n-a fost un om 
aşa de înconjurat de moarte. Eu am rămas la poartă, cu 


felinarul în mână. 

Puteam auzi paşii lor ce răsunau pe coridoarele pustii. 
Deodată se opriră şi am auzit voci, o încăierare, cu zgomote 
de lovituri. Un moment mai târziu, spre groaza mea, am auzit 
paşi venind spre mine în fugă şi răsuflarea sacadată a cuiva 
care alerga. Am îndreptat felinarul spre coridorul lung din faţa 
mea şi am văzut grăsunul gonind ca vântul, mânjit de sânge 
pe faţa, iar aproape în urma lui, sărind ca un tigru, uriaşul sikh 
cu barbă neagră, care ţinea în mână un cuţit cu lama 
strălucind. N-am văzut niciodată un om alergând atât de 
repede ca acel micuţ negustor. Sikh-ul nu avea cum să-l 
prindă şi mi-am dat seama că, odată trecut de mine şi ajuns 
sub cerul liber, negustorul ar fi fost salvat. Îmi era milă de el, 
dar din nou gândul la comoara lui îmi împietri sufletul. Am 
aruncat puşca la picioarele lui când a trecut pe lângă mine şi 
omuleţul s-a rostogolit de doua ori, ca un iepure împuşcat. N-a 
apucat să se ridice, că s/khul s-a şi năpustit asupra lui şi a 
înfipt cuțitul în el de două ori. Omul nici n-a apucat să scoată 
vreun geamăt sau să facă vreo mişcare, ci a rămas acolo unde 
căzuse. Eu cred că trebuie să-şi fi rupt gâtul în cădere. Vedeţi, 
domnilor, ca îmi ţin făgădui ala. Va povestesc fiecare detaliu 
al întâmplării, exact aşa cum a fost, indiferent dacă este sau 
nu în favoarea mea. 

Se opri şi întinse mâinile încătuşate spre paharul de 
whisky cu apă pe care i-l pregătise Holmes. În ceea ce mă 
priveşte, mărturisesc că nu puteam să-mi ascund groaza 
cumplită pe care o simţeam faţă de acest om, nu numai 
pentru crima sângeroasă la care luase parte, ci mai mult 
pentru felul dispreţuitor şi nepăsător în care povestea totul. 
Oricare ar fi fost pedeapsa ce i se pregătea, simţeam că nu va 
putea să se aştepte la niciun fel de milă din partea mea. 
Sherlock Holmes şi Jones şedeau cu mâinile pe genunchi, 
profund interesaţi, dar pe feţele lor se citea acelaşi dezgust. S- 
ar putea ca el să fi observat acest lucru, pentru că am simţit 
un fel de sfidare în vocea şi purtarea sa atunci când şi-a reluat 
povestirea. 

— Fără îndoială, ce făcusem era foarte grav, spuse el. 
Aş vrea să ştiu câţi oameni în locul meu ar fi refuzat să 
împartă această pradă dacă ar fi ştiut că s-ar fi ales cu 
beregata tăiată pentru toate strădaniile lor. De altfel, era viaţa 


mea contra vieţii lui de când intrase în cetate. Dacă ar fi 
scăpat, toată întâmplarea ar fi ieşit la iveală, iar eu aş fi fost 
dus în faţa curţii marţiale şi, probabil, împuşcat. Pentru că, 
într-o astfel de perioadă, oamenii nu erau foarte îngăduitori. 

— Continuă-ţi povestea, spuse Holmes scurt. 

— Ei bine, l-am dus înăuntru împreună cu Abdullah şi 
Akbar. Era foarte greu, în ciuda taliei sale reduse. Mahomet 
Singh a rămas să păzească poarta. L-am dus intr-un loc pe 
care sikh-ii îl pregătiseră dinainte. La o oarecare distanţă, un 
coridor îngust dădea într-o sală imensă, goală, ai cărei pereţi 
din cărămidă erau năruiţi complet. Duşumeaua se surpase 
într-un anumit loc, formându-se un fel de mormânt ca toate 
celelalte, aşa că l-am lăsat acolo pe negustorul Achmet, după 
ce l-am acoperit cu mai multe cărămizi desprinse din pereţi. 
După aceea ne-am întors toţi la comoară. 

Aceasta rămăsese acolo unde îi scăpase negustorului 
când fusese atacat prima oară. Era aceeaşi ladă care se află 
acum deschisă pe masa dumneavoastră. O cheie era prinsă 
printr-o panglică de mătase de mânerul sculptat de deasupra. 
Am deschis-o şi lumina felinarului a strălucit înfăţişându-ne o 
colecţie de pietre preţioase cum nu mai văzusem decât în vis 
sau cum mi le imaginasem citind poveşti pe vremea când 
eram copil la Pershore. Te orbea vederea lor. După ce ne-am 
desfătat privirea, le-am scos afara pe toate şi le-am trecut pe 
o lista. Erau o sută patruzeci şi trei de diamante de apa cea 
mai pură: printre acestea unul numit, se pare, „Marele 
Mogul“, despre care se spune că este, ca mărime, a doua 
piatră din lume. Apoi, erau nouăzeci şi şapte de smaralde 
foarte frumoase şi o sută şaptezeci de rubine, dintre care însă 
unele foarte mici. De asemenea, erau patruzeci de rubine de 
un roşu intens, două sute zece safire, şaizeci şi una de agate 
şi foarte multe beriluri, onixuri, ametiste, turcoaze şi alte 
pietre ale căror nume nu le ştiam pe atunci, dar cu care m-am 
mai familiarizat ulterior. În afară de acestea mai erau aproape 
trei sute de perle foarte frumoase, dintre care douăsprezece 
erau montate într-o coroniţă de aur. Apropo, acestea din urmă 
au fost scoase din ladă şi nu mai erau acolo când am 
recuperat-o. 

După ce ne-am numărat bogăţiile, le-am pus la loc în 
lădiţă şi ne-am dus la poartă ca să i-o arătăm şi lui Mahomet 


Singh. Apoi am reînnoit, în mod solemn, jurământul nostru de 
a rămâne uniţi şi de a păstra secretul. Am fost de acord să 
ascundem prada într-un loc sigur până ce în ţară va fi din nou 
pace şi apoi să o împărţim în mod egal între noi. N-avea niciun 
rost să o împărţim atunci, pentru că, dacă s-ar fi găsit asupra 
noastră pietre preţioase de o asemenea valoare, am fi trezit 
bănuieli; de altfel, în cetate nu avea nimeni locul lui şi nu le 
puteai ascunde nicăieri. Nu existau locuinţe personale, nici 
vreun alt loc unde să le fi putut ascunde. De aceea, am 
transportat lada în mica sală unde îngropasem cadavrul şi 
acolo, sub nişte cărămizi din partea de perete ce mai 
rămăsese întreaga, am făcut o gaură şi am vârât comoara. 
Am memorat bine locul, iar în ziua următoare eu am întocmit 
patru planuri, câte unul pentru fiecare, şi am făcut semnul 
nostru, „Semnul celor patru“, în partea de jos a planurilor, 
pentru că jurasem, că întotdeauna fiecare dintre noi va 
acţiona pentru toţi, astfel încât niciunul să nu poată profita 
mai .mult decât ceilalţi. lar acesta este un legământ pe care 
pot să jur cu mâna pe inimă că nu l-am călcat niciodată. 

In sfârşit, cred că nu mai este nevoie să vă spun, 
domnilor, ce s-a întâmplat cu răscoala indienilor. După ce 
Wilson a ocupat Delhi, iar Sir Colin a eliberat Lucknow, spatele 
frontului a fost zdrobit. Au venit trupe noi şi Nana Sahib a fugit 
peste graniţă. O coloană volantă, sub conducerea colonelului 
Greathed, a înconjurat Agra şi i-a izgonit pe răzvrătiți. Se 
părea că pacea se va stabili în ţară şi noi patru începusem să 
sperăm că nu mai era mult până ce aveam să plecăm cu 
prada noastră în deplină siguranţă. Dar, într-o clipă, 
speranţele noastre s-au spulberat, fiind arestaţi drept asasinii 
lui Achmet. 

Lucrurile s-au petrecut astfel. Când rajahul i-a 
încredinţat lui Achmet bijuteriile sale, a făcut-o pentru că îl 
ştia om de încredere. Dar oamenii din est sunt bănuitori, aşa 
că rajahul ia un al doilea slujitor — şi mai de nădejde — şi-l 
pune să-l spioneze pe primul. Cel de-al doilea primise poruncă 
să nu-l scape din ochi nicio clipă pe Achmet şi să fie umbra lui. 
Acesta s-a luat după Achmet în noaptea respectivă şi l-a văzut 
intrând pe poartă. Văzându-l că nu mai iese, a crezut că îşi 
găsise adăpost în cetate şi a cerut el însuşi permisiunea de a 
fi primit înăuntru în ziua următoare, dar Achmet nu era 


nicăieri. Faptul i s-a părut atât de ciudat, încât i-a vorbit 
despre asta unui sergent aflat în gardă, care i-a spus toate 
acestea comandantului. Imediat s-au făcut căutări şi cadavrul 
a fost descoperit. Astfel, tocmai în clipa în care credeam că 
eram în deplină siguranţă, am fost arestaţi toţi patru şi duşi în 
faţa judecății sub învinuirea de crima; trei dintre noi pentru că 
asigurasem paza porţii în noaptea aceea şi al patrulea pentru 
că se ştia că fusese în compania omului ucis. La proces nu s-a 
spus niciun cuvânt despre bijuterii, deoarece rajahul fusese 
detronat şi exilat din India, astfel încât nimeni nu era interesat 
în mod special de ele. Dar crima era un fapt incontestabil şi 
era clar că noi toţi eram implicaţi. Cei trei sikhi au fost 
condamnaţi la închisoare pe viaţă, iar eu am fost osândit la 
moarte, deşi ulterior am primit aceeaşi pedeapsă ca şi ceilalţi. 

Situaţia în care ne aflam era mai degrabă una ciudată. 
lată-ne pe toţi patru laolaltă, cu lanţuri la picioare şi cu foarte 
puţine speranţe de a mai ieşi vreodată din închisoare, în 
vreme ce fiecare dintre noi păstra un secret care ne-ar fi 
asigurat câte un palat, numai să fi putut să ne folosim de el. 
Era destul ca să-ţi vină să turbezi când vedeai că, în schimb, 
trebuia să înduri picioarele şi pumnii oricărui paznic idiot, să 
mănânci numai orez şi sa bei doar apă, în timp ce dincolo de 
gratii se afla o avere imensă care te aştepta să te duci s-o iei. 
E adevărat ca îmi venea să înnebunesc când mă gândeam la 
asta, dar întotdeauna am fost un om destul de încăpățânat, 
aşa că am rezistat, am aşteptat să vină şi vremea mea. 

Şi, în sfârşit, părea că venise. Am fost mutat de la Agra 
la Madras şi de acolo în Insula Blair, din Andaman. Foarte 
puţini ocnaşi albi se aflau în această închisoare şi, pentru că 
avusesem de la început o purtare bună, m-am trezit în scurt 
timp ca fiind un fel de persoană privilegiată. Mi s-a dat o 
baracă la Hope Town, un mic loc de pe coastele muntelui 
Harriet, unde eram destul de liber. Este o regiune groaznică, 
bântuită de friguri şi înconjurată din toate părţile de băştinaşi 
canibali, mereu pregătiţi sa sufle o săgeată otrăvită înspre noi 
ori de câte ori aveau ocazia. Trebuia sa săpam gropi, şanţuri, 
trebuia să plantăm şi foarte multe altele, astfel încât eram 
ocupați toată ziua; totuşi, seara aveam puţin timp liber pentru 
noi. Printre altele, am învăţat să prepar medicamente pentru 
medicul militar şi am prins o brumă de meserie de la el. Tot 


timpul eram în căutarea unui prilej de a evada; dar insula 
noastră era la sute de mile de ţinutul cel mai apropiat, iar 
vântul suflă foarte puţin sau deloc pe aceste mări, astfel încât 
era extrem de greu să evadezi. 

Medicul militar, doctorul Somerton, era un tânăr ager, sportiv, 
iar ceilalţi ofiţeri tineri se adunau seara în locuinţa lui şi jucau 
cărţi. Cabinetul medical unde îmi preparam doctoriile se afla 
alături de camera lui de zi, fiind despărțite de o ferestruică. 
Adesea, când mă simţeam singur, obişnuiam să sting lumina 
în cabinet şi apoi, stând acolo; puteam să-i aud vorbind şi să 
le urmăresc jocul. Şi mie îmi place sa joc cărţi şi privindu-i pe 
ei era ca şi când aş fi jucat eu însumi. Erau acolo maiorul 
Sholto, căpitanul Morstan şi locotenentul Bromley Brown, care 
comandau trupele indigene; mai erau medicul şi doi sau trei 
administratori ai închisorii, jucători pricepuţi care făceau 
partide strălucite şi fără risc. Se distrau foarte plăcut în felul 
acesta. 

Ei bine, foarte curând m-a izbit un lucru, şi anume că 
soldaţii obişnuiau să piardă mereu, iar civilii câştigau 
întotdeauna. Nu vreau să spun că era ceva necurat la mijloc, 
dar aşa se întâmpla. De când se afla la Andaman, personalul 
închisorii nu făcuse altceva decât să joace cărţi şi cunoştea 
acum, până la un punct, jocul fiecăruia, în timp ce restul juca 
doar ca să-şi omoare timpul şi aruncau cărţile la nimereală. 
Noapte de noapte, militarii se ridicau de la masa de joc tot 
mai săraci şi cu cât pierdeau mai mult, cu atât se încăpăţânau 
mai tare să joace. Maiorul Sholto era cel mai păgubit. La 
început, plătea în bani gheaţă şi în aur, dar curând a ajuns la 
poliţe pentru sume mari. Uneori câştiga câteva mâini, cât să 
capete curaj, după care norocul îi întorcea spatele mai mult ca 
oricând. Toată ziua umbla de colo-colo, negru de supărare, şi 
apoi s-a apucat sa bea peste măsură. 

Intr-o noapte, pierdu mai mult decât de obicei. Mă 
aflam în coliba mea, când el şi căpitanul Morstan trecură, 
împleticindu-se, în drum spre locuinţele lor. Ei erau prieteni 
foarte buni şi nu se despărţeau niciodată. Maiorul se plângea 
de faptul că tot pierdea. 

— S-a terminat, Morstan!, spunea el în timp ce treceau 
pe lângă coliba mea... Va trebui să renunţ la slujbă... Sunt 
ruinat!... 


— Prostii, bătrâne!, spuse celălalt bătându-l pe umăr. Şi 
eu am avut greutăţi, dar... 

Asta e tot ce am putut să aud, dar era de-ajuns ca să-mi 
dea de gândit. 

Peste câteva zile, maiorul Sholto hoinărea pe plajă, 
astfel încât am profitat de ocazie pentru a-i vorbi. 

— Aş dori să-mi daţi un sfat, domnule maior, i-am spus. 

— Da, Small, în legătură cu ce?, întrebă el scoțând 
ţigara de foi din gură. 

— Vreau să vă întreb, domnule, care este persoana cea 
mai în măsură să-i fie predata o comoară ascunsă. Ştiu unde 
se află o jumătate de milion şi pentru că eu nu pot să ma 
folosesc de ei, m-am gândit că poate cel mai bun lucru pe 
care l-aş putea face ar fi să o predau autorităţilor competente, 
care ar putea, astfel, să-mi reducă pedeapsa. 

— Jumătate de milion spui, Small?, gâfâi el uitându-se 
ţintă la mine să vadă dacă vorbeam serios. 

—  Întocmai, domnule, în pietre preţioase şi perle. 
Aşteaptă pe oricine e gata să o ridice. lar lucrul cel mai ciudat 
este că adevăratul proprietar se afla în exil şi nu poate ajunge 
la comoară, astfel încât ea va aparţine primului venit. 

— Adică administraţiei, Small, administraţiei, se bâlbăi 
el. Dar o spusese oarecum ezitant şi am simţit atunci că îmi 
găsisem omul. 

— Deci dumneavoastră credeţi, domnule, că ar trebui 
sa dau această informaţie guvernatorului general?, am spus 
liniştit. 

— Ei, ei, nu trebuie să faci nimic în pripă, să nu-ţi pară 
rău după aceea. Spune-mi tot despre asta, Small. Haide, 
relatează-mi faptele! 

l-am povestit întreaga întâmplare, cu mici modificări, ca 
să nu poată identifica locurile. 

Când am terminat, a rămas nemişcat, dus pe gânduri şi 
puteam să-mi dau seama, după faptul că-şi muşca buzele, că 
în sufletul lui se ducea o luptă. 

— Este o problemă foarte serioasă, Small, spuse el în 
sfârşit. Nu trebuie sa sufli o vorbă nimănui despre asta; ne 
vedem în curând. 

Peste două nopţi, el şi prietenul său, căpitanul Morstan, 
au venit în coliba mea în puterea nopţii, cu un felinar. 


— Vreau ca şi căpitanul Morstan să audă acea poveste, 
chiar din gura dumitale, Small, spuse el. 

Am repetat-o aşa cum i-o spusesem anterior. 

— Pare adevărată, nu?, spuse el. Merită să acţionăm? 

Căpitanul Morstan clătina din cap. 

— Ascultă, Small, spuse maiorul. Noi am vorbit despre 
asta, prietenul meu şi cu mine, şi am ajuns la concluzia că 
acesta este un secret al tău şi până la urmă nu e treaba 
administraţiei, ci este o problemă a ta personală şi ai dreptul 
să dispui de comoară aşa cum crezi de cuviinţă. Problema e 
acum următoarea: ce preţ ceri în schimbul ei? Am fi tentaţi sa 
acceptăm condiţiile dumitale, sau cel puţin să discutăm 
despre asta. 

încerca să vorbească cu un ton distant, nepăsător, dar 
în ochi îi străluceau nerăbdarea şi lăcomia. 


— În privinţa acestui fapt, domnilor — am răspuns 
încercând la rândul meu sa fiu la fel de distant, dar fiind, de 
fapt, la fel de nerăbdător —, orice om aflat în locul meu ar 


cere un singur lucru. Vreau să mă ajutaţi pe mine şi pe cei trei 
tovarăşi ai mei să ne regăsim libertatea. Apoi va vom face 
asociaţii noştri şi vă vom da a cincea parte să o împărţiţi între 
dumneavoastră. 

— Hm!, spuse el. A cincea parte! Nu e foarte ispititor! 

— Fiecăruia i-ar reveni câte cincizeci de mii, am spus. 

— Dar cum putem noi să vă redăm libertatea? Ştii 
foarte bine, ceri ceva imposibil. 

— Ba deloc, am răspuns. Am gândit totul în cel mai mic 
detaliu. Sigurul obstacol în calea evadării noastre este faptul 
ca nu putem face rost de o barcă pentru călătorie şi de 
provizii care să ne ajungă atât de mult timp. La Calcutta sau la 
Madras sunt foarte multe mici iahturi şi iole care ar servi 
foarte bine scopului nostru. Aduceţi una aici. Vom urca la bord 
în timpul nopţii şi, dacă ne veţi lăsa pe oricare parte a 
țărmului Indiei, înseamnă că vă veţi fi îndeplinit partea 
voastră din învoială. 

— Dacă ar fi vorba doar de unul..., spuse el. 

— Toţi sau niciunul, am răspuns. Am jurat. Noi patru 
trebuie să acţionăm întotdeauna împreună. 

— Vezi tu, Morstan, spuse el, Small este un om de 
cuvânt. El nu îşi trădează prietenii. Cred că putem avea 


încredere în el. 

— E o treaba urâtă, răspunse celalalt. Dar, după cum 
spui, banii ne vor ajuta să ne păstrăm slujbele liniştiţi. 

— Ei bine, Small, spuse maiorul, cred că trebuie să 
încercăm să fim de acord cu tine. Dar, desigur, mai întâi 
trebuie să verificăm adevărul spuselor tale. Spune-mi unde 
este ascunsă comoara şi îmi voi lua concediu pentru a mă 
întoarce în India cu barca de salvare pentru a cerceta 
împrejurările. 

— Nu vă grăbiţi aşa, am spus devenind din ce în ce mai 
calm, în timp ce el se înfierbânta. Trebuie să am 
consimţământul celor trei camarazi ai mei. Wam spus: vom fi 
toţi patru sau niciunul. 

— Prostii!, izbucni el. Ce legătură au cei trei indivizi 
negri cu învoiala noastră? 

— Negri sau albaştri, am spus, suntem toţi laolaltă şi 
mergem împreună. 

Ei bine, afacerea s-a încheiat la o a doua întâlnire, unde 
au fost toţi de faţă — Mahomet Singh, Abdullah Khan şi Dost 
Akbar. Am discutat iar condiţiile învoielii şi în cele din urmă 
am ajuns la o înţelegere. Noi trebuia să punem la dispoziţia 
celor doi ofiţeri hărţile locului din cetatea Agra unde se afla 
comoara, însemnând locul din perete unde era ascunsă. 
Maiorul Sholto trebuia să meargă în India să verifice povestea 
noastră. Dacă găsea lada, trebuia să o lase acolo, să trimită 
un iaht mic cu provizii pentru călătorie, care sa acosteze în 
Insula Rutland şi la care noi trebuia să ajungem singuri, 
pentru ca în final să se întoarcă la postul lui. Căpitanul 
Morstan trebuia apoi să-şi ia permisie pentru a se întâlni cu 
noi la Agra, unde urma să împărţim comoara, el primind şi 
partea maiorului odată cu a lui. Am pecetluit toate acestea 
prin cel mai solemn jurământ imaginat şi rostit vreodată. 
Toată noaptea am lucrat, cu hârtie şi cerneală, iar dimineaţa, 
cele două hărţi erau gata pecetluite cu „Semnul celor patru“, 
adică al nostru: Abdullah, Akbar, Mahomet şi eu însumi. 

Ei, domnilor, dar vă plictisesc cu lunga mea povestire şi 
ştiu că prietenul meu, domnul Jones, este nerăbdător să mă 
vadă în siguranţă, după gratii. Am să fiu cât pot de scurt. 
Ticălosul de Sholto a fugit în India şi nu s-a mai întors 
niciodată. Puțin după aceea, căpitanul Morstan mi-a arătat 


numele lui pe o listă de pasageri a unui vas. Unchiul său 
murise, lăsându-i o avere imensa, iar el părăsise armata; 
totuşi, n-a ezitat să ne înşele pe toţi cinci. Puțin după aceea, 
Morstan a plecat la Agra şi a aflat, aşa cum ne aşteptam, că, 
nici mai mult, nici mai puţin, comoara dispăruse. Ticălosul 
furase totul nesocotind toate condiţiile în care îi spusesem 
secretul. Din acel moment nu am mai trăit decât pentru a mă 
răzbuna. M-am gândit la asta ziua şi o visam noaptea. 
Devenise ca o patimă ce mă stăpânea întru totul. Nu îmi pasa 
nici de lege, nici de spânzurătoare. Nu mă gândeam decât 
cum să evadez, cum să dau de Sholto şi să-l strâng de gât. 
Chiar şi comoara din Agra devenise de mică importanţă acum 
pe lângă uciderea lui Sholto. 

Ei bine, în decursul vieţii mele, mi-am pus în gând multe 
lucruri şi nu a existat vreunul pe care să nu-l îndeplinesc. Dar 
au trecut ani buni până a venit vremea mea. V-am spus că îmi 
însuşisem unele cunoştinţe de medicină. Într-o zi, când 
doctorul Somerton era la pat cu febră, un mic insular din 
Andaman a fost găsit în pădure de un grup de ocnaşi. Era grav 
bolnav şi căutase un loc singuratic unde să moară. L-am luat 
în grija mea, deşi era veninos ca un şarpe tânăr, şi în câteva 
luni l-am pus pe picioare. Ajunse să se lege aşa tare de mine, 
încât nici nu mai voia să plece înapoi în pădure şi dădea 
mereu târcoale colibei mele. Am învăţat de la el câte ceva din 
dialectul său şi asta l-a făcut să ţină şi mai mult la mine. 

Tonga, pentru că despre el e vorba, era un barcagiu 
excelent şi avea o canoe mare, încăpătoare. Când mi-am dat 
seama că îmi este devotat şi că ar face orice pentru mine, am 
întrezărit ocazia de a evada. Am vorbit cu el despre asta; 
urma să-şi aducă barca într-o anumită noapte la un 
debarcader care nu era niciodată păzit, de unde trebuia să mă 
ia pe mine. l-am dat instrucţiuni sa aducă şi câteva tigve cu 
apă, cartofi dulci şi nuci de cocos. 

Era sincer şi de nădejde micul Tonga ăsta. Nimeni n-a 
avut vreodată un prieten mai devotat. În noaptea cu pricina a 
venit cu barca la debarcader. Intâmplarea a făcut ca acolo să 
se afle unul dintre paznici, un ticălos care nu rata niciodată 
ocazia de a mă insulta şi lovi. Îmi jurasem să mă răzbun şi 
acum era şansa mea. Era ca şi cum soarta îl scosese în calea 
mea ca să-i plătesc datoria înainte să fi părăsit insula. Stătea 


la mal, cu spatele la mine, cu carabina pe umăr. M-am uitat în 
jur după o piatră să-i zdrobesc capul, dar nu am găsit niciuna. 

Atunci mi-a venit o idee ciudată şi mi-am dat seama 
cum aş putea face rost de o armă. M-am aşezat jos, în 
întuneric, şi m-am desfăcut la piciorul de lemn. Din trei salturi 
mari, am ajuns lângă el. Şi-a pus carabina pe umăr, ţintindu- 
mă, dar l-am lovit în plin şi i-am zdrobit ţeasta. Puteţi vedea şi 
acum crăpătura în lemn, în partea cu care l-am lovit. Ne-am 
prăbuşit amândoi, pentru că nu puteam să-mi păstrez 
echilibrul; dar, când m-am ridicat, l-am găsit zăcând nemişcat. 
M-am urcat în barcă şi după o oră eram amândoi departe, în 
largul mării. Tonga adusese cu el tot ce avea pe acest 
pământ: armele şi zeitățile lui. Printre altele, avea o suliță 
lungă de bambus şi câteva rogojini din fire de cocotieri din 
Andaman, din care am făcut un fel de velă. Timp de zece zile 
am navigat la voia întâmplării, bazându-ne pe noroc, iar în cea 
de-a unsprezecea zi am fost culeşi de un vas comercial care 
transporta, din Singapore la Jiddah, pelerini din Malaysia. 
Aceştia formau o mulţime ciudată, dar Tonga şi cu mine am 
reuşit să ne adaptăm. Aveau o calitate foarte mare: te lăsau în 
pace şi nu puneau întrebări. 

Ei bine, dacă ar fi să vă povestesc toate aventurile prin 
care am trecut eu şi micul meu camarad, n-aţi fi deloc 
încântați, pentru că v-aş ţine aici până la răsăritul soarelui. 
Am cutreierat lumea în lung şi în lat, dar mereu apărea câte 
ceva care ne împiedica să ajungem la Londra. Totuşi, în tot 
acest timp, nu mi-am pierdut niciodată din vedere scopul. Mă 
gândeam la Sholto zi şi noapte şi în visele mele îl ucisesem de 
sute de ori. In sfârşit, acum trei sau patru ani, am ajuns în 
Anglia. Nu mi-a fost foarte greu să descopăr unde locuia şi am 
trecut la treabă, încercând să aflu dacă vânduse comoara sau 
dacă o mai avea. M-am împrietenit cu cineva care putea să 


mă ajute — nu dau nume, pentru că nu vreau să bag pe 
nimeni în necaz — şi în curând am aflat că avea încă 
bijuteriile. 


Apoi am încercat să ajung la el în multe feluri, dar era 
destul de şmecher şi avea întotdeauna în preajma lui doi 
boxeri, pe lângă fiii şi khitmutgarul lui, pentru a-l păzi. 

Dar, într-o bună zi, am fost informat că era pe patul de 
moarte. Am alergat imediat în grădină, înnebunit la gândul că 


o să-mi scape printre degete şi, privind pe fereastră, l-am 
văzut zăcând în pat, iar pe fiii lui stând lângă el. Aş fi intrat 
înăuntru şi mi-aş fi încercat norocul, înfruntându-i pe toţi trei; 
dar, în timp ce îl priveam, capul i-a căzut într-o parte şi mi-am 
dat seama că murise. Totuşi, în aceeaşi noapte am intrat în 
camera lui şi i-am scotocit prin lucruri să văd dacă nu exista 
vreun indiciu asupra locului unde ajunsese bijuteriile noastre. 
Dar nu am găsit nimic, aşa că am plecat foarte posomorât şi 
mânios, înainte sa plec mi-am spus că dacă aş mai da 
vreodată ochii cu prietenii mei s/Kh-ii, am avea cu toţii 
satisfacția de a şti că am lăsat în urmă un semn al urii 
noastre; astfel, am mâzgălit „Semnul celor patru “, la fel ca pe 
hartă, şi i l-am prins în piept. Ar fi fost prea de tot să fie 
coborât în mormânt fără vreun semn din partea oamenilor pe 
care îi jefuise şi trădase. 

Intre timp ne câştigasem existenţa purtându-l pe bietul 
Tonga prin bâlciuri şi prin alte locuri asemănătoare ca pe un 
canibal negru. El mânca atunci carne crudă şi interpreta un 
dans războinic, astfel încât după o zi de muncă aveam o 
pălărie plină de penny. Totuşi, eram la curent cu veştile din 
Pondicherry Lodge, deşi câţiva ani buni n-au fost niciun fel de 
noutăţi, în afară de faptul că porniseră în căutarea comorii. 
Dar, în cele din urmă, am aflat ceea ce aşteptam de atâta 
timp: comoara fusese găsită. Se afla sus, în podul casei, în 
laboratorul de experienţe al domnului Bartholomew Sholto. 
Imediat am venit şi am inspectat locul, dar nu-mi puteam da 
seama cum să ajung până acolo cu piciorul meu de lemn. Dar 
am aflat de o trapă din acoperiş şi ora la care domnul Sholto 
lua masa de seară. M-am gândit că m-aş putea descurca uşor 
cu ajutorul lui Tonga. L-am adus cu mine şi i-am legat o 
frânghie lungă în jurul taliei. El se căţăra ca o pisică şi a ajuns 
repede pe acoperiş, dar ghinionul a fost că Bartholomew 
Sholto se afla încă în cameră. Tonga a crezut că a făcut un 
lucru foarte isteţ că l-a omorât, deoarece atunci când, cu 
ajutorul frânghiei, am ajuns şi eu sus, l-am găsit plimbându-se 
de colo-colo, mândru ca un păun. A fost foarte surprins când l- 
am ameninţat cu capătul frânghiei şi l-am ocărât, numindu-l 
drac însetat de sânge. Am luat lada cu comoara şi am coborât- 
o în curte, apoi, după ce am lăsat mai întâi „Semnul celor 
patru” pe masă pentru a arăta că bijuteriile se întorseseră, în 


sfârşit, la cei care aveau dreptul asupra lor, am coborât şi eu 
pe frânghie. Apoi, Tonga a tras sus frânghia, a închis fereastra 
şi a plecat pe drumul pe care venise. 

Nu ştiu daca a mai rămas ceva ce nu v-am spus. 
Auzisem un marinar vorbind de viteza şalupei „Aurora” a lui 
Smith şi m-am gândit că ar fi. foarte potrivită pentru a fugi 
împreună cu bătrânul Smith, urmând a-i da acestuia o sumă 
mare de bani în caz că ajungeam în siguranţă pe vapor. Fără 
îndoială, el bănuia că era ceva necurat la mijloc, dar nu i-am 
făcut cunoscut secretul nostru. Toate acestea sunt adevărate, 
domnilor, iar dacă vi le povestesc, nu e pentru a vă distra — 
pentru că nu mi-aţi făcut un prea mare serviciu — ci pentru că 
eu consider că apărarea cea mai bună pentru mine este 
tocmai să nu ascund nimic şi să arăt lumii cât de urât s-a 
purtat maiorul Sholto cu mine şi că sunt nevinovat de moartea 
fiului său. 

;— E o poveste impresionantă, spuse Sherlock Holmes. 
O concluzie convingătoare a unui caz extrem de interesant. 
Pentru mine nu e nimic complet nou în ultima parte a 
povestirii dumitale, cu excepţia faptului că dumneata ai adus 
singur frânghia. Nu ştiam asta. Apropo, sperasem ca Tonga 
să-şi fi pierdut toate săgețile şi totuşi el a reuşit să ne trimită 
una în timp ce ne aflam în şalupă. 

— Le pierduse pe toate, domnule, în afară de cea care îi 
rămăsese atunci pe ţeavă. 

— Da, desigur, spuse Holmes. La asta nu m-am gândit. 

— Mai aveţi şi alte nelămuriri?, întrebă ocnaşul pe un 
ton amabil. 

— Cred ca nu, mulţumesc, răspunse tovarăşul meu, 

— Ei bine, Holmes, spuse Athelney Jones, eşti un om 
căruia toţi vor să-i facă pe plac şi ştim că eşti un cunoscător în 
ale crimei; dar datoria e datorie şi am ajuns prea departe 
urmând indicaţiile dumitale şi ale prietenului tău. Mă voi simţi 
mult mai liniştit când povestitorul nostru, aici de faţă, se va 
afla în siguranţă, în spatele gratiilor. Trăsura încă ne aşteaptă 
şi jos se află doi inspectori. Vă sunt recunoscător amândurora 
pentru ajutorul dat. Bineînţeles că veţi fi aşteptaţi la proces. 
Noapte bună. 

— Noapte bună, domnilor, spuse Jonathan Small. 

— După dumneata, Small, spuse prudentul Jones în 


timp ce ieşeau din cameră. Voi avea o grijă deosebită să nu 
mă atingi cu piciorul dumitale de lemn aşa cum ai făcut cu 
domnul acela din Insulele Andaman. 

— Ei bine, aşa se încheie mica noastră dramă, am 
exclamat eu după ce am fumat o vreme în linişte. Mă tem că 
ar putea fi. ultima investigaţie în care am avut prilejul să 
studiez metodele dumitale. Domnişoara Morstan mi-a făcut 
cinstea de a mă accepta de soţ. 

E| scoase un mormăit cumplit. 

— Mă temeam de asta, spuse el. Pur şi simplu, nu pot 
să te felicit. 

Eram puţin jignit. 

— Ai vreun motiv să fii nemulţumit de alegerea mea?, 
am întrebat. 

— Nu. Nu am niciunul. Cred că este una dintre cele mai 
încântătoare tinere femei pe care le-am întâlnit vreodată şi 
putea fi foarte utila în treburi ca aceea de care ne-am ocupat. 
Are înclinații pentru aşa ceva, ca dovadă modul în care a 
păstrat planul acela al Agrei, spre deosebire de documentele 
deţinute de tatăl ei. Dar dragostea e ceva emoţional şi tot ce 
ţine de emoţional este opus raţiunii reci şi juste, pe care o pun 
deasupra tuturor lucrurilor. Eu nu mă voi însura niciodată, ca 
să nu aduc prejudicii raţiunii. 

— Am încredere, am spus râzând, că raţiunea mea va 
trece peste acest obstacol. Dar pari obosit. 

— Da, deja mă resimt după toate astea. Voi fi moale ca 
o cârpă o săptămână întreagă, 

— E ciudat, am spus, cum alternează la dumneata 
starea care în cazul altora aş numi-o lenevie cu aceea de 
energie şi vigoare uimitoare. 

— Da, răspunse el, convieţuiesc în mine un leneş 
perfect şi un om plin de zel. Adesea mă gândesc la aceste 
versuri ale bătrânului Goethe: 


Schade dass die Natur nur einen Mensch aus dir schuf 
Dem zum würdigen Maixn war und zum Schelmen der Stoff. 


— Altfel spus: păcat că natura nu te-a făcut decât un 
singur om pe tine, care ai fi putut fi şi un sfânt, şi un tâlhar. 
— Apropo de cazul acesta din Norwood, ai văzut ca au 


avut un complice în casa, aşa cum am bănuit, care nu putea 
fi. altul decât Lai Rao, majordomul? Astfel, Jones are de fapt 
cinstea neştirbită de a fi. prins singur un peşte în plasa lui 
uriaşă. 

— Împărţeala nu prea pare corecta, am observat. 
Dumneata ai făcut toată munca în acest caz. Eu mă aleg cu o 
soţie, Jones — cu elogiile şi atunci mă întreb ce-ţi mai rămâne 
dumitale... 

— Mie îmi mai rămâne, încă, flaconul de cocaina, spuse 
Sherlock Holmes în timp ce îşi întindea mâna lungă şi albă 
pentru a-l lua. 

1 
Avertismentul 


Tind să cred..., am spus. 

— Aş zice la fel..., a remarcat nerăbdător 
Sherlock Holmes. Cred că sunt un om care suportă foarte uşor 
insulta, dar recunosc că m-a deranjat întreruperea sardonică. 

— Pe legea mea, Holmes, am zis, uneori eşti 
exasperant! 

Era mult prea absorbit în propriile gânduri ca să dea un 
răspuns rapid protestului meu. 

S-a aplecat, cu micul dejun încă neatins în faţa sa, şi s-a 
uitat insistent la foiţa de hârtie pe care tocmai o scosese din 
plic. Apoi a luat plicul, l-a ţinut în lumină şi, foarte atent, a 
studiat atât interiorul, cât şi exteriorul acestuia. 

— E scrisul lui Porlock, a spus el gânditor, nu mă 
îndoiesc că este scrisul lui Porlock, deşi l-am văzut doar de 
două ori până acum. Se distinge prin eul grecesc cu un mic 
ornament deasupra. Dar, dacă e vorba de Porlock, trebuie să 
fie ceva foarte important. 

Vorbea mai mult pentru el decât cu mine; dar nemulţumirea 
mea dispăru graţie interesului pe care îl treziseră cuvintele lui. 

— Şi cine e acest Porlock?, am întrebat. 

— Porlock e doar un pseudonim, Watson, un simplu 
mod de identificare; dar în spatele său se află o personalitate 
evazivă şi înşelătoare. Într-o scrisoare mai veche m-a informat 
că nu este numele său şi m-a provocat sa îl caut în milioanele 
de oameni din oraş. Porlock nu e important ca persoană, ci 
datorită legăturii pe care o are cu un mare om. Imaginează-ţi 
peştele-pilot pe lângă rechin, şacalul pe lângă leu — ceva ce 
este insignifiant în raport cu ceva ce este formidabil; nu numai 
formidabil, Watson, ci sinistru — sinistru în cel mai înalt grad. 
Şi aşa intră el în preocupările mele. M-ai auzit vorbind de 
profesorul Moriarty? 

— Celebrul criminal, cu atât mai celebru cu cât... 

— Pe legea mea, Watson!, mă întrerupse Holmes cu o 
voce descurajatoare. 

— Voiam să spun cu cât este necunoscut publicului. 

— Un accent, un accent clar, spuse Holmes. Începi să ai 


tendinţa spre un umor inteligent, de care trebuie să învăţ să 
mă apăr. Dar, numindu-l pe Moriarty criminal, îl calomniezi în 
faţa legii — căci în asta constă gloria şi minunăţia faptului. Cel 
mai mare complotist, organizator al tuturor nebuniilor, creierul 
ce controlează lumea nevăzută — un creier ce ar putea să 
facă şi să desfacă destinele naţiunilor —, acesta este omul 
nostru! Dar este atât de inaccesibil suspiciunii generale, atât 
de imun la critici, atât de admirabil în modul în care îşi 
organizează anonimatul, încât, pentru vorbele pe care le-ai 
spus, te-ar putea târî într-un tribunal din care ar ieşi cu 
veniturile tale pe un an drept daune morale pentru injuriile 
aduse persoanei sale. Nu este el autorul cărţii „Dinamica unui 
asteroid“, o carte ce ajunge la niveluri atât de înalte ale 
matematicii pure încât se spune că nu a existat niciun om în 
presa ştiinţifică să o poată critica? Este acesta un om pe care 
să-l jigneşti? Un doctor cu gura mare şi un profesor jignit — 
acestea ar fi rolurile voastre. Este un geniu, Watson! Dar va 
veni şi ziua noastră! 

— Sper să fiu şi eu acolo!, am exclamat sincer. Dar 
vorbeam de acest om, Porlock... 

— Ah, da — aşa-numitul Porlock e o verigă într-un lanţ 
la mică distanţă de măreţul său punct de plecare. Porlock nu e 
o verigă foarte sănătoasă — între noi fie vorba. Este unicul 
defect în acel lanţ, atât cât am putut să-l testez. 

— Dar niciun lanţ nu e mai puternic decât cea mai slabă 
verigă a sa. 

— Exact, dragul meu Watson! Şi de aici importanţa lui 
Porlock. Condus de vreo aspirație rudimentară către bine şi 
încurajat de stimularea judicioasă printr-o bancnotă de zece 
lire trimisă prin metode neortodoxe, mi-a oferit în avans o 
dată sau de două ori informaţii de valoare — acea valoare 
înaltă care anticipează şi previne, dar nu răzbună crima. Nu 
mă îndoiesc că, dacă am avea cifrul, ne-am da seama că 
această comunicare este de natura pe care am indicat-o. 

Incă o data, Holmes a îndreptat hârtia pe farfuria 
nefolosită. M-am ridicat şi, aplecându-mă peste el, mă holbam 
la curioasa inscripţie care spunea aşa: 


534 C2 13 127 36 31 4 17 21 41 DOUGLAS 109 293 5 37 
BI1RLSTONE 26 BIRLSTONE 9 47 171 


— Ce înţelegi din asta, Holmes? 

— Este în mod clar o încercare de a ascunde o 
informaţie secretă. 

— Dar ce rost are un mesaj codat, dacă nu avem codul? 

— În acest caz, niciunul. 

— De ce spui „în acest caz“? 

— Pentru că sunt multe cifruri pe care le-aş putea citi la 
fel de uşor cum citesc anecdotele cu autor necunoscut din 
Ziar: aceste crude unelte amuză inteligenţa fără să o 
obosească. Dar aici e altceva. Este în mod clar o referire la 
cuvintele de pe paginile unei cărţi. Până nu mi se spune care 
carte şi care pagină, sunt neputincios. 

— Dar de ce Douglas şi Birlstone? 

— Evident, pentru că acestea sunt cuvinte care nu se 
găsesc în pagina respectivă. 

— Atunci, de ce nu a indicat cartea? 

—  Bestialitatea nativă, dragul meu Watson, acea 
înţelepciune înnăscută care îi încânta pe cei din jur, îţi spune 
să nu pui în acelaşi plic şi mesajul, şi cifrul său. Dacă plicul nu 
ajunge la destinaţia dorită, eşti descoperit. Dar aşa, ambele 
trebuie să se piardă ca să ţi se întâmple ceva rău. Suntem pe 
cale să primim o a doua misivă şi voi fi surprins dacă nu va 
conţine fie o nouă scrisoare cu explicaţii, fie, mai probabil, 
chiar volumul la care se referă aceste cifre. 

Calculul lui Holmes a fost îndeplinit în câteva minute 
prin apariţia lui Billy, servitorul, cu chiar scrisoarea pe care o 
aşteptam. 

— Acelaşi scris, remarca Holmes în timp ce deschidea 
plicul, şi chiar semnată, adăugă el cu vocea exaltată, 
despăturind epistola. Ei... facem progrese, Watson. 

Fruntea i se încruntă totuşi în timp ce se uita la 
conţinut. 

— Vai mie, sunt dezamăgit! Mă tem că toate speranţele 
noastre au fost în van. Cred că Porlock nu ne va fi de ajutor. 


Dragă domnule Holmes, citi el, nu voi continua în 
această problemă. E prea periculos — mă suspectează. Îmi dau 
seama că mă suspectează. A venit la mi?ie în mod total 
neaşteptat, imediat după ce scrisesem adresa pe acest plic cu 


intenția de a vă trimite cheia cifrului. Am putui să o acopăr la 
timp. Dacă ar fi văzut-o, ar fi fost foarte râu pentru mine. Dar i- 
am citit suspiciunea în ochi. Vă rog să ardeţi mesajul cifrat, 
care de acum nu vă mai. este de folos. 

Fred Porlock 


Holmes a stat o vreme învârtind scrisoarea între 
degete, uitându-se încruntat la foc. 

el în final, 

e doar conştiinţa lui încărcată. Ştiindu-se trădător, poate a citit 
acuzaţia în ochii celuilalt. 

— Celălalt fiind, presupun, profesorul Moriarty. 

— Nimeni altul! Când vreunul dintre ei vorbeşte despre 
„el”, ştii la cine se referă. Exista un „el“ predominant pentru 
toţi. 

— Dar ce poate face el? 


— Hm! E o întrebare cuprinzătoare. Când ai împotriva ta 
unul dintre primele creiere din Europa şi toate puterile 
întunecate îl sprijină, posibilităţile sunt infinite. Oricum, 
prietenul Porlock e speriat de moarte — compară scrisul de pe 
bilet cu cel de pe plic; care a fost aşternut, după cum ne 
spune, înaintea vizitei neaşteptate. Unul este clar şi ferm, 
celălalt — de-abia lizibil. 

— Şi atunci de ce a mai scris? De ce nu a lăsat totul 
baltă? 

— Deoarece s-a temut că, în acel caz, eu l-aş fi căutat şi 
i-aş fi pricinuit în vreun fel necazuri. 

— Fără îndoială, am spus. Desigur. Luasem în mână 
mesajul original şi mă uitam atent la el. E destul de frustrant 
ca un secret important se poate afla aici, pe foaia asta de 
hârtie, şi că e peste puterea noastră să îl descifrăm. 

Sherlock Holmes dăduse la o parte micul dejun 
neînceput şi îşi aprinsese pipa, companie a meditaţiilor sale 
adânci. 

— Mă întreb..., începu lăsându-se pe spate şi uitându-se 
la tavan, poate sunt chestiuni care au scăpat intelectului tău 
machiavelic. Să abordăm problema din punct de vedere 
raţional. Omul se referă la o carte. Acesta este punctul nostru 
de plecare. 

— Unul destul de vag. 

— Hai să vedem dacă îl putem restrânge. Dacă mă 
concentrez asupra lui, devine mai uşor de penetrat. Ce indicii 
avem noi în legătură cu această carte? 

— Niciunul. 

— Ei... nu e chiar atât de rău. Mesajul codat începe cu 
534, nu-i aşa? Am putea merge pe ipoteza că 534 este pagina 
la care se referă cifrul. Aşadar, cartea noastră a devenit deja 
una mare, ceea ce înseamnă un pas înainte. Ce alte indicii 
mai avem în legătură cu natura acestei cărţi? Următoarele 
semne sunt C2. Ce înţelegi tu din asta, Watson? 

— Capitolul al doilea, fără îndoială. 

— Nici pe departe, Watson. Cred că eşti de acord cu 
mine că. dat fiind numărul paginii, devine inutil numărul 
capitolului. Pe de altă parte, dacă pagina 534 este în al doilea 
capitol, lungimea primului capitol trebuie să fie de-a dreptul 
uriaşă. 


— Coloana!, am izbucnit. 

— Genial, Watson! Eşti sclipitor în dimineaţa asta. Dacă 
nu este coloana, atunci sunt foarte dezamăgit. Deci acum 
începem să ne gândim la o carte de lungime mare, tipărită pe 
două coloane, fiecare de lungime considerabilă, din moment 
ce unul dintre cuvinte e numerotat în document ca al două 
sute nouăzeci şi cincilea. Am epuizat indiciile oferite de 
logică? 

— Mă tem că da. 

— Te nedreptăţeşti singur, încă o scânteie, Watson — 
încă o inspiraţie. Dacă volumul ar fi fost unul neobişnuit, mi l- 
ar fi trimis. Dar, în loc să mi-l trimită, el intenţiona, înainte ca 
planurile să-i fie date peste cap, să-mi trimită un indiciu în 
acest plic. Afirmă asta în bilet. Acest lucru pare să spună că 
acea carte este una uşor de găsit. El o avea — şi-şi imagina că 
şi eu trebuie s-o am. Pe scurt, Watson, este vorba de o carte 
foarte răspândită. 

— Ceea ce spui pare într-adevăr plauzibil. 

— Aşadar, ne-am restrâns căutarea la o carte de 
dimensiuni mari, tipărită pe două coloane şi foarte răspândită. 

— Biblia!, am izbucnit triumfător. 

— Bine, Watson, bine! Dar nu suficient de bine, dacă 
îmi permiţi. Eu unul nu aş putea să mă gândesc la o singură 
carte improbabil de găsit la vreunul dintre asociaţii lui 
Moriarty. În plus, ediţiile cărţii sfinte sunt atât de numeroase 
încât el nu ar fi putut presupune că două ediţii ar avea aceeaşi 
paginaţie. E vorba de o carte standardizată. El ştie sigur că 
pagina 534 de la el corespunde cu pagina 534 de la mine. 

— Dar foarte puţine cărţi corespund acestui criteriu. 

— Exact. Şi în asta stă salvarea noastră. Căutarea se 
limitează la nişte cărţi standardizate pe care se presupune că 
le poate avea oricine. 

— Bradshaw! 

— E dificil, Watson. Vocabularul lui Bradshaw e succint 
şi viguros, dar limitat. Selecția cuvintelor nu ar putea fi 
folosită pentru trimiterea de mesaje generale, îl vom elimina 
pe Bradshaw. Şi dicționarul este inadmisibil, din aceleaşi 
motive. Ce ne mai rămâne? 

— Un almanah! 

— Excelent, Watson! M-aş înşela amarnic dacă nu ar fi 


chiar aşa! Un almanah! Să ne gândim la A/manahul Whitaker. 
Este de largă folosinţă. Are numărul corespunzător de pagini. 

Este tipărit pe două coloane. Deşi mai rezervat în 
vocabular în primele ediţii, devine, dacă îmi amintesc eu bine, 
destul de abundent spre sfârşit. Luă volumul de pe birou. lată 
pagina 534, a doua coloană, un paragraf substanţial despre 
comerţul şi resursele Indiei Britanice. Scrie, Watson! Numărul 
treisprezece este „Mahratta“. Mă tem că nu e un început prea 
promiţător. Numărul o sută douăzeci şi şapte este „Guvern”; 
măcar are logică, deşi e irelevant în ceea ce îl priveşte pe 
profesorul Moriarty. Să mai încercăm o dată. Ce face guvernul 
din Mahratta? Of! Următorul cuvânt este „par de porc“. Asta 
este, Watson! S-a terminat! 

Vorbise pe un ton amuzat, dar mişcarea bruscă a 
sprâncenelor îi trăda dezamăgirea şi iritarea. Stăteam 
neajutorat şi nefericit uitându-mă la foc. O tăcere lungă fu 
întreruptă de exclamaţia lui Holmes, care, grăbindu-se să 
ajungă la raft, luă de acolo un al doilea volum cu copertele 
galbene. 

— E vina noastră că suntem prea la curent, Watson!, 
strigă. Suntem înaintea vremurilor noastre şi suferim 
pedeapsa de rigoare. Pentru că e 7 ianuarie, noi am schimbat 
deja almanahul. E foarte probabil ca Porlock să fi scris mesajul 
folosind vechiul almanah. Nu mă îndoiesc că ne-ar fi spus şi 
acest lucru în a doua scrisoare dacă ar fi fost scrisă. Hai acum 
să vedem ce ne rezervă pagina 534. Numărul treisprezece — 
„este”. Ochii lui Holmes străluceau de nerăbdare pe măsură 


ce degetele lui subţiri numărau cuvintele — „pericol”. Ha! Ha! 
Important! Scrie, Watson! „Este pericol — poate — apărea — 
foarte — curând — unul.” Apoi avem numele „Douglas” — 


bogat — ţară — acum — la — Casa — Birlstone — Birlstone — 
încredere — este — urgent.” Ei, Watson, ce crezi de logica 
pură şi unde ne-a adus ea? Dacă s-ar găsi pe aici frunze de 
laur, l-aş trimite pe Billy să le aducă. 

Mă holbam la mesajul ciudat pe care îl mâzgălisem, pe 
măsură ce el îl descifra, pe o bucată de hârtie pe care o 
tineam pe genunchi. 

— Ce mod ciudat şi încurcat de a exprima înţelesul!, am 
spus. 

— Din contră, s-a descurcat destul de bine!, zise 


Holmes. Când cauţi într-o singură coloană cuvintele cu care 
vrei să exprimi mesajul, e destul de improbabil să le găseşti 
pe toate. Mai trebuie să laşi câteva pe care corespondentul 
tău să le intuiască, înţelesul e foarte clar. Ceva rău i se 
pregăteşte unui anume Douglas, cine o fi el, un nobil bogat de 
la ţara. E sigur că — încredere e cel mai apropiat de 
încrezător — e ceva urgent. Acesta este rezultatul nostru — şi 
a fost o analiză destul de laborioasă. 

Holmes avea întipărită pe faţă acea bucurie impersonală 
a artistului a cărui operă este mai bună decât precedenta, 
deşi plânge amar că nu se ridică la nivelul înalt la care aspiră. 
Încă se bucura de propriul succes atunci când Billy deschise 
uşa şi inspectorul MacDonald de la Scotland Yard fu poftit 
înăuntru. 

Era sfârşitul anilor '80, când Alee MacDonald încă nu 
dobândise succesul naţional de care se bucură azi. 

Era un membru tânăr, dar de încredere al instituţiei, 
care se distinsese în câteva cazuri ce îi fuseseră încredințate. 
Silueta lui înaltă, osoasă, promitea o forţă fizică excepţională, 
în timp ce capul masiv şi ochii adânci şi strălucitori erau 
dovada inteligenței avide care  sclipea din spatele 
sprâncenelor groase. 

Era un om tăcut, direct, de o natură severă, cu un 
accent puternic din Aberdeen. 

Holmes îl ajutase deja de două ori în cariera sa să 
obţină succesul, singura lui mulțumire fiind bucuria 
intelectuală a problemei în sine. Din acest motiv, afecțiunea şi 
respectul scoţianului pentru colegul său amator erau profunde 
şi le demonstra prin sinceritatea cu care îl consulta pe Holmes 
când era în dificultate. Mediocritatea nu cunoaşte nimic mai 
presus de ea însăşi, dar talentul recunoaşte instantaneu 
geniul, iar MacDonald avea suficient talent în meseria lui încât 
să-şi dea seama că nu era nicio umilire în a cere ajutorul unui 
om unic în Europa, ca talent şi experienţă. Holmes nu era 
înclinat spre prietenii, dar îl tolera pe scoţian şi se bucură la 
vederea lui. 

— Aţi venit devreme, domnule Mac. Vă doresc încălzire 
grabnică. Dar mă tem că vizita dumneavoastră înseamnă că 
se prevede un pericol. 

— Dacă aţi fi spus „sper“ în loc de „mă tem“, aţi fi fost 


mai aproape de adevăr, domnule Holmes, răspunse 
inspectorul cu un zâmbet înţelegător. Ei bine, poate un mic 
păhărel ar alunga frigul dimineţii. Nu, mulţumesc, nu fumez. 
Trebuie să mă grăbesc, căci primele ore ale unui caz sunt cele 
mai importante, aşa cum ştiţi şi dumneavoastră foarte bine. 
Dar... 

Inspectorul se opri brusc şi se uită atent şi uimit la 
o foaie de hârtie de pe masă. Era cea pe care scrisesem 
mesajul misterios. 

— Douglas!, gâfâi el. Birlstone!.. Ce este asta, domnule 
Holmes? Pe onoarea mea, asta e vrăjitorie! Pentru numele lui 
Dumnezeu, de unde aţi făcut rost de aceste nume? 

—Este un cifru pe care eu şi domnul Watson am avut 
ocazia să-l descifrăm. Dar de ce — ce e cu aceste nume? 

Inspectorul se uita de la unul la altul uimit. 

— Doar că, spuse el, domnul Douglas din Casa Manor 
din Birlstone a fost ucis noaptea trecută! 


2 
Discursul lui Sherlock Holmes 


Era unul dintre momentele cele mai dramatice, cele 
pentru care exista prietenul meu. Ar fi prea mult să afirm că 
era şocat sau măcar agitat de anunţul uimitor. Fără să aibă 
măcar o urmă de cruzime în expresie, era în mod clar încordat 
din cauza stimulării psihice. 

Şi totuşi, dacă sentimentele îi erau înăbuşite, percepțiile 
intelectuale îi erau extrem de active. 

Nu se citea nicio urmă a ororii pe care eu însumi am 
simţit-o la acea scurtă replică; dar faţa lui era cea a unui 
chimist liniştit şi interesat de căderea cristalelor dintr-o soluţie 
saturată. 

— Remarcabil!, exclamă el. Remarcabil! 

— Nu păreţi surprins. 

— Interesat, domnule Mac, dar deloc surprins. Şi de ce 
aş fi surprins? Primesc o comunicare anonimă, de la o 
persoană pe care o ştiu importantă, care mă avertizează că 
pericolul ameninţă o anume persoană. La nici măcar o oră 
după aceea aflu că pericolul deja s-a materializat şi că 
persoana este moartă. Sunt interesat; dar, după cum vedeţi, 
nu surprins. 

În câteva fraze scurte îi explică inspectorului câteva 
lucruri în legătură cu scrisoarea şi cifrul. MacDonald stătea cu 
bărbia în palme, iar sprâncenele lui mari şi maronii se uniseră 
în încruntare. 

— Mă duceam la Birlstone în dimineaţa aceasta, spuse 
el. Venisem să vă întreb dacă doriţi să veniţi cu mine — 
dumneavoastră şi prietenul dumneavoastră. Dar, din câte îmi 
spuneţi, s-ar putea să facem o treaba mai bună în Londra. 

— Nu prea cred, răspunse Holmes. 

— Hai să fim serioşi, domnule Holmes!, izbucni 
inspectorul. Ziarele vor fi pline cu misterul de la Birlstone într- 
o zi sau două; dar care mai e misterul dacă există un om în 
Londra care a prezis crima înainte ca ea să se producă? 
Trebuie doar să punem mâna pe omul acesta şi restul va veni 


de la sine. 

— Fără îndoială, domnule Mac. Dar cum propuneţi să 
punem mâna pe acest aşa-numit Porlock? 

MacDonald întoarse scrisoarea pe care Holmes i-o 
dăduse. 

— Timbrată în Camberwell — asta nu ne ajută prea 
mult. Numele, după cum spuneţi, se presupune. Nu ştim prea 
mult. Nu aţi spus că i-aţi trimis bani? 

— De doua ori. 

— Cum? 

— În mandate către poşta din Camberwell. 

— Aţi întrebat vreodată cine prelua aceste mandate? 

— Nu. 

Inspectorul păru surprins şi puţin şocat. 

— De ce nu? 

— Pentru că îmi păstrez promisiunile. l-am promis când 
mi-a scris prima data ca nu voi încerca să dau de el, 

— Credeţi că în spatele lui se află cineva? 

— Sunt sigur de asta. 

„— Acel profesor despre care v-am auzit vorbind? 

— Exact! 

Inspectorul MacDonald zâmbi şi pleoapa îi tremuram 
timp ce se uita la mine. 

— Nu vă ascund, domnule Holmes, că noi, cei din 
Departamentul Investigaţii Crime, credem că aveţi ceva cu 
acest profesor. M-am documentat şi eu în privinţa lui. Pare a fi 
un om foarte respectabil, educat şi talentat. 

— Mă bucur că aţi ajuns să îi recunoaşteţi talentul. 

— Nu ai cum să nu i-l recunoşti! După ce am ascultat 
părerea dumneavoastră, m-am preocupat şi am ajuns să Îl 
cunosc. Am discutat cu el despre eclipse. Nu îmi închipui cum 
a ajuns discuţia într-acolo; dar avea o lanternă reflectoare şi 
un glob pământesc şi mi-a lămurit totul în câteva minute. Mi-a 
împrumutat o carte; dar trebuie să recunosc că a fost puţin 
peste nivelul meu, deşi am primit o educaţie bună în 
Aberdeen. Ar fî putut ajunge un mare ministru, cu faţa lui 
prelungă, cu părul cărunt şi felul solemn de a vorbi. Când, la 
plecare, mi-a pus mâna pe umăr, a fost ca binecuvântarea 
unui tată înainte de plecarea fiului în lumea rece şi crudă. 

Holmes zâmbea şi îşi freca mâinile. 


— Grozav!, exclamă el. Grozav! Spune-mi, prietene 
MacDonald, acest interviu plăcut şi mişcător a avut cumva loc 
în biroul profesorului? 


— Aşa este. 
— O cameră frumoasă, nu-i aşa? 
— Foarte frumoasă — într-adevăr, foarte frumoasă, 


domnule Holmes. 

— Şi ai stat în faţa biroului său? 

— Chiar aşa. 

— Cu soarele în ochi şi faţa lui în umbra? 

— Ei, era seară; dar îmi amintesc că lampa era pusă în 
faţa mea. 

— Mă aşteptam să fie aşa. Nu cumva ai observat un 
tablou deasupra profesorului? 

—Nu îmi scapă prea multe lucruri, domnule Holmes. 
Poate 
că de la dumneavoastră am învăţat asta. Da, am zărit un 
tablou — o femeie tânără, cu capul sprijinit pe mâini, uitându- 
se din lateral. 

— Tabloul era de Jean Baptiste Greuze. 

Inspectorul se arătă interesat. . 

— Jean Baptiste Greuze, continuă Holmes unindu-şi 
vârfurile degetelor şi lăsându-se mult pe spate în scaunul sau, 
a fost un artist francez care a înflorit între anii 1750 şi 1800. 
Mă refer, desigur, la cariera lui profesională. Criticii moderni 
nu au făcut decât să ascundă părerea foarte bună pe care o 
aveau despre el contemporanii săi. 

Ochii inspectorului deveniră abstracţi. 

— Nu ar fi mai bine să..., începu. 

— Chiar asta facem, îl întrerupse Holmes. Tot ce vă 
spun are o însemnătate directă şi vitală asupra a ceea ce 
dumneavoastră aţi numit „Misterul din Birlstone”. De fapt, 
într-un anumit sens, ar putea fi. considerat centrul său. 

MacDonald zâmbi uşor şi se uită nedumerit la mine. 

— Gândurile dumneavoastră sunt cam rapide pentru 
mine, domnule Holmes. Aţi lăsat câteva elemente lipsă, iar eu 
nu pot trece de aceste lacune. Care ar putea fi legătura între 
un pictor mort şi afacerea din Birlstone? 

— Toate informaţiile pot fi utile pentru un detectiv, 
remarcă Holmes. Chiar şi faptul lipsit de importanţă că, în 


1865, un tablou al lui Greuze, numit „Fiica lui Agneau“, a adus 
un milion două sute de mii de franci — mai mult de patruzeci 
de mii de lire — la licitaţia din Portalis; faptul poate genera un 
şir întreg de reflecţii în mintea dumneavoastră. 

Şi era clar că aşa se şi întâmplase. 

Inspectorul părea sincer interesat. 

— Aş vrea să vă reamintesc, dacă îmi permiteţi, că 
salariul profesorului poate fi găsit într-o serie de cărţi de 
referinţă demne de cea mai mare încredere. Este de şapte 
sute pe an. 

— Atunci, cum a putut să cumpere... 

— Chiar aşa! Cum a putut? 

— Ei, e remarcabil, spuse inspectorul gânditor. 
Continuaţi, domnule Holmes, îmi place la nebunie. E chiar 
excepţional! 

Holmes zâmbi. Era întotdeauna încălzit de admiraţia 
sinceră — caracteristică — a artistului adevărat. 

— Şi cum rămâne cu Birlstone?, întrebă el. 

— Avem suficient timp, răspunse inspectorul uitându-se 
la ceas. Am o trăsură afară şi nu ne ia mai mult de douăzeci 
de minute până la Victoria. Dar, în legătură cu acest 
tablou,parca mi-aţi spus odată, domnule Holmes, că nu l-aţi 
întâlnit niciodată pe profesorul Moriarty. 

— Nu, nu l-am întâlnit. 

— Atunci, cum de ştiţi atâtea despre el? 

— Eh, asta e o altă chestiune. Am fost la el de trei ori, 
de două ori aşteptându-l sub diferite pretexte şi plecând 
înainte ca el sa vină. Şi o data — ei bine, nu pot sa povestesc 
unui detectiv oficial despre acea dată. A fost ultima oară când 
mi-am luat libertatea de a mă uita peste actele lui — cu cele 
mai neaşteptate rezultate. 

— Aţi găsit ceva compromiţător? 

— Absolut nimic. Asta m-a uimit şi pe mine. Totuşi, 
acum aţi înţeles importanţa tabloului. Dovedeşte ca este un 
om foarte bogat. Cum a dobândit el aceasta bogăţie? Nu este 
căsătorit. Fratele său mai mic este controlor de trafic la o gară 
din vestul Angliei. Are un post de şapte sute pe an. Şi are un 
Greuze. 

— Ei bine? 

— Concluzia este foarte clara. 


— Vreţi să spuneţi că are un venit foarte mare şi că îl 
obţine în mod ilegal? 

— Exact. Desigur ca am şi alte motive să cred acest 
lucru — zeci de fire minuscule care conduc în mod vag spre 
centrul pânzei unde creatura veninoasă şi nemişcată stă în 
aşteptare. Am pomenit de Greuze pentru că aduce problema 
în orizontul nostru de observaţie. 

— Ei bine, domnule Holmes, recunosc ca tot ceea ce 
spuneţi este interesant: e mai mult decât interesant — e 
minunat. Dar lămuriţi-ne mai bine. E vorba de fals, 
escrocherie, jaf — de unde vin banii? 

— Aţi auzit cumva de Jonathan Wild? 

— Numele îmi sună cunoscut. Era un personaj dintr-un 
roman, nu? Nu îi admir prea mult pe detectivii din romane — 
fac diverse treburi, dar nu îţi dai seama cum anume le fac. 
Asta e doar inspiraţie, nu muncă. 

— Jonathan Wild nu a fost detectiv şi nici nu a fost 
personaj de roman. A fost un criminal feroce şi a trăit în 
secolul trecut — pe la 1750. 

— Atunci nu are nicio utilitate pentru mine. Eu sunt un 
om practic. 

— Domnule Mac, cel mai practic lucru pe care l-ai putea 
face în viaţa ta ar fi să ţe închizi undeva timp de trei luni şi să 
citeşti câte douăsprezece ore pe zi analele crimei. Totul se 
învârteşte în cerc — chiar şi profesorul Moriarty. Jonathan Wild 
a fost forţa ascunsă a criminalilor din Londra, cărora le-a 
vândut iscusinţa şi organizarea pentru un comision de 
cincisprezece la sută. Vechea roată se întoarce şi aceeaşi 
spiţă revine. Totul a fost făcut înainte şi va mai fi făcut în 
viitor. O să vă spun câteva lucruri despre Moriarty care v-ar 
putea interesa. 

— O să mă intereseze, sunt convins. 

— Din întâmplare, ştiu cine este prima verigă în lanţul 
lui — un lanţ cu acest Napoleon convertit în rău la un capăt, o 
sută de bătăuşi, hoţi de buzunare, şantajişti şi trişori la 
celălalt, şi cu orice fel de delincvent între ele. Şeful său de 
personal este colonelul Sebastian Moran, la fel de inaccesibil 
şi apărat împotriva legii ca el. Cu cât crezi că îl plăteşte? 

— Aş vrea să aud. 

— Şase mii pe an. Asta înseamnă să plăteşti pentru 


inteligenţă — după principiul american de afaceri. Am aflat 
acest detaliu din pură întâmplare. E mai mult decât primeşte 
prim-ministrul. Asta vă dă o idee asupra câştigurilor lui 
Moriarty şi a nivelului la care lucrează. Şi încă ceva: mi-am 
făcut o preocupare din a merge pe urma cecurilor plătite de 
Moriarty — cecuri obişnuite, cu care plăteşte cheltuielile casei. 
Sunt extrase din şase bănci diferite. Vă spune ceva acest 
lucru? 

— Ciudat, într-adevăr! Dar ce deduceţi din asta? 

— Că nu vrea să se bârfească în legătură cu averea sa. 
Niciun om nu ar trebui să ştie ce are el. Nu mă îndoiesc că are 
douăzeci de conturi în bănci; cea mai mare parte a averii lui 
se află poate în străinătate, la Banca Germană sau la Credit 
Lyonnais, sau poate nu. Cândva, când veţi avea un an sau doi 
de pierdut, vă recomand să îl studiaţi pe profesorul Moriarty. 

Inspectorul MacDonald era din ce în ce mai impresionat 
pe măsură ce conversaţia se desfăşura. Se pierduse în 
interesul pentru discuţie. Dar acum inteligenţa lui practică, 
tipic scoțiană, îl aduse rapid înapoi la problema în discuţie. 

— Oricum, e treaba lui, spuse el. Ne-aţi deviat de la 
subiect cu povestirile dumneavoastră, domnule Holmes. Ceea 
ce contează într-adevăr este observaţia că există o legătura 
între profesor şi crimă. Şi asta se deduce din avertismentul pe 
care l-aţi primit de la Porlock. Oare putem, pentru nevoile 
noastre practice, de moment, sa ajungem mai departe? 

— Ne putem forma o părere despre motivul crimei. 
Este, după câte mi-am dat seama din remarcile 
dumneavoastră, o crimă inexplicabilă, sau, cel puţin, 
neexplicată. Acum, presupunând că sursa crimei este cea 
suspectată de noi, ar putea exista două motive diferite. În 
primul rând, aş putea să vă spun că Moriarty îşi stăpâneşte 
oamenii cu un pumn de fier. Disciplina lui este extraordinară. 
Există o singură pedeapsă în codul său. Moartea. Deci putem 
presupune că acest om ucis — acest Douglas a cărui soartă 
era cunoscută de un subordonat al criminalului — îl trădase în 
vreun fel pe şef. A urmat pedepsirea sa, care ar urma să fie 
cunoscută de toţi — chiar dacă pentru simplul scop de a-i 
speria de moarte. 

— Asta e doar o sugestie, domnule Holmes. 

— Cealaltă ar fi că a fost pusă la cale de Moriarty din 


simpla înrâurire a afacerilor lui obişnuite. A fost însoţită de 
jaf? 

— Nu am auzit. 

— Dacă ar fi aşa, ar fi împotriva primei ipoteze şi în 
favoarea celei de-a doua. Moriarty a fost angajat să o 
îndeplinească fie cu promisiunea unui procent din câştig, fie 
cu bani-gheaţă. Orice variantă e posibilă. Dar, indiferent de 
varianta sau dacă e vorba de o a treia combinaţie, numai la 
Birlstone putem căuta soluţia. Il ştiu prea bine pe omul nostru 
ca să cred că ar fi lăsat aici ceva ce ne-ar putea conduce la el. 

— Atunci trebuie să ajungem la Birlstone!, strigă 
MacDonald sărind din scaun. Vai mie! E mai târziu decât 
crezusem. Nu vă pot da mai mult de cinci minute de 
pregătire, domnilor, asta e tot. 

— Şi e suficient pentru amândoi, răspunse Holmes 
sărind şi grăbindu-se să-şi schimbe halatul de casă. În timpul 
călătoriei, domnule Mac, vă voi ruga să fiţi amabil şi să îmi 
povestiţi absolut tot ce ştiţi despre problemă. 

„Absolut tot“ s-a dovedit a fi dezamăgitor de puţin şi 
totuşi suficient să ne asigure că acest caz era demn de toată 
atenţia expertului. Faţa i se lumina şi îşi freca mâinile subţiri 
în timp ce asculta puţinele, dar remarcabilele detalii. În 
spatele nostru era un lung şir de săptămâni goale şi, în sfârşit, 
apăruse ceva demn de acel talent remarcabil care, ca toate 
darurile deosebite, devine obositor pentru cel care îl deţine 
atunci când nu este folosit. Acea minte ascuţită se tocea şi 
ruginea din cauza lipsei de acţiune. 

Ochii lui Sherlock Holmes străluceau, obrajii căpătaseră 
o tentă mai caldă şi întreaga lui figură radia lumina interioară 
atunci când chemarea acţiunii ajungea la el. Aplecându-se 
înainte în trăsură, îl asculta atent pe MacDonald care expunea 
schema problemei ce ne aştepta în Sussex. Inspectorul 
depindea şi el, după cum ne-a spus, de o relatare schematică 
pe care o primise cu transportul de lapte la primele ore ale 
dimineţii. White Mason, ofiţerul local, îi era prieten şi de 
aceea MacDonald fusese anunţat mult mai prompt decât s-ar 
fi întâmplat în mod oficial la Scotland Yard atunci când cei din 
provincie au nevoie de ajutorul lor. Expertul metropolitan e 
chemat, în general, doar când indiciile sunt foarte puţine. 


Stimate domnule inspector MacDonald, se spunea în 
scrisoarea pe care ne-a citit-o, cererea oficială pentru serviciile 
dumneavoastră se află într-un plic alăturat. Acesta este doar 
pentru dumneavoastră. Telegrafiați-mi ce tren spre Birlstone 
pot să iau de dimineață şi vă voi aştepta — sau voi pune pe 
cineva să vă aştepte, dacă eu voi fi, ocupat. Acest caz îti ia 
respirația. Nu irosiți niciun moment. Dacă puteți, aduceți-l şi pe 
domnul Holmes, căci va găsi ceva pe gustul său. Am crede că 
totul a fost aranjat ca într-o piesă de teatru, dacă nu ar fi, fost 
la mijloc un om mort. Pe cuvântul meu! Iti taie respirația! 


— Ei bine, prietenul dumitale pare destul de isteţ, 
remarcă Sherlock Holmes. 

— Da, domnule, este un om cu multe calităţi, dacă pot 
afirma eu lucrul acesta. 

— Ei bine, mai aveţi şi altceva de spus? 

— Da. El ne va da toate detaliile când ne vom întâlni. 

— Atunci cum aţi aflat de domnul Douglas şi de faptul 
ca a fost ucis în mod oribil? 

— Din raportul oficial. Nu am spus „oribil”, nu este un 
termen recunoscut oficial. Era specificat numele John Douglas. 
Se menţiona ca rănile erau în zona capului, prin descărcarea 
unei puşti. Se menţiona, de asemenea, ora la care fusese dată 
alarma, adică în preajma miezului nopţii, noaptea trecuta. Se 
adăuga că era în mod clar un caz de crimă, dar că nu se 
efectuase nicio arestare, iar cazul avea nişte trăsături 
extraordinare şi complexe. Asta e absolut tot ce avem în 
momentul de faţă, domnule Holmes. 

— Atunci, cu permisiunea dumneavoastră, vom lăsa 
totul aşa cum este, domnule Mac. Tentaţia de a formula 
ipoteze premature cu date insuficiente este una dintre hibele 
profesiei noastre. Deocamdată văd doar două lucruri certe: un 
creier măreț în Londra şi un om mort în Sus sex. Noi trebuie să 
descoperim legătura dintre ele. 


3 
Tragedia din Birlstone 


Pentru moment vă cer permisiunea de a mă detaşa de 
personalitatea mea insignifiantă şi de a descrie evenimentele 
ce avuseseră loc înainte ca noi să ajungem la Birlstone, prin 
prisma informaţiilor ce ne-au parvenit ulterior Doar astfel îl pot 
face pe cititor să-i cunoască pe oamenii pe care îi privea 
această situaţie şi ciudatele circumstanţe în care fuseseră 
aduşi de destin. 

Satul Birlstone este o mica şi străveche aşezare, cu 
căsuțe din lemn, la graniţa de nord a ținutului Sussex. 

Timp de secole întregi rămăsese neschimbat; dar, în 
ultimii ani, aspectul său pitoresc şi situarea geografică au 
atras locuitori bogaţi, ale căror vile se întrevăd printre 
pădurile din împrejurimi. 

Localnicii presupun că aceste păduri reprezintă periferia 
marii păduri Weald, care se întinde subţiindu-se până ajunge 
la podişurile calcaroase din Nord. 

Câteva magazine mici au luat fiinţă pentru a acoperi 
nevoile populaţiei în creştere; aşadar, se întrevăd ceva 
posibilităţi ca Birlstone să se transforme dintr-un străvechi sat 
într-un orăşel modern. 

Este centrul unei regiuni destul de întinse, iar Tunbridge 
Wells, cel mai apropiat oraş mai important, se află la 
cincisprezece kilometri spre est, peste graniţa ținutului Kent. 
venit ulterior. Doar astfel îl pot face pe cititor să-i cunoască. 

La aproape un kilometru în afara satului, într-un parc 
vestit datorită imenşilor stejari, se află vechea Casă Manor din 
Birlstone. O parte din această venerabilă clădire datează din 
perioada primei cruciade, când Hugo de Capus a construit o 
fortăreață în mijlocul proprietăţii ce îi fusese data de Regele 
cel Roşu. Aceasta a fost distrusă de un incendiu în 1543, iar 
unele dintre pietrele de la colţuri, înnegrite de fum, fuseseră 
folosite în vremurile iacobine, când o casă de ţară din 
cărămidă fusese ridicată pe ruinele castelului feudal. . 

Casa Manor, cu multele ei frontoane şi cu ferestrele ei 
mici cu boite în formă de diamant, nu era foarte schimbată 
faţă de cum o lăsase constructorul din secolul al XVII-lea. Din 


cele două şanţuri de apă, care îl apăraseră pe predecesorul 
mai războinic, unul fusese lăsat să sece şi acum avea rolul 
umil de bucătărie-grădină. Cel interior exista încă; având o 
lăţime de 12 metri, adânc doar de un metru, înconjura 
întreaga casă. Un mic izvor îl alimenta şi trecea dincolo de el, 
astfel că firul de apă, deşi tulburat, nu era niciodată murdar. 
Ferestrele de la parterul clădirii se ridicau la o distanţă de 
câteva zeci de centimetri de suprafaţa apei. 

Singura modalitate de a ajunge la casă era pe un pod 
basculant, ale cărui lanţuri şi scripeţi ruginiseră şi se 
rupseseră de mult. Ultimii locatari de la Casa Manor 
aranjaseră foarte bine totul, astfel că vechiul pod era ridicat în 
fiecare seară şi coborât dimineaţa. Reînnoind astfel vechile 
obiceiuri feudale, Casa Manor se transforma pe timpul nopţii 
într-o insulă — fapt ce a avut o importanţă directa asupra 
misterului ce avea în curând să atragă atenţia întregii Anglii. 

Casa nu mai fusese închiriată de ceva ani şi ameninţa 
sa mucegăiască precum o pitorească ruină, când familia 
Douglas a intrat în posesia ei. Această familie era formată din 
două persoane — John Douglas şi soţia sa. Douglas era un om 
remarcabil, căruia nu-i lipsea caracterul. Ca vârstă, trebuie să 
fi avut în jur de cincizeci de ani, cu o faţă dură, cu fălci 
puternice, cu o mustață grizonată, cu nişte ochi verzi mereu 
căutători şi cu un corp suplu şi viguros, ce nu pierduse nimic 
din forţa şi agilitatea din tinereţe. Era vesel şi prietenos cu 
toată lumea, dar puţin neîndemânatic în maniere, dând 
impresia că îşi dusese viaţa într-un strat social mult mai jos 
decât cel al societăţii din Sussex. 

Totuşi, deşi privit cu oarecare curiozitate şi rezervă de 
către unii vecini mai cultivați, a dobândit rapid o popularitate 
mare în rândul sătenilor, participând cu succes la activităţile 
locale, la concertele lor şi la alte evenimente, la care, având o 
voce remarcabilă de tenor, era mereu gata să încânte cu vreo 
melodie excelentă. Părea că are foarte mulţi bani şi se spunea 
că i-ar fi făcut în minele de aur din California, fiind clar, din 
propriile vorbe şi ale soţiei sale, că îşi petrecuse o parte a 
vieţii în America. 

Buna impresie produsă de generozitatea şi de 
manierele sale democratice era îmbunătăţită de reputaţia 
câştigată pentru absoluta indiferenţă la pericol. Deşi nu era 


un călăreț foarte bun, apărea la fiecare întâlnire şi îndura cele 
mai uimitoare căzături în hotărârea de a fi alături de cel mai 
bun. 

Când a ars parohia, s-a distins prin curajul cu care a 
intrat înăuntru pentru a salva bunuri, după ce pompierii 
declaraseră că nu se mai putea face nimic. 

Aşa se face că, în cinci ani, John Douglas de la Casa 
Manor câştigase o oarecare reputaţie în Birlstone. 

Soţia sa era şi ea destul de populară printre cei care o 
cunoscuseră, deşi, după moda englezească, vizitatorii unei 
persoane care se mutase în ţinut fără a fi prezentaţi erau 
foarte puţini şi rari. Acest lucru conta cu atât mai puţin pentru 
ea cu cât era retrasă ca fire şi foarte preocupată, după toate 
aparențele, de soţul ei şi de îndatoririle casnice. Se ştia că era 
originară din Anglia şi că îl cunoscuse pe soţul ei în Londra, el 
fiind, la acea vreme, văduv. Era o femeie frumoasă, înaltă, 
brunetă şi suplă, cu vreo douăzeci de ani mai tânăra decât 
soţul ei, o discrepanţă ce nu părea să afecteze în vreun fel 
fericirea vieţii lor de familie. 

Câteodată totuşi, cei care îi cunoşteau mai bine afirmau 
că încrederea dintre cei doi nu era chiar completă, din 
moment ce soţia era fie foarte reticentă în ceea ce privea 
trecutul soţului, fie, mai probabil, nu era bine informată pe 
această temă. Se observase, de asemenea, şi se comentase 
faptul că existau uneori semne ale unor tensiuni din partea 
doamnei Douglas şi că, alteori, era foarte neliniştită dacă 
soţul plecat întârzia foarte mult. În provincia liniştită, unde 
toate bârfele sunt bine-venite, această slăbiciune a doamnei 
de la Casa Manor nu trecea neobservată şi reapărea în 
memoria oamenilor odată cu producerea evenimentelor, 
dându-le o însemnătate anume. 

Mai exista o persoană a cărei şedere sub acel acoperiş 
era, într-adevăr, intermitentă, dar a cărei prezenţă în 
momentul producerii ciudatelor întâmplări ce vor fi povestite 
în continuare i-a adus numele în vizorul publicului. Aceasta 
era Cecil James Barker, din loja Hales, din Hampstead. 

Silueta înaltă, cu încheieturi prelungi, a lui Cecil Barker 
era una obişnuită pe strada principală din sat; pentru că era 
un vizitator frecvent şi bine-venit la Casa Manor. Era cu atât 
mai interesant cu cât era singurul prieten din trecutul 


necunoscut al domnului Douglas care era văzut vreodată în 
aceste împrejurimi. Barker era, fără îndoială, un englez tipic; 
dar, după remarcile sale, era clar că îl cunoscuse pe Douglas 
în America şi fuseseră prieteni încă de acolo. Era un om cu o 
avere considerabilă şi era un burlac convins. 

Ca vârstă, era destul de tânăr faţă de Douglas — cel 
mult patruzeci şi cinci de ani — un tip înalt, cu o postură 
dreaptă, cu o faţă atent bărbierită, ca a unui luptător, cu 
sprâncene negre, groase şi puternice şi nişte ochi negri, 
pătrunzători, care ar fi putut, chiar fără ajutorul mâinilor 
puternice, să-i facă loc printr-o mulţime ostilă. Nici nu călărea, 
nici nu vâna, dar îşi petrecea zilele plimbându-se prin vechiul 
sat cu pipa în gura, sau cu gazda sa şi, în absenţa lui Douglas, 
cu soţia acestuia, prin frumoasele împrejurimi. 

— Un om generos şi relaxat, spusese Ames, 
majordomul. Dar, pe legea mea! N-aş vrea să mă opun lui! 

Era cordial şi apropiat cu Douglas şi nu mai puţin 
prietenos cu soţia acestuia, o prietenie ce, nu numai o dată, a 
părut să-l irite întrucâtva pe soţ, iritare pe care chiar şi 
servitorii o observaseră. Aceasta era cea de-a treia persoană 
care putea fi socotită ca şi un membru al familiei când s-a 
produs catastrofa. In ceea ce-i priveşte pe ceilalţi ocupanţi ai 
casei, va fi de-ajuns ca din întreaga gospodărie să-i amintim 
pe Ames, formal, respectabil, competent, şi pe doamna Allen, 
o persoană ascultătoare şi veselă, care o mai elibera pe 
doamna din casă de unele îndatoriri. Ceilalţi şase servitori ai 
casei nu au nicio importanţă asupra evenimentelor din 6 
ianuarie. 

Era ora unsprezece şi patruzeci şi cinci de minute când 
prima alarmă a ajuns la micul post de poliţie din localitate, 
unde era responsabil sergentul Wilson de la Poliţia din Sussex. 
Cecil Barker, destul de agitat, se grăbise sa ajungă la uşă şi 
suna furios din clopoțel. O tragedie teribilă avusese loc la 
vechea Casă Manor, unde John Douglas fusese ucis. Dăduse 
acest mesaj dintr-o singură suflare. Se grăbise din nou spre 
casă, urmat la câteva minute de sergentul de poliţie, care a 
ajuns la locul crimei puţin după miezul nopţii, după ce luase 
măsurile de rigoare pentru a anunţa autorităţile din ţinut că se 
petrecuse ceva serios. 

Ajuns la Casa Manor, sergentul găsise podul coborât, 


luminile aprinse şi întreaga gospodărie într-o stare de alarmă 
şi confuzie puternică. Servitorii livizi se îngrămădeau în hol, 
iar majordomul, speriat, în mijlocul uşii, îşi frângea mâinile. 
Numai Cecil Barker părea stăpân pe sine şi pe sentimentele 
sale; deschisese uşa cea mai apropiată de intrare şi-l rugase 
pe sergent să-l urmeze. Tot atunci a sosit doctorul Wood, un 
medic competent şi energic. Cei trei au intrat în încăperea 
fatală împreună, în timp ce majordomul, îngrozit, îi urma 
îndeaproape, închizând uşa în urma lui pentru a le feri pe 
servitoare de teribila privelişte. 

Mortul era căzut pe spate, cu membrele întinse, în 
centrul camerei. Era îmbrăcat într-un halat roz, care îi 
acoperea hainele de noapte. In picioare avea papuci de casă. 
Doctorul îngenunche lângă el şi aplecă lampa de pe birou. O 
simpla privire fu suficientă ca să-şi dea seama ca prezenţa lui 
era inutilă. Omul fusese ucis într-un mod teribil. Pe pieptul său 
era o armă ciudata, o puşcă având ţeava tăiata la o distanţă 
de treizeci de centimetri în faţa trăgaciului. Era clar că se 
trăsese de la distanţa mică şi că victima primise întreaga 
încărcătură în faţă, capul fiindu-i făcut aproape bucăţi. 

Polițistul era enervat şi pus în dificultate de marea 
responsabilitate care picase atât de brusc asupra sa. 

— Nu ne atingem de nimic până nu ajung superiorii 
mei, hotărî el cu o voce grăbită, holbându-se cu oroare la 
teribila scenă. 

— Nimic nu a fost atins până acum, spuse Cecil Barker. 
Răspund eu pentru asta. Toate sunt aşa cum le-am găsit. 

— Şi când a fost asta? 

Polițistul îşi scosese carneţelul. 

— În jur de unsprezece şi jumătate. Nu începusem să 
mă dezbrac şi stăteam lângă foc în camera mea când am 
auzit zgomotul. Nu a fost foarte tare, părea a fi amortizat de 
ceva. M-am grăbit pe scări — cred că nu au trecut nici treizeci 
de secunde până să ajung în cameră. 

— Uşa era deschisă? 

— Da, era deschisă. Bietul Douglas zăcea aşa cum îl 
vedeţi. Lumânarea ardea pe masă. Eu am fost cel care a 
aprins lampa câteva minute mai târziu. 

— Nu aţi văzut pe nimeni? 

— Nu. Am auzit-o pe doamna Douglas venind pe scări şi 


m-am grăbit să ies pentru a o împiedica să vadă teribila 
privelişte. Doamna Allen, menajera, a venit şi a luat-o de aici. 
A apărut şi Ames şi am intrat din nou amândoi în cameră. 

— Dar am aflat că podul este ridicat pe timpul nopţii. 

— Da, era ridicat, până când l-am coborât eu. 

— Atunci cum putea criminalul să scape? Nu se pune 
problema! Domnul Douglas trebuie să se fi împuşcat singur! 

— Asta a fost şi prima noastră idee. Dar iată! 

Barker trase draperia şi arătă că fereastra înaltă, cu 
boite în formă de diamant, era larg deschisă. 

— Şi uitaţi! Ţinu lampa, iluminând o pata de sânge ca 
urma unei ghete rămase pe pervazul de lemn. Aici a stat 
cineva înainte să iasă. 

— Vreţi să spuneţi că şi-a croit cineva drum prin şanţ? 

— Exact! 

— Atunci, dacă dumneavoastră aţi ajuns în cameră la o 
jumătate de minut după crimă, înseamnă că, în acel moment, 
era în apă. 

— Nu mă îndoiesc de asta. Aş vrea să mă fi dus direct 
la fereastră. Dar draperia o acoperea, după cum vedeţi, şi nici 
nu mi-a trecut asta prin cap. Apoi am auzit paşii doamnei 
Douglas şi nu am putut să o las să intre în cameră. Ar fi fost 
prea oribil. 

— De-a dreptul oribil!, fu de acord doctorul uitându-se 
la capul zdrobit şi la teribilele semne care îl înconjurau. Nu am 
mai văzut asemenea răni de la accidentul de tren de la 
Birlstone. 

— Mă gândesc, remarcă sergentul, al cărui bun-simţ 
încet şi rustic încă se gândea la fereastra deschisă. Este 
corect ceea ce spuneţi, că un om a scăpat făcându-şi drum 
prin şanţ, dar eu vă întreb cum a ajuns el în casă dacă podul 
era ridicat? 

— Ah, aceasta este întrebarea!, făcu Barker. 

— Şi la ce oră a fost ridicat? 

— În jurul orei şase, răspunse Ames, majordomul. 

— Am auzit, spuse sergentul, că de obicei este ridicat la 
apus. Asta ar fi în jurul orei patru şi jumătate, nu şase, în 
perioada aceasta a anului. 

— Domnul Douglas a avut musafiri la ceai, explica 
Ames. Nu am putut să-l ridic până nu au plecat. Apoi m-am 


dus şi eu la culcare, 

— Atunci problema este următoarea, spuse sergentul. 
Dacă cineva vine din afară — dacă aşa ar fi fost —, trebuie să 
fi intrat pe pod, înainte de ora şase, şi să se fi ascuns de 
atunci până când domnul Douglas a intrat în cameră, la ora 
unsprezece. 

— Aşa este! Domnul Douglas mergea în jurul casei în 
fiecare seară înainte de culcare, pentru a se asigura că 
luminile erau în regulă. A ajuns astfel aici. Omul îl aştepta şi l- 
a împuşcat. Apoi a ieşit pe fereastră şi a lăsat arma la locul 
faptei. Eu, unul, aşa văd lucrurile, căci nicio altă variantă nu 
se potriveşte cu faptele. 

Sergentul ridică un cartonaş de lângă mort, de pe 
podea. Pe el erau mâzgălite cu cerneală inițialele V.V. şi sub 
ele numărul 341. 

— Ce e asta?, întrebă el ridicând cartonul. 

Barker se uită curios la el; 

— Nu l-am mai văzut până acum, răspunse el. 
Criminalul trebuie să-l fi lăsat în urma lui. 

— V.V. — 341. Nu înţeleg nimic. 

Sergentul tot învârtea cartonul între degetele lui mari. 

— Ce reprezintă V.V.? Poate inițialele cuiva. Ce aţi găsit 
acolo, doctore Wood? 

Era un ciocan mare care fusese lăsat pe covorul de 
lângă şemineu — un ciocan zdravăn, de muncitor. Cecil Barker 
arătă o cutie de cuie de alamă pe etajeră. 

— Domnul Douglas fixa tablourile ieri, explică el. L-am 
văzut chiar eu urcat pe scaunul acela şi aşezând tabloul de 
deasupra. Aşa se explică prezenţa ciocanului. 

— Ar fi mai bine să-l punem înapoi pe covor, unde l-am 
găsit, spuse sergentul scărpinându-se perplex în cap. Va fi 
nevoie de cele mai bune creiere din poliţie ca să descifreze 
toate astea. Şi se va ajunge la Londra înainte să se termine. 
Ridică lampa şi merse încet prin cameră. Hei!, izbucni el 
trăgând draperiile într-o parte. La ce ora au fost trase 
draperiile acestea? 

— Când au fost aprinse lămpile, răspunse majordomul. 
Adică puţin după ora patru. 

— Cineva se ascundea aici în mod sigur. Apropie lumina 
şi urmele de bocanci murdari de noroi deveniră vizibile în colţ. 


Trebuie să spun că asta confirmă teoria dumneavoastră, 
domnule Barker. Da, da, se pare că omul a intrat în casă după 
ora patru, când au fost trase draperiile, şi înainte de ora şase, 
când a fost ridicat podul.” S-a furişat în camera aceasta, 
pentru ca a fost prima peste care a dat. Nu mai era niciun alt 
loc în care să se ascundă, astfel că, de nevoie, s-a strecurat în 
spatele draperiilor. Mi se pare destul de clar. Şi se poate ca 
omul să fi vrut să jefuiască proprietatea; dar domnul Douglas 
s-a întâmplat să-l surprindă, aşa că l-a ucis şi apoi a fugit. 

— Aşa cred şi eu, zise Barker. Dar nu pierdem noi 
timpul atât de preţios? N-am putea să începem sa-l căutăm 
prin tot ţinutul înainte să scape definitiv? 

Sergentul se gândi un moment. 

— Nu este niciun tren înainte de şase dimineaţa, deci 
nu poate scăpa pe această cale. Dacă merge pe drum, cu apa 
şiroindu-i din picioare, cineva îi va lua seama. Oricum, eu nu 
pot pleca de aici până nu sunt înlocuit. Dar cred ca niciunul 
dintre noi nu ar trebui să plece până nu ştim sigur cum stăm. 

Doctorul luase lampa şi se străduia să observe atent 
corpul neînsufleţit. 

— Ce e semnul ăsta?, întrebă. Ar putea avea vreo 
legătură cu crima? 

Mâna dreaptă a victimei era ieşită din halatul de seară şi 
dezvelită până peste cot. 

Pe la jumătatea antebraţului era un semn maroniu 
ciudat, un triunghi în interiorul unui cerc, ce ieşise în evidenţă 
pe pielea lividă. 

— Nu este tatuaj, continuă doctorul uitându-se cu 
atenţie prin ochelari. Nu am mai văzut aşa ceva. Omul acesta 
a fost marcat cumva, aşa cum se înfierează vitele. Oare ce 
înseamnă asta? 

— Nu susţin că aş şti ce înseamnă, răspunse Cecil 
Barker, dar am văzut semnul pe mâna lui Douglas de multe ori 
în ultimii zece ani. 

— Şi eu, adăugă majordomul. De mai multe ori, când 
stăpânul îşi ridica mâneca, observam acest semn. Mă 
întrebam adesea ce putea fi. 

— Atunci nu are nicio legătură cu crima, spuse 
sergentul. Este totuşi o treabă ciudată. Tot ce e legat de cazul 
acesta e ciudat. Ce mai e acum? 


Majordomul scosese o exclamaţie uimită şi arăta spre 
mâna întinsă a victimei. 

— l-au luat verigheta!, bolborosi el. 

— Ce!? 

— Într-adevăr, stăpânul purta întotdeauna verigheta de 
aur pe degetul mic de la mâna stângă. Inelul cu pepită mare 
era peste verighetă, iar inelul cu şarpele răsucit era pe cel de- 
al treilea deget. lată inelul cu pepită şi pe cel cu şarpele, dar 
verigheta a dispărut. 

— Are dreptate, confirmă Barker. 

— Vreţi să spuneţi că verigheta era sub celălalt inel?, 
întrebă sergentul. 

— Întotdeauna! 

— Atunci, ucigaşul, sau cine a fost, a scos mai întâi 
inelul cu pepită, apoi verigheta, după care a pus la loc inelul 
cu pepită. 

— Aşa este! 

Demnul poliţist de provincie îşi scutură capul. 

— Am impresia că, cu cât ajungem mai repede la Londra 
cu acest caz, cu atât mai bine, zise el. White Mason e un om 
înţelept. Nicio sarcină pe plan local nu l-a depăşit pe White 
Mason. Peste ceva timp o să ajungă şi el aici, să ne dea o 
mână de ajutor. Dar cred că o să ajungem la Londra ca să 
rezolvăm cazul. Oricum, recunosc că e o problemă prea 
complicată pentru unul ca mine. 


î 4 
intuneric 


La ora trei dimineaţa, detectivul-şef din Sussex, Jr 
urmând chemarea urgentă a sergentului Wilson din Birlstone, 
ajungea la sediul central într-o trăsură uşoară cu un cal rămas 
fără suflare. 

Trimisese mesajul către Scotland Yard cu trenul de cinci 
şi patruzeci de minute şi la ora douăsprezece era la gara din 
Birlstone sa ne primească. 

White Mason era o persoană tăcută, primitoare, într-un 
costum larg de tweed, cu o faţă îmbujorată, atent bărbierită, 
cu un corp masiv şi picioare puternice, dar strâmbe, cu aspect 
de mic fermier, sau de îngrijitor de păsări pensionat, sau orice 
altceva pe lumea asta, dar nu de ofiţer de poliţie provincial. 

— Chiar că-ţi ia respiraţia, domnule MacDonald!, repeta 
el mereu. Presa va fi buluc pe subiect când va afla. Sper să ne 
terminăm treaba înainte ca ei să înceapă să-şi bage nasul şi 
să încurce toate iţele. Nu îmi amintesc sa mai fi existat aşa 
ceva. Vă vor mai parveni unele informaţii, domnule Holmes, 
dacă nu mă înşel; şi dumneavoastră, domnule Watson, căci 
medicii mai au câte ceva de spus. Camera dumneavoastră 
este la”Westville Arms”. Nu am găsit altceva, dar am înţeles 
ca este curat şi îngrijit. Cineva vă va ajuta cu bagajele. Pe aici, 
vă rog, domnilor. 

Era o persoană foarte agitată şi veselă acest detectiv 
din Sussex. In zece minute ne găsiserăm cartierul general. 
Peste încă zece ne găseam în holul hanului şi ni se oferea o 
descriere rapidă a evenimentelor ce au fost prezentate în 
capitolul precedent. MacDonald mai intervenea uneori, în timp 
ce Holmes stătea absorbit, cu figura surprinsă şi admirativă a 
botanistului care observă mugurul preţios şi rar. 

— Remarcabil!, exclamă el când povestea fusese spusă 
în întregime, de-a dreptul remarcabil! Nu îmi pot aminti vreun 
caz mai ciudat ca acesta. 

— Mă gândeam că veţi spline aşa ceva, domnule 
Holmes, făcu încântat White Mason. Suntem în pas cu moda 
aici, în Sussex. V-am explicat cum au stat treburile până la 
momentul când am preluat cazul de la sergentul Wilson, în 


această dimineaţă, între orele trei şi patru. Pe legea mea! Cât 
am alergat iapa aia bătrână! Dar s-a dovedit că nu trebuia să 
mă grăbesc atât de tare, pentru că nu aveam nimic de făcut 
aici. Sergentul Wilson adunase toate datele. Le-am verificat, 
le-am luat în considerare şi am mai adăugat câteva. 

— Şi care sunt aceste date?, întrebă Holmes 
nerăbdător. 

— Ei bine, mai întâi am examinat ciocanul. Era acolo şi 
doctorul Wood, care m-a ajutat. Nu am găsit semne de sânge 
pe el. Speram că, dacă domnul Douglas se apărase cu 
ciocanul, să fi lăsat o urmă asupra criminalului înainte să-i 
cadă pe jos. Dar nu am găsit nicio pată. 

— Asta nu dovedeşte nimic, evident, remarcă 
inspectorul MacDonald. Au mai existat crime ce au implicat un 
ciocan, fără să existe vreo urmă pe acesta. 

— Într-adevăr, asta nu înseamnă că nu a fost folosit. 
Dar ar fi putut exista nişte pete şi asta ne-ar fi ajutat. Se pare 
însă că nu au existat. Apoi am examinat puşca. Erau două 
cartuşe de plumb şi, aşa cum a observat şi sergentul Wilson, 
trăgacii erau legaţi unul de celălalt, astfel încât, trăgând o 
singura dată, se descărcau ambele încărcături. Cine a făcut 
aceasta improvizație era hotărât să nu rişte să rateze 
omorârea acestui om. Puşca secţionată nu era mai lungă deo 
jumătate de metru, putea fi uşor transportată sub haină. 
Numele mărcii nu era complet, dar pe partea dintre cele două 
ţevi erau imprimate literele P-E-N, iar restul numelui fusese 
tăiat. 

— Un P mare cu un ornament deasupra, E şi N mai 
mici?, întrebă Holmes. 

— Exact. 

„Compania de Arme Mici“ din Pennsylvania — o 
cunoscuta firma americană, zise Holmes. 

White Mason se uită la prietenul meu cum s-ar uita un 
medic de provincie la un specialist de pe Harley Street care, 
dintr-un singur cuvânt, rezolvă o problemă care pe el îl iăsa 
mut. 

— Este foarte util, domnule Holmes. Fără îndoială că 
aveţi dreptate. Minunat! Minunat'. Ţineţi minte numele tuturor 
producătorilor de armament din lume? 

Holmes respinse subiectul cu un gest. 


— Nu e nicio îndoială ca este o armă americană, 
continuă White Mason. Cred că am citit pe undeva că puşca 
tăiată e o armă folosită în unele zone din America. Îmi venise 
ideea asta fără a şti de numele înscris pe ţevi. Aşadar, avem 
dovada că omul care a intrat în casa şi a ucis este american. 

MacDonald dădu din cap. 

— Gândeşti mult prea departe, zise el, încă nu s-a 
demonstrat că vreun străin a intrat în casă. 

— Fereastra deschisă, sângele de pe pervaz, cartonaşul 
misterios, urmele de bocanci din colţ, puşca! 

— Fiecare din aceste lucruri putea fi regizat. Domnul 
Douglas era american sau trăise mult timp în America. La fel, 
domnul Barker. Deci nu e nevoie de vreun american din afară 
pentru a dovedi nişte lucruri făcute de un american. 

— Ames, majordomul... 

— Ce e cu el? E de încredere? 

— Zece ani în slujba lui sir Charles Chandos — solid ca o 
stânca. A fost lângă Douglas din clipa când acesta a preluat 
Casa Manor acum cinci ani. Nu a văzut niciodată o asemenea 
armă în casă. 

— Arma a fost tăiata pentru a fi ascunsă. Ar fi încăput în 
orice cutie. Cum a putut să jure că nu a existat o asemenea 
arma în casă? 

— Oricum, el nu văzuse niciodată vreuna. 

MacDonald dădea încăpățânat din cap. 

— Incă nu sunt convins că s-a aflat cineva în casă, zise 
el. Vă cer să luaţi în considerare... şi accentul lui deveni mai 
puternic pe măsură ce se pierdea în propria argumentaţie. Vă 
cer să luaţi în considerare implicaţiile pe care le presupune 
ideea că arma a fost adusă în casă şi ca toate aceste lucruri 
ciudate au fost făcute de o persoană din exterior. Nu este 
deloc convingător!  Eîmpotrivabunului-simţelementar! Eu 
aşacon- sider, domnule Holmes, judecând după cele ce am 
auzit. 

— Ei bine, să auzim varianta dumneavoastră, domnule 
Mac, spuse Holmes pe cel mai judecătoresc ton cu putinţă. 

— Omul nu este un simplu hoţ, presupunând ca el 
există. Povestea cu inelul şi cartonul indică o crimă 
premeditată, din- tr-un motiv anume. Foarte bine. Avem un 
om care se furişează într-o casă cu intenţia clară de a comite 


o crimă. Ştie foarte bine că va întâmpina dificultăţi dacă va 
încerca să fugă, casa fiind înconjurată de apă. Ce armă ar 
alege el? Am crede că pe cea mai silenţioasă din lume. Apoi 
speră ca, odată fapta comisă, să se strecoare pe fereastră, să- 
şi croiască drum prin apă şi apoi să scape fără griji. Este de 
înţeles. Dar este oare de înţeles faptul ca se străduieşte atât 
sa facă rost de cea mai zgomotoasă armă posibilă, ştiind 
foarte bine că acest lucru va aduce rapid toată suflarea casei 
la locul faptei şi că are toate şansele să fie văzut înainte de a- 
şi face drum prin apă? Asta mai e credibil, domnule Holmes? 

— Ei bine, puneţi problema într-un mod drastic, a 
răspuns gânditor prietenul meu. Necesită multe justificări, îmi 
permiteţi să vă întreb, domnule White Mason, dacă aţi 
verificat imediat partea cealaltă a şanţului pentru a găsi 
eventuale urme că un om ieşise din apă? 

— Nu erau urme de acest gen, domnule Holmes. Dar 
este un mal pietros şi astfel de urme ar fi fost improbabile. 

— Nicio urma sau dâră? 

— Niciuna. 

— Ha! Domnule White Mason, am putea merge la casă 
imediat? Ar mai putea exista un mic detaliu sugestiv. 

— Chiar asta voiam să va propun, domnule Holmes; dar 
m-am gândit că este mai bine să vă pun la curent cu faptele 
înainte de a merge acolo. Ma. gândesc ca dacă totuşi v-ar 
surprinde ceva... 

White Mason se uită neîncrezător. 

— Am mai lucrat cu domnul Holmes, spuse inspectorul 
MacDonald. Joaca şi dânsul jocul nostru. 

— Aşa cum vad eu acest joc, oricum, răspunse Holmes 
zâmbind. Mă ocup de câte un caz pentru a ajuta justiţia Şi 
munca poliţiei. Dacă uneori m-am separat de forţele oficiale, a 
fost pentru că ele s-au separat întâi de mine. Nu doresc să 
primesc laude pe socoteala lor. In acelaşi timp, domnule 
White Mason, îmi rezerv dreptul de a lucra în felul meu şi de a 
oferi rezultate în ritmul meu — mai bine complete decât în 
etape. 

— Suntem onoraţi de prezenţa dumneavoastră şi sa vă 
împărtăşim tot ce ştim, spuse White Mason cordial. Veniţi, 
domnule Watson, şi, la momentul potrivit, vom spera şi noi la 
un loc în cartea dumneavoastră. 


Am mers pe strada veche a satului, cu câte un şir de 
ulmi tunşi pe fiecare parte. În spatele acestora erau doi piloni 
de piatră, pătaţi de vreme şi acoperiţi cu licheni, păstrând 
deasupra lor o formă ciudată ce fusese cândva leul 
neîmblânzit al lui Capus din Birlstone. După o plimbare scurtă 
pe drumul şerpuitor, străjuit de ierburile şi stejarii pe care 
numai în satele englezeşti îi poţi găsi, şi după o curbă brusca 
aveam în faţă imensa casă iacobină, din cărămidă murdară, 
de culoarea ficatului, cu grădina ei demodată, cu arbuşti tunşi 
de-o parte şi de alta. Pe măsură ce ne apropiam se.vedeau 
podul retractabil din lemn şi şanţul lat, nemişcat şi strălucitor 
ca argintul în soarele rece de iarnă. 

Trei veacuri trecuseră peste vechea Casă Manor, 
veacuri de naşteri şi reveniri pe pământul natal, de baluri şi 
întâlniri ale vânătorilor de vulpi. Părea ciudat ca acum, la 
această vârstă venerabilă, acei pereţi să fie umbriţi de o 
asemenea întunecată situaţie. Şi totuşi, acele acoperişuri 
ciudate şi ascuţite şi cablurile vechi de deasupra lor erau o 
scenă potrivită pentru intrigi întunecate şi teribile. Uitându-ma 
la ferestrele scobite adânc în pereţi şi la linia prelungă a 
fațadei înnegrite şi boltite m-am gândit că niciun alt decor nu 
ar fi fost mai potrivit pentru o asemenea tragedie. 

— Aceea este fereastra, spuse White Mason, cea 
imediat din dreapta podului. Este deschisa, exact aşa cum a 
fost găsită noaptea trecută. 

— Mi se pare cam îngusta pentru ca un om să treacă 
prin ea, adăugă Holmes. 

— Oricum, nu a fost un om gras. Nu e nevoie de 
concluziile dumneavoastră, domnule Holmes, ca să ne dăm 
seama de asta. Dar eu sau dumneavoastră ne-am putea 
strecura... 

Holmes merse până la marginea şanţului şi se uită spre 
partea cealaltă. Apoi se uită atent la malul pietros şi la iarba 
din imediata vecinătate. 

— M-am uitat atent, domnule Holmes, zise White 
Mason. Nu e nimic acolo, niciun semn că cineva ar fi ieşit din 
apă — dar de ce ar lăsa vreun semn? 

— Exact, De ce? Apa e întotdeauna aşa tulbure? 

— E culoarea ei de obicei. Pârâul aduce mereu aluviuni. 

— Cât de adânc este? 


— Aproape o jumătate de metru lângă mal şi un metru 
în mijloc. 

— Deci putem renunţa la ideea că, dacă cineva ar fi 
traversat şanţul, s-ar fi înecat. 

— Niciun copil nu s-ar putea îneca. 

Am trecut podul şi am fost întâmpinați de o persoană 
ciudată, cocoşată, uscăţivă, care era Ames, majordomul. 
Bietul om era palid şi încă tremura în urma şocului. Sergentul 
local, un om înalt, oficial şi melancolic, stătea încă de veghe în 
cameră. Medicul plecase. 

— Ceva nou, sergent Wilson?, întrebă White Mason. 

— Nu, domnule. 

— Atunci poţi pleca acasă. Cred că ţi-a ajuns. Dacă 
avem nevoie de tine, te chemăm. Ar fi mai bine ca 
majordomul să aştepte afară. Spune-i să-i anunţe pe domnul 
Cecil Barker, pe doamna Douglas şi pe îngrijitoarea casei că 
am dori să vorbim cu dânşii. Acum, domnilor, vă rog să-mi 
permiteţi să va împărtăşesc concluziile la care am ajuns eu, 
pentru ca apoi dumneavoastră să ajungeţi la unele proprii. 

M-a impresionat acest profesionist. Ştia foarte bine 
datele problemei şi poseda o logică rece, calmă, de bun-simţ, 
care avea să-l duca departe în meseria sa. Holmes l-a ascultat 
atent, fără urma de nerăbare specifică exponentului oficial. 

— Este sinucidere sau este crima — aceasta este prima 
noastră întrebare, domnilor, nu-i aşa? Dacă ar fi sinucidere, ar 
trebui să ne imaginăm că omul a început prin a-şi scoate 
verigheta, ascunzând-o, apoi a venit aici îmbrăcat în halatul 
de seară, a îngrămădit nişte noroi într-un colţ în spatele 
draperiei pentru a da impresia că cineva îl aşteptase, a 
deschis fereastra, a pus sânge pe... 

— Putem să renunţăm la ideea aceasta, îl întrerupse 
MacDonald. 

— Sunt de acord. Sinuciderea iese din discuţie. Atunci, 
s-a înfăptuit o crimă. Ce trebuie să determinăm noi este faptul 
dacă a fost comisă de cineva din interiorul sau din- afara 
casei. 

— Ei bine, hai sa auzim argumentele. 

— Sunt dificultăţi serioase în ambele direcţii, şi totuşi 
trebuie sa fie una dintre variante. Să presupunem, pentru 
început, că o persoană sau mai multe din casă au înfăptuit 


crima. L-au adus pe om aici la o oră când totul era îngropat în 
linişte, dar nimeni nu dormea. Apoi şi-au făcut treaba cu cea 
mai ciudată şi mai zgomotoasă arma din lume, de parcă ar fi 
vrut ca toată lumea să audă ce făcuseră — o armă care nu 
fusese văzută niciodată în casă. Nu pare un început prea 
convingător, nu? 

— Nu, nu prea pare. 

— Ei bine, toată lumea este de acord că după ce s-a dat 
alarma nu a trecut mai mult de un minut până ce toata 
gospodăria — nu domnul Cecil Barker singur, deşi susţine că a 
fost primul aici, dar şi Ames, şi ceilalţi — era la faţa locului. 
Vreţi să susţineţi că în acest timp persoana vinovată a reuşit 
să facă urmele din colţ, să deschidă fereastra, să mânjească 
pervazul cu sânge, să ia verigheta de pe degetul mortului şi 
toate celelalte? E imposibil! 

— Aţi pus totul într-o lumină foarte clara, zise Holmes. 
Tind să fiu de acord cu dumneavoastră. 

— Atunci trebuie sa ne întoarcem la ipoteza ca 
autorul a fost cineva dinafară. Dar şi aici ne confruntăm 
cu ceva obstacole... Omul a intrat în casa între ora patru 
şi jumătate şi şase, adică între asfinţit şi momentul la 
care a fost ridicat podul. Fuseseră musafiri şi uşa era 
deschisă; deci nu exista nimic care să-l împiedice. Putea 
fi un simplu hoţ sau putea avea o răfuială personală cu 
domnul Douglas. Din moment ce domnul Douglas şi-a 
petrecut o mare parte din viaţă în America, iar aceasta 
puşca pare a fi o armă americană, putem crede că 
răfuiala personală e o ipoteză acceptabilă. S-a strecurat 
în cameră pentru că a fost prima de care a dat şi s-a 
ascuns în spatele draperiei. A rămas acolo până după ora 
unsprezece. 

În acel moment, domnul Douglas a intrat în 
cameră. A avut loc un foarte scurt schimb de replici sau 
poate chiar deloc—căci doamna Douglas a declarat că 
soţul său nu plecase decât de câteva minute atunci când 
a auzit împuşcătura. 

— Asta o demonstrează lumânarea, explică Holmes. 

— Intocmai. Lumânarea, care era nouă, nu e arsă 
mai mult de câţiva centimetri. Probabil că a pus-o pe 
masă înainte de a fi atacat. Altfel, desigur că ar fi căzut şi 


lumânarea atunci când a căzut el. Asta dovedeşte că nu a 
fost atacat exact în momentul în care a intrat în cameră. 
Când a ajuns domnul Barker, lumânarea era aprinsă şi 
lampa stinsă. 

— Până aici e destul de clar. 

— Atunci putem reconstitui faptele după aceste 
ipoteze. Domnul Douglas intră în cameră. Pune 
lumânarea jos. Din spatele draperiei apare un om. E 
înarmat cu această puşcă, îi cere verigheta, Dumnezeu 
ştie de ce, dar aşa trebuie să se fi întâmplat. Domnul 
Douglas i-a dat-o. Apoi, fie cu sânge rece, fie în agitația 
unei lupte — se poate ca Douglas să fi luat ciocanul care 
a fost găsit pe jos —, omul l-a împuşcat pe Douglas în 
acel fel oribil. A aruncat arma şi cartonul ciudat — V.V. 
341, ce o mai însemna şi asta? — şi a fugit pe fereastră şi 
prin şanţ exact în momentul în care Cecil Barker 
descoperea crima. Ce spuneţi, domnule Holmes? 

— Foarte interesant, dar cam neconvingător. 

— De fapt, ar fi total ilogic, dar orice altă variantă e 
şi mai puţin probabilă, izbucni MacDonald. 

— Cineva l-a omorât pe acest om şi, indiferent cine a 
fost, vă pot demonstra că ar fi trebuit sa o facă în orice alt 
mod. Ce a intenţionat prin a-şi scurta retragerea în acest fel? 
Ce a intenţionat prin folosirea unei puşti când liniştea era 
singura lui şansă de scăpare? Haideţi, domnule Holmes, este 
rândul dumneavoastră să ne daţi o pistă, pentru că spuneţi că 
teoria domnului White Mason este neconvingătoare. 

Holmes stătuse atent şi curios pe parcursul acestei lungi 
discuţii, fără a pierde niciun cuvânt, cu privirea lui ascuţită 
mişcându-se brusc de la dreapta la stânga şi cu fruntea 
încruntată speculativ. 

— Aş dori mai multe informaţii până sa ajung la vreo 
teorie, domnule Mac, spuse el îngenunchind lângă cadavru. 
Vai mie! Rănile acestea sunt chiar înfiorătoare. Il putem 
chema puţin pe majordom?... Ames, am înţeles că ai văzut 
adeseori acest semn neobişnuit — un triunghi înăuntrul unui 
cerc — pe braţul domnului Douglas? 

— Frecvent, domnule. 

— Ai auzit cumva vreun zvon despre ce ar putea 
însemna? 


— Nu, domnule. 

— Trebuie să fi fost foarte dureros când a fost înfierat. 
Este o arsură. Acum văd, Ames, că e un mic plasture la colţul 
fălcii domnului Douglas. Ai observat asta când era în viaţă? 

— Da, domnule, s-a tăiat ieri-dimineaţă în timp ce se 
bărbierea. 

— Din câte ştii tu, s-a mai tăiat în timp ce se bărbierea 
înainte? 

— De foarte mult timp, nu, domnule. 

— Sugestiv!, mormăi Holmes. Poate fi, desigur, o simplă 
coincidenţă sau poate fi indiciul unei nervozităţi care ar indica 
faptul că avea motive întemeiate să presimtă pericolul. Ai 
observat ceva mai ciudat în comportamentul său de ieri, 
Ames? 

— Mi s-a părut că era agitat şi nerăbdător, domnule. 

— Ha! Poate că atacul nu a fost cu totul neaşteptat. 
Parcă începem să facem progrese nu? Poate doriţi să faceţi 
dumnea- voastă interogatoriul, domnule Mac? 

— Nu, domnule, se află pe mâini mai bune decât ale 
mele. 

— Ei, atunci să trecem la acest carton — V.V. 341. E un 
carton grosolan. Aveţi aşa ceva în casa? 

— Nu cred. 

Holmes traversă camera până la birou şi înmuie pe 
sugativă puţină cerneala din fiecare sticluţă. 

— Nu a fost scris în această cameră, spuse el; aceasta 
este cerneală neagră, iar cealaltă, cu o tentă mov. A fost 
scrisă cu un toc cu peniță groasă, iar tocurile de aici au peniţe 
subţiri. Nu, a fost scris altundeva, cred, înţelegi ceva din. 
aceasta inscripţie, Ames? 

— Nu, domnule, nimic. 

— Ce credeţi, domnule Mac? 

— Imi dă impresia unui soi de societate secretă; la fel 
ca semnul de pe mână. 

— Aşa cred şi eu, spuse White Mason. 

— Atunci o putem accepta ca ipoteză de lucru şi să 
vedem unde încep să dispară dificultăţile. Un agent dintr-o 
astfel de societate se strecoară în casă, îl aşteaptă pe domnul 
Douglas, aproape ca-i împrăştie capul cu arma aceasta şi 
scapă prin şanţ, după ce a lăsat un cartonaş lângă mort, care, 


când va fi menţionat în ziare, îi va anunţa pe ceilalţi membri 
ai societăţii că răzbunarea a fost îndeplinită. Totul se leagă. 
Dar de ce această armă, din toate armele posibile? 

— Exact. 

— Şi de ce lipseşte verigheta? 

— Chiar aşa... 

— Şi de ce nicio arestare? E trecut de două. Să înţeleg 
că, începând din zori, fiecare agent, pe o rază de şaizeci de 
kilometri, a fost în căutarea unui străin ud? 

— Este adevărat, domnule Holmes. 

— Ei bine, dacă nu cumva a împrumutat nişte haine de 
prin împrejurimi sau a avut haine de schimb pregătite, ar fi 
trebuit să-l prindă. Şi totuşi, până acum nu l-au prins! 

Holmes se dusese la fereastră şi se uita atent la urmele 
de sânge de pe pervaz. Apoi, zise: 

— Este clar urma unui pantof. Este remarcabil de lată; 
chiar plată şi orientată spre exterior. Ciudat, căci, dacă ne 
uităm după urme în acest colţ murdar de noroi, găsim unele 
mai înguste şi mai bine conturate. Oricum, sunt foarte diferite. 
Ce este aici, sub măsuţa? 

— Halterele domnului Douglas, zise Ames. 

— Halteră — e una singură. Unde e cealaltă? 

— Nu ştiu, domnule Holmes. Poate că nu există decât 
una. Nu le-am mai văzut de luni întregi. 

— O singurăhlalteră..., adăugă Holmes serios, dar 
remarca lui fu întreruptă de o bătaie scurtă în uşă. 

Un bărbat înalt, bronzat, ce părea foarte abil, proaspăt 
bărbierit, se uită rapid la noi. Am ghicit repede că era acel 
Cecil Barker de care auzisem. Ochii lui iscusiţi treceau repede, 
cu o privire întrebătoare, de la o persoană la alta. 

— Imi pare rău că vă întrerup întrevederea, spuse el, 
dar trebuie să auziţi ultimele noutăti. 

— O arestare? 

— Nu avem norocul acesta. Dar i-au găsit bicicleta. 
Omul şi-a lăsat bicicleta. Veniţi să aruncaţi o privire. E la 
câteva sute de metri de casă. 

Am găsit trei sau patru îngrijitori de cai şi pierde-vară 
stând pe alee şi inspectând o bicicletă ce fusese trasă dintr-o 
grămadă de ierburi în care fusese ascunsă. Era o bicicletă 
Rudge-Whitworth bine întreţinută, dar murdară, ca în urma 


unei călătorii mai lungi. Avea un portbagaj în care erau nişte 
scule şi o cutie de ulei, dar niciun indiciu cu privire la 
proprietar. 

— Ar fi de mare ajutor poliţiei, remarca inspectorul, 
daca aceste lucruri au fost numerotate şi înregistrate. Dar 
trebuie să ne mulţumim cu ce avem. Dacă nu ne putem da 
seama unde s-a dus, măcar putem afla de unde venea. Şi cum 
oare a putut scăpa fără bicicletă? Parcă nu se luminează deloc 
acest caz, domnule Holmes. 

— Chiar aşa?, întrebă prietenul meu gânditor. Mă cam 


îndoiesc! 


5 
Personajele tragediei 


Aţi văzut tot ce doreaţi în birou?, întrebă White Mason 
când intram din nou în casă. 

— Deocamdată, răspunse inspectorul, şi Holmes 
dădu din cap. 

— Atunci poate aţi vrea să auziţi declaraţiile unora 
dintre cei din casă. Am putea folosi sufrageria. Ames, te rog 
sa vii chiar tu primul şi să ne spui ce ştii. 

Relatarea majordomului fu simplă şi concisă, iar el dădu 
o impresie convingătoare de sinceritate. 

Fusese angajat cu cinci ani în urmă, când domnul 
Douglas venise în Birlstone. 

Înţelesese că domnul era un om bogat, care făcuse 
avere în America. Fusese un angajator bun şi înţelegător — 
lucru nu chiar obişnuit pentru Ames; dar nu le poţi avea pe 
toate. Nu văzuse niciodată vreun semn de teamă la domnul 
Douglas, din contră, era cel mai neînfricat om pe care îl 
cunoscuse vreodată. Dăduse ordin ca podul să fie ridicat seara 
pentru că era un obicei străvechi al vechii case, iar lui îi plăcea 
să păstreze tradiţiile. 

Domnul Douglas mergea la Londra sau părăsea satul 
arareori; dar în ziua de dinaintea crimei fusese la cumpăraturi 
în Tunbridge Wells. Ames observase un soi de nerăbdare şi 
agitaţie din partea domnului Douglas în acea zi; îi păruse 
iritat, ceea ce nu era obişnuit pentru dânsul. Nu se dusese la 
culcare în acea seara, ci era în cămară, aranja argintăria, când 
a auzit clopoţelul sunând violent. Nu auzise împuşcătura, ceea 
ce era şi improbabil, căci cămara şi bucătăria erau în fundul 
casei şi erau câteva uşi închise şi un coridor lung între ele. 
Menajera ieşise din camera sa, auzind clopoţelul sunând atât 
de tare. Sosiseră împreună in partea din faţă a casei. - 

Când ajunsese la capătul scărilor o văzuse pe doamna 
Douglas coborând. Nu, nu se grăbea, nu i se păruse că era 
foarte agitată. Când a ajuns la capătul de jos al scărilor, 
domnul Barker ieşea grăbit din birou. A oprit-o pe doamna 
Douglas şi a implorat-o să se întoarcă. 

— Pentru numele lui Dumnezeu, întoarce-te în camera 


ta!, izbucnise el. Sărmanul Douglas e mort! Nu poţi face 
nimic. Pentru numele lui Dumnezeu, întoarce-te! 

După câteva încercări de a o convinge, pe scări, 
doamna Douglas se întorsese. Nu ţipase. Nimic de genul 
acesta. Doamna Allen, menajera, o dusese sus şi stătuse cu 
ea în dormitor. Ames şi domnul Barker se întorseseră în birou, 
unde lăsaseră totul exact aşa cum găsise poliţia. Lumânarea 
nu era stinsă în acel moment, dar lampa era aprinsă. Se 
uitaseră afară pe fereastră, dar noaptea era prea întunecată şi 
nu au putut vedea sau auzi nimic. Apoi se grăbiseră sa ajungă 
în hol, unde Ames acţionase scripetele care coborâse podul. 
Domnul Barker alergase apoi spre secţia de poliţie. 

Aceasta era declaraţia majordomului. 

Kelatarea doamnei Allen, îngrijitoarea casei, fusese, în 
mare parte, o răstălmăcire a spuselor colegului ei. Camera ei 
era ceva mai aproape de partea din faţa a casei decât cămara 
în care se afla Ames. Tocmai se pregătea să meargă la 
culcare, când sunetul violent al clopoţelului îi atrăsese atenţia. 
Era puţin surda. Poate că acesta fusese motivul pentru care 
nu auzise împuşcătura; dar, .oricum, biroul era la mare 
distanţă, îşi aminti că auzise un zgomot asemănător cu o uşă 
trântită. Dar asta era cu mult timp înainte — cel puţin o 
jumătate de oră înainte de sunetul clopoţelului. Când domnul 
Ames alergase spre partea din faţă a casei, alergase şi ea cu 
el. Îl văzuse pe domnul Barker palid şi agitat ieşind din birou. 
Acesta a întâlnit-o pe doamna Douglas pe scări. A convins-o să 
se întoarcă, ea i-a răspuns, dar nu a putut auzi ce anume. 

— Du-o sus! Stai cu ea!, îi spusese el doamnei Allen. 

Aşa că o luase pe doamna Douglas în dormitorul 
acesteia şi încercase s-o liniştească. Era foarte agitată, 
tremura cu totul, dar nu a încercat în niciun fel să se întoarcă 
jos. Stătea pur şi simplu lângă foc, în halatul de noapte, cu 
capul sprijinit în mâini. Doamna Allen rămase cu ea aproape 
toată noaptea. În ceea ce-i priveşte pe ceilalţi servitori, ei se 
culcaseră şi nu au fost alarmaţi decât la sosirea poliţiei. 
Dormeau în partea cea mai din spate a casei şi era posibil să 
nu fi auzit ceva. 

Până la acel moment, îngrijitoarea nu spusese nimic 
nou, în afară de lamentări şi explozii de uimire. E 

Cecil Barker îi urmă la interogatoriu doamnei Allen. In 


ceea ce privea întâmplările din acea noapte, nici el nu avea 
prea multe de adăugat faţă de ceea ce fusese deja spus 
poliţiei. Personal, era convins că ucigaşul scăpase pe 
fereastră. Pata de sânge era dovada în acest sens. 

În plus, cum podul era ridicat, nu era nicio altă cale de 
ieşire. Nu îşi putea explica ce se întâmplase cu criminalul sau 
de ce nu-şi luase bicicleta, dacă era într-adevăr a lui. Era de-a 
dreptul imposibil să se fi înecat în şanţ, care nu era în niciun 
loc mai adânc de un metru. 

În mintea sa avea deja o teorie bine definită cu privire la 
crimă. Douglas era un om reticent şi erau unele capitole din 
viaţa sa despre care nu vorbea niciodată. Emigrase în 
America pe când era foarte tânăr. Prosperase, iar Barker îl 
întâlnise în California, unde deveniseră parteneri într-o 
afacere miniera, într-un loc numit Benito Canon. Se 
descurcaseră destul de bine, dar Douglas îşi vânduse brusc 
partea şi plecase în Anglia. Era văduv la acea vreme. Barker 
strânsese apoi suficienţi bani şi venise să locuiască în Londra. 
Astfel, îşi reînnoiseră prietenia. 

Douglas îi dăduse impresia că un pericol plana asupra 
sa, iar el se gândise întotdeauna că plecarea lui bruscă din 
California şi închirierea unei case într-un loc atât de liniştit din 
Anglia aveau legătură cu acest pericol, îşi imaginase că un fel 
de societate secretă, o organizaţie implacabilă, era pe urmele 
lui Douglas şi nu s-ar fi oprit până ce nu l-ar fi omorât. Unele 
remarci de-ale sale îi dăduseră această idee; deşi nu-i 
spusese niciodată ce era cu această societate sau cum anume 
ajunsese el să o ofenseze. Putea doar să presupună că 
inscripţia de pe cartonaş avea legătură cu.această societate 
secretă. 

— Cât timp aţi petrecut cu Douglas în California?, îl 
întrebă inspectorul MacDonald. 

— Cinci ani, în total. 

— Spuneţi că era burlac? 

— Văduv. 

— Aţi auzit vreodată de unde era prima lui soţie? 

— Nu. Îmi amintesc ca mi-a spus odată că era de 
origine germană şi i-am văzut portretul. Era o femeie foarte 
frumoasă. A murit de febră tifoida, cu un an înainte de a-l 
cunoaşte eu pe Douglas. 


— Nu asociaţi trecutul său cu vreo regiune anume din 
America? 

— L-am auzit vorbind de Chicago. Cunoştea acel oraş 
foarte bine şi lucrase acolo. L-am auzit vorbind de districtele 
de cărbune şi de fier. A călătorit mult la vremea sa. 

— Făcea cumva politică? Această societate secretă 
avea vreo legătură cu politica? 

— Nu, nici nu-i păsa de politică. 

— Nu aveţi niciun motiv să credeţi că era un ucigaş? 

— Din contră, chiar nu am întâlnit om. mai cinstit în 
viaţa mea. 

— Era ceva curios în legătură cu viaţa sa din California? 

— Cel mai mult îi plăcea să lucreze la mina noastră din 
munţi. Nu s-ar fi dus în locuri aglomerate dacă nu era 
neapărat necesar. De aceea cred că cineva era pe urmele lui. 
Apoi, când a plecat atât de brusc în Europa, m-am convins că 
aşa era. Cred că a fost avertizat cumva. La o săptămână după 
plecarea lui, o duzină de oameni întrebau de el. 

— Ce fel de oameni? 

— Păreau puternici şi duri. Au venit la mină şi voiau să 
ştie unde era. Le-am spus că era plecat în Europa şi că nu 
ştiam unde să-l găsesc. Nu îi voiau binele — era foarte uşor 
de văzut asta. 

— Oamenii aceia erau americani — californie ni? 

— Ei bine, nu ştiu dacă erau californieni. Dar sigur erau 
americani. Însă nu erau mineri. Nu ştiu ce erau, dar m-am 
bucurat să-i văd plecând, 

— Asta era acum şase ani? 

— Aproape şapte. 

— Şi mai sunt cei cinci ani cât aţi fost împreună în 
California, deci povestea asta durează de vreo unsprezece 
ani, cel puţin? 

— Aşa este. 

— Trebuie să fie o răfuială foarte gravă dacă este 
păstrată atât de mult timp. Punctul ei de pornire trebuie să fie 
la fel de grav. 

— Cred ca i-a umbrit toată viaţa. Nu i-a ieşit niciodată 
cu totul din minte. 

— Dar dacă omul ştia că este în asemenea pericol, nu 
credeţi că ar fi cerut poliţiei să-l apere? 


— Poate că era un pericol de care nu putea fi protejat. E 
ceva ce trebuie să ştiţi. El umbla mereu înarmat. Pistolul său 
era mereu în buzunar. Dar, din nefericire, noaptea trecută, 
când a ieşit din dormitor, era în halatul de noapte. Din 
moment ce podul era ridicat, s-a gândit probabil că era în 
siguranţă. 

— Nu sunt lămurit în legătură cu aceste date, spuse 
MacDonald. Sunt aproape şase ani de când Douglas a plecat 
din California. Aţi sosit aici în anul următor, nu-i aşa? 

— Aşa este. 

— lar el era căsătorit de cinci ani. Trebuie să vă fi întors 
chiar în jurul datei căsătoriei lui. 

— Cu o lună înainte. Am fost cavalerul lui de onoare. 

— Aţi cunoscut-o pe doamna Douglas înainte de 
căsătorie? 

— Nu, nu am cunoscut-o. Fusesem plecat din Anglia de 
zece ani. 

— Dar aţi văzut-o mult de atunci şi până acum... 

Barker se uită tăios la detectiv. 

— L-am văzut mult pe el, răspunse. Dacă am văzut-o pe 
ea, este pentru că nu poţi vizita un bărbat fără a-i cunoaşte 
soţia. Dacă vă imaginaţi că este vreo legătură... 

— Nu-mi imaginez nimic, domnule Barker. Este de 
datoria mea să pun toate întrebările care pot avea vreo 
însemnătate asupra cazului. Nu am vrut să vă jignesc. 

— Unele întrebări sunt de-a dreptul jignitoare, răspunse 
Barker furios. 

— Vrem numai informaţii. Este în interesul 
dumneavoastră şi al celorlalţi ca totul să fie clarificat. Domnul 
Douglas era total de acord cu prietenia dumneavoastră cu 
soţia sa? 

Barker deveni palid, iar mâinile sale mari şi puternice 
fură lovite convulsiv una de cealaltă. 

— Nu aveţi dreptul să puneţi asemenea întrebări!, 
strigă el. Ce legătură au toate astea cu ceea ce investigaţi 
dumneavoastră? 

— Sunt nevoit să repet întrebarea. 

— Ei bine, refuz să răspund. 

— Puteţi refuza să răspundeţi, dar trebuie sa ştiţi că 
refuzul dumneavoastră poate fi considerat un răspuns, căci 


nu aţi 
refuza daca nu ati avea ceva de ascuns. 

Barker stătu câteva clipe tăcut, cu figura dură şi cu 
sprâncenele negre încruntate, într-o gândire adâncă. Apoi îşi 
ridică privirea, zâmbi şi spuse: 

— Ei bine, domnilor, probabil nu vă faceţi decât datoria, 
iar eu nu am dreptul să vă împiedic. Vă rog doar sa nu o 
împovăraţi pe doamna Douglas cu acest aspect, oricum are 
destule probleme acum. Vă pot spune că Douglas avea un 
singur defect, şi acesta era gelozia. Era apropiat de mine — 
nimeni nu ar putea ţine mai mult la un prieten decât ţinea el 
la mine. Şi era devotat soţiei sale. Îi plăcea foarte mult ca eu 
să vin aici şi mereu trimitea după mine. Şi totuşi, dacă 
vorbeam cu soţia lui sau dacă părea că există vreo urmă de 
simpatie între noi, un val de gelozie trecea peste el şi într-un 
moment sărea calul spunând cele mai năstruşnice lucruri. Nu 
o dată am jurat să nu mai vin aici, din acest motiv, dar apoi 
îmi scria scrisori atât de rugătoare şi pocăite că nu puteam să 
nu vin. Dar, vă spun sincer, domnilor, şi vă rog să mă credeţi, 
că niciun om nu poate avea o soţie mai iubitoare şi mai 
credincioasă — şi, de asemenea, niciun prieten nu poate fi 
mai loial ca mine însumi. 

Vorbise cu fervoare şi sentimental, totuşi inspectorul 
MacDonald nu putea renunţa la subiect. 

— Ştiţi, continuă el, că verighetă victimei a fost luată de 
pe deget? 

— Aşa se pare, răspunse Barker. 

— Ce vreţi să spuneţi prin „se pare“? E un fapt ştiut. 

Omul păru nelămurit şi indecis. 

— Când am spus „se pare” m-am gândit că ar fi putut 
să-şi dea verigheta jos chiar el. 

— Simplul fapt că verigheta lipseşte, indiferent cine a 
dat-o jos, ar fi un indiciu, nu-i aşa, că între tragedie şi 
căsătorie există o legătură?! 

Barker dădu din umerii lui laţi. 

— Nu mă pot pripi să spun ce înseamnă, răspunse el. 
Dar dacă vreţi să insinuaţi că s-ar referi într-un fel la onoarea 
acestei doamne — ochii lui scăpărară pentru o clipă, apoi cu 
un efort vizibil îşi recăpătă controlul asupra propriilor 
sentimente —, ei bine, sunteţi pe o pistă greşită. 


— Nu cred că mai am ce să vă întreb deocamdată, 
încheie rece MacDonald, 

— Încă un mic amănunt, interveni Sherlock Holmes. 
Când aţi intrat în cameră, era o singură lumânare aprinsă pe 
masa, nu-i aşa? 

— Da, aşa este. 

— Şi la lumina ei aţi văzut tragicul accident care se 
produsese. 

— Exact. 

— Aţi sunat imediat după ajutor? 

— Da. 

— Şi a ajuns repede? 

— În aproximativ un minut, 

— Şi totuşi, când a ajuns aici, a găsit lumânarea stinsă 
şi lampa aprinsă. Pare ciudat... 

Din nou, Barker arătă câteva semne de indecizie. 

— Nu văd ce este ciudat, domnule Holmes, răspunse el 
după o pauză. Lumânarea lumina destul de prost. Primul meu 
gând a fost să găsesc o sursă de lumină mai bună. Lampa era 
pe masă, aşa că am aprins-o. 

— Şi aţi stins lumânarea? 

— Exact. 

Holmes nu mai puse nicio întrebare, iar Barker, 
aruncându-şi privirea de la unul la celălalt, privire care, după 
mine, avea ceva sfidător, se întoarse şi ieşi din cameră. 

Inspectorul MacDonald trimisese un bilet în care 
menţiona că o va vizita pe doamna Douglas în camera ei, dar 
ea răspunsese că va cobori în sufragerie. Intră o femeie 
înaltă, de vreo treizeci de ani, rezervată şi controlată în cel 
mai înalt grad, foarte diferită de imaginea tragică a unei 
femei profund tulburate pe care mi-o făcusem eu. E adevărat 
că faţa ei era palidă şi trasă, ca a unei persoane care a suferit 
un şoc teribil; dar comportamentul îi era studiat, iar mâinile 
cu forme frumoase, aşezate pe marginea mesei, nu tremurau 
mai mult decât ale mele. Privirea ei tristă şi rugătoare trecea 
de la o persoană la alta cu o expresie curioasă. Privirea 
aceasta întrebătoare se transformă brusc în vorbire directă. 

— Aţi descoperit ceva până acum?, întreba ea. 

Mi-am imaginat eu oare sau era un ton de frică mai 
mult decât de speranţă în întrebarea ei? 


— Am luat toate măsurile posibile, doamnă Douglas, 
răspunse inspectorul. Puteţi fi sigură că nimic nu va fi 
neglijat, 

— Nu economisiţi banii, spuse ea pe un ton egal, timid. 
Doresc să se facă toate eforturile posibile. 

— Poate ne puteţi spune ceva ce ar putea arunca o 
lumină asupra cazului. 

— Mă tem că nu pot, dar tot ce ştiu este la dispoziţia 
dumneavoastră. 

— Am aflat de la domnul Cecil Barker că nu aţi văzut... 
că nu aţi fost în camera în care s-a produs tragedia? 

— Nu, dânsul m-a întors din drum, pe scări. M-a 
implorat să mă duc în camera mea. 

— Aşa este. Aţi auzit împuşcătura şi aţi venit imediat 
jos. 

— Mi-am luat halatul şi am coborât. 

— La cât timp după ce aţi auzit împuşcătura aţi fost 
oprită pe scări de domnul Barker? 

— Probabil câteva minute, E greu să-ţi dai seama de 
scurgerea timpului în asemenea momente. M-a rugat să nu 
merg mai departe. M-a asigurat că nu puteam face nimic. 
Apoi, doamna Allen, menajera, m-a condus înapoi pe scări. 
Totul se întâmpla ca într-un coşmar. 

— Ne puteţi spune de cât timp coborâse soţul 
dumneavoastră când aţi auzit împuşcătura? 

— Nu, nu-mi dau seama. A plecat din vestiar şi nu am 
auzit când a coborât. Făcea înconjurul casei în fiecare seară, 
căci se temea de incendii. E singurul lucru de care ştiu că se 
temea. 

— Exact la asta voiam să ajung, doamnă Douglas. L-aţi 
cunoscut pe soţul dumneavoastră de-abia când a venit în 
Anglia, nu-i aşa? 

— Da, suntem căsătoriţi de cinci ani. 

— L-aţi auzit vreodată vorbind de ceva ce se întâmplase 
în America şi l-ar fi. putut pune în pericol? 

Doamna Douglas se gândi îndelung până să răspundă. 

— Da, murmură ea într-un final. Am avut mereu 
impresia că asupra lui plana pericolul. Dar nu voia să disciite 
cu mine despre asta. Şi nu că nu ar fi avut încredere în mine 
— împărtăşeam cea mai completă şi încrezătoare iubire —, 


dar nu voia să mă neliniştească cu nimic. Credea că m-ar fi 
preocupat prea mult, de aceea nu-mi spunea nimic. 

— Atunci, cum aţi aflat? 

Faţa doamnei Douglas fu luminată de un zâmbet. 

— Oare poate un soţ să aibă secrete pe care să le 
ascundă toată viaţa, iar soţia sa iubitoare să nu bănuiască 
nimic? Mi-am dat seama după refuzul lui de a vorbi despre 
unele episoade din viaţa lui în America. După unele măsuri de 
siguranţă pe care le lua. După unele cuvinte care îi scăpau. 
Eram convinsă că avea duşmani foarte puternici, pe care îi 
credea pe urmele lui, şi era mereu atent în privinţa lor. Eram 
atât de sigură de acest lucru, încât ani de zile eram îngrozită 
dacă venea acasă mai târziu decât trebuia. 

—Vă pot întreba, interveni Holmes, care erau acele 
cuvinte 
care v-au atras atenţia? 

— Valea terorii, răspunse doamna Douglas. Aceasta era 
o expresie pe care o folosea când îl întrebam. „Am fost în 
Valea terorii. Şi încă nu am ieşit de acolo.“ „Şi nu vom ieşi 
niciodată de acolo?“, l-am întrebat când l-am văzut mai serios 
ca de obicei. „Câteodată am impresia că nu“, mi-a răspuns. 

— L-aţi întrebat la ce se referea cu Valea terorii? 

— L-am întrebat; dar faţa lui devenea foarte gravă şi 
dădea din cap. „E destul de rău că unul dintre noi a fost 
acolo, în umbra ei“, răspundea el. „Mă rog la Dumnezeu să nu 
aibă vreo influenţă asupra ta!“ Era o vale reală, în care 
locuise el şi în care i se întâmplase un lucru teribil, sunt 
sigură de asta; dar mai mult nu vă pot spune. 

— Şi nu a adus niciodată în discuţie vreun nume? 

— Ba da, delira odată din cauza febrei, acum trei ani, 
când a avut accidentul de vânătoare. Îmi amintesc că atunci 
era un nume care stăruia pe buzele lui. Îl rostea furios şi cu 
un soi de oroare. McGinty era numele — bodymasterul!€ 
McGinty. Când şi-a revenit, l-am întrebat cine era 
bodymasterul McGinty şi peste al cui trup era stăpân. 
„Niciodată peste al meu, slavă Domnului!”, răspunsese 
râzând şi asta a fost tot ce am putut scoate de la el. Dar 


1 Preşedintele unei loji masonice locale (Eminentul 
Ordin al Oamenilor Liberi). 


există o legătură între bodymasterul McGinty şi Valea terorii. 

— Mai este ceva, adăugă inspectorul MacDonald. L-aţi 
cunoscut pe domnul Douglas într-o pensiune din Londra, nu-i 
aşa, şi acolo v-aţi logodit? A fost ceva romantic sau ceva 
misterios, secret, legat de nuntă? 

— A fost romantic, întotdeauna e ceva romantic. Nu a 
fost nimic misterios. 

— Nu a avut niciun concurent? 

— Nu, eram chiar liberă. 

— Aţi auzit, desigur, că i-a fost luata verigheta. Vă 
sugerează ceva acest lucru? Presupunând că un duşman de- 
al lui, din viaţa trecută, a comis această crima, ce motiv ar fi 
avut să-i ia verigheta? 

Pe moment aş fi. putut jura că o urmă de zâmbet 
trecuse pe faţa femeii. 

— Chiar nu pot spune, răspunse ea. Este într-adevăr 
ceva neobişnuit. 

— Atunci nu vă mai reținem şi ne cerem scuze pentru a 
vă fi pus în această situaţie într-un astfel de moment, spuse 
inspectorul, Mai sunt şi alte detalii, dar vă vom contacta 
atunci când va fi necesar. 

S-a ridicat şi din nou mi-am dat seama de acea privire 
rapidă şi întrebătoare cu care ne privise la început. „Ce 
impresie v-a făcut declaraţia mea?“, părea că întreabă. Apoi, 
salutând, ieşi din camera. 

— E o femeie frumoasă — o femeie foarte frumoasă, 
spuse MacDonald gânditor după ce uşa se închise în urma ei. 
Acest Barker trebuie să fi petrecut mult timp pe aici. E un 
bărbat care poate părea atrăgător unei femei. Recunoaşte că 
mortul era gelos şi poate că el ştie cel mai bine motivele 
pentru care era gelos, Apoi, mai e verigheta. Omul care 
scoate verigheta de pe degetul mortului. Ce spuneţi de asta, 
domnule Holmes? 

Prietenul meu stătuse cu capul în palme, cufundat în 
cele mai adânci gânduri. Acum se ridică şi sună din clopoțel. 

— Ames, întrebă el când majordomul intră, unde este 
domnul Cecil Barker acum? 

— Să văd, domnule. 

Se întoarse în câteva clipe spunând că Barker era în 
gradină. 


— Îţi aminteşti, Ames, cu ce era încălţat domnul Barker 
aseară, când eraţi în birou? 

— Da, domnule Holmes. Era încălţat cu papucii de 
noapte. l-am adus ghetele când a plecat la poliţie. 

— Unde sunt papucii acum? 

— Sunt încă sub scaunul din hol. 

— Prea bine, Ames. Este, desigur, important să ştim 
care sunt urmele domnului Barker şi care sunt din afară. 

— Da, domnule. Pot chiar să spun că am observat că 
papucii erau pătaţi de sânge — ca şi ai mei, de altfel. 

— E destul de normal, având în vedere în ce stare e 
camera. Foarte bine, Ames, vom suna dacă vom avea nevoie 
de tine. 

Câteva minute mai târziu eram în birou. Holmes 
adusese papucii de noapte din hol. Aşa cum observase şi 
Ames, ambele tălpi erau pline de sânge. 

— Straniu!, exclamă Holmes stând în lumina ferestrei şi 
examinându-i atent. Foarte straniu, într-adevăr! 

Cu o mişcare rapidă, de felină, pusese papucul pe pata 
de sânge de pe pervaz. Corespundea perfect. Zâmbi în linişte 
colegilor. 

Inspectorul era transfigurat de nerăbdare. Accentul său 
nativ suna ca un bat frecat de ceva metalic. 

— Ei, izbucni el, nu e nicio îndoială! Barker a marcat 
chiar el fereastra. E mult mai lată decât orice urmă de 
bocanc. Îmi amintesc că aţi spus ceva de un picior lat şi 
orientat spre exterior, şi iată şi explicaţia. Dar care este 
schema, domnule Holmes — care e schema? 

— Care e schema?, repetă prietenul meu gânditor. 

White Mason jubila şi îşi freca mâinile cu satisfacția 
profesionistului. 

— Am spus eu că-ţi taie respiraţia, strigă el, şi chiar îţi 
ia respiraţia! 


6 
Răsare o lumină 


Cei trei detectivi aveau multe detalii de pus la punct; 
aşa că m-am întors singur la cămăruţa noastră de la han. Dar, 
înainte de asta, m-am plimbat puţin prin grădina veche din 
faţa casei, Şiruri de arbuşti tunşi în forme stranii o 
împrejmuiau, înăuntru era o mică pajişte cu un cadran solar în 
mijloc, dând o impresie atât de liniştitoare şi plăcută pentru 
psihicul meu iritat. 

În acea atmosferă adânc odihnitoare puteai uita sau îţi 
puteai aminti ca dintr-un coşmar fantastic acel birou 
întunecat, cu silueta însângerată întinsă pe podea. Şi totuşi, 
plimbându-mă prin împrejurimi şi încercând să îmi înec 
sufletul în acel balsam mângâietor, se petrecu un incident 
ciudat, ce mă aduse din nou cu gândul la tragedie şi îmi 
produse o impresie sinistră. 

Aşa cum am spus, grădina era înconjurată de arbuşti. La 
capătul cel mai îndepărtat de casă se îndeseau, formând un 
gard continuu. Dincolo de gard, apărată de privirea oricui ar 
fi. venit dinspre casă, era o bancă de piatră. Apropiindu-mă 
de acel loc, am auzit nişte voci, o remarcă pe un ton adânc, 
de bărbat, căreia îi răspunse râsul vesel al unei femei. 

O clipă mai târziu ocolisem capătul gardului viu şi 
privirea îmi era aţintită asupra doamnei Douglas şi a lui 
Barker, înainte ca ei să-şi dea seama de prezenţa mea. Felul 
în care arăta ea m-a şocat. In salon fusese reţinută şi 
discreta. Acum, orice urmă de durere îi dispăruse de pe faţă. 
In ochi îi strălucea pofta de viaţă şi avea o expresie încă 
amuzată de remarca prietenului. Acesta stătea aplecat în 
faţă, cu mâinile lipite şi coatele pe genunchi, cu un zâmbet în 
loc de răspuns pe faţa îndrăzneață şi frumoasă. Într-o clipă — 
totuşi prea târziu — şi-au reluat măştile solemne când le-am 
apărut în faţă. Schimbară câteva cuvinte grăbite, apoi Barker 
se ridică şi veni spre mine. 

—Scuzaţi-mă, domnule, spuse el, sunteţi doctorul 
Watson? 

M-am înclinat cu o răceală care arăta, îndrăznesc să 
spun, foarte clar impresia pe care mi-o produseseră. 

— Ne-am gândit că sunteţi dumneavoastră, căci 


prietenia cu domnul Holmes este atât de bine cunoscută. V- 
ar deranja dacă aţi veni lângă doamna Douglas pentru a 
vorbi o clipă? 

L-am urmat cu o expresie dura. Cu ochii minţii vedeam 
foarte clar acel trup zdrobit pe podea. Şi iată că, la câteva 
ore de la tragedie, soţia şi cel mai bun prieten al victimei 
râdeau împreună în nişte tufişuri din grădina ce-i aparținuse 
victimei. Am salutat-o rezervat pe doamnă. În salon fusesem 
îndurerat alături de durerea ei. Acum îi întâlneam zâmbetul 
rugător şi o privire ce nu indica niciun răspuns. 

— Mă tem că mă credeţi aspră şi fără inimă, începu ea. 

Am ridicat din umeri. 

— Nu e treaba mea, am răspuns. 

— Poate într-o zi mă veţi înţelege. Dacă v-aţi da 
seama... 

— Nu e nevoie ca doctorul Watson să-şi dea seama, 
interveni Barker repede. Aşa cum a spus chiar dânsul, nu 
este treaba lui. 

— Exact, am spus. Aşa că vă rog să-mi permiteţi să îmi 
continui plimbarea. 

— Un moment, domnule Watson!, strigă femeia cu o 
voce rugătoare. Am o întrebare la care sunteţi persoana cea 
mai îndreptăţită să răspundă şi poate însemna foarte mult 
pentru mine. Îl cunoaşteţi cel mai bine pe domnul Holmes şi 
relaţiile sale cu poliţia. Presupunând că o situaţie îi este 
prezentată în mod confidenţial, este absolut necesar să fie 
transmisă şi detectivilor? 

— Da, asta este întrebarea, adăugă Barker nerăbdător. 
Este pe cont propriu sau în legătură cu poliţia? 

— Nu cred că sunt în măsură să discut aşa ceva. 

— Va rog, vă implor să fiţi, domnule Watson! Vă asigur 
că ne veţi fi. de mare ajutor — îmi veţi fi de mare ajutor... 

Avea atât de multă sinceritate în voce încât pentru o 
clipă am uitat de uşurinţa ei şi am fost înclinat să-i 
îndeplinesc dorinţa. 

— Domnul Holmes este detectiv independent, am zis. 
Este propriul stăpân şi va acţiona după cum îi dictează 
conştiinţa, în acelaşi timp, este foarte loial oficialilor care 
lucrează la acelaşi caz şi nu le-ar ascunde nimic din ceea ce 
ar putea să-l aducă pe criminal în faţa justiţiei. Mai mult decât 


atât nu vă pot spune şi va trebui să vorbiţi chiar cu dânsul 
dacă doriţi mai multe informaţii. 

Spunând acestea, mi-am ridicat pălăria şi am plecat în 
drumul meu, lăsându-i încă aşezaţi pe banca de piatră din 
spatele gardului viu. M-am uitat în urmă, ocolind marginea 
gardului, şi am văzut că încă vorbeau concentrați şi, după 
cum se uitau după mine, era clar că interviul nostru era 
subiectul discuţiei. 

— Nu am nevoie de confidenţele lor, spuse Holmes când 
i-am povestit ce se întâmplase. 

Işi petrecuse întreaga după-amiază la Casa Manor 
consultându-se cu cei doi colegi ai săi şi se întorsese în jur de 
ora cinci cu o poftă imensă pentru ceaiul pe care tocmai îl 
comandasem. 

— Fără  confidenţe, Watson; căci sunt foarte 
neconvenabile dacă se ajunge la o arestare pentru 
conspirație şi crimă. 

— Crezi că se va ajunge la asta? 

Era în cea mai veselă şi plăcută dispoziţie. 

— Dragul meu Watson, după ce voi fi terminat şi al 
patrulea ou, te voi pune la curent cu întreaga situaţie. Nu 
spun că i-am fi dat de cap — departe de aşa ceva —, dar când 
vom fi găsit haltera care lipseşte... 

— Haltera?! 

— Vai, Watson, e posibil să nu-ţi fi dat seama că întregul 
caz depinde de haltera lipsă? Ei, ei, nu trebuie să te 
descurajezi; între noi fie vorba, cred că nici inspectorul Mac, 
nici excelentul profesionist local nu şi-au dat seama de 
importanţa majoră a acestui incident. O singură halteră, 
Watson! Gândeşte-te la un atlet cu o singură halteră! 
Imaginează-ţi dezvoltarea unilaterală, pericolul unei coloane 
vertebrale deplasate. Şocant, Watson, şocant! 

Mânca cu gura plină, iar ochii îi străluceau răutăcios 
observându-mi încurcătura intelectuală. Simpla vedere a 
apetitului său excelent era o asigurare a succesului, căci îmi 
aminteam foarte clar zilele şi nopţile fără niciun gând legat 
de mâncare, în care mintea sa confuză se enerva din cauza 
vreunei probleme, iar trăsăturile sale ascuţite şi nerăbdătoare 
deveneau mai atenuate datorită ascetismului concentrării 
mentale complete. Într-un final îşi aprinse pipa şi, stând lângă 


şemineul hanului din acel sat vechi, începu să vorbească rar, 
fără noimă, despre caz, părând că mai degrabă gândea cu 
voce tare, nu că afirma ceva clar. 

— O minciună, Watson — măreaţă, colosală, forţată, 
bine ticluită —, asta avem în faţă. Acesta este punctul nostru 
de plecare, întreaga poveste spusă de Barker este o 
minciună. Dar povestea lui Barker. este în concordanţă cu cea 
a doamnei Douglas. Aşadar, şi dânsa minte. Amândoi mint, 
într-o conspirație. lar noi trebuie să rezolvăm problema. De ce 
mint şi care este adevărul pe care încearcă din răsputeri să-l 
ascundă? Hai să încercăm, Watson, noi doi, să vedem dacă 
putem vedea în spatele minciunii şi reconstrui adevărul. De 
unde ştiu că mint? Pentru că este o invenţie stângace, care 
pur şi simplu nu poate fi. adevărată. Gândeşte-te! Conform 
relatărilor pe care le-am auzit, asasinul a avut mai puţin de 
un minut de la comiterea crimei să ia verigheta — care era în 
spatele altui inel — de pe degetul victimei, să pună la loc 
celălalt inel — ceva ce victima nu ar fi făcut în ruptul capului 
— şi să lase acel cartonaş ciudat lângă cadavru. Eu cred că 
aşa ceva e imposibil. M-ai putea contrazice, dar am o 
impresie prea bună despre judecata ta, Watson, încât să cred 
că ai face aşa ceva, că inelul a fost dat jos înainte ca omul să 
fie ucis. Faptul că lumânarea a ars un timp foarte scurt arată 
că întrevederea nu a fost de lungă durată. Era Douglas, după 
ce am auzit atâtea despre caracterul lui neînfricat, genul de 
om care să renunţe la verighetă în mod atât de neaşteptat 
sau putem concepe că ar fi renunţat în orice mod? Nu, nu, 
Watson, criminalul a fost singur cu victima pentru ceva timp, 
cu lampa aprinsă. De asta nu mă îndoiesc deloc. Dar focul de 
armă a fost, aparent, cauza morţii. Deci trebuie să fi fost tras 
mai înainte decât ni s-a spus nouă. Dar acesta nu era un lucru 
în privinţa căruia să te poţi înşela. Aşadar, avem de-a face cu 
o conspirație din partea celor două persoane care au auzit 
împuşcătura — Barker şi doamna Douglas. Şi cum, peste 
toate astea, după cum am arătat şi poliţiei, pata de sânge de 
pe pervaz a fost făcută de Barker pentru a ne induce în 
eroare, totul se întoarce împotriva lui. Acum trebuie să ne 
întrebăm la ce oră s-a comis, de fapt, crima. Până la zece şi 
jumătate, servitorii erau prin casă; deci sigur nu a fost înainte 
de acea oră. La unsprezece fără un sfert, toţi se duseseră la 


culcare, în afară de Ames, care era în cămară. Am făcut 
câteva experimente după-amiaza asta, după ce ai plecat, şi 
am ajuns la concluzia că niciun sunet pe care MacDonald l-a 
făcut în birou nu se aude până în cămară când toate uşile 
sunt închise. Din camera menajerei este însă altceva. Nu este 
atât de departe în lungul holului, iar dinăuntru am putut auzi 
o voce destul de tare ce venea din birou. Zgomotul unei puşti 
e oarecum amortizat când se trage la distanţă mică, aşa cum 
a fost, negreşit, cazul aici. Nu ar fi. foarte zgomotos totuşi — 
în liniştea nopţii ar fi trebuit să ajungă până la camera 
doamnei Allen. Dânsa este, după cum ne-a spus, cam surdă, 
însă ne-a declarat că a auzit o uşă trântită cam cu o jumătate 
de oră înainte de alarmă. Asta înseamnă unsprezece fără un 
sfert. Nu mă îndoiesc că ceea ce a auzit a fost împuşcătura şi 
că acesta a fost adevăratul moment al crimei. Dacă este aşa, 
trebuie să ne dăm seama ce au făcut Barker şi doamna 
Douglas, presupunând că nu ei au comis crima, de la 
unsprezece fără un sfert, când sunetul împuşcăturii i-a adus 
jos, până la unsprezece şi un sfert, când au sunat din clopoțel 
şi s-au adunat servitorii. Ce au făcut şi de ce nu au dat 
alarma imediat? Aceasta e întrebarea pe care o avem în faţă 
şi când îi vom găsi răspuns vom fi făcut ceva progrese în 
rezolvarea acestei probleme. 

— Şi eu sunt convins că există o înţelegere între ei doi, 
am adăugat. Eu cred că femeia aceasta este o fiinţă fără 
inimă din moment ce putea râde la auzul unei glume la 
câteva ore după moartea soţului ei. 

— Exact. Nu străluceşte ca soţie nici în relatarea pe 
care a făcut-o. După cum ştii, Watson, nu sunt un mare 
admirator al femeilor, dar experienţa mea de viaţă m-a 
învăţat că sunt puţine acele soţii care îşi respectă soţul şi 
care ar fi convinse de simplele cuvinte ale unui bărbat să nu 
se duca la cadavrul soţului. Dacă mă voi căsători vreodată, 
Watson, sper să-i trezesc soţiei mele un sentiment care să o 
facă greu de dat deoparte de un străin când cadavrul meu 
zace la câţiva metri de ea. Totul a fost prost pus în scenă; 
căci şi cei mai puţin meticuloşi detectivi ar fi. fost uimiţi de 
absenţa lamentării tipic feminine. Chiar dacă nu ar fi fost 
asta, incidentul în sine mi-ar fi sugerat o conspirație. 

— Crezi deci că domnul Barker şi doamna Douglas sunt 


vinovaţi de crimă? 

— E ceva tranşant în întrebările tale, Watson, răspunse 
Holmes arătând cu pipa spre mine. Vin ca nişte gloanţe. Dacă 
vrei să sugerezi că doamna Douglas şi Barker cunosc 
adevărul despre criminal, dar îl ascund împreună, atunci îţi 
răspund din toată inima. Sunt convins că aşa este. Dar 
supoziţia ta legată de crimă nu este la fel de clară. Să ne 
gândim o clipă la neconcordanţele care ar putea apărea. 

— Vom presupune că cei doi sunt uniţi printr-o iubire 
vinovată şi că au decis să-l elimine pe omul care le stătea în 
cale. Este o ipoteză vagă; căci întrebările discrete adresate 
servitorilor nu au susţinut-o în niciun fel. Din contră, există 
dovezi clare că cei doi soţi erau foarte ataşaţi unul de 
celălalt. 

— Sunt sigur că aşa ceva nu poate fi adevărat, am zis, 
gândindu-mă la faţa frumoasă şi zâmbitoare din grădină. 

— Cel puţin dădeau această impresie. Oricum, să 
presupunem că formează un cuplu foarte şiret, care înşală pe 
toată lumea în privinţa acestui aspect şi conspiră să-l ucidă 
pe soţ. Din întâmplare, acesta este ameninţat de un pericol... 

— Asta ştim tot din declaraţiile lor. 

Holmes se uită gânditor la mine. 

— Înţeleg, Watson. Mergi de la început pe ideea că tot 
ce spun cei doi este fals. După părerea ta, nu au existat 
niciodată niciun pericol ascuns, nicio societate secretă, nicio 
Vale a terorii, niciun stăpân Cutare, nici nimic altceva. Eh, eo 
generalizare cam pripită. Să vedem la ce ne conduce. Cei doi 
inventează povestea asta pentru a explica o crimă. Apoi 
continuă înşelătoria lăsând acea bicicletă în parc, drept 
dovadă a existenţei unui om din exterior. Şi pata de pe 
pervaz susţine această idee. La fel cartonaşul de lângă 
cadavru, care se poate să fi fost scris chiar în casă. Toate 
astea susţin ipoteza ta, Watson. Dar ajungem şi la părţile 
spinoase, murdare, inflexibile, care nu o susţin. De ce o armă 
tăiată şi de ce una americană? Cum au putut fi atât de 
convinşi că zgomotul nu va aduce pe cineva prin preajmă? ŞI 
aşa, a fost pură întâmplare faptul că doamna Allen nu a mers 
să vadă ce era cu uşa trântită. De ce a făcut cuplul vinovat 
toate astea, Watson? 

— Mărturisesc că nu îmi explic. 


— Pe de altă parte, dacă o soţie împreuna cu amantul ei 
decid sa-şi omoare soţul şi prietenul, îşi vor trăda ei crima 
luându-i mortului verigheta? Ţi se pare probabil, Watson? 

— Nu, nu mi se pare. 

— În plus, dacă le-ar fi trecut prin cap să ascundă o 
bicicletă afară, ar fi făcut acest lucru dacă şi cel mai 
nepriceput detectiv ar fi spus că este o capcană, căci de 
bicicletă are nevoie, în primul rând, cineva care vrea să fugă. 

— Nu am nicio explicaţie pentru toate astea. 

— Totuşi, nu ar trebui să existe nicio combinaţie de 
evenimente pentru care inteligenţa noastră să nu găsească o 
explicaţie. Simplă ca un exerciţiu mental, fără pretenţia că ar 
fi adevărată. Dă-mi voie să-ţi indic o direcţie de gândire. 
Recunosc, este pur imaginativă; dar cât de des nu este 
imaginaţia sursa adevărului? Vom presupune că exista un 
secret vinovat, foarte ruşinos în viaţa lui Douglas. Acest fapt 
duce la uciderea sa de către o persoană, presupusă din afară, 
care caută să se răzbune. Această persoană, pentru un motiv 
anume, pe care recunosc că nu-l pot înţelege, ia verigheta 
victimei. Răzbunarea poate data din perioada primei căsnicii 
a victimei, iar verigheta ar fi putut fi luată dintr-un asemenea 
motiv, înainte ca asasinul să fugă, Barker şi soţia au ajuns în 
cameră. Criminalul i-a convins că orice încercare de a-l reţine 
ar duce la izbucnirea unui scandal. Au aderat la această idee 
şi l-au lăsat să plece. Pentru asta chiar au coborât podul, 
operaţiune destul de silenţioasă, şi apoi l-au ridicat din nou. 
Omul a scăpat şi, din cine ştie ce motiv, a considerat că este 
mai sigur pe jos decât pe bicicletă. Aşa că a lăsat-o într-un loc 
unde nu avea să fie descoperită decât după ce el era în 
siguranţă. Până aici ne aflăm în limitele posibilului, nu-i aşa? 

— Ei bine, este posibil, fără îndoială, am răspuns puţin 
rezervat. 

— Trebuie să avem în vedere, Watson, că, indiferent ce 
s-a întâmplat, este ceva chiar extraordinar. Acum sa 
continuăm cu cazul nostru ipotetic: cuplul — nu neapărat unul 
vinovat — realizează, după plecarea criminalului, că s-a pus 
într-o situaţie în care este dificil să demonstreze că nu ei au 
comis crima şi că nici nu au fost complici la ea. Au analizat 
apoi situaţia, destul de stângaci, dar rapid. Semnul a fost pus 
pe pervaz de papucul murdar de sânge al lui Barker pentru a 


sugera că asasinul a fugit pe fereastră. Cei doi sunt deci 
singurii care au auzit împuşcătura; aşa că au dat alarma, cum 
ar fi făcut-o în mod normal, dar la o jumătate de oră după 
eveniment. 

— Şi cum vrei sa demonstraţii toate astea? 

— Ei bine, dacă a fost vorba de un străin, el poate fi 
găsit şi arestat. Aceasta ar fi cea mai eficientă metodă. Dar 
dacă nu, resursele ştiinţei nu sunt nici pe departe epuizate. 
Cred că o seara petrecută de unul singur în birou m-ar ajuta 
enorm. 

— O seară singur! 

— Mă gândesc să plec chiar acum. Am discutat cu 
stimabilul Ames, care nu e deloc ataşat de Barker. Voi sta în 
acea cameră să văd dacă atmosfera mă inspiră în vreun fel. 
Cred în geniul locului. Zâmbeşti, prietene Watson. Ei, mai 
vedem... Apropo, ai la tine umbrela aceea mare a ta, nu? 

— E aici. 

— O s-o împrumut, dacă îmi permiti. 

— Desigur — dar ce armă ţi-ai găsit! Dacă este vreun 
pericol... 

— Nimic deosebit, dragul meu Watson, altfel ţi-aş cere 
ajutorul. Dar o să-ţi iau umbrela. Acum aştept întoarcerea 
colegilor mei de la Tunbridge Wells, unde s-au dus pentru a 
încerca să găsească proprietarul bicicletei. 

Se înserase deja când inspectorul MacDonald şi White 
Mason se întoarseră din expediţie; veniră anunțând mari 
succese în cadrul investigaţiei. 

— Recunosc că am avut îndoieli că ar exista o persoană 
din afară, zise MacDonald, dar e altceva acum. Am identificat 
bicicleta şi avem şi o descriere a omului nostru; este un pas 
imens. 

— Îmi pare că e începutul sfârşitului!, exclamă Holmes. 
Vă felicit pe amândoi din toata inima. 

— Ei bine, am pornit de la faptul că domnul Douglas a 
părut deranjat chiar cu o zi înainte, când fusese la Tunbridge 
Wells. Acolo devenise conştient de pericol. Era deci clar că, 
dacă un om venise cu bicicleta, de la Tunbridge Wells venise. 
Am luat bicicleta cu noi şi am arătat-o la hoteluri. A fost 
identificată imediat de directorul de la „Eagle Commerciar” ca 
aparţinând unui bărbat pe nume Hargrave, care închiriase o 


cameră acolo în urmă cu două zile. Singurele lui obiecte erau 
această bicicletă şi o mică valiză. Se înregistrase ca venind 
din Londra, dar nu dăduse nicio adresa. Valiza era făcută în 
Londra, iar conţinutul era britanic; dar omul era american, 
fără îndoiala. 

— Ei, ei, spuse Holmes vesel, aţi făcut într-adevăr o 
treabă excelentă, în timp ce eu şi prietenul meu am stat şi am 
tot învârtit teorii. E o lecţie în a fi practic, domnule Mac. 

— Doar atât şi nimic mai mult, răspunse inspectorul 
satisfăcut. 

— Dar toate astea se potrivesc cu teoria 
dumneavoastră, am remarcat. 

— Poate că da, poate că nu. Dar să auzim şi restul, 
domnule Mac. Nu l-aţi putut identifica pe acel om? 

— Am avut atât de puţine indicii încât este evident că 
nu dorea să fie identificat. Nu erau niciun fel de acte sau 
scrisori, şi nici etichete pe haine. Pe masa din camera sa era 
o hartă pentru biciclişti a ținutului. Plecase din hotel pe 
bicicletă, după micul dejun de ieri, şi de atunci nu s-a mai 
auzit nimic de el până la venirea noastră. 

— Asta mă nelămureşte, domnule Holmes, spuse White 
Mason. Dacă nu voia să fie urmărit, era de aşteptat să se 
întoarcă la hotel ca un turist inofensiv. Dar, după câte se 
pare, ştia că dispariţia sa ar fi fost raportată de directorul 
hotelului şi pusă în legătură cu crima. 

— Asta era de aşteptat. Şi totuşi, până acum, 
inteligenţa i-a fost pusă în valoare, căci încă nu a fost prins. 
Dar despre descrierea lui ce ne puteţi spune? 

MacDonald se uita în carneţel. 

— lat-o, aşa cum ne-a fost furnizata. Se pare că nu prea 
i-au luat seama; totuşi, portarul, funcţionarul şi camerista au 
căzut de acord că toate cele scrise aici sunt suficiente. Era un 
bărbat înalt de vreo doi metri, de aproximativ cincizeci de ani, 
cu părul grizonat, cu o mustață gri, un nas curbat şi o faţă pe 
care toţi trei au descris-o ca aprigă şi chiar amenințătoare. 

— Ei bine, să îmi scuzaţi expresia, dar ar putea fi chiar 
descrierea lui Douglas, remarcă Holmes. Şi el avea în jur de 
cincizeci de ani, păr şi mustață gri, şi cam aceeaşi înălţime. 
Altceva aţi mai aflat? 

— Era îmbrăcat într-un costum gri-închis, cu o jachetă şi 


purta o pelerină scurtă, galbenă şi o şapcă. 

— Şi puşca? 

— Are cam o jumătate de metru lungime. Putea să 
încapă lejer în valiză. O putea purta înăuntrul pelerinei fără 
nicio problemă. 

— Şi cum credeţi că influenţează toate acestea cazul 
nostru? 

— Ei bine, domnule Holmes, spuse MacDonald, când îl 
vom prinde pe omul nostru — şi puteţi fi sigur că am transmis 
prin telegraf descrierea lui la nici cinci minute după ce am 
aflat-o —, vom fi mai în măsură să judecăm. Dar chiar şi aşa, 
am făcut suficienţi paşi înainte. Ştim că un american, numit 
Hargrave, a venit la Tunbridge Wells acum doua zile, cu o 
bicicletă şi o valiză, în cea din urmă avea o puşcă tăiată; deci 
a venit cu scopul precis de a comite o crimă. leri-dimineaţă a 
pornit spre locul respectiv pe bicicletă, cu arma ascunsă în 
pelerină. Nimeni nu l-a văzut venind, din câte ştim noi; dar nu 
era nevoie să treacă prin sat pentru a ajunge la porţile 
parcului, plus că sunt mulţi biciclişti pe drum. Probabil că 
imediat şi-a ascuns bicicleta printre ierburile în care a fost 
găsită şi poate că şi el a stat un timp acolo, cu ochii aţintiţi 
asupra casei, aşteptând ca domnul Douglas să iasă, E ciudat 
să foloseşti puşca înăuntru; dar el intenţionase să o 
folosească afară, unde are numeroase avantaje, căci ar fi fost 
imposibil să rateze cu ea, iar sunetul puştilor este atât de 
comun într-o zonă din Anglia în care se practică vânătoarea, 
încât nimeni nu ar fi băgat de seamă. 

— Totul e foarte clar, făcu Holmes. 

— Ei, dar domnul Douglas nu a apărut. Ce era să facă? 
Şi-a lăsat bicicleta şi s-a apropiat de casă în lumina 
amurgului. A găsit podul coborât şi pe nimeni în preajmă. Şi-a 
asumat riscul, intenţionând, desigur, să-şi ceară scuze dacă 
ar fi întâlnit pe cineva. Dar nu a întâlnit pe nimeni. S-a 
strecurat în prima cameră pe care a văzut-o şi s-a ascuns în 
spatele draperiei. De acolo a zărit podul ridicându-se şi şi-a 
dat seama că singura scăpare era prin şanţ. A aşteptat până 
la unsprezece şi un sfert, când, după obişnuita tură de 
noapte, domnul Douglas a intrat în cameră. L-a împuşcat şi a 
fugit, aşa cum plănuise. Şi-a dat seama ca bicicleta ar fi fost 
descrisă de oamenii de la hotel şi ar fi devenit un indiciu 


împotriva lui, aşa că a lăsat-o acolo şi a ajuns prin alte 
mijloace la Londra sau în alt loc sigur pe care şi-l pregătise 
dinainte. Ce spuneţi, domnule Holmes? 

— Ei, domnule Mac, e foarte bine şi clar până la un 
punct. Aşa vedeţi dumneavoastră lucrurile. Părerea mea este 
că asasinatul s-a produs cu o jumătate de oră mai devreme 
decât s-a declarat; că doamna Douglas şi Barker încearcă să 
ascundă ceva; că l-au ajutat pe criminal să fugă — sau măcar 
au ajuns în cameră înainte ca acesta sâ reuşească să fugă — 
şi că au creat dovezi ale fugii sale pe fereastră, când, după 
toate probabilitățile, chiar ei i-au dat drumul, coborând podul. 
Aşa văd eu prima parte. 

Cei doi detectivi dădură din cap uimiţi. 

— Dacă este adevărat, domnule Holmes, dăm dintr-un 
mister în altul!, exclamă inspectorul londonez. 

— ŞI, în unele aspecte, chiar într-unul mai adânc, 
adăuga White Mason. Doamna nu a fost în America în viaţa 
ei. Ce fel de legătură ar putea avea ea cu un ucigaş american 
ca să-l adăpostească? 

— Recunosc obstacolele, spuse Holmes. Intenţionez să 
fac o investigaţie proprie în această seară şi e posibil să 
contribui cumva la cauza generală. 

—Vă putem ajuta, domnule Holmes? 

— Nu, nu! Întunericul şi umbrela doctorului Watson — 
atât îmi trebuie. Şi Ames, credinciosul meu Ames, care cred 
că mă va ajuta. Toate ipotezele mele se întorc la o simplă 
întrebare — de ce un om atât de atletic şi-ar dezvolta formele 
folosind un instrument atât de nenatural ca o halteră, o 
singură halteră... 

Se făcuse deja târziu când Holmes se întoarse din 
excursia lui singuratică. 

Dormeam într-o cameră cu două paturi, cea mai bună 
pe care ne-o putea pune la dispoziţie micul han de ţară. 
Adormisem deja când am fost trezit, parţial, de intrarea sa. 

— Ei, Holmes, ai aflat ceva?, am murmurat. 

Stătea în linişte lângă mine, cu lumânarea în mână. 
Apoi, silueta înaltă şi zveltă se aplecă spre mine. 

— Watson, spuse el, ţi-ar fi frică să dormi în aceeaşi 
cameră cu un nebun, un om al cărui creier e moleşit, un idiot 
cu mintea pierdută? 


— Chiar deloc, am răspuns uimit. 
— Ce norocos!, făcu el şi nu mai rosti niciun cuvânt în 
noaptea aceea. 


7 
Soluţia 


În dimineaţa următoare, după micul dejun, i-am găsit pe 
inspectorul MacDonald şi pe White Mason consultându-se 
intens, aşezaţi în holul mic al secţiei de poliţie. Pe măsuţa din 
faţa lor erau o mulţime de scrisori şi telegrame pe care la 
aranjau şi le sortau atent. Trei dintre ele erau aşezate 
deoparte. 

— Tot pe urma biciclistului?, întrebă Holmes vesel. Ce 
veşti mai aveţi despre bandit? 

MacDonald arătă trist către teancul de corespondenţă. 

— În momentul de faţă avem informaţii despre el ca 
fiind din Leicester, Nottingham, Southampton, Derby, East 
Ham, Richmond şi încă paisprezece locuri. În trei dintre ele — 
East Ham, Leicester şi Liverpool — există plângeri împotriva 
lui şi chiar a fost arestat. Se pare că ţara e plină de fugari cu 
pelerine galbene... 

—Vai mie!, exclamă Holmes cu milă. Acum, domnule 
Mac, şi dumneavoastră, domnule White Mason, vreau să vă 
dau un sfat prietenesc. Când m-am alăturat acestui caz, am 
stabilit, după cum vă amintiţi probabil, că nu voi exprima 
teorii pe jumătate verificate, ci mă voi limita la propriile idei 
până voi ajunge la concluzia că sunt valabile. Din acest motiv, 
în momentul de faţă, nu vă spun tot ce am în minte. Pe de 
altă parte, am spus că voi fi corect faţă de dumneavoastră şi 
nu mi se pare cinstit să vă las să vă pierdeţi vremea şi 
energia într-o problema ce nu vă poate aduce nicio 
satisfacţie. De aceea, în această dimineaţă vă dau un singur 
sfat, un sfat din două cuvinte — abandonaţi cazul! 

MacDonald şi White Mason se holbau uimiţi la 
renumitul lor coleg. 

— Îl consideraţi fără speranţă!, strigă inspectorul. 

— Consider cazul fără speranţă... Nu cred că este fără 
speranţă să se ajungă la adevăr. 

— Dar acest biciclist? Nu este o invenţie. Avem 
descrierea lui, valiza, bicicleta. Trebuie să fie pe undeva. De 
ce 
nu l-am prinde? 


— Da, da, evident ca este pe undeva şi desigur că îl 
vom găsi; dar nu cred că e cazul să vă irosiţi energia în East 
Ham sau Liverpool. Cred că putem găsi un drum mai scurt 
către rezultat. 

— Ne ascundeţi ceva. Nu e cinstit din partea 
dumneavoastră, domnule Holmes. 

Inspectorul era enervat. 

— Imi cunoaşteţi metodele de lucru, domnule Mac. Dar 
va voi ascunde acest ceva pentru cea mai scurtă perioadă de 
timp posibilă. Vreau doar să-mi verific într-un fel concluziile, 
ceea ce se poate rezolva foarte repede, apoi voi pleca la 
Londra, lăsându-mi rezultatele în totalitate la dispoziţia 
dumneavoastră. Vă datorez prea multe pentru a acţiona în 
orice alt fel; căci, din toată experienţa mea, nu-mi amintesc 
de vreun caz mai interesant şi mai special. 

— Mă depăşeşte situaţia, domnule Holmes. V-am văzut 
aseară, când v-aţi întors de la Tunbridge Wells, şi eraţi, în 
principiu, de acord cu concluziile noastre. Ce s-a întâmplat de 
atunci încât să vă schimbaţi atât de radical părerea despre 
acest caz? 

— Dacă tot m-aţi întrebat, aş a cum v-am anunţat că voi 
face, am petrecut noaptea trecută câteva ore în Casa Manor. 

— Şi ce s-a întâmplat? 

— Eh, vă pot da doar un răspuns foarte vag în acest 
moment. Apropo, am citit o scurtă, dar clară şi interesantă 
povestioară despre vechea clădire; am cumpărat-o pentru 
modesta sumă de un penny de la vânzătorul local de tutun. 

Holmes scoase din buzunarul de la haină o broşură mică, 
împodobită cu o gravura destul de grosolană a Casei Manor. 

— Aduce o savoare deosebită investigaţiei, dragul meu 
domn Mac, să fii în armonie cu atmosfera istorică a 
împrejurimilor. Nu fi aşa nerăbdător; căci te asigur că o 
simplă relatare ca aceasta îţi aduce aminte de trecut. Dă-mi 
voie să-ţi dau un exemplu. „Ridicată în cel de-al cincilea an 
al domniei lui James l, pe ruinele unei construcţii mult mai 
vechi, Casa Manor din Birlstone este unul dintre cele mai 
bune exemple încă existente de rezidenţă iacobină...“ 

— Vă bateţi joc de noi, domnule Holmes! 

— Sst, sst, domnule Mac! Ei bine, nu voi citi cuvânt cu 
cuvânt, dacă vă deranjează. Dar dacă vă spun că există 


relatări despre preluarea casei de un colonel din parlament în 
1644, despre ascunderea lui Charles timp de câteva zile în 
timpul Războiului Civil şi despre o vizită acolo a lui George al 
II-lea, veţi fi de acord că există diverse asocieri de interese în 
legătură cu această casă străveche. 

— Nu mă îndoiesc de asta, domnule Holmes; dar nu are 
nicio relevanţă. 

— Nu are? Nu are, oare? Viziunea de ansamblu, dragul 
meu domn Mac, este esenţială în meseria noastră, 
întretăierea de idei şi folosirea cunoştinţelor din alte domenii 
sunt de multe ori fantastic de interesante. Vă rog să scuzaţi 
aceste remarci din partea unui om, biet cunoscător al crimei, 
ceva mai bătrân şi mai experimentat decât dumneavoastră. 

— Recunosc oricând asta, răspunse detectivul 
înfierbântat. Ajungeţi, într-adevăr, la subiect, dar aveţi o 
metodă atât de ocolitoare şi duplicitară! 

— Ei, ei, o să trec de istoric şi ajung la zilele noastre. 
Am făcut o vizită, după cum am spus, la Casa Manor aseară. 
Nu i-am văzut nici pe doamna Douglas, nici pe Barker. Nu mi 
s-a părut necesar să-i deranjez; dar m-am bucurat să aud că 
doamna nu suferea vizibil şi că luase parte la o cină copioasă. 
Vizita mea a fost la bunul domn Ames, cu care am schimbat 
câteva cuvinte amabile, care au culminat cu permisiunea de 
a sta puţin timp singur în birou, fără ca să afle cineva. 

— Poftim? Cu cadavrul?, am strigat. 

— Nu, nu, acum totul este în ordine. După câte am fost 
informat, aţi dat permisiunea pentru asta, domnule Mac. 
Camera este în stare normală, iar eu am petrecut înăuntru un 
sfert de oră foarte instructiv. 

— Ce aţi făcut? 

— Ei, ca să nu fac un mister dintr-o chestiune atât de 
simplă, am căutat haltera lipsă. Mi s-a părut de la început un 
amănunt important în legătură cu cazul. Şi am şi găsit-o. 

— Unde? 

— Eh, aici ajungem la marginea a ceea ce a fost 
explorat. Lăsaţi-mă să merg mai departe, doar puţin mai 
departe, şi vă promit că voi împărtăşi totul cu 
dumneavoastră. 

— Suntem nevoiţi să vă acceptăm termenii, spuse 
inspectorul, dar când ne spuneţi să abandonăm cazul... De 


ce, în numele lui Dumnezeu, ar trebui să îl abandonăm? 

— Pentru simplul motiv, dragul meu domn Mac, că nu 
aveţi nici cea mai vagă idee în legătură cu ceea ce 
investigaţi. 

—  Investigăm uciderea domnului John Douglas din 
Birlstone Manor... 

— Da, da, aşa este. Dar nu va obosiţi să daţi de omul 
misterios de pe bicicletă. Vă asigur că nu vă va ajuta cu 
nimic. 

— Atunci, ce sugeraţi să facem? 

— Vă voi spune exact ce să faceţi, cu condiţia să faceţi 
acel lucru. 

— Ei bine, recunosc că am observat întotdeauna că aţi 
avut suficiente motive pentru metodele dumneavoastră 
ciudate. Voi face exact ceea ce îmi spuneţi. 

— Şi dumneavoastră, domnule White Mason? 

Detectivul de provincie se uită neajutorat de la unul la 
celălalt. Holmes şi metodele lui erau noi pentru el. 

— Ei, dacă îi convine inspectorului, atunci îmi convine şi 
mie, răspunse el într-un final. 

— Excelent!, exclamă Holmes. Atunci va recomand 
amândurora o plimbare drăguță şi veselă de ţară. Am auzit că 
priveliştea de pe Birlstone Ridge spre câmpie este 
remarcabilă. Fără îndoială, masa poate fi luată la vreo 
pensiune, deşi ignoranţa mea în materie de provincie mă 
împiedică să vă recomand vreuna. Spre seară, fericiţi, dar 
obosiţi... 

— Asta începe să întreacă orice glumă!, strigă 
MacDonald ridicându-se furios de pe scaun. 

— Bine, bine, atunci să vă petreceţi ziua cum doriţi, 
spuse Holmes bătându-l uşor pe umăr. Faceţi ce vreţi şi 
mergeţi unde doriţi, dar întâlniţi-vă negreşit, aici, cu mine 
înainte de asfinţit — negreşit, domnule Mac! 

— Asta sună mai mult a... sănătate mintală. 

— Totul a fost un sfat excelent; dar nu vreau să insist 
atât timp cât veţi fi aici când voi avea nevoie. Dar acum, 
înainte să ne despărţim, vreau să-i scrieţi un bilet domnului 
Barker. 

— Cum aşa? 

— Voi dicta eu. Sunteţi gata? 


Stimate domn, 
Mă gândesc că este de datoria noastră să secăm 
santul, în speranța de a găsi ceva... 


— E imposibil, spuse inspectorul. Am făcut cercetări... 

— Sst, sst!... Domnul meu drag, vă rog să faceţi exact 
cum vă spun. 

— Bine, continuati. 


„în speranța de a găsi ceva important pentru 
investigația noastră. Am făcut câteva aranjamente şi 
muncitorii vor fi la lucru mâine-dimineaţă la prima oră pentru 
a abate cursul apei... 


— Imposibil! 


„„a abate cursul apei; aşa că m-am gândit să vă expun 
aceste lucruri dinainte. 


— Acum semnaţi şi trimiteţi-l personal până la ora 
patru. La acea oră ne vom întâlni în această cameră. Până 
atunci, fiecare poate face ce doreşte; căci vă pot asigura că 
aceste investigaţii au ajuns la un moment de pauză. 

Se lăsa seara când ne-am reîntâlnit. Holmes avea o 
mină foarte serioasă, eu eram curios, iar cei doi detectivi, 
vizibil enervaţi şi circumspecţi. 

— Ei bine, domnilor, spuse grav prietenul meu, va cer 
acum să puneţi totul la încercare alături de mine; îi veţi 
judeca singuri dacă observaţiile pe care le-am făcut justifică 
acele concluzii la care am ajuns. Este o seară răcoroasa şi nu 
ştiu exact cât va dura expediţia noastră, aşa că vă rog sa 
purtaţi haine călduroase. Este foarte important să ne ocupăm 
locurile înainte de căderea întunericului; deci, cu permisiunea 
dumneavoastră, propun să ne deplasăm de îndată. 

Am ocolit marginea parcului Casei Manor până am 
ajuns într-un loc unde era o spărtură în gardul viu ce îl 
înconjura. Am trecut pe acolo şi apoi l-am urmat pe Holmes 
până când am ajuns la un tufiş aflat în partea opusă uşii 
principale şi a podului care nu fusese ridicat. 


Holmes se ascunse în spatele unui tufiş de lauri, iar noi 
îi urmarăm exemplul. 

— Şi acum ce facem?, întrebă MacDonald cu o oarecare 
duritate în glas. 

— Ne reținem respiraţiile nerăbdătoare şi facem cât mai 
puţin zgomot posibil, răspunse Holmes, 

— Dar de fapt de ce suntem aici? Cred că ar trebui să 
ne trataţi cu mai multă sinceritate. 

Holmes râse. 

— Watson susţine că sunt un adevărat dramaturg în 
viaţa reală, răspunse Holmes. Un impuls artistic stăruie 
înlăuntrul meu şi cere insistent o punere în scenă specială. 
Sunt sigur, domnule Mac, ca profesia noastră ar fi una 
plicticoasă şi monotonă dacă nu am pune, uneori, totul în 
scenă în aşa fel încât să ne glorificăm rezultatele. Acuzarea 
directă, bătaia brutală pe umăr —cu ce rămâi din asemenea 
soluţionări? Dar deducţia rapidă, capcana subtilă, previziunile 
asupra unor evenimente viitoare, justificarea triumfătoare a 
teoriilor îndrăzneţe — nu sunt acestea mândria şi esenţa 
profesiei noastre? În aceste momente tremuri cu gândul la 
spectaculosul situaţiei şi anticipând vânătoarea. Unde ar mai 
fi această vibraţie dacă aş fi fost clar ca un orar? Vă cer doar 
puţină răbdare, domnule Mac, şi totul vă va fi clar. 

— Sper că mândria, şi esenţa, şi justificarea, şi toate 

celelalte să apară înainte ca noi să îngheţăm de frig, mormăi 
detectivul londonez cu o resemnare hazlie. 
Toţi aveam motive întemeiate să ne alăturăm afirmației 
detectivului; căci veghea noastră a fost una lungă şi amară, 
încet, umbrele întunecară faţa sobră a vechii case. O ceaţă 
rece şi umedă ridicată din şanţ ne făcuse să degerăm până la 
oase şi ne făcu dinţii să clănţăne. Era o singură lampă 
deasupra căii de acces şi o lumină în birou. Totul în jur era 
întunecat şi nemişcat. 

— Cât o să dureze toate astea?, întrebă inspectorul într- 
un final. Şi după ce anume ne uităm? 

— Nici eu nu ştiu mai bine decât dumneavoastră cât va 
dura, răspunse Holmes brutal. Dacă ucigaşii şi-ar planifica 
mereu acţiunile, ca trenurile ce bat calea ferată, ar fi mult 
mai convenabil pentru noi toţi. În ceea ce priveşte ce...? Ei 
bine, asta căutăm! 


În timp ce vorbea, lumina din birou fusese umbrită de 
silueta unei persoane care trecea înainte şi înapoi prin faţa ei. 

Laurii în care eram ascunşi nu erau la mai mult de 
treizeci de metri în fata ferestrei. 

În acel moment, fereastra fu deschisă cu un scârţâit de 
balamale şi văzurăm forma întunecată a capului şi a umerilor 
unui om care se uita în întunericul de afară. 

Pentru câteva clipe se uită insistent prin beznă furiş, 
prudent, ca un om care nu vrea să fie observat. 

Apoi se aplecă în faţă şi, în liniştea intensă, am putut 
auzi sunetul apei agitate. Părea că învârteşte apa cu un 
obiect pe care îl ţinea în mână. 

Brusc, ca un pescar care prinde un peşte, apucă ceva 
— un obiect mare, rotund, care obtură lumina când fu tras 
înăuntru pe fereastră. 

— Acum, strigă Holmes, acum! 

Am fost toţi în picioare, împleticindu-se în urma lui cu 
picioarele îngheţate, în timp ce el alerga sprinten peste pod şi 
suna violent la uşă. Se auzi zăngănitul zăvoarelor şi Ames, 
uluit, apăru în uşă. Holmes îl dădu la o parte fără niciun 
cuvânt şi fugi în camera ocupată de omul pe care îl 
urmăriserăm. 

Lampa cu ulei de pe masa era lumina pe care o 
văzuserăm de afară. Se afla acum în mâinile lui Cecil Barker, 
care o ţinu spre noi atunci când intrarăm. Lumina strălucea 
pe faţa lui puternică, hotărâtă, atent bărbierită şi în ochii lui 
ameninţători. 

— Ce Dumnezeu înseamnă toate astea?, strigă el. Ce 
urmăriţi de fapt? 

Holmes aruncă o privire rapidă de jur împrejur, apoi 
dădu peste o boccea udă, legată cu sfoară, ce zăcea acolo 
unde fusese aruncată, sub măsuţa de scris. 

— Asta urmărim, domnule Barker — această boccea, 
îngreunată de o halteră, pe care tocmai aţi scos-o de pe 
fundul şanţului. 

Barker se uita la Holmes cu o privire uluită. 

— Cum Dumnezeu aţi aflat de asta?, întrebă el. 

— Eu am pus-o acolo. 

— Dumneavoastră aţi pus-o acolo! Dumneavoastră! 

— Poate ar fi trebuit să spun „repus-o“, spuse Holmes. 


Vă amintiţi, inspectore MacDonald, că am fost oarecum uimit 
de absenţa unei haltere. V-am atras atenţia asupra acestui 
fapt; dar, datorită existenţei altor evenimente, nu aţi avut 
timpul necesar pentru a-i acorda importanţa care v-ar fi 
permis să trageţi nişte concluzii. Când apa se află în 
apropiere şi o greutate lipseşte, nu e deplasată presupunerea 
că un obiect a fost scufundat în apă. Cel puţin ideea merită 
probata; aşadar, cu ajutorul lui Ames, care mi-a permis să 
intru în cameră, şi al mânerului încovoiat al umbrelei 
doctorului Watson, am reuşit, noaptea trecută, să pescuiesc 
bocceaua şi să o cercetez. Era de cea mai mare importanţă 
totuşi să putem demonstra cine a pus-o acolo. Şi am reuşit 
acest lucru anunțând că șanțul va fi drenat mâine, anunţ ce l- 
a făcut pe cel care a ascuns bocceaua să o scoată în 
momentul în care întunericul îi permitea. Avem nu mai puţin 
de patru martori care au văzut cine s-a folosit de acea ocazie, 
aşa că, domnule Barker, cred că trebuie să vă dau cuvântul. 

Sherlock Holmes puse bocceaua udă pe masa, lângă 
lampă, şi desfăcu sfoara ce o lega. 

Dinăuntru scoase o halteră, pe care o aruncă în colţ, 
lângă cealaltă. Apoi scoase o pereche de cizme. 

— Americane, după cum vedeţi, remarcă el arătând 
spre vârfurile lor. Apoi puse pe masă un cuţit lung, cu teacă 
cu tot. In sfârşit, scoase la iveală o grămăjoară de haine, 
printre care un set complet de lenjerie de corp, şosete, un 
costum gri de tweed şi o pelerină scurtă de ploaie. 

— Hainele sunt obişnuite, remarcă Holmes, mai puţin 
pelerina, care e plină de detalii semnificative. O ţinu atent în 
lumină. Aici, după cum puteţi observa, se află buzunarul 
interior, prelungit în căptuşeală pentru a oferi un spaţiu mare 
pentru puşca tăiată. Eticheta croitorului se află pe guler — 
Neal, croitor, Vermissa, SUA. Am petrecut o după-amiază 
educativă în bibliotecă şi mi-am lărgit sfera cunoştinţelor 
generale prin adăugarea informaţiei conform căreia Vermissa 
e un mic orăşel înfloritor aflat în capătul uneia dintre cele mai 
vestite văi miniere din Statele Unite, îmi amintesc, domnule 
Barker, că aţi asociat districtele miniere cu prima soţie a 
domnului Douglas şi nu ar fi exagerată presupunerea că acele 
două litere „V“ înscrise pe cartonaşul de lângă cadavru vin de 
la Valea Vermissa, sau că această vale care îşi trimite 


emisarii crimei este chiar Va/ea terorii, despre care am auzit. 
Cel puţin asta e clar. Şi acum, domnule Barker, am impresia 
că vă împiedic să ne oferiţi explicaţia. 

Era o privelişte interesantă să vezi faţa expresivă a lui 
Cecil Barker în timpul monologului marelui detectiv. Mânia, 
uimirea, consternarea şi indecizia se întipăreau treptat pe ea, 
în final, se refugie într-o ironie oarecum amară. 

—: Ştiţi atât de multe, domnule Holmes, poate ar fi mai 
bine să ne spuneţi mai multe chiar dumneavoastră, rânji el. 

— Nu mă îndoiesc că v-aş putea spune mult mai multe, 
domnule Barker, dar cred că ar fi mai corect dacă le-aţi 
spune dumneavoastră, 

— Oh, aşa credeţi? Ei bine, tot ce pot spune este că, 
dacă există un secret, nu este al meu şi nu am dreptul să-l 
dau în vileag. 

— Ei, dacă o luaţi aşa, domnule Barker, spuse 
inspectorul, va trebui să fim cu ochii pe dumneavoastră până 
ce vom avea un mandat pentru a vă reţine. 

— Puteţi face orice doriţi în privinţa asta!, zise Barker 
sfidător. 

Se părea că totul luase sfârşit în ceea ce-l privea; o 
simplă privire spre faţa lui de granit ar fi fost suficientă 
pentru a-ţi da seama că acea voinţă de fier nu poate fi 
încălcată sub nicio forma. 

Încrâncenarea fu totuşi întreruptă de o voce feminină. 
Doamna Douglas ascultase la uşa pe jumătate deschisă, iar 
acum intra în cameră. 

— Ai făcut suficient până acum, Cecil, zise ea. Orice s-ar 
mai întâmpla de acum încolo, tu ai făcut destul. 

— Suficient, şi chiar mai mult decât suficient, remarcă 
grav Sherlock Holmes. Aveţi din partea mea cele mai sincere 
condoleanţe, dar vă rog să aveţi încredere în bunul nostru 
simţ şi în instituţia poliţiei. S-ar putea ca eu însumi să fi 
greşit, neluând în seamă indiciul pe care mi l-aţi sugerat prin 
intermediul prietenului meu, Watson; dar, la momentul acela, 
aveam toate motivele sa cred că eraţi implicată în crimă. 
Acum sunt convins că nu este aşa. In acelaşi timp, rămân 
multe lucruri neexplicate şi vă rog insistent să îi cereţi 
domnului Douglas să ne spună şi versiunea dânsului. 

Doamna Douglas scoase un țipăt scurt, de uimire, la 


auzul cuvintelor lui Holmes. Probabil că eu şi detectivii am 
făcut la fel când ne-am dat seama ca un bărbat parcă ieşise 
din perete şi acum înainta din întunecimea colţului din care 
apăruse. Doamna Douglas se întoarse şi, într-o clipă, braţele 
ei erau în jurul bărbatului. Barker ţinea mâna întinsă. 

— Aşa e cel mai bine, Jack, repeta soţia, sunt convinsă 
că aşa e cel mai bine. 

— Da, într-adevăr, domnule Douglas, spuse Sherlock 
Holmes. Aşa e sigur cel mai bine. 

Bărbatul se holba la noi, clipind precum cineva care 
iese din întuneric la lumină. Avea o fizionomie deosebită, cu 
ochi gri, îndrăzneţi, o mustață grizonată, deasă, scurt tunsă, 
o bărbie pătrată, proeminentă, şi o gură amuzată. Se uită 
atent la noi toţi, iar apoi, spre uimirea mea, veni spre mine şi 
îmi dădu un teanc de hârtii. 

— Am auzit de dumneavoastră, spuse el cu o voce care 
nu era nici englezească, nici americană, dar era plăcută şi 
domoală. Sunteţi scriitorul grupului. Ei bine, doctore Watson, 
fac pariu şi pe ultimul meu ban că nu aţi mai avut parte deo 
asemenea poveste. Să o relataţi în felul dumneavoastră; aveţi 
aici faptele şi nu puteţi duce lipsă de public, atât timp cât le 
aveţi la dispoziţie. Am. stat ascuns două zile, iar în lumina 
zilei — atâta lumină cât am putut avea în acea gaură de şarpe 
— am exprimat totul în cuvinte. Va poftesc în lumea lor — pe 
dumneavoastră şi pe public. Este povestea Văii terorii. 

— Acesta este trecutul, domnule Douglas, zise Sherlock 
Holmes încet. Acum vrem să auzim varianta dumneavoastră 
în legătură cu prezentul. 

— O veţi auzi, domnule, zise Douglas, îmi permiteţi să 
fumez în timp ce vorbesc? Vă mulţumesc, domnule Holmes, 
Sunteţi şi dumneavoastră fumător, din câte îmi amintesc, şi 
poate va închipuiţi ce înseamnă să stai, timp de doua zile, cu 
tutunul în buzunar, temându-te că fumul te-ar putea da de 
gol. Se aplecă spre şemineu, trăgând adânc din ţigara pe care 
Holxnes i-o întinsese. Am auzit de dumneavoastră, domnule 
Holmes. Nu m-am gândit însă niciodată că v-aş putea întâlni. 
Dar înainte de a termina cu astea, arătă spre hârtiile mele, 
veţi vedea că vă aduc noutăţi. 

Inspectorul MacDonald se uitase la nou-venit cu cea mai 
adâncă uimire. 


— Ei bine, asta chiar mă depăşeşte!, izbucni el într-un 
final. Daca dumneavoastră sunteţi John Douglas de la Casa 
Manor din Birlstone, atunci a cui moarte am investigat noi în 
ultimele două zile şi de unde Dumnezeu aţi apărut? Parcă aţi 
răsărit din podea, ca un clovn dintr-o cutie... 

— Ah, domnule Mac!, exclamă Holmes arătând cu un 
deget dezaprobator, nu ai vrut să citeşti acel minunat ghid 
local în care se vorbea despre ascunderea regelui Charles. În 
acele timpuri, oamenii nu se ascundeau decât dacă aveau 
ascunzători foarte bune, iar ascunzătoarea folosită cu succes 
o dată va fi utilizată din nou. M-am convins singur că îl vom 
găsi pe domnul Douglas sub acest acoperiş. 

— Şi de cât timp ne jucaţi această festă, domnule 
Holmes?, întrebă inspectorul înfuriat. Cât timp ne-aţi făcut să 
irosim pentru o cercetare pe care o ştiaţi inutilă? 

— Nici măcar o singură clipă, dragul meu domn Mac. 
De-abia noaptea trecută mi-am format această părere despre 
caz. Cum nu puteaţi fi puşi în faţa dovezilor decât în această 
seară, v-am invitat, pe dumneavoastră şi pe colegii 
dumneavoastră, sa vă luaţi o zi liberă. Ce altceva puteam 
face? Când am găsit bocceluţa cu haine în şanţ, mi-am dat 
seama că acel cadavru găsit de noi nu putea fi al domnului 
John Douglas, ci al biciclistului din Tunbridge Wells. Nicio altă 
concluzie nu putea fi mai logică. Aşadar, a trebuit să mă 
gândesc unde ar putea fi domnul Douglas şi am înclinat spre 
ideea, destul de probabilă, că, ajutat de soţie şi de prietenul 
său, stătea ascuns în această casă atât de potrivită pentru 
asemenea scopuri şi aştepta vremuri mai potrivite pentru a 
scăpa definitiv. 

— Ei bine, sunteţi destul de aproape de adevăr, zise 
Douglas aprobator. Am crezut că pot înşela justiţia britanică; 
căci nu ştiam exact cum stau şi, oricum, am întrevăzut ocazia 
de a scăpa în sfârşit de câinii aceia. Vă spun de pe acum că 
nu am făcut nimic de care să îmi fie ruşine şi aş face totul din 
nou; dar veţi judeca singur asta, după ce vă voi fi spus 
povestea mea. Nu e nevoie să mă atenţionaţi, inspectore. Îmi 
voi menţine afirmaţiile. Nu voi începe cu începutul; acesta se 
află acolo, continuă indicând teancul de hârtii; o să vedeţi ce 
adunătură de poveşti ciudate este. Totul se reduce la asta: 
există nişte oameni care au motive întemeiate să mă urască 


şi şi-ar cheltui şi ultimul ban ca să ştie că m-au nimicit. Atât 
timp cât eu şi ei suntem în viaţă, nu există siguranţă pentru 
mine pe lumea asta. M-au urmărit din Chicago în California, 
apoi m-au urmărit până am părăsit America; dar când m-am 
căsătorit şi m-am aşezat în locul acesta paşnic, am crezut că 
restul vieţii îmi va fi liniştit. Nu i-am explicat niciodată soţiei 
mele cum stăteau lucrurile. De ce aş fi băgat-o şi pe ea în 
toată treaba asta? Nu ar mai fi fost niciodată liniştită, şi-ar fi 
imaginat tot timpul pericolul. Cred că bănuia ceva, căci mi-au 
mai scăpat nişte vorbe ici-colo; dar până ieri, când aţi întâlnit- 
o dumneavoastră, nu a ştiut exact situaţia. V-a spus tot ceea 
ce ştia, la fel Barker; căci, în noaptea în care s-au întâmplat 
toate, a fost mult prea puţin timp pentru explicaţii. Acum ştie 
şi ea totul şi ar fi fost mai înţelept din partea mea dacă îi 
spuneam mai devreme. Dar era o chestiune gravă, draga 
mea — pentru o clipă îi luă mâna într-a lui —, şi am făcut aşa 
cum am crezut că era mai bine. Ei bine, domnilor, cu o zi 
înainte de aceste întâmplări, am fost la Tunbridge Wells şi am 
văzut un om pe stradă. L-am văzut doar pentru o clipă; dar 
ochiul meu e obişnuit cu aşa ceva şi nu m-am îndoit deloc în 
legătură cu persoana sa. Era cel mai aprig dintre duşmanii 
mei — unul care, toţi aceşti ani, m-a urmărit cum urmăreşte 
un lup înfometat o căprioară. Ştiam că eram în pericol, aşa că 
am venit acasă să mă pregătesc. Am presupus că mă voi 
descurca singur cu el; norocul meu era proverbial în State 
prin '76. Nu m-am îndoit niciun moment că încă mă mai 
însoțea. Am fost îngrijorat toată ziua ce a urmat şi nu am ieşit 
nici măcar o dată în grădină. Ar fi tras în mine cu puşca aceea 
a lui înainte ca eu să pot trage în el. După ce podul fusese 
ridicat — eram întotdeauna mai liniştit noaptea, cu podul 
ridicat — am uitat complet de problemă. Nici nu mi-a trecut 
prin gând că ar putea veni să mă aştepte în casa mea. Dar 
când am înconjurat casa, în halatul de seară, aşa cum era 
obiceiul meu, şi de cum am intrat în birou, am simţit 
pericolul. Presupun că un om care a trecut prin pericole la 
viaţa lui — iar eu am trecut prin mai multe decât majoritatea 
oamenilor — posedă un fel de al şaselea simţ care îl 
avertizează. Am mirosit pericolul, dar nu ştiam exact de unde 
venea. În clipa următoare am zărit un bocanc sub draperiile 
de la fereastră şi de-abia atunci mi-am dat seama. Aveam la 


mine doar lumânarea din mână; dar lumina care trecea prin 
uşa deschisă de la lampa de pe hol era suficientă. Am lăsat 
jos lumânarea şi m-am repezit la ciocanul pe care îl lăsasem 
pe şemineu, în chiar acel moment, ela sărit la mine. Am zărit 
luciul unui cuţit şi am sărit la el cu ciocanul. Cred că l-am lovit 
pe undeva, căci cuțitul a căzut pe jos zăngănind. S-a învârtit 
pe după masă rapid ca un ţipar şi într-o clipă şi-a scos arma 
de sub haină. L-ani auzit încărcând-o, dar am pus mâna pe 
armă înainte ca el să poată trage. O prinsesem de trăgaci şi 
ne-am luptat câteva minute. Cel care scăpa puşca din mână 
era ca şi mort. Nu a scăpat-o. Dar a ţinut-o cu ţevile spre el 
prea mult timp. Poate că eu am fost cel care a apăsat 
trăgaciul. Poate că s-a descărcat din cauza mişcărilor noastre. 
In orice caz, a primit ambele încărcături drept în faţă, iar eu 
mă uitam uimit la ceea ce mai rămăsese din Ted Baldwin. ÎI 
recunoscusem când fusesem în oraş, îl recunoscusem şi când 
sărise la mine, dar probabil că nici mama lui nu l-ar fi 
recunoscut în starea în care zăcea atunci. Sunt destul de 
obişnuit cu priveliştile dure; dar aproape că mi s-a făcut rău 
văzându-l. Stăteam sprijinit de marginea mesei când a intrat 
în fugă domnul Barker. Am auzit-o pe soţia mea venind şi m- 
am grăbit sa o împiedic să intre. Nu era cazul ca o femeie să 
vadă o asemenea privelişte. l-am promis că voi veni la ea în 
scurt timp. Am schimbat câteva cuvinte cu Barker — ne-am 
înţeles mai mult din priviri — şi apoi i-am aşteptat şi pe 
ceilalţi. Dar nu apăreau, în final, ne-am dat seama că nu 
auziseră nimic şi că tot ce se întâmplase era ştiut doar de noi. 
De-abia atunci mi-a venit ideea. De fapt m-a uimit şi pe mine 
genialitatea ei. Mâneca hainei i se ridicase şi am văzut 
semnul lojei înfierat pe antebraţul său. lată-l. 

Bărbatul pe care îl cunoscusem sub numele de Douglas 
îşi ridică haina şi cămaşa pentru a ne arăta un triunghi 
înăuntrul unui cerc, identic cu cel pe care îl văzusem pe 
corpul victimei. 

— Vederea aceasta m-a urnit. Totul mi s-a părut dintr- 
odată clar. Ilnălţimea, părul şi silueta erau asemănătoare cu 
ale mele. Nimeni nu putea recunoaşte faţa lui, sărmanul! l-am 
luat hainele şi, într-un sfert de oră, Barker şi cu mine îi 
puseserăm halatul meu de seară, iar el stătea aşa cum l-aţi 
găsit. Am legat toate lucrurile într-o boccea, le-am îngreunat 


cu singurul obiect pe care l-am putut găsi şi le-am pus sub 
fereastră. Cartonaşul pe care el intenţionase să-l pună lângă 
cadavrul meu stătea acum lângă al lui. Inelele mele au fost 
puse pe degetele lui; dar când a venit vorba de verighetă, îşi 
întinse el mâna puternică, vedeţi şi dumneavoastră că 
ajunsesem la o limită. Nu am mai scos-o din ziua în care m- 
am căsătorit şi cu greu ar fi putut fi scoasă. Nu cred să-mi fi 
trecut prin cap să o dau jos, dar, chiar dacă aş fi vrut, nu aş fi 
putut. Aşa că a trebuit sa lăsăm acest detaliu în seama 
destinului. In acelaşi timp, am adus o bucată de plasture pe 
care am pus-o exact în locul în care eu însumi port una în 
acest moment. Aici aţi scăpat un amănunt, domnule Holmes, 
cu toată inteligenţa dumneavoastră; căci dacă v-aţi fi deranjat 
să daţi la o parte acel plasture, nu aţi fi găsit nicio tăietură 
sub el. Ei bine, aceasta a fost situaţia. Daca aş fi putut să mă 
ascund pentru o vreme şi apoi să plec de aici, Intr-un loc unde 
ar fi venit şi „văduva” mea, poate am fi avut totuşi o şansă sa 
trăim liniștiți până la adânci bătrâneţi. Diavolii aceştia nu 
aveau să-mi dea pace cât timp voi fi pe faţa pământului; dar, 
dacă ar fi aflat din ziare că Baldwin şi-a făcut datoria, toate 
necazurile mele ar fi luat sfârşit. Nu prea am avut timp să le 
explic lui Barker şi soţiei mele, dar au înţeles suficient încât 
să mă poată ajuta. Am ştiut de ascunzătoare, şi Ames ştia; 
dar nu i-a trecut prin cap să o pună în legătură cu aceasta 
situaţie. M-am strecurat înăuntru şi l-am lăsat pe Barker să se 
ocupe de rest. Presupun că vă puteţi da seama singuri ce 
anume a făcut. A deschis fereastra şi a făcut semnul de pe 
pervaz pentru a sugera modul în care fugise ucigaşul. Era 
destul de dificil, dar, cum podul era ridicat, altă cale nu 
exista. Când totul a fost gata, a sunat clopoţelul. Ce s-a 
întâmplat după aceea ştiţi deja. Aşadar, domnilor, puteţi face 
ce doriţi; dar v-am spus purul şi întregul adevăr. Acum vă 
întreb cum stau faţă de justiţia britanică?... 

Se aşternu o linişte ce fu întreruptă de Sherlock 
Holmes. 

— Justiţia britanica este, în principiu, una corectă. Veţi fi 
pedepsit aşa cum meritaţi, domnule Douglas. Dar vreau să vă 
întreb de unde a ştiut acest om că locuiţi aici, cum să intre în 
casa dumneavoastră sau unde să se ascundă ca să vă 
doboare. 


— Despre toate astea nu ştiu nimic. 

Faţa lui Holmes era palidă şi gravă. 

— Mă tem ca povestea nu ia sfârşit aici, murmură el. S- 
ar putea să daţi de pericole mai mari decât justiţia britanică 
sau decât duşmanii dumneavoastră din America. Cred ca veţi 
avea mari necazuri, domnule Douglas. Va rog să-mi luaţi în 
considerare sfatul şi să va feriţi în continuare. 

Şi acum, dragii mei cititori, va voi ruga să ne 
îndepărtăm puţin de Casa Manor din Birlstone, Sussex, şi 
de anul de graţie în care am întreprins această călătorie 
plină de evenimente, ce s-a sfârşit cu bizara poveste a 
unui bărbat care fusese cândva cunoscut sub numele de 
John Douglas. 

Aş vrea să călătorim în timp, cu vreo douăzeci de 
ani în urmă, iar în spaţiu pe o distanţă de câţiva 
kilometri, spre vest, pentru a va putea spune o poveste 
nemaipomenită şi teribilă — atât de nemaipomenită că 
vă va veni greu să credeţi că s-a întâmplat exact aşa 
cum vă voi povesti. 

Să nu credeţi că încep o poveste înainte de ao 
termina pe cealaltă. 

Pe măsură ce veţi citi, veţi vedea că nu este deloc 
aşa. lar când voi fi povestit întâmplările şi veţi fi rezolvat 
misterul vechi, ne vom întâlni din nou în camera din 
Baker Street, unde această întâmplare, ca multe altele la 
fel de minunate, îşi va găsi finalul. 


Partea a doua 
Scowrerii 


1 
Omul 


Era 4 februarie 1875. Fusese o iarnă grea şi zăpada se 
aşternuse în strat înalt în nămeţii din Munţii Gilmerton. 
Plugurile cu aburi menţinuseră totuşi drumurile libere şi trenul 
de seară care face legătura între aşezămintele de mineri şi 
fierari se tara încet pe pantele abrupte dintre Stagville şi 
Vermissa, oraşul ce stă în capătul Văii Vermissa. 

De aici, calea ferată şerpuia în jos spre Bartons 
Crossing, în Helmadale, şi spre ţinutul agricultorilor din Merton. 
Era o linie simplă, dar la fiecare haltă — şi erau numeroase — 
linii lungi de vagoane încărcate cu cărbune şi minereu de fier 
dovedeau bogăţia ascunsă care îi adusese pe acei oameni 
duri, cu freamătul vieţii lor, în acest colt dezolant din Statele 
Unite ale Americii. 

Căci era, într-adevăr, dezolant! 

Primul pionier care a traversat regiunea probabil nici 
nu s-a gândit ca preriile frumoase şi oazele cu cea mai curata 
apă erau fără nicio valoare în comparaţie cu acest tărâm 
sumbru de roci înnegrite şi păduri încâlcite. 

Deasupra pădurilor întunecoase Şi adesea 
impenetrabile, vârfurile înalte, golaşe ale munţilor, cu zăpada 
albă şi roci ascuţite, tronau pe fiecare parte, făcând loc, în 
centru, unei vai lungi, şerpuitoare, încâlcite. 

Pe această vale se mişca greoi trenul. 

Lămpile cu ulei de-abia fuseseră aprinse în primul 
vagon de pasageri, un compartiment lung în care se aflau 
douăzeci, treizeci de oameni. Majoritatea erau muncitori care 
se întorceau de la lucru, din partea de jos a văii. Cel puţin 
doisprezece dintre ei, după lanternele de siguranţă pe care le 
aveau, păreau a fi mineri. 

Aceştia stăteau într-un grup separat, fumând şi 
vorbind încet, uitându-se din când în când la doi oameni din 
capătul celălalt al vagonului, ale căror uniforme şi insigne 
dovedeau că sunt poliţişti. 

Câteva femei din clasa muncitoare şi unul sau doi 
călători, care puteau fi proprietari de mici magazine, 
alcătuiau restul grupului, cu excepţia unui tânăr care stătea 


singur într-un colţ. De omul acesta ne vom preocupa. 

Urmariti-l atent, căci merită. 

E un bărbat de statură medie, cu un aspect proaspăt, 
având în jur de treizeci de ani. Are ochii mari, gri, curioşi şi 
inteligenţi, care clipesc întrebător din când în când, pe 
măsură ce se uită prin ochelari la persoanele din jurul său. Se 
vede uşor că este sociabil şi nerăbdător să intre în vorbă. 
Oricine îşi putea da seama că are obiceiuri sociabile şi o 
natură deschisă, cu o inteligenţă ascuţită şi un zâmbet mereu 
pregătit. Şi totuşi, dacă cineva l-ar fi studiat mai atent, ar fi 
putut observa bărbia hotărâtă şi buzele strânse sumbru,, 
trăsături ce puteau fi indiciul că acest irlandez brunet şi 
plăcut ascundea ceva şi că şi-ar fi putut lăsa amprenta, 
pozitivă sau negativă, asupra oricărei societăti în care ar fi 
intrat. 


După una sau două tentative de discuţie cu un miner, 
urmate de replici scurte, neprimitoare, călătorul se resemnă 
cu liniştea adâncă, uitându-se pe fereastră la peisajul umbrit. 

Nu era o privelişte plăcută. Prin întunericul crescând se 
vedeau luminile roşii ale furnalelor de pe dealurile laterale. 
Grămezi imense de resturi de minereu se adunau pe fiecare 
parte, cu rampele înalte pentru vagonete deasupra lor. 
Grupuri de căsuțe urâte, mici, de lemn, ale căror ferestre 
începeau să se distingă la orizont, erau împrăştiate de-a 
lungul căii ferate, iar haltele dese erau aglomerate de 
locuitorii gălăgioşi. 

Văile de cărbune şi fier din Vermissa nu erau genul de 
staţiuni pentru cei care căutau odihna. Peste tot se găseau 
semne ale luptei pentru supravieţuire, ale muncii aspre de 
fiecare zi şi muncitori puternici, la fel de aspri. 

Tânărul călător se uita pe fereastră cu o expresie de 
interes amestecat cu repulsie, ceea ce demonstra ca scena 
era una nouă pentru el. Din când în când scotea din buzunar 
o scrisoare pe marginile căreia făcea unele notițe. La un 
moment dat scoase de la spate un obiect pe care cu greu şi-l 
putea imagina cineva în posesia acestui tânăr atât de 
manierat. Era un revolver imens, albastru-închis. Când îl 
întoarse în lumină, strălucirea de pe marginile cilindrilor din 
cupru arăta că era încărcat. II băgă repede în buzunarul 
secret, dar nu înainte de a fi observat de un muncitor care se 
aşezase pe banca de lângă el. 

— Noroc, prietene!, îl salută acesta. Pari pregătit. 

Tânărul zâmbi puţin jenat. 

— Da, am nevoie de aşa ceva, acolo de unde vin eu. 

— Şi de unde vii? 

— Din Chicago. 

— Eşti străin prin părţile astea? 

— Da. 

— S-ar putea sa ai nevoie de el aici, spuse muncitorul. 

— Chiar aşa?, păru interesat tânărul. 

— Nu ai auzit nimic de evenimentele de pe aici? 

— Nimic extraordinar. 

— Ei, credeam că se ştie în toată ţara. Vei auzi în 
curând. De ce ai venit aici? 

— Am auzit că se găseşte de lucru pentru un om cu 


voinţă. 

— Eşti membru al sindicatului? 

— Desigur. 

— Atunci îţi vei găsi de lucru. Ai ceva prieteni? 

— Nu încă. Dar am cum să-mi fac. 

— Cum adică? 

— Sunt membru al Eminentului Ordin al Oamenilor 
Liberi. Nu există niciun oraş fără lojă şi, acolo unde există 
loja, îmi voi găsi şi eu prieteni. 

Remarca avu un efect deosebit asupra interlocutorului. 

Se uită în jur circumspect. 

Minerii vorbeau încă între ei. 

Cei doi ofiţeri de poliţie moţăiau. Se apropie de tânărul 
călător şx-i întinse mâna. 

— Noroc, făcu el. 

O strângere de mână îi apropie pe cei doi. 

— Văd că rosteşti adevărul, spuse muncitorul. Dar e mai 
bine sa ne asigurăm. Îşi duse mâna dreaptă la sprânceana 
dreapta. Călătorul îşi duse şi el repede mâna stânga la 
sprânceana stângă. 

— Nopțile întunecate sunt neplăcute, spuse muncitorul. 

— Da, pentru străinii care călătoresc, răspunse celălalt. 

— E suficient. Eu sunt fratele Scanlan, Loja 341, Valea 
Vermissa. Mă bucur să te întâlnesc prin părţile astea. 

— Multumesc; Sunt fratele Jack McMurdo, Loja 29, 
Chicago. Boaymaşter, J.H. Scott. Sunt norocos sa întâlnesc un 
frate aşa repede. 

— Suntem mulţi pe aici. Nu vei găsi ordinul mai 
înfloritor decât aici, în Valea Vermissa, nicăieri în State. Dar 
ne-ar prinde bine nişte flăcăi ca tine. Nu văd cum de un om 
activ al sindicatului nu şi-a putut găsi de lucru în Chicago. 

— Am găsit suficient de lucru, răspunse McMurdo. 

— Şi atunci de ce ai plecat? 

McMurdo arătă spre poliţist şi zâmbi. 

— Cred că şi băieţii aceia ar vrea sa ştie. 

Scanlan murmură plin de compătimire. 

— Probleme?, întrebă el în şoaptă. 

— Mari... 

— O sarcina de pedepsire? 

— Şi tot tacâmul. 


— Nu o crimă! 

— E prea devreme sa discutăm aşa ceva, spuse 
McMurdo cu expresia omului pe care l-a luat gura pe dinainte. 
Am eu motivele mele pentru a fi plecat din Chicago şi mai 
mult nu-ţi pot spune. Cine eşti tu să îţi permiţi sa pui 
asemenea întrebări? 

Ochii lui gri sclipiră brusc cu duritate şi ură din spatele 
ochelarilor. 

— În regulă, prietene, nu am intenţionat să te jignesc. 
Băieţii nu vor avea o părere mai proastă despre tine, 
indiferent ce ai făcut. Acum încotro te îndrepţi? 

— Vermissa. 

— Ea treia oprire. Unde vei locui? 

McMurdo scoase un plic pe care îl apropie de lampa 
murdară cu ulei. 

— lată adresa — Jacob Shafter, strada Sheridan. E o 
pensiune ce mi-a fost recomandată de un cunoscut din 
Chicago. 

— Nu o ştiu, dar Vermissa e în afara zonei mele. Eu 
locuiesc la Hobson's Patch şi aici ne adunăm. Dar îţi dau un 
sfat înainte să ne despărţim. Dacă ai probleme în Vermissa, 
du-te direct la Casa Sindicatului, la şeful McGinty. Este 
bodymasterul din Loja Vermissa şi nimic nu se întâmplă prin 
părţile acestea daca el nu vrea. Cu bine, prietene! Poate ne 
vom întâlni în lojă serile acestea. Dar ţine minte: dacă ai 
necazuri, du-te la şeful McGinty. 

Scanlan cobori, iar McMurdo fu din nou singur cu 
gândurile lui. Era deja noapte, iar flăcările furnalelor dese se 
aruncau în văzduh prin întuneric. În lumina lor se vedeau 
siluete înnegrite care se îndoiau şi se întindeau, se roteau şi 
se învârteau cu mişcarea unui scripete sau a unei pârghii în 
ritmul uruitului continuu. 

— Cred ca iadul aşa arata, remarca o voce. 

McMurdo se întoarse şi văzu că unul dintre poliţişti se 
mi şea se de pe scaun şi se uita afară la sălbăticia brăzdată 
de foc. 

— Din punctul ăsta de vedere, chiar aşa trebuie să fie 
iadul. Nu ma aştept să fie pe acolo draci mai răi decât ce 
avem noi pe aici. Presupun că eşti nou pe aici, tinere? 

— Şi ce dacă aş fi?, întrebă McMurdo cu o voce aspra. 


— Doar vă sfătuiesc, domnule, sa fiţi mai atent cum vă 
alegeţi prietenii. Dacă aş fi în locul dumneavoastră, nu aş 
începe cu domnul Scanlan sau vreunul ca el. 

— Ce vă pasă vouă cine sunt prietenii mei?, mâărâi 
McMurdo cu o voce care îi făcu pe toţi din vagon să întoarcă 
privirile pentru a fi martori la altercaţie. V-am cerut eu sfatul 
sau m-aţi crezut atât de prost încât sa nu ma pot descurca 
fără el? Vorbiţi când vi se vorbeşte, căci, dacă ar fi fost după 
mine, nu v-aş fi vorbit deloc! 

Îşi întoarse faţa şi rânji la mineri ca un câine fioros. 

Cei doi poliţişti, oameni în putere, fură luaţi prin 
surprindere de vehemenţa extraordinară cu care fuseseră 
respinse cuvintele lor prieteneşti. 

— Fără supărare, străine, spuse unul. Te-am avertizat, 
pentru binele tău, căci te-am văzut nou pe aici. 

— Sunt nou pe aici, dar cei ca voi nu sunt noi pentru 
mine!, strigă McMurdo furios. Sunteţi toţi la fel, peste tot, daţi 
sfaturi când nimeni nu le cere. 

— Cred că vom mai auzi de tine, şi chiar foarte curând, 
zise unul rânjind. O cauţi cu lumânarea, după părerea mea. 

— Şi eu gândesc aşa, remarcă celălalt, s-ar putea să ne 
mai întâlnim. 

— Să nu aveţi impresia că mă tem de voi! Dacă vreţi, 
mă găsiţi la Jacob Shafter, strada Sheridan, Vermissa; nu mă 
ascund de voi, vedeţi? Zi sau noapte îndrăznesc să privesc în 
faţa pe oricare dintre voi — sa fiţi siguri de asta! 

Se auzi un murmur de compătimire şi admiraţie din 
partea minerilor faţă de atitudinea neînfricată a nou- 
venitului, iar poliţiştii dădură din umeri continuându-și 
discuţia. 

După câteva minute, trenul intră în gara prost luminată 
şi se goli dintr-odată; căci Vermissa era, de departe, cel mai 
mare oraş de pe acea linie. McMurdo îşi luă rucsacul din piele 
şi era pe cale să pornească prin întuneric, când un miner îl 
acosta. 

— Pe Gar, prietene! Ştii să vorbeşti cu poliţiştii!, 
exclamă cu o voce uimită. M-am simţit bine auzindu-te. Lasă- 
mă să-ţi car bagajul şi să-ţi arăt drumul. Trec pe lângă 
Shafter în drum spre coliba mea. 

Se auzi un cor de urări de „Noapte bună“ din partea 


minerilor care părăseau platforma. Chiar înainte de a intra 
efectiv în Vermissa, McMurdo devenise deja un personaj 
cunoscut. 

Ţinutul era unul al terorii, dar oraşul era chiar mai 
descu- rajant. De-a lungul văii, cel puţin, găseai un soi de 
grandoare în focurile imense şi în norii de fum, în timp ce 
puterea şi iscusinţa omului făcuseră din mormanele de 
resturi de lângă  monstruoasele  excavări adevărate 
monumente de artă. Dai oraşul nu avea de oferit decât 
urâţenie josnică şi mizeră. Strada largă era înnegrită şi 
transformată de trafic într-o oribilă pastă de zăpadă 
înnămolită.  Trotuarele erau înguste şi  denivelate. 
Numeroasele faruri cu gaz serveau doar pentru a arăta şi mai 
clar un şir lung de case de lemn, cu verande murdare şi 
neîngrijite, ce dădeau spre stradă. 

Pe măsură ce te apropiai de centrul oraşului, scena 
devenea mai frumoasă datorită unui şir de magazine bine 
luminate, dar şi a unui grup de saloane şi case de pariuri, în 
care minerii îşi cheltuiau salariile cu greu câştigate, dar 
generoase. 

— Aceea este Casa Sindicatului, spuse ghidul arătând 
către un salon ce se ridica aproape la rangul de hotel. Jack 
McGinty este şeful aici. 

— Ce fel de om este?, întrebă McMurdo. 

— Poftim? Nu ai auzit niciodată de şef? 

— Cum să fi auzit de el dacă sunt străin de aceste 
locuri? 

— Ei, am crezut că numele lui e cunoscut în toată tara. 
A apărut în ziare de multe ori. 

— Pentru ce? 

— Ei bine, minerul îşi cobori vocea, din cauza afacerilor. 

— Ce afaceri? 

— Dumnezeule! Domnule, tare ciudat sunteţi, fără 
supărare. Există un singur fel de afaceri de care poţi auzi prin 
locurile acestea, şi acestea sunt afacerile Scowrerilor. 

— Hm, cred că am auzit de Scowreri în Chicago. Sunt o 
bandă de criminali, nu? 

— Şşt! Pe viaţa ta, omule!, strigă minerul înmărmurit de 
spaimă, uitându-se uimit la interlocutorul său. Nu o să ai 
viaţă lungă pe aici dacă vorbeşti aşa în mijlocul străzii. Mulţi 


oameni au fost bătuţi până la moarte pentru mai puţin de 
atât. 

— Dar nu ştiu nimic despre ei. Doar ce am citit. 

— lar eu nu spun că nu aţi citit adevărul. Omul se uita 
nervos în jur când vorbea, străpungând întunericul de parcă 
voia să găsească acolo pericolul. Dacă a ucide e o crimă, 
atunci Dumnezeu îmi e martor că avem pe aici crima cât 
încape. Dar să nu îndrăzneşti să pomeneşti numele lui Jack 
McGinty în legătura cu asta, străine, căci fiecare şoaptă 
ajunge la el şi nu e genul de om care să lase de la el. Ei, 
aceea este casa pe care o cauţi, cea din fundul străzii. Vei 
vedea că Jacob Shafter e un bătrân cinstit. 

— Iţi mulţumesc, zise McMurdo şi, strângând mâna noii 
sale cunoştinţe, înaintă cu greu, cu rucsacul în mână, pe 
cărarea ce ducea la casa în care urma să locuiască, la uşa 
căreia bătu cu putere. 

Fu deschisă imediat de cineva foarte diferit de ceea ce 
aşteptase el. Era o femeie, tânără şi nespus de frumoasă. Era 
tipul german, blondă, cu ochi negri contrastanţi, cu care îl 
observa atent pe străin, surprinsă şi puţin ruşinată, ceea ce îi 
aduse în obrajii palizi o pată de culoare, încadrată de lumina 
puternică a uşii deschise, lui McMurdo îi părea că nu mai 
văzuse niciodată o apariţie mai frumoasă; cu atât mai 
atrăgătoare datorită contrastului cu împrejurimile întunecate 
şi murdare. 

O violetă încântătoare care creştea pe dealurile negre 
de minereu nu ar fi putut părea mai surprinzătoare. Era atât 
de încântat, încât stătea nemişcat şi tăcut şi tânăra fu 
nevoită să spargă liniştea. 

— Am crezut că era tata, zise ea cu o urmă 
încântătoare de accent german. Aţi venit la dânsul? Este în 
oraş. Trebuie să vină din clipă-n clipă. 

McMurdo continuă să se uite la ea cu admiraţie 
neascunsă, până când femeia îşi plecă ochii nelămurită în 
faţa vizitatorului autoritar, 

— Nu, domnişoară, răspunse el într-un final, nu mă 
grăbesc să-l văd. Dar casa dumneavoastră mi-a fost 
recomandată ca pensiune. Am crezut ca mi se va potrivi — şi 
acum sunt sigur de asta. 

— Vă hotărâți repede, remarcă ea zâmbind. 


— Numai un orb nu ar putea să facă aşa, răspunse 
bărbatul. 

Ea râse la auzul complimentului. 

— Intraţi, domnule. Eu sunt domnişoara Ettie Shafter, 
fiica domnului Shafter. Mama a murit, iar eu mă ocup de 
casă. Puteţi aştepta lângă soba din camera din faţă până 
soseşte tatăl meu. Aii, iată-l! Puteţi aranja totul cu el imediat. 

Un bărbat greoi, bătrân, înainta agale pe cărare. În 
câteva cuvinte, McMurdo îi explică situaţia. Un om pe nume 
Murphy îi dăduse această adresă în Chicago. Şi el o avea de 
la altcineva. Bătrânul Shafter era pregătit. Străinul nu se 
tocmi asupra termenilor, fu de acord imediat cu fiecare 
condiţie şi avea, aparent, suficienţi bani. Pentru şapte dolari 
pe săptămână, plătiţi în avans, i se oferea cazare şi mâncare. 

Şi aşa, McMurdo, autoproclamat fugar de justiţie, îşi 
luă în primire reşedinţa din casa domnului Shafter, primul pas 
ce avea să conducă la un şir lung şi întunecat de evenimente 
şi care avea să se termine pe un tărâm străin şi îndepărtat. 


2 
Bodymasterul 


McMurdo era un om care se făcea uşor remarcat. 
Oriunde ar fi fost, ceilalţi îşi dădeau seama de prezenţa lui. 
Într-o săptămână deveni cea mai importantă persoană de la 
Shafter. 

Erau zece sau doisprezece chiriaşi acolo; dar erau 
muncitori cinstiţi sau funcționari obişnuiţi de la magazinele 
locale, de cu totul alt calibru decât irlandezul. Seara, când se 
adunau, glumele lui erau cele mai la îndemână, conversațiile 
lui, cele mai inteligente, iar cântecele lui, cele mai frumoase. 
Era un interlocutor plăcut, cu un magnetism ce crea bună 
dispoziţie tuturor celor din jurul lui. 

Şi totuşi arăta câteodată, aşa cum făcuse şi în tren, o 
predispoziţie pentru ură bruscă şi crâncenă, ce impunea 
respect şi uneori teamă celor care-l întâlneau. De asemenea, 
avea pentru lege şi pentru tot ce era legat de ea un dispreţ 
adânc, care îi încânta pe unii chiriaşi şi îi alarma pe alţii. 

De la început a făcut cunoscut, prin admiraţia directă, 
faptul că fiica gazdei îi cucerise inima din primul moment 
când îi văzuse frumuseţea şi farmecul. 

Nu era deloc un pretendent timid. 

A doua zi i-a spus ca o iubea şi aşa a continuat, 
repetând aceeaşi poveste, fără să-i pese de ce ar fi putut 
spune fata pentru a-l descuraja. 

— Altcineva?, striga el. Ei bine, ghinionul lui! Să aibă 
grijă! Să pierd eu şansa vieţii şi aleasa inimii în faţa altcuiva? 
Poţi să mă refuzi în continuare, Ettie: va veni ziua când mă 
vei accepta şi sunt suficient de tânăr să aştept. 

Era un peţitor periculos, cu vorbirea lui convingătoare 
şi manierele plăcute. Mai avea o aura de experienţă şi mister 
care atrage interesul unei femei, iar, în final, dragostea ei. li 
vorbea despre frumoasele văi din ţinutul Monaghan, de unde 
venea el, despre minunatele şi îndepărtatele insule, de 
dealurile joase şi de pajiştile verzi, şi toate păreau cu atât mai 
interesante cu cât erau amintite din acest loc sumbru şi 
înzăpezit. 

În plus, cunoştea foarte bine viaţa în oraşele din nord, 


din Detroit, din taberele de tăietori de lemne din Michigan şi, 
în fine, din Chicago, unde lucrase într-o moară. 

Apoi apăru indiciul unei poveşti de dragoste, ideea că i 
se întâmplaseră lucruri ciudate în acel mare oraş, atât de 
ciudate şi intime încât nu putea spune nimic despre ele. 
Vorbea şiret despre o plecare bruscă, despre tăierea tuturor 
legăturilor, o călătorie într-o lume ciudată, sfârşită în această 
vale mizeră, iar Ettie asculta, cu ochii ei negri strălucind de 
milă şi simpatie, acele două calităţi ce se pot transforma atât 
de rapid şi natural în dragoste. 

McMurdo obținuse o slujbă temporară ca librar, căci 
primise o educaţie bună. 

Asta îl ţinea afară din casă toată ziua şi încă nu găsise 
prilejul să se prezinte la şeful lojei Eminentului Ordin al 
Oamenilor Liberi. Dar i se reaminti de aceasta scăpare într-o 
seară, prin vizita lui Milce Scanlan, bărbatul cu care se 
întâlnise în tren. Scanlan, un om scund, cu faţa ascuţită, cu 
ochii negri, era bucuros să-l vadă din nou. După vreo două 
pahare de whisky ajunse la subiectul vizitei sale. 

— Ei, McMurdo, mi-am amintit adresa ta şi am îndrăznit 
să te vizitez. Sunt surprins ca încă nu te-ai prezentat la 
bodymaster. De ce nu te-ai dus la şeful McGinty până acum? 

— A trebuit să-mi găsesc o slujba. Am fost ocupat. 

— Pentru asta este neapărat necesar să-ţi găseşti timp. 
Pe legea mea, omule! Nu eşti în toate minţile dacă nu ai 
trecut pe la Casa Sindicatului pentru a te înregistra chiar din 
prima zi după ce ai venit! Dacă te pui cu el — ei bine, nu 
trebuie, asta este! 

McMurdo se arătă surprins. 

— Sunt membru al lojei de doi ani, Scanlan, dar nu am 
auzit niciodată că sarcinile sunt atât de presante. 

— Poate că nu în Chicago. 

— Este aceeaşi societate ca aici. 

— Oare? 

Scanlan se uită la el prelung şi fix. 

Era ceva sinistru în ochii lui. 

— Nu e aşa? 

— Tu să-mi spui, peste vreo lună. Am auzit că ai avut o 
discuţie cu poliţiştii după ce am coborât din tren. 

— De unde ştii asta? 


— Eh, am aflat — lucrurile circulă repede în acest 
district, şi cele bune, şi cele rele. 

— Ei bine, da. Le-am spus exact ce cred despre ei. 

— Pe Dumnezeu, o să fii pe placul lui McGinty! 

— De ce, şi el îi urăşte pe poliţişti? 

Scanlan izbucni în râs. 

— Trebuie să-l vezi, băiete, repetă el pregătindu-se să 
plece. Nu pe poliţişti, ci pe tine are să te urască dacă nu faci 
asta! Ţine seama de sfatul unui prieten şi du-te imediat! 

Se întâmplă ca McMurdo să aibă o altă întrevedere care 
l-a grăbit în aceeaşi direcţie. Se putea ca atenţia pe care i-o 
acorda lui Ettie să fi devenit mai evidentă decât înainte sau 
ca talentele lui să-şi fi făcut loc în mintea fragedă a bunei 
gazde germane; dar, indiferent de motiv, bătrânul îl chemă în 
camera sa şi intră în subiect fără alte ocolişuri. 

— Mi se pare, domnule, că aţi pus ochii pe Ettie a mea. 
Este aşa sau mă înşel eu? 

— Da, aşa este, răspunse tânărul. 

— Ei bine, trebuie să va spun că nu este posibil. Căci 
cineva şi-a făcut loc înaintea dumneavoastră. 

— Aşa mi-a spus şi ea. 

— V-a spus adevărul. Dar ştiţi despre cine este vorba? 

— Nu, am întrebat-o, dar nu a vrut să-mi spună. 

— Mă aşteptam, mititica de ea! Poate că nu a vrut să va 
sperie... 

— Sa mă sperie? 

McMurdo se înfierbântă într-o clipă. 

— Da, prietene. Nu trebuie să te ruşinezi... E vorba de 
Teddy Baldwin. 

— Şi cine naiba e el? 

— Este un şef al Scowrerilor. 

— Scowreri! Am mai auzit de ei. Se tot vorbeşte despre 
ei, dar întotdeauna în şoaptă. De ce anume vă temeţi toţi? 
Cine sunt Scowrerii? 

Gazda îşi cobori instinctiv vocea, aşa cum făcea oricine 
vorbea despre acea societate teribilă. 

—  Scowrerii, spuse el, sunt Eminentul Ordin al 
Oamenilor Liberi! 

Tânărul îl privi uimit. 

— Şi ce dacă? Şi eu sunt membru al acestui ordin. 


— Tu!? Nu te-aş fi lăsat să intri în casa mea daca aş fi 
ştiut, nici dacă mi-ai fi plătit o sută de dolari pe săptămână! 

— Ce aveţi împotriva ordinului? Este o organizaţie 
caritabilă. Aşa spun regulile. 

— Poate în anumite locuri. Dar nu aici! 

— Dar aici ce este? 

— Este o societate criminală, asta este. 

McMurdo râse neîncrezător. 

— Puteti demonstra acest lucru?, întrebă. 

— Să demonstrez! Nu sunt cincizeci de crime care o 
demonstrează? Ce ziceţi de Milman şi Van Shorst, de familia 
Nicholson, de bătrânul domn Hyam sau de tânărul Billy James 
şi toţi ceilalţi? Să demonstrez! Nu există bărbat sau femeie în 
valea asta care să nu ştie. 

— Ajunge!, îl întrerupse McMurdo serios. Vreau să retra- 
geţi tot ce aţi spus sau să dovediţi. Trebuie să o faceţi ori pe 
una. ori pe cealaltă înainte ca eu să ies din cameră. Puneţi-vă 
în locul meu. Un străin în acest oraş. Aparţin unei societăţi pe 
care o ştiu corectă. Se găseşte pe întreg teritoriul Statelor 
Unite, dar peste tot e cunoscută ca fiind cinstită. Acum, când 
mă gândesc să devin membru şi aici, îmi spuneţi ca este o 
societate criminală numită Scowrer. Cred că îmi datoraţi fie o 
explicaţie, fie o scuză, domnule Shafter. 

— Nu pot să vă spun decât ce ştie toată lumea, 
domnule. Şefii unora sunt şi şefii celorlalţi. Dacă te pui cu 
unii, ceilalţi te vor lovi. Am demonstrat asta de atâtea ori. 

— Astea sunt bârfe! Vreau dovezi!, insista McMurdo. 

— Dacă veţi locui aici suficient, veţi avea şi dovezile. 
Dar uit că sunteţi unul de-al lor. Veţi fi în curând la fel de rău 
ca restul. Dar sa vă găsiţi altă pensiune, domnule. Nu vă mai 
pot ţine aici. Nu e de-ajuns că unul dintre aceşti oameni o 
curtează pe Ettie a mea şi că nu îndrăznesc să-l refuz, îmi mai 
trebuie unul în gazdă? într-adevăr, nu veţi mai dormi aici mai 
mult de această noapte. 

McMurdo se găsi izgonit şi din locuinţa confortabilă şi 
de lângă fata pe care o iubea. In acea seară o găsi singură în 
sufragerie şi-şi vărsă amarul în faţa ei. 

— Bine că tatăl tău mi-a dat un avertisment, spuse el. 
Dacă ar fi fost vorba doar de cameră, nu mi-ar fi păsat, dar 
acesta e adevărul, Ettie, deşi te cunosc doar de o săptămână, 


eşti viaţa mea şi nu pot trăi fără tine! 

— Oh, taci, domnule McMurdo. Nu vorbi aşa!, exclamă 
fata. Ţi-am spus, nu-i aşa, că ai ajuns prea târziu? Există 
altcineva şi, chiar dacă nu i-am promis că mă voi căsători cu 
el imediat, cel puţin nu pot promite asta altcuiva. 

— Presupunând că aş fi fost primul, Ettie, aş fi avut vreo 
şansă? 

Fata îşi cufunda faţa în palme. 

— Mă rog la Dumnezeu sa fi fost tu primul!, suspină ea. 

McMurdo căzu în genunchi înaintea ei într-o secundă. 

— Pentru numele lui Dumnezeu, Ettie, lasă lucrurile 
aşa!, strigă. Vrei să-ţi distrugi viaţa şi să o distrugi şi pe a 
mea pentru o promisiune? Urmează-ţi inima, draga mea! E un 
sfetnic mai bun decât orice promisiune făcută înainte de a şti 
bine ce anume promiţi. 

Luase mâinile albe ale lui Ettie între mâinile lui negre, 
puternice. 

— Spune-mi că vei fi a mea şi vom trece peste toate 
împreună! 

— Nu, aici? 

— Ba da, aici. 

— Nu, nu, Jack! Braţele lui erau în jurul ei. Nu se poate 
aici. Nu ai putea să mă duci în altă parte? 

Pe faţa lui trecu umbra unei lupte interioare; dar se 
potoli devenind dură ca granitul. 

— Nu, aici!, spuse el. O să te apăr de întreaga lume, 
chiar aici, unde ne aflăm. 

— De ce nu putem pleca împreună? 

— Nu, Ettie, nu putem pleca de aici. 

— Dar de ce? 

— Nu m-aş mai putea privi în oglindă dacă aş şti că am 
fost izgonit de undeva. În plus, de ce ţi-e frică? Nu suntem 
oare oameni liberi într-o ţară libera? Daca tu mă iubeşti şi eu 
te iubesc, cine va îndrăzni să intervină între noi? 

— Nu ştiu, Jack. Eşti aici de prea puţin timp. Nu îl ştii pe 
Baldwin. Nu îi ştii pe McGinty şi pe Scowreri. 

— Nu, nu îi cunosc, nu mă tem de ei şi nu cred în ei!, 
răspunse McMurdo. Am trăit printre oameni duri, draga mea, 
şi în loc să mă tem de ei, întotdeauna au ajuns ei să se teamă 
de mine — întotdeauna, Ettie. E curată nebunie! Dacă aceşti 


oameni, după cum susţine tatăl tău, au comis crimă după 
crimă în valea asta şi dacă toată lumea îi cunoaşte după 
nume, cum se face că niciunul dintre ei nu a fost adus în faţa 
justiţiei? Răspunde-mi, Ettie! 

— Pentru că niciun martor nu îndrăzneşte să depună 
mărturie împotriva lor. Nu ar mai trăi nici o lună dacă ar face 
aşa ceva, în plus, pentru că au întotdeauna oameni din rândul 
lor care să jure că acela care e acuzat a fost departe de scena 
crimei. Dar, Jack, trebuie să fi citit despre toate astea. Am 
înţeles că fiecare ziar din Statele Unite scrie despre ei. 

— Am citit câte ceva, e adevărat; dar crezusem că era 
doar vorbărie goală. Poate că aceşti oameni au un motiv 
pentru ce fac. Poate că sunt nedreptăţiţi şi nu îşi pot face 
dreptate altfel. 

— Oh, Jack, nu vreau să te aud vorbind aşa! Aşa 
vorbeşte el — celălalt! 

— Baldwin, aşa vorbeşte, nu? 

— Şi de aceea îl urase atât. O, Jack. acum pot sa îţi 
spun adevărul; îl urăsc din tot sufletul, dar îmi e frică de el. 
Mă tem pentru mine; dar mai mult decât atât, mă tem pentru 
tatăl meu. Ştiu că un mare necaz s-ar abate asupra noastră 
dacă aş îndrăzni să spun ce simt. De aceea l-am amânat cu 
promisiuni amăgitoare. Este singura noastră cale de scăpare. 
Dar daca tu ai fugi cu mine, Jack, l-am putea lua şi pe tata cu 
noi şi am putea trăi fericiţi departe de puterea acestor 
oameni răi. 

Din nou, o lupta interioară se oglindi pe faţa lui şi din 
nou deveni dură ca granitul. 

— Nu ţi se va întâmpla nimic rău, Ettie — nici ţie, nici 
tatălui tău. În ceea ce-i priveşte pe oamenii răi, până la urmă 
îţi vei da seama că sunt mai rău decât cel mai rău dintre ei. 

— Nu, nu, Jack, am încredere în tine oricum! 

McMurdo râse amar. 

— Dumnezeule mare, cât de puţin mă cunoşti! Sufletul 
tău nevinovat, draga mea, nici nu ar putea ghici ce se 
întâmplă în al meu. Dar, hei, cine intră? 

Uşa se deschisese brusc şi un bărbat intră fudul cu un 
aer de stăpân. Era un tânăr bine făcut, îndrăzneţ, cam de 
aceleaşi vârsta şi statură ca McMurdo. Sub pălăria neagră, cu 
boruri largi, pe care nu se deranjase să o scoată, o faţă 


frumoasă cu ochi fioroşi, aroganţi, cu un nas curbat, acvilin, 
privi sălbatic la perechea cate stătea lângă sobă. 

Ettie sărise în picioare, confuză şi alarmată. 

— Mă bucur să vă văd, domnule Baldwin, spuse ea. Aţi 
venit mai devreme decât mă aşteptam. Intraţi şi luaţi loc, 

Baldwin stătea în picioare, cu mâinile în şolduri, 
uitându-se la McMurdo. 

— El cine e?, întrebă scurt. 

— E un prieten de-al meu, domnule Baldwin, un chiriaş 
nou. Domnule McMurdo, vi-l prezint pe domnul Baldwin. 

Cei doi dădură din cap arogant. 

— Poate că domnişoara Ettie v-a spus cum stau lucrurile 
între noi, aruncă Baldwin. 

— Nu am înţeles că ar fi vreo relaţie între voi, răspunse 
domnul McMurdo. 

— Nu? Ei, vei înţelege acum. Această tânăra doamnă 
îmi aparţine, iar dumneata vei găsi ca este o seară foarte 
plăcută pentru o plimbare. 

— Mulţumesc, nu am chef de plimbare. 

— Nu? Ochii sălbatici luceau de mânie. Poate ai chef de 
o luptă, domnule chiriaş! 

— De asta am chef!, strigă McMurdo sărind în picioare. 
Nu ai spus în viaţa ta un cuvânt mai potrivit. 

— Pentru numele lui Dumnezeu, Jack! Pentru numele lui 
Dumnezeu!, striga biata Ettie speriata. Oh, Jack, Jack, o să te 
rănească! 

— Ah, acum e Jack?, striga Baldwin cu o înjurătura. Aţi 
ajuns şi la asta? 

— Oh, Ted, fii înţelegător — fii bun! Pentru mine, Ted, 
dacă m-ai iubit vreodată, fii iertător! 

— Cred, Ettie, ca, dacă ne-ai lăsa singuri, am rezolva 
situaţia, spuse McMurdo încet. Sau, poate, domnule Baldwin, 
vreţi sa ieşiţi pe stradă cu mine. E o seară plăcută şi după 
prima casa e un teren viran. 

— Te pot dobori fara sa-mi murdăresc mâinile, spuse 
duşmanul lui. Când voi termina cu tine, îţi vei dori sa nu fi 
călcat niciodată în casa asta. 

— Momentul de faţa este, cred, cel mai potrivit!, striga 
McMurdo. 

— Îmi voi alege singur momentul, domnule. Poţi să îl 


laşi în seama mea. Uite! Brusc îşi ridica mâneca şi arătă pe 
antebraţ un semn distinctiv ce părea sa fi fost înfierat. Era un 
cerc cu un triunghi în interior. Ştii ce înseamnă asta? 

— Nu ştiu şi nici nu ma interesează. 

— Ei bine, vei afla, îţi promit. Şi nu va trece mult timp. 
Poate domnişoara Ettie îţi va povesti câte ceva despre asta. 
lar tu, Ettie, te vei întoarce la mine în genunchi — auzi, fetiţo, 
în genunchi! — şi apoi îţi voi spune care-ţi va fi pedeapsa. 
Asta ai semănat şi, pe legea mea, asta o să culegi! 

Se uita furios la cei doi. Apoi se întoarse pe călcâie şi 
într-o secundă uşa se trânti în urma lui. 

Timp de câteva clipe, McMurdo şi fata statură în tăcere. 
Apoi ea îl îmbrăţişa. 

— Oh, Jack, eşti atât de curajos! Dar nu are rost, trebuie 
sa fugi. În noaptea asta, Jack, în noaptea asta! E singura ta 
speranţă. Îţi va lua viaţa. Am citit-o în ochii lui oribili. Ce 
şanse ai tu în faţa a doisprezece dintre ei, în faţa şefului 
McGinty cu toată puterea lojei în spatele său? 

McMurdo îi desfăcu mâinile, o sărută şi o aşeză uşor pe 
scaun. 

— Aşa, draga mea, aşa! Nu te deranja şi nu îmi duce 
grija. Şi eu sunt un Om Liber. Tocmai i-am spus tatălui tău 
despre asta. Poate că nu sunt mai bun decât ceilalţi; aşa că 
nu mă crede vreun sfânt. Poate că acum mă urâăşti şi pe 
mine, după ce ţi-am spus? 

— Să te urăsc, Jack? Nu voi putea să te urăsc niciodată! 
Am auzit că nu-i o nenorocire să fii Om Liber, decât aici; deci 
de ce aş crede ceva rău despre tine? Dar dacă eşti un Om 
Liber, Jack, de ce nu te duci sa ţi-l faci prieten pe şeful 
McGinty? Oh, Jack, grăbeşte-te! Trebuie să ajungi tu primul la 
el, altfel câinii vor fi pe urmele tale. 

— Şi eu mă gândeam la asta, răspunse McMurdo. Mă voi 
duce chiar acum să lămuresc situaţia. li poţi spune tatălui tău 
că voi dormi aici în seara asta, iar mâine îmi voi găsi o altă 
gazdă... 

Barul din salonul lui McGinty era aglomerat, ca de 
obicei, căci era locul preferat de pierdere a timpului în oraş. 

Omul era foarte cunoscut; căci avea un fel de a fi dur, 
dar jovial, ce forma o mască în spatele căreia se ascundeau 
multe. Dar în afară de popularitatea sa, teama cu care era 


privit de întregul oraş, chiar de întreaga vale pe cincizeci de 
kilometri şi chiar peste munţii dimprejur, era suficientă 
pentru a-i umple barul; căci nimeni nu-şi putea permite să-l 
neglijeze. 

In afară de aceste puteri secrete, pe care toată lumea 
ştia că le exercita atât de nemilos, era un înalt oficial public, 
consilier municipal şi membru al comisiei drumurilor, ales în 
post prin voturile brutelor, care, în schimb, se aşteptau să 
primească unele avantaje din partea lui. Taxele şi impozitele 
erau enorme; lucrările publice erau neglijate în mod vizibil, 
conturile erau măsluite de contabili mituiţi, iar cetăţeanul de 
rând era forţat sa plătească şantajul public şi să-şi ţină gura 
dacă nu voia ca un lucru teribil să se abată asupra sa. 

Aşa se făcea că, an de an, acele cu diamant ale şefului 
McGinty deveneau mai mari, lanţurile de aur, mai grele, 
aşezate peste veste tot mai frumoase, iar salonul lui se 
întindea mereu, amenințând să acopere o parte din Market 
Square. 

McMurdo împinse uşile salonului şi-şi făcu loc prin 
mulţimea de oameni dinăuntru, într-o atmosferă înceţoşată 
de fumul de tutun şi îngreunată de mirosul de băutură. Locul 
era frumos luminat şi imensele oglinzi bogat împodobite de 
pe fiecare perete reflectau şi multiplicau luminile orbitoare. 
Erau câţiva barmani, în cămăşi subţiri, trudind să pregătească 
băuturile pentru clienţii care aglomerau tejgheaua lată, tăiată 
în metal. 

La capătul îndepărtat, odihnindu-se pe bar şi cu un 
trabuc iu colţul ascuţit al gurii, stătea un bărbat înalt, 
puternic, solid, care nu putea fi decât Jack McGinty. Era un 
gigant, bărbos până la pomeţi, cu o claie de păr negru ce-i 
cădea până la guler. Trăsăturile lui erau întunecate ca ale 
unui italian, iar ochii erau de un negru ciudat, ca de mort, iar 
în combinaţie cu privirea uşor saşie îi dădeau o înfăţişare 
sinistră. 

Restul  — proporţiile nobile, trăsăturile fine, 
comportamentul deschis — se potrivea cu manierele joviale, 
comunicative pe care le afişa. Cine-l vedea ar fi putut spune 
că era un om cinstit, direct, cu inima curată, indiferent cât de 
murdare ar fi fost cuvintele rostite de el. Numai când acei 
ochi morţi, întunecaţi, adânci şi fără remuşcări se uitau la 


cineva, persoana se făcea mică, văzându-se în faţa unei 
nemărginiri de rău latent, sprijinit de forţă, curaj şi iscusinţă 
care îl făceau de o mie de ori mai periculos. 

Observându-l atent pe acest om, McMurdo îşi făcu loc 
înainte cu coatele, cu nepăsarea lui obraznică, şi străpunse 
micul grup de prefăcuţi care îl linguşeau pe puternicul şef, 
râzând zgomotos la cea mai mică glumă a lui. Ochii gri, 
curajoşi ai tânărului străin se uitară fără frică din spatele 
ochelarilor ia cei negri, mortali ce se opriseră aspru asupra 
sa. 

— Ei bine, tinere, nu-mi amintesc faţa ta, începu şeful. 

— Sunt nou pe aici, domnule McGinty. 

— Nu eşti atât de nou încât să nu te adresezi unui om 
cu formula potrivită. 

— Dânsul este consilierul McGinty, tinere, spuse o voce 
din grup. 

— Îmi cer scuze, domnule consilier. Sunt străin de 
obiceiurile locului. Dar am fost sfătuit să vă văd. 

— Ei bine, m-ai văzut. Asta e tot. Ce crezi despre mine? 

— E prea devreme să spun. Dacă aveţi inima la fel de 
mare ca trupul şi sufletul la fel de fin ca faţa, nu pot găsi 
nimic mai bun, răspunse McMurdo. 

— Pe legea mea! Ai vorbirea unui irlandez, văd, spuse 
şeful, neştiind dacă să se amuze de curajul acestui musafir 
sau să se simtă jignit. Şi ţi-ai făcut timp să mă vizitezi? 

— Desigur, spuse McMurdo. 

— Şi ţi s-a spus să mă cauţi? 

— Da. 

— Cine ţi-a spus asta? 

— Fratele Scanlan din Loja 341, Vermissa. Beau pentru 
sănătatea consilierului şi pentru o înţelegere cât mai bună 
între noi. 

Duse la buze paharul cu care fusese servit şi ridică 
degetul mic în timp ce bea. 

McGinty, care se uitase printre gene la el, îşi ridică 
sprâncenele negre şi groase. 

— Aşa stau lucrurile?, întrebă. Va trebui să mă 
documentez mai bine, domnule... 

— McMurdo. 

— „mai bine, domnule McMurdo. căci nu avem 


încredere în tineri pe aici şi nici nu credem tot ce ni se spune. 
Veniţi aici, pentru o clipă, în spatele barului. 

Era o cameră mică, cu butoaie pe margini. 

McGinty închise grijuliu uşa şi se aşeză pe unul dintre 
ele, muşcând gânditor din trabuc şi supraveghindu-l pe 
interlocutor cu acei ochi neliniştiţi. Timp de câteva minute nu 
spuse nimic. McMurdo suportă inspecția aproape vesel, cu o 
mână în buzunar şi cu cealaltă învârtindu-şi mustaţa. 

Brusc, McGinty se aplecă şi scoase la iveală un revolver 
cu aspect neplăcut. 

— lată, glumeţule, spuse el, daca aş fi crezut că te joci 
cu noi, s-ar fi terminat rapid. 

— E un bun venit ciudat, răspunse McMurdo cu 
demnitate, din partea unui bodymaster dintr-o Lojă a 
Oamenilor Liberi către un frate străin. 

— Dar asta trebuie să o dovedeşti!, scrâşni McGinty, şi 
Dumnezeu să te ajute daca nu reuşeşti! Unde ai fost făcut 
Om Liber? 

— Loja 29, Chicago. 

— Când? 

— 24 iunie, 1872. 

— Ce boaymaster? 

— James H. Scott. 

— Cine este şeful tău de district? 

— Bartholomew Wilson. 

— Hm, dai răspunsuri destul de fluente. Ce cauţi aici? 

— Lucrez, ca şi dumneavoastră — numai că am o slujbă 
mai proastă. 

— Ai răspunsul întotdeauna pregătit. 

— Da, am fost mereu rapid în vorbire, 

— Eşti rapid şi în acţiune? 

— Aşa m-au considerat cei care m-au cunoscut mai 
bine. 

— Ei, s-ar putea să te punem la încercare mai devreme 
decât te-ai aşteptat. Spune-mi dacă ai auzit ceva despre loja 
din părţile acestea? 

— Am auzit că trebuie să fii bărbat ca să devii membru. 

— Adevărat, adevărat, domnule McMurdo. De ce ai 
plecat din Chicago? 

— Blestemat să fiu dacă-ţi voi spune! 


McGinty deschise larg ochii. Nu era obişnuit să i se 
răspundă astfel şi era puţin amuzat. 

— De ce nu vrei să-mi spui? 

— Pentru că între fraţi nu se spun minciuni. 

— Deci adevărul e prea crunt pentru a fi spus? 

— Se poate spune şi aşa. 

— Dar vezi, domnule, nu poţi spera ca eu, ca 
bodymaster, să accept în lojă un om pentru al cărui trecut nu 
pot răspunde. 

McMurdo păru încurcat. Apoi scoase o tăietura de ziar 
dintr-un buzunar interior. 

— Nu ţi-ai trăda un partener?, întrebă el. 

—Mă şterg pe mâini pe faţa ta dacă îmi mai vorbeşti 
astfel!, strigă şeful înfierbântat. 

— Aveţi dreptate, domnule consilier, spuse McMurdo 
răbdător. E cazul să-mi cer scuze. Am vorbit fără să gândesc. 
Ei bine, ştiu că sunt în siguranţă cu dumneavoastră. Uitaţi-vă 
la acel fragment. 

McGinty îşi aruncă privirea peste o relatare despre 
împuşcarea lui Jonas Pinto, în salonul Lake, de pe strada 
Market din Chicago, în săptămâna dinainte de Anul Nou 1874. 

— Opera ta?, întrebă el dându-i înapoi hârtia. 

McMurdo dădu din cap. 

— De ce l-ai împuşcat? 

— Îl ajutam pe Unchiul Sam să facă bani. Poate că ai 
mei nu erau din aur atât de bun, dar arătau la fel şi erau mai 
ieftin de fabricat. Acest om, Pinto, mă ajuta să îi îndes... 

— Să ce? 

— Să-i introduc în circulaţie. Apoi a spus că vrea să 
continue pe cont propriu. Poate chiar a continuat pe cont 
propriu. Dar eu nu am aşteptat să văd. L-am omorât şi am 
plecat spre 
tinutul carbonifer. 

— De ce tinutul carbonifer? 

— Pentru că am citit prin ziare că nu sunt oameni prea 
pretenţioşi pe aici. 

McGinty râse. 

— Ai fost mai întâi falsificator de bani, apoi criminal şi ai 
venit prin aceste părţi pentru că ai considerat că vei fi bine- 
venit. 


— Cam aşa ceva, răspunse McMurdo. 

— Ei bine, cred că o să ajungi departe. la spune-mi, mai 
poţi să faci dolari din aceia? 

McMurdo scoase vreo şase monede din buzunar. 

— Acestea nu au trecut prin monetăria din Philadelphia, 
zise el. 

McGinty le ţinu în lumină, în mâna lui enormă, păroasă 
ca a unei gorile. 

— Nu vad nicio diferenţa. Pe Gar! Gândesc ca vei fi un 
frate foarte util! Ne trebuie câţiva oameni rai printre noi, 
prietene McMurdo, căci sunt momente când trebuie să ne 
facem singuri dreptate. Am fi uşor puşi la perete dacă nu am 
riposta împotriva celor care ne încolţesc. 

— Ei, atunci voi lua şi eu parte la această ripostă alături 
de ceilalţi băieţi. 

— Pari a avea un temperament bun. Nu ai tresărit când 
am îndreptat pistolul spre tine. 

— Nu eu eram în pericol. 

— Dar cine? 

— Dumneavoastră, domnule consilier. McMurdo scoase 
un pistol micuţ din buzunarul lateral al jachetei. Am fost 
acoperit tot timpul. Cred că şi glonţul meu ar fi fost la fel de 
rapid ca al dumneavoastră. 

— Pe Gar! McGinty se făcu roşu ca focul, apoi izbucni în 
râs. De mulţi ani nu am mai avut pe aici o persoană ca 
dumneata. Cred că loja va fi mândră de tine... Ei, ce dracu’ 
vrei? Nu pot vorbi singur cu un domn nici cinci minute şi vii să 
ne deranjezi? 

Barmanul rămase pe loc ruşinat. 

— Îmi cer scuze, domnule consilier, dar este vorba de 
Ted Baldwin. Zice că trebuie să va vorbească chiar acum. 

Mesajul era inutil, căci faţa crudă, hotărâtă a acestuia 
apăruse în spatele barmanului. Îl împinse pe om şi închise uşa 
în urma lui. 

— Deci, spuse el cu o privire furioasă asupra lui 
McMurdo, ai ajuns primul, nu? Trebuie sa vă spun ceva despre 
acest om, consiliere. 

— Atunci spune aici, acum, de faţă cu mine!, strigă 
McMurdo. 

— Voi spune când vreau eu şi cum vreau eu. 


— Şşt, şşt, spuse McGinty lăsându-şi arma. Aşa nu se 
poate. Avem un nou frate cu noi, Baldwin, şi nu se poate sa-l 
întâmpinăm aşa, întinde mâna, omule, şi împăcaţi-vă! 

— Niciodată!, strigă Baldwin furios. 

— M-am oferit să ne luptăm, dacă el consideră că l-am 
nedreptăţit, spuse McMurdo. Am să mă lupt cu el cu pumnii 
sau, daca asta nu îl mulţumeşte, o sa ne luptam oricum 
doreşte. Acum va rog, consiliere, să ne fiţi judecător, aşa cum 
trebuie sa fie un bodymaster. 

— Despre ce e vorba? 

— O tânără femeie. E liberă să aleagă. 

— Oare?, strigă Baldwin. 

— Pentru doi fraţi din lojă, eu spun că este, zise şeful. 

— Asta e decizia dumneavoastră? 

— Da, asta este, Ted Baldwin, răspunse McGinty cu o 
privire răutăcioasă. Eşti tu în măsură să o pui la îndoială? 

— Eşti împotriva unui om care ţi-a fost alături timp de 
cinci ani şi în favoarea unuia pe care nu l-ai mai văzut în viaţa 
ta? Nu poţi fi bodymaster la nesfârşit, Jack McGinty, şi, pe 
Dumnezeul meu, când se va mai ajunge la alegeri... 

Consilierul sări la el ca un tigru. Mâna i se încleştă pe 
gâtul celuilalt şi-l aruncă peste un butoi. In furia lui nebună, ar 
fi putut să-l ucidă dacă nu ar fi intervenit McMurdo. 

— Încet, consiliere! Pentru numele Domnului, luaţi-o 
încet!, strigă dându-l la o parte. 

McGinty îşi slăbi strânsoarea, iar Baldwin, intimidat şi 
zdruncinat, încercând să respire, tremurând cu totul, ca unul 
care văzuse moartea cu ochii, se aşeză pe butoiul peste care 
tocmai fusese aruncat. 

— O ceri de mult timp, Baldwin, acum ai avut-o!, strigă 
McGinty cu pieptul imens suind şi coborând. Poate ai impresia 
că, dacă nu aş mai fi boaymaster, tu m-ai urma în această 
poziţie. Loja se va pronunţa în privinţa asta. Dar, atât timp cât 
eu sunt şeful, nu accept ca să ridice cineva tonul la mine sau 
să se opună deciziilor mele. 

— Dar nu am nimic împotriva dumneavoastră, mormăi 
Baldwin simţindu-şi gâtul sufocat. 

— Ei, atunci, strigă celălalt revenind dintr-odată la o 
jovialitate debordantă, suntem din nou buni prieteni şi aşa s-a 
rezolvat situatia. 


Luă o sticlă de şampanie de pe raft şi-i desfăcu dopul. 

— Eh, acum, continuă el umplând trei pahare înalte, să 
bem pentru soluţionarea problemelor lojei. După asta, după 
cum ştiţi, nu mai pot exista resentimente între noi. Acum, 
pune mâna stânga pe gâtul meu. Te întreb, Ted Baldwin, care 
e necazul? 

— Norii simt grei, răspunse Baldwin. 

— Dar se va însenina. 

— Aşa jur! 

Oamenii îşi băură paharele şi aceeaşi ceremonie se 
reluă între Baldwin şi McMurdo. 

— Aşa!, spuse McGinty frecându-şi mâinile. Acesta a fost 
sfârşitul problemei. Veţi fi judec ţi de regulile lojei dacă veţi 
continua — şi este o armă grea prin locurile astea, după cum 
ştie fratele Baldwin — şi cum vei afla şi tu în curând, frate 
McMurdo, dacă mai creezi probleme! 

— Pe cinstea mea, aş fi tare prost să fac asta, răspunse 
McMurdo, întinse mâna spre Baldwin. Sunt iute la mânie, dar 
ştiu şi să iert repede. Aşa e sângele meu irlandez, mi s-a spus. 
Dar din partea mea s-a terminat, nu-ţi port pică. 

Baldwin fu nevoit să strângă mâna, căci ochii teribili ai 
şefului erau aţintiţi asupra lui. Dar faţa lui amenințătoare arăta 
cât de puţin îl influenţaseră cuvintele celuilalt. 

McGinty îi bătu pe amândoi pe umăr. 

— Of! Fetele astea, fetele astea!, zise el. Să te gândeşti 
că aceeaşi femeie s-a băgat între doi băieţi de-ai mei! 
Ghinionul lor! Ei bine, numai fata asta poate rezolva problema, 
căci aşa ceva este în afara jurisdicției unui bogymaster, 
Domnul fie lăudat pentru asta! Avem destule pe cap şi fără 
femei. Va trebui să te afiliezi Lojei 341, frate McMurdo. Avem 
obiceiurile şi metodele noastre specifice, diferite de cele din 
Chicago. Sâmbătă seara este întâlnirea noastră şi, dacă vei 
veni atunci, te vom face pururea liber în Valea Vermissa. 

În dimineaţa ce urmă acelei seri pline de evenimente, 
McMurdo se mută de la bătrânul Jacob Shafter la văduva 
MacNamara, în suburbiile îndepărtate ale oraşului. Scanlan, 
prima lui cunoştinţă din tren, avu posibilitatea, la scurt timp, sa 
se mute în Vermissa, iar cei doi locuiau împreună. Nu mai era 
niciun alt chiriaş, iar gazda era o irlandeză liniştită, care îi lăsa 
în pace; aşa că aveau libertatea de a vorbi şi a face orice, ca 
nişte oameni care împărtăşesc nişte secrete. 

Shafter se înduplecase sa îl lase pe McMurdo sa ia masa 
la ei când dorea; aşa că legătura lui cu Ettie nu avea deloc de 
suferit. Din contră, deveneau din ce în ce mai apropiaţi. 

Dormitorul de la noua sa gazdă i se-păru lui McMurdo 
suficient de sigur pentru a scoate la iveală grămezile de 
monede şi, după mai multe promisiuni de păstrare a 
secretului, câţiva membri ai lojei avură permisiunea de a veni 
şi a le vedea, fiecare plecând cu câteva exemplare de bani 
falşi, atât de inteligent fabricaţi că nu era nici cea mai mică 
dificultate sau pericol în a-i plasa. 

De ce, stăpânind o meserie atât de minunată, McMurdo 
se obosea să mai şi muncească era un mister total pentru 
colegii lui, deşi spusese clar tuturor celor care-l întrebau că, 
dacă ar fi trăit fără mijloace vizibile de întreţinere, poliţia ar fi 
fost rapid pe urmele lui. 

Un poliţist era deja pe urinele lui; dar incidentul, din 
pură întâmplare, i-a făcut aventurierului mai mult bine decât 
rău. După prima întâlnire, puţine erau serile în care nu-şi făcea 
timp să ajungă la salonul lui McGinty, pentru a-i cunoaşte mai 
bine pe „băieţi”, numele jovial sub care se cunoşteau între ei 
membrii acelei organizaţii periculoase care infestase oraşul. 
Atitudinea lui îndrăzneață şi felul de a vorbi fără frica îl făceau 
favoritul tuturor, iar felul rapid şi inteligent în care scăpa de 
adversari în certurile din bar îi câştiga respectul acelei 
comunităţi dure. Un alt incident însă îi aduse şi mai multă 
stimă din partea lor. 

La ora cea mai aglomerată, într-o seară, uşa se deschise 
şi intră un om îmbrăcat în uniformă albastră, cu şapca 


tuguiată, a poliţiei miniere. Aceasta era o instituţie creată de 
proprietarii de cai ferate şi mine pentru a suplimenta eforturile 
poliţiei civile obişnuite, care era total neajutorată în faţa 
brutalităţii organizate care teroriza districtul. Se auzi un 
murmur general când intră şi multe priviri curioase îl urmăriră. 
Dar relaţiile dintre poliţişti şi cei fărădelege sunt ciudate în 
unele părţi din State, iar McGinty, stând în spatele barului, nu 
se arătă deloc surprins când polițistul se strecură printre 
clienţii lui. 

— Un whisky simplu, căci noaptea este aspră, ceru 
polițistul. Nu cred că ne-am întâlnit până acum, domnule 
consilier? 

— Dumneata eşti noul căpitan? 

— Într-adevar. Apelăm la dumneavoastră, domnule 
consilier, şi la ceilalţi cetăţeni de vază de a da o mâna de 
ajutor în menţinerea liniştii şi ordinii în oraş. Căpitanul Marvin 
este numele meu. 

— Ne-am descurca mai bine fără dumneavoastră, 
căpitane Marvin, îi aruncă McGinty rece, căci avem propria 
poliţie în oraş, nu avem nevoie de alta. Nu sunteţi altceva 
decât uneltele plătite ale capitaliştilor, angajaţi de ei pentru a-i 
lovi sau a-i împuşca pe concetăţenii simpli. 

— Să nu discutăm, despre asta, răspunse ofiţerul 
binedispus. Fiecare îşi face datoria cum crede că e mai bine; 
dar nu putem avea toţi aceeaşi părere. 

Işi băuse paharul şi se întorsese să plece, când îl văzu pe 
Jack McMurdo care se uita încruntat la el. 

— Hei! Hei!, strigă el, iată o cunoştinţă mai veche. 

McMurdo se furişă de lângă el. 

— Nu am fost niciodată prietenul tău sau al altui 
blestemat de poliţist, scrâşni el. 

— O cunoştinţă nu este neapărat un prieten, spuse 
căpitanul rânjind. Eşti Jack McMurdo din Chicago, nu-i aşa? Nu 
îndrăzni să negi asta! 

McMurdo ridică din umeri. 

— Nu neg nimic. Crezi ca-mi e ruşine de numele meu? 

— Ai motive bune să-ti fie. 

— Ce dracu' vrei să spui cu asta?, mârâi tânărul cu 
pumnii încleştaţi. 

— Nu, nu, Jack, izbucnirile astea nu merg cu mine. Am 


fost ofiţer de poliţie în Chicago înainte să vin în tărâmul ăsta 
de cărbune blestemat şi recunosc un escroc de Chicago când îl 
văd. 

McMurdo rămase ca trăsnit. 

— Nu-mi spune că eşti Marvin de la Chicago Central!, 
strigă el. 
— Acelaşi Teddy Marvin, în slujba dumneavoastră. Pe 
acolo nu s-a uitat împuşcarea lui Jonas Pinto. 

— Nu eu l-am împuşcat. 

— Nu? E o dovadă cam imparţială, nu crezi? Ei bine, 
moartea lui nu ţi-a venit foarte la îndemâna, altfel te-ar fi. 
arestat. Dar să lăsăm trecutul în pace; între noi fie vorba — şi 
poate merg mai departe decât îmi permite datoria —, nu 
aveau dovezi suficiente împotriva ta şi eşti bine-venit în 
Chicago chiar de mâine. 

— Stau foarte bine aici. 

— Eu ţi-am dat o sugestie şi eşti nerecunoscător dacă 
nu-mi mulţumeşti. 

— Ei bine, presupun că intenţiile tale sunt bune şi îţi 
mulţumesc, răspunse McMurdo binevoitor. 

— O să-mi ţin gura atât timp cât vei merge pe calea cea 
dreaptă, spuse căpitanul. Dar, pe legea mea, dacă nu, se 
schimbă povestea! Aşa că noapte bună tuturor — şi noapte 
bună, domnule consilier! 

Părăsi barul, dar deja crease un erou local. Se mai 
vorbise de grozăviile lui McMurdo din îndepărtatul Chicago. 
Amânase toate întrebările cu un zâmbet, ca unul care refuză 
măreţia. Dar acum totul era confirmat oficial. Obişnuiţii barului 
se îngrămădiră în jurul lui şi îi strânseră mâna. Din acel 
moment era liber în comunitate. Putea bea mult, fără să se 
vadă, dar în seara aceea, dacă nu era prietenul său Scanlan 
să-l sprijine până acasă, celebratul erou ar fi. petrecut noaptea 
sub masă. 

Intr-o sâmbătă seară, McMurdo fu introdus în lojă. 
Crezuse că va deveni membru fără a fi nevoie de ceremonie, 
fiind deja iniţiat în Chicago; dar în Vermissa erau anumite 
obiceiuri de care erau mândri şi care trebuiau îndeplinite de 
către fiecare candidat. Întâlnirea avu loc într-o cameră mare, 
destinată unor asemenea evenimente, la Casa Sindicatului. 
Vreo şaizeci de membri se strânseseră la Vermissa; dar asta 


nu reprezenta nici pe departe întreaga putere a organizaţiei, 
căci mai erau câteva loje în acea vale şi altele peste munţi, 
care făceau schimb de membri când era vorba de afaceri 
importante, astfel că o crimă era comisă de oameni străini de 
localitatea în care avea loc. În total, depăşeau cinci sute de 
membri împânziţi în tot districtul carbonifer. 

In sala de întâlnire, oamenii erau adunaţi în jurul unei 
mese lungi, într-o parte era o a doua masă cu sticle şi pahare, 
spre care unii membri deja îşi întorceau ochii. McGinty stătea 
în capătul mesei, cu o pălărie neagra de catifea pe parul lui 
negru şi încâlcit şi cu o eşarfă aprins colorată la gât, astfel că 
părea un fel de preot care prezida un ritual diabolic. În dreapta 
şi-n stânga lui se aflau înalții oficiali ai lojei, printre care şi Ted 
Baldwin, cu faţa lui frumoasă şi diabolică. Fiecare purta o 
eşarfă sau un medalion, ca semn al funcţiei ocupate. 

Majoritatea erau oameni maturi; restul erau tineri între 
optsprezece şi douăzeci şi cinci de ani, băieţi capabili şi mereu 
pregătiţi, care duceau la îndeplinire comenzile seniorilor lor. 
Printre cei mai în vârstă erau mulţi ale căror trăsături indicau 
sufletele nemiloase şi crude dinăuntru; dar, uitându-te la tinerii 
obişnuiţi, era greu de crezut că aceşti băieţi nerăbdători şi 
deschişi erau într-adevăr o bandă periculoasă de criminali, ale 
căror minţi suferiseră o transformare atât de adâncă şi 
completă încât deveniseră foarte mândri de eficienţa lor 
profesională şi-l priveau cu cel mai adânc respect pe omul 
care, după cum spuneau ei, făcea o „treabă curată”. 

Pentru minţile lor deformate devenise ceva cavaleresc şi 
modern să te oferi voluntar împotriva unui om care nu-ți 
făcuse niciun rău sau pe care, în multe cazuri, nu-l văzuseşi în 
viaţa ta. Odată crima comisă, se certau în legătură cu cine 
fusese cel care dăduse lovitura fatala şi se amuzau descriind 
suspinele şi poziţia contorsionată a cadavrului. 

La început păstraseră cât de cât secretul în legătura cu 
ocupațiile lor; dar la momentele descrise aici erau extraordinar 
de deschişi, căci eşecurile repetate ale justiţiei le dovediseră 
că, pe de o parte, nimeni nu îndrăznea să depună mărturie 
împotriva lor şi, pe de alta, că aveau un număr nelimitat de 
martori falşi pe care îi puteau chema şi o trezorerie plină din 
care puteau extrage fondurile necesare pentru a angaja cel 
mai talentat avocat din ţară. În zece ani lungi de crimă nu 


existase nicio condamnare şi singurul pericol care îi ameninţa 
pe Scowreri era victima însăşi — care, indiferent cât de 
surprinsă şi în minoritate numerică, uneori lăsa semne asupra 
atacatorilor 

McMurdo fusese avertizat că va trece printr-un calvar, 
dar nimeni nu voia să-i spună despre ce anume era vorba. 
Acum era condus de doi fraţi solemni într-o altă cameră. Prin 
perete auzea murmurul vocilor din camera de întâlnire. O dată 
sau de două ori chiar şi-a auzit numele şi ştiu că discutau 
despre candidatura lui. Apoi intră un paznic cu o eşarfă verde 
cu auriu pusă peste piept. 

— Bodymasterul ordonă să fie legat, cu ochii acoperiţi şi 
adus înăuntru, decretă el. 

Cei trei îi luară haina, îi ridicară mâneca de la mâna 
dreaptă şi în final trecură o frânghie împrejurul lui, deasupra 
coatelor, şi o legară. Apoi îi puseră o glugă groasă, neagră pe 
cap şi pe partea superioară a feţei, astfel că nu putea vedea 
nimic. După aceea fu condus în camera de întâlnire. 

Sub acea glugă era întuneric beznă şi foarte chinuitor. 
Auzi murmurul şi mişcarea oamenilor din jur şi apoi vocea lui 
McGinty sună dură şi distantă pentru urechile lui acoperite. 

— John McMurdo, vorbi vocea, eşti deja membru al 
Vechiului Ordin al Oamenilor Liberi? 

McMurdo dădu din cap afirmativ. 

— Eşti din Loja 29, Chicago? 

Dădu din nou din cap. 

— — Nopțile întunecate sunt neplăcute, spuse vocea. 

— Da, pentru străinii care călătoresc, răspunse el. 

— Norii sunt grei. 

— Da, se apropie o furtună. 

— Fraţii sunt satisfăcuţi?, întrebă bodymasterul. 

Se auzi un murmur general de mulţumire. 

— Frate, ştim după semne că eşti într-adevăr unul de-al 
nostru, spuse McGinty. Trebuie să ştii totuşi că în acest ţinut şi 
în altele din această zonă avem anumite ritualuri şi, de 
asemenea, anumite datorii proprii, care necesită oameni de 
încredere. Eşti pregătit să fii pus la încercare? 

— Sunt. 

— Eşti curajos? 

— Da. 


— Fă un pas înainte pentru a o dovedi. 

Când fură rostite aceste cuvinte, simţi două puncte 
ascuţite în faţa ochilor, apăsând asupra lor ca şi când nu ar fi. 
putut merge înainte fără a-i pierde. Totuşi, îşi impuse să facă 
un pas hotărât şi cum făcu asta cum presiunea dispăru. Se auzi 
un murmur laudativ. 

— Este curajos, decretă vocea. Suporţi durerea? 

— Ca oricare altul, răspunse McMurdo. 

— Testati-l! 

A fost tot ce a putut face să nu urle, căci o durere 
teribilă îi trecu prin antebraţ. 

Aproape leşină din cauza şocului; dar îşi muşcă buza şi- 
şi încleştă mâinile pentru a-şi ascunde durerea. 

— Suport şi mai mult de atât!, strigă el. 

De data asta se auziră aplauze puternice. 

Nimeni nu mai făcuse o primă impresie atât de bună în 
lojă. Mâini străine îl băteau pe umeri, iar gluga îi fu scoasă de 
pe cap. Stătea în picioare, clipind din ochi şi zâmbind, în 
mijlocul fraţilor care îl felicitau. 

— Un ultim cuvânt, frate McMurdo, vorbi McGinty. Ai 
depus deja jurământul de fidelitate; îţi dai seama că orice 
încălcare a lui înseamnă moarte imediată şi inevitabila? 

— Da, răspunse McMurdo. 

— Şi accepţi hotărârile boaymașterului actual, în orice 
situaţie? 

— Da. 

—Atunci, în numele Lojei 341 Vermissa, îţi urez bun- 
venit la dezbaterile ei. Pune băutura pe masă, frate Scanlan, şi 
să bem pentru fratele nostru demn. 

Lui McMurdo îi fu adusă haina, dar, înainte de a o pune 
pe el, îşi examină braţul drept, care încă îl durea îngrozitor. Pe 
carnea antebraţului era un cerc cu un triunghi în mijloc, adânc 
şi roşu, înfierat. Câţiva din cei de lângă el îşi ridicară mânecile 
şi-i arătară propriile semne ale lojei. 

— Toţi îl avem, spuse unul, dar nu toţi am fost la fel de 
curajoşi ca tine când l-am primit. 

— Ei, a fost o nimica toată, răspunse el; dar rana îl ardea 
şi îl durea. 

Când băuturile care urmaseră ceremoniei de iniţiere se 
terminară, se trecu la treburile de zi cu zi ale lojei. McMurdo, 


obişnuit cu evenimentele prozaice din Chicago, ascultă cu 
urechile larg deschise şi mai surprins decât avea curajul să se 
arate cele ce se discutau. 

— Prima chestiune în ordinea de zi, vorbi McGinty, este 
citirea scrisorii şefului de Diviziune Windle din Merton County 
Loja 249. Spune aşa: 


STIMATE DOMN, 

Trebuie făcut ceva în privința lui Andrew Rae, de la 
“Rae & Sturmash” proprietari de cărbune de aici. Vă veți 
aminti că loja dumneavoastră ne este datoare cu o favoare, 
căci au primit serviciile a doi dintre frații noştri în problema 
unui proprietar de petrol, toamna trecută. Veţi trimite doi 
oameni de încredere, de care se va îngriji trezorierul acestei 
loje, Higgins, a cărui adresă o aveți. El le va arăta când şi 
unde sa acționeze. 

A voastră este libertatea, 

J.W. WINDLE, S.D.A.0O.F. 


— Windle nu ne-a refuzat niciodată când a trebuit să 
împrumutăm un om sau doi şi nu-l putem refuza. 

McGinty făcu o pauză şi se uita împrejurul camerei cu 
ochii lui răutăcioşi şi întunecaţi. 

Câţiva tineri ridicară mâinile. Bogymasterul se uită la ei 
zâmbind aprobator. 

— Te vei duce tu, Tiger Cormac. Dacă te descurci la fel 
de bine ca la ultima misiune, va fi bine. Şi tu, Wilson. 

— Dar nu am pistol, răspunse tânărul voluntar, aproape 
un adolescent. 

— E prima dată pentru tine, nu? Ei bine, tot trebuie să te 
mânjeşti de sânge la un moment dat. Va fi un început foarte 
bun pentru tine, în privinţa pistolului, îl vei avea, pe cuvântul 
meu. Dacă veţi fi acolo luni, va fi tocmai bine. Veţi avea parte 
de un bun-venit minunat când vă veţi întoarce. 

— Vreo recompensă de data asta?, întrebă Cormac, un 
tânăr solid, întunecat, brutal, a cărui ferocitate îi adusese 
porecla „Tiger”. 

— Lasă recompensa. Faceţi treaba pentru onoarea în 
sine. Poate când va fi îndeplinită, vor veni şi câţiva dolari. 

— Ce a făcut omul?, întreba tânărul Wilson. 


— Nu e treaba ta să întrebi ce a făcut. A fost judecat de 
cei de acolo. Nu te interesează pe tine. Tot ce trebuie să 
facem e să îndeplinim sarcina în locul lor, la fel cum ar face ei 
pentru noi. Apropo de asta, doi fraţi din loja Marton vin pe la 
noi săptămâna viitoare cu nişte treburi în zona asta. 

— Cine sunt?, întrebă cineva. 

— Crede-mă, e mai bine sa nu întrebi. Dacă nu ştii 
nimic, nu poţi să depui mărturie şi nu poţi da de necaz din 
cauza asta. Dar sunt oameni care vor face treabă bună când 
va fi momentul. 

— Într-adevăr!, strigă Baldwin. Oamenii ne scapă de sub 
control. Săptămâna trecută, trei dintre ai noştri au fost 
concediaţi de Blaker. l-o datorăm de mult timp şi o să i-o 
plătim! 

— Ce îi datorăm?, şopti McMurdo vecinului său. 

— O încărcătură zdravănă de plumb!, strigă omul cu un 
râs zgomotos. Ce crezi de metodele noastre, frate? 

Sufletul vinovat al lui McMurdo părea sa fi absorbit deja 
spiritul asociaţiei teribile al cărei membru tocmai devenise. 

— Îmi place foarte mult! E locul potrivit pentru un bărbat 
cu înalte calităţi. 

Câţiva dintre cei care stăteau pe lângă el îi auziră 
cuvintele şi le aplaudară. 

— Ce se întâmpla?, strigă boaymasterul din capătul 
mesei. 

— Noul nostru frate găseşte metodele pe placul său. 

McMurdo se ridică în picioare pentru o clipă. 

— Vreau să spun, stimate boadymaster, că, dacă va fi 
nevoie de un om, va fi o onoare pentru mine să fiu ales pentru 
a ajuta loja. 

Se auziră aplauze puternice la cuvintele lui. Era ca şi 
cum un nou soare răsărea la orizont. Pentru unii dintre cei mai 
bătrâni părea că întregul progres era prea rapid. 

— Consider, spuse secretarul Harroway, un om mai în 
vârstă, cu faţa ca de vultur şi cu barba gri, ca fratele McMurdo 
ar trebui să aştepte până când loja va considera necesar 
ajutorul lui. 

— Desigur, chiar asta am vrut să spun, sunt în mâinile 
dumneavoastră, răspunse McMurdo. 

— Va veni şi timpul tău, frate, spuse şeful. Te-am reţinut 


ca un om binevoitor şi credem ca vei face treabă bună prin 
părţile acestea. Există o mică afacere în seara asta, la care 
poţi da o mână de ajutor, dacă îţi face plăcere. 

— Voi aştepta ceva care să merite. 

— Oricum, poţi să vii în seara asta să îţi dai seama care 
e rolul nostru în această comunitate. Am un anunţ de făcut 
mai târziu. Între timp, se uită pe ordinea de zi, mai am câteva 
lucruri de discutat în şedinţă. În primul rând, am să-i cer 
trezorierului situaţia contului nostru din banca. Există o pensie 
pentru văduva lui Jim Carnaway. A fost doborât făcându-şi 
datoria pentru lojă şi este de datoria noastră să avem grija ca 
ea să nu aibă de pierdut. 

— Jim a fost împuşcat luna trecută când au încercat să-l 
ucidă pe Chester Wileox de la Marley Creek, îl informă pe 
McMurdo vecinul său. 

— Stăm bine cu fondurile, spuse trezorierul, cu carnetul 
de bancă în faţă. Firmele au fost generoase în ultimul timp. 
„Max Linder & Co.“ a plătit cinci sute pentru a fi lăsată în pace. 
Fraţii Walker au trimis o sută; dar mi-am permis să le-o trimit 
înapoi şi să cer cinci. Dacă nu le primesc până miercuri, s-ar 
putea să li se defecteze echipamentul de forare. Luna trecută 
a trebuit să le dăm foc la o maşinărie ca să devină rezonabili. 
Apoi, „Compania de Cărbune West Section” şi-a plătit 
contribuţia anuala. Avem suficient pentru a face faţă oricărei 
obligaţii. 

— Cum rămâne cu Archie Swindon?, întrebă deodată 
unul dintre fraţi. 

— A vândut tot şi a părăsit districtul. Diavolul a lăsat un 
bilet pentru noi, în care spunea că preferă să fie măturător de 
străzi în New York, dar liber, decât mare un proprietar de mină 
aflat sub puterea unui cerc de şantajişti. Pe Gar! Bine că a 
reuşit să scape înainte ca biletul să ajungă la noi! Cred că nu-i 
vom mai vedea faţa în valea asta niciodată de-acum încolo! 

Un bărbat mai în vârstă, bine bărbierit, cu o faţă 
amabilă, se ridică de la capătul celălalt al mesei. 

— Domnule trezorier, întrebă el, pot să întreb cine a 
cumpărat proprietatea acestui om pe care l-am alungat din 
district? 

— Da, frate Morris. A fost cumpărată de „Compania de 
Cale Ferată State & Merton County”. 


— Şi cine a cumpărat minele lui Todman şi ale lui Lee, 
care au apărut pe piaţă în acelaşi mod anul trecut? 

— Aceeaşi companie, frate Morris. 

— Şi cine a cumpărat uzina siderurgică a lui Manşon şi a 
lui Shuman, şi a lui Van Deher, şi a lui Atwood, toate intrate în 
faliment? 

— Toate au fost cumpărate de „Compania Minieră West 
Gilmerton“. 

— Nu văd, frate Morris, spuse preşedintele, de ce ar 
conta pentru noi cine le cumpără, din moment ce nu le pot lua 
cu ei din district? 

— Cu tot respectul cuvenit, stimate boaymaster, cred. 
că ar trebui să conteze foarte mult. Se întâmplă aşa de zece 
ani buni. Îi tot alungăm pe micii întreprinzători. Şi care e 
rezultatul? In locul lor vin companii mari, ca „General Iron“ şi 
„Compania Căilor Ferate”, ai căror directori sunt în New York 
sau Philadelphia şi cărora nu le pasă de amenințările noastre. 
Ne putem răzbuna pe directorii lor locali, dar asta înseamnă că 
alţii vor fi trimişi în locul lor. Şi devine periculos pentru noi. 
Oamenii simpli nu ne puteau face niciun rău. Nu aveau nici 
bani şi nici putere. Atât timp cât nu le ceream prea mult, 
rămâneau sub puterea noastră. Dar, daca aceste companii 
mari îşi dau seama că le diminuăm profiturile, nu vor pregeta 
să facă tot posibilul să ne caute şi să ne aducă în faţa justiţiei. 

Se auzi un murmur la aceste cuvinte amenințătoare şi 
toate feţele se întunecară schimbând priviri sinistre. Fuseseră 
atât de puternici şi fără concurenţă încât simplul gând că 
putea exista o pedeapsă fusese alungat din minţile lor. Şi 
totuşi, ideea îi înfrigură şi pe cei mai nepăsători dintre ei. 

— Sfatul meu este, continuă cel care vorbise, să fim mai 
blânzi cu oamenii simpli. Când toţi vor fi alungaţi, puterea 
acestei societăţi nu va mai exista. 

Adevărurile bruşte nu sunt deloc bine-venite. 

Se auziră strigăte furioase, în timp ce omul care vorbise 
se aşeza. McGinty se ridica încruntat. 

— Frate Morris, spuse el, dintotdeauna ai prevestit rele. 
Atât timp cât membrii acestei loje sunt uniţi, nu există nicio 
putere în Statele Unite care să-i poată atinge. Desigur, am 
ajuns de atâtea ori în săli de judecată. Dar cred că marile 
companii, la fel ca acelea mici, vor considera mai uşor să 


plătească decât să lupte. Şi acum, fraţii mei, McGinty îşi 
scoase pălăria şi eşarfa, loja şi-a terminat afacerile pentru 
seara asta, în afara de o mică problemă ce va fi menţionată 
când ne vom despărţi. A venit acum momentul să ne bucurăm 
de armonie şi înţelegere frăţească. 

Intr-adevăr, natura umană e tare ciudată. Aceştia erau 
oameni cărora crima le era prea bine cunoscută, care tot 
timpul ucideau capul familiei, un om împotriva căruia nu 
aveau nimic personal, fără un simplu gând de remuşcare sau 
de compasiune pentru soţia îndurerată sau pentru copiii 
neajutoraţi, şi totuşi muzica delicată sau emoţională îi mişca 
până la lacrimi. McMurdo avea o voce puternică, de tenor, şi 
daca nu ar fi putut să atragă bunăvoința lojei înainte, cu 
siguranţă ar fi reuşit după ce ar fi cântat cu ei „I'm Sitting on 
the Stile, Mary“ şi „On the Banks of Allan Water“. 

In prima sa noapte acolo, noul recrut devenise unul 
dintre cei mai populari fraţi, deja însemnat pentru avansare şi 
funcţii înalte. Dar mai era nevoie de alte calităţi în afară de 
sociabilitate pentru a deveni un Om Liber demn, iar el le 
demonstră până la sfârşitul serii. Sticla de whisky se 
terminase, iar oamenii erau animați şi dornici de ticăloşii, când 
bodymasterul se ridică din nou şi 11 se adresă: 

— Băieți, zise el, există un om în acest oraş care cere o 
scuturare zdravănă şi treaba voastră e să vă asiguraţi ca o 
primeşte. Vorbesc despre James Stanger, de la gazetă. Aţi 
văzut cât de pornit este împotriva noastră? 

Se auziră un murmur afirmativ şi înjurături murmurate. 
McGinty scoase o foaie de hârtie din buzunarul hainei. 


LEGE ŞI ORDINE! DOMNIA TERORII ÎN DISTRICTUL 
CARBUNELUI ŞI FIERULUI 

Doisprezece ani s-au scurs de la primele asasinate 
care au dovedit existența unei organizații criminale în 
mijlocul nostru. De atunci, aceste atacuri nu au încetat, iar 
acum au atins un vârf care ne aduce oprobriul lumii 
civilizate. Oare pentru aşa ceva țara noastră măreață 
primeşte la sânul ei pe străinii care fug din Europa? Pentru a 
deveni ei înşişi tirani ai oamenilor care i-au adăpostit şi 
pentru ca terorismul şi fărădelegea să se înfiripe sub chiar 
umbra steagului libertății, o stare care ne-ar terifia dacă am 


afla că există chiar în monarhiile îndepărtate din Est? 
Oamenii sunt cunoscuți. Organizația este oficială şi publică. 
Cat timp trebuie să îndurăm? Putem trăi la infinit... 


— Desigur, am citit suficient din mizeria asta!, striga 
preşedintele aruncând hârtia pe masă. Asta spune el despre 
noi. 

Întrebarea pe care v-o pun este ce-i spunem noi lui? 

— Ucideţi-l!, strigară o mulţime de voci fioroase. 

— Protestez faţă de acest lucru, spuse fratele Morris, un 
om blând. Vă spun, fraţilor, că puterea noastră e prea mare în 
această vale şi că se va ajunge la un punct în care, pentru a se 
apăra, toţi oamenii se vor uni pentru a ne elimina. James 
Stanger este om bătrân. Este respectat în oraş şi în district. 
Gazeta lui reprezintă tot ceea ce este stabil în această vale. 
Dacă acel om este doborât, va fi o mare agitaţie în acest stat 
şi va avea ca urmare nimicirea noastră. 

— Şi cum vor îndeplini ei distrugerea noastră, domnule 
Dă-napoi?, strigă McGinty. Cu ajutorul poliţiei? Jumătate dintre 
ei sunt sub puterea noastră, cealaltă jumătate se teme de noi. 
Sau prin săli de tribunal şi judecători? Nu am mai trecut şi prin 
asta, şi ce s-a întâmplat? 

— Există un judecător, pe nume Lynch, care ar putea 
accepta cazul, vorbi fratele Morris. 

Un urlet general de furie întâmpină sugestia. 

— Nu trebuie decât să ridic un deget, strigă McGinty, pot 
să găsesc două sute de oameni în oraşul ăsta care să rezolve 
problema complet. 

Apoi, brusc, ridicând vocea şi încruntându-şi imensele 
sprâncene negre, spuse: 

— Vezi, frate Morris, sunt cu ochii pe tine de ceva timp! 
Nu prea ai curaj, şi încerci să-i descurajezi şi pe ceilalţi. Va fi o 
zi neagră pentru tine, frate Morris, cea în care numele tău va fi 
pe ordinea de zi şi chiar mă gândesc că acolo ar trebui să-l 
scriu. 

Morris se făcuse palid ca un mort, iar genunchii părură 
că i-au cedat, căzând în scaun. Işi ridica paharul cu mâna 
tremurândă şi bău înainte de a putea răspunde. 

— Imi cer scuze, stimate bodymaster, dumneavoastră şi 
fiecărui frate din această lojă, dacă am spus mai mult decât 


trebuia. Sunt un membru credincios —toţi ştiţi asta—şi teama 
ca vreun rău să se abată asupra lojei mă face să vorbesc atât 
de nesăbuit. Dar am mai mare încredere în judecata 
dumneavoastră decât în a mea, stimate boaymaster, şi promit 
să nu vă mai jignesc vreodată. 

Expresia amenințătoare a bogymaşterului se relaxă la 
auzul cuvintelor umile. 

— Prea bine, frate Morris. Mi-ar părea rău dacă ar fi 
necesar să-ţi dăm o lecţie. Dar atât timp cât eu voi fi în acest 
scaun, vom fi o lojă unită în fapte şi în vorbe. Şi acum. băieţi, 
continuă el uitându-se în jur, atât vă spun, că dacă Stanger 
primeşte o lovitură fatală, ar fi mai multe probleme decât ne 
trebuie. Editorii aceştia sunt uniţi şi fiecare ziar din stat ar urla 
după ajutorul poliţiei şi al jandarmilor. Dar îi puteţi da un 
avertisment destul de sever. Frate Baldwin, te ocupi tu de 
asta? 

— Desigur, răspunse tânărul nerăbdător. 

— Câţi vei lua cu tine? 

— Jumătate de duzină şi doi să păzească uşa. Vei veni 
tu, Gower, şi tu, Mangşei, şi tu, Scanlan, şi cei doi Willaby. 

— Am promis şi noului frate că poate să meargă, adăugă 
preşedintele. 

Ted Baldwin se uită la McMurdo cu ochi care arătau că 
nici nu uitase, nici nu iertase. 

— Ei bine, poate să vină dacă vrea, spuse el pe un ton 
arogant. E suficient. Cu cât ne apucăm de treabă mai repede, 
cu atât mai bine. 

întrunirea se sfârşi cu urlete şi ţipete şi frânturi de 
cântece ameţite. Barul era încă aglomerat de petrecăreţi şi 
mulţi fraţi rămaseră acolo. 

Micul grup căruia i se dăduse sarcina ieşi în stradă, 
mergând câte doi sau trei pe trotuar, astfel încât sa nu atragă 
atenţia. Era o noapte foarte rece, cu o jumătate de lună 
strălucind pe cerul îngheţat şi împânzit de stele. Oamenii se 
opriră şi se adunară într-o curte din faţa unei clădiri înalte. 
Cuvintele „Gazeta din Vermissa” erau scrise cu litere aurii între 
ferestrele puternic luminate. Dinăuntru se auzea clănţănitul 
tiparniţei. 

— Hei, tu, zise Baldwin către McMurdo, poţi sta jos, 
lângă uşă, să te asiguri că drumul ne rămâne deschis. Arthur 


Willaby poate sta cu tine. Voi, ceilalţi, veniţi cu mine. Nu vă fie 
teamă, 

băieţi; căci avem o duzină de mărturii că în acest moment 
suntem în Barul Sindicatului. 

Era aproape miezul nopţii şi strada era pustie, cu doar 
câţiva petrecăreţi târzii aflaţi în drum spre casă. 

Grupul traversă strada şi, împingând uşa biroului 
gazetei, Baldwin şi oamenii lui dădură buzna înăuntru şi urcară 
pe scări. McMurdo şi încă unul rămaseră jos. Din camera de 
deasupra se auzi un urlet, un strigăt de ajutor şi apoi sunetul 
picioarelor ce lovesc şi al scaunelor ce cad. 

Doar un minut mai târziu, un bărbat cărunt cobori scările 
în fuga. 

Fu oprit înainte de a putea ajunge la uşă, iar ochelarii lui 
căzură cu un clinchet la picioarele lui McMurdo. 

Se auzi o bubuitură şi un geamăt. Era cu faţa în jos şi 
loviturile a jumătate de duzină de bâte cădeau peste el. Se 
zvârcoli şi membrele ii tremurară sub lovituri. Ceilalţi încetară 
într-un final; dar Baldwin, cu faţa schimonosită de un zâmbet 
infernal, continua să lovească în capul omului, pe care acesta 
se chinuia în zadar să-l apere cu mâinile. Părul lui alb era 
pătat de sânge. 

Baldwin era încă aplecat deasupra victimei, aruncând 
câte o lovitură scurtă, răutăcioasă, oriunde vedea o porţiune 
neacoperită, când McMurdo se avântă pe scări şi-l împinse la o 
parte. 

— O să-l omori, spuse el. Termină! 

Baldwin se uită la el uimit. 

— Fii blestemat!, strigă. Cine eşti tu să intervii — tu, care 
eşti nou în loja? înapoi! Ridică băţul; dar McMurdo scosese deja 
pistolul din buzunarul de la şold. 

— Înapoi, tu!, strigă, îţi sfărâm faţa dacă mă atingi, în 
privinţa lojei, nu a fost ordinul boaymaşterului ca omul să nu 
fie ucis — şi tu chiar asta faci? 

— Spune adevărul, grăi unul dintre oameni. 

— Pe Gar! Aţi face bine să va grăbiţi, strigă omul care 
rămăsese jos. Se aprind luminile de la toate ferestrele şi va 
veni tot oraşul aici în mai puţin de cinci minute. 

Se auzeau într-adevăr strigăte din stradă şi un mic grup 
de zeţari şi redactori se forma în holul de dedesubt, încu- 


rajându-se să facă ceva. Lăsând corpul amorţit şi nemişcat al 
editorului la capătul scărilor, criminalii coborâră în fugă, 
strecurându-se în stradă. Ajungând la Casa Sindicatului, unii se 
amestecară în mulţimea din salonul lui McGinty, şoptindu-i 
şefului de peste bar că sarcina a fost îndeplinită. Alţii, printre 
care şi McMurdo, se pierdură pe străduţe laterale şi, pe căi 
ocolite, ajunseră la casele lor. 


4 
Valea terorii 


Când se trezi în dimineaţa următoare, McMurdo avea 
toate motivele să-şi amintească iniţierea în lojă. Îl durea capul 
din cauza băuturii, iar braţul pe care fusese înfierat îi ardea şi 
era umflat. Având propria sursă de venituri, se ducea destul de 
neregulat la serviciu; aşa că luă un mic dejun târziu şi rămase 
acasă, scriind o lungă scrisoare unui prieten. Apoi citi „Daily 
Herald“. Într-un articol separat, de ultimă oră, citi: 


ATAC LA BIROURILE GAZETEI. 
EDITOR GR A V RANIT! 


Era o relatare succintă a evenimentelor cu care el era 
mai familiarizat decât putea fi autorul articolului, articol ce se 
termina cu afirmaţia: 


Problema se află acum în mâinile poliției; dar nimeni nu 
se aşteaptă ca eforturile ei să ajungă la rezultate mai bune 
decât în trecut. Unii oameni au fost recunoscuți şi se speră să 
se ajungă la o condamnare. Sursa atacului a fost, dacă mai 
este necesară precizarea, acea societate infamă care a ținut 
sub teroare întreaga comunitate vreme atât de îndelungată şi 
împotriva căreia gazeta a avut o poziție atât de inflexibilă. 
Numeroşii prieteni ai domnului Stanger se vor bucura să afle 
că, deşi a fost bătut în mod crud şi brutal şi deşi prezintă răni 
grave la cap, viața lui nu este în pericol. 


Mai departe se afirma că o gardă de la poliţie, înarmată 
cu puşti Winchester, fusese angajată pentru apărarea sediului. 

McMurdo lăsase ziarul şi îşi aprindea pipa cu o mână 
care încă tremura din cauza exceselor din seara precedentă, 
când se auzi o bătaie în uşă, iar gazda sa îi aduse un bilet ce îi 
fusese dat de un băiat. Era nesemnat şi spunea: 


Aş dori să vorbesc cu dumneavoastră, dar de prefer cit 
nu acasă. Mă veti găsi sub steagul de pe Miller HUI. Dacă 
veniți acum, am ceva foarte important să vă spun. 


McMurdo citi de două ori biletul cu cea mai mare uimire, 
căci nu-şi putea da seama ce însemna şi cine era autorul. 
Dacă ar fi fost scris de o mână de femeie, şi-ar fi imaginat că 
ar fi fost începutul acelui gen de aventuri cu care era destul de 
obişnuit din viaţa sa anterioară. Dar scrisul era al unui bărbat, 
şi chiar al unuia bine educat. Intr-un final, după ce ezită puţin, 
se hotări să vadă despre ce era vorba. 

Miller Hill este un parc public prost întreţinut, aflat chiar 
în centrul oraşului. Vara este locul preferat al oamenilor; dar 
iarna este de-a dreptul părăsit. Din vârful lui, priveliştea 
acoperă nu numai oraşul împrăştiat şi murdar, ci şi valea 
şerpuitoare de dedesubt, cu minele şi fabricile ei ce înnegresc 
zăpada de o parte şi de alta, şi întinderile împădurite, cu 
vârfurile albe, de pe flancuri. 

McMurdo urcă pe cărarea şerpuitoare străjuită de 
conifere până ajunse la restaurantul părăsit ce devine centrul 
atracției în timpul verii. Lângă el era un băț gol de steag şi sub 
el un bărbat, cu pălăria trasă pe ochi şi cu gulerul hainei 
ridicat. Când îşi întoarse faţa, McMurdo îl recunoscu pe fratele 
Morris, cel care stârnise mânia boaymasterului cu o seara în 
urmă. Semnul lojei fu arătat şi salutul schimbat când se 
întâlniră. 

— Am vrut să discut cu dumneavoastră, domnule 
McMurdo, începu bărbatul mai în vârstă, vorbind cu o ezitare 
care dovedea ca se afia pe tărâm nesigur. A fost amabil din 
partea dumneavoastră că aţi venit. 

— De ce nu ti-ai scris numele pe bilet? 

— Trebuie să fim prevăzători, domnule. Nu se ştie 
niciodată, în asemenea vremuri, cum un lucru se poate 
întoarce împotriva ta. Nu poţi şti în cine să ai şi în cine să nu ai 
încredere. 

— În mod sigur poţi avea încredere în fraţii din lojă. 

— Nu, nu, nu întotdeauna!, strigă Morris vehement. Tot 
ce spunem, chiar şi ceea ce gândim pare să ajungă la acel 
McGinty. 

— Fii atent!, i-o reteză McMurdo enervat. Chiar aseară, 
după cum ştii, am jurat credinţă bodymasterului nostru, îmi 
ceri să îmi încalc jurământul? 

— Dacă aşa vezi lucrurile, spuse Morris întristat, nu pot 


spune decât că-mi pare rău că te-am deranjat cerându-ţi să ne 
întâlnim. Am ajuns destul de rău dacă doi cetăţeni liberi nu pot 
să-şi împărtăşească unul altuia gândurile. 

McMurdo, care se uitase foarte încruntat la interlocutorul 
său, îşi înmuie oarecum privirea. 

— Desigur, am vorbit doar în numele meu, zise el. Sunt 
un nou-venit, după cum ştii, şi sunt străin de toate acestea. Eu 
nu pot vorbi prea multe, frate Morris, şi dacă te-ai gândit bine 
înainte de a vorbi cu mine, sunt gata să te ascult. 

— Şi să spui mai departe şefului McGinty!, îi replică 
Morris amar. 

— Intr-adevăr, aici ai dreptate, zise McMurdo. Căci eu 
unul sunt loial lojei, asta îţi spun pe faţă; dar aş fi un om de 
nimic daca aş spune oricui altcuiva ceea ce tu îmi spui în 
secret. Nu va ajunge mai departe de mine; dar te avertizez că 
s-ar putea sa nu primeşti nici ajutor, nici milă din partea mea. 

— Ani renunţat să caut şi una, şi cealaltă, spuse Morris, 
S-ar putea să-mi pun viaţa în mâinile tale prin ceea ce am să-ţi 
spun; dar, oricât de rău ai fi — şi am văzut aseară că paria fi 
la fel de rău ca şi cel mai rău dintre ei —, eşti încă nou, iar 
conştiinţa ta nu poate fi la fel de întărâtată ca a lor. De aceea 
am vrut să vorbesc cu tine. 

— Ei bine, ce ai de spus? 

— Blestemat să fii dacă mă vei trăda! 

— Desigur, am spus că nu va fi cazul. 

— Atunci aş vrea să te întreb, când te-ai alăturat 
Societăţii Oamenilor Liberi în Chicago şi ai jurat fidelitate şi 
caritate, te-ai gândit vreodată că te va duce la crimă? 

— Dacă tu o numeşti crimă..., răspunse McMurdo. 

— O numesc crimă!, izbucni Morris, vocea vibrându-i de 
furie. Ai văzut prea puţin dacă o poţi numi altceva decât crimă. 
A fost crimă aseară când un bărbat suficient de bătrân să-ţi fie 
tată a fost bătut până a început să-i curgă sângele? A fost 
crimă — sau cum altfel o poţi numi? 

— Unii ar spune că a fost război, răspunse McMurdo, un 
război între două clase, în care fiecare a lovit cum a putut mai 
bine. 

— Ei bine, te-ai gândit la aşa ceva când te-ai înscris în 
Chicago? 

— Nu, trebuie să recunosc că nu. 


— Nici eu, când m-am alăturat lor în Philadelphia. Era o 
simplă societate de binefacere şi un loc de întâlnire între 
prieteni. Apoi am auzit de locul acesta — blestemat fie ceasul 
în care numele mi-a ajuns la urechi! — şi am venit pentru a 
progresa. Dumnezeule! Să progresez! Soţia şi cei trei copii au 
venit cu mine. Am deschis un magazin de ţesături în Market 
Square şi m-am descurcat bine. Se zvonea că sunt un Om 
Liber şi am fost nevoit să mă alătur lojei locale, aşa cum ai 
făcut tu aseară. Am insigna ruşinii pe antebraţ şi ceva chiar 
mai rău înfierat în inimă. Mi-am dat seama că mă aflu la 
ordinele unui ticălos întunecat şi prins într-o plasă de crime. Ce 
puteam face? Fiecare cuvânt pe care îl spuneam pentru a 
îmbunătăţi lucrurile era luat drept trădare, aşa cum a fost şi 
aseară. Nu pot să fug; căci tot ce am se află în magazinul meu. 
Dacă părăsesc societatea, ştiu bine că înseamnă moarte 
pentru mine şi cine ştie ce pentru soţie şi copii. Of, Doamne, e 
îngrozitor — îngrozitor! 

Îşi puse faţa în mâini şi trupul lui tremură de suspine 
convulsive. 

McMurdo ridică din umeri. 

— Ai fost prea moale pentru asta, zise el. Nu eşti genul 
potrivit pentru aşa ceva. 

— Am avut o conştiinţă şi o religie; dar în mijlocul lor m- 
am transformat într-un criminal. Am fost ales pentru o sarcină. 
Dacă dădeam înapoi, ştiam ce mă aştepta. Poate că sunt un 
laş. Poate că gândul la săraca mea soţie şi la copii mă face laş. 
Oricum, m-am dus. Cred că mă va bântui mereu. Era o casă 
singuratică, la vreo treizeci de kilometri de aici. Am fost pus la 
uşă, ca şi tine noaptea trecută. Nu m-au însărcinat pe mine cu 
operaţiunea. Când au ieşit, aveau mâinile înroşite până la 
încheieturi. Pe măsură ce ne îndepărtam, un copil urla în casa 
din spatele nostru. Era un băiat de cinci ani care îşi văzuse 
tatăl ucis. Aproape că am leşinat de oroare şi totuşi a trebuit 
să afişez o faţă îndrăzneață şi zâmbitoare; căci, dacă nu, ştiam 
prea bine că din casa mea aveau să iasă cu mâinile murdare şi 
că micul meu Fred ar fi ţipat după tatăl său. Am fost de atunci 
criminal, complice la o ucidere, pierdut pe veci pentru această 
lume şi pierdut şi în cealaltă. Sunt un bun catolic; dar preotul 
nici nu a vrut să vorbească cu mine când a auzit că sunt 
Scowrer şi am fost excomunicat din religia mea. Asta e 


povestea mea. Şi acum te văd mergând pe acelaşi drum şi te 
întreb cum se va termina. Eşti şi tu pregătit să devii un 
criminal cu sânge rece sau putem face ceva sa împiedicăm 
asta? 

— Şi ce ai face?, întrebă McMurdo brusc. Nu i-ai informa? 

— Doamne, fereşte!, strigă Morris. Sunt sigur că simplul 
gând m-ar costa viaţa. 

— Prea bine, zise McMurdo. Mă gândesc că eşti un om 
slab şi că exagerezi în privinţa asta. 

— Exagerez! Aşteaptă să trăieşti mai mult timp pe aici. 
Uită-te la valea asta! Uită-te la aglomeraţia de coşuri care o 
umbreşte. Îţi spun că norul crimei atârnă asupra oamenilor 
mai greu şi mai jos decât fumul coşurilor. Este Valea terorii, 
Valea morții. Teroarea e în inimile oamenilor de la apus până 
la răsărit. Aşteaptă, tinere, şi îţi vei da seama singur. 

— Ei bine, o să-ţi spun părerea mea după ce voi fi văzut 
mai multe, spuse McMurdo fără grijă. Ceea ce-mi este mie clar 
este faptul că nu eşti omul potrivit pentru acest loc şi, cu cât 
îţi vei vinde mai repede afacerea — dacă obţii ceva din ea — 
cu atât îţi va fi mai bine. Ce mi-ai spus rămâne la mine; dar, pe 
Gar! Dacă aş fi crezut că eşti trădător... 

— Nu, nu!, strigă Morris demn de milă. 

— Hai să lăsăm treburile aşa. Am să ţin în mine ce mi-ai 
spus şi poate într-o zi o să-mi amintesc. Sper că ai avut intenţii 
bune vorbindu-mi aşa. Acum voi pleca spre casă. 

— Încă ceva înainte să pleci. S-ar putea sa fi fost văzuţi 
împreună. Poate vor vrea să ştie despre ce am vorbit. 

— Ah! Te-ai gândit bine. 

— Îţi ofer un post de funcţionar în magazinul meu. 

— lar eu refuz. Asta e afacerea noastră. Cu bine, frate 
Morris, şi fie să-ţi meargă mai bine pe viitor. 

În aceeaşi după-amiază, când McMurdo se aşezase să 
fumeze, pierdut în gânduri lângă soba din camera sa, uşa se 
trânti la perete şi cadrul ei fu umplut de silueta imensă a 
şefului McGinty. Făcu semnul, apoi, aşezându-se în faţa 
tânărului, se uită insistent la el ceva timp, cu o privire care îi 
era întoarsă la fel de insistent. 

— Nu prea obişnuiesc să fac vizite, frate McMurdo, zise 
într-un final. Poate pentru că sunt prea ocupat cu oamenii care 
mă vizitează. Dar m-am gândit să fac tot posibilul să te vizitez. 


— Sunt mândru să te văd aici, domnule consilier, 
răspunse McMurdo politicos scoțând o sticlă de whisky din 
dulap. E o onoare la care nu mă aşteptam. 

— Ce-ţi face braţul?, întrebă şeful. 

McMurdo se strâmbă puţin. 

— Nu prea pot să uit de el, dar merită. 

— Da, merită, răspunse celalalt, pentru cei care sunt 
loiali lojei şi sunt de ajutor. Despre ce vorbeai cu fratele Morris 
pe Miller Hill în dimineaţa asta? 

Intrebarea veni atât de brusc că fu foarte bine ca avea 
răspunsul pregătit. Izbucni într-un râs sănătos. 

— Morris nu ştia că-mi pot câştiga existenţa aici, acasă. 
Şi nici nu o să afie; căci are prea multă conştiinţă pentru 
gusturile mele. Dar are un suflet bun. Credea că nu mă 
descurc şi ca mi-ar face o favoare oferindu-mi un post în 
magazinul lui. 

— Ah, asta era? 

— Da, asta era. 

— Şi ai refuzat? 

— Desigur. Nu pot oare câştiga de zece ori mai mult în 
patru ore în propriul dormitor? 

— Aşa este. Dar nu aş sta prea mult pe lângă Morris. 

— De ce nu? 

— Ei bine, pentru că aşa îţi spun eu. Asta e de-ajuns 
pentru majoritatea oamenilor de pe aici. 

— Poate e suficient pentru unii, dar pentru mine nu e, 
domnule consilier, răspunse McMurdo îndrăzneţ. Dacă ai 
cunoaşte oamenii, ţi-ai da seama de asta. 

Întunecatul gigant se uită furios la el, iar mâna lui 
păroasă se încleştă pentru o clipă pe pahar, ca şi când ar fi 
vrut să-l arunce în capul celuilalt. Apoi râse, în modul lui dur, 
gălăgios şi nesincer. 

— Eşti ciudat, zise el. Ei, dacă vrei motive, ţi le dau. 
Morris nu ţi-a spus nimic împotriva lojei? 

— Nu. 

— Nici împotriva mea? 

— Nu. 

— Asta pentru că nu a avut încredere în tine. Dar în 
adâncul sufletului nu e un frate loial. Ştim foarte bine asta. Aşa 
că-l supraveghem şi aşteptăm momentul să-l avertizam. ŞI 


cred că asta se va întâmpla curând. Nu avem nevoie de oi 
râioase în turma noastră. Dar daca stai în compania unui om 
neloial, ne-am putea gândi că şi tu eşti astfel. Înţelegi? 

— Nu e nicio şansă să-i caut compania, căci nu îmi place 
omul, răspunse McMurdo, în ceea ce priveşte lipsa de 
loialitate, alt om în afară de dumneavoastră nu mi-ar fi putut 
spune asta de două ori. 

— E suficient, spuse McGinty golindu-şi paharul. Am 
venit aici să îţi dau un sfat, şi l-ai primit. 

— AŞ vrea sa ştiu, zise McMurdo, cum ai aflat că am 
vorbit cu Morris? 

McGinty râse. 

— E treaba mea să aflu tot ce se întâmplă în oraşul ăsta, 
răspunse el. Poţi să te bazezi pe faptul că aud tot ce se 
vorbeşte. A trecut timpul, vreau doar să spun. 

Dar plecarea lui fu întreruptă în mod neaşteptat. Cu un 
zgomot brusc, uşa se deschise şi trei feţe încruntate şi ferme 
se uitară furioase la ei de sub şepcile de poliţie. McMurdo sări 
în picioare şi vru să-şi scoată pistolul; dar mâna lui se opri la 
mijlocul drumului când îşi dădu seama că două puşti 
Winchester erau îndreptate spre capul lui. Un bărbat în 
uniformă intra în cameră, cu un revolver în mână. Era 
căpitanul Marvin din Chicago, iar acum din Poliţia Minieră. 
Scutură din cap uitându-se la McMurdo şi zâmbind pe 
jumătate. 

— Mă gândeam eu că o să dai de necaz, domnule escroc 
McMurdo din Chicago, zise el. Nu poţi sta deoparte nu? la-ţi 
pălăria şi vino cu noi. 

— Cred ca o să plăteşti pentru asta, căpitane Marvin, îl 
atacă McGinty. Aş vrea să ştiu cine eşti tu să intri în felul ăsta 
într-o casă şi să deranjezi un om cinstit care respectă legea? 

— Nu te băga în asta, domnule consilier McGinty, 
răspunse căpitanul. Nu am venit după tine, ci după acest om, 
McMurdo. Ar trebui să ne ajuţi, nu să ne zădărniceşti 
eforturile. 

— E prietenul meu şi răspund pentru comportamentul 
lui, zise şeful. 

— După unele relatări, domnule McGinty, s-ar putea să 
răspunzi pentru propriul comportament într-una din zilele 
acestea, răspunse căpitanul. Acest om, McMurdo, a fost un 


escroc înainte de a veni aici şi nu s-a schimbat. Acoperiţi-mă, 
băieţi, până îl dezarmez. 

— la pistolul, vorbi McMurdo calm. Căpitane Marvin, 
poate dacă am fi doar noi doi, nu m-ai dezarma aşa uşor. 

— Unde vă e mandatul?, întrebă McGinty. Pe Gar! Parca 
am trăi ca în Rusia aici în Vermissa, după modul în care 
conduceţi voi poliţia. E o insultă capitalistă şi cred că nu o să 
se termine aici. 

— Faceţi-vă datoria după cum credeţi că e mai bine, 
domnule consilier. De a noastră avem noi grijă. 

— De ce anume sunt acuzat?, întrebă McMurdo. 

— Că ai luat parte la atacul asupra bătrânului Stanger, 
editorul „Gazetei“. Nu e vina ta că nu e o acuzaţie de crimă. 

— Ei, dacă asta e tot ce aveţi împotriva lui, striga 
McGinty râzând, vă puteţi scuti de deranj renunțând chiar 
acum. Acest om era cu mine în salon, a jucat poker până la 
miezul nopţii şi pot aduce o duzină de oameni care sa 
dovedească acest lucru. 

— Asta e treaba dumitale şi poţi să o rezolvi la tribunal 
mâine. Până atunci, vino, McMurdo, şi vino în linişte, dacă nu 
vrei o armă în cap. Dă-te la o parte, domnule McGinty; te 
avertizez că nu mi te poţi opune când sunt în timpul 
serviciului. 

Infăţişarea căpitanului era atât de decisă încât şi 
McMurdo, şi şeful lui au fost forţaţi să accepte situaţia. Cel din 
urmă reuşi să şoptească câteva cuvinte prizonierului înainte 
de a se despărţi. 

— Şi cu... ridică un deget în sus, referindu-se la afacerea 
cu monede. 

— E-n regulă, şopti McMurdo. care construise o 
ascunzătoare sigură sub podea. 

— Atunci, la revedere, spuse şeful strângându-i mâna. O 
sa vorbesc cu avocatul Reilly şi voi avea grijă de apărarea ta. 
Iti promit că nu vor putea să te reţină. 

— Nu aş fi aşa sigur. Voi doi, păziţi prizonierul şi 
împuşcaţi-l dacă încearcă ceva. O să percheziţionez casa 
înainte de a pleca. 

Aşa şi făcu; dar se pare că nu găsi nimic din ce ascundea 
McMurdo. Când a coborât, el şi oamenii lui îl escortară pe 
acesta la secţie. Se lăsase întunericul şi bătea un vânt aspru, 


aşa că străzile erau aproape pustii; dar câţiva trecători urmară 
grupul şi, ascunşi de întuneric, strigau blesteme la adresa 
prizonierului. 

— Linşaţi-l pe afurisitul de Scowrer!, urlau ei. Linşaţi-l! 

Râdeau şi-l batjocoreau în timp ce era dus la poliţie. 
După 
o examinare scurtă şi formală a inspectorului de serviciu, fu 
dus în celulă. Aici îi găsi pe Baldwin şi pe încă alţi trei bătăuşi 
din noaptea trecută, toţi arestaţi în acea după-amiază şi 
aşteptându-şi acum judecata. 

Dar chiar şi în această fortăreață a justiţiei, braţul lung 
al Oamenilor Liberi putea ajunge. 

Noaptea târziu veni un paznic cu o boccea pentru 
aşternuturi, din care scoase două sticle de whisky, câteva 
pahare şi cărţi de joc. Petrecură o noapte vesela, fără vreo 
urmă de nerăbdare în legătură cu calvarul ce urma dimineaţa. 

Şi nici nu aveau motive, după cum seva vedea. 
Magistratul nu ar fi putut, cu dovezile pe care le avea, să Îi 
trimită la o Curte superioară. Pe de o parte, zeţarii şi redactorii 
au fost forţaţi să recunoască faptul că lumina nu era prea 
puternică. In plus, erau ei înşişi foarte tulburaţi şi nu puteau fi 
absolut siguri de identitatea atacatorilor, deşi erau de părere 
că cei acuzaţi se aflau printre ei. Luaţi la întrebări de abilul 
avocat angajat de McGinty, făcură declaraţii şi mai neclare. 

Victima mărturisise deja că fusese luată prin surprindere 
de rapiditatea atacului şi nu putea afirma nimic în afara de 
faptul ca primul bărbat care l-a lovit avea mustață. Ştia că 
erau Scowreri, căci nimeni altcineva din comunitate nu avea 
nimic împotriva lui şi fusese de mult timp ameninţat cu privire 
la articolele lui foarte directe. Pe de altă parte, era clar arătat 
de mărturiile a şase cetăţeni, printre care înaltul oficial 
municipal, consilierul McGinty, că bărbaţii fuseseră la o 
petrecere la Casa Sindicatului până la o oră mult peste ora 
atacului. 

Inutil să mai spunem că au fost eliberaţi cu ceva foarte 
apropiat de scuze din partea tribunalului, pentru neplăcerile la 
care fuseseră expuşi şi cu o critică subinţeleasă la adresa 
căpitanului Marvin şi la excesul de zel al poliţiştilor. 

Verdictul fu primit cu aplauze furtunoase într-un tribunal 
în care McMurdo văzu multe chipuri cunoscute. Fraţii din lojă 


zâmbeau şi făceau cu mâna. Dar erau şi persoane care stăteau 
cu buzele subţiate şi cu ochii fioroşi când bărbaţii erau 
eliberaţi. Unul dintre ei, un bărbat hotărât, scund, cu barbă 
neagră, exprimă în cuvinte gândurile sale şi ale camarazilor săi 
când foştii prizonieri trecură pe lângă el. 

— Criminali afurisiţi! O să vă prindem noi! 


5 
Cel mai întunecat ceas 


Dacă era nevoie de ceva care să-i crească atât de mult 
popularitatea printre prieteni, ar fi fost chiar arestarea şi 
achitarea lui Jack McMurdo. Era un nou record în analele 
societătii ca un membru să fi făcut, în chiar noaptea în care se 
înrolase, ceva care să-l aducă înaintea magistratului, îşi 
câştigase deja reputaţia unui coleg bun, plăcut, petrecăreţ, 
vesel şi, peste toate, un om de mare caracter, care nu accepta 
o insultă nici de la prea-puternicul şef. Dar pe lângă toate 
astea, îşi impresionase camarazii prin faptul că printre ei nu 
era niciunul care sa ticluiască un plan mai sângeros sau a cărui 
mână sa fie mai capabilă de a-l îndeplini. „Este omul pentru 
sarcini curate“, spuneau cei bătrâni între ei şi aşteptau 
răbdători să îl pună la treabă. 

McGinty avea destui oameni; dar recunoştea în acesta 
unul extrem de capabil. Se simţea ca un om care ţine în lesa 
un câine de rasa fioros. Pentru treburile uşoare existau javre; 
dar într-o bună zi avea să dea drumul acestei fiare asupra 
prăzii. Câţiva membri ai lojei, printre care şi Ted Baldwin, erau 
indignaţi de ascensiunea rapidă a străinului şi îl urau pentru 
asta; dar se fereau de el, căci era gata să lovească aşa cum 
era gata să râdă. 

Dar, dacă era favorizat printre colegi, era un alt plan, 
care devenise mult mai important pentru el, în care pierdea 
teren. Tatăl lui Ettie Shafter nu mai voia să aibă de-a face cu el 
şi nici nu-i permitea să intre în casă. Ettie era prea îndrăgostită 
ca să renunţe la el şi totuşi bunul-simţ o avertiza despre ce 
avea sa iasă dintr-o căsătorie cu un om considerat criminal. 

Într-o dimineaţă, după o noapte nedormită, ea se decise 
să-l întâlnească, poate pentru ultima oara, şi să facă o ultima 
încercare puternică de a-l smulge de lângă acele influenţe 
malefice care îl trăgeau în jos. Merse la el acasă, aşa cumelo 
rugase de mai multe ori, şi intră în camera pe care o folosea ca 
sufragerie. Era aşezat la masă, cu spatele întors şi cu o 
scrisoare în faţă. O dispoziţie bruscă de joacă feminină îi trecu 
pe faţă — avea doar nouăsprezece ani. El nu o auzise când 
împinsese uşa. Apoi, ea merse înainte în vârful picioarelor şi îşi 


aşeză încet mâna pe umerii lui încovoiaţi. 

Dacă ar fi vrut să-l sperie, sigur ar fi reuşit; dar asta ca 
să fie şi ea speriată la rândul ei. Cu o săritură de tigru, se 
întoarse spre ea şi mâna lui dreaptă se îndreptă spre gâtul ei. 
In aceeaşi clipă, cu cealaltă mână, mototoli hârtia din faţa lui. 

Pentru un moment se uită furios la ea. Apoi, uimirea şi 
bucuria luară loc ferocităţii care îi schimonosise trăsăturile — 
ferocitate care o făcuse pe fată să se dea înapoi, speriată, ca 
din faţa a ceva ce nu văzuse în liniştita ei viaţă. 

— Tu eşti!, zise el frecându-şi sprânceana. Când mă 
gândesc că tu vii la mine, inima mea, şi eu nu găsesc nimic 
mai bun de făcut decât sa încerc să te strâng de gât. Vino, 
iubito, şi întinse braţele, lasă-mă să mă revanşez! 

Dar ea nu-şi revenise, nu putea uita frica vinovată pe 
care o citise pe faţa lui. Toate instinctele ei feminine îi 
spuneau că nu văzuse frica unui om speriat. Vină — asta 
fusese — vină şi teamă. 

— Ce ţi-a venit?, strigă ea. De ce te-ai speriat aşa de 
mine? Oh, Jack, dacă aveai conştiinţa curată, nu te-ai fi uitat 
aşa la mine! 

— Evident că mă gândeam la altceva şi când ai intrat, 
păşind atât de uşor pe picioarele acelea frumoase ale tale... 

— Nu, nu, a fost mai mult de atât, Jack. Apoi, o bănuială 
bruscă o încercă. Lasă-mă să văd scrisoarea pe care o scriai. 

— Ah, Ettie, nu pot face asta! 

Suspiciunea ei deveni siguranţă. 

— E pentru o altă femeie!, strigă ea. Ştiu sigur! Altfel de 
ce nu mi-ai arăta-o? Soţiei tale îi seri ai? De unde să ştiu că nu 
eşti căsătorit — tu, un străin pe care nu-l cunoaşte nimeni? 

— Nu sunt căsătorit, Ettie. Uite, jur! Pentru mine eşti 
singura femeie din lume. Jur pe crucea lui Cristos! 

Era aproape palid de seriozitate intensa, iar ea nu putu 
sa nu-l creadă. 

— Şi atunci, întrebă ea, de ce nu vrei să îmi arăţi 
scrisoarea? 

— O să-ţi spun, draga mea. Am jurat să nu o arăt şi, aşa 
cum nu mi-aş încălca o promisiune faţă de tine, la fel aş 
proceda cu ceilalţi. Este o chestiune legată de loja şi este 
secretă chiar şi pentru tine. Şi dacă m-am speriat când am 
simţit o mână pe umăr, nu înţelegi că ar fi putut fi mâna unui 


detectiv? 

Ea simţi că spunea adevărul. Bărbatul o luă în braţe şi o 
sărută până îi dispărură temerile şi îndoielile. 

— Stai aici, lângă mine. Pare un tron ciudat pentru o 
asemenea regina, dar este tot ce poate găsi acum bietul tău 
iubit, Va face mai multe pentru tine, în curând. Te-ai mai 
liniştit, nu-i aşa? 

— Cum pot fi liniştita, Jack, dacă te ştiu un criminal 
printre criminali, dacă într-o bună zi am să aud că eşti judecat 
pentru crimă? McMurdo Scowrerul, aşa te-a numit unul dintre 
chiriaşii noştri ieri. Parcă a trecut un cuţit prin inima mea. 

— Desigur, cuvintele dure nu te pot răni. 

— Dar erau adevărate... 

— Ei, draga mea, nu e atât de grav pe cât crezi tu. Nu 
suntem decât bieţi oameni care încearcă, în felul lor, să-şi 
apere drepturile. 

Ettie îşi aruncă braţele în jurul gâtului iubitului ei. 

—  Renunţă, Jack! Pentru mine, pentru Dumnezeu, 
renunţă! De asta am venit azi la tine, să-ţi cer asta. Oh, Jack, 
uite — te implor, în genunchi, îngenunchind aici, în faţa ta, te 
implor să renunti! 

El o ridică şi o linişti punându-i capul pe piept. 

— Sunt sigur, iubito, că nu îţi dai seama ce îmi ceri. Cum 
aş putea să renunţ, dacă asta ar însemna să îmi încalc 
jurământul şi sa îmi părăsesc camarazii? Dacă ai vedea în ce 
situaţie sunt, nu mi-ai mai cere asta. În plus, dacă aş vrea, 
cum aş putea să o fac? Doar nu crezi că loja ar lăsa pe cineva 
să scape cu toate secretele ei? 

— M-am gândit la asta, Jack. Am plănuit totul. Tata a pus 
deoparte nişte bani. S-a săturat de acest loc unde frica de 
aceşti oameni ne întuneca viaţa. E gata să plece. Vom pleca 
împreună la Philadelphia sau la New York, unde vom fi în 
siguranţă. 

McMurdo râse. 

— Braţul lojei e lung. Crezi ca nu s-ar putea întinde de 
aici până la Philadelphia sau la New York? 

— Atunci, în Vest, în Anglia sau în Germania, de unde a 
venit tata — oriunde, oriunde pentru a scăpa de această Vale 
a terorii. 

McMurdo se gândi la bătrânul Morris. 


— Ea doua oara când aud denumirea asta, zise el. 
Umbra pare sa fie într-adevăr prea grea pentru unii dintre voi. 

— Intunecă fiecare clipă a vieţii noastre. Crezi că Ted 
Baldwin ne-a iertat? Dacă nu s-ar teme de tine, ce şanse crezi 
că am avea? Dacă ai fi văzut privirea din ochii aceia negri, 
înfometați, când s-a uitat la mine! 

— Pe Gar! L-aş fi învăţat ceva maniere dacă l-aş fi prins 
atunci. Dar uite, fetiţo. Nu pot pleca de aici. Nu pot — înţelege 
o data pentru totdeauna. Dar dacă mă laşi să acţionez în felul 
meu, voi încerca să găsesc un mod de scăpare onorabil. 

— Nu e nicio onoare în asta. 

— Depinde cum priveşti lucrurile. Dar dacă îmi acorzi 
şase luni, o să procedez în aşa fel încât să pot pleca fără să îmi 
fie ruşine să-i privesc pe alţii în ochi. 

Fata râse bucuroasă. 

— Şase luni?, strigă ea. Asta e o promisiune? 

— Ei, ar putea fi şapte sau opt. Dar peste cel mult un an 
vom lăsa valea în urmă. 

Era tot ce putea obţine Ettie, era totuşi ceva. Era o rază 
îndepărtată ce lumina întunecimea viitorului apropiat. Se 
întoarse la casa tatălui ei mai uşurată decât fusese vreodată 
de când Jack McMurdo intrase în viaţa ei. 

S-ar putea crede că, membru fiind, toate afacerile 
societăţii i-ar fi. fost spuse şi lui; dar avea sa descopere curând 
că organizaţia era mai întinsă şi mai complexă decât o simplă 
lojă. Chiar şi şeful McGinty nu cunoştea unele planuri; căci 
exista un oficial numit delegat de ţinut, care locuia la Hobson's 
Patch, ceva mai departe de vale, care avea în subordine 
câteva alte loji, pe care le domina în mod arbitrar şi nesăbuit. 

McMurdo îl văzuse o singură dată, un omuleţ mărunt, 
viclean, grizonat, cu un mers furişat şi o privire ascunsă, 
maliţioasă. Evans Pott era numele lui, şi chiar şeful din 
Vermissa simţea pentru el ceva din repulsia şi teama pe care 
măreţul Danton poate că a simţit-o faţă de neimportantul, dar 
periculosul Robespierre. 

Intr-o zi, Scanlan, care era vecinul lui McMurdo, primi un 
bilet de la McGinty, ce conţinea unul de la Evans Pott, prin 
care îl informa că avea să trimită doi oameni de treabă, Lawler 
şi Andrews, care aveau instrucţiuni de a acţiona în zonă, şi că 
era mai bine să nu se dea niciun alt detaliu în privinţa 


scopurilor lor. Avea bodymasterul să se îngrijească să 
găsească pentru cei doi gazdă şi confort până ce va sosi 
momentul acţiunii? McGinty adăuga că era imposibil ca să 
rămână cineva în”secret la Casa Sindicatului şi, de aceea, le- 
ar fi recunoscător lui McMurdo şi lui Scanlan dacă i-ar găzdui 
pe străini pentru câteva zile în pensiunea lor. 

În aceeaşi seară, cei doi sosiră, fiecare cu câte un 
rucsac. Lawler era mai în vârstă, abil, tăcut, rezervat, îmbrăcat 
într-o redingotă veche, neagra, care împreună cu pălăria 
moale Şi barba grizonată şi neîngrijită îi dădeau aspectul unui 
predicator ambulant. Colegul lui, Andrews, era ceva mai mult 
decât un băieţel, cu o faţa sinceră şi veselă, având aerul cuiva 
care merge în vacanţă şi vrea să se bucure de fiecare clipă. 
Amândoi erau rezervaţi şi se comportau ca nişte membri 
exemplari ai societăţii, cu singura excepţie că erau asasini 
care se dovediseră de mai multe ori instrumentele cele mai 
utile ale acestei organizaţii a crimei. Lawler executase deja 
paisprezece misiuni de acest fel, iar Andrews, trei. 

Erau, după cum descoperi McMurdo, destul de dispuşi să 
vorbească despre faptele lor trecute, pe care le povesteau cu 
mândria puţin timidă a omului care făcuse ceva bun, altruist, 
pentru comunitate. Erau reticenţi însă în ceea ce privea 
sarcina actuală. 

— Ne-au ales pentru că nici eu şi nici băiatul nu bem, 
explică Lawler. Au încredere că nu vom spune mai mult decât 
e nevoie. Nu ne-o luaţi în nume de rău, dar ne supunem 
ordinelor delegatului de ţinut. 

— Desigur, ne aflăm toţi în aceeaşi situaţie, zise 
Scanlan, amicul lui McMurdo, când stăteau toţi patru la cină. 

— E adevărat, putem vorbi toată noaptea despre 
uciderea lui Charlie Williams, sau a lui Simon Bird, sau despre 
orice altă afacere din trecut. Dar până nu se îndeplineşte 
sarcina, nu putem spune nimic. 

— Sunt câţiva pe aici cărora le-aş spune câte ceva, zise 
McMurdo cu o înjurătură. Nu cumva e Jack Knox de la Ironhill? 
Aş face multe ca să-l văd că îşi primeşte răsplata. 

— Nu, nu e el încă. 

— Sau Herman Strauss? 

— Nu, nici el. 

— Ei, dacă nu vreţi să ne spuneţi, nu vă putem forţa; dar 


mi-ar plăcea să aflu. 

Lawler zâmbi şi dădu din cap. Nu putea fi. păcălit. 

In ciuda reticenţei oaspeţilor, Scanlan şi McMurdo erau 
hotărâți să asiste la ceea ce numeau „distracţie”. Prin urmare, 
devreme, într-o dimineaţă, când McMurdo îi auzi furişându-se 
pe scări, îl trezi pe Scanlan şi îşi căutară hainele. După ce se 
îmbrăcară, îşi dădură seama că ceilalţi plecaseră, lăsând uşa 
deschisă în urma lor. 

Incă nu răsărise soarele, dar la lumina lămpilor îi puteau 
vedea pe cei doi la o oarecare distanţă pe stradă, îi urmăriră 
atent, târându-se fără zgomot prin zăpada troienită. 

Pensiunea lor era la marginea oraşului şi curând 
ajunseră la intersecţia din spatele graniţei acestuia. Aici 
aşteptau trei bărbaţi, cu care Lawler şi Andrews discutară 
aprins câteva clipe. Apoi porniră împreună. Era în mod clar 
vorba de o sarcină care necesita mai mulţi oameni. Ajunseră la 
un punct din care plecau mai multe drumuri spre diverse mine. 
Străinii mers eră pe cel ce ducea la Crow Hill, o afacere foarte 
profitabilă, aflată în mâini abile, unde, datorită managerului 
energic şi netemător din New England, Josiah H. Dunn, se 
reuşise să se menţină ordinea şi disciplina în timpul 
îndelungatei domnii a terorii. 

Se iveau zorile şi un şir de muncitori se strecura încet, 
câte unul sau în grupuri, pe cărarea înnegrită. 

McMurdo şi Scanlan merseră alături de ceilalţi, 
păstrându-şi privirile aţintite asupra oamenilor pe care îi 
urmăreau. 0 ceaţă groasă îi acoperea, iar din centrul acesteia 
se auzi un urlet brusc al unui fluier cu aburi. Era semnalul de 
zece minute înainte de coborârea cuştilor şi începerea zilei de 
lucru. 

Când ajunseră în spaţiul deschis de la intrarea în mină, 
în jur de o suta de mineri aşteptau, tropăind pe loc şi suflându- 
şi în mâini; era groaznic de frig. Străinii stăteau într-un mic 
grup, la streaşina clădirii ce adăpostea motorul. Scanlan şi 
McMurdo se căţărară pe un morman de zgură, de unde vedeau 
întreaga scenă. Il văzură pe inginerul minei, un scoţian solid, 
bărbos, pe nume Menzies, ieşind din clădirea motorului şi 
fluierând pentru coborârea cuştilor. 

In acelaşi moment, un tânăr înalt, slab, cu o faţă 
serioasă, proaspăt bărbierită, înaintă grăbit spre intrarea în 


mină. Mergând înainte, îi văzu pe cei din grup, tăcuţi şi 
nemişcaţi, sub casa motorului. Îşi trăseseră pălăriile pe ochi şi 
îşi ridicaseră gulerele pentru a-şi ascunde feţele. 

Pentru o clipă, presentimentul morţii apăsă rece inima 
directorului, în clipa următoare îl dăduse la o parte şi îşi făcu 
datoria faţă de străinii nepoftiţi. 

— Cine sunteţi?, întrebă înaintând. Ce căutaţi aici? 

Nu veni niciun răspuns, iar tânărul Andrews făcu un pas 
înainte şi-l împuşcă în stomac. Cei o sută de mineri care 
aşteptau rămaseră nemişcaţi şi neajutoraţi de parcă ar fi fost 
paralizaţi. Directorul îşi puse ambele mâini pe rană şi se 
îndreptă. Apoi, împleticindu-se, încercă să plece; dar un alt 
criminal trase, iar el căzu jos pe o parte, zvârcolindu-se şi 
apucând cu unghiile o grămadă de resturi miniere. Menzies, 
scoţianul, urlă furios văzând acestea şi se aruncă asupra 
criminalilor cu o rangă de fier; dar fu întâmpinat de două 
gloanţe în faţă, care îl lăsară mort chiar la picioarele acestora. 

Unii mineri avură intenţia să înainteze, se auzi un oftat 
nearticulat de milă şi mânie; dar doi dintre străini îşi goliră 
puştile pe deasupra capetelor mulţimii, care se rupse şi se 
împrăştie, unii dintre mineri fugind nebuni la casele lor din 
Vermissa. 

Când cei mai curajoşi dintre ei se adunară şi începură 
să se întoarcă la mină, banda de criminali dispăruse deja în 
ceața dimineţii, fără ca vreun martor să poată determina 
identitatea acestor oameni care, în faţa a o sută de spectatori, 
comiseseră acea dublă crimă. 

Scanlan şi McMurdo se întoarseră; Scanlan cumva 
deprimat, căci era prima crimă pe care o văzuse şi i se păruse 
mai puţin amuzantă decât i se spusese că ar fi. Urletele oribile 
ale soţiei directorului ucis îi urmăriră în graba lor spre oraş. 
McMurdo era tăcut şi gânditor, dar nemilos faţă de slăbiciunea 
partenerului său. 

— Desigur, e ca un război, repeta el. E doar un război 
între noi şi ei, iar noi lovim cum putem mai bine. 

Spiritele erau agitate în acea seară în camera lojei de la 
Casa Sindicatului, nu numai din cauza uciderii directorului şi a 
inginerului de la mina Crow Hill, fapt ce aducea această 
companie printre celelalte şantajate şi ţinute sub teroare din 
district, dar mai ales din pricina marelui succes înregistrat de 


lojă în sine. 

După câte se părea, atunci când delegatul de ţinut 
trimisese cinci oameni de încredere pentru o lovitură în 
Vermissa, ceruse în schimb ca trei oameni să fie aleşi şi trimişi 
în secret pentru a-l ucide pe William Hales de la „Stake Royal“, 
unul dintre cei mai cunoscuţi şi mai populari proprietari de 
mine din districtul Gilmerton, un om despre care se spunea ca 
nu are niciun duşman pe lumea asta; căci era un angajator 
model. Dar insistase asupra eficienţei la locul de muncă şi din 
această cauză concediase nişte angajaţi beţivi şi leneşi, care 
erau membri ai puternicei societăţi. Ameninţări cu moartea 
atârnate la uşa sa nu-i schimbaseră decizia, astfel că într-o 
ţară liberă, civilizată, se găsi chiar el condamnat la moarte. 

Execuţia fusese îndeplinită după cum se planificase. 
Ted Baldwin, care se lăfăia acum în scaunul de onoare, lângă 
bodymaster, fusese şeful echipei. Faţa lui trasă şi ochii 
mânioşi, însângeraţi, erau semne ale băuturii şi ale lipsei de 
somn. El şi cei doi camarazi petrecuseră noaptea prin munţi. 
Erau neîngrijiţi şi obosiţi din cauza vremii. Dar niciun erou 
abandonat fără speranţă şi întors printre ai lui nu ar fi. avut 
parte de un bun venit mai călduros din partea camarazilor săi. 

Povestea fu spusă şi repetată printre strigăte de 
încântare şi izbucniri de râsete. 

ÎI aşteptaseră pe om seara, când se întorcea de la 
muncă, opriţi în vârful unui deal abrupt, unde calul lui ar fi 
trebuit să meargă la pas. Era atât de înfofolit că nu putuse să 
scoată pistolul. Îl împuşcaseră de nenumărate ori. Îi implorase 
să le fie milă. Strigătele omului erau acum repetate pentru 
amuzamentul lojii. 

— Să mai auzim o dată cum chiţăia!, strigau ei. 

Niciunul dintre ei nu cunoscuse victima; dar există 
întotdeauna dramatism într-o crimă, iar ei  arătaseră 
Scowrerilor din Gilmerton că se putea avea încredere în 
oamenii din Vermissa. 

Existase totuşi un mic impediment; un bărbat şi soţia sa 
urcaseră dealul când ei încă îşi goleau revolverele în corpul 
tăcut. Se sugerase să fie împuşcaţi şi cei doi; dar erau oameni 
nevinovaţi, care nu aveau vreo legătură cu minele, aşa că 
fuseseră obligaţi să se îndepărteze şi să nu sufle o vorbă dacă 
nu voiau ca un rău şi mai mare să se abată asupra lor. Silueta 


însângerată fusese lăsată acolo, ca un avertisment pentru alţi 
angajatori atât de duri, iar cei trei răzbunători nobili se 
refugiaseră în munţi, unde natura virgina se învecina cu 
furnalele şi grămezile de minereu de fier. Şi iată-i acum, 
sănătoşi şi în afara pericolului, cu sarcina îndeplinită, cu 
laudele camarazilor în urechi. 

Fusese o zi măreaţă pentru Scowreri. Umbra era acum şi 
mai densă în vale. Dar, aşa cum un general iscusit îşi dublează 
eforturile în chiar momentul victoriei, astfel ca duşmanii să nu 
aibă timp să se redreseze după dezastru, aşa şi şeful McGinty, 
contemplând scena operaţiunilor cu ochii lui teribili şi 
gânditori, ordonase un nou atac asupra celor care i se 
opuneau. 

In aceeaşi seara, când mulţimea beată se destrămă, îl 
luă de braţ pe McMurdo conducându-l în acea cameră 
interioară unde discutaseră prima data. 

— lată, băiete, zise el, în sfârşit am o sarcină demnă de 
tine. O vei îndeplini după propria voinţă. 

— Sunt mândru să aud asta, răspunse McMurdo. 

— Poţi lua doi oameni cu tine — Manders şi Reilly. Au 
fost puşi la curent deja. Nu vom trăi bine în acest district până 
ce Chester Wilcox nu va fi. pus la punct, iar tu vei avea 
gratitudinea fiecărei loje din ţinutul minier daca îl vei putea 
dobori, 

— Voi face tot ce îmi stă în putere, oricum. Cine este şi 
unde îl pot găsi? 

McGinty îşi luă nelipsitul trabuc pe jumătate mestecat, 
pe jumătate fumat din colţul gurii şi începu să deseneze o 
schemă grosolană pe o pagina rupta din carneţelul lui. 

— Este maistrul-şef de la „Compania Iron Dike“. E un om 
dur, fost sergent în război, plin de cicatrice. Am mai încercat 
de două ori, dar fără noroc, iar Jim Carnaway şi-a pierdut viaţa 
cu ocazia asta. Acum e rândul tău să preiei afacerea. Aceasta 
e casa — singura de la intersecţia Iron Dike, după cum vezi aici 
pe hartă — şi nu mai e niciuna prin împrejurimi. Ziua nu se 
poate face nimic. E înarmat, trage repede şi are ţintă bună. 
Dar în timpul nopţii — ei bine, mai sunt soţia, cei trei copii şi 
un ajutor angajat. Nu ai de ales. Ori toţi, ori niciunul. Dacă ai 
putea găsi un sac de praf de puşcă, pe care să îl pui la uşă, cu 
un chibrit ataşat... 


— Ce a făcut omul? 

— Nu ţi-am spus că l-a împuşcat pe Jim Carnawavy? 

— De ce l-a împuşcat? 

— Ce Dumnezeu te interesează pe tine asta? Carnaway 
era pe lângă casa lui într-o seară şi el l-a împuşcat. E de-ajuns. 
Trebuie să rezolvi treaba asta. 

— Mai sunt cele două femei şi copiii. Dispar şi ei? 

— Trebuie — altfel, cum îl putem dobori pe el? 

— Mi se pare prea dur pentru ei; nu au făcut nimic, 

— Ce prostii vorbeşti? Renunţi? 

— Încet, domnule consilier, ia-o încet! Ce anume am zis 
sau am făcut ca să credeţi că aş da înapoi de la un ordin al 
bodymasterului lojii mele? Dumneavoastră decideţi dacă e 
bine sau rău. 

— Vei îndeplini deci sarcina? 

— Desigur. 

— Când? 

— Ei bine, trebuie să-mi acordaţi o noapte sau două ca 
să văd casa şi să-mi fac un plan. Apoi... 

— Foarte bine, zise McGinty strângându-i mâna. Las 
afacerea în mâinile tale. Va fi o zi măreaţă cea în care ne vei 
aduce vestea. Ar fi ultima lovitură, cea care i-ar pune în 
genunchi. 

McMurdo se gândi profund şi îndelung la sarcina ce-i 
fusese încredinţată atât de brusc. Casa izolată în care locuia 
Chester Wilcox era la o distanţă de şase kilometri, în valea 
vecină. In aceeaşi noapte plecă singur să se pregătească 
pentru greaua încercare. Când se întoarse din recunoaştere, se 
luminase deja. Următoarea zi se consultă cu subordonații lui, 
Manders şi Reilly, tineri nesăbuiţi, entuziasmați de parca ar fi. 
fost o vânătoare de căprioare. 

Două nopţi mai târziu se întâlniră în afara oraşului, toţi 
trei înarmaţi, unul cărând un sac umplut cu pulbere folosită la 
mine. Ajunseră la casa singuratică după ora două dimineaţa. 
Bătea vântul, iar norii împrăştiaţi alunecau uşor peste o lună în 
al treilea pătrar. Fuseseră avertizaţi sa se ferească de câini; 
aşa că înaintau atent, cu pistoalele ascunse în palme. Dar nu 
se auzea nimic, în afară de şuieratul vântului, şi nicio mişcare 
în afară de ramurile unduitoare de deasupra lor. 

McMurdo ascultă la uşa casei singuratice; dar totul era 


nemişcat înăuntru. Apoi sprijini de uşă sacul cu praf de puşcă, 
făcu cu cuțitul o gaură în el şi apoi ataşă fitilul. Când fu bine 
aprins, cei trei fugiră şi se aflau la o distanţă apreciabilă, 
ascunşi într-un şanţ... De acolo văzură explozia şi auziră 
zgomotul apăsător, adânc al clădirii ce se prăbuşea, îşi 
făcuseră treaba... Nicio altă sarcină nu fusese atât de curat 
îndeplinită în analele societătii. 

Dar, din păcate, o afacere atât de bine organizată şi 
curajos îndeplinită a fost în zadar. Avertizat de soarta 
numeroaselor victime şi ştiind că-i venea şi lui rândul, Chester 
Wilcox se mutase, cu doar o zi înainte, împreună cu familia sa 
într-un loc mai sigur şi mai puţin cunoscut, unde erau păziţi de 
poliţie. Casa care fusese împrăştiată de explozie fusese goală; 
iar sergentul încă impunea disciplina minerilor de la „iron 
Dike“. 

— Lăsaţi-l în seama mea, zise McMurdo. E omul meu şi 
tot o să-l prind, chiar dacă va trebui să aştept un an! 

Un vot de încredere îi fu acordat de întreaga lojă şi 
pentru moment problema fu uitata. Când, la câteva săptămâni, 
se auzi din ziare că Wilcox fusese împuşcat într-o ambuscadă, 
deveni 
clar că McMurdo nu renunţase la treaba neterminată. 

Acestea erau metodele de lucru ale Societătii Oamenilor 
Liberi şi acestea erau faptele Scowrerilor prin care îşi 
impuneau domnia terorii peste marele şi bogatul district care 
fu bântuit de prezenţa lor teribilă timp atât de îndelungat. De 
ce ar fi. aceste pagini pătate de alte crime de-ale lor? Nu am 
spus oare suficient pentru a descrie oamenii şi metodele lor? 

Faptele sunt consemnate în istorie şi există relatări din 
care se pot afla şi mai multe detalii. Din acestea se poate afla 
despre împuşcarea poliţiştilor Hunt şi Evans, care îndrăzniseră 
să aresteze doi membri ai societăţii — un dublu atac planificat 
de loja din Vermissa şi îndeplinit cu sânge rece asupra celor 
doi oameni neînarmaţi. Se mai poate citi despre împuşcarea 
doamnei Larbey, în timp ce-şi îngrijea soţul aproape ucis în 
bătaie, din ordinele şefului McGinty. Omorârea celui mai în 
vârstă dintre fraţii Jenkins, urmată la scurt timp de uciderea 
celui mai tânăr, mutilarea lui James Murdoch, aruncarea în aer 
a casei familiei Staphouse şi uciderea familiei Stendal, toate se 
succedară rapid în aceeaşi iarnă teribilă. 


Umbra morţii plutea deasupra Văii terorii. Venise 
primăvara cu şuvoaie tremurânde şi copaci înmuguriţi. Exista o 
speranţă pentru natura prinsă atât timp într-o strânsoare de 
fier; dar pentru bărbaţii şi femeile care trăiau sub jugul terorii 
nu mai era nicio speranţa. Niciodată nu fusese atât de 
întunecat şi fără speranţă norul de deasupra lor ca la începutul 
verii anului 1875. 


6 
Pericol 


Era punctul culminant al domniei terorii. McMurdo, care 
fusese deja numit diacon intern, cu toate posibilităţile de a-l 
urma pe McGinty în postul de bodymaster, era acum atât de 
necesar consiliilor camarazilor săi încât nimic nu se mai făcea 
fără sfatul şi ajutorul lui. Dar cu cât era mai popular printre 
Oamenii Liberi, cu atât mai întunecate erau privirile care îl 
urmăreau pe străzile din Vermissa. În ciuda terorii, cetăţenii îşi 
făceau curaj să se alieze împotriva opresorilor lor. Ajunseseră 
la urechile lojii zvonuri despre întâlniri secrete la sediul 
„Gazetei” şi despre distribuirea de arme în rândul oamenilor cu 
frica lui Dumnezeu. 

Dar McGinty şi oamenii lui nu luau în seamă aceste ştiri. 
Erau numeroşi, hotărâți şi bine înarmaţi. Oponenții lor erau 
împrăştiaţi şi fără putere. Toate aveau sa sfârşească, aşa cum 
se întâmplase şi în trecut, în discuţii fără scop şi arestări 
inutile. Aşa susțineau McGinty, McMurdo şi celelalte personaje 
îndrăzneţe. 

Era o seară de sâmbătă a lunii mai. Sâmbăta era 
întotdeauna seara lojii, iar McMurdo pleca de acasă pentru a 
participa la întrunire, când Morris, fratele cel slab al ordinului, 
veni să-l vadă. Era încruntat şi îngrijorat, iar faţa lui amabilă 
era trasă şi obosită. 

— Pot să-ţi vorbesc sincer, McMurdo? 

— Desigur. 

— Nu voi uita că ţi-am vorbit o dată sincer şi ai ţinut 
totul secret, deşi şeful însuşi a venit sa te întrebe despre asta. 

— Ce altceva puteam face dacă îţi puseseşi toată 
încrederea în mine? Nu a fost pentru că aş fi fost de acord cu 
ce mi-ai spus. 

— Ştiu asta prea bine. Dar tu eşti persoana cu care pot 
vorbi fără teamă. Am un secret aici, îşi puse mâna la piept, şi 
mă stoarce de viaţă. Aş vrea să fi ajuns la oricine altcineva în 
afară de mine. Dacă-l dezvălui, ar însemna crimă, sunt sigur. 
Dacă nu, ar putea însemna sfârşitul nostru, al tuturor. 
Dumnezeu să mă ajute, dar îmi ies din minţi din cauza asta! 

McMurdo se uită serios la el. Tremura din toate 


membrele. Turnă whisky într-un pahar şi i-l dădu. 

— Aşa ceva îţi trebuie, zise el. Acum să auzim. 

Morris bău şi faţa lui prinse o umbră de culoare. 

— Pot sa-ţi spun totul într-o singură propoziţie, spuse el. 
Un detectiv e pe urmele noastre. 

McMurdo se uită la el uimit. 

— Ei, omule, eşti nebun, zise el. Locul e plin de poliţişti 
şi detectivi, dar nu ne-au făcut niciodată rău. 

— Nu, nu, nu e vorba de un om din district. După cum 
spui, pe aceştia îi ştim şi nu pot face mai nimic. Dar ai auzit de 
Pinkerton? 

— Am citit despre nişte oameni cu numele ăsta. 

— Ei bine, ascultă-mă pe mine, nu mai scapi atunci când 
sunt pe urmele tale. Nu e vreo treabă de mântuială a 
guvernului. E o treaba extraordinar de serioasă, care caută 
rezultate şi le caută până când, cu orice preţ, le găseşte. Dacă 
un Pinkerton investighează afacerea, suntem toţi distruşi. 

— Trebuie să-l ucidem. 

— Ah, asta e primul gând care ţi-a venit! Deci o să se 
ajungă la lojă. Nu ţi-am spus că o sâ se ajungă la crimă? 

— Ei şi, ce e crima? Nu e suficient de răspândită pe aici? 

— Este, într-adevăr. Dar nu eu sunt cel care indică ce 
om va fi ucis. Nu m-aş mai putea suporta. Şi totuşi, sunt în joc 
vieţile noastre. Pentru numele lui Dumnezeu, ce să fac? 

Se legăna înainte şi înapoi în agonia nehotărârii. 

Dar cuvintele lui îl impresionaseră adânc pe McMurdo. 
Se vedea uşor că împărtăşea părerea celuilalt în legătură cu 
pericolul şi nevoia de a-l întâmpina. Îl luă pe Morris de umeri 
şi-l scutură până îşi veni în fire. 

— Stai, omule!, strigă el aproape şuierând cuvintele în 
agitația lui, nu o să câştigi nimic plângând ca o femeie bătrâna 
la un priveghi. Să auzim detaliile. Cine e omul? Unde se află? 
Cum ai aflat de el? De ce ai venit la mine? 

— Am venit la tine căci eşti singurul care îmi poate da 
un sfat. Ti-am spus că aveam un magazin în Est, înainte de a 
mă muta aici. Am lăsat în urmă prieteni buni, iar unul dintre ei 
lucrează la telegraf. lată o scrisoare pe care am primit-o ieri de 
la el. E vorba de partea de la începutul paginii. Poţi citi singur. 

lată ce citi McMurdo: 


Cum se descurcă Scowrerii în părțile acelea? Citim 
destule despre ei în ziare. Între noi fie vorba, mă aştept la 
noutăți de la tine în curând. Cinci mari corporații şi cele 
două companii de cale ferată au luat treburile foarte în 
serios. Intenționează, şi poți fi sigur că vor şi ajunge acolol 
Sunt băgaţi adânc în afacerea asta! l-au chemat la ordine 
pe Pinkertoni şi cel mai bun om al lor, Birdy Edwards, se 
ocupă de asta. Omul trebuie oprit chiar acum. 


— Acum citeşte post-scriptumul. 


Evident, ceea ce iţi spun este ce am aflat la serviciu; 
așa că nu trebuie să ajungă mai departe. E vorba de un cod 
ciudat, care se foloseşte în fiecare zi pe aici şi din care nu 
poți înțelege nimic. 


McMurdo stătu în linişte o vreme, cu scrisoarea în 
mâinile 
fără vlagă. Ceaţa se ridicase pentru un moment, iar abisul se 
căsca în fata lui. 

— Mai ştie şi altcineva despre asta?, întrebă. 

— Nu am mai spus nimănui. 

— Dar acest om — prietenul tău — mai are vreo altă 
persoană căreia i-ar putea scrie? 

— Ei bine, s-ar putea totuşi să mai ştie încă o persoană 
sau două. 

— Din lojă? 

— E destul de probabil. 

—Te întreb pentru că e posibil să fi dat o descriere a 
acestui Birdy Edwards — şi am putea să-i dăm de urmă. 

— Ei, se poate. Dar nu cred că-l ştie. Mi-a spus doar 
ştirile pe care le-a auzit la serviciu. Cum ar putea să-l 
cunoască pe acest Pinkerton? 

McMurdo sări violent. 

— Pe Gar!, strigă el. Îl ştiu! Ce prost am fost că nu mi- 
am dat seama! Dumnezeule! Dar avem noroc! O să avem grijă 
de el înainte să ne facă vreun rău. Ce zici, Morris, laşi toate 
astea pe mâinile mele? 

— Sigur, atât timp cât le iei din ale mele. 

— Aşa voi face. Poţi să te relaxezi şi să mă laşi pe mine 


să mă ocup de asta. Nici numele tău nu se va auzi. Voi lua 
totul asupra mea, ca şi cum mie mi-ar fi fost adresată 
scrisoarea. Eşti mulţumit? 

— Este exact ce voiam sa-ti cer! 

— Atunci lasă treburile aşa şi stai calm. Acum o sa mă 
duc la lojă şi în curând o să-l facem pe bătrânul Pinkerton să-i 
fie milă de el însuşi. 

— Nu l-ai ucide? 

— Cu cât ştii mai puţin, prietene Morris, cu atât mai 
uşoară îţi va fi conştiinţa şi cu atât mai bine vei dormi. Nu 
pune întrebări şi lasă lucrurile să se rezolve de la sine. Ma 
ocup 
eu de situație de acum. 

Morris scutură din cap când plecă. 

— Simt că am sângele lui pe mâini, gemu el. 

— Oricum, autoapărarea nu e o crima, răspunse 
McMurdo zâmbind întunecat. Ori el, ori noi. Presupun că acest 
om ne-ar distruge pe toţi dacă i-am lăsa suficient de mult în 
vale. Ei, frate Morris, meriţi să te alegem bodymaster/ căci ai 
salvat într-adevăr loja! 

Şi totuşi, se vedea clar din acţiunile lui că se gândea 
mult mai serios decât o arătau cuvintele lui la această nouă 
ameninţare. Poate că era din cauza conştiinţei lui vinovate sau 
din cauza reputației organizaţiei Pinkerton sau din cauza veştii 
ca nişte corporaţii mari, bogate, se hotărâseră să-i nimicească 
pe Scowreri; dar, indiferent de motiv, acţiunile lui erau cele ale 
unui om care se pregăteşte pentru ce e mai rău. Toate actele 
care l- ar fi putut incrimina fură distruse înainte sa plece din 
casă. După asta, oftă lung, satisfăcut; căci i se părea că este în 
siguranţă. Şi totuşi, pericolul părea că planează încă deasupra 
lui; căci în drum spre lojă se opri la bătrânul hafter. 

În casă îi era interzis sa intre; dar când bătu la fereastră, Ettie 
veni la el. Nepăsarea irlandezului vesel dispăruse din ochii 
iubitului ei. Citi pericolul în privirea lui serioasă. 

— S-a întâmplat ceva!, izbucni ea. Oh, Jack, eşti în 
pericol! 

— Ei, nu e aşa de grav, draga mea. Şi totuşi, poate ar fi 
bine să facem ceva înainte sa devină mai grav. 

— Ce să facem? 

— i-am promis odată că voi pleca într-o buna zi. Cred 


că se apropie clipa. Am aflat nişte veşti în seara asta, veşti 
proaste, şi se apropie un necaz. 

— Poliţia? 

— Ei, un Pinkerton. Dar tu nu ai cum să ştii ce e el, 
draga mea, şi nici ce ar putea însemna el pentru unul ca mine. 
Sunt prea implicat în treaba asta şi s-ar putea sa trebuiască să 
ies repede. Ai spus ca ai veni cu mine dacă aş pleca. 

— Oh, Jack, asta ar fi salvarea ta! 

— Sunt un om cinstit pe multe planuri, Ettie. Nu aş răni 
un fir de păr de pe capul tău drăguţ pentru nimic în lume şi nu 
te-aş cobori deloc de pe tronul de aur de deasupra norilor, 
unde te văd mereu. Ai încredere în mine? 

Femeia îşi puse mâinile în ale lui fără un cuvânt. 

— Ei, atunci ascultă ce am să-ţi spun şi fă cum îţi ordon, 
căci e singura cale pentru noi. Se vor întâmpla nişte lucruri în 
valea asta. Simt asta în oase. Mulţi dintre noi va trebui să-şi 
poarte de grijă. Eu unul, de exemplu. Dacă plec, pe timp de zi 
sau de noapte, tu va trebui să vii cu mine. 

— AŞ veni după tine, Jack. 

— Nu, nu, vei veni cu mine. Dacă valea asta e închisă 
pentru mine şi nu mă mai pot întoarce vreodată, cum pot să te 
las în urmă, iar eu să mă ascund de poliţie fără posibilitatea de 
a-ţi trimite vreun mesaj? Trebuie să vii cu mine. Cunosc o 
femeie de treabă în locul de unde vin şi te-aş lăsa acolo până 
ne-am căsători. Vii? 

— Da, Jack, voi veni. 

— Dumnezeu să te binecuvânteze pentru încrederea ta 
în mine! Aş fl un diavol dacă aş abuza de ea. Acum, fii atentă, 
Ettie, va fi un simplu mesaj adresat ţie şi când ajunge la tine, 
vei lăsa totul şi vei veni la camera de aşteptare de la gara şi 
vei sta acolo până ce voi veni să te iau. 

— Zi sau noapte, voi veni la primul cuvânt, Jack. 

întrucâtva uşurat, după ce pregătirile de plecare 
începuseră, McMurdo se îndreptă spre lojă. Se întâlniseră deja 
şi doar făcând diverse semne complicate putură trece de 
paznicul din exterior şi de cel din interior. Un murmur de 
plăcere şi de bun- venit îl întâmpină când intră. Camera aceea 
lungă era aglomerată, iar prin fumul gros de tutun putu vedea 
claia de păr încurcat a bogdymașterului, trăsăturile crude, 
neprietenoase ale lui Baldwin, faţa ca de vultur a lui Harraway, 


secretarul, şi siluetele a încă vreo doisprezece dintre 
conducătorii lojii. Se bucură că erau toţi acolo pentru a se 
sfătui după auzirea ştirilor pe care le aducea. 

— Suntem, într-adevăr, foarte fericiţi să te vedem, 
frate!, strigă preşedintele. Avem câteva afaceri care necesită 
un Solomon pentru a fi rezolvate. 

— E vorba de Lander şi Egan, explică vecinul lui când se 
aşeză. Amândoi cer banii oferiţi de lojă pentru împuşcarea 
bătrânului Crabbe în Stylestown. Cum putem şti cine a tras 
glonţul fatal? 

McMurdo se ridică de pe scaun şi ridică o mână. 
Expresia de pe faţa lui îngheţa atenţia întregii audienţe. Se 
auzea, ca să spunem aşa, doar tăcerea aşteptării. 

— Eminente bodymaster, spuse el cu o voce solemnă, 
cer urgenţa! 

— Fratele McMurdo revendică urgenţa, zise McGinty. E o 
cerere care, după regulile acestei loji, are prioritate. lată, 
frate, te ascultăm. 

McMurdo scoase scrisoarea din buzunar. 

— Eminente bodymaster şi fraţii mei, începu el, astăzi 
vă aduc veşti proaste; dar e mai bine să fie ştiute şi discutate 
decât să cadă asupra noastră o lovitură, fără avertisment, care 
ne-ar distruge pe toţi. Am informaţii conform cărora cele mai 
puternice şi mai bogate companii din acest stat s-au aliat 
pentru a ne distruge şi un detectiv din Pinkerton, Birdy 
Edwards, se află în cercetare în vale. adunând dovezi ce ar 
putea sa ne condamne la moarte şi sa trimită pe fiecare din 
această cameră în celula unui nelegiuit. Aceasta este situaţia 
pe care am vrut să o pun în discuţie cerând urgenţa. 

Era o linişte mormântală în cameră. 

Preşedintele rupse tăcerea: 

— Ce dovezi ai pentru asta, domnule McMurdo?, întrebă 
el. 

— Totul e scris în această misivă care mi-a căzut în 
mână. Citi pasajul cu voce tare. Este o chestiune de onoare 
pentru mine să nu dau alte detalii în legătură cu scrisoarea şi 
nici să o las în mâinile altcuiva; dar vă asigur că nu maie 
nimic altceva scris aici care să afecteze interesele lojii. Vă 
expun problema aşa cum a ajuns la mine. 

— Trebuie să spun, domnule preşedinte, zise unul dintre 


fraţii mai în vârstă, că am auzit de Birdy Edwards şi că are 
renumele de cel mai bun din serviciul Pinkerton. 

— II cunoaşte cineva din vedere?, întrebă McGinty. 

— Da, zise McMurdo, eu îl cunosc. 

Se auzi un murmur de mirare în încăpere. 

— Cred că îl avem în mână. continuă el cu un zâmbet 
exaltat. Dacă acţionăm rapid şi inteligent, putem tăia răul de 
la rădăcină. Dacă pot conta pe încrederea şi ajutorul vostru, 
nu avem de ce să ne temem. 

— Oricum, de ce ne-am teme? Ce poate şti el despre 
treburile noastre? 

— S-ar putea spune şi asta dacă toţi ar fi la fel de 
neclintiţi ca dumneavoastră, domnule consilier. Dar omul ăsta 
e sprijinit de milioanele capitaliştilor. Credeţi că nu există 
niciun frate mai slab în toate lojile care să poată fi cumpărat? 
Va ajunge el la secretele noastre — poate a şi ajuns deja. 
Există o singură soluţie. 

— Să nu părăsească niciodată valea, zise Baldwin. 

McMurdo încuviinţă. 

— Bravo, frate Baldwin, îl aprobă. Noi doi am avut 
diferendele noastre, dar ai grăit adevărul în seara asta. 

— Şi unde se află? Când îl vom cunoaşte? 

— Stimate bodymaster, răspunse McMurdo serios, 
consider că este o treabă mult prea importantă pentru noi ca 
să fie discutată atât de deschis. Nu spun că aş avea vreo 
îndoială asupra cuiva de aici; dar, dacă o simplă vorbă de aici 
ajunge la urechile acestui om, dispar toate şansele noastre de 
a pune mâna pe el. Cer lojii să formeze un comitet de 
încredere! Domnule preşedinte — dumneavoastră, daca îmi 
permiteţi să sugerez asta, fratele Baldwin şi încă cinci. Apoi voi 
putea vorbi liber despre ce ştiu şi despre ceea ce cred că 
trebuie făcut. 

Propunerea fu pe loc adoptată, iar comitetul ales. În 
afară de preşedinte şi de Baldwin, din el făceau parte 
secretarul cu faţă de vultur, Harraway, Tiger Cormac, violentul 
şi tânărul asasin Carter, trezorierul, şi cei doi fraţi Willaby, 
bărbaţi nesăbuiţi şi fără frică, care nu s-ar fi dat înapoi de la 
nimic. 

Veselia obişnuita a lojii fu acum scurtă şi mult 
diminuată, căci plutea un nor deasupra capetelor oamenilor şi 


mulţi dintre ei vedeau pentru prima dată norul răzbunător al 
legii acoperind cerul senin sub care sălăşluiseră atât timp. 
Ororile pe care le abătuseră asupra celor din jur fuseseră o 
parte atât de durabilă a vieţii lor stabile încât gândul 
răzbunării devenise unul foarte îndepărtat, iar acum era chiar 
mai înfricoşător, căci era atât de aproape de ei. Se despărţiră 
devreme şi îi lăsară pe şefi în consiliu. 

— Vorbeşte acum, McMurdo, zise McGinty când 
rămaseră singuri. 

Cei şapte stăteau îngheţaţi în scaunele lor. 

-— Tocmai am afirmat că-l cunosc pe Birdy Edwards, 
explică McMurdo. Nu e nevoie să vă spun că nu se află aici sub 
acest nume. E un om curajos, dar nebun nu e. Poartă numele 
Steve Wilson şi locuieşte la „Hobson's Patch” 

— De unde ştii asta? 

—Am intrat în vorbă cu el. Nu am dat prea mare 
importanţă atunci şi nici acum nu i-aş fi dat dacă nu apărea 
scrisoarea asta; dar acum sunt convins că el este omul. L-am 
întâlnit în vagon miercuri, când am fost în vale. A spus că era 
reporter. L-am crezut pe moment. Voia sa ştie tot ce se putea 
despre Scowreri şi despre ceea ce el numea „izbucniri” pentru 
un ziar din New York. Mi-a pus tot felul de întrebări pentru a 
afla câte ceva. Bineînţeles că nu-i spuneam nimic. „Pot plăti, şi 
chiar bine, pentru informaţii — mi-a spus el — dacă aş 
descoperi ceva pe placul editorului meu.” l-am spus ceea ce 
credeam că l-ar mulţumi şi mi-a dat douăzeci de dolari pentru 
asta. „lţi pot oferi de zece ori mai mult de atât — mi-a spus el 
— dacă îmi poţi găsi ceea ce caut.” 

— Şi ce i-ai spus? 

— Ceva ce am inventat. 

— De unde ştii că nu era într-adevăr de la un ziar? 

— Să vă explic. A ieşit de la „Hobson's Patch“, ca şi 
mine. M-am dus la telegraf, iar el tocmai ieşea de acolo. 

„lată, mi-a spus operatorul, după ce el ieşise, ar trebui 
să cerem dublu pentru aşa ceva.“ Da, chiar ar trebui, am 
răspuns eu. Umpluse formularul cu semne care ar fi putut fi 
chinezeşti, căci nu înţelegeam nimic din ele. „Trimite câte o 
foaie din asta în fiecare zi“, mi-a spus funcţionarul. „Da — am 
zis eu — sunt ştiri pentru un ziar şi se teme ca altcineva să nu 
le intercepteze”. Asta a gândit operatorul şi asta am gândit şi 


eu la acel moment; dar acum cred altceva. 

— Pe Gar! Cred ca ai dreptate, exclamă McGinty. Dar ce 
ar trebui să facem? 

— De ce să nu mergem chiar acum să-l aranjăm?, 
sugeră cineva. 

— Corect, cu cât mai repede, cu atât mai bine. 

— Aş porni chiar acum dacă aş şti unde îl putem găsi, 
zise McMurdo. Se află în „Hobson's Patch”, dar nu ştiu casa. 
Am totuşi un plan. dacă vreţi să-mi acceptaţi sfatul. 

— Ei bine, care e acesta? 

—Voi merge acolo mâine-dimineaţa. O să-l găsesc cu 
ajutorul operatorului. Ei, şi atunci o să-i spun că sunt un Om 
Liber eu însumi. O să-i ofer toate secretele lojii pentru un preţ. 
Sunt convins ca o să pice în capcană. Îi voi spune că actele 
sunt la mine acasă şi că viaţa mea nu ar mai avea nicio 
valoare dacă l-aş lăsa să vină în văzul tuturor, îşi va da seama 
că e o propunere logică. Îi voi spune să vină pe la zece seara 
pentru a vedea totul. Asta îl va aduce în mod sigur. 

— Ei bine? 

— Restul, totuşi, îl puteţi planifica singuri. Casa văduvei 
MacNamara este una singuratică. E foarte de încredere şi 
surdă ca un stâlp. În casă suntem doar eu şi Scanlan. Dacă 


obţin promisiunea lui — şi vă voi anunţa dacă va fi aşa voi 
şapte veţi veni la mine în jur de ora nouă. Il vom face să intre 
în casă. Dacă va scăpa cu viaţă — ei bine, va mulţumi 


propriului noroc toata viaţa. 

— Va fi un loc de muncă liber la Pinkerton, Rămâne aşa, 
McMurdo. Mâine-seara la nouă vom fi la tine. Nu trebuie decât 
să închizi uşa în urma ta, restul rămâne în seama noastră. 


7 
Prinderea lui Birdy Edwards 


După cum spusese McMurdo, casa în care locuia era una 
singuratică şi foarte potrivită pentru genul de crimă pe care îl 
plănuiseră. Se afla la periferia oraşului, mult în afara drumului. 
In orice altă situaţie, conspiratorii nu ar fi făcut decât să-l 
cheme pe om, aşa cum făcuseră de multe ori până atunci, şi 
să-şi golească pistoalele în trupul lui; dar de această dată era 
obligatoriu să afle cât ştia omul, cum aflase şi, mai ales, ce 
transmisese superiorilor săi. 

Era posibil să fi ajuns prea târziu şi ca treaba să fi fost 
deja gata. Dacă era aşa, puteau măcar să se răzbune pe omul 
care o îndeplinise. Dar sperau ca nimic important să nu fi 
ajuns la cunoştinţa detectivului, căci altfel, se gândeau ei, nu 
s-ar fi obosit să scrie şi să telegrafieze informaţii atât de 
banale ca acelea pe care McMurdo spunea că i le-ar fi oferit. 
Oricum, aveau să afle toate acestea chiar de la el. Odată aflat 
în puterea lor, ar fi găsit o modalitate de a-l face să vorbească. 
Doar nu era prima oară când se ocupau de un martor 
îndărătnic. 

McMurdo se duse la „Hobson's Patch”, aşa cum 
stabiliseră. Poliţia părea curios de interesată de el in acea 
dimineaţă, iar căpitanul Marvin — cel care pretinsese că-l 
cunoştea din Chicago — chiar i se adresă în timp ce aştepta în 
gara. McMurdo se întoarse cu spatele şi refuză să-i vorbească. 
Se întoarse din misiune după-amiaza şi se întâlni cu McGinty la 
Casa Sindicatului. 

— Va veni, zise el. 

— Foarte bine, răspunse McGinty. 

Gigantul era într-o ţinută bogată, cu lanţuri şi fermoare 
strălucind de la o margine la alta a hainei lui ample şi un 
diamant ce se vedea prin marginea bărbii lui aspre. Băutura şi 
politica făcuseră din şef un om foarte bogat şi puternic. 
Tocmai de aceea părea şi mai teribilă ideea de închisoare sau 
de spânzurătoare care i se cuibărise în minte cu o seară în 
urma. 

— Crezi că ştie multe?, întrebă el nerăbdător. 

McMurdo scutură din cap destul de trist. 


— E aici de ceva timp — cel puţin şase săptămâni. 
Presupun că nu a venit fără să se documenteze. Dacă a lucrat 
printre noi atât timp, sprijinit de banii companiilor de cale 
ferată, cred că a obţinut ceva rezultate şi că le-a transmis mai 
departe. 

— Nu e niciun om slab în lojă!, strigă McGinty. Toţi sunt 
duri ca oţelul. Şi totuşi, pe Dumnezeul meu! Mai este acel 
ticălos de Morris. Ce facem cu el? Dacă ne trădează cineva, el 
va fi acela. Mă gândeam eu să trimit vreo doi băieţi în seara 
asta să-l scuture puţin şi să vadă ce pot scoate de la el. 

— Nu văd niciun rău în asta, răspunse McMurdo. Nu neg 
faptul că am o slăbiciune pentru Morris şi că mi-ar părea rău 
dacă ar avea necazuri. Mi-a vorbit o dată sau de doua ori 
despre probleme legate de lojă şi, deşi nu vede el situaţia ca 
mine sau ca dumneavoastră, nu mi s-a părut niciodată a fi 
genul care să toarne. Dar, oricum, nu e treaba mea să vă dau 
sfaturi în legătură cu el. 

— O să-l aranjez eu, scrâşni McGinty cu o înjurătură. Am 
tot stat cu ochii pe el anul ăsta. 

— Ei, ştiţi cel mai bine ce să faceţi cu ei, răspunse 
McMurdo. Dar indiferent ce faceţi, trebuie să fie mâine, căci 
trebuie sa nu ieşim în evidenţă până nu se rezolvă treaba cu 
Pinkerton. Nu ne putem permite să-i facem pe poliţişti să-şi 
bage nasul, mai ales azi. 

— E adevărat, zise McGinty. Şi oricum vom afla chiar de 
la Birdy Edwards de unde a avut informaţiile, chiar dacă va 
trebui să-i scoatem inima înainte. Ţi-a părut că ar fi simţit 
capcana? 

McMurdo râse. 

— Cred ca l-am atins în punctul sensibil. Dacă dă deo 
urmă a Scowrerilor, poate să o urmeze până în iad. l-am luat 
banii. McMurdo zâmbi scoțând din buzunar un teanc de dolari, 
şi încă pe atât după ce va vedea toate actele mele. 

— Care acte? 

— Nu există niciun fel de acte. Dar i-am umplut capul cu 
acte de constituire şi cărţi de reguli şi forme de aderare. El 
vrea să afle absolut totul până va pleca de aici. 

— Ei, mai are puţin, rânji McGinty. Nu te-a întrebat de ce 
nu i-ai adus actele? 

— De parcă aş fi ţinut aşa ceva la mine, eu, un om 


suspectat, mai ales după ce şi căpitanul Marvin mi-a vorbit 
chiar azi la gară. 

— Mda, am auzit de asta, mormăi McGinty. Se pare că 
partea mai grea în acest caz pică pe tine. L-am putea arunca 
într-un puț părăsit, după ce terminăm cu el; dar, indiferent 
cum procedăm, nu putem trece cu vederea faptul ca omul 
locuia la „Hobson's Patch” şi că tu ai fost azi acolo. 

McMurdo ridică din umeri. 

— Daca procedăm cum trebuie, nu o să se descopere 
niciodată crima, zise el. Nu îl poate vedea nimeni când vine pe 
întuneric, iar eu voi avea grijă ca nimeni să nu-l mai vadă 
plecând. Acum iată, consiliere, planul meu şi va rog să-l 
explicaţi şi celorlalţi. Toţi veţi veni mai devreme. Prea bine. El 
va veni la ora zece. Va bate de trei ori, iar eu îi voi deschide. 
Voi trece în spatele lui şi voi închide uşa. Apoi va fi al nostru. 

— E foarte uşor şi clar. 

— Da, dar pasul următor trebuie gândit. E o situaţie 
grea. Va fi bine înarmat. L-am păcălit eu bine, totuşi s-ar putea 
să fie atent. Să presupunem că-l introduc într-o cameră cu 
şapte oameni, unde el se aştepta să mă găsească singur. Vor 
fi focuri de armă şi cineva va fi rănit. 

— Asta aşa este. 

— lar zgomotul îi va aduce pe toţi afurisiţii de mineri 
peste noi. 

— Cred că ai dreptate. 

— Uite cum zic eu să procedăm. Voi toţi veţi fi în camera 
cea mare — pe care ai văzut-o când ai stat de vorbă cu mine. 

li voi deschide uşa, îl voi conduce în holul de lângă 
aceasta şi-l voi lăsa acolo ca să aduc actele. Aşa vă voi putea 
spune cum stau lucrurile. Apoi am sa mă întorc la el cu nişte 
acte false. Când va începe să le citească, voi sări pe el şi îi voi 
lua pistolul. Vă voi striga şi veţi veni să mă ajutaţi. Cu cât mai 
repede, cu atât mai bine; căci este un bărbat la fel de puternic 
ca mine şi s-ar putea să nu mă descurc. Dar cred că o să-l pot 
ţine până veniţi voi. 

— E un plan bun, zise McGinty. Loja îţi va fi 
recunoscătoare pentru asta. Cred că ştiu cine îmi va urma 
atunci când voi părăsi funcţia asta. 

— Desigur, consiliere, nu sunt mai mult decât un recrut, 
răspunse McMurdo; dar faţa lui arăta ce credea despre 


complimentul marelui om. 

Când ajunse acasă, se pregăti şi el pentru seara 
înfricoşătoare ce-l aştepta. 

Întâi de toate îşi curăţă, îşi unse cu ulei şi-şi încărcă 
revolverul Smith & Wesson. Apoi aruncă o privire peste 
camera în care avea să fie prins detectivul. Era un apartament 
mare, cu o masă lungă de brad în mijloc şi cu soba imensă pe 
o parte. Pe toate celelalte părţi erau ferestre. La acestea nu 
erau obloane, doar nişte draperii care se trăgeau peste ele. 
McMurdo le examina cu atenţie. Se mai gândise el că 
apartamentul era cam la vedere pentru o întâlnire atât de 
secreta. Şi totuşi, distanţa până la drum făcea sa pară totul 
mai simplu. În final, discută totul cu colegul său. Scanlan, deşi 
Scowrer, era un omuleţ inofensiv, prea slab pentru a se opune 
părerii camarazilor săi, dar în adâncul sufletului era oripilat de 
faptele sângeroase la care uneori fusese nevoit să asiste. 
McMurdo îi spuse pe scurt ce se plănuise. 

— Dacă aş fi în locul tău, Mite Scanlan, aş pleca noaptea 
asta şi aş sta departe de aici, înainte de venirea dimineţii va fi 
mult sânge pe aici. 

— Într-adevăr, aşa este, Mac, răspunse Scanlan. Nu îmi 
lipseşte voinţa, ci curajul. Când l-am văzut pe directorul Dunn 
murind lângă mină, a fost prea mult pentru mine. Nu sunt 
făcut pentru asta, cum eşti tu sau McGinty. Dacă loja nu mă va 
privi cu ochi răi pentru asta, vă voi lăsa la treburile voastre în 
această seară. 

Oamenii veniră din timp, aşa cum planificaseră. Păreau 
cetăţeni cinstiţi, respectabili, îmbrăcaţi curat, dar cine putea 
citi feţele lor ar fi văzut în gurile strânse şi în ochii lipsiţi de 
remuşcări puţine şanse pentru Birdy Edwards. Niciunul nu 
avea mâinile înroşite de sânge de mai puţin de douăsprezece 
ori. Erau obişnuiţi cu omorârea oamenilor ca un măcelar cu 
omorârea oilor. 

În primul rând, atât ca aspect, cât şi ca vinovăţie, 
era formidabilul şef. Harraway, secretarul, era un om slab 
şi înverşunat, cu un gât lung şi subţire şi membre 
nervoase, un om de o fidelitate incoruptibilă în ceea ce 
privea finanţele, dar fără vreo noţiune de justiţie sau 
sinceritate în orice alt plan. Trezorierul, Carter, era un 
bărbat între două vârste, cu o expresie insensibilă, chiar 


morocănoasă, şi o piele galbenă ca pergamentul. Era un 
organizator abil şi aproape toate detaliile concrete ale 
tuturor atacurilor fuseseră concepute de creierul lui. 

Cei doi Willaby erau oameni de acţiune, tineri, înalţi, 
supli, cu figuri hotărâte, în timp ce colegul lor, Tiger 
Cormac, un tânăr greoi, întunecat, era temut chiar şi de 
camarazii săi pentru ferocitatea şi violenţa sa. Aceştia 
erau oamenii care se întâlniră în acea seară sub 
acoperişul lui McMurdo pentru a-l omori pe detectivul 
Pinkerton. 

Gazda lor pusese whisky pe masă, iar ei se grăbiră 
să se pregătească pentru sarcina ce-i aştepta. 

Baldwin şi Cormac erau deja pe jumătate beţi, iar 
alcoolul adusese deja la suprafaţă întreaga lor ferocitate. 
Cormac îşi puse mâinile pe sobă pentru câteva clipe — 
fusese aprinsă, căci nopţile erau încă reci. 

— O să fie tocmai bună, zise el cu o înjurătură. 

— Ei, adăugă Baldwin înțelegând aluzia. Daca e 
legat de aia, vom scoate adevărul de la el. 

— Ne va spune adevărul, nu te teme de asta, întări 
McMurdo. 

Omul acesta avea nervi de oţel, căci, deşi întreaga 
greutate a operaţiunii era pe umerii lui, se comporta la fel de 
calm şi fără grijă ca de obicei. Ceilalţi observară asta şi îl 
felicitară. 

— Eşti cel mai potrivit să te ocupi de el, zise şeful 
aprobator. Până nu-ți va simţi mâna în gât, nu-şi va da seama 
de nimic. Păcat că nu sunt obloane la ferestrele tale. 

McMurdo merse de la una la alta şi trase draperiile mai 
aproape. 

— Nu ne poate spiona nimeni. Se apropie ora. 

— Poate că nu o să vină. Poate va mirosi pericolul, zise 
secretarul. 

— Va veni, nu vă temeti, răspunse McMurdo. E la fel de 
nerăbdător să vină cum sunteti voi să-l vedeţi. Ascultati-mă pe 
mine! 

Stăteau toţi ca nişte figuri de ceară, unii cu paharele 
împietrite la jumătatea distanţei spre gură. La uşă se auziseră 
trei bătăi tari. 

— Sst! 


McMurdo îşi ridică mâna pentru a-i atenţiona. Un 
zâmbet nerăbdător trecu printre ei, iar mâinile se aşezară pe 
arme. 

— Niciun sunet, pe viaţa voastră!, şopti McMurdo ieşind 
din cameră şi închizând uşor uşa în urma lui. 

Cu auzul încordat, asasinii aşteptau, Numărară paşii 
camaradului lor de-a lungul holului. Auziră cum deschide uşa 
de jos, apoi câteva cuvinte, ca de întâmpinare. 

Işi dădură seama de nişte paşi ciudaţi înăuntru şi de o 
voce necunoscută. O clipă mai târziu se auzi zgomotul uşii 
trântite şi al cheii răsucite în broască. Prada lor intrase bine în 
capcană. Tiger Cormac râse teribil, iar şeful McGinty îl pălinui 
zdravăn peste gură. 

— Linişte, prostule!, şopti. O să ne dai de gol pe toţi. 

Se auzi un murmur de conversaţie din camera de 
alături. Părea interminabil. Apoi uşa se deschise şi apăru 
McMurdo cu degetul la buze. 

Veni până la capătul mesei şi se uită la ei. O schimbare 
subtilă apăruse pe faţa lui. Comportamentul lui era cel al unui 
om care are o treabă importantă de făcut. Faţa lui devenise 
dură ca de granit. Ochii îi străluceau de sub ochelari cu o 
nerăbdare feroce. Devenise un adevărat lider. Se holbau la el 
cu un interes curios; dar el nu spunea nimic. Cu aceeaşi privire 
unică se uita de la unul la altul. 

— Ei bine!, strigă şeful McGinty în final. A venit? A venit 
Birdy Edwards? 

— Da, răspunse McMurdo. Birdy Edwards a venit. Eu 
sunt Birdy Edwards! 

Zece secunde după acest scurt discurs camera părea a fi 
goală, atât de profundă era liniştea. Sunetul ascuţit al unui 
ceainic de pe sobă le bătu strident în urechi. Şapte feţe albe, 
toate ridicate către acest om care le domina, deveniră 
nemişcate din cauza terorii. Apoi, cu un zgomot de sticlă 
spartă, o mulţime de ţevi lucitoare de puşti trecură prin fiecare 
fereastră, în timp ce draperiile erau smulse. 

La aceasta privelişte, şeful McGinty urla ca un urs rănit 
şi se aruncă spre uşa pe jumătate deschisă. Dar un revolver 
ascuns îl întâmpină acolo, cu ochii albaştri şi hotărâți ai 
căpitanului Marvin de la Poliţia Minieră. Şeful se întoarse şi 
căzu în scaunul său. 


— Eşti mai în siguranţa aici, consiliere, zise omul pe care 
până atunci îl ştiusera sub numele de McMurdo. Şi tu, Baldwin, 
dacă nu iei mâna de pe pistol, tot nu vei scăpa de 
spânzurătoare. Scoate-lsau, în numele Domnului... Aşa, aşae 
bine. Sunt patruzeci de oameni înarmaţi în jurul acestei case şi 
va puteţi da singuri seama ce şanse aveţi. la-le pistoalele, 
Marvin! 

Sub ameninţarea acelor arme. nu se putea opune 
rezistenţă. Oamenii fură dezarmaţi. Stăteau încă în jurul 
mesei, uitându-se morocănoşi, uimiţi, ca nişte oi. 

— Aş vrea să vă spun ceva înainte de a ne despărţi, zise 
omul care îi atrăsese în capcană. Cred că nu o să ne mai 
vedem până la tribunal, unde voi fi martor. O sa vă dau ceva 
la care să vă gândiţi până atunci. Acum mă ştiţi cu adevărat. 
In sfârşit pot sa pun cărţile pe masă. Sunt Birdy Edwards de la 
Pinkerton. Am fost ales să vă distrug banda. Am avut dejucat 
un joc greu şi periculos. Niciun suflet, niciunul, nici cel mai 
apropiat şi drag mie, nu a ştiut de acest joc. Doar căpitanul 
Marvin şi angajaţii mei ştiau. Dar în seara asta s-a sfârşit, 
slavă Domnului, iar eu am ieşit învingător! 

Cele şapte feţe palide şi rigide se uitară în sus la el. Ura 
din ochii lor era neţărmurită. El citi ameninţarea ce persista. 

— Poate credeţi că jocul nu s-a terminat încă. Asta va fi 
riscul meu. Oricum, unii dintre voi nu vor mai putea acţiona şi 
mai sunt încă şaizeci, în afară de voi, care vor cunoaşte 
închisoarea în seara asta. Vreau sa vă spun că, atunci când mi 
s-a încredintat această misiune, nu am crezut niciun moment 
ca există o asemenea societate ca a voastră. Credeam ca sunt 
doar zvonuri şi că eu le voi infirma. Mi s-a spus că are legătură 
cu Oamenii Liberi; aşa că m-am dus la Chicago, unde am 
devenit unul de-al lor. Apoi am fost şi mai convins că erau doar 
zvonuri; căci nu am găsit nimic rău în acea societate, ci chiar 
numai bine. Totuşi, trebuia să-mi îndeplinesc datoria şi am 
venit în văile carbonifere. Când am ajuns în acest loc mi-am 
dat seama că mă înşelasem, nu era deloc un zvon de doi bani. 
Aşa că am rămas, ca să văd ce se întâmplă. Nu am ucis 
niciodată un om în Chicago. Nu am falsificat niciun dolar în 
viaţa mea- Cei pe care vi i-am dat sunt la fel de reali ca oricare 
alţii; dar au fost banii cel mai bine cheltuiţi vreodată. Am ştiut 
cum să va intru în graţii şi ain pretins că aş fi urmărit de 


oamenii legii. Şi totul a decurs exact aşa cum am plănuit. Am 
devenit membru al lojii voastre infernale şi am luat parte la 
întâlnirile voastre. Lumea poate va spune că am fost la fel de 
rău ca voi. Poate spune orice, eu tot am pus mâna pe voi. Dar 
care e adevărul? În noaptea în care am devenit membru, l-aţi 
bătut pe bătrânul Stanger. Nu l-am putut avertiza, nu am avut 
timp; dar ţi-am dat mâna la o parte, Baldwin, când erai gata 
să-l ucizi. Dacă am sugerat unele sarcini pentru a-mi menţine 
poziţia între voi, erau sarcini pe care ştiam că le pot împiedica. 
Nu i-am putut salva pe Dunn şi Menzies, pentru că nu am ştiut 
suficiente detalii; dar voi avea grija ca aceia care i-au ucis să 
fie spânzurați. L-am avertizat pe Chester Wilcox, iar când i-am 
aruncat casa în aer, familia lui era deja într-o ascunzătoare 
sigură. Au fost câteva crime pe care nu le-am putut împiedica; 
dar dacă încercaţi sa va amintiţi de câte ori omul pe care îl 
urmăreaţi venea acasă pe alt drum decât cel obişnuit, sau 
când era în oraş când voi îl căutaţi acasă sau stătea în casă 
când voi îl credeaţi pe afară, veţi vedea lucrarea mea. 

— Trădător blestemat!, sâsâi McGinty printre dinţii 
încleştaţi. 

— Ah, Jack McGinty, tu şi cei ca tine au fost duşmani ai 
oamenilor de aici şi ai lui Dumnezeu. A fost nevoie de un om 
care să se inter pună între voi şi bieţii bărbaţi şi femei pe care 
îi ţineaţi sub putere. Exista un singur mod de a face asta, şi eu 
am făcut-o. Mă poţi numi trădător; dar cred că sunt mii de 
oameni care m-ar numi un eliberator care a trecut prin focul 
iadului pentru a-i salva. A durat trei luni. Nu aş mai trăi 
asemenea trei luni nici dacă după aceea m-ar lăsa liber în 
trezoreria din Washington. A trebuit să stau până ce am avut 
totul, fiecare om şi fiecare secret, în mână. Aş mai fi aşteptat 
puţin dacă nu aş fi aflat că secretul meu era pe cale de a fi 
dezvăluit. In oraş ajunsese o scrisoare care v-ar fi ajutat să 
descoperiţi totul. Apoi a trebuit să fac ceva, şi asta rapid. Nu 
am altceva să vă spun decât că, atunci când va fi să mor, îmi 
va fi mai uşor, fiindcă ma voi gândi la treaba pe care am făcut- 
o în această vale. 

Şi totuşi, aşa cum bănuise, jocul nu luase sfârşit. 

Mai era de jucat un tur şi încă unul, şi încă unul. 

Ted Baldwin, de exemplu, scăpase de spânzurătoare; la 
fel fraţii Willaby şi alte câteva dintre personajele feroce ale 


bandei. Timp de zece ani ei fură închişi, apoi veni timpul să fie 
liberi din nou — ziua despre care Edwards, care îi cunoştea pe 
aceşti oameni, ştia că va însemna sfârşitul vieţii lui liniştite. 

Juraseră pe ce aveau mai sfânt să verse sângele lui ca 
răzbunare pentru camarazii lor. Şi se luptară aprig să-şi 
îndeplinească jurământul! 

Din Chicago a plecat după două încercări atât de 
apropiate de succes, că s-ar fi putut crede că a treia nu ar mai 
fi dat greş. A plecat sub un nume schimbat, în California, iar 
acolo lumina din viaţa lui pieri pentru o perioadă atunci când 
Ettie muri. Încă o dată fu aproape de a fi ucis, şi încă o dată, 
sub numele de Douglas lucră într-un canion singuratic, unde, 
cu un partener englez, pe nume Barker, reuşi să facă ceva 
avere. Din nou primi o avertizare că asasinii se aflau pe urma 
lui şi plecă — aproape în ultimul moment — în Anglia. 

Şi aici deveni John Douglas, se căsători a doua oară şi 
trăi timp de cinci ani ca un gentleman din ţinutul Sussex, viaţa 
aceasta terminându-se cu ciudatele evenimente de care am 
auzit. 


Epilog 


Procesul se terminase, cazul lui John Douglas fiind, 
încredinţat unei Curți superioare. Luase sfârşit şi procesul de la 
tribunalul local, în care fusese achitat pentru că acţionase în 
legitimă apărare. 

— Trebuie să-l scoateţi din Anglia cu orice preţ, îi scrise 
Holmes soţiei sale. Ar putea exista pe aici forţe mult mai 
puternice decât cele de care a scăpat. Soţul dumneavoastră 
nu este în siguranţă în Anglia. 

Trecuseră două luni, iar cazul era, într-o oarecare 
măsură, uitat. Apoi, într-o dimineaţă, veni un bilet misterios, 
strecurat în cutia poştală. 

„Vai mie, domnule Holmes, vai mie!”, atât scria în acea 
epistolă. Nu erau nicio semnătură, nicio adresă. 

Am râs citind ciudatul mesaj; dar Holmes afişă o 
seriozitate neobişnuită. 

— Ei, drăcie, Watson!, exclamă el la un moment dat şi 
stătu încruntat îndelung. 

Târziu, seara trecută, doamna Hudson, gazda noastră, ne 
adusese vestea că un domn voia să-l vadă pe Holmes şi era o 
chestiune de cea mai mare importanţă. În spatele femeii 
venea Cecil Barker, prietenul nostru de la Casa Manor. Avea 
faţa trasă şi obosită. 

— Aduc veşti proaste — veşti teribile, domnule Holmes, 
începu el. 

— Ma aşteptam la asta, răspunse Holmes. 

— Nu aţi primit nicio telegramă, nu? 

— Nu, doar un bilet ciudat... 

— E vorba despre sărmanul Douglas. Mi s-a spus că 
numele lui este Edwards; dar pentru mine va fi întotdeauna 
John Douglas din Benito Canon. V-am spus că au plecat spre 
Africa de Sud, spre Palmyra, acum trei săptămâni. 

— Exact. 

— Vasul a ajuns la Cape Town aseară. Am primit această 
telegramă de la doamna Douglas în dimineaţa asta: 


Jack a căzui peste bord din cauza vântului puternic în 
largul Insulei Sfânta Elena,. Nimeni nu ştie cum s-a produs 


accidental. 
Ivy Douglas 


— Ha! Deci aşa s-a întâmplat!, făcu Holmes gânditor. Ei 
bine, nu am nicio îndoială ca a fost bine plănuit. 

— Vreţi să spuneţi că nu credeţi că a fost un accident? 

— Nici nu se pune problema. 

— A fost ucis? 

— Desigur! 

— Aşa mă gândeam şi eu. Scowrerii aceştia diabolici, 
cuibul ăla de răzbunători... 

— Nu, nu, dragul meu domn, zise Holmes. E mâna unui 
specialist aici. Nu e vorba de puşti cu ţevile taiate sau 
revolvere minuscule. Se vede ca e un maestru experimentat. 
Mă duce gândul la un Moriarty când îi văd modul de lucru. 
Crima asta îşi are originile în Londra, nu în America. 

— Dar de ce? 

— Pentru că a fost comisă de un om care nu îşi permite 
să dea greş, un om al cărui statut depinde numai de succesul 
tuturor acţiunilor sale. O inteligenţă sclipitoare şi o organizare 
uriaşă au fost îndreptate spre uciderea unui om. E ca şi cum ai 
strivi o nucă cu un buldozer — o extravaganţă absurdă de 
energie —, dar nuca este totuşi strivită până la urmă. 

— Şi cum a ajuns acest om să aibă de-a face cu asta? 

— Pot doar să vă spun că prima veste pe care am primit- 
o în legătură cu evenimentele a fost de la unul dintre 
subalternii lui. Americanii aceia au fost bine sfătuiţi. Pentru ca 
aveau o sarcină în Anglia, au încheiat un parteneriat, aşa cum 
ar face orice criminal străin, cu acest mare consultant în 
domeniul crimei. Din acel moment, omul era condamnat. La 
început, s-a mulţumit cu a-şi folosi mijloacele pentru a găsi 
victima. Apoi a dat indicaţii despre cum ar putea fi rezolvată 
problema, într-un final, când a aflat despre eşecul agentului 
său, şi-a pus chiar el amprenta magistrală. Aţi auzit când l-am 
avertizat pe acest om, la Casa Manor din Birlstone, că 
pericolul viitor era mai mare decât cel trecut. Am avut 
dreptate? 

Barker îşi lovea capul cu pumnii încleştaţi, în furia lui 
neputincioasă. 

— Vreţi să spuneţi că trebuie să îndurăm aşa ceva? 


Adică nimeni nu-l poate dobori pe acest diavol încoronat? 

— Nu, nu am spus asta, răspunse Holmes şi ochii lui 
părură a privi departe în viitor. Nu spun că nu poate fi 
doborât. Dar am nevoie de timp — trebuie să îmi acordaţi 
timp! 

Am stat cu toţii în linişte câteva clipe, în timp ce acei 
ochi fatali încă se străduiau să străpungă paravanul. 

Sfârşit 


Memoriile lui Sherlock Holmes 
Traducere de Luiza Ciocşirescu 


Stea-de-Argint 


Watson, mi-e teamă ca va trebui să plec, spuse Holmes 
într-o dimineaţă în timp ce ne pregăteam să luăm micul dejun. 

— Să pleci! Unde? 

— În ţinutul Dartmoor, la King's Pyland. 

Vestea nu mă surprindea deloc. 

Într-adevăr, de mirare era doar că nu se amestecase 
până atunci în acest caz extraordinar, unicul subiect de 
discuţie din toată Anglia. 

O zi întreagă, prietenul meu măsurase camera în lung 
şi-n lat, cu capul în piept şi cu sprâncenele încruntate, 
umplându-şi încontinuu pipa cu tutun din cel mai tare, 
complet surd la orice întrebare sau remarcă de-a mea. Primise 
de la agentul nostru de presă cele mai recente ediţii ale 
ziarelor, pe care doar le răsfoia şi le arunca într-un colţ. Cu 
toată tăcerea lui, ştiam foarte bine ce-l frământă. 

O singură problemă aflată în atenţia publicului la acea 
vreme îi putea pune la încercare capacitatea de analiză: 
ciudata dispariţie a favoritului cursei pentru Cupa Wessex şi 
tragica ucidere a antrenorului acestui cal. 

Prin urinare, când Holmes şi-a anunţat brusc intenţia de 
a pleca spre locul unde se petrecuse drama, s-a întâmplat 
exact ceea ce aşteptasem şi sperasem să se întâmple. 

— AŞ fi foarte bucuros să te însoțesc, dacă nu cumva 
crezi că te incomodez, i-am spus. 

— Dragul meu Watson, mi-ai face o mare favoare venind 
cu mine. Şi consider că nu-ţi vei irosi timpul, întrucât sunt 
anumite aspecte ale acestui caz care promit sa-l facă de-a 
dreptul unic. Cred că avem suficient timp să prindem trenul în 
Gara Paddington şi pe drum îţi voi spune mai pe larg despre 
ce e vorba. Mi-ai face un mare serviciu dacă ai lua cu tine şi 
excelentul tău binoclu. 

Şi iată cum, o oră şi ceva mai târziu, mă aflam într-un 
compartiment de clasa întâi, în drum spre Exeter, în timp ce 
Sherlock Holmes, cu privirea lui ageră şi plină de nerăbdare, 
încadrată de şapca de voiaj cu apărătoare pentru urechi, se 
cufunda cu repeziciune în lectura unui teanc de ziare noi, pe 
care şi le cumpărase la Paddington. 


Trecusem de mult de Reading, când aruncă sub 
banchetă ultimul ziar şi-mi întinse tabachera. 

— Mergem destul de repede, zise el uitându-se mai întâi 
pe fereastră şi apoi la ceas. In momentul de faţă avem o 
viteză de cinci zeci şi trei de mile şi jumătate pe oră. 

— N-am văzut stâlpii care marchează sferturile de milă. 

— Nici eu, dar stâlpii de telegraf de pe linia asta se află 
la o distanţă de şaizeci de yarzi, deci calculul e simplu. 
Presupun că te-ai informat în legătură cu uciderea lui John 
Straker şi dispariţia lui Stea-de-Argint. 

— Am citit ce scrie în ziarele „Telegraph“ şi „Chronicle“. 

— E unul din acele cazuri în care arta detectivului ar 
trebui să fie folosită mai degrabă pentru a cerne detaliile 
decât pentru a aduna noi dovezi. Tragedia a fost atât de 
neobişnuită, de completă şi de o importanţă atât de mare din 
punct de vedere personal pentru atâţia oameni, încât suferim 
de un exces de sugestii, presupuneri şi ipoteze. Partea cea 
mai grea este să desprinzi faptele, cele absolut incontestabile, 
de înfrumuseţările aduse de teoreticieni şi ziarişti. Apoi, după 
ce am stabilit această bază solidă, este de datoria noastră să 
vedem ce concluzii se pot trage şi care sunt punctele 
importante în jurul cărora se învârte întregul mister. Marţi 
seara, am primit telegrame atât de la colonelul Ross, 
proprietarul calului, cât şi de la inspectorul Gregory, cel care 
investighează cazul, amândoi solicitându-mi colaborarea. 

— Marţi seara!, am exclamat. Şi azi e joi dimineaţă! De 
ce nu te-ai dus ieri acolo? 

— Pentru că am făcut o greşeală, dragul meu Watson, o 
greşeală pe care mă tem că o comit mai des decât ar crede 
cei care mă cunosc doar prin intermediul memoriilor scrise de 
tine. Cert este că nu mi se părea posibil ca şi cel mai 
remarcabil cal din Anglia să rămână ascuns multă vreme, mai 
ales într-un loc atât de puţin populat ca nordul ținutului 
Dartmoor. leri aşteptam din oră în ora să aud că a fost găsit şi 
că acela care l-a răpit este ucigaşul lui John Straker. Dar când 
am văzut că a mai trecut o dimineaţă şi că nu s-a făcut nimic 
altceva în afară de arestarea tânărului Fitzroy Simpson, mi-am 
dat seama că este timpul să intru în acţiune. Totuşi, am 
impresia că într-un fel ziua de ieri n-a fost irosită în zadar. 

— Asta înseamnă că ti-ai format o teorie? 


— Cel puţin cunosc exact faptele esenţiale ale acestui 
caz. Am să ţi le enumăr, căci nimic nu limpezeşte un caz mai 
bine decât expunerea lui în faţa unei alte persoane; oricum, 
nu mă pot aştepta la o colaborare din partea ta fără să-ţi arăt 
punctul nostru de plecare. 

M-am rezemat de perne, trăgând din ţigară, în timp ce 
Holmes,  aplecându-se înainte, îmi făcu o schiţă a 
evenimentelor care duseseră la călătoria noastră, marcând 
punctele problemei în palmă cu arătătorul său lung şi subţire. 

—  Stea-de-Argint, zise el, se trage din armăsarul 
Somomy şi deţine un palmares la fel de strălucitor ca şi 
celebrul său strămoş. Are cinci ani şi, rând pe rând, i-a adus 
colonelului Ross, norocosul lui proprietar, toate premiile puse 
în joc la cursele de cai. Până în momentul catastrofei era 
favoritul principal în cursa pentru Cupa Wessex, pariurile fiind 
de trei la unu în favoarea lui. Oricum, el a fost întotdeauna 
favoritul numărul unu în rândul iubitorilor de curse şi nu i-a 
dezamăgit niciodată până acum, astfel că s-au pariat pe el 
sume enorme, chiar şi la aceste şanse. Este evident, deci, că 
mulţi oameni aveau mare interes să-l împiedice pe Stea-de- 
Argint să fie prezent la startul cursei de marţea viitoare. 

Bineînţeles, acest lucru a fost tratat cu seriozitate şi la 
King's Pyland, unde se află grajdul de antrenament al 
colonelului. S-au luat toate precauţiile pentru a se asigura 
paza favoritului. Antrenorul, John Straker, era un fost jocheu 
care a concurat pentru colonelul Ross înainte de a se îngrăşa 
şi de a depăşi greutatea admisă. El l-a slujit pe colonel cinci 
ani ca jocheu şi şapte ani ca antrenor şi întotdeauna s-a 
dovedit a fi un slujitor zelos şi cinstit. Avea în subordine trei 
băieţi, întrucât grajdul era destul de mic, cu doar patru cai. In 
fiecare noapte, unul dintre aceşti băieţi stătea de veghe în 
grajd, în timp ce ceilalţi dormeau în pod. Toţi trei aveau 
caractere ireproşabile. John Straker, fiind însurat, locuia într-o 
vilă mică, situată la vreo două sute de yarzi de grajduri. Nu 
avea copii, ci doar o servitoare, şi avea o situaţie materială 
destul de bună. Împrejurimile sunt pustii, dar cam la o 
jumătate de milă spre nord se află un grup de vile construite 
de un antreprenor din Tavistock în folosul bolnavilor şi al 
acelora care doresc să se bucure de aerul proaspăt din 
Dartmoor. Oraşul Tavistock este situat la două mile spre vest, 


iar dincolo de câmpie, tot la vreo două mile depărtare, se află 
cel mai mare loc de antrenament din Mapleton, care aparţine 
lordului Backwater şi este condus de Silas Brown. 

În rest, suprafaţa este complet pustie, locuită doar de 
câţiva ţigani nomazi. Aceasta era situaţia lunea trecută când 
s-a produs catastrofa. 

În seara aceea, caii fuseseră plimbaţi şi adăpaţi ca de 
obicei, iar grajdurile au fost închise la ora nouă. Doi dintre 
băieţi s-au dus acasa la antrenor şi au luat cina în bucătărie, 
în timp ce al treilea, Ned Hunter, a rămas de pază. La câteva 
minute după ora nouă, servitoarea, Edith Baxter, i-a dus 
acestuia la grajduri cina, constând din mâncare de berbec cu 
sos condimentat. Nu i-a dus nimic de băut, deoarece 
grajdurile aveau apă curentă şi exista regula ca băiatul de 
serviciu să nu bea nimic altceva. Servitoarea avea cu ea un 
felinar, întrucât era foarte întuneric, iar poteca trecea de-a 
dreptul prin câmpie. 

Edith Baxter se afla la o distanţă de treizeci de yarzi de 
grajduri, când un bărbat a apărut din întuneric şi i-a strigat să 
se oprească. În clipa în care a păşit în cercul de lumină palidă 
al felinarului, fata a văzut că era un om cu înfăţişare distinsă, 
îmbrăcat într-un costum din lână aspră de culoare gri, cu o 
şapcă din postav pe cap. Purta ghetre şi avea un baston greu, 
cu măciulie. Dar ceea ce a impresionat-o cel mai mult pe fată 
au fost paloarea accentuată a feţei şi nervozitatea din felul lui 
de a se purta, în privinţa vârstei, după părerea ei, omul avea 
peste treizeci de ani. 

— Îmi poţi spune unde mă aflu?, a întrebat-o el. Aproape 
că mă hotărâsem să dorm sub cerul liber, când am văzut 
lumina felinarului tău. 

— Sunteţi în preajma grajdurilor de la King's Pyland, a 
răspuns ea. 

— Serios? Ce noroc am!, a exclamat bărbatul. Din câte 
ştiu, un grăjdar doarme acolo singur în fiecare seară. Probabil 
că asta e cina pe care i-o duci. Sunt sigur că nu eşti prea 
mândră pentru a câştiga nişte bani ca să-ţi cumperi o rochie 
nouă, nu-i aşa? 

Necunoscutul a scos din buzunarul vestei o bucată de 
hârtie împăturită, zicând: 

— Ai grijă să-i dai asta băiatului şi mâine vei avea cea 


mai frumoasă rochiţă pe care ţi-ai putea-o cumpăra. 

Servitoarea s-a speriat de seriozitatea vorbelor lui şi a 
luat-o la fugă pe lângă el, până la fereastra prin care obişnuia 
să-i dea grăjdarului mâncarea. Fereastra era deja deschisa, 
iar Hunter era aşezat la măsuţa dinăuntru. Fata tocmai 
începuse să-i povestească ce se întâmplase, când străinul s-a 
apropiat din nou. 

— Bună seara, a spus el uitându-se pe fereastră. Aş vrea 
să stau de vorbă cu dumneata. 

Fata a jurat că, în timp ce bărbatul vorbea, a observat în 
mâna lui colţul micului pachet de hârtie. 

— Dar ce treabă aveţi aici?, a întrebat băiatul. 

— Genul de treabă care ar putea să-ţi umple buzunarele, 
a replicat celălalt. Ai doi cai înscrişi în cursa pentru Cupa 
Wessex: Stea-de-Argint şi Bayard. Vinde-mi şi mie un pont bun 
şi n-o să-ţi pară rău. E,adevărat ca Bayard i-ar putea da 
celuilalt un avans de o sută de yarzi la o mie şi că toţi cei de 
aici au pariat pe el? 

— Aha! Deci dumneata eşti unul dintre spionii aia 
blestemaţi!, a strigat băiatul. Lasă că-ţi arăt eu cum ne 
purtăm noi cu astfel de oameni la King's Pyland! 

A traversat în fugă grajdul, ca să dea drumul la câine. 

Fata a fugit spre casa, dar, în timp ce fugea, s-a uitat 
înapoi şi l-a văzut pe străin aplecându-se înăuntru pe 
fereastră. Puțin mai târziu însă, când Hunter s-a repezit afară 
cu câinele, necunoscutul dispăruse şi. cu toate că a alergat în 
jurul tuturor clădirilor, băiatul nu a reuşit să-i mai dea de 
urmă. 

— O clipă!, l-am întrerupt eu. Când a fugit cu câinele 
afară, grăjdanil a lasat cumva uşa descuiată în urma lui? 

— Excelent, Watson, excelent!, murmură prietenul meu. 
Importanţa acestui lucru m-a izbit atât de puternic, încât ieri 
am trimis special o telegramă la Dartmoor ca să lămuresc 
problema, Băiatul a încuiat uşa înainte să iasă, în plus, 
fereastra era prea îngustă ca să poată trece un om prin ea. 

Hunter a aşteptat până s-au întors colegii lui, moment 
în care i-a trimis vorbă antrenorului despre ceea ce se 
întâmplase. Straker s-a tulburat auzind relatarea, deşi se pare 
că nu şi-a dat seama de adevărata ei însemnătate. Era totuşi 
vag neliniştit, iar când doamna Straker s-a trezit pe la unu 


noaptea, l-a văzut îmbrăcându-se. Ca răspuns la întrebările ei, 
el a zis că nu poate dormi, că e neliniştit din cauza cailor şi că 
intenţionează să se ducă până la grajduri să vadă dacă totul e 
în ordine. Soţia lui l-a implorat să stea acasă, mai ales că 
auzea ploaia bătând în geam, dar, în ciuda rugăminţilor ei, el 
şi-a pus impermeabilul şi a ieşit afară. 

La şapte dimineaţa, doamna Straker s-a trezit şi a 
constatat că soţul ei nu se întorsese încă. S-a îmbrăcat în 
grabă, a chemat servitoarea şi s-a îndreptat către grajduri. 
Uşa era deschisă; înăuntru, ghemuit pe un scaun se afla 
Hunter, căzut într-o stare profundă de toropeală, boxa 
favoritului era goală şi nici urmă de antrenor. 

Cei doi băieţi, care dormiseră în podul de deasupra 
camerei cu harnaşamente, au fost treziţi în grabă. Nu auziseră 
nimic în timpul nopţii, fiindcă amândoi aveau un somn greu. 
Era evident că Hunter era sub influenţa unui drog puternic; 
întrucât nu se putea scoate nimic coerent de la el, a fost lăsat 
să doarmă până şi-a revenit, timp în care cei doi băieţi şi cele 
două femei au fugit în căutarea lui Straker şi a armăsarului. 
Incă mai sperau că antrenorul, din cine ştie ce motiv, scosese 
calul la o plimbare cu noaptea-n cap; urcând însă pe movila 
din apropierea casei, de unde se vedea toată câmpia din jur, 
nu numai că n-au găsit nicio urmă a favoritului dispărut, dar 
au zărit ceva ce îi avertiza că se aflau în prezenţa unei 
tragedii. 

La vreun sfert de milă de grajduri, pelerina lui John 
Straker fâlfâia, agăţată într-un tufiş. In imediata apropiere era 
o groapă, iar pe fundul ei a fost descoperit cadavrul 
nefericitului antrenor. Capul îi fusese sfărâmat cu o lovitură 
barbară, aplicată cu un obiect greu, şi mai avea o rană pe 
coapsă, o tăietură lungă şi dreaptă, făcută bineînţeles cu un 
instrument foarte ascuţit. 

Cu toate astea, era clar că Straker se apărase cu 
dârzenie împotriva atacatorilor săi, pentru că în mâna dreaptă 
ţinea un cuţitaş plin până la plăsele de sânge închegat, în 
timp ce în stânga strângea o cravată din mătase roşie cu 
negru, pe care servitoarea a recunoscut-o ca fiind cea purtată 
cu o seară înainte de necunoscutul care apăruse la grajduri. 

Când şi-a revenit din toropeală, Hunter a fost şi el 
aproape sigur că străinul era posesorul cravatei. De 


asemenea, a fost la fel de convins că acelaşi străin îi droga se 
mâncarea de berbec, în timp ce stătea la fereastră, lăsând 
astfel grajdurile fără paznic. In ceea ce priveşte calul dispărut, 
în noroiul de pe fundul gropii fatale erau destule urme care 
dovedeau că acesta fusese acolo în momentul luptei. Dar din 
dimineaţa aceea, calul n-a mai fost văzut şi, cu toate că s-a 
oferit o recompensă substanţială, iar toţi ţiganii din Dartmoor 
sunt cu ochii în patru, nu s-a primit nicio veste despre el. În 
sfârşit, analiza a arătat că resturile de la cina grăjdarului 
conţin o cantitate apreciabilă de praf de opiu, în timp ce 
oamenii din casă au mâncat în aceeaşi seară aceeaşi 
mâncare, fără să păţească nimic. 

Acestea sunt faptele principale ale cazului, prezentate 
fără presupuneri sau înflorituri. Acum voi recapitula ceea cea 
făcut poliţia în această chestiune. 

Inspectorul Gregory, căruia i s-a încredinţat cazul, este 
un poliţist extrem de competent. Dacă ar fi înzestrat şi cu 
imaginaţie, ar putea ajunge departe în meseria lui. 

De îndată ce a sosit la faţa locului, l-a găsit şi l-a arestat 
imediat pe bărbatul asupra căruia planau în mod firesc 
suspiciunile. Nu a fost foarte greu să-l găsească, pentru că 
acesta locuia într-una din vilele despre care am vorbit. Se 
pare că numele lui este Fitzroy Simpson. E un om de familie 
foarte bună, cu o educaţie aleasă, care şi-a risipit averea la 
cursele de cai şi acum trăieşte din puţinii bani pe care îi 
câştigă ca agent de pariuri în cluburile sportive din Londra. 
Din registrul lui reiese că pariuri în valoare de cinci mii de lire 
fuseseră înregistrate împotriva favoritului. La arestarea sa, el 
a declarat că venise în Dartmoor sperând sa capete informaţii 
despre caii de la King's Pyland, precum şi despre Desborough, 
al doilea favorit, aflat în grija lui Silas Brown la grajdurile 
Mapleton. Nu a încercat sa nege că s-a comportat în seara 
aceea aşa cum spuseseră martorii, dar a declarat că nu avea 
niciun plan diabolic, ci pur şi simplu dorise să obţină informaţii 
direct de la sursă. Când s-a arătat cravata, a devenit palid şi a 
fost complet incapabil să justifice prezenţa ei în mâna celui 
ucis. Hainele sale ude dovedeau că fusese afară în timpul 
furtunii din noaptea precedentă, iar bastonul lui cu cap de 
plumb putea fi foarte bine arma care, prin lovituri repetate, să 
provoace rănile îngrozitoare în urma cărora murise Straker. Pe 


de altă parte, Simpson nu avea niciun fel de rană, în timp ce 
cuțitul lui Straker arăta că măcar unul dintre atacatorii săi 
fusese atins. Pe scurt, astea sunt faptele, dragă Watson, şi ți- 
aş fi profund îndatorat dacă ai putea să aduci puţină lumină în 
acest caz. 

Ascultasem cu cel mai mare interes relatarea pe care 
mi-o făcuse Holmes, cu claritatea lui caracteristică. Deşi 
majoritatea faptelor îmi erau cunoscute, nu apreciasem 
îndeajuns importanţa lor relativă şi nici legătura dintre ele. 

— Nu e oare posibil, am sugerat eu, ca tăietura de pe 
coapsa lui Straker să fi fost cauzată de propriul cuţit în cursul 
zbaterilor convulsive care urmează oricărei răni la creier? 

— E mai mult decât posibil, e chiar probabil, îmi 
răspunse Holmes, în acest caz, unul din punctele-principale în 
favoarea acuzatului dispare. 

— Şi totuşi, i-am spus, nici acum nu înţeleg care este 
teoria poliţiei. 

— Mă tem că orice teorie am prezenta, vom întâmpina 
obiecţii serioase, replică prietenul meu. După părerea mea, 
poliţia îşi închipuie că acest Fitzroy Simpson, după ce l-a 
drogat pe băiat şi după ce a obţinut cumva o copie a cheii, a 
deschis uşa de la grajd şi a scos calul afară, aparent cu 
intenţia de a-l răpi. Frâul calului lipseşte, deci se poate să i-l fi 
pus Simpson. Apoi, lăsând uşa deschisă în urma lui, a plecat 
cu calul prin câmpia pustie, când s-a întâlnit sau a fost ajuns 
din urma de antrenor. Bineînţeles că a izbucnit un scandal 
între ei. Simpson i-a zdrobit creierii antrenorului cu bastonul 
său greu, fără să fie rănit de cuţitaşul folosit de Straker ca să 
se apere, apoi hoţul a dus calul într-o ascunzătoare sau poate 
că acesta a fugit în timpul luptei, iar acum rătăceşte pe 
undeva prin zonă. Cam aşa se prezintă cazul în concepţia 
poliţiei şi, oricât de improbabil ar fi el, orice altă explicaţie 
este şi mai improbabilă. Oricum, voi verifica repede teoria 
asta de îndată ce voi fi la faţa locului. Până atunci, nu prea 
văd cum am putea avansa mai mult de atât în această 
problemă. 

Era deja seară când am ajuns în micul oraş Tavistock, 
situat, precum partea bombată a unui scut, în mijlocul cercului 
uriaş al ținutului Dartmoor. 

La gară ne aşteptau doi domni. Unul era înalt, blond, cu 


părul ca o coamă de leu şi cu barbă, iar ochii săi, de un 
albastru deschis, erau ciudat de pătrunzători. Celălalt era 
scund şi vioi, foarte elegant şi dichisit, purta redingotă şi 
ghetre, cu favoriţi mici, bine îngrijiţi şi cu monoclu. Acesta era 
colonelul Ross, binecunoscutul amator de sport, celălalt fiind 
inspectorul Gregory, un om a cărui faimă creştea cu 
repeziciune în cadrul departamentului de detectivi al poliţiei 
engleze. 

— Sunt încântat că aţi venit, domnule Holmes, spuse 
colonelul. Domnul inspector aici de faţă a făcut tot ce se putea 
imagina, dar eu nu vreau să scap nicio posibilitate de a-l 
răzbuna pe bietul Straker şi de a-mi recupera calul. 

— A mai intervenit ceva nou?, întrebă Holmes. 

— Cu regret trebuie să spun că am făcut prea puţine 
progrese, răspunse inspectorul. Afară ne aşteaptă o trăsură şi, 
întrucât sunt sigur că doriţi să vedeţi locul faptei înainte să 
cadă întunericul, putem să discutăm pe drum. 

Un minut mai târziu, eram cu toţii aşezaţi confortabil în 
trăsura care trecea zornăind prin ciudatul şi vechiul 
Devonshire. Inspectorul Gregory, excesiv de preocupat de 
cazul său, începu să toarne cu observaţii, iar Holmes îl 
întrerupea doar din când în când cu o întrebare sau cu o 
interjecţie. Colonelul Ross se lăsă pe spate, cu mâinile 
încrucişate şi cu pălăria pe ochi, în timp ce eu ascultam cu 
interes dialogul celor doi detectivi. Gregory îşi formula teoria, 
care era identică aproape cu cea pe care Holmes o prevăzuse 
în tren. 

— Laţul e destul de strâns în jurul lui Fitzroy Simpson, 
spuse inspectorul, şi eu personal cred că el e omul nostru. In 
acelaşi timp, recunosc că dovezile sunt pur circumstanţiale şi 
că ar putea interveni ceva nou care sa răstoarne situaţia. 

— Cum rămâne cu cuțitul lui Straker? 

— Am ajuns la concluzia că s-a rănit singur atunci când a 
căzut. 

— Prietenul meu, doctorul Watson, mi-a sugerat acelaşi 
lucru când veneam încoace. Dacă este adevărat, nu e deloc în 
favoarea acestui Simpson. 

— Cu siguranţă. El nu are nici cuţit şi nici vreo urmă de 
rană. Dovezile împotriva lui sunt fără îndoiala foarte puternice. 
Avea mare interes să dispară favoritul. E bănuit că l-a drogat 


pe grăjdar, a fost cu certitudine afară în timpul furtunii, era 
înarmat cu un baston greu, iar cravata lui a fost găsită în 
mâna mortului. Cred că avem suficiente probe pentru a ne 
prezenta în faţa unui juriu. 

Holmes clătină din cap. 

— Un avocat deştept ar face praf toată teoria, zise el. De 
ce ar fi luat Simpson calul din grajd? Dacă voia să-l rănească, 
de ce n-ar fi făcut-o chiar acolo? S-a găsit asupra lui o copie 
după cheia de la uşa grajdului? Ce farmacist i-a vândut praful 
de opiu? Şi, mai ales, unde ar fi putut el, care e un străin în 
ţinut, să ascundă un cal, şi încă un cal aşa de faimos? Care 
este explicaţia lui în legătură cu hârtia pe care dorea ca 
servitoarea să i-o dea grăjdarului? g 

— EIl zice că era o bancnotă de zece lire. Intr-adevăr, s-a 
găsit o astfel de bancnotă asupra lui. Dar celelalte obstacole 
nu sunt atât de formidabile pe cât par. Simpson nu e complet 
străin de aceste meleaguri. A locuit de două ori la Tavistock în 
timpul verii. Opiul a fost probabil adus de la Londra. Cheia de 
care s-a servit putea fi aruncată. Calul poate fi pe fundul 
vreunei gropi sau în vreo mină părăsită. 

— Ce spune el în privinţa cravatei? 

— Recunoaşte că e a lui şi declară că a pierdut-o. Dara 
apărut un element nou în acest caz, care poate explica de cea 
scos calul din grajd. 

Holmes îşi ciuli urechile. 

— Am găsit urme care arată că o şatră de ţigani s-a 
stabilit luni seara la o distantă de o milă de locul unde a avut 
loc crima. Marţi nu mai erau acolo. Acum, presupunând că a 
existat o înţelegere între Simpson şi aceşti ţigani, nu e oare 
posibil ca el să fi scos calul ca să-l ducă lor atunci când a fost 
ajuns din urmă, şi nu e posibil ca ei să se afle în posesia lui 
acum? 

— Tot ce se poate. 

— În prezent, ţinutul este cercetat în amănunţime, 
pentru a se da de urma acestor ţigani. Am examinat, de 
asemenea, fiecare grajd şi dependinţă din Tavistock, pe o rază 
de zece mile. 

— Din câte ştiu, mai există un alt grajd în apropiere. 

— Da, şi acesta este un factor pe care desigur nu trebuie 
să-l neglijăm, pentru că Desborough, calul lor, era al doilea pe 


lista de pariuri şi proprietarul avea interes să dispară favoritul. 
Se ştie că Silas Brown, antrenorul, a pariat mulţi bani cu 
ocazia cursei şi nu era deloc prieten cu bietul Straker. Cu toate 
astea, am cercetat grajdurile şi nu am găsit nimic care să aibă 
legătură cu cazul. 

— Şi nimic care să-l lege pe Simpson de interesele 
grajdurilor Mapleton? 

— Absolut nimic. 

Holmes se rezemă de pernele trăsurii şi conversaţia 
încetă. Câteva minute mai târziu, vizitiul opri la marginea 
drumului, în faţa unei vilişoare drăguţe din cărămidă roşie, cu 
streşinile atârnând. Ceva mai departe, dincolo de peluza, era 
o clădire lungă, cu ţigle cenuşii. Curbele joase ale câmpiei, 
căreia ferigile veştede îi dădeau culoarea bronzului, se 
întindeau în toate direcţiile, până la linia orizontului, 
întrerupte doar de turlele din Tavistock şi de un mănunchi de 
case aflate departe spre vest: grajdurile Mapleton. Cu toţii ne- 
am dat jos în grabă, în afară de Holmes, care continua să stea 
rezemat, cu ochii aţintiţi în zare, complet pierdut în gânduri. 
Abia când i-am atins braţul s-a ridicat, tresărind violent şi a 
coborât din trăsură. 

— Mă scuzaţi, zise el, întorcându-se spre colonelul Ross 
care îl privea surprins. Visam cu ochii deschişi. 

Strălucirea ochilor şi agitația stăpânită din 
comportamentul lui m-au convins, obişnuit fiind cu felul său 
de a fi, că găsise un indiciu, deşi nu-mi puteam imagina unde. 

— Poate aţi prefera să mergeţi de îndată la locul crimei, 
domnule Holmes?, spuse Gregory. 

— Mai degrabă aş vrea să mai rămân puţin aici şi să 
lămuresc două sau trei probleme de detaliu. Presupun că 
Straker a fost adus aici? 

— Da, e sus. Ancheta va avea loc mâine. 

— Era de mulţi ani în slujba dumneavoastră, domnule 
colonel? 

— Am fost mereu foarte mulţumit de serviciile lui. 

— Domnule inspector, presupun că aţi făcut un inventar 
al lucrurilor aflate în buzunarul lui în momentul în care a 
murit? 

— Toate aceste obiecte se află în sufragerie, dacă doriţi 
să le vedeţi. 


— Mi-ar face mare plăcere. 

Ne-am dus cu toţii în camera din faţă şi ne-am aşezat în 
jurul mesei din mijloc, în timp ce inspectorul descuie o cutie 
pătrată din metal şi aşternu în faţa noastră o grămăjoară de 
lucruri: o cutie de chibrituri, o lumânare mică din seu, o pipă 
din lemn, o pungă din piele de focă ce conţinea tutun de pipă, 
un ceas din argint cu lanţ din aur, cinci monede din aur, deo 
liră, o trusă de creioane din aluminiu, câteva hârtii şi un cuţit 
cu mâner din fildeş şi cu o lamă rigidă, dar foarte fină, marca 
Weiss & Comp., Londra. 

—  Cuţitul acesta e foarte ciudat, observă Holmes 
ridicându-l şi examinându-l minuţios, întrucât are pete de 
sânge pe el, bănuiesc că este cel care a fost găsit în mâna 
mortului. Watson, acest cuţit e cu siguranţă din domeniul tău, 
nu-i aşa? 

— Este un cuţit ce se foloseşte în operaţiile de ochi, i-am 
răspuns. 

— Aşa mă gândeam şi eu. O lamă delicată, destinată 
unor operaţii delicate. E ciudat ca un om sa ia cu el un astfel 
de obiect într-o expediţie dură, mai ales că nu se poate 
închide când îl pui în buzunar. 

— Vârful era protejat de un disc din plută, pe care l-am 
găsit lângă cadavru, spuse inspectorul. Soţia lui ne-a spus că 
văzuse acest cuţit pe masa de toaletă şi ca bărbatul ei îl luase 
înainte să iasă din cameră. Este o armă destul de modesta, 
dar alta mai bună nu găsise în momentul respectiv. 

— E foarte posibil. Şi hârtiile acestea? 

— Trei dintre ele sunt facturi primite de la negustorii de 
fân. Una este o scrisoare cu instrucţiuni de la colonelul Ross, 
iar alta este o notă de plată de la o modistă de pe strada 
Bond, doamna  Lesurier, adresata domnului William 
Derbyshire, pentru suma de treizeci şi şapte de lire şi 
cincisprezece şilingi. Doamna Straker ne-a spus că Derbyshire 
este un prieten al soţului ei şi că, uneori, scrisorile acestuia 
erau trimise aici. 

— Doamna Derbyshire are gusturi destul de costisitoare, 
remarcă Holmes aruncând o privire la nota de plată. Douăzeci 
şi două de guinee este un preţ cam mare pentru o singură 
toaletă. Totuşi, cred ca nu mai e nimic de aflat aici, aşa că 
putem merge la locul crimei. 


În timp ce ieşeam din sufragerie, o femeie care până 
atunci aşteptase pe hol făcu un pas înainte şi îl apucă de 
mânecă pe inspector. Avea o faţă obosită, slabă şi plină de 
nerăbdare, pe care o tragedie recentă îşi lăsase amprenta. 

— L-aţi prins, l-aţi găsit?, gâfâi ea. 

— Nu, doamnă Straker, dar domnul Holmes, aici de faţă, 
a venit de la Londra ca să ne ajute şi vom face tot posibilul. 

— Sunt sigur că ne-am întâlnit la Plymouth, la un picnic, 
în urmă cu ceva vreme, nu-i aşa, doamnă Straker?, zise 
Holmes. 

— Nu, domnule, vă înşelaţi. 

— Vai de mine! Aş fi putut să jur că-i aşa. Aveaţi un taior 
din mătase albă, garnisit cu pene de struţ. 

— N-am avut niciodată o astfel de toaletă, domnule, 
răspunse doamna. 

— A, atunci s-a lămurit chestiunea, spuse Holmes şi, 
cerându-şi scuze, ieşi pe urmele inspectorului. 

Pornind cu toţii de-a curmezişul câmpiei, am ajuns în 
scurt timp la groapa unde fusese găsit cadavrul. Pe margine 
se afla tufişul de care se agăţase haina. 

— Din câte am înţeles, n-a bătut vântul în noaptea 
aceea, zise Holmes. 

— Deloc, dar a plouat cu găleata. 

— In acest caz, pelerina n-a fost aruncată de vânt pe 
tufiş, ci a fost pusă acolo. 

— Da, era întinsă peste el. 

— Interesant. Văd că pe pământ sunt multe urme de 
paşi. Cu siguranţă au călcat mulţi pe aici, de luni seara şi până 
acum. 

— Am avut grijă să punem o rogojină aici, la o parte, şi 
am stat cu toţii numai pe ea. 

— Excelent. 

— In sacul acesta am pus una din cizmele pe care le 
purta Straker, unul din pantofii lui Fitzroy Simpson, precum şi 
un mulaj după o potcoavă de-a lui Stea-de-Argint. 

— Dragul meu inspector, îmi depăşiţi toate aşteptările! 

Holmes luă sacul şi, coborând în groapă, împinse 
rogojina mai spre centru. Apoi, întins pe burtă şi cu bărbia 
sprijinită în mâini, cerceta amănunţit noroiul plin de urme din 
faţa lui. 


— Hei!, strigă el deodată. Ce-i asta? 

Era un chibrit de ceara, pe jumătate ars, acoperit de 
atâta noroi, încât părea mai degrabă o aşchie de lemn. 

— Nu-mi dau seama cum de nu l-am văzut, zise 
inspectorul vizibil enervat. 

— Era invizibil, fiind îngropat în noroi. Eu l-am văzut doar 
pentru că îl căutam. 

— Cum? Vă aşteptaţi să-l găsiţi? 

— Nu mi s-a părut exclus. 

Holmes scoase ghetele din sac şi compară urmele 
lăsate de fiecare din ele cu cele de pe pământ . Apoi se căţără 
până la marginea gropii şi începu să se târască printre ferigi şi 
tufişuri. 

— Mă tem că nu mai sunt alte urme, zise inspectorul. 
Am examinat zona cu mare atenţie, pe o rază de o sută de 
yarzi. 

— Nu, zău!, exclamă Holmes ridicându-se. Aş fi de-a 
dreptul impertinent dacă aş face acelaşi lucru, după cele ce 
mi-aţi spus. Dar aş dori să fac o mică plimbare prin 
împrejurimi, înainte să se lase întunericul, astfel ca mâine să 
mă aflu pe teren cunoscut şi cred că voi lua şi potcoava asta 
cu mine, ca să-mi poarte noroc. 

Colonelul Ross, care se arătase oarecum nerăbdător faţă 
de metoda calmă şi sistematică de lucru a prietenului meu, se 
uită la ceas. 

— V-aş ruga să va întoarceţi cu mine, domnule 
inspector, zise el. Aş dori să vă consult în privinţa câtorva 
aspecte. Mă întrebam dacă nu e de datoria noastră să 
ştergem numele calului de pe lista concurenţilor la Cupa 
Wessex. 

— În niciun caz!, strigă Holmes cu hotărâre. Eu i-aş lăsa 
numele acolo. 

Colonelul se înclină. 

— Sunt bucuros că am aflat părerea dumneavoastră, 
domnule, spuse el. După ce vă terminaţi plimbarea, ne veţi 
găsi acasă la bietul Straker şi ne vom putea întoarce împreună 
cu trăsura la Tavistock. 

Colonelul plecă înapoi cu inspectorul, în timp ce eu şi 
Holmes o pornirăm încet, de-a curmezişul câmpiei. Soarele 
începea să apună în spatele grajdurilor de la Mapleton, iar 


suprafaţa lungă şi înclinată din faţa noastră căpăta nuanţe 
aurii, devenind maroniu-roşcată acolo unde ferigile veştejite şi 
ciulinii prindeau lumina înserării. Dar măreţia peisajului îl lăsa 
rece pe prietenul meu, care era cufundat adânc în gânduri. 

— lată cum stau lucrurile, Watson. zise el în cele din 
urmă. Pentru moment, putem lăsa la o parte chestiunea 
uciderii lui John Straker şi ne vom limita să aflăm ce s-a 
întâmplat cu calul. Acum, presupunând că a fugit în timpul 
tragediei sau după aceea, unde s-ar fi putut duce? Calul este 
un animal cu spirit de turmă. Dacă ar fi fost lăsat singur, 
instinctul lui l-ar fi îndemnat fie să se întoarcă la King's 
Pyland, fie să se ducă la Mapleton. De ce să rătăcească aiurea 
prin pustiul ăsta? În orice caz, l-ar fi văzut cineva până acum. 
Şi ce rost ar fi avut să-l răpească ţiganii? Oamenii ăştia o iau 
întotdeauna la goana când aud de bucluc, fiindcă nu le place 
să fie sâcâiţi de poliţie. lar de vândut, n-ar fi putut spera 
nicicum să vândă un asemenea cal. Ar fi riscat enorm şi n-ar fi 
câştigat nimic luându-l. Asta e clar ca lumina zilei. 

— Şi atunci, unde e? 

— Am spus deja că trebuie să se fi dus ori la King's 
Pyland, ori la Mapleton. La King's Pyland nu e. Prin urmare, e 
la Mapleton. Să ne luăm după ipoteza asta şi să vedem unde 
ne duce. Aşa cum a remarcat şi inspectorul, partea asta a 
câmpiei este foarte tare şi uscată, dar spre Mapleton coboară 
şi, după cum poţi să vezi de aici, în partea aceea este o vâlcea 
alungită, care trebuie să fi fost foarte jilavă în noaptea de luni. 
Dacă presupunerea noastră este corectă, atunci calul trebuie 
să fi traversat vâlceaua şi acolo zic eu că ar fi bine să-i căutăm 
urmele. 

În decursul acestei conversații ne continuasem drumul 
într-un ritm alert şi câteva minute mai târziu ne găseam în 
vâlceaua cu pricina. La rugămintea lui Holmes, am coborât 
malul mergând spre dreapta, iar el spre stânga; nici nu 
apucasem să fac cincizeci de paşi, când l-am auzit strigând şi 
l-am văzut făcându-mi semn cu mâna. Urma unei copite se 
contura clar pe pământul moale din faţa lui, iar potcoava pe 
care o scoase din buzunar se potrivi perfect cu aceasta. 

— lată valoarea imaginaţiei, zise Holmes. E tocmai 
calitatea care îi lipseşte inspectorului Gregory. Noi ne-am 
închipuit ce s-ar fi putut întâmpla, am acţionat conform 


presupunerii şi am descoperit că am avut dreptate. Să 
continuăm. 

Traversarăm fundul mlăştinos al vâlcelei şi străbăturăm 
un sfert de milă de pământ uscat şi tare. Apoi, terenul începu 
iar să coboare şi văzurăm din nou urmele. Cale de o jumătate 
de milă le pierdurăm încă o dată, dar le regăsirăm aproape de 
Mapleton. Holmes le văzu primul şi mi le arătă, cu o expresie 
de triumf pe faţă. Urmele paşilor unui om se distingeau clar 
alături de cele ale calului. 

— Dar mai înainte calul era singur!, am strigat. 

— Întocmai. Mai înainte era singur. Hei, dar asta ce e? 

Cele două şiruri de urme se întorceau brusc şi o luau 
spre 
King's Pyland. Holmes scoase un şuierat şi pornirăm amândoi 
de-a lungul lor. 

Prietenul meu era cu ochii numai pe ele, dar eu, 
uitându-mă din întâmplare într-o parte, am văzut cu 
surprindere cum aceleaşi urme se întorceau înapoi, în direcţia 
opusa. 

— Bravo, Watson!, zise Holmes când i le-am arătat. Ne- 
ai scutit de un drum lung, care ne-ar fi adus de unde am 
plecat. Sa ne luăm deci după urmele care se întorc. 

N-a trebuit să mergem mult. Urmele se opreau la drumul 
asfaltat care ducea la porţile grajdurilor Mapleton. Când ne- 
am apropiat, un servitor ieşi în fugă. 

— Nu primim drumeţi aici, zise el. 

— Vreau doar să pun o întrebare, răspunse Holmes 
vârând doua degete în buzunarul de la vestă. Ar fi prea 
devreme dacă aş veni mâine dimineaţă la ora cinci să vorbesc 
cu stăpânul dumitale, domnul Silas Brown? 

— Sunteţi bine-venit, domnule. Dacă e cineva treaz la 
ora aia, cu siguranţă e dumnealui, pentru că întotdeauna se 
scoală primul. Dar iată-l că vine, domnule, să vă răspundă 
chiar el la întrebări. Nu, domnule, nu! îmi pot pierde slujba 
dacă vede că mă ating de banii dumneavoastră. Mai târziu, 
dacă doriţi. 

În timp ce Sherlock Holmes băga în buzunar moneda de 
o jumătate de coroană pe care o scosese, un bărbat mai în 
vârstă, cu o înfăţişare fioroasă, ieşi pe poartă învârtind în 
mână a cravaşă. 


— Ce-i asta, Dawson?, strigă el. Lasă pălăvrăgeala! Du- 
te şi vezi-ţi de treabă! Şi voi, ce naiba căutaţi pe-aici? 

— Voiam să vorbim zece minute cu dumneavoastră, 
bunul meu domn, rosti Holmes cu cel mai dulce glas. 

— N-am timp sa vorbesc cu orice pier de-vară. Nu vrem 
străini pe-aici. Plecaţi sau pun câinele pe voi! 

Holmes se aplecă înainte şi îi şopti ceva antrenorului. 
Acesta tresări puternic şi se înroşi până peste urechi. 

— E o minciuna!,, strigă el. O minciună sfruntată! 

— Foarte bine. Preferaţi să ne certăm în privinţa asta 
aici, în public, sau discutăm în salonul dumneavoastră? 

— Atunci, intraţi înăuntru, dacă doriţi, Holmes zâmbi. 

— N-am să te ţin mai mult de câteva minute, Watson, 
zise el. Acum, domnule Brown, sunt la dispoziţia 
dumneavoastră. 

Trecură douăzeci de minute şi nuanțele roşietice ale 
peisajului deveniră cenuşii până se întoarse Holmes cu 
antrenorul. În viaţa mea nu mai văzusem o schimbare aşa de 
bruscă precum aceea care se petrecuse în Silas Brown în 
acest răstimp. Faţa lui era pământie, pe frunte îi străluceau 
broboane de sudoare, iar mâinile îi tremurau atât de tare, 
încât cravaşa părea o ramură bătută de vânt. Atitudinea lui 
tiranică şi bătăioasă dispăruse şi ea, iar acum antrenorul se 
gudura pe lângă prietenul meu ca un câine pe lângă stăpân. 

— Instrucţiunile dumneavoastră vor fi respectate. Totul 
va fi făcut întocmai. 

— Nu trebuie sa existe nicio greşeală, zise Holmes 
privindu-l cercetător. 

Celălalt se cutremură când citi ameninţarea în ochii lui. 

— Nu, nu va fi nicio greşeală. Va fi acolo. Să-l schimb 
mai întâi sau nu? 

Holmes se gândi puţin, apoi izbucni în râs. 

— Nu, nu-l schimba, spuse el. O să-ţi scriu eu în privinţa 
asta. Să nu faci vreo şmecherie, că altfel... 

— Nu, nu! Puteţi avea încredere în mine, fiţi sigur! 

— Da, cred că pot. Bine, mâine vei primi veşti de la 
mine. 

Apoi Holmes făcu stânga-mprejur, fără sa ia în seamă 
mâna tremurătoare pe care i-o întindea celălalt, şi pornirăm 
spre King's Pyland. 


— Rar am întâlnit aşa o combinaţie de bătăuş, laş şi 
josnic precum domnul Silas Brown, remarcă Holmes în timp ce 
mergeam amândoi pe drumul anevoios. 

— Asta înseamnă ca el are calul, nu-i aşa? 

— A încercat el să nege, dar i-am descris cu atâta 
exactitate ce-a făcut în dimineaţa aceea, încât e convins că îl 
urmăream. Ai observat, desigur, ciudata formă pătrată a 
urmelor de paşi şi faptul că cizmele lui corespund întocmai. In 
plus, niciun servitor nu ar fi îndrăznit să facă aşa ceva. l-am 
povestit cum se trezise primul, ca de obicei, şi văzuse un cal 
necunoscut rătăcind prin câmpie, cum s-a dus la el şi ce uimit 
a fost când l-a recunoscut după pata albă din frunte, de la 
care i se trage şi numele de Stea-de-Argint, cum şi-a dat 
seama că norocul i-a dat pe mână singurul cal care ar fi putut 
să-l învingă pe cel pe care pariase el. Apoi i-am spus cum 
primul lui impuls fusese să-l duca înapoi la King's Pyland, cum 
diavolul îl învățase să ascundă calul până după cursă şi cum 
se întorsese cu el şi-l ascunsese la Mapleton. După ce i-am 
înşirat astfel toate detaliile, a cedat şi s-a gândit numai cum 
să-şi scape pielea. 

— Da, dar grajdurile lui au fost percheziţionate. 

— Un şmecher ca el ştie multe trucuri când vine vorba 
de cai. 

— Bine, dar nu ţi-e teamă să laşi calul în mâinile lui 
acum. mai ales că are tot interesul să-i facă rău? 

— Dimpotrivă, dragul meu. Îl va păzi ca pe lumina 
ochilor. Ştie că singura lui salvare este să-l aducă teafăr. 

— Colonelul Ross nu mi s-a părut genul de om care să 
dea dovadă de milă în vreo împrejurare. 

— Chestiunea nu depinde de colonelul Ross. Eu am 
metodele mele şi nu dezvălui decât ceea ce vreau. Acesta 
este avantajul de a lucra neoficial. Nu ştiu dacă ai observat, 
Watson, dar atitudinea colonelului Ross faţă de mine a fost 
puţin cam condescendentă. Acum sunt tentat sa mă amuz un 
pic pe seama lui. Nu-i spune nimic despre cal. 

— În niciun caz fără permisiunea ta. 

— Bineînțeles, asta nu e nimic în comparaţie cu 
problema uciderii lui John Straker. 

— Şi acum o să te dedici rezolvării ei? 

— Dimpotrivă. Ne întoarcem amândoi la Londra cu 


trenul de noapte. 

Am rămas uluit de cuvintele prietenului meu. Nu 
stătusem decât câteva ore în Devonshire şi mi se părea de 
neînțeles sa vrea să renunţe la o investigaţie pe care o 
începuse atât de strălucit. N-am mai putut scoate niciun alt 
cuvânt de la el până ne-am întors la casa antrenorului. 
Colonelul şi inspectorul ne aşteptau în salon. 

— Prietenul meu şi cu mine ne întoarcem în oraş cu 
expresul de noapte, zise Holmes. Ne-a făcut plăcere să 
respirăm puţin aerul dumneavoastră minunat din Dartmoor. 

Inspectorul făcu ochii mari, iar colonelul rânji. 

— Deci renunţaţi la speranţa de a-l aresta pe cel care l-a 
ucis pe bietul Straker, zise el. 

Holmes dădu din umeri. 

— Există desigur obstacole semnificative în calea 
noastră, replică el. Cu toate astea, am mari speranţe că 
armăsarul dumneavoastră va fi marţi la start şi vă rog să aveţi 
jocheul pregătit. Aş putea să vă cer o fotografie de-a lui John 
Straker? 

Inspectorul scoase una dintr-un plic şi i-o înmână: 

— Dragul meu Gregory, îmi anticipezi toate dorinţele. 
Dacă nu vă deranjează să aşteptaţi aici o clipă, aş dori să-i 
pun servitoarei o întrebare. 

— Trebuie să spun că sunt dezamăgit de consilierul 
nostru de la Londra, zise colonelul Ross fără ocolişuri, de 
îndată ce prietenul meu părăsi încăperea. Nu mi se pare că 
am făcut vreun progres de când a venit el. 

— Cel puţin aveţi asigurarea lui că armăsarul 
dumneavoastră va concura, i-am zis. 

— Da, am asigurarea lui, spuse colonelul ridicând din 
umeri. Eu aş prefera să am calul. 

Eram pe punctul de a spune ceva în apărarea 
prietenului meu, când acesta reveni în cameră. 

— Şi acum, domnilor, zise el, sunt gata să mergem la 
Tavistock. 

Ne-am urcat în trăsură, în timp ce unul dintre grăjdari 
ne ţinea uşa deschisă. Deodată, lui Holmes păru că îi vine o 
idee, căci se aplecă spre băiat şi îi atinse mâneca. 

— Aveţi câteva oi în ţarc, spuse el. Cine are grijă de ele? 

— Eu, domnule. 


— Ai observat ceva în neregulă la ele în ultima vreme? 

— Ei bine, domnule, nu prea multe, dar trei dintre ele au 
început sa şchiopăteze. 

Mi-am putut da seama că Holmes este extrem de 
încântat, deoarece chicoti şi-şi frecă mâinile. 

— O presupunere, Watson, o simplă presupunere, zise el 
ciupindu-mă de braţ. Gregory, permite-mi să-ţi atrag atenţia 
asupra acestei epidemii ciudate din rândul oilor. La drum, 
vizitiu! 

Pe faţa colonelului Ross se citea încă părerea proastă 
pe care şi-o formase despre capacităţile prietenului meu, dar 
privindu-l pe inspector mi-am dat seama că acesta devenise 
deodată foarte atent. 

— Credeţi că acest lucru este important?, întrebă el. 

— Absolut. 

— Există un fapt, ceva anume asupra căruia doriţi să-mi 
atrageţi atenţia? 

— Asupra incidentului ciudat petrecut cu câinele în 
timpul nopţii. 

— Dar câinele n-a făcut nimic atunci. 

— Tocmai acesta e incidentul curios, remarca Holmes. 

Patru zile mai târziu, eu şi Holmes ne aflam din nou în 
tren, îndreptându-ne către Winchester sa vedem cursa pentru 
Cupa Wessex. Colonelul Ross ne întâmpina în faţa gării, aşa 
cum convenisem, şi ne conduse cu trăsura lui la hipodromul 
de la marginea oraşului. Avea o expresie gravă, iar atitudinea 
lui era extrem de rece. 

— Incă nu mi-am văzut calul la faţă, zise el. 

— Presupun că l-aţi recunoaşte daca l-aţi vedea, nu-i 
aşa?, întrebă Holmes. 

Colonelul se înfurie. 

— Particip la curse de douăzeci de ani şi nu mi-a pus 
nimeni o asemenea întrebare până acum, răspunse el. Şi un 
copil l-ar recunoaşte pe Stea-de-Argint: e ţintat şi are un picior 
din faţă pătat. 

— Cum merg pariurile? 

— Ei, bine, asta-i partea curioasă. leri puteai obţine o 
cota de cincisprezece la unu, dar a scăzut atât de mult, încât 
acum abia ai trei la unu. 

— Hm!, zise Holmes. E clar: cineva ştie ceva. 


Când trăsura se opri în faţa îngrăditurii de lângă tribuna 
principală, am aruncat o privire la tabelă ca să văd 
participanţii: Cupa Wessex — 50 de coroane la fiecare 30 de 
metri, la care se adaugă 1.000 de coroane pentru caii de 
patrii şi cinci ani. Premiul doi — 300 de lire. Premiul trei — 200 
de lire. Noul traseu — 2.609 metri. Armăsarul Negruţ, 
proprietar Heath Newton. Şapcă roşie; jachetă havan. 
Armăsarul Boxerul, proprietar colonelul Wardlaw. Şapcă roz; 
jachetă albastră cu negru. Armăsarul Desborough, proprietar 
lordul Backwater. Şapcă şi mâneci galbene. Armăsarul Stea- 
de-Argint, proprietar colonelul Ross. Şapcă neagră; jachetă 
roşie. Armăsarul Iris, proprietar ducele de Balmoral. Dungi 
galbene şi negre. Armăsarul Rasper, proprietar lordul 
Singleford. Şapca vişinie; mâneci negre. 

— Am şters de pe listă celălalt cal şi ne-am pus toate 
speranţele în ceea ce ne-aţi spus, zise colonelul. Dar ce-i asta? 
Stea-de-Argint e favorit? 

— Cinci la patru împotriva lui Stea-de-Argint!, se striga. 
Cinci la patru împotriva lui  Stea-de-Argint! Cinci la 
cincisprezece împotriva lui Desborough! Cinci la patru pe 
teren! 

— lată, s-au ridicat numerele participanţilor!, ara strigat 
eu. Sunt toţi şase la start. 

— Toţi şase? înseamnă că şi calul meu aleargă, strigă 
colonelul foarte agitat. Dar nu-l văd. Culorile mele n-au trecut. 

— Au trecut doar cinci. Asta trebuie să fie. 

În timp ce vorbeam, un roib voinic ieşi din padoc şi 
trecu în galop uşor pe lângă noi, având în spate un jocheu cu 
binecunoscutele culori roşu şi negru ale colonelului. 

— Acela nu e calul meu, strigă proprietarul. Animalul ăla 
nu are nici măcar un fir de păr alb! Ce vrea să însemne asta, 
domnule Holmes? 

— Aşteptaţi puţin, să vedem cum se descurcă, răspunse 
imperturbabil prietenul meu. Se uită prin binoclul meu preţ de 
câteva minute. Minunat! Un start excelent!, strigă el deodată. 
lată-i că ies din curbă! 

Din trăsură aveam o privelişte superbă a participanţilor 
care se apropiau de linia dreaptă. 

Cei şase cai erau atât de aproape unul de celălalt, încât 
ar fi încăput toţi sub un singur covor, dar. pe la jumătatea 


drumului, galbenul grajdurilor Mapleton ieşi puţin în faţă. Însă 
până să ajungă în dreptul nostru, elanul lui Desborough se 
consumă, iar calul colonelului Ross ţâşni şi trecu linia de 
sosire cu cel puţin şase lungimi înaintea rivalului său, în timp 
ce armăsarul Iris al ducelui de Balmoral obţinu cu mare 
greutate locul trei. 

— Oricum, eu am câştigat cursa, gâfâi colonelul 
ştergându-se la ochi cu mâna. Mărturisesc că nu înţeleg nimic 
din toate astea. Nu credeţi că aţi prelungit destul misterul, 
domnule Holmes? 

— Desigur, domnule colonel. O să aflaţi tot. Să mergem 
cu toţii să ne uităm la cal. lată-l, continuă el în timp ce ne 
îndreptam către padoc, unde doar proprietarii şi prietenii lor 
aveau acces. Nu trebuie decât să-i curăţaţi faţa şi piciorul cu 
oţet şi veţi descoperi că este acelaşi Stea-de-Argint 
dintotdeauna. 

— Mă uimiţi! 

— L-am găsit în mâinile unui iluzionist şi mi-am permis 
să-l las să alerge exact aşa cum a fost trimis încoace. 

— Dragul meu domn, ai făcut minuni. Calul pare sănătos 
şi în formă. În viaţa lui n-a alergat mai bine. Îți datorez mii de 
scuze pentru că m-am îndoit de capacităţile dumitale. Mi-ai 
făcut un mare serviciu regăsindu-mi calul. Mi-ai face unul şi 
mai mare dacă ai pune mâna şi pe ucigaşul lui John Straker. 

— Am şi făcut-o, zise Holmes calm. 

Şi eu, şi colonelul făcurăm ochii mari, plini de uimire. 

— L-ai prins? Atunci unde e? 

— E aici. 

— Aici! Unde? 

— E lângă mine în momentul de faţă. 

Colonelul se înroşi de mânie. 

— Recunosc că-ţi sunt îndatorat, domnule Holmes, zise 
el, dar mă văd obligat să iau ceea ce ai spus fie ca pe o glumă 
proastă, fie ca pe o insultă. 

Sherlock Holmes râse. 

— Vă asigur că nu v-am asociat cu această crimă, 
domnule colonel, zise el. Adevăratul ucigaş este chiar în 
spatele dumneavoastră. 

Trecu pe lângă colonel şi puse mâna pe gâtul lucios al 
pur sângelui. 


— Calul?!, am strigat într-un glas şi eu, şi colonelul. 

— Da, calul. Totuşi, vina lui nu va mai părea aşa de 
mare dacă vă spun că a făcut-o în legitimă apărare şi că John 
Straker era un om complet nedemn de încrederea 
dumneavoastră. Dar iată că a sunat clopoţelul şi am şanse să 
câştig ceva bani la cursa următoare. Voi amâna o explicaţie 
detaliată pentru un moment mai potrivit. 

În seara aceea, ne aflam singuri în colţul unui vagon de 
dormit, în timp ce ne întorceam în mare grabă la Londra. Mie 
şi colonelului călătoria ni se păru scurtă, ascultând relatarea 
făcută de prietenul meu cu privire la evenimentele care 
avuseseră loc luni noaptea la grajdurile din Dartmoor, precum 
şi la mijloacele prin care reuşise să dezlege misterul. 

—  Mărturisesc, zise el, că toate teoriile pe care le 
formulasem pe baza relatărilor din ziare au fost complet 
eronate. Şi totuşi, existau indicii acolo, dacă nu ar fi fost 
acoperite de alte 
detalii care le-au ascuns adevărata semnificaţie. M-am dus în 
Devonshire cu convingerea că Fitzroy Simpson era adevăratul 
vinovat, deşi, fireşte, am văzut că dovezile împotriva lui erau 
departe de a fi complete. Abia când ma aflam în trăsura, în 
clipa în care tocmai ajunsesem la casa antrenorului, mi-am dat 
seama de importanţa uriaşă a mâncării de berbec. Poate vă 
amintiţi că eram îngândurat şi că am rămas în trăsură după ce 
aţi coborât cu toţii. Mă minunam în sinea mea cum de 
putusem sa trec cu vederea un indiciu atât de evident. 

— Trebuie sa spun că nici acum nu văd în ce fel ne 
poate ajuta acest lucru, zise colonelul. 

— A fost prima verigă din lanţul meu de argumente. 
Praful de opiu nu este nicidecum lipsit de gust. Aroma lui nu 
este dezagreabilă, dar este perceptibilă. D acă ar fi amestecat 
într-o mâncare obişnuită, consumatorul l-ar detecta fără doar 
şi poate şi probabil că n-ar mai mânca. O mâncare 
condimentată era exact mediul perfect pentru a-i deghiza 
gustul. Era imposibil de presupus că acest străin, Fitzroy 
Simpson, ar fi putut determina prepararea acestui fel de 
mâncare în familia antrenorului în seara aceea şi ar fi o 
coincidenţă mult prea mare dacă am presupune ca s-a 
întâmplat să aibă la el praf de opiu chiar în seara în care se 
prepara o mâncare numai bună să-i ascundă gustul. Acest 


lucru e de neconceput. Astfel, Simpson este scos din cauză, 
iar atenţia noastră se îndreaptă către Straker şi soţia lui, 
singurii care ar fi putut alege mâncarea condimentată de 
berbec pentru cina din seara aceea. Opiul a fost adăugat 
după ce s-a pus deoparte porţia grăjdarului, pentru că şi 
ceilalţi au mâncat acelaşi lucru fără să se simtă rău. Atunci, 
care din ei a avut acces la mâncarea respectivă, fără să fie 
văzut de servitoare? 

Inainte de a mă hotări asupra acestei întrebări, mi-am 
dat seama de importanţa faptului că în noaptea aceea câinele 
nu a lătrat, căci o concluzie adevărată sugerează automat 
altele. Intâmplarea cu Simpson mi-a arătat că în grajduri era 
ţinut un câine şi, totuşi, cineva intrase şi scosese un cal fără 
ca acesta să latre destul cât să-i scoale pe cei doi băieţi din 
pod. Deci e evident că vizitatorul nocturn era cineva pe care 
câinele îl cunoştea foarte bine. 

Eram deja convins, sau aproape convins, că John 
Straker se dusese la grajduri în miezul nopții şi-l scosese afară 
pe Stea-de-Argint. In ce scop? Unul necinstit, desigur, altfel de 
ce şi-ar fi drogat grăjdarul? Cu toate astea, tot nu înţelegeam 
de ce. Au existat cazuri când, prin intermediul unor agenţi, 
antrenorii şi-au asigurat sume mari de bani pariind împotriva 
propriilor cai, împiedicându-i apoi prin înşelăciune să câştige 
cursa. Uneori folosesc un jocheu care ţine calul în frâu. Alteori 
apelează la mijloace mai sigure şi mai subtile. În cazul de faţă, 
despre ce era vorba? Speram ca obiectele afiate în buzunarele 
lui să mă ajute să-mi formulez o concluzie. 

Şi aşa s-a şi întâmplat. Nu se poate să fi uitat de cuțitul 
neobişnuit, găsit în mâna mortului, un cuţit pe care cu 
siguranţă niciun om sănătos la cap nu l-ar fi ales drept armă. 
După cum ne-a spus şi doctorul Watson, era un tip de cuţit 
folosit în cele mai delicate operaţii chirurgicale. Şi, în noaptea 
aceea, tocmai pentru o operaţie delicată urma să fie folosit. 
Domnule colonel, dumneavoastră, care aveţi o experienţă 
vastă în ceea ce priveşte cursele de cai, ştiţi desigur că se 
poate face o mică incizie la tendoanele de la pulpa calului, 
printr-o operaţie subcutanată, ca să nu se vadă nicio urmă. Un 
cal supus acestui tratament va începe să şchiopăteze uşor, 
fapt care ar fi pus pe seama unei luxatii sau a reumatismului, 
dar niciodată pe seama unei ticăloşii. 


— Ticălosul! Nemernicul!, strigă colonelul. 

— lată, deci, care este motivul pentru care John Straker 
a vrut să scoată calul afară. Un animal atât de energic i-ar fi 
trezit până şi pe oamenii cu somnul cel mai adânc atunci când 
ar fi simţit înţepătura unui cuţit. Era absolut necesar ca acest 
lucru să fie făcut în aer liber. 

— Ce orb am fost!, strigă colonelul. Bineînţeles că de 
asta avea nevoie de lumânare şi de asta a aprins chibritul. 

— Fără îndoială. Dar, examinându-i lucrurile, am avut 
norocul să descopăr nu numai metoda, ci şi motivele 
delictului. Ca om cu experienţă, domnule colonel, ştiţi că 
oamenii nu poartă asupra lor notele de plată ale altora. Cei 
mai mulţi dintre noi avem şi aşa destulă bătaie de cap 
achitându-le pe ale noastre. Am dedus imediat că Straker 
ducea o viată dublă şi că ţinea două case. Caracterul notei de 
plată indica faptul că era vorba de o doamnă — şi încă una cu 
gusturi scumpe. Oricât de generos ai fi cu servitorii, cu greu îţi 
poţi imagina că aceştia le-ar putea cumpăra soțiilor lor rochii 
de douăzeci de guinee. Am descusut-o pe doamna Straker în 
legătură cu rochia, fără ca ea să-şi dea seama, şi, după ce m- 
am convins că nu-i parvenise niciodată, am notat adresa 
modistei. M-am gândit ca, dacă-i fac o vizită şi îi arăt 
fotografia lui Straker, voi putea cu uşurinţă să-l fac să dispară 
pe imaginarul Derbyshire. 

Din acel moment, totul a fost simplu. Straker dusese 
calul într-o vâlcea, unde lumina lui nu putea fi văzută. Fugind, 
Simpson îşi pierduse cravata, iar Straker o luase în ideea că o 
poate folosi ca să lege piciorul calului. Odată ajuns în vâlcea, 
trecuse în spatele armăsarului şi aprinsese un chibrit. Speriat 
de lumina bruscă şi simțind instinctiv că se va petrece o 
ticăloşie, animalul zvâăcnise, lovindu-l pe Straker în frunte cu 
potcoava de oţel, în ciuda ploii, el îşi dăduse deja haina jos 
pentru a putea săvârşi delicata operaţie, astfel că, în cădere, 
şi-a tăiat pulpa cu cuțitul. Am fost destul de limpede? 

— Minunat!, strigă colonelul. Minunat! Parcă ai fi fost la 
fata locului! 

— Mărturisesc că ultima mea presupunere a fost destul 
de hazardată. M-am gândit că un om atât de isteţ ca Straker 
nu s-ar încumeta să facă o operaţie delicată precum o incizie 
de tendon fără să exerseze mai înainte. Pe ce-ar fi putut 


exersa? Privirea mi-a căzut asupra oilor şi am pus o întrebare 
care, spre surprinderea mea, a arătat că presupunerea mea 
era corectă. 

Când m-am întors la Londra, i-am făcut o vizită modistei, 
care l-a recunoscut pe Straker ca fiind un client excelent pe 
nume Derbyshire, a cărui nevastă era o femeie foarte 
elegantă, cu gust pentru rochii scumpe. Nu mă îndoiesc ca 
această femeie îl înglodase până peste cap în datorii, 
împingându-l astfel la acest complot mizerabil. 

—Aţi explicat totul, cu excepţia unui singur lucru, 
exclamă colonelul. Unde era calul? 

— A, calul a fugit şi a fost îngrijit de unul dintre vecinii 
dumneavoastră. Cred ca trebuie să obţinem o amnistie în 
această privinţă. Daca nu mă înşel, am ajuns la Clapham 
Junction şi în mai puţin de zece minute o să fim în Gara 
Victoria. Daca doriţi sa fumaţi o ţigară în apartamentul nostru, 
domnule colonel, voi fi fericit să va dau orice alte detalii care 
v-ar putea interesa. 

Sfârşit 


Faţa galbenă 


Când m-am hotărât să public aceste scurte povestiri, 
bazate pe numeroasele cazuri în care talentul unic al 
prietenului meu ne-a transformat în ascultătorii — şi, în final, 
actorii — cine ştie cărei drame ciudate, mi s-a părut firesc să 
insist mai mult pe succesele sale decât pe eşecuri. Şi asta nu 
atât de dragul reputației lui, căci, într-adevăr, abia când i se 
epuizau ideile erau de admirat energia şi inconsecvența lui, 
cât din cauză că, acolo unde a eşuat el, de cele mai multe ori 
nu a reuşit nici altcineva, iar povestea a rămas pentru 
totdeauna fără sfârşit. Din când în când, totuşi, s-a întâmplat 
ca adevărul să fie descoperit chiar şi atunci când el a greșit. 
Am notat vreo şase cazuri, precum pe cel al aventurii 
„Ritualului Musgrave“, iar în cele ce urmează voi relata două 
dintre cele mai interesante. 


Sherlock Holmes era un om care rar făcea exerciţii de 
dragul exerciţiilor. Puţini bărbaţi erau capabili de un efort fizic 
mai mare, iar el era cu siguranţă unul dintre cei mai buni 
boxeri din categoria lui de greutate pe care i-am văzut 
vreodată, dar el considera această extenuare fără scop a 
trupului drept o irosire a energiei şi foarte rar intra în acţiune, 
cu excepţia cazurilor în care era vorba de un obiectiv 
profesional. Atunci nu obosea niciodată. E remarcabil ca se 
păstra în forma în astfel de împrejurări, mai ales ca mânca rar 
şi avea obiceiuri simple, aproape austere. In afară de folosirea 
ocazională a cocainei, nu avea alte vicii, iar drogul era doar un 
protest faţă de monotonia existenţei atunci când cazurile erau 
puţine şi ziarele neinteresante. 

Într-o zi de primăvară timpurie, Holmes se destinsese 
atât de mult, încât acceptase să facă o plimbare cu mine în 
parc, unde ulmii stăteau să înmugurească şi vârfurile 
lipicioase ale castanelor tocmai începeau să se desfacă. Am 
hoinărit împreună preţ de două ore, fără să ne spunem mai 
nimic, aşa cum se întâmplă cu doi oameni care se cunosc 
foarte bine. Era aproape de ora cinci când ne-am întors în 
strada Baker. 

— Scuzaţi, domnule, zise feciorul nostru în timp ce 


deschidea uşa. A fost un domn aici care a întrebat de 
dumneavoastră. 

Holmes se uită la mine cu reproş. 

— Gata şi cu plimbările de după-amiază, zise el, 
înseamnă că acest domn a plecat deja? 

— Da, domnule. 

— Nu l-ai poftit înăuntru? 

— Ba da, domnule, a intrat în'untru. 

— Cât timp a aşteptat? 

— O juma’ de oră, domnule. Era un domn foarte agitat; 
s-a plimbat de colo-colo şi a bătut din picior tot timpul. Eram 
afar' la uşă şi l-am auzit. În fine, a ieşit în hol şi a strigat: „Nu 
mai vine odată omul ăla?“ Chiar aşa a zis, domnule. „Trebuie 
doar să-l mai aşteptaţi puţin”, i-am zis eu. „Atunci o să aştept 
afară, că simt ca mă sufoc”, a zis el. „O să mă întorc repede.” 
Şi cu asta a ieşit şi orice i-am zis nu l-a întors din drum. 

— Bine, bine, ai făcut tot ce-ai putut, spuse Holmes pe 
când intram în cameră, E enervant totuşi, Watson. Aveam 
mare nevoie de un caz şi ăsta părea să fie important, după 
cât de nerăbdător era omul. Hei, asta de pe masă nu e pipa 
ta, înseamnă că şi-a uitat-o el. E o pipă frumoasă din lemn, cu 
muştiuc făcut din ceea ce tutungiii numesc chihlimbar. Mă 
întreb câte astfel de bucăţi din chihlimbar veritabil există în 
Londra. Unii oameni cred că dacă are o muscă înăuntru e un 
semn. Ei bine, trebuie să fi fost foarte tulburat ca să uite o 
pipă pe care e evident că o preţuieşte foarte mult. 

— De unde ştii că o preţuieşte foarte mult?, l-am 
întrebat. 

— Ei bine, aş evalua preţul original al pipei la şapte 
şilingi şi şase pence. Dup a cum vezi, a fost reparată de doua 
ori, o data la gâtul din lemn şi a doua oara la muştiuc. Fiecare 
reparaţie; făcută, după cum observi, cu fâşii din argint, 
trebuie sa fi costat mai mult decât pipa în sine, înseamnă că 
omul ţine foarte mult la pipa, dacă preferă să o peticească în 
loc să-şi cumpere alta nouă cu aceiaşi bani. 

— Altceva?, l-am întrebat, căci Holmes răsucea pipa în 
mâini fixând-o cu privirea în stilul lui ciudat. 

O ridică şi o lovi uşor cu arătătorul lui lung şi subţire, 
precum ar face un profesor la o prelegere despre oase. 

— Uneori, pipele pot fi de mare interes, spuse el. Nimic 


nu are mai multă individualitate, poate doar cu excepţia 
ceasurilor şi a şireturilor. Totuşi, indiciile în cazul acesta nu 
sunt nici foarte clare, nici foarte importante. Proprietarul e în 
mod evident un bărbat voinic, stângaci, cu o dantură 
excelentă, neglijent şi care nu are nevoie să facă economii. 

Prietenul meu aruncă aceste informaţii la repezeală, dar 
am putut observa că s-a uitat la mine cu coada ochiului, să 
vadă dacă îi urmărisem raţionamentul. 

— Prin urmare, consideri că un om e înstărit dacă 
fumează o pipă de şapte şilingi, am spus eu. 

— Acesta este un amestec Grosvenor, la opt pence 
uncia, răspunse Holmes răsturnând puţin tutun în palmă. Din 
moment ce ar putea să fumeze o pipa bună la jumătate din 
preţul asta, înseamnă că n-are nevoie să facă economii. 

— Şi celelalte observaţii? 

— În primul rând, are obiceiul să-şi aprindă pipa la 
lampa cu gaz. După cum vezi, este destul de arsă pe o parte. 
Fireşte că un chibrit nu ar fi putut face asta. De ce ar ține un 
om chibritul în partea laterală a pipei? În schimb, n-o poţi 
aprinde la o lampă fără să îi arzi vatra. lar arsura e pe partea 
dreaptă a pipei, din asta îmi dau seama că e stângaci. Şi tu îţi 
aprinzi pipa la lampă şi, pentru că eşti dreptaci, ţii bineînţeles 
partea stângă la flacără. Ai putea să procedezi o dată şi 
invers, dar nu în mod constant. Pipa aceasta a fost ţinută 
mereu aşa. În al doilea rând, a lăsat urme adânci pe muştiuc. 
Numai un ins voinic, energic şi o dantura puternică ar putea 
face asta. Dar, dacă nu mă înşel, îl aud urcând scările, aşa că 
vom avea ceva mai interesant de studiat decât pipa lui. 

O clipă mai târziu, uşa se deschise şi un tânăr înalt intra 
în încăpere. Era bine îmbrăcat, fără a fi însă extravagant; purta 
un costum de culoare gri închis şi avea o pălărie maro în 
mână. 

l-aş fi dat vreo treizeci de ani, deşi cu siguranţă cred că 
avea mai mult. 

— Mă scuzaţi, zise el oarecum jenat. Bănuiesc că ar fi 
trebuit să bat la uşă. Da, fireşte că ar fi trebuit să bat la uşă. 
Adevărul e că sunt puţin supărat şi vă rog să puneţi 
nepoliteţea mea pe seama acestui lucru. 

Îşi trecu mâna peste frunte, ca un om pe jumătate 
ameţit, apoi mai degrabă căzu, decât se aşeză într-un scaun, 


— Văd că nu aţi mai dormit de vreo două nopţi, remarcă 
Holmes în stilul lui simplu şi genial. Asta pune la încercare 
nervii unui om mai mult decât munca şi chiar mai mult decât 
plăcerea. Pot să vă întreb cu ce vă pot fi de folos? 

— Am nevoie de sfatul dumneavoastră, domnule. Nu ştiu 
ce să fac şi mi se pare că s-a ales praful de viaţa mea. 

— Doriţi să apelaţi la serviciile mele de detectiv? 

— Nu doar atât. Vreau să ştiu părerea dumneavoastră de 
om cu judecată, de ora cu experienţă. Vreau să ştiu ce-ar 
trebui să fac în continuare. Sper din tot sufletul ca-mi veţi 
putea spune. 

Vorbea cu izbucniri scurte şi intense şi mi se părea că 
actul în sine de a vorbi era foarte dureros pentru el şi că numai 
datorită voinţei reuşea să facă acest lucru. 

— E o chestiune foarte delicată, zise el. Unui om nu-i 
place să vorbească cu un străin despre probleme familiale. Mi 
se pare îngrozitor ca un ins să discute despre conduita soţiei 
sale cu doi oameni pe care nu i-a mai văzut până în momentul 
destăinuirilor. E oribil să fii obligat sa o faci. Dar am ajuns la 
capătul puterilor şi am nevoie de un sfat. 

— Dragul meu domn Grant Munro..., începu Holmes. 
Musafirul nostru sări din scaun: 

— Ce?!, strigă el, îmi cunoaşteţi numele? 

— Dacă doriţi să vă păstraţi anonimatul, zise Holmes 
zâmbind, v-aş sugera să nu vă mai scrieţi numele pe 
căptuşeala pălăriei sau, daca nu, măcar s-o ţineţi cu calota 
către persoana cu care vorbiţi. Tocmai voiam sa spun ca 
prietenul meu şi cu mine am ascultat multe secrete ciudate în 
această camera şi că am avut norocul sa aducem pacea în 
multe suflete tulburate. Sper că vom putea face acelaşi lucru 
şi pentru dumneavoastră. Pentru că timpul s-ar putea dovedi 
important, aş putea să vă rog să-mi furnizaţi faptele cazului 
dumneavoastră fără a mai zăbovi. 

Musafirul nostru îşi trecu iar mâna peste frunte, ca şi 
când acest lucru i se părea teribil de greu. Din fiecare gest şi 
expresie îmi dădeam seama că este un om rezervat şi 
stăpânit, cu o oarecare mândrie, care mai degrabă şi-ar fi 
ascuns rănile decât să le dezvăluie. Apoi, brusc, cu o zvâcnire 
amenințătoare a pumnului, ca şi când ar fi vrut să lovească 
aerul, începu: 


— lată faptele, domnule Holmes. Sunt un om căsătorit 
de trei ani. În tot acest timp, soţia mea şi cu mine ne-am iubit 
la fel de mult şi am trăit la fel de fericiţi ca orice alt cuplu. N- 
am avut niciodată o nepotrivire în gânduri, în cuvinte sau în 
fapte, nici măcar una. Şi acum, de lunea trecută, s-a ridicat 
din senin o barieră între noi şi descopăr că există ceva în viaţa 
şi în mintea ei despre care ştiu la fel de puţin cum aş şti dacă 
ea ar fi doar o femeie care trece pe lângă mine pe stradă. Ne- 
am înstrăinat şi vreau sa ştiu de ce. 

Există un lucru pe care vreau sa-l clarific înainte de a 
trece mai departe, domnule Holmes. Effie mă iubeşte. Să nu 
fie nicio îndoială în privinţa aceasta. Mă iubeşte cu toată fiinţa 
ei, acum mai mult ca niciodată. Ştiu asta. O simt. Nu vreau să 
discut despre lucrul acesta. Un bărbat îşi poate da seama 
destul de uşor când o femeie îl iubeşte. Dar exista secretul 
ăsta între noi şi nu vom mai putea fi aceiaşi până când nu-l 
vom clarifica. 

— Fiţi amabil şi spuneti-mi faptele, domnule Munro, zise 
Holmes cu o oarecare nerăbdare. 

— Vă voi spune ce ştiu despre trecutul lui Effie. Prima 
dată când am întâlnit-o era văduvă, cu toate că era destul de 
tânără — numai douăzeci şi cinci de ani. Pe atunci se numea 
doamna Hebron. Când era tânără, a plecat în America şi a 
locuit în oraşul Atlanta, unde s-a căsătorit cu acest Hebron, un 
avocat de succes. Au avut împreuna un copil, dar tocmai 
atunci a izbucnit acolo febra galbena, iar soţul şi copilul ei au 
murit. Am văzut certificatul de deces. Acest lucru i-a provocat 
sila de America, astfel că s-a întors în Anglia şi s-a mutat la o 
mătuşa necăsătorită, în Pinner, Middlesex. Aş putea să 
menţionez că soţul ei îi lăsase o avere bunicică şi că avea o 
sumă de aproape patru mii cinci sute de lire, pe care el o 
investise atât de bine, încât îi aducea un profit în medie de 
şapte la sută. Nu era decât de şase luni în Pinner când am 
întâlnit-o eu. Ne-am îndrăgostit unul de altul şi ne-am căsătorit 
după câteva săptămâni. 

Eu însumi sunt un negustor de hamei şi, întrucât am un 
venit de şapte sau opt sute de lire, am constatat că suntem 
destul de înstăriți şi ne-am cumpărat în Norbury o vilă care ne 
aduce optzeci de lire pe an. Locşorul nostru are un aer rustic, 
chiar dacă este atât de aproape de oraş. Ceva mai sus de noi 


se aflau un han şi două case, iar în cealaltă parte a câmpiei 
din faţa noastră, o singură coşmelie. Cu excepţia acestora, 
până la jumătatea drumului către gara, nu mai era nicio altă 
casă. Afacerea mea îmi solicita prezenţa în oraş în anumite 
perioade ale anului, dar vara aveam puţine lucruri de făcut, 
astfel încât eu şi soţia mea eram cum nu se poate mai fericiţi 
în casa noastră de la ţara. Va spun că nu a existat niciodată 
vreo umbra între noi, până când a început această afacere 
blestemată. 

Trebuie să vă spun un lucru înainte de a continua. 
Atunci când ne-am căsătorit, soţia mea şi-a transferat toată 
averea pe numele meu. Mai mult: a făcut-o împotriva voinţei 
mele, pentru că mi-am dat seama ce îngrozitor ar fi daca 
afacerile mele ar merge prost. Totuşi, aceasta a fost dorinţa ei 
şi a fost îndeplinită. Ei, bine, cu şase săptămâni în urmă, a 
venit la mine şi mi-a zis: „Jack, când ai acceptat să-mi iei 
banii, ai spus că, dacă voi avea vreodată nevoie de ei, să ţi-i 
cer.“ „Bineînţeles — i-am zis. Oricum, sunt toţi ai tăi.“ „Ei bine 
— a spus ea — vreau o sută de lire.” Am fost puţin speriat 
auzind asta, fiindcă îmi închipuisem că avea nevoie doar de o 
rochie nouă sau ceva de genul acesta. „Pentru ce, Doamne 
iartă-mă?“ „Păi — zise ea în stilul ei jucăuş — ai spus că nu 
eşti decât bancherul meu; ştii că bancherii nu pun niciodată 
întrebări.” „Daca vorbeşti serios, bineînţeles ca vei avea banii 
— am spus eu.“ „Da, vorbesc serios.” „Şi nu vrei să-mi spui la 
ce îţi trebuie?” „Poate, într-o zi, dar nu chiar acum, Jack.“ 

Aşa ca a trebuit sa mă mulţumesc cu asta, deşi era 
prima dată când exista un secret între noi. l-am dat un cec şi 
nu m-am mai gândit la chestiune. Poate ca asta nu are 
legătura cu ce a urmat, dar mi s-a părut corect s-o menţionez. 

Ei, bine, v-am spus mai devreme că exista o coşmelie 
aproape de casa noastră. Nu ne desparte decât o câmpie, dar 
ca să ajungi acolo trebuie să mergi de-a lungul drumului şi 
apoi s-o iei în jos pe o uliţă. Dincolo de casa dărăpănată e un 
crâng cu brazi scoțieni, iar mie îmi plăcea foarte mult sa mă 
plimb prin acel loc, deoarece copacii sunt întotdeauna un 
mediu prietenos. Coşmelia fusese goală în ultimele opt luni şi 
era păcat, pentru ca era o locuinţă drăguță, cu două etaje, cu 
o verandă de modă veche şi înconjurată de caprifoi. Am stat 
de multe ori şi m-am gândit ce cămin plăcut ar putea fi. 


Deci, lunea trecută, spre seară, mă plimbam în direcţia 
aceea, când m-am întâlnit cu o căruţă goala venind dinspre 
uliţă şi am văzut o grămadă de covoare şi lucruri înşirate pe 
iarba de lângă verandă. Era clar că, în sfârşit, casa fusese 
închiriată. Am trecut de ea, întrebându-mă ce fel de oameni 
erau cei care veniseră să locuiască atât de aproape de noi. În 
timp ce priveam într-acolo, mi-am dat deodată seama ca un 
chip se uita la mine de la una din ferestrele de la etaj. 

Nu ştiu ce avea acel chip, domnule Holmes, dar am 
simţit un fior pe şira spinării văzându-l. Eram destul de 
departe, aşa că nu am putut sa-i desluşesc trăsăturile, dar era 
ceva nefiresc şi neomenesc la faţa aceea. Aceasta a fost 
impresia pe care mi-a lăsat-o. M-am apropiat repede, ca sa 
vad mai bine persoana care mă privea, dar în momentul acela 
faţa a dispărut brusc, atât de brusc, încât părea ca fusese 
înşfăcată de întunericul din camera. Am rămas locului vreo 
cinci minute, reflectând la incident şi încercând să-mi analizez 
impresiile. N-aş fi putut să spun dacă faţa aparţinea unui 
bărbat sau unei femei. Fusese prea departe de mine ca să-mi 
pot da seama. Dar cel mai mult mă impresionase culoarea ei. 
Era de un alb livid, asemenea cretei, şi avea ceva fix şi rigid 
care o făcea şocant de nefirească. Am fost atât de tulburat, 
încât m-am hotărât să-i văd mai bine pe noii locatari. M-am 
apropiat şi am bătut la uşă, care fu deschisă imediat de o 
femeie înaltă şi sfrijită, cu o faţa aspră şi amenințătoare. 
„Dumneata ce-oi fi vrând?“, a întrebat ea cu un accent nordic. 
„Eu sunt vecinul dumneavoastră de acolo — am răspuns eu 
arătând cu capul spre casa mea. Văd că abia v-aţi mutat, aşa 


că m-am gândit că poate aveţi nevoie de ajutorul,..“ „Mda, te- 
om chema când ne-o trebui” — a zis ea şi mi-a trântit uşa în 
nas. 


Enervat de riposta plină de bădărănie, m-am întors cu 
spatele şi m-am dus acasă. Intreaga seară, deşi am încercat 
sa mă gândesc la altceva, n-am putut să-mi scot din minte 
apariţia de la fereastră şi nepoliteţea femeii. Am hotărât să 
nu-i spun nimic soţiei mele despre toate astea, deoarece este 
o femeie nevricoasă şi foarte încordată, iar eu nu doream să- 
mi împărtăşească impresia neplăcută care-mi fusese produsă. 
Cu toate acestea, înainte de culcare, i-am spus că acum 
coşmelia este ocupată, la care ea nu mi-a răspuns nimic. 


De obicei, am somnul foarte greu. Faptul că nimic nu 
mă poate trezi în timpul nopţii este de altfel un subiect 
permanent de glumă în familia noastră. Şi totuşi, cumva, chiar 
în acea noapte, că a fost sau nu din cauza agitaţiei produse de 
mica mea aventură, nu ştiu, dar am avut un somn mult mai 
uşor ca de obicei. Pe jumătate cufundat în vise, eram vag 
conştient că se întâmpla ceva în cameră şi, treptat, mi-am dat 
seama ca soţia mea se îmbrăcase şi acum îşi punea în grabă 
mantaua şi boneta. Buzele mele erau gata să murmure nişte 
cuvinte somnoroase de surpriză sau de reproş la adresa 
acestei pregătiri nepotrivite, când, deodată, cu ochii pe 
jumătate deschişi, i-am zărit faţa la lumina lumânării şi 
uimirea m-a amuţit. Avea o expresie cum nu mai văzusem 
până atunci, cum nu o credeam capabilă să aibă. Era palidă ca 
un cadavru şi respira cu iuţeală, aruncând pe furiş câte o 
privire spre pat în timp ce-şi închidea mantaua, să vadă daca 
nu cumva îmi tulburase somnul. Apoi, crezând că încă mai 
dormeam, s-a strecurat fără zgomot afară din cameră. O clipă 
mai târziu, am auzit un scârțâit ascuţit care nu putea veni 
decât de la balamalele uşii de la intrare. M-am ridicat în capul 
oaselor şi am lovit cu mâna suportul metalic al patului ca să 
fiu sigur că eram cu adevărat treaz. După care, mi-am scos 
ceasul de sub pernă. Era trei dimineaţa. Ce naiba putea soţia 
mea să caute pe un drum de ţară la ora trei dimineaţa? 

Am stat vreo douăzeci de minute, întorcând întâmplarea 
pe toate părţile în mintea mea şi încercând să găsesc o 
posibilă explicaţie. Cu cât mă gândeam mai mult, cu atât mi 
se părea mai extraordinară şi mai inexplicabilă. Incă mă 
chinuiam să rezolv misterul, când am auzit uşa de la intrare 
închizându-se uşor şi paşii ei urcând scările. „Unde Dumnezeu 
ai fost, Effie?” — am întrebat-o de îndată ce a intrat în 
cameră. A tresărit puternic şi a scăpat un icnet când i-am 
vorbit, iar icnetul şi tresărirea asta m-au tulburat mai mult 
decât orice, pentru că era ceva nespus de vinovat în ele. Soţia 
mea fusese întotdeauna o femeie cu o fire sinceră şi deschisă 
şi m-am înfiorat când am văzut-o furişându-se în propria 
cameră, icnind şi tresărind când soţul ei îi vorbea. „Te-ai 
trezit, Jack?! — a exclamat ea râzând nervos. Ca să vezi! 
Credeam că nimic nu te poate trezi.” „Unde ai fost?“ — am 
întrebat-o iar, pe un ton mai aspru. „Nu mă mir că eşti 


surprins — a zis ea, iar eu am văzut ca-i tremurau degetele, în 
timp ce-şi descheia mantaua. Nu-mi amintesc să mai fi făcut 
aşa ceva în viaţa mea. Adevărul este că am simţit că mă sufoc 
şi voiam să iau o gură de aer proaspăt. Sunt sigură că aş fi 
leşinat dacă nu ieşeam afară. Am stat în faţa uşii câteva 
minute, iar acum mi-am revenit. 

Cât timp mi-a spus povestea asta, nu s-a uitat nici 
măcar o dată în direcţia mea, iar vocea ei nu era cea 
obişnuită. Era clar pentru mine că tot ce spunea era fals. Nu i- 
am răspuns nimic, ci doar m-am întors cu faţa la perete, 
scârbit, cu mintea plină de mii de îndoieli şi suspiciuni. 

Ce îmi ascundea oare soţia mea? Unde fusese în timpul 
acelei expediţii ciudate? Am simţit că nu voi avea linişte până 
nu voi afla şi totuşi m-am oprit s-o întreb iar despre asta, după 
ce îmi spusese deja o minciună. Tot restul nopţii m-am sucit şi 
m-am învârtit, elaborând teorie după teorie, una mai 
improbabilă ca alta. 

Ar fi trebuit să mă duc la Londra în ziua aceea, dar 
eram prea tulburat ca sa mă pot concentra asupra afacerilor. 
Soţia mea părea şi ea la fel de supărată, iar din privirile 
întrebătoare pe care mi le tot arunca am înţeles ca şi-a dat 
seama că nu-i crezusem povestea şi nu mai ştia ce să facă. 
Abia daca am schimbat câteva cuvinte în timpul micului 
dejun. Imediat după aceea, am ieşit să mă plimb ca să 
reflectez la problemă în aerul proaspăt al dimineţii. 

Am ajuns până la Crystal Palace, am rămas acolo o ora 
şi m-am întors la Norbury pe la unu. S-a întâmplat ca în 
drumul meu sa trec pe lângă coşmelie şi m-am oprit o clipa să 
privesc spre ferestre, să vad daca mai zăresc acel chip ciudat 
care se uitase la mine cu o zi înainte. Cum stăteam acolo, 
imaginaţi-vă surpriza mea, domnule Holmes, când s-a deschis 
uşa şi a ieşit soţia mea! 

Am rămas ca trăsnit la vederea ei, dar emoţiile mele nu 
erau nimic în comparaţie cu cele pe care le-am citit pe faţa ei 
când privirile ni s-au întâlnit. Pentru o secundă, mi s-a părut 
că şi-ar dori să intre înapoi în casă, pe urmă, dându-şi seama 
cât de inutil ar fi să se ascundă, veni spre mine, cu o faţă alba 
ca hârtia şi cu nişte ochi speriaţi, care îi dezminţeau zâmbetul 
de pe buze. „A, Jack! — a zis ea. Tocmai am fost să văd dacă 
le pot fi de vreun ajutor noilor noştri vecini. De ce mă priveşti 


aşa, Jack? Eşti supărat pe mine?” „Aşa deci — am spus eu — 
aici ai venit noaptea trecută.” „Ce vrei să spui?“ — a strigat 
ea. „Ai fost aici.“Sunt sigur de asta. Cine sunt oamenii ăştia 
de-i vizitezi la o astfel de oră?“ „N-am mai fost aici.” „Cum de 
îmi poţi spune ceva ce ştii că nu e adevărat? — am strigat eu. 
Chiar şi vocea ţi se schimbă în timp ce vorbeşti. Când am avut 
eu vreodată un secret faţă de tine? Am să intru şi am să-i dau 
de capăt chestiunii  acesteia.",,Nu, nu, Jack, pentru 
Dumnezeu!”, a icnit ea fără să-şi mai poată stăpâni emoţiile. 
Apoi, în timp ce mă apropiam de uşă, m-a apucat de mânecă 
şi m-a tras înapoi, cu o putere nebănuită. „Te implor să nu 
faci asta, Jack! — a strigat ea. ţi jur că-ţi voi spune totul într-o 
zi, dar dacă intri acum în această casă, se va întâmpla o 
nenorocire.” Pe urma, când încercam să mă smulg din 
strânsoare, ea s-a agăţat de mine ca într-o implorare 
nebunească. „Ai încredere în. mine, Jack! — a strigat ea. Ai 
încredere în mine doar de data asta. Nu vei avea niciodată 
motiv s-o regreţi. Ştii ca n-aş ascunde un secret de tine dacă 
n-ar fi spre binele tău. Sunt vieţile noastre în joc. Dacă vii 
acasă cu mine, totul va fi bine. Dar dacă intri cu forţa aici, 
totul s-a terminat între noi.“ Erau atâta seriozitate şi atâta 
deznădejde în purtarea ei, încât cuvintele ei m-au țintuit 
locului şi am rămas nehotărât în faţa uşii. „Voi avea încredere 
în tine numai şi numai cu o singură condiţie — am spus eu în 
cele din urmă. Şi anume, ca acest mister sa înceteze chiar 
acum. Eşti liberă să-ţi păstrezi secretul, dar trebuie să-mi 
promiţi că nu vor mai exista vizite în mijlocul nopţii şi lucruri 
făcute fără ştirea mea. Sunt dispus sa le uit pe cele trecute 
dacă îmi promiţi că nu vor mai fi altele în viitor.” „Eram sigură 
că vei avea încredere în mine — a strigat ea oftând uşurată. 
Va fi exact precum doreşti. Haide, haide sa mergem acasă.” 
Incă trăgându-mă de mânecă, m-a îndepărtat de coşmelie, în 
timp ce mergeam, m-am uitat înapoi şi am văzut acelaşi chip 
palid urmărindu-ne cu privirea de la fereastra de sus. Ce 
relaţie putea exista între creatura aceea şi soţia mea? Sau ce 
o putea lega pe ea de femeia aceea grosolană şi aspră, pe 
care o văzusem cu o zi înainte? Era o enigmă ciudată şi totuşi 
ştiam că mintea mea nu se va linişti până ce nu o voi rezolva. 

Timp de doua zile după aceea am rămas acasă şi soţia 
mea părea că respectă cu sfinţenie înţelegerea noastră, căci, 


din câte ştiu, nu s- a mai strecurat afară din casă, însă în cea 
de-a treia zi, am avut destule dovezi că promisiunea ei 
solemnă nu era de-ajuns să o scoată de sub acea influenţă 
secretă care o îndepărta de soţul şi de îndatoririle ei. 

În ziua aceea mă dusesem în oraş, dar m-am întors cu 
trenul de 2.40 în loc de cel de 3.36, cu care veneam de obicei. 
Când am intrat în casă, servitoarea a alergat în hol cu o 
expresie speriată pe faţă. „Unde ţi-e stăpâna?” — am întrebat. 
„Cred că a ieşit să se plimbe” — a răspuns ea. 

M-au năpădit imediat bănuielile. Am urcat în grabă la 
etaj, ca să mă asigur că nu era acasă şi, aruncându-mi din 
întâmplare privirea pe una din ferestre, am văzut că 
servitoarea cu care tocmai vorbisem traversa în fugă câmpia 
în direcţia coşmeliei. Atunci, evident, mi-am dat seama ce 
însemnau toate acestea. Soţia mea se dusese acolo şi îi 
ceruse servitoarei să o cheme în cazul în care m-aş fi întors. 
Fierbând de mânie, m-am repezit jos şi am fugit într-acolo, 
hotărât să pun capăt situaţiei o dată pentru totdeauna. Am 
văzut-o pe soţia mea venind repede înapoi împreună cu 
servitoarea, dar nu m-am oprit să vorbesc cu ele. În acea casa 
se afla secretul care îmi umbrea existenţa. Mi-am jurat ca, 
orice s-ar întâmpla, nu va mai fi un secret. Nici măcar n-am 
bătut la uşă când am ajuns acolo, ci am răsucit mânerul şi m- 
am năpustit în hol. 

La parter era linişte şi pace, în bucătărie un ceainic 
şuiera pe foc, iar o pisică mare şi neagră stătea ghem într-un 
coş, dar nici urmă de femeia pe care o întâlnisem mai înainte. 
Am fugit în cealaltă cameră, dar şi aceasta era la fel de 
pustie. Atunci m-am repezit sus pe scări, doar ca să găsesc 
alte doua camere goale. Nu era absolut nimeni în toată casa. 
Mobila şi tablourile erau dintre cele mai comune şi vulgare, cu 
excepţia camerei la a cărei fereastră zărisem acel chip ciudat. 
Aceasta era confortabilă şi elegantă şi toate bănuielile m-au 
cuprins ca o flacără amară când am văzut pe poliţa 
şemineului copia unei mici fotografii a soţiei mele, care fusese 
făcută la cererea mea cu doar trei luni în urmă. 

Am rămas acolo atât cât să mă asigur că nu era nimeni. 
Apoi am părăsit locul cu inima grea, cum nu o mai avusesem 
niciodată. În timp ce intram în casă, soţia mea a ieşit în hol, 
dar sufeream prea mult şi eram prea furios ca să vorbesc cu 


ea, aşa că am dat-o la o parte şi m-am dus în birou. Totuşi, ea 
a venit după mine înainte să apuc să închid uşa. „îmi pare rău 
că mi-am încălcat promisiunea, Jack — a spus ea — dar dacă 
ai cunoaşte toate împrejurările, cu siguranţă m-ai ierta.” 
„Atunci spune-mi totul“ — i-am zis. „Nu pot, Jack, nu pot“ — a 
strigat ea. „Până nu-mi spui cine sunt cei care locuiesc în 
coşmelia aceea şi cine e persoana căreia i-ai dat fotografia, nu 
mai poate exista încredere între noi“ — am spus şi, plecând 
de lângă ea, am părăsit casa. 

Asta a fost ieri, domnule Holmes; n-am mai văzut-o de 
atunci şi nici nu am mai aflat altceva despre aceasta ciudată 
afacere. Este prima umbră de neînțelegere dintre noi şi m-a 
zdruncinat atât de tare, încât nu ştiu cum ar fi mai bine să 
procedez.  Azi-dimineaţă, mi-am dat brusc seama că 
dumneavoastră sunteţi omul care m-ar putea sfătui, aşa ca m- 
am grăbit să vin aici, iar acum îmi încredinţez viaţa în mâinile 
dumneavoastră, fără nicio reţinere. Dacă n-am fost destul de 
clar într-o anumită privinţă, vă rog să mă întrebaţi. Dar, mai 
presus de toate, spuneţi-mi repede ce trebuie să fac, pentru 
că nenorocirea asta e mai mult decât pot îndura. 

Eu şi Holmes ascultaserăm cu cel mai mare interes 
această extraordinară relatare, rostită în felul zdruncinat şi 
sacadat al unui om aflat sub influenţa unor emoţii atât de 
puternice. Pentru un timp, prietenul meu rămase tăcut, cu 
bărbia sprijinită în mâini, pierdut în gânduri. 

— Spuneţi-mi, vă rog, zise el în cele din urmă, puteţi 
jura că faţa pe care aţi văzut-o la fereastră era cea a unui 
bărbat? 

— De fiecare dată când am văzut-o, eram destul de 
departe, aşa că îmi este imposibil să mă pronunţ. 

— Şi totuşi, se pare că v-a impresionat în mod 
dezagreabil. 

— Părea a fi de o culoare nefirească şi avea o rigiditate 
bizară a trăsăturilor. Când m-am apropiat, s-a smuls de la 
fereastră şi a dispărut. 

— Cât a trecut de când soţia dumneavoastră v-a cerut 
cele o sută de lire? 

— Aproape două luni. 

— Aţi văzut vreodată vreo fotografie de-a primului ei 
soţ? 


— Nu; curând după moartea lui, a izbucnit un foc la 
Atlanta şi toate hârtiile ei au fost distruse. 

— Cu toate astea, avea un certificat de deces. Aţi spus 
că l-aţi văzut. 

— Da; după foc, a obţinut o copie. 

— Aţi întâlnit vreodată vreo persoană care a cunoscut-o 
pe soţia dumneavoastră în America? 

— Nu. 

— A spus vreodată că ar vrea să revadă locurile acelea? 

— Nu. 

— Sau să primească scrisori de acolo? 

— Nu. 

— Vă mulţumesc. Acum aş vrea să reflectez la această 
chestiune. Daca în momentul de faţă coşmelia este în 
permanenţă goală, s-ar putea sa avem ceva probleme. Pe de 
altă parte — şi cred că este mai probabil să fie aşa — dacă 
locatarii au fost 
avertizaţi de sosirea dumneavoastră şi au plecat ieri înainte să 
pătrundeţi înăuntru, atunci s-ar putea să se fi întors acum şi 
am lămuri totul foarte uşor. În acest caz, v-aş sfătui să vă 
duceţi înapoi ia Norbury şi să examinati din nou ferestrele 
căsoaiei. Dacă aveţi motive să credeţi că este locuită, nu 
intraţi cu forţa, ci trimiteţi-ne o telegramă, mie şi prietenului 
meu. Vom fi acolo în decurs de o oră de la primirea ei şi atunci 
vom da foarte curând ele capăt acestei afaceri. 

— Şi dacă e tot pustie? 

— În cazul acesta, voi veni mâine la dumneavoastră şi 
vom 
mai discuta. La revedere şi, mai ales, nu vă necăjiţi până nu 
ştiţi sigur ca aveţi un motiv real. 

— Mă tem, Watson, că asta e o afacere urâtă, spuse 
prietenul meu după ce îl conduse pe domnul Grant Munro la 
uşă. Tu ce crezi? 

— Nu mi-a sunat deloc bine, am răspuns. 

— Într-adevăr. E vorba de un şantaj aici, sau mă înşel eu 
enorm. 

— Dar cine e cel care o şantajează? 

— Ei, bine, trebuie să fie creatura care locuieşte în 
singura cameră confortabilă din acea căsoaie şi care ţine 
fotografia ei pe poliţa şemineului. Pe legea mea, Watson, faţa 


aceea lividă de la fereastră are ceva foarte atrăgător şi n-aş fi 
vrut pentru nimic în lume să ratez acest caz. 

— Ai vreo teorie? 

— Da! una provizorie. Dar aş fi surprins dacă nu se va 
dovedi corectă. In coliba aceea e primul soţ al femeii. 

— De ce crezi asta? 

— Cum altfel am putea explica de ce ţinea cu atâta 
disperare ca al doilea soţ să nu pătrundă înăuntru? Faptele, 
aşa cum le văd eu, sunt următoarele: această femeie s-a 
căsătorit în America. Soţul ei a căpătat în timp nişte calităţi 
dezagreabile, sau, mai bine-zis, a contractat vreo boală 
dezgustătoare, devenind lepros sau imbecil. In cele din urma, 
reuşeşte să fuga de lângă el, se întoarce în Anglia, îşi schimbă 
numele şi începe o noua viaţa, sau aşa îşi închipuie ea. E 
căsătorită de trei ani şi crede că situaţia ei e asigurată, după 
ce i-a arătat soţului certificatul de deces al unui bărbat 
oarecare, al cărţii nume şi l-a însuşit, când, deodată, e 
descoperită de primul ei soţ, sau — am putea presupune — de 
o femeie fără scrupule care s-a aciuat pe lângă bolnav. Cei 
doi îi trimit o scrisoare soţiei, amenințând că vor veni şi o vor 
da în vileag. Ea cere o sută de lire şi se străduieşte să le 
cumpere tăcerea, în ciuda acestui lucru, ei tot vin, iar când 
soţul îi spune în treacăt soţiei că s-au mutat nişte vecini în 
cabană, ea îşi da seama într-un fel că aceştia sunt urmăritorii 
ei. Aşteaptă până când soţul adoarme, apoi se duce degrabă 
acolo să încerce să-i convingă s-o lase în pace. Neavând 
succes, se duce din nou a doua zi şi soţul ei o întâlneşte, după 
cum ne-a spus el, când ea tocmai pleca. Atunci, îi promite că 
nu se va mai duce acolo, dar, două zile mai târziu, speranţa de 
a scăpa de îngrozitorii vecini e mult prea puternică, astfel că 
mai face o încercare, luând cu ea şi fotografia, care i-a fost 
probabil cerută, în mijlocul acestei întrevederi, servitoarea dă 
buzna înăuntru să îi spună că s-a întors stăpânul, la care 
soţia, dându-şi seama că el va veni direct la colibă, i-a scos 
repede pe locuitori afara pe uşa din spate, ducându-i probabil 
în crângul de brazi despre care s-a menţionat că era în 
apropiere. In felul acesta, el găseşte casa goală. Deşi, aş fi 
surprins ca aceasta să mai fie încă goală atunci când o va 
inspecta el în seara asta. Ce crezi despre teoria mea? 

— Pură presupunere. 


— Dar cel puţin explică toate faptele. În momentul în 
care vor apărea fapte noi pe care nu le va putea explica, voi 
avea timp suficient s-o refac. Nu mai putem face nimic până 
nu primim un mesaj de la prietenul nostru din Norbury. 

N-a trebuit să aşteptăm prea mult. Am primit mesajul 
tocmai când terminasem de băut ceaiul. Scria: 


Coşmelia este încă locuită. Văzut din nou fața la 
fereastră. Vă întâmpin la trenul de şapte, nit voi face nimic 
până nu veniți. 


Domnul Munro ne aştepta pe peron când am coborât 
din tren, iar la lumina lămpilor din gară am putut vedea că era 
foarte palid şi tremura de agitaţie. 

— N-au plecat încă, domnule Holmes, zise el apucându-l 
cu putere de mânecă pe prietenul meu. Am văzut lumină când 
m-am dus acolo. Vom pune chiar acum capăt acestei poveşti, 
o dată pentru totdeauna! 

— Ce aveţi de gând, aşadar?, întrebă Holmes în timp ce 
mergeam de-a lungul drumului întunecat şi mărginit de 
copaci. 

— Voi intra cu forţa şi voi vedea cu ochii mei cine este în 
casă. Aş dori să fiţi amândoi de faţă, ca martori. 

— Sunteţi hotărât să faceţi acest lucru, în ciuda faptului 
că soţia dumneavoastră v-a avertizat că ar fi mai bine să nu 
rezolvaţi misterul? 

— Da, sunt hotărât. 

— Ei bine, cred că aveţi dreptate. Orice adevăr e mai 
bun decât o îndoială fără sfârşit. Ar fi bine să mergem acolo 
imediat. Bineînţeles, din punct de vedere legal, procedăm 
complet greşit, dar cred că merită. 

Era o noapte întunecată şi o ploaie măruntă începu să 
cadă în timp ce părăsirăm drumul, luând-o pe o uliţă îngustă, 
adânc brăzdată, cu garduri vii de-o parte şi de alta. Cu toate 
astea, domnul Grant Munro mergea nerăbdător înainte, iar 
noi, poticnind u-ne, încercam să ne ţinem după el, cât de 
repede puteam. 

— Acolo sunt luminile casei mele, murmură el arătând 
cu degetul o licărire printre copaci. Şi iată şi căsoaia în care o 
să intru. 


În timp ce vorbea, trecurăm de colţul uliţei şi văzurăm 
casa aproape de noi. O dâră gălbuie se proiecta pe întunericul 
din faţa noastră, indicând faptul că uşa nu era complet 
închisă, iar una dintre ferestrele de la etaj era puternic 
luminată. Privind într-acolo, am văzut o umbră mişcându-se în 
spatele storurilor. 

— lată creatura aia!, strigă Grant Munro. Puteţi vedea 
cu ochii dumneavoastră că e cineva acolo. Acum, veniţi după 
mine şi, în curând, vom afla totul. 

Ne apropiarăm de uşă, dar, deodată, o femeie apăru din 
umbră şi rămase în lumina aurie a lămpii. Nu-i puteam vedea 
faţa în întuneric, dar braţele îi erau întinse într-un gest de 
implorare. 

— Pentru numele lui Dumnezeu. Jack, nu face aşa ceva!, 
strigă ea. Am avut o presimţire ca vei veni în seara asta. 
Gândeşte-te mai bine, dragul meu! Ai din nou încredere în 
mine şi nu vei avea motive s-o regreţi. 

— Ara avut prea mult timp încredere în tine, Effie!, 
strigă el aspru. Dă-mi drumul! Trebuie să trec. Eu şi prietenii 
mei vom pune capăt acestei poveşti, o dată pentru totdeauna! 

O împinse la o parte, iar noi îl urmarăm îndeaproape. În 
timp ce trânti uşa de perete, o femeie în vârstă se repezi în 
faţa lui, încercând să-l oprească, dar el o îmbrânci şi o clipă 
mai târziu urcam cu toţii la etaj. Grant Munro năvăli în camera 
luminata, cu noi pe urmele lui. 

Era o cameră plăcută, bine mobilată, cu două lumânări 
aprinse pe masa şi altele două pe poliţa şemineului. In colţ, 
aplecată deasupra unui birou, se afla ceva ce părea a fio 
fetiţa. Era cu spatele la noi când am intrat, dar am văzut că 
purta o rochiţă roşie şi că avea mănuşi lungi, albe. In 
momentul în care se răsuci spre noi, mi-a scăpat un strigăt de 
surpriză şi oroare. Faţa ei avea cea mai ciudată nuanţă palidă, 
iar trăsăturile erau complet lipsite de orice expresie. In clipa 
următoare, misterul se clarifică. Răzând, Holmes îşi trecu 
mâna pe după urechea copilei, înlătură masca de pe chipul ei 
şi în faţa noastră rămase o micuță negresă, care îşi dezveli 
dinţii albi şi strălucitori la vederea feţelor noastre uimite. Am 
izbucnit în râs, molipsit de voioşia ei, dar Grant Munro a rămas 
încremenit, ţinându-se cu mâna de gât. 

— Dumnezeule!, exclamă el. Ce poate să însemne asta? 


— O să-ţi spun eu ce înseamnă!, strigă soţia lui dând 
buzna în cameră, cu o expresie de mândrie întipărită pe faţă. 
M-ai obligat să-ţi spun, împotriva voinţei mele, iar acum va 
trebui să ne descurcăm cum putem mai bine. Soţul meu a 
murit în Atlanta. Copilul meu a supravieţuit. 

— Copilul tău? 

Femeia scoase din sân un medalion mare de argint. 

— N-ai văzut niciodată medalionul acesta deschis. 

— Am crezut că nu se deschide. 

Ea apăsă un arc şi capacul se desfăcu, înăuntru era 
portretul unui bărbat extrem de arătos, cu un aer inteligent, 
dar cu trăsături în care se distingea clar descendența sa 
africană. 

— Acesta e John Hebron, din Atlanta, zise femeia, şi n-a 
existat niciun om mai nobil ca el pe pământ. Am rupt orice 
legături cu rasa mea ca să mă pot căsători cu el, dar nici 
măcar o clipă, cât a fost în viaţă, nu am regretat acest lucru. 
Nenorocirea noastră a fost că singurul nostru copil seamănă 
mai mult cu neamul lui decât cu al meu. Se întâmplă des în 
cazul unor astfel de căsătorii, iar micuța Lucy are o culoare 
mult mai închisă decât cea a tatălui ei. Dar, neagră sau albă, 
ea este scumpa mea fetiţă şi odorul mamei ei. 

La aceste cuvinte, micuța creatură traversă în fugă 
camera şi se cuibări lângă rochia femeii. 

— Am lăsat-o în America, reluă ea, doar pentru că starea 
ei de sănătate era fragilă şi o astfel de schimbare ar fi putut 
să-i facă rău. A fost lăsată în grija unei scoțiene de încredere, 
care fusese cândva servitoarea noastră. Nu m-am gândit nicio 
clipă să renunţ la copilul meu. Dar, când norocul mi te-a scos 
în cale, Jack, şi am învăţat să te iubesc, mi-a fost teamă să-ți 
spun despre fetiţa mea. Dumnezeu să mă ierte, dar am crezut 
că te voi pierde şi n-am avut curajul să-ţi spun. A trebuit să 
aleg între voi doi şi, în slăbiciunea mea, m-am îndepărtat de 
propriul copil. 

Timp de trei ani, ţi-am ascuns existenţa ei, dar aveam 
veşti de la bonă şi ştiam că totul e în ordine. Insă în cele din 
urmă am fost copleşită de dorinţa de a mai vedea fetiţa încă o 
dată. M-am împotrivit, dar în zadar. Deşi ştiam la ce pericol 
ma expun, am hotărât să aduc aici copilul, chiar şi numai 
pentru câteva săptămâni; i-am trimis o sută de lire bonei şi i- 


am spus despre această căsoaie, astfel încât să poată locui 
lângă noi, fără să pară că eu aş avea vreo legătură cu ea. Am 
mers atât de departe cu precauţiunile, încât i-am ordonat să 
ţină copila în casă pe timpul zilei şi să-i acopere faţa şi 
mâinile, pentru ca nici chiar cei care ar vedea-o la fereastră să 
nu bârfească despre faptul că există un copil negru în 
vecinătate. Dacă aş fi fost mai puţin precaută, poate că aş fi 
fost mai înţeleaptă, dar eram pe jumătate nebună de frică 
gândindu-mă că ai putea afla adevărul. 

Tu ai fost cel care mi-a spus pentru prima oară că s-a 
mutat cineva aici. Ar fi trebuit să aştept până a doua zi de 
dimineaţă, dar n-am putut să dorm din cauza agitaţiei, aşa că, 
în cele din urmă, m-am furişat afară, ştiind cât de greu te 
trezeşti, însă tu m-ai văzut plecând şi acesta a fost începutul 
necazurilor mele. A doua zi, secretul meu era în mâinile tale. 
Cu toate acestea, tu te-ai abținut cu nobleţe să profiţi de 
avantaj. Trei zile mai târziu însă, bona şi copilul abia au scăpat 
pe uşa din spate când ai dat buzna aici. Acum, în seara asta, 
ştii în sfârşit totul, iar eu te întreb ce o să se aleagă de noi, de 
mine şi de copilul meu? 

Îşi împreună mâinile, aşteptând un răspuns. 

Abia după zece minute, Grant Munro rupse tăcerea şi 
dădu un răspuns de care îmi amintesc cu plăcere. Luă copila 
în braţe, o sărută, apoi, fără s-o lase jos, întinse o mână spre 
soţia lui şi se întoarse către uşă. 

— Putem discuta mai confortabil acasă la noi, zise el. Nu 
sunt un om foarte bun, Effie, dar cred că sunt mai bun decât 
mă consideri tu. 

Eu şi Holmes îi urmarăm afară în uliţă şi, pe când 
ieşeam, prietenul meu mă trase de mânecă. 

— Cred, zise el, că vom fi mai de folos în Londra decât în 
Norbury. 

Nu mai scoase niciun cuvânt până târziu în seara aceea, 
în timp ce se ducea la culcare, cu lumânarea aprinsă în mână. 

— Watson, zise el, dacă ţi se va părea vreodată că devin 
prea încrezător în forţele mele, sau că acord unui caz mai 
puţina atenţie decât ar merita, te rog să-mi şopteşti „Norbury“ 
în ureche şi-ţi voi fi profund îndatorat. 

Sfârşit 


Funcţionarul agenţiei de bursă 


La scurt timp după căsătoria mea, cumpărasem un 
cabinet în cartierul Paddington. Bătrânul domn Farquhar, de la 
care îl luasem, practicase cândva cu mare succes medicina 
generală, dar vârsta lui şi boala de care suferea îi subţiaseră 
mult clientela. Lumea se ghidează, fireşte, după principiul că 
acela care îi vindecă pe alţii trebuie să fie el însuşi sănătos şi 
se uită cu suspiciune la capacităţile vindecătoare ale omului 
care nu-şi mai poate ameliora propriul caz cu ajutorul 
medicamentelor sale. Astfel, cu cât starea predecesorului meu 
se înrăutăţea, cu atât îi scădea şi clientela, iar atunci când i- 
am cumpărat cabinetul, ajunsese de la o mie două sute de 
persoane la puţin mai mult de trei sute pe an. Cu toate 
acestea, aveam încredere în tinereţea şi în energia mea şi 
eram convins că, în câţiva ani, afacerea va fi la fel de 
înfloritoare ca întotdeauna. 

Timp de trei luni de la preluarea cabinetului am fost 
foarte ocupat cu munca şi l-am văzut rar pe prietenul meu, 
Sherlock Holmes, fiindcă nu aveam timp să-l vizitez în strada 
Baker, iar el rareori ieşea din casă, cu excepţia situaţiilor de 
ordin profesional. De aceea, am fost surprins când, într-o 
dimineaţă de iunie, în timp ce citeam „Gazeta Medicală 
Britanică” după micul dejun, am auzit clopoţelul sunând, 
urmat de vocea ascuţită, oarecum stridentă, a bunului meu 
prieten. 

— A, dragul meu Watson, zise el intrând în cameră cu 
paşi mari. Sunt foarte încântat să te văd! Sper că doamna 
Watson şi-a revenit complet după toate micile agitaţii 
provocate de aventura noastră cu „Semnul Celor Patru“. 

— Da, mulţumesc, suntem amândoi foarte bine, am zis 
eu strângându-i mâna cu căldură. 

— Şi sper, de asemenea, continuă el aşezându-se în 
balansoar, că responsabilităţile faţă de profesia ta nu ţi-au 
şters interesul pe care îl aveai faţă de micile noastre probleme 
deductive. 

— Dimpotrivă, am răspuns. Chiar aseară îmi revizuiam 
vechile însemnări, clasificând câteva din rezultatele noastre 
trecute. 


— Sper că nu consideri colecţia încheiată. 

— Nicidecum. Nu mi-aş dori nimic altceva decât să am 
mai multe experienţe de acest fel. 

— Chiar azi, de exemplu? 

— Da, chiar azi, dacă vrei. 

— Şi tocmai până la Birmingham? 

— Desigur, dacă aşa doreşti. 

— Şi cu cabinetul cum rămâne? 

— Când vecinul meu e plecat, eu am grijă de cabinetul 
lui, aşa că e întotdeauna gata să se revanşeze. 

— Ha! Mai bine nici că se putea, zise Holmes lăsându-se 
pe spate şi privindu-mă atent, deşi cu pleoapele pe jumătate 
închise. Văd că nu te-ai simţit prea bine în ultima vreme. 
Răcelile din timpul verii sunt întotdeauna puţin supărătoare. 

— Am fost într-adevăr ţinut în casă de o răceală destul 
de grava timp de trei zile săptămâna trecută. Totuşi, credeam 
că i-am îndepărtat orice urmă. 

— Aşa şi este. Arăţi chiar foarte sănătos. 

— Atunci, cum de ai ştiut despre asta? 

— Dragul meu prieten, doar îmi cunoşti metodele. 

— Ai dedus-o, deci? 

— Bineînţeles. 

— Cum? 

— Cu ajutorul papucilor tăi. 

M-am uitat în jos la papucii din piele lăcuită pe care îi 
purtam. 

— Cum Dumnezeii... — am început eu să zic, dar Holmes 
îmi răspunse la întrebare înainte să termin. 

— Papucii tai sunt noi, spuse el. Nu-i ai de mai mult de 
câteva săptămâni. Tălpile pe care le ţii spre mine în acest 
moment sunt puţin arse. Pentru o clipă, m-ara gândit că poate 
s-au udat şi s-au ars în timp ce le uscai. Dar, lângă scobitura 
piciorului, se află o bucăţică rotundă de hârtie pe care e 
imprimată marca negustorului. Umezeala ar fi îndepărtat-o, 
bineînţeles. Prin urmare, ai stat cu picioarele întinse spre foc, 
ceea ce n-ar face un om cu o sănătate de fier nici măcar pe 
vremea asta ploioasă de iunie. 

Ca toate celelalte raționamente ale lui Holmes şi acesta 
devenea simplu ca bună ziua, odată ce era explicat. Prietenul 
meu îmi citi gândul pe faţă şi zâmbi cu amărăciune. 


— Mi-e teamă că mă cam dau de gol atunci când explic, 
zise el. Rezultatele nejustificate sunt mult mai impresionante. 
Deci, eşti gata să vii cu mine la Birmingham? 

— Desigur. Despre ce caz e vorba? 

— Îţi voi spune totul în tren. Clientul meu ne aşteaptă 
afară într-o trăsură. Poţi veni chiar acum? 

— Numai o clipă. 

Am mâzgălit în grabă un bilet către vecinul meu, am 
urcat la etaj ca să-i explic soţiei mele despre ce era vorba, 
apoi m-am alăturat lui Holmes la ieşire. 

— Vecinul tău e tot doctor, zise el arătând cu capul spre 
plăcuţa de alamă. 

— Da, a cumpărat un cabinet ca şi mine. 

— Unul cu renume? 

— La fel ca al meu. Amândouă cabinetele au avut 
căutare încă de când au fost construite clădirile. 

— Aşa deci! înseamnă ca tu l-ai nimerit pe cel mai bun. 

— Cred că da. Dar de unde ştii? 

— După trepte, băiete. Ale tale sunt tocite cu câţiva 
cenţimetri mai mult decât ale lui. În fine, acest domn din 
trăsură este clientul meu, domnul Hali Pycroft. Permite-mi să-ţi 
fac cunoştinţă cu el. Dă-i bice, vizitiu, că avem exact timp cât 
să prindem trenul! 

Bărbatul în faţa căruia mă aflam era un tânăr bine 
clădit, cu un ten proaspăt, un chip sincer şi cinstit şi cu o 
mustață subţire, creaţă şi blondă. Purta un joben strălucitor şi 
un costum impecabil, de un negru sobru, care îl făcea să pară 
exact ceea ce era — un tânăr elegant din Londra, din 
categoria celor categorisiţi drept londonezi, dar care formează 
regimentele noastre de voluntari de primă mână şi care se 
dovedesc a fi mai buni atleți şi sportivi decât oricare alţi 
bărbaţi din insulele acestea. Faţa lui rotundă, plesnind de 
sănătate, era fireşte plină de veselie, dar colţurile gurii mi se 
păreau lăsate în jos, afişând o tristeţe pe jumătate comică. Am 
reuşit sa aflu ce necaz îl adusese la Sherlock Holmes abia 
când eram cu toţii într-un vagon de clasa întâi, deja în drum 
spre Birmingham. 

— Avem la dispoziţie vreo şaptezeci de minute bune, 
remarcă Holmes, Domnule Hali Pycroft, aş dori să-i relataţi 
prietenului meu interesanta dumneavoastră experienţă, exact 


aşa cum mi-aţi relatat-o mie, sau cu mai multe detalii, dacă 
este posibil, îmi va fi de folos să mai aud o dată succesiunea 
evenimentelor. Este un caz, dragul meu Watson, de care 
poate că se va alege ceva, sau nu se va alege nimic, dar cel 
puţin prezintă acele trăsături neobişnuite şi neconvenţionale 
care îţi sunt la fel de dragi şi ţie cum îmi sunt şi mie. Acum, 
domnule Pycroft, nu te voi mai întrerupe. 

Tânărul nostru tovarăş de drum mă privi cu o licărire 
ciudată în ochi. 

— Partea cea mai proastă a poveştii, zise el, este că mă 
arăt pe mine însumi ca pe un nătâng buimăcit. Desigur, se 
poate termina totul cu bine şi nu văd cum aş fi putut proceda 
altfel, dar dacă mi-am pierdut locşorul şi nici nu câştig nimic în 
schimb, o să ştiu ce bleg am fost. Nu mă prea pricep la spus 
poveşti, doctore Watson, dar iată care e treaba cu mine: 

Aveam o slujbă la firma,, Coxon & Woodhouse“, din 
Draper's Gardens, dar au avut probleme la începutul 
primăverii cu împrumutul venezuelean, după cum fără 
îndoială vă amintiţi, apoi a urmat o prăbuşire teribilă. 
Fusesem angajatul lor timp de cinci ani şi bătrânul Coxon mi-a 
dat o recomandare de-a dreptul sfâşietoare când a venit 
falimentul, dar fireşte că noi, funcţionarii, ne-am trezit cu toţii 
pe dinafară, toţi douăzeci şi şapte. Am încercat aici, am 
încercat acolo, dar erau o grămadă de alţi indivizi în aceeaşi 
situaţie ca mine şi lucrurile nu s-au mişcat absolut deloc 
pentru multă vreme. Avusesem un salariu de trei lire pe 
săptămână la firma lui Coxon şi îmi pusesem deoparte vreo 
şaptezeci de lire, dar în curând s-au dus şi ele. In cele din 
urmă, mi-a ajuns funia la par şi abia dacă mai puteam face 
rost de timbre ca să răspund anunţurilor din ziare sau de 
plicuri pe care să le lipesc. Îmi tocisem cizmele pe scările 
birourilor şi tot departe eram de a obţine vreo slujbă. 

În sfârşit, am văzut ca era un post liber la firma 
„Mawson & Williams”, marea agenţie de bursă de pe strada 
Lombard. Cea mai mare, aş îndrăzni să spun. Asta nu 
înseamnă mult în domeniul dumneavoastră, dar vă pot spune 
că este cea mai bogată companie din Londra. La anunţ trebuia 
să se răspundă numai prin scrisoare. Mi-am trimis 
recomandarea şi cererea de înscriere, fără să am speranţa de 
a primi postul. Răspunsul a venit cu poşta următoare, în care 


mi se spunea că, dacă mă voi prezenta acolo lunea care vine, 
îmi voi putea lua în primire imediat noile sarcini, cu condiţia ca 
înfăţişarea mea să fie satisfăcătoare. Nimeni nu ştie cum 
funcţionează lucrurile astea. Unii oameni zic că directorul bagă 
mâna în teanc şi alege o scrisoare la întâmplare. În orice caz, 
a fost şansa mea atunci şi nu îmi doresc să mă simt vreodată 
mai încântat ca în acel moment. Mă învârteam de o liră în plus 
pe săptămână şi responsabilităţile erau cam aceleaşi ca la 
firma lui Coxon. 

Şi acum ajung la partea ciudată a afacerii. Stăteam cu 
chirie în Hampstead, pe strada Potter's Terrace, la numărul 
17. Ei, bine, chiar în seara în care îmi fusese promisa 
întâlnirea, tocmai îmi fumam în tihnhă o ţigară, când 
proprietăreasa urcă la mine cu o carte de vizită pe care scria: 


Arthur Pinner, agent financiar 


Nu mai auzisem numele acesta până atunci şi nu-mi 
puteam imagina ce voia de la mine, dar, bineînţeles, i-am spus 
să-l conducă sus. Pe uşă intră un bărbat de statură mijlocie, 
brunet, cu ochii negri, cu barbă închisă la culoare şi cu un pic 
de luciu pe mustață. Era vioi şi vorbea scurt, ca un om care 
cunoaşte valoarea timpului. 

„Domnul Hali Pycroft, presupun?”, a zis el. „Da, 
domnule“, am răspuns eu împingând spre el un scaun. „Fost 
angajat la Coxon & Woodhouse?” „Da, domnule.” „Şi acum 
funcţionar la firma «Mawson>»?“,„Chiar aşa.“ „Ei, bine —aspu.3 
el—, adevărul este că am auzit nişte lucruri extraordinare 
despre capacităţile dumneavoastră din domeniul financiar. Vi-l 
amintiţi pe Parker, fostul director de la firma «Coxon»? 
Vorbeşte întruna despre asta.“ 

Bineînţeles că am fost încântat de cele auzite. Fusesem 
dintotdeauna destul de ager la birou, dar nu visasem vreodată 
că în Londra se vorbeşte despre mine în acest fel. „Aveţi o 
memorie buna, nu-i aşa?”, a zis el. „Destul de bună“ — am 
răspuns cu modestie. „Aţi păstrat legătura cu piaţa financiară 
cât n-aţi avut de lucru?”, a întrebat el. „Da. Am citit lista 
tranzacţiilor bursiere în fiecare dimineaţă.“ „Asta înseamnă 
devotament adevărat! — a strigat el. Aşa se prosperă! Nu vă 
supăraţi dacă vă supun la un test, nu-i aşa? Să vedem. Cum 


sunt acţiunile «Ayrshires»?“ „De la o sută şase şi un sfert până 


la o sută cinci şi şapte optimi.“ „Şi «New Zealand 
Consolidated»? „O sută patru.“ „Şi «British Broken Hills»?” 
„De la şapte la şapte şi şase.” „Minunat! — a strigat el 


ridicând mâinile. Asta se potriveşte cu tot ceea ce am auzit. 
Băiete, băiete, eşti mult prea bun ca să fii funcţionar la firma 
«Mawson»>!“ După cum vă închipuiţi, această izbucnire m-a 
cam uimit. „Ei, bine — am spus eu —, alţi oameni nu au o 
părere atât de bună despre mine aşa cum aveţi 
dumneavoastră, domnule Pinner. M-am luptat din greu să 
obţin această slujbă şi sunt foarte bucuros că o am.“ „Pfui, 
măi omule, ar trebui să aspiri la mai mult decât atât. Nu eşti în 
domeniul care ţi se potriveşte cu adevărat. Acum o să-ţi spun 
care e treaba cu mine. Ceea ce am eu de oferit e destul de 
puţin în comparaţie cu capacităţile tale. Dar, în comparaţie cu 
oferta celor de la «Mawson», e o diferenţă ca de la cer la 
pământ. Să vedem. Când trebuie să te prezinţi la firma 
«Mawson>?” „Luni.” „Ha, ha! Cred că aş risca să tulbur puţin 
apele, de dragul amuzamentului, şi ţi-aş spune să nu te duci 
acolo deloc.” „Sa nu mă duc la «Mawson>?” „Nu, domnule. 
Până atunci, vei fi deja directorul comercial al «Companiei de 
articole de menaj Franco-Midland Limited», cu o sută treizeci 
şi patru de filiale în oraşele şi satele din Franţa, ca să nu mai 
vorbim de cea din Bruxelles şi de cea din San Remo.“ Am 
rămas cu gura căscată. „N-am auzit de ea, am zis.” „Probabil 
că nu. Funcţionează discret, deoarece capitalul subscris a fost 
în întregime privat şi este un lucru prea bun pentru a-l aduce 
la cunoştinţa publicului. Fratele meu, Harry Pinner, este 
fondatorul şi, după repartizare, intră în Consiliu în calitate de 
director. Ştia că sunt la curent cu situaţia de pe aici şi m-a 
rugat să-i găsesc o mână de lucru ieftină, un tânăr ambițios şi 
foarte înfipt. Parker mi-a vorbit de tine şi iată cum am ajuns 
aici în seara asta. Pentru început, nu-ţi putem oferi decât 
amărâta sumă de cinci sute.“ „Cinci sute pe an!“, am strigat. 
„La început, doar atât, dar vei primi şi un comision de unu la 
sută din toate afacerile încheiate de agenţii noştri; crede-mă 
pe cuvânt, acesta va depăşi salariul tău.“ „Dar eu nu ştiu 
nimic despre articolele de fierărie.” „Ei, asta-i acum, băiete! 
Ştii despre cifre.“ Capul îmi bâzâia şi abia mai puteam sta 
locului pe scaun. 


Dar, deodată, mă cuprinse îndoiala. „Trebuie să fiu 
sincer cu dumneavoastră — i-am zis. «Mawson» îmi dă doar 
două sute, dar «Mawson» oferă siguranţa. Acum, zău aşa, ştiu 
atât de puţine despre compania dumneavoastră, încât. „A, 
deştept, deştept! — a exclamat el încântat până la extaz. Eşti 
chiar omul care ne trebuie. Nu te laşi dus de vorbe şi ai 
dreptate. Acum, uite o bancnotă de o sută de lire şi, dacă 
crezi că putem face afaceri împreună, o poţi băga pur şi 
simplu în buzunar, ca avans la salariu.” „E foarte frumos din 
partea dumneavoastră — am zis. Când îmi pot lua în primire 
noile sarcini?” „Să fii în Birmingham mâine la ora unu — mi-a 
spus. Am aici în buzunar un bilet, pe care i-l vei duce fratelui 
meu. Îl vei găsi pe strada Corporation la numărul 126b, unde 
sunt situate birourile temporare ale companiei. Bineînţeles că 
trebuie să-ţi confirme mai întâi angajarea, dar, între noi fie 
vorba, totul va fi bine.“ „Zău aşa, nici nu ştiu cum să-mi 
exprim recunoştinţa, domnule Pinner” — am zis. „Nu ai pentru 
ce, băiete. Capeţi numai ceea ce meriţi. Ar mai fi două 
chestiuni mărunte, simple formalităţi, pe care trebuie să le 
aranjez cu tine. Lângă tine e o bucată de hârtie. Fii bun şi 
scrie pe ea: 


Sunt întru totul de acord să funcţionez pe post de 
director comercial al „Companiei de articole de menaj 
Franco-Midland Limited” cu un salariu de minim cinci sute de 
lire. 


Am făcut precum mi-a spus, iar el a pus hârtia în 
buzunar. 

„Ar mai fi un detaliu — a zis el. Ce ai de gând să faci în 
privinţa firmei «Mawson>»?” In bucuria mea, uitasem cu totul 
de „Mawson”. „O. să le scriu şi o să demisionez” — i-am spus. 
„Este exact ceea ce nu vreau ca tu să faci. Am avut un 
scandal din pricina ta cu directorul de la „Mawson”. Mă 
dusesem acolo să îl întreb despre tine, iar el a fost foarte 
ofensator; m-a acuzat că vreau să te conving să părăseşti 
firma şi alte lucruri de genul acesta, în cele din urma, mi-am 
cam pierdut cumpătul. «Dacă vrei oameni buni, ar trebui să le 
dai un salariu bun», i-am spus, «Mai degrabă ar accepta bani 
mai puţini de la noi, decât mai mulţi de la tine», mi-a zis el. 


«Sunt gata să facem pariu — am zis eu — că, atunci când îi voi 
prezenta oferta mea, nici măcar nu veţi mai auzi de el». «De 
acord — a zis el. L-am scos din mocirlă şi nu ne va părăsi aşa 
uşor.» Chiar acestea au fost cuvintele lui.“ „Ce ticălos 
neruşinat! — am strigat eu. Nici măcar nu l-am văzut 
vreodată. De ce-aş ţine seama de el? Sigur că nu le voi scrie, 
dacă asta doriţi.” „Bine! Aşa rămâne — a zis el ridicându-se de 
pe scaun. Ei, bine, sunt încântat că am găsit un om aşa de bun 
pentru fratele meu. Ai aici avansul de o sută de lire şi 
scrisoarea. Notează-ţi adresa, strada Corporation numărul 
126b, şi ţine minte că întâlnirea ta e mâine la ora unu. Noapte 
bună şi îţi urez tot norocul pe care îl meriţi.” 

Cam asta e tot ce s-a discutat între noi, după câte îmi 
amintesc. Vă puteţi imagina, doctore Watson, cât de încântat 
am fost că am avut un noroc atât de extraordinar. Am stat 
treaz aproape toată noaptea felicitându-mă şi, a doua zi, am 
plecat spre Birmingham cu un tren care a ajuns cu mult timp 
înainte de întâlnirea mea. Mi-am dus lucrurile la un hotel de 
pe New Street şi apoi m-am dus la adresa ce-mi fusese 
indicată. 

Am ajuns cu un sfert de oră mai devreme, dar m-am 
gândit că nu are nicio importanţă. La numărul 126b era un 
pasaj situat între două magazine mari, care ducea la o scară 
de piatră în spirală, unde se aflau mai multe apartamente 
închiriate ca birouri ale unor companii sau ale unor 
profesionişti. Numele locatarilor erau scrise la intrare pe 
perete, dar nicăieri nu apărea compania „Franco-Midland 
Limited”. Preţ de câteva secunde am stat acolo cu inima 
îndoită, întrebându-mă dacă nu cumva toată afacerea era o 
păcăleală bine pusă la punct, când un bărbat se apropie de 
mine şi-mi vorbi. Semăna leit cu cel pe care îl văzusem cu o 
seară înainte, aceeaşi siluetă şi aceeaşi voce, dar proaspăt ras 
şi cu părul de culoare mai deschisă. 

„Sunteţi domnul Hali Pycroft?”, m-a întrebat el. „Da“, 
am răspuns eu. „A, va aşteptam, dar aţi venit puţin mai 
devreme. Am primit azi-dimineaţă un bilet de la fratele meu, 
în care vă lăuda foarte mult.“ „Tocmai căutam birourile când 
aţi venit dumneavoastră.” „încă nu ne-am afişat numele, 
deoarece am achiziţionat acest sediu temporar, abia 
săptămâna trecută. Veniţi cu mine şi vom sta de vorbă.“ 


L-am urmat până la capătul unei scări foarte înalte şi 
acolo, chiar sub acoperiş, erau câteva încăperi mici, goale, 
prăfuite, fără covoare şi fără perdele, în care am intrat. Eu îmi 
imaginasem un birou mare, cu mese strălucitoare şi plin de 
funcţionari, aşa cum eram obişnuit, îndrăznesc să spun că m- 
am uitat cam chiorâş la cele două scaune din scânduri şi la 
măsuţa care, împreună cu un registru şi cu un coş de gunoi, 
alcătuiau toată mobila. 

„Nu fiţi descurajat, domnule Pycroft — a zis noua mea 
cunoştinţă văzându-mi faţa lungă. Roma n-a fost construită 
într-o zi. Avem o mulţime de bani în spate, deşi nu ne-am 
grăbit să investim încă în birouri. Luaţi loc, vă rog; şi daţi-mi 
scrisoarea.” l-am dat-o, iar el a citit-o cu mare atenţie. „Se 
pare că i-aţi făcut o impresie foarte bună fratelui meu, Arthur, 
şi ştiu că el este un bun cunoscător de oameni. Ştiţi, el se 
bazează pe Londra, iar eu pe Birmingham; de data asta însă îi 
voi urma sfatul. Vă rog să vă consideraţi definitiv angajat.” 
„Care-mi sunt îndatoririle?”, l-am întrebat. „In cele din urmă 
veţi fi directorul marelui depozit din Paris, care va inunda cu 
vase de ceramică englezeşti magazinele a o sută treizeci şi 
patrii de agenţi din Franţa. Achiziţionarea va fi terminată într- 
o săptămâna, iar între timp dumneavoastră veţi rămâne în 


Birmingham şi vă veţi face util.” „Cum?” Drept răspuns, ela 
scos dintr-un sertar o carte mare şi roşie, „Aceasta este lista 
abonaților telefonici din Paris — a zis el — care specifică şi 


profesia în dreptul fiecărui nume. Vreau să o luaţi acasă şi să 
însemnați vânzătorii de articole de menaj şi adresele lor. 

Imi va fi de mare folos să le am.“ „Dar cu siguranţă ca 
există liste pe categorii” — i-am sugerat. „Da, însă nu te poţi 
baza pe ele. Sistemul lor e diferit de al nostru. Faceţi precum 
v-am rugat şi aduceţi-mi listele până luni la ora douăsprezece. 
La revedere, domnule Pycroft! Dacă veţi continua să daţi 
dovadă de zel şi de inteligenţă, compania noastră va şti să 
aibă grijă de dumneavoastră.” 

M-am întors la hotel cu o carte mare sub braţ şi cu 
sentimente contradictorii în piept. Pe de o parte, eram angajat 
definitiv şi aveam o sută de lire în buzunar, pe de altă parte, 
înfăţişarea birourilor, absenţa numelui de pe perete şi alte 
puncte care i-ar atrage atenţia unui om de afaceri îmi lăsaseră 
o impresie proastă în ceea ce priveşte statutul angajatorilor 


mei. Cu toate acestea, orice s-ar fi întâmplat, aveam banii, 
aşa că m-am apucat de treabă. Toată ziua de duminică am 
lucrat fără oprire şi totuşi, până luni, abia ajunsesem la litera 
H. M-am dus la angajatorul meu, pe care l-am găsit în aceeaşi 
cameră dezmembrată; el mi-a spus s-o ţin tot aşa până 
miercuri şi să revin atunci. Nici miercuri nu am terminat lista, 
aşa că am continuat până vineri, asta fiind ieri, când i-am dus- 
o domnului Pinner. „Vă mulţumesc foarte mult — a spus el. Mă 
tem că am subestimat dificultatea acestei sarcini. Această 
listă îmi va fi de un real ajutor.” „Mi-a luat ceva timp” — am 
zis eu. „Şi acum — mi-a spus — vreau să faceţi o lista cu 
magazinele de mobilă, pentru că toate vând şi articole de 
menaj.” „Foarte bine.“ „Puteţi veni mâine seară la ora şapte 
să-mi spuneţi cum merge treaba. Nu vă suprasolicitaţi. V-ar 
prinde bine câteva ore la teatrul de varietăţi Day, seara, după 
ce terminaţi de lucrat.“ 

În timp ce vorbea, a râs, iar eu am văzut cu înfiorare că 
al doilea dinte din stânga fusese plombat grosolan cu aur. 

Sherlock Holmes îşi frecă mâinile cu încântare, iar eu îl 
fixai uimit cu privirea pe clientul nostru. 

— Poate vă surprinde, doctore Watson, zise el, dar iată 
cum stau lucrurile: în timp ce vorbeam cu celălalt individ din 
Londra, în momentul în care a râs de faptul că nu mă mai duc 
la „Mawson“, am observat din întâmplare că dintele lui era 
plombat exact în acelaşi fel. Vedeţi, în ambele cazuri, 
strălucirea aurului mi-a atras atenţia. Adunând la asta faptul 
că vocea şi chipul erau identice şi că singurele deosebiri 
puteau fi foarte uşor obţinute cu ajutorul unei lame de ras sau 
al unei peruci, nu m-am mai îndoit că era vorba de aceeaşi 
persoană. Bineînţeles că te aştepţi ca doi fraţi sa semene, dar 
nu să aibă şi acelaşi dinte plombat în acelaşi mod. Şi-a luat la 
revedere înclinându-şi uşor capul, iar eu m-am trezit în stradă 
complet nedumerit. M-am întors la hotel, mi-am băgat capul 
într-un lighean cu apă rece şi am încercat să chibzuiesc. De ce 
mă trimisese de la Londra la Birmingham? De ce se dusese 
acolo înaintea mea? Şi de ce îşi scrisese lui însuşi o scrisoare? 
Toate astea mă depăşeau şi nu înţelegeam nimic. Apoi, 
deodată, mi-am dat seama că tot ce era un mister pentru mine 
ar putea fi foarte limpede pentru domnul Sherlock Holmes. Am 
avut timp cât să ajung în oraş cu trenul de noapte, să vorbesc 


cu el în dimineaţa aceasta şi să vă iau pe amândoi cu mine 
înapoi la Birmingham. 

Urmă o pauză după ce funcţionarul agenţiei de bursă 
termină de relatat surprinzătoarea-i experienţă. Apoi, Sherlock 
Holmes se uită cu coada ochiului la mine, rezemându-se de 
perne, cu o expresie încântată şi totuşi critică, asemenea unui 
cunoscător care tocmai gustase dintr-un vin de calitate 
superioară. 

— Minunat, nu-i aşa, Watson? Există unele aspecte care 
îmi plac. Cred că eşti şi tu de acord că o întrevedere cu domnul 
Arthur Harry Pinner, în birourile temporare ale „Companiei de 
articole de menaj Franco-Midland Limited”, ar fi o experienţă 
destul de interesantă pentru amândoi. 

— Dar cum putem face asta?, am întrebat. 

— A, destul de uşor, zise vesel Hali Pycroft. Sunteţi doi 
prieteni de-ai mei în căutarea unei slujbe şi ce poate fi mai 
firesc decât să vă aduc pe amândoi la director? 

— Bineînţeles, zise Holmes. Aş vrea să mă uit puţin la 
domnul acesta şi să văd dacă pot să-i înţeleg jocul. Ce calităţi 
ai tu, prietene, care să-ţi facă serviciile de nepreţuit? Sau este 
posibil să... 

începu să-şi roadă unghiile şi să privească în gol pe 
fereastră, astfel încât abia dacă am mai scos un cuvânt de la 
el până când am ajuns în New Street. 

În seara aceea, la ora şapte, mergeam toţi trei pe strada 
Corporation către birourile companiei. 

— N-are niciun rost să fim acolo devreme, zise clientul 
nostru. Se pare că vine aici doar ca să se întâlnească cu mine, 
pentru că locul e pustiu până la ora pe care o desemnează el. 

— Asta e un lucru care dă de gândit, remarcă Holmes. 

— Pe legea mea, ce v-am spus eu!, exclamă 
funcţionarul. Uite-l! E cel care merge în faţa noastră. 

Arătă cu degetul spre un bărbat mai degrabă scund, 
bine îmbrăcat, brunet, care mergea grăbit pe cealaltă parte a 
drumului, în timp ce-l priveam, s-a uitat vizavi la un băiat care 
anunţa în gura mare titlurile celei mai recente ediţii ale ziarului 
de seară şi, traversând în fugă, printre birje şi trăsuri, a 
cumpărat un exemplar. Apoi, ţinându-l strâns în mână, dispăru 
în spatele unei uşi. 

— lată-l!, strigă Hali Pycroft. Acolo unde a intrat sunt 


birourile companiei. Veniţi cu mine şi voi aranja totul cât mai 
uşor cu putinţă. 

Luându-ne după el, am urcat cinci etaje până când ne- 
am aflat în faţa unei uşi pe jumătate deschise, la care bătu 
clientul nostru, O voce dinăuntru ne-a invitat să intrăm şi am 
păşit într-o cameră goală, nemobilată, aşa cum ne-o 
descrisese Hali Pycroft, La singura masa din încăpere stătea 
bărbatul pe care îl văzusem în stradă, cu ziarul de seară 
desfăcut în faţa lui. Când îşi ridică privirile spre noi, mi s-a 
părut că niciodată nu mai văzusem un chip marcat de atâta 
suferinţă şi de ceva mai mult decât atât — de o groază cu care 
puţini oameni se întâlnesc în viaţă. Fruntea îi strălucea de 
transpiraţie, obrajii erau de un alb stins, mohorât, ca burta 
unui peşte, iar ochii erau sălbatici şi ficşi. Se uită la funcţionar 
de parcă nu l-ar mai fi recunoscut. După uimirea zugrăvită pe 
faţa clientului nostru, mi-am dat seama că aceasta nu era în 
niciun caz înfăţişarea obişnuita a angajatorului său. 

— Păreţi bolnav, domnule Pinner!, exclamă el. 

— Da, nu mă simt prea bine, răspunse celălalt făcând 
eforturi evidente să se adune şi lingându-şi buzele uscate 
înainte de a vorbi. Cine sunt aceşti domni pe care i-ai adus cu 
tine? 

— Unul este domnul Harris din Bermondsey, iar celălalt 
este domnul Price, de aici din oraş, spuse iute funcţionarul 
nostru. Sunt prieteni de-ai mei şi domni cu experienţă, dar, de 
ceva vreme, au rămas fără un loc de muncă şi au venit 
sperând că le-aţi putea oferi un post în cadrul companiei, 

— Foarte posibil! Foarte posibil!, exclamă domnul Pinner 
cu un zâmbet înfricoşător. Da, nu am nicio îndoială că vom 
putea face ceva pentru dumneavoastră. Care este domeniul 
dumneavoastră de specialitate, domnule Harris? 

— Sunt contabil, spuse Holmes. 

— A, da, vom avea nevoie de aşa ceva. Şi 
dumneavoastră, domnule Price? 

— Funcţionar, am zis eu. 

— Am mari speranţe că veţi putea fi primiţi în companie. 
Vă voi anunţa de îndată ce vom ajunge la o concluzie. Şi acum 
vă rog să plecaţi. Pentru numele lui Dumnezeu, lăsaţi-mă 
singur! 

Aceste ultime cuvinte izbucniseră din el ca şi cum 


constrângerea, care începea în mod evident să pună stăpânire 
pe el, explodase deodată, cu o forţă violentă. 

Eu şi Holmes ne uitarăm unul la altul, iar Hali Pycroft 
făcu un pas către masă, 

— Dar, domnule Pinner, uitaţi că am stabilit o întâlnire 
ca să-mi dati instrucţiuni, zise el. 

— Desigur, domnule Pycroft, desigur, reluă celălalt cu o 
voce mai calmă. Aşteptaţi aici o clipă şi nu văd de ce prietenii 
dumneavoastră n-ar aştepta şi dumnealor. Voi fi complet la 
dispoziţia dumneavoastră peste trei minute, dacă-mi permiteţi 
să abuzez atât de mult de răbdarea dumneavoastră. 

Se ridică de pe scaun şi, cu un aer foarte politicos, 
înclină uşor capul spre noi, apoi ieşi pe o uşă de la capătul 
celălalt al încăperii, pe care o închise în urma lui. 

— Acum ce face?, şopti Holmes. Vrea s-o şteargă? 

— Imposibil, răspunse Pycroft. 

— De ce? 

— Uşa aceea dă spre o cameră interioară. 

— Nu există nicio ieşire? 

— Niciuna. 

— Este mobilată? 

— leri era goală. 

— Atunci ce naiba face? E ceva ce nu înţeleg în purtarea 
lui. Dacă ar exista un om aproape înnebunit de groază, acel 
om s-ar numi Pinner. Ce l-a putut speria aşa? 

— Poate bănuieşte că suntem detectivi, i-am sugerat. 

— Asta trebuie să fie!, exclamă Pycroft. 

Holmes clătină din cap. 

— N-a devenit palid. Era deja palid când am intrat în 
camera, zise el. Se prea poate să... 

Cuvintele lui fură întrerupte de un ciocănit ascuţit 
venind din direcţia camerei interioare. 

— De ce naiba bate la propria lui uşă?, strigă 
funcţionarul. Ciocănitul se auzi din nou şi mai tare. Am privit 
cu toţii uşa închisă aşteptând. 

Uitându-mă la Holmes, am văzut că faţa îi devine rigidă, 
în timp ce el se apleca înainte extrem de agitat. 

Apoi, deodată, se auzi un horcăit înfundat şi o lovitură 
rapida în lemnărie. Holmes ţâşni ca un apucat spre capătul 
celalalt al încăperii şi împinse uşa. Era încuiata pe dinăuntru. 


Urmând exemplul lui, ne-am aruncat şi noi asupra ei cu toată 
greutatea. O balama cedă, apoi cealaltă şi uşa se prăbuşi cu 
zgomot pe podea. Călcând în viteză peste ea, ne trezirăm în 
camera interioară. Era goală. 

_Dar sentimentul nostru de vinovăţie nu dură decât o 
secundă. In colţul cel mai apropiat de încăperea pe care o 
părăsisem era o a doua uşă. 

Holmes sări spre ea şi o deschise. Pe podea, zăceau o 
haină şi o vestă, iar de un cârlig din spatele uşii, cu propriile 
bretele în jurul gâtului, era spânzurat directorul „Companiei de 
articole de menaj Franco-Midland Limited”. Avea genunchii 
ridicaţi, capul îi atârna într-un unghi îngrozitor faţă de corp, iar 
călcâiele loveau ritmic uşa, producând zgomotul care ne 
întrerupsese conversaţia, într-o clipă, l-am prins de talie şi l- 
am ţinut ridicat până când Holmes şi Pycroft au desfăcut 
bretelele care se adânciseră în pielea lividă. Apoi l-am cărat în 
cealaltă cameră, unde rămase întins respirând din greu, cu 
faţa galbenă, de culoarea cleiului, şi cu buzele vineţii — o 
epavă înspăimântătoare a tot ceea ce fusese cu doar cinci 
minute în urmă. 

— Ce părere ai, Watson?, întreba Holmes. 

M-am aplecat deasupra lui şi l-am examinat. Pulsul îi era 
slab şi intermitent, dar respira din ce în ce mai profund, iar sub 
pleoapele care îi tremurau uşor se vedea albul ochilor. 

— A fost cât pe ce, am răspuns, dar o să 
supravieţuiască. Deschide, te rog, fereastra aceea şi dă-mi 
carafa cu apă. 

l-am desfăcut gulerul, i-am turnat apă rece pe faţă, apoi 
i-am ridicat şi i-am coborât braţele până când începu să 
respire normal. 

— E doar o chestiune de timp acum, am zis dându-mă la 
o parte. 

Holmes stătea lângă masă, cu mâinile înfundate adânc 
în buzunarele pantalonilor şi cu bărbia în piept. 

— Presupun că acum ar trebui să chemăm poliţia, zise 
el. Şi totuşi mărturisesc că mi-ar face plăcere să dau cazul 
gata rezolvat când vor veni. 

— E un adevărat mister pentru mine, exclamă Pycroft 
scărpinându-se în cap. De ce-or fi vrut să mă facă să vin 
tocmai până aici, ca apoi... 


— Pfui! Asta e destul de clar, spuse Holmes nervos. 
Gestul ăsta din urmă nu-l înţeleg. 

— Atunci înseamnă că înţelegeţi restul? 

— Cred că este destul de evident. Tu ce spui, Watson? 
Am ridicat din umeri. 

— Trebuie să mărturisesc că mă depăşeşte, am spus. 

— Cu siguranţă că, dacă te gândeşti mai întâi la 
evenimente, acestea mi pot conduce decât la o singură 
concluzie. 

— Tu ce înţelegi din toate astea? 

— Ei bine, toată chestiunea se bazează pe două 
elemente. Primul este faptul că Pycroft a fost pus să scrie o 
declaraţie prin care se angaja în această ridicolă companie. Nu 
vezi cât de sugestiv e acest lucru? 

— Mă tem că nu. 

— Ei, bine, de ce au vrut ca el să facă asta? Nu din 
motive de afaceri, deoarece aceste aranjamente sunt de obicei 
verbale şi nu avea niciun rost ca acum să se procedeze altfel. 
Nu îţi dai seama, tinere prieten, că erau nerăbdători să obţină 
o mostră din scrisul tău şi nu aveau cum altfel s-o facă? 

— Dar de ce? 

— Chiar aşa, de ce? Când vom răspunde la această 
întrebare vom fi progresat cu mica noastră problemă. De ce? 
Nu poate exista decât un singur motiv potrivit. Cineva voia să 
înveţe să-ti imite scrisul şi trebuia mai întâi să obţină o mostră. 
Şi acum, dacă trecem la al doilea element, vedem că unul îi 
clarifica pe celălalt. Mă refer la rugămintea lui Pinner ca tu să 
nu-ţi dai demisia, ci să-l laşi pe directorul acelei companii 
importante să creadă că un domn Hali Pycroft, pe care nu-l 
văzuse niciodată, urma să intre în birou luni dimineaţa. 

— Dumnezeule, Dumnezeule!, strigă clientul nostru. Ce 
dobitoc orb am fost! 

— Acum înţelegi care a fost ideea cu scrisul de mână. 
Dacă presupunem că cineva venea în locul tău, având un scris 
de mâna complet diferit de cel din cererea de angajare, atunci 
cu siguranţă înşelăciunea ar fi fost descoperită. Dar între timp 
pungaşul învățase să-ţi imite scrisul, astfel încât postul îi era 
asigurat, deoarece presupun că nimeni din birou nu te văzuse 
vreodată. 

— Absolut nimeni, gemu Hali Pycroft. 


— Foarte bine. Fireşte, era foarte important să te 
împiedice să te gândeşti mai bine la asta şi să nu te lase să te 
întâlneşti cu cineva care ar fi putut să-ţi spună că dublura ta 
era la serviciu în birourile firmei „Mawson“. Prin urmare, ti-au 
dat un avans frumuşel la salariu şi te-au trimis la firma 
„Midland, unde ţi-au dat să lucrezi destul cât să te împiedice 
să pleci la Londra, unde ai fi putut să le dai planul peste. cap. 
Asta e destul de clar. 

— Dar ce motiv ar fi avut acest om sa pretindă că e 
propriul frate? 

— Ei bine, şi asta e destul de clar. E evident că sunt 
doar doi oameni implicaţi. Unul ţi-a luat locul la birou. Celălalt 
s-a dat drept angajatorul tău şi apoi a descoperit că nu poate 
să-ţi găsească un şef fără să includă şi o a treia persoana în 
schema lui. Asta nu era deloc dispus să o facă. Şi-a schimbat 
înfăţişarea cât de mult a putut şi a sperat că asemănarea, pe 
care cu siguranţă o vei observa, va fi pusă pe seama unei 
trăsături de familie. Dacă n-ai fi avut norocul să observi 
plomba de aur, probabil ca bănuielile tale n-ar fi fost niciodată 
trezite. 

Hali Pycroft îşi scutură în aer mâinile încleştate. 

— Dumnezeule!, exclamă. Cine ştie ce-o fi făcut celălalt 
Hali Pycroft la „Mawson”, în timp ce eu eram dus de nas în 
felul acesta? Ce-ar trebui să facem, domnule Holmes? Spuneti- 
mi ce să fac. 

— Trebuie să trimitem o telegramă la firma „Mawson“. 

— Sâmbăta închid la douăsprezece. 

— Nu contează. Trebuie să fie un paznic sau vreun 
îngrijitor... 

— A, da, e mereu un paznic acolo, din cauza titlurilor de 
proprietate valoroase pe care le au în păstrare. Imi aduc 
aminte că am auzit vorbindu-se la Londra despre asta. 

— Foarte bine, îi vom trimite lui o telegramă să vedem 
dacă e totul în ordine şi dacă lucrează acolo un funcţionar cu 
numele tău. Asta e clar, ceea ce nu e clar e motivul pentru 
care, la vederea noastră, unul dintre pungaşi ar vrea să iasă 
imediat din cameră şi să se spânzure. 

— Ziarul!, croncăni o voce în spatele nostru. 

Bărbatul se ridicase în capul oaselor, înspăimântător de 
alb la faţă, îşi venise în fire şi îşi freca speriat dunga lată şi 


roşie care îi înconjura încă gâtul. 

— Ziarul?!, Desigur!, strigă Holmes agitat până la 
paroxism, Ce idiot am fost! M-am concentrat atât de mult 
asupra vizitei noastre, încât nu m-am gândit nicio clipă la ziar. 
Cu siguranţă că secretul este acolo. 

ÎI întinse pe masă şi scoase un strigăt triumfător. 

— Uită-te la asta, Watson!, strigă el. Este un ziar 
londonez, e prima ediţie a ziarului „Evening Standard”, iată ce 
căutam. Uită-te la titluri: „Crimă la Londra”. „Omucidere la 
firma «Mawson & William»,. Tentativă de jaf de proporţii 
gigantice. Prinderea criminalului. Poftim, Watson, suntem cu 
toţii la fel de nerăbdători să auzim despre ce este vorba, aşa 
că te rog să citeşti cu voce tare. 

După poziţionarea în pagină a articolului, se părea că 
acesta fusese singurul eveniment important din oraş. 
Relatarea suna în felul următor: 


Azi după-amiază, în Londra a avut loc o tentativă 
disperată de jaf, terminată cu moartea unui om şi cu 
capturarea criminalului. De câtăva vreme, „Mawson & 
William”, ce/ebra companie financiară, avea în grijă titluri de 
proprietate a căror valoare totală se ridica la considerabila 
sumă de peste un milion de lire sterline. Directorul era pe 
deplin conştient de responsabilitatea care îi revenea drept 
consecință a marilor interese aflate în joc, astfel că 
achiziționase cele mai moderne seifuri şi avusese grijă ca un 
paznic înarmat să se afle zi şi noapte în clădire. Se pare că 
săptămâna trecută firma a angajat un funcţionar nou, pe 
nume Hali Pycroft. Această persoană s-a dovedit a fi nimeni 
altul decât Beddington, celebrul falsificator şi spărgător, care, 
împreună cu fratele lui, ispăşise recent o pedeapsă de cinci 
ani. Prin anumite mijloace, încă neelucidate, el a reuşit, sub 
un nume fals, să ocupe un post în cadrul companiei, de care s- 
a folosit pentru a obţine mulaje ale diferitelor încuietori şi 
informații detaliate despre locația camerei fortificate şi a 
seifurilor. 

La firma „Mawson”, obiceiul e ca, sâmbăta, funcţionarii 
să plece la amiază. De aceea, sergentul Tuson, de la poliția 
londoneză, a fost oarecum surprins să vadă un domn cu o 
geantă de voiaj coborând scările la ora unu şi douăzeci de 


minute.  Bănuitor, sergentul l-a urmărit şi, cu ajutorul 
politistului Pollack, a reuşit să-l aresteze, după o crâncenă 
împotrivire, A fost imediat limpede că se comisese o spargere 
îndrăzneață, de mari proporții. In geantă s-au descoperit 
acțiuni ale companiei americane de cale ferată, impreună cu o 
mulțime de bilete de bancă aparținând unor mine şi altor 
companii, în valoare totală de aproape o sută de mii de lire. 
Cercetările efectuate la locul faptei au dus la descoperirea 
cadavrului nefericitului paznic, ghemuit şi îndesat în cel mai 
mare dintre seifuri, unde ar fi fost găsit abia luni dimineață, 
dacă sergentul Tuson n-ar fi intervenit atât de prompt. Craniul 
bărbatului fusese zdrobit cu o lovitură de vătrai, dată pe la 
spate. Nu e nicio îndoială că Beddington a fost lăsat să intre 
pretinzând că a uitat ceva şi, după uciderea paznicului, a jefuit 
repede seiful cel mare şi a fugit cu prada. Din cele stabilite 
până în prezent, fratele său, care lucrează de obicei cu el, nu 
a fost implicat în această lovitură, deşi poliția face cercetări 
asidue pentru a-i da de urmă. 


— Ei, bine, în această privinţă, îi putem scuti pe poliţişti 
de efort, zise Holmes uitându-se la silueta istovită, îngrămădită 
lângă fereastră. 

— Firea omului e un amestec ciudat, Watson. Vezi tu, 
până şi un ticălos şi un criminal pot inspira aşa o afecţiune, 
încât fratele lui să recurgă la sinucidere când află că îi e capul 
în primejdie. Cu toate acestea, nu avem de ales. Eu şi doctorul 
vom rămâne de pază. Domnule Pycroft, dacă aveţi 
amabilitatea să ieşiţi şi să chemaţi poliţia... 

Sfârşit 


Vasul „Gloria Scott“ 


Am aici nişte hârtii care cred, dragă Watson, că ar merita 
să te uiţi pe ele, zise prietenul meu, Sherlock Holmes, într-o 
seară de iarnă, în timp ce stăteam de-o parte şi de alta a 
focului. Sunt documentele cazului extraordinar al „Gloriei 
Scott“, iar acesta este mesajul care l-a îngrozit pe judecătorul 
de pace Trevor atunci când l-a citit. 

Luase dintr-un sertar un mic cilindru înnegrit şi, 
desfăcându-l, mi-a înmânat un bilet scurt, mâzgălit pe o bucată 
de 

hârtie cenuşie, pe care scria: 


Jocul de vânătoare e un timp pierdut. Paznicul-şef 
Hudson, credem noi, a primit ordin spus să confişte tot 
vânatul. Poţi şterge din meniu o făzăniță gătită imediat. 


După ce am citit acest mesaj enigmatic, mi-am 
ridicat privirea şi l-am văzut pe Holmes râzând pe 
înfundate de expresia fetei mele. 

— Arăţi puţin cam uluit, zise el. 

— Nu-mi dau seama cum un astfel de mesaj ar 
putea inspira oroare. Mie mi se pare mai degrabă ciudat. 

— Foarte probabil. Şi totuşi, adevărul este că acela 
care l-a citit, un bătrân voinic şi rafinat, a fost doborât la 
pământ de acest bilet, de parcă l-ar fi lovit cineva cu 
patul unui pistol. 

— Îmi stârneşti curiozitatea, i-am zis. Dar de ce ai 
spus adineauri că există motive speciale pentru care eu 
ar trebui să studiez acest caz? 

— Pentru că este primul de acest fel care mi-a fost 
încredinţat vreodată. 

Mă străduise m deseori să-l fac pe prietenul meu sa-mi 
spună ce-l determinase să se orienteze către cercetările 
penale, dar nu-l prinsesem niciodată într-o dispoziţie 
comunicativă. lar acum stătea în fotoliu, aplecat înainte, cu 
documentele întinse pe genunchi. Apoi îşi aprinse pipa şi fumă 
un timp uitându-se pe ele. 

— Nu m-ai auzit niciodată vorbind despre Victor Trevor?, 


întrebă el. A fost singxirul prieten pe care mi l-am făcut în 
timpul celor doi ani de colegiu. N-am fost niciodată prea 
sociabil, Watson; preferam mai totdeauna să mă plimb prin 
cameră şi să lucrez la micile mele metode de raţionament, 
astfel că nu prea m-am amestecat cu cei din acelaşi an ca 
mine. În afara de scrimă şi de box, nu aveam alte preferinţe 
atletice; în plus, domeniul meu de studiu era destul de diferit 
de al celorlalţi, aşa că nu aveam niciun punct comun. 

Trevor era singurul pe care îl cunoşteam şi asta numai 
prin intermediul accidentului cu câinele lui, bull-terrier, care 
rămăsese înfipt în glezna mea într-o dimineaţă, în timp ce mă 
duceam la capelă. 

A fost un mod prozaic de a lega o prietenie, totuşi a 
funcţionat. Am rămas țintuit la pat zece zile, timp în care 
Trevor obişnuia să vină pe la mine, sa vadă cum mă simt. La 
început nu stătea mai mult de un minut, dar în scurt timp 
vizitele lui s-au prelungit şi, înainte de sfârşitul semestrului, 
devenisem prieteni apropiaţi. 

Era un tip sincer şi pasionat, spiritual şi plin de energie, 
opusul meu în multe privinţe. Dar aveam câteva teme în 
comun şi ne-am legat repede unul de altul când am aflat că 
nici el nu avea prieteni. În cele din urmă, m-a invitat la 
locuinţa tatălui său din Donnithorpe, în Norfolk, iar eu am 
acceptat ospitalitatea lui timp de o lună din vacanţa mare. 

Era evident că bătrânul Trevor se bucura de oarece 
avere şi respect, fiind judecător de pace şi  moşier. 
Donnithorpe este un mic cătun chiar la nord de Langmere, în 
regiunea Broads. Casa era o clădire mare, de modă veche, din 
cărămidă, cu grinzi din stejar şi cu o potecă străjuită de tei. 
Aveau acolo mlaştini unde se puteau practica de minune 
vânătoarea de rațe sălbatice şi pescuitul, o bibliotecă selectă 
preluată, din câte am înţeles, de la un fost locatar şi un 
bucătar acceptabil, aşa încât numai un om mofturos ar fi putut 
să spună că n-a petrecut acolo o lună încântătoare. 

Trevor-tatăl era văduv, iar prietenul meu era singurul lui 
fiu. Din câte auzisem, mai avusese şi o fiică, dar murise de 
difterie în timpul unei vizite la Birmingham. Tatăl mi se părea 
extrem de interesant. Nu era un om cu o cultură prea vastă, 
dar avea în el o uriaşă forţă primitivă, atât din punct de vedere 
fizic, cât şi mental. Nu cunoştea aproape nicio carte, dar 


călătorise mult şi văzuse mai toate colţurile lumii. Şi îşi 
amintea perfect tot ce învățase. Fizic vorbind, era un om 
voinic, solid, cu un păr cărunt şi des, cu o faţă bronzată, bătută 
de vreme, şi cu nişte ochi albaştri, pătrunzători, aproape 
fioroşi. Cu toate astea, în regiune avea o reputaţie de om bun 
şi generos, iar în tribunal era cunoscut pentru indulgenţa 
sentinţelor lui. 

Într-o seară, la scurt timp după sosirea mea, ne 
delectam cu un pahar cu vin de Porto după cină, când tânărul 
Trevor începu să vorbească despre acele obiceiuri de 
observaţie şi deducție pe care eu deja le sistematizasem, deşi 
nu-mi dădusem încă seama de rolul pe care acestea urmau să- 
| joace în viaţa mea. Bătrânul era fireşte de părere că fiul său 
exagera cu descrierea câtorva fapte mărunte pe care le 
săvârşisem eu. 

— Haide acum, domnule Holmes, zise el râzând bine 
dispus. Sunt un subiect excelent; dacă doreşti, dedu ceva 
despre mine. 

— Mă tem că nu prea am ce, am răspuns; aş putea 
sugera că aţi trăit cu frica unui atac la persoană în ultimele 
douăsprezece luni. 

Zâmbetul îi pieri de pe buze şi mă fixă uluit cu privirea. 

— Ei, bine, asta e destul de adevărat, zise. Ştii, Victor, 
se adresă el fiului său, atunci când am anihilat banda aia de 
braconieri, au jurat să ne înjunghie şi Sir E du ard Holly chiar a 
fost atacat. De atunci am stat mereu cu ochii în patru, deşi nu 
am nici cea mai vagă idee de unde ştie asta. 

— Aveţi un baston foarte frumos. După inscripţie mi-am 
dat seama că nu-l aveţi de mai mult de un an. Dar v-aţi 
străduit destul de mult să-i găuriţi măciulia şi să turnaţi plumb 
înăuntru ca să-l transformați într-o armă redutabilă. M-am 
gândit că nu aţi fi luat astfel de precauţii dacă nu v-aţi fi temut 
de vreun pericol. 

— Altceva?, întrebă el zâmbind. 

— Aţi practicat boxul destul de mult în tinereţe. 

— Ai iarăşi dreptate. De unde ţi-ai dat seama? Nasul 
meu e cumva strâmb? 

— Nu, am zis. E vorba de urechile dumneavoastră. Au 
acea turtire şi grosime specifice unui boxer. 

— Altceva? 


— După bătături se vede că aţi săpat mult. 

— Mi-am câştigat toţi banii în minele de aur. 

— Aţi fost în Noua Zeelandă. 

— Corect, din nou. 

— Aţi vizitat Japonia. 

— Chiar aşa. 

— Şi aţi fost foarte intim cu o persoană ale cărei iniţiale 
erau J.A., pe care, după aceea, aţi fost nerăbdător să o uitaţi 
cu desăvârşire. 

Domnul Trevor se ridică încet, îşi fixă ochii mari şi 
albaştri asupra mea, cu o privire ciudată şi sălbatică, apoi căzu 
leşinat cu faţa în cojile de nuca presărate pe masă. 

Îţi poţi imagina, Watson, ce şocaţi am fost şi eu, şi fiul 
lui. Cu toate astea, şi-a venit repede în simţiri, pentru că, 
atunci când i-am desfăcut gulerul şi l-am stropit pe faţă cu apa 
dintr-unul din paharele cu picior, a gâfâit de două ori şi s-a 
ridicat. 

— A, băieţi, zise el silindu-se să zâmbească, sper că nu 
v-am speriat. Oricât de puternic aş părea, există totuşi un loc 
slab în inima mea şi nu e nevoie de prea mult ca să mă 
doboare. Nu ştiu cum faci asta, domnule Holmes, dar mie mi 
se pare că toţi detectivii adevăraţi sau pretinşi ar fi copii în 
mâinile tale. Asta ţi-e drumul în viaţă, domnule, şi poţi crede 
pe cuvânt un om care a văzut destule pe lumea asta. 

Şi acea recomandare, precedată de evaluarea 
exagerată a capacităţilor mele, a fost, dacă mă crezi, Watson, 
primul lucru care m-a făcut conştient de faptul că tot ceea ce 
fusese până atunci doar o pasiune putea deveni o profesie. 

În acel moment însă eram mult prea preocupat de 
îmbolnăvirea bruscă a gazdei mele ca să mă gândesc la 
altceva. 

— Sper că n-am spus nimic care să vă provoace 
suferinţă, am zis eu. 

— Ei. bine, ai atins cu siguranţă un punct sensibil. Pot să 
te întreb de unde ştii şi cât ştii? 

Acum vorbea pe jumătate în glumă, dar o urmă de 
teamă îi stăruia încă în priviri. 

— E simplu ca bună ziua, i-am zis. Când v-aţi încordat 
braţul ca să trageţi acel peşte în barcă, am văzut literele J.A. 
Fuseseră tatuate pe antebraţ. Erau încă lizibile, dar, după 


înfăţişarea lor ştearsă şi după pielea pătată din jur, era 
limpede că se încercase din răsputeri îndepărtarea lor. Era 
evident deci că acele iniţiale v-au fost cândva foarte dragi şi 
că după aceea aţi dorit să le uitaţi. 

— Ce ochi ai!, exclamă el oftând uşurat. E chiar aşa cum 
spui. Dar nu vom discuta despre asta. Dintre toate fantomele, 
umbrele vechilor iubiri sunt cele mai dureroase. Vino în salon, 
să fumăm în linişte un trabuc. 

Din acea zi, cu toată cordialitatea lui, era mereu o 
nuanţă de suspiciune în purtarea domnului Trevor faţă de 
mine. 

Chiar şi fiul lui a remarcat acest lucru. „L-ai cam întors 
pe dos pe tata — îmi zise; atât de tare, încât nu va mai fi 
niciodată sigur de ceea ce ştii şi de ceea ce nu ştii.“ 

Sunt sigur că nu intenţiona să o arate, dar îl preocupa 
într-atât, încât suspiciunea se ivea cu fiecare ocazie. 

In cele din urmă, am fost atât de convins că eu eram 
cauza tulburării lui, aşa că am decis să-mi scurtez vizita. Dar, 
chiar în acea zi, înainte să plec, a avut loc un incident care s-a 
dovedit mai târziu a fi foarte important. 

Stăteam afară pe peluză, toţi trei aşezaţi pe scaune, 
bron- zându-ne la soare şi admirând priveliştea ținutului 
Broads, când o servitoare veni să ne spună că la uşă era un 
bărbat care voia să vorbească cu domnul Trevor. 

„Cum se numeşte?”, întrebă gazda mea. „N-a vrut să-mi 
spună”, i-a răspuns femeia. „Atunci ce doreşte?” „Spune că îl 
cunoaşteţi şi că vrea doar să discute un moment cu 
dumneavoastră.” „Condu-l aici.” 

O clipă mai târziu îşi făcu apariţia un individ puţin 
îmbătrânit, care mergea adus de spate şi târşâindu-şi 
picioarele. Purta o haină descheiată, cu mâneca pătată de 
catran, o cămaşă în carouri roşii şi negre, pantaloni albaştri din 
pânză groasă şi cizme grele, foarte uzate. Avea o faţă slabă, 
arsă de soare şi vicleană, cu un zâmbet permanent, care 
dezvăluia un şir neregulat de dinţi galbeni. Mâinile hii zbârcite 
aveau palmele pe jumătate închise, în felul specific marinarilor, 
în timp ce înainta anevoios spre noi, l-am auzit pe domnul 
Trevor scoțând un sunet ca un sughiţ, apoi sărind în picioare şi 
fugind în casă. S-a întors imediat, iar eu am simţit un miros 
puternic de rachiu când a trecut pe lângă mine. „Ei, bine, 


omule — zise el — ce pot să fac pentru dumneata?” Marinarul 
se opri şi îl privi încreţindu-şi ochii, având acelaşi zâmbet larg 
pe faţă. „Nu ştii cine sunt?”, întrebă el. „Măi să fie, e Hudson, 
fără îndoială” — zise domnul Trevor cu o voce surprinsă. „Chiar 
el, domnule — spuse marinarul. Sunt treij' de-ani şi mai bine 
de când nu te-am văzut; iată-te la casa ta, în timp ce eu încă 
mai mănânc carne sărată din butoaie.” „Aş, o să vezi că n-am 
uitat vremurile de-altădată — strigă domnul Trevor şi, 
îndreptându-se către marinar, îi spuse ceva în şoaptă. Du-te în 
bucătărie, continuă el cu voce tare, şi vei primi mâncare şi 
băutură. Nu mă îndoiesc că-ţi voi găsi o slujbă.“ „Mulţumesc, 
domnule — spuse marinarul ducând o mână la frunte. Taman 
m-am întors după doi ani de drum la opt noduri fără destui 
oameni la bord şi vreau zăbavă. M-am gândit c-o s-o găsesc ori 


la domnul Beddoes, ori la dumneata.“ „A! — exclamă Trevor. 
Ştii unde e domnul Beddoes?” „Noroc bun, domnule, eu ştiu 
unde-mi sunt toţi vechii prieteni” — zise individul zâmbind 


sinistru şi plecând târşâind spre bucătărie, în urma servitoarei. 

Domnul Trevor ne mormăi ceva despre faptul că fusese 
tovarăş de echipaj cu omul, când se întorcea de la minele de 
aur, apoi ne lăsă pe peluză şi intră în casă. O oră mai târziu, 
când am intrat şi noi înăuntru, l-am găsit beat mort, întins pe 
canapeaua din sufragerie. Întregul incident mi-a lăsat o 
impresie foarte proastă, aşa că a doua zi nu mi-a părut rău să 
las Donnithorpe în urma mea, deoarece m-am gândit că 
prezenţa mea ar fi fost foarte stânjenitoare pentru prietenul 
meu. 

Toate acestea s-au petrecut în timpul primei luni din 
vacanţa mare. M-am întors în apartamentul meu din Londra, 
unde am petrecut şapte săptămâni lucrând la câteva 
experimente din chimia organică. Totuşi, într-una din zile, când 
toamna îşi intrase de mult în drepturi şi vacanţa era pe 
sfârşite, am primit o telegramă de la prietenul meu, care mă 
implora să mă întorc la Donnithorpe, spunându-mi că are mare 
nevoie de sfatul şi de ajutorul meu. Bineînţeles că am lăsat 
totul baltă şi am plecat din nou în Nord. 

M-a aşteptat cu docarul la gară, iar eu mi-am dat seama 
dintr-o privire că ultimele două luni îl puseseră la grea 
încercare pe prietenul meu. Slăbise şi arăta îngrijorat şi îşi 
pierduse felul lui vesel şi zgomotos de a fi, care îl făcuse atât 


de remarcabil. „Tata e pe moarte”—au fost primele lui cuvinte. 
„Imposibil—am strigat. Ce s-a întâmplat?” „A făcut apoplexie. 
Şoc nervos. Toată ziua a stat să moară. Mă îndoiesc ca-l vom 
mai găsi în viaţă.” 

După cum îţi poţi imagina, Watson, am fost îngrozit la 
aflarea acestei veşti neaşteptate. „Care a fost cauza?” — am 
întrebat. „Păi, tocmai asta e. Urcă şi îţi voi povesti pe drum. ţi 
aminteşti de.individul acela care a venit la noi cu o seară 
înainte să pleci?” „Bineînţeles.” „Ştii pe cine am lăsat să intre 
în casă în ziua aceea?” „N-am nici cea mai vagă idee.” „Era 
diavolul, Holmes!”, strigă el. L-am privit uluit. „Da, era diavolul 
în persoană. De atunci n-am mai avut nicio clipă de linişte — 
nici măcar una. Tata nu şi-a mai ţinut capul sus din seara 
aceea, iar acum viaţa şi inima îi sunt zdrobite, totul din cauza 
acestui blestemat de Hudson.“ „Dar ce putere a avut asupra 
lui?“ „Ah, aş da orice să ştiu asta. Blândul, generosul şi bunul 
meu tată, cum ar fi putut să cadă în ghearele unui astfel de 
ticălos?! Dar mă bucur atât de mult că ai venit, Holmes. Am 
încredere în judecata şi discreţia ta şi ştiu că mă vei sfătui cum 
e mai bine.” 

Alergam de-a lungul drumului neted şi albicios, iar în 
faţa noastră întinderea nesfârşită a ținutului Broads licărea în 
lumina roşiatică a apusului de soare. Printr-un crâng aflat la 
stânga noastră, puteam vedea deja coşurile înalte şi catargul 
de steag care marcau locuinţa moşierului. 

„Tatăl meu l-a angajat pe individ ca grădinar — spuse 
prietenul meu — apoi, cum asta nu l-a mulţumit, a fost 
promovat majordom. Toată casa părea că e la cheremul lui: se 
plimba peste tot şi făcea ce voia el. Servitoarele s-au plâns de 
obiceiurile lui de beţiv şi de limbajul lui neruşinat. Tata le-a 
mărit salariile la toţi, ca să-i recompenseze pentru neplăceri. 
Individul lua barca şi cea mai bună puşcă a tatălui meu şi se 
răsfăţa cu mici expediţii de vânătoare. Şi făcea toate aceste 
lucruri cu un rânjet batjocoritor şi impertinent pe faţă, încât l- 
aş fi pocnit de vreo douăzeci de ori dacă ar fi fost de vârsta 
mea, îţi spun, Holmes, a trebuit să mă abţin din greu în tot 
acest timp, iar acum mă întreb dacă nu cumva ar fi fost mai 
înţelept să nu mă fi stăpânit atât de mult.“ 

Ei, bine, lucrurile ne-au mers din ce în ce mai rău, iar 
acest animal de Hudson a devenit atât de incomod, încât, într- 


o zi, în momentul în care i-a vorbit cu impertinenţă tatălui meu 
în prezenţa mea, l-am apucat de umeri şi l-am împins spre 
uşă. S-a furişat afara cu o faţa lividă şi cu o privire veninoasă 
ce rostea mai multe ameninţări decât ar fi putut limba lui s-o 
facă. 

Nu ştiu ce s-a întâmplat între el şi bietul tata după 
aceea, dar a doua zi, tatăl meu a venit la mine şi m-a întrebat 
dacă n-aş vrea să-mi cer scuze lui Hudson. 

După cum îţi poţi imagina, am refuzat şi l-am întrebat 
cum de-l lăsa pe acest ticălos să-şi permită asemenea libertăţi 
faţă de el şi de casa lui. 

„A, fiule — a zis el — îţi e uşor să vorbeşti, dar nu ştii 
cum stau lucrurile, însă vei afla, Victor. Voi avea grijă să afli, 
orice s-ar întâmpla. N-ai crede ceva rău despre bietul tău tată, 
nu-i aşa, băiete?” 

Era foarte emoţionat şi s-a închis tot restul zilei în birou, 
unde puteam să văd prin fereastră ca scria de zor. 

In acea seară s-a întâmplat ceva care m-a uşurat foarte 
mult, căci Hudson ne-a spus că intenţiona să plece. După cină, 
a intrat în sufragerie şi ne-a dat vestea cu vocea groasă a unui 
om pe jumătate beat. „M-am săturat de Norfolk — a zis el. Mă 
voi duce la domnul Beddoes, în Hampshire, îndrăznesc să spun 
că va fi la fel de fericit să mă vadă cum ai fost şi tu/' „Sper că 
nu pleci supărat, Hudson” — a zis tatăl meu cu o umilinţă care 
a făcut să-mi fiarbă sângele în vine. „încă nu mi-am primit 
scuzele”, a zis el îmbufnat privind spre mine. „Victor, trebuie 
să recunoşti că l-ai tratat cam dur pe acest ins onorabil”, a 
spus tatăl meu întorcându-se spre mine. „Dimpotrivă, cred că 
am fost amândoi mult prea răbdători faţă de el” — am 
răspuns. „Aşa crezi, deci — mârâi el. Foarte bine, camarade. O 
să vedem noi despre asta.” 

A ieşit târşâind din cameră şi, după o jumătate de oră, a 
părăsit casa, lăsându-l pe tatăl meu într-o stare de nervozitate 
jalnică. Noapte de noapte îl auzeam plimbându-se prin cameră 
şi, tocmai când îşi recăpătase stăpânirea de sine, a venit 
lovitura fatală. „Cum?” — am întrebat eu nerăbdător. „In 
modul cel mai extraordinar cu putinţă. leri-seară a sosit o 
scrisoare pentru tatăl meu, expediată din Fordingham. Tata a 
citit-o, şi-a dat cu pumnii în cap şi a început să alerge prin 
cameră, ca un om care şi-a pierdut minţile. Când am reuşit în 


cele din urmă să-l fac să se aşeze pe canapea, avea gura şi 
pleoapele schimonosite într-o parte şi mi-am dat seama că 
avusese un atac. 

Doctorul Fordham a venit imediat. L-am întins în pat, 
dar paralizia s-a întins şi nu dă semne ca ar fi conştient. Nu 
cred că-l vom mai găsi în viaţă.” „Mă îngrozeşti, Trevor! — am 
strigat. Ce-ar fi putut conţine această scrisoare ca să producă 
un efect atât de înspăimântător?” „Nimic. Aici e partea 
inexplicabilă. Mesajul era absurd şi banal. O, Doamne, e aşa 
cum mă temeam!” 

În timp ce vorbea, am cotit pe alee şi am văzut în 
lumina palidă a serii că toate storurile din casă fuseseră 
lăsate. Ne-am repezit spre uşă, prietenul meu având faţa 
zguduită de durere. 

În acel moment, un bărbat în costum negru ieşi din 
casă. „Când s-a întâmplat, domnule doctor?” „Aproape imediat 
după ce ai plecat.” „Şi-a recăpătat cunoştinţa?” „Doar pentru 
o clipa, înainte de sfârşit.” „Vreun mesaj pentru mine?” „Doar 
că hârtiile sunt în sertarul din spate al dulapului japonez.” 

Prietenul meu urcă împreună cu doctorul în camera 
mortului, în timp ce eu am rămas în birou întorcând problema 
pe toate părţile, mai trist decât fusesem vreodată în viaţa 
mea. Care era trecutul acestui Trevor, boxer, călător şi 
căutător de aur, şi cum de ajunsese la mâna acestui marinar 
cu faţă acră? Şi, de asemenea, de ce să leşine din cauza unei 
aluzii la inițialele pe jumătate şterse de pe braţul lui şi să 
moară la primirea unei scrisori de la Fordingham? Atunci mi- 
am amintit că Fordingham era în Hampshire şi că acel domn 
Beddoes, pe care marinarul s-a dus să-l viziteze şi probabil să-l 
şantajeze, locuia tot acolo, din câte spusese, înseamnă că 
scrisoarea a venit ori din partea lui Hudson, marinarul, 
anunţându-l ca a dezvăluit secretul vinovat care se pare că 
exista, ori din partea lui Beddoes, prevenindu-l pe vechiul său 
aliat că o astfel de dezvăluire este iminentă. Până aici, totul 
părea destul de clar. Dar atunci cum putea această scrisoare 
să fie banală şi ciudată, precum o descrisese fiul? înseamnă că 
n-a citit-o bine. Dacă e aşa, atunci s-a folosit unul dintre acele 
ingenioase coduri secrete care spun una şi înseamnă alta. 
Trebuia să văd acea scrisoare. Dacă exista vreo semnificaţie 
ascunsă în ea, eram sigur că o puteam dibui. Am cugetat pe 


întuneric la asta timp de o oră, până când, în cele din urmă, o 
servitoare cu ochii în lacrimi a adus o lampă. În urma ei intră 
prietenul meu Trevor, palid, dar liniştit, ţinând în mână hărtiile 
pe care le vezi pe genunchii mei. Se aşeză în faţa mea, trase 
lampa până la marginea mesei şi îmi dădu un bilet scurt, 
mâzgălit după cum vezi pe o bucată de hârtie cenuşie, pe care 
scria: 


Jocul de vânătoare e iui timp pierdut. Paznicul-şef 
Hudson, credem noi, a primit ordin spus să confişte tot 
vânatul. Poţi şterge din meniu o făzăniță gătită imediat. 


îndrăznesc să spun că, atunci când am citit pentru 
prima dată acest mesaj, am fost la fel de uluit ca şi tine. Apoi 
l-am  recitit cu mare atenţie. Era, bineînţeles, aşa cum 
crezusem. Mai mult ca sigur că un înţeles ascuns era îngropat 
în această combinaţie ciudată de cuvinte. Sau poate că unii 
termeni, precum „vânat” şi „făzăniţă“, aveau o semnificaţie 
dinainte stabilită. O astfel de semnificaţie ar fi fost arbitrară şi 
nu putea fi dedusă în niciun fel. Totuşi, nu doream să cred că 
aşa stăteau lucrurile, iar prezenţa cuvântului Hudson părea să 
indice că subiectul mesajului era precum ghicisem şi că fusese 
trimis mai degrabă de Beddoes decât de marinar. Am încercat 
să-l citesc de la coadă la cap, dar combinaţia „imediat gătită 
făzăniţă” nu era încurajatoare. Atunci am încercat să alternez 
cuvintele, dar nici Jocul vânătoare un“, nici „de e timp“ nu 
promiteau să mă lămurească în vreun fel. 

Apoi, deodată, am descoperit cheia ghicitorii: am văzut 
că fiecare al treilea cuvânt, începând cu primul, ar forma un 
mesaj care într-adevăr putea să-l aducă la disperare pe 
bătrânul Trevor. 

l-am citit prietenului meu avertismentul, care era scurt 
şi la obiect: 


Jocul e pierdut. Hudson a spus tot. Şterge-o imediat. 


Victor Traver îşi îngropă faţa în mâinile tremurânde. 
„Presupun că asta trebuie să fie — zise el. Asta e mai rău 
decât moartea, fiindcă înseamnă şi dezonoare. Dar care e 
semnificaţia cuvintelor «paznicul-şef» şi «făzăniţă»?“ „Nu 


înseamnă nimic pentru mesajul în sine, dar ar putea însemna 
foarte mult pentru noi, dacă n-am avea alte mijloace de a 
descoperi expeditorul. După cum vezi, a început prin a scrie « 
Jocul... e...» şi aşa mai departe. Mai apoi, ca să respecte codul 
prestabilit, trebuia să completeze cu două cuvinte fiecare 
spaţiu. Era normal să folosească primele cuvinte care îi veneau 
în minte şi, dacă printre ele sunt aşa de multe care se refera la 
vânătoare, poţi fi destul de sigur că este fie un vânător 
împătimit, fie interesat de creşterea animalelor. Ştii ceva 
despre acest Beddoes?“ „Păi, acum, că ai pomenit de asta, 
zise el, îmi aduc aminte că în fiecare toamnă obişnuia să-l 
invite pe bietul tata la vânătoare în rezervaţia hii.“ „Atunci 
biletul e fără îndoială de la el — am zis eu. Nu ne mai rămâne 
decât să aflam care e secretul cu care marinarul Hudson se 
pare că îi ameninţa pe aceşti doi oameni bogaţi şi respectaţi.” 
„Din nefericire, Holmes, mi-e teamă că e vorba de un secret 
plin de păcat şi ruşine! — strigă prietenul meu. Dar ţie nu-ţi voi 
ascunde nimic. lată declaraţia pe care a scris-o tatăl meu 
atunci când şi-a dat seama că pericolul din partea lui Hudson 
devenise iminent. Am găsit-o în dulapul japonez, aşa cum i-a 
spus doctorului. la-o şi citeşte-mi-o, pentru ca eu nu am nici 
puterea, nici curajul să o fac.“ 

Ei bine, Watson, acestea sunt hârtiile pe care mi le-a 
înmânat şi ţi le voi citi şi ţie, aşa cum i le-am citit şi lui în acea 
noapte, în vechiul birou. Pe ele scrie, precum vezi: 


Câteva amănunte ale călătoriei vasului „Gloria Scott“, 
de la plecarea ei din Falmouth pe 8 octombrie 1855, până la 
distrugerea ei pe 6 noiembrie, la 15 grade şi 20 de minute 
latitudine nordică şi 25 de grade şi 14 minute longitudine 
vestică. 


Sunt sub forma unei scrisori şi sună în felul următor: 


Dragul meu fiu, acum că dezonoarea care se apropie 
începe să-mi întunece ultimii ani din viaţă, pot să scriu cu 
sinceritate că nici frica de lege, nici pierderea poziției în 
societate şi nici decăderea în ochii tuturor celor care m-au 
cunoscut nu-mi provoacă suferință, ci numai gândul că vei 
ajunge sd roşeşti din cauza mea, tu, care mă iubeşti şi care ai 


avut, sper, puține motive să nu mă respecţi. Dar dacă sabia, 
care stă mereu deasupra mea, va cădea, atunci dorința mea e 
ca tu să citeşti aceste rânduri, ca să ştii de la mine cât de 
vinovat sunt. Pe de altă parte, dacă totul va fi bine (şi sd dea 
bunul Dumnezeu să fie aşa!) şi dacă se întâmplă ca această 
hârtie să nu fie distrusă şi să-ţi cadă în mâini, atunci te implor 
ca, în numele a tot ce ai mai sfânt pe lume, în numele scumpei 
tale mame şi al iubirii care a existat între noi, s-o arunci în foc 
şi să nu te mai gândeşti niciodată la ea. Dar dacă citeşti 
aceste rânduri, inseamnă că am fost deja demascat şi târât 
afară din casă sau am amuţit pentru vecie. 

În ambele cazuri, timpul secretelor a trecut, fiecare cuvânt pe 
care ţi-l spun e adevărul gol-goluț, iar în privința asta jur şi 
sper să capăt îndurare. _ 

Dragul meu băiat, numele meu nu este Trevor. In 
tinerețe am fost James Armitage, iar acum iți dai seama de ce 
am fost atât de şocat în urmă cu câteva săptămâni când 
prietenul tău de la colegiu mi-a spus acele cuvinte ce păreau 
sa sugereze că-mi descoperise secretul. Căci Armitage mă 
numeam atunci când m-am angajat la o bancă din Londra şi ca 
Armitage am fost găsit vinovat de încălcarea legilor țării mele 
şi condamnat la deportare. Nu mă judeca prea aspru, băiete. 
Aveam o aşa-zis datorie de onoare pe care trebuia s-o 
plătesc, iar eu am folosit pentru asta bani ce nu-mi 
aparțineau, convins fiind că-i pot pune la loc înainte ca să-şi 
dea seama cineva că lipsesc. Dar am avut un ghinion 
îngrozitor. Banii pe care mă bazam nu au mai venit, iar o 
examinare prematură a conturilor a dat la iveală deficitul meu. 
Cazul ar fi putui fi tratat cu indulgență, dar, în urmă cu treizeci 
de ani, legile erau aplicate mult mai sever decât acum, astfel 
că, în ziua când am împlinit douăzeci şi trei de ani, m-am trezit 
înlănțuit ca un infractor, împreună cu alți treizeci şi şapte de 
condamnați, sub punţile vasului „Gloria Scott“, în drum spre 
Australia. 

Era în anul 1855, când războiul din Crimeea era la 
apogeu, iar vechile nave de condamnați fuseseră utilizate în 
mare măsură ca vase de transport în Marea Neagră. De aceea, 
guvernul era nevoit să folosească vase mai mici şi mai puțin 
potrivite pentru transportarea prizonierilor. „Gloria Scott” 
fusese vas de comerț cu ceai chinezesc, dar era o 


ambarcatiune de modă veche, prea lată, cu prora grea şi mult 
depășită de noile goelete. Avea o greutate de cinci tone; pe 
lângă cei treizeci şi opt de puşcăriaşi, pe vas se mai aflau 
douăzeci şi şase de membri ai echipajului, optsprezece soldați, 
un căpitan, trei şefi de echipă, un doctor, un preot şi patru 
temniceri. Cu totul, eram aproape o sută de suflete la bord 
când am ridicat ancora la Falmouth. 

Despărțiturile dintre celulele condamnaților erau subțiri şi 
fragile, în loc să fie din stejar gros, aşa cum sunt de obicei pe 
navele de condamnați. Bărbatul de lângă mine, dinspre pupa, 
era unul care imi atrăsese în mod special atenția când eram pe 
chei. Era un tânăr cu o faţă senină şi lipsită de păr, cu un nas 
lung, subțire şi fălci mai degrabă puternice, îşi mişca vesel 
capul, avea un mers ţanțoş şi era remarcabil prin înălţimea lui 
extraordinară. Nu cred că vreunul dintre noi i-ar fi ajuns cu 
creştetul la umeri şi sunt sigur că nu avea mai puțin de doi 
metri. Era ciudat ca, între atâtea feţe triste şi obosite, să vezi 
una care era plină de energie şi hotărâre. Pentru mine, această 
privelişte era ca un foc în mijlocul unei furtuni de zăpadă. Apoi 
am fost bucuros să descopăr că el era vecinul meu şi încă şi 
mai bucuros când, în mijlocul nopții, am auzit o şoaptă lângă 
ureche şi am văzut că reuşise să facă o deschizătură în 
scândura care ne separa. „Salut, amice! — zise el. Cum te 
cheamă şi de ce eşti aici?“ l-am răspuns şi am întrebat, la 
rândul meu, cu cine stăteam de vorbă. „Sunt Jack Prendergast 
— zise el — şi pe cinstea mea că vei ajunge să-mi 
binecuvântezi numele înainte să termini cu mine.” 

Mi-am amintit că auzisem de cazul lui, căci era unul care 
făcuse mare senzație în toată tara cu ceva vreme înainte de 
arestarea mea. Era un om de familie bună şi foarte capabil, dar 
cu vicii incurabile; cu ajutorul unui sistem ingenios de fraudă, 
obținuse sume uriaşe de bani de la negustorii de vază din 
Londra. „Ha, ha!, îti aduci aminte de cazul meu?” — zise el 
mândru. „Chiar foarte bine. ”„Atunci poate îți aminteşti şi că era 
ceva ciudat la el?“,Ce anume?“ „Aveam aproape un sfert de 
milion, nu-i aşa?“ „Aşa s-a spus.”„Dar nu s-a recuperat nimic, 
ei?” „Nu.” „Ei bine, unde crezi că-i soldul?“ — întrebă el. „N-am 
nici cea mai vagă idee“ — am zis eu. „Chiar aici, între deştele 
mele, strigă el. Pe cinstea mea! Am mai multe lire pe numele 
meu decât ai tu fire de pâr în cap. Şi dac-ai bani, fiule, şi ştii 


cum să-i învârteşti şi să-i plasezi, poti să faci orice. Acu' să nu- 
ți imaginezi că un om care poate face orice o să-şi tocească 
pantalonii stând în cala împuțită a unei nave de coastă 
chinezeşti, un coşciug vechi şi mucegăit, plin de mate de 
sobolani şi călărit de gândaci. Nu, dom'le, un astfel de om va 
avea grijă de el şi de camarazii lui. Poţi să pui pariu p-asta! Tin- 
te scai de el şi poti să pupi Biblia, că el o să te scoată sigur la 
liman 

Acesta era stilul lui de a vorbi şi la început am crezut că 
nu însemna nimic, dar ceva mai târziu, după ce m-a testat şi 
m-a pus să jur cu toată solemnitatea, mi-a dat de înțeles că 
exista un complot al cărui scop era ca el să preia conducerea 
vasului. O duzină de prizonieri îl clociseră înainte .să urce la 
bord; Prendergast era şeful, iar banii lui erau forța motrice. 

„Am avut un partener — zise el, un om bun cum rar se 
află, credincios ca un căţel. E deştept, aşa să ştii, şi unde crezi 
că-i el acu’? Păi, e preotul vasului — chiar preotul, nici mai 
mult, nici mai puțin! S-a urcat la bord îmbrăcat în sutană şi cu 
acte în regulă şi cu destui bani în cutia milei, cât să cumpere 
toată şandramaua asta, de la chilă până la catarg. Echipajul îi e 
devotat cu trup şi suflet, l-a cumpărat cu banii jos, ş-a făcut-o 
chiar înainte ca ei să se îmbarce, i-a mituit pe doi dintre 
temniceri şi pe Mereer, al doilea şef de echipaj, şi l-ar mitui şi 
pe căpitan dac-ar crede că merită “ „Atunci ce avem de făcut?” 
— am întrebat. „Tu ce crezi? — zise el. O să înroşim hainele 
unora dintre soldații ăştia mai ceva decât croitorul.“ „Dar sunt 
înarmați”, am zis eu. ,”Aşa o să fim şi noi, băiete. E o pereche 
de pistoale pentru fiecare fiu al mamei noastre şi, dacă nu 
suntem în stare să luăm vasul ăsta cu ajutorul echipajului, 
atunci e timpul să fim trimişi cu toţii la pensionul de 
domnişoare. In noaptea asta tu vorbeşte cu vecinul tău din 
stânga şi vezi dacă-i de-ncredere. 

Aşa am şi făcut şi am descoperit că şi celălalt vecin al 
meu era un tânăr în aceeaşi situaţie ca şi mine, acuzat de fals. 
Se numea Evans, dar mai târziu şi l-a schimbat, ca şi mine, iar 
acum este un om bogat şi prosper din sudul Angliei. Era gata 
să se alăture conspirației, căci era unicul mod de a ne salva, şi, 
înainte să traversăm golful, nu mai erau decât doi prizonieri 
care nu ştiau secretul. Unul dintre ei era slab la minte şi nu am 
îndrăznit să avem încredere în el, iar celălalt suferea de icter şi 


nu ne putea fi de niciun folos. 

Încă de la început, nu exista nimic care să ne împiedice 
să preluăm controlul navei. Echipajul era o bandă de ticăloşi, 
aleşi în mod special pentru treaba asta. Falsul preot veni la noi 
în celule ca să ne mustre pentru păcatele noastre, având cu el 
o geantă neagră, cică plină cu broşuri, şi veni atât de des, încât 
în a treia zi fiecare aveam deja ascunse la piciorul patului o 
pilă, o pereche de pistoale, o livră de praf de puşcă şi douăzeci 
de gloanțe. Doi dintre temniceri erau oameni de-ai lui 
Prendergast, iar al doilea şef de echipaj era mâna lui dreaptă. 
Căpitanul, ceilalti doi şefi de echipaj, doi temniceri, 
locotenentul Martin, cei optsprezece soldați ai lui şi doctorul 
reprezentau forțele care ne stăteau împotrivă. Cu toate astea, 
oricât de sigur părea totul, ne-am hotărât să nu neglijăm nicio 
măsură de precauție şi să atacăm noaptea, prin surprindere. 
Dar s-a întâmplat mai repede decât ne-am aşteptat şi în felul 
următor: 

Intr-o seară, cam în a treia săptămână de la plecarea 
noastră, doctorul a venit să vadă pe un prizonier care era 
bolnav şi, punând mâna pe pat, a simţit conturul pistoalelor. 
Dacă ar fi fost un om calm, ar fi putut să dea totul în vileag, 
dar era un tip nervos, aşa încât a scăpat un strigăt de surpriză 
şi a devenit atât de palid, încât prizonierul şi-a dat imediat 
seama ce se întâmpla şi a pus mâna pe el. I s-a pus căluş 
înainte să poată da alarma şi a fost legat şi aruncat pe pat. 
Uşa care dădea spre punte fusese descuiată, aşa că ne-am 
năpustit afară. Cei doi paznici au fost împuşcaţi, la fel şi 
caporalul care s-o repezit să vadă ce se întâmpla. La uşa 
cabinei private mai erau doi soldați, iar muschetele lor nu 
păreau încărcate, căci nu au tras deloc asupra noastră şi au 
fost împuşcaţi în timp ce încercau să-şi pregătească 
baionetele. Apoi am dat buzna în cabina căpitanului, dar, când 
am împins uşa la perete, dinăuntru s-a auzit o explozie şi l-am 
găsit cu creierii împrăştiati pe harta Atlanticului, care era 
întinsă pe masă, în timp ce preotul stătea în picioare, cu un 
pistol fumegând în mână. Cei doi şefi de echipaj căzuseră în 
mâinile răsculaților şi întreaga afacere părea rezolvată. 

Cabina privată era lângă cea a căpitanului, iar noi ne- 
am îmbulzit înăuntru şi ne-am trântit pe canapele, vorbind toți 
odată, imbătați de fericire că eram iarăşi liberi. De jur imprejur 


erau dulăpioare, iar Wilson, falsul preot, a spart unul dintre ele 
şi a scos vreo douăsprezece sticle cu vin de Xeres. Am 
desfăcut sticlele, am turnat lichidul în pahare şi tocmai le 
dădeam pe gât, când, brusc şi pe neaşteptate, furăm asurziți 
de bubuituri de muschetă, iar încăperea se umplu de un fum 
gros să-l tai cu cuțitul. Când acesta s-a risipit, am văzut că în 
jur era un adevărat masacru. Wilson şi alți opt se zvârcoleau 
pe podea, unul peste altul, iar sângele amestecat cu vinul de 
pe masă Îmi provoacă greață şi acum când mă gândesc. Eram 
atât de înfricoşați de privelişte, încât am fi renunțat dacă n-ar 
fi fost Prendergast. A mugit ca un taur şi s-a năpustit spre uşă, 
urmat de toţi cei râmaşi în viață. Am fugit afară. La pupa se 
aflau locotenentul şi zece dintre oamenii săi. Lucarnele de 
deasupra mesei din cabină erau întredeschise şi ei trăseseră 
asupra noastră prin deschizături, l-am atacat înainte să apuce 
să reîncarce arm ele, iar ei ne-au tinut piept cu curaj. Insă noi 
eram în avantaj şi totul se termină în cinci minute. 
Dumnezeule mare! In viața mea nu mai văzusem un masacru 
ca acelal Prendergast era ca. un diavol înfuriat şi îi lua pe 
soldați pe sus, de parcă ar fi fost copii, aruncându-i peste 
bord, vii sau morți. Un sergent fusese grav rănii şi totuşi 
continuă să înoate un timp surprinzător de lung, până când 
cuiva i se făcu milă şi îi zbură creierii. Când lupta luă sfârşit, 
nu mai rămăsese niciun inamic în viaţă, în afară de temniceri, 
de şefii de echipaj şi de doctor. 

Din cauza lor izbucni un scandal monstru. Mulţi dintre 
noi erau bucuroşi că-şi recăpătaseră libertatea şi nu voiau să 
aibă crime pe conştiinţă. Una era să dobori soldații când 
aveau muschetele în mână şi alta era să stai deoparte în timp 
ce oameni erau omorâți cu sânge rece. Opt dintre noi, cinci 
condamnați şi trei marinari, au spus că nu vor lăsa să se 
întâmple aşa ceva. Dar nu-l puteam îndupleca pe Prendergast 
şi nici pe cei care erau de partea lui. Singura noastră şansă de 
a fi în siguranță era să ducem treaba până la capăt, zicea el, 
şi nu voia să lase în urmă martori care ar fi putut vorbi în 
instanță. Era cât pe ce să împărtăşim soarta prizonierilor, dar, 
în cele din urmă, el a zis că, dacă vrem, putem să luăm o 
barcă şi să plecăm. Am acceptat imediat oferta, căci eram 
deja sătui de aceste fapte sângeroase şi ne-am dat seama că 
va fi mult mai râu înainte de a se termina definitiv. Ni s-au dat 


haine de marinar, un butoi cu apă, unul cu biscuiţi şi altul cu 
fleacuri şi o busolă. Prendergast ne-a aruncat o hartă, ne-a 
spus că eram marinari naufragiați a căror navă se scufundase 
la 15 grade latitudine nordică şi 25 de grade longitudine 
vestică, apoi a tăiat frânghia şi ne-a lăsat să plecăm. 

Și acum, dragul meu fiu, ajung la partea cea mai 
surprinzătoare a povestirii mele. În timpul revoltei, marinarii 
coborâseră vela de la prora, dar au ridicat-o din nou după 
plecarea noastră şi, cum bătea un vânt uşor dinspre nord-est, 
vasul începu să se îndepărteze încet de noi. Barca noastră se 
ridica şi cobora pe valurile inalte şi netede, iar eu şi Evans, 
fiindcă eram cei mai şcoliți din grup, stăteam cu nasul în 
hartă, încercând să ne dăm seama de poziţia noastră şi 
plănuind spre ce coastă să ne îndreptăm. Era o întrebare 
bună, deoarece Capul Verde era la aproape cinci sute de mile 
depărtare spre nord, iar coasta Africii la şapte sute de mile 
depărtare spre est. Ținând seama de toate acestea şi de 
faptul că vântul începea să bată dinspre nord, ne-am gândit 
că alegerea cea mai bună ar fi Sierra Leone şi ne-am îndreptat 
într-acolo, „Gloria Scott“ aflându-se în acel moment cu carena 
la tribordul nostru. Deodată, în timp ce o priveam, am văzut 
un nor de fum gros şi negru ţâşninad din ea, zăbovind la orizont 
ca un copac monstruos. Câteva secunde mai târziu, o 
bubuitură ca de tunet ne-a asurzit urechile şi, după ce fumul 
s-a risipit, nu mai rămăsese nicio urmă din vasul „Gloria 
Scott“. Într-o secundă am întors barca şi am vâslit cu toată 
puterea spre locul unde ceața, care plutea încă deasupra apei, 
marca locul catastrofei. 

A trecut mai bine de o oră până când am ajuns acolo şi, 
la început, ne-am temut că era prea târziu ca să mai putem 
salva pe cineva. O barcă despicată, câteva lăzi şi fragmente 
de catarge plutind pe valuri ne-au arătat locul unde se 
scufundase vasul, dar nu era niciun semn de viață şi ne-am 
întors deznădăjduiţi, gata să plecăm, când am auzit un strigăt 
de ajutor şi am văzut la ceva distanță o bucată din epavă pe 
care stătea întins un om. Când l-am tras în barcă, s-a dovedit a 
fi un tânăr marinar pe nume Hudson, care era atât de ars şi 
epuizat, încât abia a doua zi de dimineaţă ne-a putut spune ce 
s-a întâmplat. 

Se pare că, după ce-am plecat noi, Prendergast şi banda 


lui au continuat cu planul lor de a-i ucide pe cei cinci prizonieri 
râmaşi. Cei doi temniceri fuseseră împuşcaţi şi aruncaţi peste 
bord, la fel şi al treilea şef de echipaj. Prendergast coborâse 
apoi sub punte şi îi tăiase el însuşi gâtul nefericitului doctor. 
Nu mai rămăsese decât secundul, care era un om curajos şi 
energic. Atunci când l-a văzut pe condamnat apropiindu-se de 
el cu cuțitul însângerat în mână, şi-a aruncat legăturile, pe 
care reuşise cumva să le lărgească şi, năpustindu-se pe punte, 
s-a aruncat în cală. O duzină de condamnaţi, care coborâseră 
cu pistoalele să-l caute, l-au găsit cu un chibrit în mână lângă 
un butoi de pulbere deschis, unul dintre cele o sută care se 
aflau la bord, jurându-se că va arunca totul în aer dacă i se va 
face vreun râu. O clipă mai târziu s-a produs explozia, deşi 
Hudson credea că fusese cauzată mai degrabă de glontul 
rătăcit al unuia dintre condamnaţi, decât de chibritul 
secundului. Oricare ar fi fost cauza, aceasta a dus la sfârşitul 
„Gloriei Scott“ şi a gloatei care preluase comanda. 

Pe scurt, dragul meu băiat, aceasta este relatarea 
afacerii îngrozitoare în care am fost implicat A doua zi, am fost 
salvați de bricul „Hotspur”, care se îndrepta spre Australia şi al 
cărui căpitan a crezut cu uşurinţă că noi eram supraviețuitorii 
unei nave de pasageri care se scufundase. Vasul „Gloria Scott“ 
a fost declarat de amiralitate ca pierdut pe mare şi nu s-a aflat 
niciodată care a fost adevărata lui soarta. După o călătorie 
fără probleme, bricul „Hotspur “ ne-a debarcat la Sydney, unde 
eu şi Evans ne-am schimbat numele şi ne-am îndreptat spre 
minele de aur. Acolo, printre mulțimile adunate din toate 
colțurile lumii, nu ne-a fost foarte greu sa ne pierdem vechile 
identități. Restul nu mai e nevoie să-l povestesc. Am 
prosperat, am călătorit, ne-am întors în Anglia colonişti bogați 
şi ne-am cumpărat moşii. Timp de mai bine de douăzeci de ani 
am dus o viață liniştită şi folositoare şi am sperat că trecutul 
nostru era îngropat pentru totdeauna. Închipuie-ţi ce-am simţit 
atunci când am recunoscut în marinarul care a venit la noi pe 
omul salvat de pe epavă. Ne dăduse cumva de urmă şi se 
hotărâse să trăiască de pe urma fricii noastre. Aşadar, vezi de 
ce m-am străduit să-i fac pe plac şi sper că-mi vei înțelege 
temerile care mă copleşesc, acum, că a plecat de la mine la 
cealaltă victimă a sa, plin de amenințări. 


Dedesubt e scris cu o mână atât de tremurătoare, încât 
este abia lizibil: 


Beddoes mi-a scris codificat ca să mă anunţe că Hudson 
a spus totul. Doamne Milostive, îndură-te de sufletele noastre! 


Aceasta este povestirea pe care i-am citit-o tânărului 
Trevor în seara aceea şi cred, Watson, că, având în vedere 
împrejurările, a fost una dramatică. Bietul băiat a fost zdrobit 
auzind-o şi a plecat pe plantaţia de ceai din Terai, unde am 
aflat că o duce bine. În ceea ce-i priveşte pe marinar şi pe 
Beddoes, nu s-a mai auzit nimic despre ei din ziua în care a 
fost scris mesajul de avertisment. Au dispărut amândoi cu 
desăvârşire. Nu fusese înaintată nicio plângere la poliţie, aşa 
că Beddoes luase drept fapt împlinit ceea ce nu era decâto 
ameninţare. Hudson fusese văzut dând târcoale, iar poliţia 
credea că el îl omorâse pe Beddoes şi fugise. Părerea mea 
este că s-a întâmplat tocmai invers. Cred că este foarte 
probabil ca Beddoes, ajuns la disperare şi crezând că fusese 
deja trădat, să se fi răzbunat pe Hudson şi să fi fugit din ţară, 
luând cu el câţi bani a putut. Acestea sunt faptele, doctore, şi 
dacă sunt de vreun folos colecţiei tale, te asigur că ele sunt cu 
totul la dispoziţia ta. 

Sfârşit 


Ritualul Musgrave 


O anomalie care mă izbise deseori la caracterul 
prietenului meu, Sherlock Holmes, era aceea că, deşi în 
metodele lui de raţionament era cel mai îngrijit şi metodic om 
de pe pământ şi adopta o ţinută de calitate, dar modestă, în 
ceea ce priveşte obiceiurile personale era cel mai dezordonat 
om care a scos vreodată din minţi un coleg de cameră. 

Nu că eu aş fi câtuşi de puţin convenţional în acest sens. 
Munca grea şi dezordonată din Afganistan, suprapusă unei firi 
boeme de la natură, m-a făcut mai neglijent decât s-ar potrivi 
unui doctor care-şi ţine trabucurile în căldarea de cărbuni, 
tutunul în vârful unui papuc persan şi corespondenţa, la care 
încă n-a dat răspuns, străpunsă de briceag chiar în mijlocul 
poliţei din lemn a şemineului, şi atunci încep să-mi dau aere de 
virtuos. Şi eu am fost dintotdeauna de părere că trasul cu 
pistolul ar trebui să fie o distracţie practicată strict în aer liber, 
astfel că, atunci când Holmes, într-una din dispoziţiile lui 
ciudate, se aşeza în fotoliu cu pistolul în mână, având alături o 
sută de cartuşe Boxer, şi începea să ciuruiască zidul din faţa 
lui cu inscripţia patriotică „V.R. Done“, simţeam cu toată 
convingerea că nici atmosfera, nici înfăţişarea camerei noastre 
nu erau îmbunătăţite prin asta. 

Camerele noastre erau mereu pline de substanţe 
chimice şi relicve din cazurile penale, care aveau un fel de a 
ajunge în cele mai ciudate poziţii şi de a apărea în farfuria cu 
unt sau chiar în locuri mai puţin plăcute. Dar hârtiile lui erau 
marea mea dificultate. Avea oroare să distrugă documente, 
mai ales pe cele care aveau legătură cu cazurile lui vechi şi 
doar o dată sau de două ori pe an aduna destulă energie ca să 
le pună în ordine, căci, aşa cum am mai spus undeva, în 
aceste memorii incoerente, izbucnirile pătimaşe de energie din 
timpul remarcabilelor performanţe cu care se asociază numele 
lui erau urmate de perioade de letargie, în timpul cărora 
lâncezea cu vioara şi cu cărţile lui, abia catadicsind să se 
mişte, cu excepţia drumului de la canapea până la masă. 
Astfel, lună după lună, teancul de hârtii creştea, până când 
toate colţurile camerei erau îngropate în stive de manuscrise 
ce nu trebuiau sub nicio formă arse şi nici nu puteau fi mutate 


din loc decât de proprietarul lor. Într-o seară de iarnă, în timp 
ce stăteam amândoi lângă foc, m-am aventurat să-i sugerez 
că, din moment ce terminase de lipit extrase în carnetul lui 
obişnuit, ar putea să folosească următoarele două ore făcând 
camera să arate cât de cât locuibilă. Nu putu nega justeţea 
rugăminţii mele, aşa că se duse în dormitorul lui, cu o expresie 
tristă pe faţă, şi se întoarse imediat, trăgând după el o cutie 
mare de tinichea. O aşeză pe podea în mijlocul camerei şi, 
ghemuindu-se pe un scăunel în faţa ei, deschise capacul. Am 
văzut că o treime din ea era deja plină cu teancuri de hârtii, 
legate cu fundă roşie în pachete separate. 

— Sunt destule cazuri aici, Watson, zise el uitându-se la 
mine cu ochi poznaşi. Cred ca, dacă ai şti tot ce am în această 
cutie, m-ai ruga mai degrabă să scot unele afară, decât să bag 
altele înăuntru. 

— Atunci, astea sunt chiar dosare ale cazurilor tale mai 
vechi?, am întrebat. Mi-am dorit de multe ori să am însemnări 
despre ele. 

— Da, băiete, toate astea au fost rezolvate prematur, 
înainte ca biograful meu să vină să mă glorifice. 

Ridică teanc după teanc, cu mişcări de-a dreptul tandre 
şi mângâietoare. 

— Nu sunt toate numai succese, dragă Watson, zise el. 
Dar există câteva probleme destul de interesante printre ele. 
lată dosarul crimelor Tarleton, şi cazul lui Vamberry, 
negustorul de vin, şi aventura bătrânei rusoaice, şi ciudata 
afacere a cârjei de aluminiu, ca să nu mai vorbim de întreaga 
poveste a lui Ricoletti, cel cu piciorul deformat, şi a 
îngrozitoarei lui neveste. lar aici... A, da! lată ceva destul de 
rar! 

Îşi afundă mâna în cutie şi scoase de pe fundul ei o 
cutiuţă din lemn cu capac culisant, asemănătoare celor în care 
copiii îşi ţin jucăriile. Luă dinăuntru o bucată mototolită de 
hârtie, cheie demodată din alamă, un ţăruş din lemn cu un 
ghem de aţă atârnat de el şi trei discuri din metal, vechi şi 
ruginite. 

— Ei, bine, băiete, ce crezi despre grămada asta?, 
întrebă el zâmbind la vederea expresiei mele. 

— E o colecţie curioasă. 

— Foarte curioasă, iar povestea din jurul ei te va izbi ca 


fiind şi mai curioasă. 

— Înseamnă că aceste relicve au o poveste? 

— Mai mult decât atât, ele sunt povestea în sine. 

— Ce vrei să spui cu asta? 

Sherlock Holmes ridică obiectele unul câte unul şi le 
alinie pe marginea mesei. Apoi se aşeză iar pe scaun şi le privi 
cu o strălucire de satisfacţie în ochi. 

— Acestea sunt singurele lucruri care au mai rămas să- 
mi amintească de aventura „Ritualului Mus grave”. 

Îl auzisem pomenind de acest caz de mai multe ori, cu 
toate că nu am reuşit niciodată să adun detaliile. 

— AŞ fi foarte bucuros, i-am zis eu, dacă ai vrea să-mi 
povesteşti despre asta. 

— Şi să las dezordinea aşa?, strigă el răutăcios. Firea ta 
ordonată n-ar mai putea-o suporta, Watson. Dar voi fi fericit 
dacă vei adăuga acest caz la cronicile tale, căci există în el 
unele elemente care îl fac unic în arhivele penale ale acestei 
tari, sau. cred eu, ale oricărei alte tări. O colecţie a 
neînsemnatelor mele realizări ar fi cu siguranţă incompletă 
dacă nu ar conţine relatarea acestei foarte ciudate afaceri. 

Poate că îţi aminteşti cum afacerea vasului „Gloria 
Scott“ şi conversaţia mea cu acel om nefericit despre a cărui 
soartă ţi-am povestit mi-au îndreptat atenţia către profesia 
care a devenit munca mea de-o viaţă. Tu mă cunoşti acum, 
când numele meu e celebru şi când sunt în general recunoscut 
şi de public, şi de autorităţi drept ultima curte de apel în 
cazurile îndoielnice. Chiar şi atunci când m-ai întâlnit pentru 
prima oară, cu ocazia afacerii pe care ai înregistrat-o sub 
numele de „Studiu în roşu“, îmi stabilisem deja relaţii 
considerabile, deşi nu foarte rentabile. Nici nu-ţi dai seama ce 
greu mi-a fost la început şi cât de mult a trebuit să aştept până 
să fac vreun progres. 

Când am venit pentru prima dată la Londra, locuiam în 
strada Montague, chiar pe colţ cu Muzeul Britanic, şi acolo am 
aşteptat, umplându-mi timpul liber, pe care îl aveam cu 
prisosinţă, studiind toate acele ramuri ale ştiinţei care m-ar fi 
putut face mai eficient. Din când în când aveam câte un caz, 
în principal prin intermediul unor foşti colegi de facultate, 
pentru că în ultimii ani de universitate se vorbea mult despre 
mine şi metodele mele. Al treilea dintre aceste cazuri a fost cel 


al „Ritualului Musgrave“, iar eu am făcut primii paşi spre 
poziţia pe care o am acum doar datorită interesului stârnit în 
jurul acelui lanţ ciudat de evenimente şi al mizelor mari care s- 
au dovedit a fi în joc. 

Reginald Mus grave fusese la acelaşi colegiu ca şi mine 
şi îl cunoşteam de departe. Nu era foarte iubit printre studenţii 
din anii terminali, deşi mie mi s-a părut întotdeauna că tot 
ceea ce fusese luată drept mânarie era de fapt o încercare de 
a ascunde o fire extrem de neîncrezătoare. 

Ca înfăţişare, era un bărbat cu o alură peste măsură de 
aristocratică, slab, cu nasul cârn şi ochii mari, cu un 
comportament apatic şi totuşi politicos. Era cu adevărat un 
vlăstar al uneia dintre cele mai vechi familii din regat, deşi 
spiţa lui era una tânără, care se separase de Musgravii din 
Nord cândva, în secolul al şaisprezecelea, şi se stabilise în 
vestul ținutului Sussex, unde Conacul Hurlstone este poate cea 
mai veche clădire locuită din regiune. Ceva din locul lui de 
naştere părea că se lipise de el, iar eu nu i-am privit niciodată 
faţa palidă şi ascuţită sau semeţia capului fără să îl asociez cu 
arcade cenuşii şi geamuri despărțite de stinghii din lemn şi cu 
toate celelalte venerabile rămăşiţe ale unei structuri feudale. 
Am început să discutăm o dată sau de două ori şi îmi aduc 
aminte că s-a arătat deseori extrem de interesat de metodele 
mele de observaţie şi deducție. 

Timp de patru ani nu am mai auzit nimic despre el, până 
într-o dimineaţă când a intrat în apartamentul meu din strada 
Montague. Nu se schimbase prea mult; era îmbrăcat la modă, 
a fost întotdeauna puţin cam filfizon, şi-şi păstrase aceeaşi 
purtare liniştită şi suavă care pe vremuri îl făcuse deosebit. 

„Ce mai faci, Musgrave?“ — l-am întrebat după ce ne- 
am strâns cordial mâinile. „Probabil că ai auzit de moartea 
bietului meu tată — a răspuns el. S-a stins acum vreo doi ani. 
De atunci a trebuit bineînţeles să conduc domeniul Hurlstone 
şi viaţa mea a fost una ocupată, mai ales că sunt de asemenea 
un membru reprezentativ al ținutului meu. Dar am auzit, 
Holmes, că ai început să îţi foloseşti în scopuri practice 
capacităţile cu care obişnuiai să ne uimeşti?” „Da — am zis. 
Acum trăiesc de pe urma inteligenţei mele.“ „Sunt încântat să 
aud asta, căci în momentul de faţă sfatul tău ar fi de mare 
valoare pentru mine. S-au întâmplat nişte lucruri foarte ciudate 


la Hurlstone şi poliţia nu a fost în stare să lămurească situaţia. 
Este, într-adevăr, o afacere cât se poate de extraordinară şi 
inexplicabilă.“ 

Îţi poţi imagina, Watson, cu câtă nerăbdare l-am 
ascultat, căci se părea că şansa după care tânjisem în timpul 
acelor luni de inactivitate îmi bătea în sfârşit la uşă. In adâncul 
fiinţei mele, eram sigur că voi reuşi acolo unde alţii au dat 
greş, iar acum aveam ocazia să mă testez. 


„Te rog, spune-mi toate detaliile” — am strigat. 
Reginald Musgrave s-a aşezat în faţa mea şi a aprins ţigara pe 
care i-o oferisem. „Trebuie să ştii — zise el — că, deşi sunt 


burlac, sunt nevoit să ţin o adevărată armată de servitori la 
Hurlstone, pentru că este un loc imens şi are nevoie de multă 
îngrijire. Ţin şi o rezervaţie şi, când se deschide sezonul la 
fazani, de obicei dau o petrecere, astfel încât nu se poate să ai 
puţini angajați. În total sunt opt slujnice, bucătarul, 
majordomul, doi servitori şi un băiat în casă. Grădina şi 
grajdurile au, bineînţeles, personal separat. 

Dintre aceşti servitori, majordomul Brunton era de cel 
mai mult timp în serviciul nostru. 

Era un tânăr învăţător fără slujbă atunci când l-a angajat 
tatăl meu, dar era un om energic şi cu mare tărie de caracter, 
astfel că, în curând, a devenit de nepreţuit în gospodărie. Era 
un bărbat frumos şi bine făcut, cu o frunte splendidă şi acum 
nu poate avea mai mult de patruzeci de ani, deşi a lucrat la noi 
timp de douăzeci de ani. Cu aceste avantaje personale şi cu 
talentele lui extraordinare, căci vorbeşte mai multe limbi şi 
cântă la aproape toate instrumentele muzicale, este de 
minune că s-a mulţumit atât de mult timp cu o asemenea 
funcţie. 

Dar presupun că era comod şi îi lipsea energia să facă 
vreo schimbare. Majordomul de la Hurlstone este întotdeauna 
ţinut minte de toţi cei care ne vizitează. 

Însă acest model de om are un singur defect. Este un fel 
de Don Juan şi îţi poţi imagina că, pentru un om ca el, nu este 
un rol foarte greu de jucat într-o regiune liniştită de ţară. 
Atunci când era căsătorit, nu era o problemă, dar, de când a 
devenit văduv, am avut numai necazuri cu el. 

Cu câteva luni în urmă, aveam speranţa că se va aşeza 
din nou la casa lui, fiindcă se logodise cu Rachel Howells, una 


din slujnicele noastre. Dar a părăsit-o şi şi-a îndreptat atenţia 
asupra lui Janet Tregellis, fiica pădurarului-şef. Rachel, care 
este o fată foarte bună, dar cu un temperament galez iritabil, 
— a făcut o criză serioasă de meningită, iar acum umblă prin 
casă — sau cel puţin umbla, până ieri, cu ochii vineţi — ca o 
umbră a celei care a fost odată. Aceasta a fost prima tragedie 
de la Hurlstone, dar a urmat o a doua, care ne-a făcut să uităm 
de ea şi care a fost precedată de dezonoarea şi concedierea 
majordomului Brunton. 

lată cum s-a întâmplat. După cum am spus, omul era 
inteligent, dar chiar această inteligenţă i-a cauzat ruina, căci 
se pare că a dus la o curiozitate nesăţioasă în privinţa unor 
lucruri care nu erau deloc treaba lui. Nu aveam nici cea mai 
vagă idee până unde împingea el această curiozitate, până 
când o simplă întâmplare mi-a deschis ochii. _ 

Am menţionat deja cât de imensă era casa. Intr-o zi, 
săptămâna trecută, marţi seara, ca să fiu mai exact, nu 
puteam dormi, după ce băusem ca neghiobul o cafea tare 
după cină. M-am luptat să adorm până pe la două dimineaţa, 
dar mi-am dat seama că nu are niciun rost, aşa că m-am sculat 
şi am aprins o lumânare cu intenţia de a continua lectura unui 
roman pe care începusem să-l citesc. Insă cartea rămăsese în 
salon, astfel încât mi-am pus halatul şi m-am dus s-o iau. 

Ca să ajung în salon, a trebuit să cobor un rând de 
trepte şi apoi să traversez capătul unui culoar care ducea la 
bibliotecă şi la sala armelor. iți poţi imagina surpriza mea 
când, în momentul în care am privit de-a lungul acestui 
coridor, am văzut o licărire de lumină venind dinspre uşa 
deschisă a bibliotecii. Eu însumi stinsesem lampa şi 
închisesem uşa înainte de a mă duce la culcare. Fireşte, primul 
meu gând a fost că intraseră nişte hoţi. Coridoarele de la 
Hurlstone au pereţii plini de colecţii de arme vechi. Dintre 
acestea, am luat un topor şi, lăsând lumânarea jos, m-am 
furişat de-a lungul culoarului şi am aruncat o privire prin uşa 
deschisă. 

Majordomul Brunton era în bibliotecă. Stătea într-un 
fotoliu, cu ceea ce părea a fi o hartă pe genunchi şi cu capul în 
mâini, pierdut în gânduri. Am rămas uluit, privindu-l din 
întuneric. O lumânare subţire de pe marginea mesei 
răspândea o lumină palidă, de-ajuns cât să-mi dau seama că 


era complet îmbrăcat. Deodată, în timp ce-l priveam, s-a 
ridicat din fotoliu şi, ducându-se la birou, a descuiat şi a tras 
unul din sertare. De aici a luat o hârtie şi, întorcându-se la 
locul lui, a întins-o pe marginea mesei, lângă lumânare, şi a 
început s-o studieze minuţios. Văzând cu cât calm examina 
documentele familiei mele, am fost copleşit de indignare şi am 
făcut un pas înainte, iar Brunton, ridicându-şi privirea, m-a 
văzut stând în pragul uşii. A sărit în picioare, cu faţa palidă şi 
speriată, şi şi-a vârât în sân presupusa hartă pe care o studia 
la început. «Aşa, deci — am zis eu. Aşa răsplăteşti tu 
încrederea pe care ţi-am acordat-o. Vei părăsi serviciul meu 
începând de mâine.» Se înclină, având înfăţişarea unui om 
complet distrus, şi se furişă pe lângă mine fără să scoată un 
cuvânt. Lumânarea era încă pe masă şi, la lumina ei, m-am 
uitat să văd ce hârtie luase Brunton din birou. Spre 
surprinderea mea, era una fără nicio importanţă, doar o copie 
a întrebărilor şi răspunsurilor din cadrul unei vechi şi ciudate 
sărbători numite Ritualul Musgrave. Este un fel de ceremonie 
specifică familiei noastre, veche de câteva secole, prin care 
fiecare membru al familiei Musgrave trebuie să treacă odată 
cu împlinirea majoratului, o chestiune de interes particular şi 
poate de o oarecare importanţă pentru arheologi, la fel ca 
blazoanele şi luptele noastre, dar în rest de niciun folos.” „Ar fi 
bine să revenim mai târziu la hârtie”, am zis. „Da, dacă eşti de 
părere că e într-adevăr necesar”, a răspuns el cu oarecare 
ezitare. Dar să-mi continui povestea: am încuiat la loc sertarul 
folosind cheia pe care o lăsase Brunton şi am dat să plec, când 
am văzut cu surprindere că majordomul se întorsese şi stătea 
în faţa mea. „Domnule Mus grave — a strigat el cu o voce 
răguşită de emoție —, nu suport să fiu dezonorat, domnule. 
Am fost întotdeauna mai mândru decât îmi permitea poziţia 
mea în viaţă, iar dezonoarea m-ar ucide. Mă veţi avea pe 
conştiinţă, domnule, chiar aşa va fi, dacă mă aduceţi la 
deznădejde. Dacă nu mă mai puteţi ţine după cele întâmplate, 
atunci, pentru numele lui Dumnezeu, lăsaţi-mă să vă prezint 
preavizul şi să plec după o lună, ca şi când ar fi din proprie 
iniţiativă. Aş putea suporta asta, domnule Musgrave, dar nu să 
fiu alungat de faţă cu toţi oamenii pe care îi cunosc atât de 
bine.” „Nu meriţi prea multă consideraţie, Brunton — am 
răspuns. Purtarea ta a fost foarte ruşinoasă. Totuşi, pentru că 


ai fost în familia noastră de mult timp, nu doresc să te 
dezonorez în faţa tuturor. Cu toate acestea, o lună este prea 
mult. Poţi să pleci după o săptămână şi motivează-ţi plecarea 
cum vrei.” „Doar o săptămână, domnule? — strigă el cu o voce 
disperată. Două, spuneţi măcar două săptămâni!” „O 
săptămână — am repetat eu — şi poţi considera că te-am 
tratat cu foarte mare indulgență.” 

S-a furişat afară, cu capul în piept, ca un om zdrobit, în 
timp ce eu am stins lumânarea şi m-am întors în camera mea. 
Două zile după acest eveniment, Brunton a fost extrem de 
conştiincios faţă de îndatoririle lui. N-am făcut nicio aluzie la 
cele petrecute şi am aşteptat cu oarecare curiozitate să văd 
cum îşi va acoperi dezonoarea. Cu toate astea, a treia 
dimineaţă nu şi-a făcut apariţia după micul dejun, aşa cum 
avea obiceiul, ca să primească de la mine instrucţiunile pe ziua 
respectivă. Când am ieşit din sala de mese, m-am întâlnit din 
întâmplare cu Rachel Howells, servitoarea. Ti-am spus că 
tocmai se întremase după boală şi arăta îngrozitor de palidă şi 
de istovită, astfel că am mustrat-o ca venise la lucru. „Ar 
trebui să fii în pat — i-am zis. Îţi vei relua îndatoririle când te 
vei simţi mai bine. M-a privit cu o expresie atât de ciudată, 
încât am început sa bănuiesc că îi fusese afectat creierul. „Mă 
simt destul de bine, domnule Musgrave” — zise ea. „Vom 
vedea ce spune doctorul — am răspuns. Trebuie să-ţi întrerupi 
lucrul chiar acum şi, când te duci jos, spune-i lui Brunton că 
vreau să-i vorbesc.” „Majordomul a plecat”, zise ea. „A plecat! 
Unde?“ „A plecat. Nu l-a văzut nimeni. Nu e în camera lui. Da, 
a plecat, a plecat!“ 

Se rezemă de perete, râzând în hohote ascuţite, în timp 
ce eu, îngrozit de această criză de isterie, m-am repezit la 
clopoțel, să sun după ajutor. Fata a fost dusă în camera ei, încă 
ţipând şi suspinând, iar eu am făcut cercetări în legătură cu 
Brunton. Nu era nicio îndoială că dispăruse. Nu dormise în 
patul lui, nu-l văzuse nimeni de când se retrăsese în cameră cu 
o seară înainte şi totuşi era greu de înţeles cum putuse să iasă 
din casă, din moment ce şi ferestrele, şi uşile au fost găsite 
încuiate a doua zi de dimineaţă. Hainele, ceasul, chiar şi banii 
erau la el în cameră, dar costumul negru pe care îl purta de 
obicei lipsea. Şi papucii lipseau, în schimb ghetele erau acolo. 
Unde putuse Brunton să se ducă în timpul nopţii şi ce se 


întâmplase cu el? 

Bineînţeles, am cercetat casa din pivniţă până în 
mansardă, dar nu era nici urma de el. Aşa cum am mai spus, e 
o casă veche, ca un labirint, mai ales în aripa principală, care 
acum este practic nelocuită, dar am răscolit în fiecare cameră 
şi în fiecare pivniţă, fără să descoperim nici cea mai mică urmă 
a omului dispărut. Mi se părea incredibil că ar fi putut să plece 
lăsându-şi lucrurile în urmă şi totuşi unde putea fi? Am chemat 
poliţia locală, însă fără succes. Plouase cu o seară înainte şi am 
examinat peluza şi potecile din jurul casei, dar în zadar. Aşa 
stăteau lucrurile, când un nou incident ne-a distras atentia de 
la misterul dintâi. 

Timp de două zile, Rachel Howells fusese atât de 
bolnava, când în delir, când isterică, încât angajasem o 
infirmieră să stea noaptea cu ea. A treia dimineaţă după 
dispariţia lui Brunton, infirmiera, văzând că pacienta doarme 
liniştită, a aţipit în fotoliu. Când s-a trezit dimineaţa devreme, a 
găsit patul gol, geamul deschis şi nici urmă de bolnavă. Am 
fost sculat imediat şi, împreună cu cei doi servitori, am început 
numaidecât să căutăm fata dispărută. N-a fost greu de ghicit în 
ce direcţie plecase, căci, începând de sub fereastră, ne-am luat 
cu uşurinţă după urmele paşilor ei, de-a curmezişul peluzei 
până la marginea lacului, unde au dispărut în apropierea 
potecii pietruite, care duce în afara domeniului. Acolo lacul are 
aproape doi metri şi jumătate adâncime şi-ţi poţi imagina ce 
am simţit când am văzut că urmele paşilor bietei nebune se 
opriseră la marginea lui. 

Bineînţeles că am dragat imediat lacul ca să recuperăm 
rămăşiţele, dar n-am găsit nicio urmă de cadavru. Pe de altă 
parte, am scos la suprafaţă un obiect la care nu ne aşteptam. 
Era un sac din pânză de in care conţinea o grămadă de metal 
ruginit şi decolorat şi mai multe pietricele şi cioburi închise la 
culoare. Această stranie descoperire a fost tot ce am găsit în 
lac şi, cu toate că ieri am căutat şi am întrebat peste tot, nu 
ştim ce s-a întâmplat cu Rachel Howells sau cu Richard 
Brunton. Poliţia locală nu mai are nicio idee, astfel că am 
apelat la tine, ca o ultimă variantă. 

Îţi poţi închipui, Watson, cu câtă nerăbdare am ascultat 
această înşiruire extraordinară de evenimente, străduindu-mă 
să le pun cap la cap şi să născocesc vreun fir comun care să le 


lege pe toate. Majordomul, dispăruse. Servitoarea dispăruse. 
Servitoarea-l iubise pe majordom, dar mai târziu avusese 
motive să-l urască. Avea sânge galez, era răzbunătoare şi 
pătimaşă. Fusese îngrozitor de agitată imediat după dispariţia 
lui. Aruncase în lac o geanta cu conţinut ciudat. Toţi aceşti 
factori trebuiau luaţi în considerare şi totuşi niciunul dintre ei 
nu ajungea la miezul problemei. Care era punctul de plecare al 
acestui lanţ de evenimente? Acolo era sfârşitul acestei poveşti 
încurcate. 

„Musgrave — am zis — trebuie să văd acea hârtie pe 
care majordomul acesta al tău a crezut că merită să o 
studieze, chiar cu riscul de a-şi pierde slujba.” „E mai degrabă 
o chestie absurdă ritualul acesta al nostru — răspunse el. Dar 
cel puţin îl salvează graţia pe care i-o conferă vechimea. Am 
aici o copie a întrebărilor şi răspunsurilor, dacă doreşti să te 
uiţi pe ele.“ 

Mi-a întins hârtia pe care o vezi acum în mâna mea, 
Watson, şi acesta este ciudatul catehism căruia fiecare 
Musgrave trebuia să i se supună când devenea bărbat. Îți voi 
citi întrebările şi răspunsurile, aşa cum sunt: 


A cui a fost? 

A celui care nu ma’ este. 

Cine-o va avea? 

Cel care va veni. 

Unde era soarele? 

Deasupra stejarului. 

Unde era umbra? 

Sub ulm. 

Cum se păşea? 

Spre nord zece şi cu zece, spre est cinci şi cu cinci, spre 
sud doi şi cu doi, spre vest unu şi cu unu, şi aşa dedesubt. 

Ce vom da în schimb? 

Tot ce e al nostru. 

De ce să-l dăm? 

De dragul încrederii. 


„Originalul nu e datat, dar este scris cu ortografia 
folosită la jumătatea secolului al şaptesprezecelea — 
remarcă Musgrave. Cu toate astea, mă tem că n-o să-ţi fie 


de mare ajutor în rezolvarea acestui mister.” „Cel puţin — 
am zis — ne oferă un alt mister, şi unul care e mult mai 
interesant decât primul. S-ar putea ca rezolvarea unuia sa 
fie şi rezolvarea celuilalt. Mă vei ierta, Musgrave, dacă-ţi 
voi spune că majordomul tău mi se pare că a fost un om 
foarte deştept şi că a avut o minte mai pătrunzătoare 
decât zece generaţii de stăpâni de-ai lui.“ „Nu prea sunt 
de acord — zise Musgrave. Mie mi se pare că hârtia nu are 
practic nicio importanţă.” „In schimb, mie mi se pare 
foarte importantă şi îmi închipui că Brunton a fost de 
aceeaşi părere. Probabil că o mai văzuse înainte de 
noaptea în care l-ai prins.“ „E foarte posibil. Nu ne-am 
străduit să o ascundem.” „Cred că ultima oară a vrut pur 
şi simplu să îşi reîmprospăteze memoria. Avea, din câte 
am înţeles, un fel de hartă sau schiţă cu care compara 
manuscrisul şi pe care a vârât-o în buzunar atunci când ai 
apărut.” „E adevărat. Dar ce legătură putea el să aibă cu 
acest obicei vechi al familiei noastre şi ce înseamnă 
aiureala asta?“ „Nu cred că ne va fi foarte greu să stabilim 
acest lucru — am zis eu. Cu permisiunea ta, vom lua 
primul tren spre Sxissex şi vom aprofunda chestiunea la 
faţa locului.” 

In aceeaşi după-amiază, am ajuns amândoi la Hurlstone. 
Probabil ca ai văzut imagini şi ai citit descrieri ale celebrei 
clădiri vechi, aşa că îmi voi limita relatarea despre ea la a 
spune că e construită în forma de L, latura lungă fiind partea 
mai modernă, iar cea scurta, nucleul străvechi din care s-a 
dezvoltat cealaltă. In centrul acestei laturi vechi, deasupra uşii 
joase, cu prag gros în partea superioară, este inscripționată 
data 1607, dar experţii sunt de acord că grinzile şi zidăria sunt 
de fapt mult mai vechi decât atât. Pereţii enorm de groşi şi 
ferestrele mici din această latură determinaseră familia să 
construiască, în secolul trecut, o nouă aripă, iar cea veche, 
atunci când era folosită, servea drept magazie şi pivniţă. Casa 
e înconjurată de un parc superb, cu o pădure bătrână şi 
frumoasă, iar lacul, la care se referise clientul meu, se află 
aproape de alee, la aproximativ doua sute de yarzi de clădire. 

Eram deja ferm convins, Watson, că nu aveam aici trei 
mistere separate, ci doar unul, şi că, dacă voi descifra corect 
„Ritualul Musgrave“, voi deţine cheia care mă va conduce la 


adevărul cu privire atât la majordomul Brunton, cât şi la 
servitoarea Howells. Mi-am concentrat atunci întreaga atenţie 
asupra acestui lucru. De ce ar fi fost acest servitor atât de 
nerăbdător să stăpânească formula asta veche? 

Evident, pentru ca văzuse ceva în ea care scăpase 
tuturor acelor generaţii de moşieri şi din care se aştepta să 
tragă nişte foloase personale. Dar ce văzuse şi cum îi afectase 
asta soarta? 

Citind ritualul, îmi era perfect clar că măsurătorile 
trebuie să se refere la vreun loc la care făcea aluzie restul 
documentului şi că, dacă vom găsi acel loc, ne vom putea da 
seama care era secretul pe care strămoşii familiei Mus grave 
consideraseră că este necesar să-l păstreze într-un mod atât 
de curios. Aveam două indicii cu care puteam începe, un stejar 
şi un ulm. In ceea ce priveşte stejarul, nu era nicio îndoială. 
Chiar în faţa casei, pe partea stângă a aleii, se afla un patriarh 
al stejarilor, unul dintre cei mai minunaţi copaci pe care i-am 
văzut vreodată. 

„Cred că stejarul ăsta era aici când a fost conceput 
ritualul vostru” — am zis eu când am trecut pe lângă el. „Era 
aici şi pe vremea cuceririi normande, după toate probabilitățile 
— răspunse el. Are o circumferință de aproape şapte metri.” 
„Aveţi cumva şi ulmi bătrâni?” — am întrebat. „Era unul foarte 
bătrân acolo, dar a fost lovit de trăsnet cu zece ani în urmă şi 
am tăiat ciotul.“ „Se poate vedea unde a fost?” „Bineînţeles.” 
„Alţi ulmi nu mai sunt?” „Vechi nu, dar avem destui fagi.” „Aş 
vrea să văd locul unde a crescut. 

Venisem cu docarul şi clientul meu mă conduse imediat, 
fără să mai intrăm în casă, la „cicatricea” de pe peluză, unde 
fusese odinioară ulmul. Era aproape la jumătatea distanţei 
dintre stejar şi casă. Cercetările mele păreau să avanseze. 

„Presupun că este imposibil să aflăm cât de înalt era 


ulmul” — am întrebat. „[i-o pot spune imediat. Era de 
nouăsprezece metri şi douăzeci de centimetri.” „Cum de ştii 
asta?” — am întrebat surprins. „Când fostul meu profesor îmi 


dădea un exerciţiu de trigonometrie, era întotdeauna vorba de 
măsurarea unei înălţimi. Când eram puşti, calculam fiecare 
copac şi clădire de pe domeniu.“ Acesta era un noroc 
neaşteptat. Informaţiile se adunau mai repede decât aş fi 
sperat în mod normal. „Spune-mi — l-am întrebat —, 


majordomul tău ţi-a pus vreodată o astfel de întrebare?” 
Reginald Musgrave m-a privit cu uimire. „Acum, că mi-ai adus 
aminte — răspunse el —, Brunton chiar m-a întrebat de 
înălţimea copacului cu câteva luni în urma, în legătură cu nu 
ştiu ce ceartă dintre el şi grăjdar.” 

Aceasta era o veste grozavă, Watson, căci îmi arăta că 
sunt pe drumul cel bun. M-am uitat la soare. Era încă jos, iar 
după calculul meu, urma să ajungă deasupra bătrânului stejar 
în mai puţin de o ora. Atunci, una din condiţiile menţionate în 
„Ritual” va fi îndeplinită. lar umbra ulmului trebuie sa însemne 
capătul cel mai îndepărtat al umbrei, altfel s-ar fi ales trunchiul 
drept ghid. Trebuia, deci, să aflu unde va cădea capătul 
îndepărtat al umbrei atunci când soarele va fi deasupra 
stejarului. 

— Lucrul acesta trebuie să fi fost dificil, Holmes, din 
moment ce ulmul nu mai era acolo. 

— Ei, bine, cel puţin ştiam că, dacă Brunton putea s-o 
facă, atunci puteam şi eu. In plus, nu era cine ştie ce greutate. 
M-am dus cu Musgrave în biroul lui şi mi-am înjghebat un 
ţăruş, de care am legat o sfoară lungă, cu un nod pentru 
fiecare yard. Apoi am luat două lungimi de aţă de pescuit, care 
ajungeau exact până la un metru şi optzeci de centimetri, şi m- 
am întors împreună cu clientul meu la locul unde fusese ulmul. 
Soarele tocmai atingea vârful stejarului. Am fixat guta la un 
capăt, am marcat direcţia umbrei şi am măsurat-o. Era lungă 
de doi metri şi şaptezeci de centimetri. 

Bineînţeles că acum calculul era simplu. Dacă o aţă de 
un metru şi optzeci de centimetri avea o umbră de doi metri şi 
şaptezeci de centimetri, atunci un copac de nouăsprezece 
metri şi douăzeci de centimetri ar avea una de douăzeci şi opt 
de metri şi optzeci de centimetri, iar direcţia uneia va fi, 
desigur, şi direcţia celeilalte. Am măsurat distanţa, care m-a 
adus până aproape de zidul casei, şi am marcat locul cu un 
tăruş. iți închipui bucuria mea, Watson, când, la vreo patru 
centimetri de ţăruşul meu, am văzut o gaură în pământ. Mi-am 
dat seama că era marcajul făcut de Brunton după măsurătorile 
lui şi că eram încă pe urma lui.Din acest punct am început să 
număr paşii, după ce stabilisem în prealabil punctele cardinale 
cu ajutorul busolei mele de buzunar. Zece paşi cu fiecare picior 
m-au dus de-a lungul zidului casei, unde am marcat din nou 


locul cu un ţăruş. Apoi, am numărat cu grijă cinci spre Est şi 
doi spre Sud. Am ajuns chiar în pragul vechii uşi. Doi paşi spre 
Vest însemna că trebuia acum să merg doi paşi pe coridorul 
pavat cu dale de piatră şi acesta era locul indicat de „Ritual”. 

Niciodată nu m-am simţit mai dezamăgit, Watson. 
Pentru o clipă, mi s-a părut că trebuie să fie vreo greşeală 
radicală în calculele mele. Soarele care apunea strălucea pe 
podeaua coridorului şi astfel puteam vedea că vechile dale 
cenuşii şi tocite cu care era pavată erau bine cimentate şi nu 
fuseseră mai mult ca sigur mutate din loc de foarte mulţi ani. 
Brunton nu umblase aici. Am bătut cu piciorul în podea, dar 
suna la fel peste tot şi nu se vedea nici urmă de spărtură sau 
crăpătură. Din fericire, Musgrave, care începuse să aprecieze 
însemnătatea metodelor mele şi care era acum la fel 
entuziasmat ca mine, luă manuscrisul ca să-mi verifice 
calculele. 

„<Şi dedesubt», strigă el. Ai uitat de «şi dedesubt>.“ 

Am crezut ca voia să spună că trebuie să săpam, dar 
apoi, fireşte, mi-am dat seama imediat că greşeam. „înseamnă 
că există o pivniţă dedesubt?” — am strigat. „Da, şi este la fel 
de veche ca şi casa. Aici, jos, pe uşa asta.” 

Am coborât o scara de piatră în spirală, iar însoţitorul 
meu lua un chibrit şi aprinse un felinar mare, aflat în colţ, pe 
un butoi. Intr-o clipă a fost evident că ajunsesem în sfârşit la 
locul care trebuia şi că nu eram singurii care îl vizitaseră de 
curând. Fusese folosit drept magazie de lemne, dar lemnele, 
care mai înainte fuseseră evident împrăştiate pe podea, erau 
acum strânse grămadă într-o parte şi-n alta, lăsând în mijloc 
un spaţiu gol, în acest spaţiu era o lespede mare şi grea, cu un 
inel din fier ruginit îri centru, de care era agăţat un fular gros, 
în carouri. „Pe legea mea! — exclamă clientul meu. Asta e 
fularul lui Brunton. L-am văzut purtându-l şi aş putea să jur în 
privinţa asta. Ce a căutat ticălosul aici?“ 

La sugestia mea, câţiva poliţişti locali au fost chemaţi la 
faţa locului, iar eu am încercat să ridic lespedea, trăgând de 
fular. N-am putut s-o deplasez decât foarte puţin şi numai cu 
ajutorul unuia dintre poliţişti am reuşit în cele din urmă să o 
dau la o parte. Dedesubt se căsca o gaură neagră, pe care am 
încercat cu toţii s-o străpungem cu privirea, în timp ce 
Musgrave, îngenunchind pe margine, băgă înăuntru felinarul. 


În faţa noastră apăru o camera mica, de vreo doi metri 
adâncime şi puţin mai mare de un metru pătrat. Într-o parte 
era o cutie din lemn turtită, cu margini din alamă, al cărei 
capac era ridicat, cu o ciudata cheie de modă veche în 
încuietoare. Era acoperită cu un strat gros de praf, iar 
umezeala şi viermii mâncaseră lemnul, astfel ca un mănunchi 
de ciuperci albicioase creştea în interior. Mai multe discuri din 
metal, aparent monede vechi, ca astea pe care le am aici, erau 
împrăştiate pe fundul cutiei, dar, în rest, nimic altceva. 

Totuşi, în acel moment, nu ne gândeam prea mult la 
cutie, deoarece privirea noastră era pironită pe ceva ce stătea 
ghemuit lângă ea. Era silueta unui bărbat îmbrăcat în costum 
negru, care stătea pe vine, cu fruntea prăbuşită pe marginea 
cutiei şi cu braţele de o parte şi de alta a acesteia. Din cauza 
poziţiei, tot sângele i se adunase în cap, astfel ca nimeni n-ar fi 
putut recunoaşte figura aceea vineţie şi diformă, dar statura 
lui, hainele şi părul au fost de-ajuns să-i arate clientului meu, 
atunci când am scos afară cadavrul, că era într-adevăr vorba 
de majordomul dispărut. Murise de câteva zile, dar nu avea 
nicio rană sau vânataie care să arate din ce cauză sfârşise atât 
de îngrozitor. După ce cadavrul a fost scos din pivniţă, ne-am 
trezit confruntaţi cu o problemă aproape la fel de formidabilă 
ca aceea cu care începusem. 

Mărturisesc, Watson, că până în acel moment fusesem 
dezamăgit de cercetările mele. Mă bazasem pe faptul că, 
odată descoperit locul la care făcea referinţă „Ritualul”, 
problema va fi rezolvată, dar acum, că ajunsesem acolo, îmi 
părea că sunt la fel de departe ca întotdeauna de a afla care 
era secretul pe care familia îl ascunsese cu atâtea precauţii. E 
adevărat că lămurisem soarta lui Brunton, dar acum trebuia sa 
descopăr cum anume murise şi care fusese rolul jucat de 
femeia dispărută în toată această poveste. M-am aşezat într- 
un colţ, pe un butoiaş, şi am reflectat cu atenţie la toată 
chestiunea. 

Ştii care sunt metodele mele în astfel de cazuri, Watson. 
Mă pun în locul omului şi, după ce-mi dau seama mai întâi cât 
de inteligent este, încerc să-mi închipui cum aş fi procedat eu 
în aceleaşi împrejurări. În acest caz, problema a fost 
simplificată de faptul că Brunton era foarte inteligent, astfel 
încât n-a fost necesar să ţin seama de ecuaţia personală, după 


cum au poreclit-o astronomii. Ştia că ceva de valoare era ţinut 
ascuns. A descoperit locul. A văzut că piatra care îl acoperea 
era prea grea pentru un singur om. Ce-ar face el în continuare? 
Nu putea să aducă ajutor din afară, chiar dacă avea pe cineva 
de încredere, fără să descuie uşile şi să rişte să fie descoperit. 
Era mai bine, dacă putea, să-şi ia ca ajutor pe cineva din casă. 
Dar pe cine putea să roage? Fata asta îi fusese devotată. 
Oricât de urât s-a purtat cu o femeie, unui bărbat îi e 
întotdeauna greu să-şi închipuie că poate a pierdut definitiv 
iubirea ei. Prin intermediul unor mici atenţii, el ar încerca să se 
împace cu servitoarea Howells şi apoi ar lua-o drept complice. 
Ar veni împreună noaptea în pivniţă, iar forţele lor unite ar fi 
de-ajuns să ridice piatra. Până aici le-am putut urmări acţiunile 
ca şi cum i-aş fi văzut cu ochii mei. 

Dar chiar şi pentru ei doi, ridicarea pietrei trebuie să fi 
fost o muncă anevoioasă, unul dintre ei fiind femeie. Mie şi 
unui poliţist corpolent din Sussex ni s-a părut o treaba destul 
de grea. La ce alt ajutor ar face apel? Probabil la acelaşi la care 
aş fi făcut şi eu. M-am ridicat şi am examinat cu grijă diferitele 
bucăţi din lemn împrăştiate pe podea. Aproape imediat am 
găsit ceea ce mă aşteptam să găsesc. O bucată, lungă de 
vreun metru, avea la un capăt o crestătură foarte vizibila, în 
timp ce mai multe bucăţi erau turtite pe margini, ca şi cum ar 
fi fost presate de o greutate enormă. Evident, după ce au 
săltat piatra, au vârât bucăţile din lemn în deschizătură, până 
când în sfârşit aceasta a fost destul de mare ca sa pătrundă 
prin ea şi au ţinut-o deschisă cu ajutorul unei bucăţi din lemn 
plasate vertical, care s-ar fi putut foarte bine cresta la capătul 
inferior, din moment ce întreaga greutate a pietrei o presa de 
marginea celeilalte lespezi. Până aici eram încă pe teren sigur. 

lar acum, în ce fel ar fi trebuit să continuu reconstituirea 
acestei tragedii nocturne? În mod clar, doar unul ar fi încăput 
în gaură şi acela a fost Brunton. Fata trebuie să fi aşteptat 
deasupra. Apoi, Brunton a descuiat cutia şi i-a dat probabil 
fetei conţinutul acesteia, din moment ce nu a fost găsit 
nicăieri. Dar apoi? Apoi ce s-a întâmplat? 

Ce foc mocnit de răzbunare izbucnise deodată ca o 
flacără în sufletul acestei pătimaşe femei celtice, când l-a 
văzut pe bărbatul care o nedreptăţise, mai mult poate decât 
bănuim noi, în puterea ei? A fost doar o întâmplare că bucata 


din lemn a alunecat şi ca piatra a căzut la loc, închizându-l pe 
Brunton în ceea ce a devenit mormântul lui? A fost ea vinovată 
doar de tăcere în privinţa sorții lui? Sau o lovitură brusca a 
mâinii ei a aruncat suportul la o parte, făcând lespedea să se 
prăbuşească la loc? Oricum ar fi fost, mi se părea că văd 
silueta femeii încă strângând comoara la piept şi fugind 
sălbatic pe scara în spirală, cu urechile răsunând de strigătele 
înăbuşite din spatele ei şi de loviturile înnebunite în lespedea 
care îl sufoca pe iubitul ei necredincios. 

Acesta era secretul chipului său alb, al nervilor 
zdruncinaţi şi al hohotelor isterice de râs din dimineaţa 
următoare. Dar ce fusese în ciitie? Ce făcuse ea cu conţinutul 
acesteia? Desigur, trebuie să fi fost metalul vechi şi 
pietricelele pe care le scosese clientul meu din lac. Le 
aruncase acolo cu prima ocazie, ca să şteargă şi ultima urmă a 
crimei ei. 

Timp de douăzeci de minute am stat nemişcat, 
reflectând asupra problemei. Musgrave încă mai era palid, 
legănând felinarul şi străpungând gaura cu privirea. 

„Acestea sunt monede de pe vremea lui Charles |, zise 
el arătându-mi câteva care fuseseră în cutie. Vezi, am avut 
dreptate când am stabilit data «Ritualului».” „S-ar putea să 
mai găsim şi altceva de-al lui Charles | — am exclamat, atunci 
când semnificaţia probabilă a primelor două întrebări din 
«Ritual» mă izbi brusc. Arată-mi conţinutul genţii pe care ai 
pescuit-o din lac.“ 

Am urcat la el în birou, iar el a răsturnat resturile în faţa 
mea. Când le-am văzut, mi-am dat seama de ce credea că 
sunt fără importanţă, căci metalul era aproape negru, iar 
pietrele erau închise la culoare şi-şi pierduseră strălucirea. Cu 
toate astea, după ce am şters una din ele de mâneca hainei, a 
început să strălucească precum o scânteie în căuşul întunecat 
al palmei. Partea din metal avea forma unui inel dublu, dar 
fusese atât de îndoit şi răsucit, încât îşi pierduse forma 
originală. 


Rain e PENN 


DER 
NAS 


„Nu trebuie sa uiţi — am zis eu — că oamenii regelui au 
rămas în continuare în Anglia chiar şi după moartea acestuia, 
iar atunci când au fugit, probabil ca au lăsat îngropate în urmă 
multe dintre cele mai valoroase averi ale lor, cu intentia de a 
se întoarce după ele în vremuri mai paşnice.“ „Strămoşul meu, 
Sir Ralph Musgrave, a fost un cavaler remarcabil şi mâna 
dreaptă a regelui Charles al II-lea în timpul călătoriilor lui“ — 
zise prietenul meu. „Nu, zău! — am răspuns. Ei, bine atunci, 
asta cred că era ultima verigă care ne lipsea. Trebuie să te 
felicit, pentru că tocmai ai intrat în posesia, deşi într-o manieră 
tragică, a unei relicve de o mare valoare intrinsecă, dar de o 
importanţă şi mai mare în calitate de curiozitate istorică,” „Dar 
ce este?” — întrebă el uimit, cu răsuflarea întretăiată. „E nici 
mai mult, nici mai puţin decât vechea coroană a regilor 
Angliei.” „Coroana?!” „Exact. Gândeşte-te la ceea ce spune 
«Ritualul». Cum suna? A cui a fost? A celui care nu mai este. 


Asta a fost după execuţia lui Charles. Apoi, Cine o va avea? Cel 
care va veni. Acesta era Charles al II-lea, a cărui sosire fusese 
deja prevăzută. Nu cred că mai încape îndoială că aceasta 
diademă turtită şi diformă încununa cândva frunţile regilor din 
dinastia Stuart.” „Şi cum a ajuns în lac?” „A, asta e o întrebare 
la care va dura ceva timp până să răspundem.” Şi atunci am 
început să-i schiţez întregul lanţ de presupuneri şi dovezi pe 
care îl construisem. Când am terminat de povestit, dispăruse şi 
ultima rază de soare, iar luna strălucea puternic pe cer. „Dar 
cum se face că Charles nu şi-a luat coroana când s-a întors?” 
— întrebă Musgrave punând relicva înapoi în sacul din pânză. 
„A, ai evidenţiat singurul punct pe care nu-l vom lămuri 
probabil niciodată. Mai mult ca sigur, acel Musgrave care 
deţinea secretul a murit între timp şi, dintr-o neglijenţă, a lăsat 
acest ghid urmaşului său fără sa-i explice semnificaţia. Din 
acea zi şi până acum a fost lăsat moştenire din tată în fiu până 
când, în cele din urmă, a ajuns la îndemâna unui om care i-a 
desluşit secretul şi şi-a pierdut viaţa în această aventură.” 

Şi aceasta e povestea „Ritualului Musgrave”, Watson. 
Cei din familie ţin coroana la Hurlstone, deşi au avut ceva 
probleme legale şi au plătit o sumă considerabilă înainte să li 
se permită s-o păstreze, Sunt sigur că, dacă le menţionezi 
numele meu, vor fi fericiţi să ţi-o arate, Cât priveşte femeia, nu 
s-a mai auzit nimic de ea şi e posibil să fi părăsit Anglia, 
ducând cu ea amintirea crimei sale către cine ştie ce pământ 
de peste mări. 

Sfârşit 


Enigma din Reigate 


A trecut ceva timp până când sănătatea prietenului meu 
Sherlock Holmes s-a ameliorat după încordarea cauzată de 
eforturile lui extreme din primăvara anului 1887. Intreaga 
afacere cu compania „Netherland-Sumatra“ şi cu mârşăviile 
colosale ale baronului Maupertuis sunt prea proaspete în 
mintea publicului şi au o prea strânsă legătură cu politica şi cu 
finanţele pentru a fi subiecte potrivite în cadrul acestei serii de 
schite. 

Totuşi, au dus în mod indirect la o problemă deosebită şi 
complexă, care i-a dat prietenului meu ocazia să demonstreze 
valoarea unei arme noi, pe lângă multe altele de care se 
folosise în lupta lui de-o viaţă împotriva crimei. 

Făcând apel la însemnările mele, observ că era ziua de 
14 aprilie atunci când am primit o telegramă de la Lyons, care 
mă anunţa că Holmes zăcea bolnav în hotelul „Dulong“. Am 
ajuns în camera lui în mai puţin de douăzeci şi patru de ore şi 
am constatat uşurat ca nu era nimic grav în simptomele sale. 
Însă până şi constituţia lui de fier cedase sub presiunea unei 
anchete care durase mai bine de două luni, perioadă în care nu 
lucrase mai puţin de cincisprezece ore pe zi şi, după cum mă 
asigurase chiar el, nu o dată se concentrase asupra sarcinii 
sale timp de cinci zile la rând. 

Nici măcar rezultatul triumfător al muncii lui nu l-a putut 
salva de o reacţie după un astfel de efort, şi, într-o vreme când 
numele lui răsuna în toată Europa, iar camera îi era plină până 
la glezne cu telegrame de felicitare, l-am găsit pradă celei mai 
negre depresii. 

Cu toate că ştia că reuşise acolo unde poliţia a trei ţări 
eşuase şi că anticipase de fiecare dată manevrele celui mai 
desăvârşit escroc din Europa, acest lucru nu era suficient să-l 
scoată din deprimare. 

Trei zile mai târziu eram iarăşi amândoi în strada Baker, 
dar era evident că prietenului meu i-ar fi prins mult mai bine o 
schimbare, iar gândul la o săptămână de primăvară petrecută 
la ţară mă atrăgea şi pe mine. 

Vechiul meu prieten, colonelul Hayter, care îmi fusese 
pacient în Afganistan, îşi cumpărase acum o casă lângă 


Reigate, în Surrey, şi mă rugase de multe ori să-l vizitez. 
Ultima oară îmi spusese că, dacă prietenul meu ar vrea să vină 
cu mine, i-ar face mare plăcere să-l aibă şi pe el ca oaspete. A 
fost nevoie de puţină diplomaţie, dar când Holmes a înţeles că 
locuinţa aparţinea unui burlac şi că i se va permite cea mai 
deplină libertate, a căzut de acord cu planurile mele, astfel că, 
la o săptămână după întoarcerea noastră de la Lyoris, eram 
sub acoperişul colonelului. 

Hayter era un vechi şi bun soldat, care călătorise mult 
şi, după cum mă aşteptasem, şi-a dat în curând seama că el şi 
Holmes aveau multe lucruri în comun. 

In seara sosirii noastre, ne-am dus după cină în sala de 
arme a colonelului, iar Holmes s-a întins pe canapea, în timp 
ce eu şi Hayter admiram mica lui colecţie de arme est- 
europene. 

— Apropo, zise deodată colonelul, cred că voi lua unul 
dintre pistoalele astea cu mine în cameră, în caz ca avem vreo 
alarmă. 

— O alarmă?!, am zis eu. 

— Da, nu demult am avut parte de o sperietură pe-aici. 
Bătrânului Ac ton, care e unul dintre magnații regiunii, i-a fost 
spartă casa lunea trecută. N-au fost prea multe pagube, dar 
indivizii sunt încă liberi. 

— Niciun indiciu?, întrebă Holmes uitându-se cu coada 
ochiului la colonel. 

— Încă nu. Dar afacerea e una modestă, una din micile 
noastre infracţiuni de la ţara, care probabil că vă pare prea 
nesemnificativă, domnule Holmes, mai ales după această 
afacere internaţională de proporţii. 

Holmes îşi flutură mâna a nepăsare la auzul 
complimentului, dar zâmbetul lui arăta că îl încântase. 

— A fost vreun aspect interesant? 

— Nu cred. Hoţii au răscolit biblioteca şi s-au ales cu 
puţine lucruri pentru osteneala lor. Totul a fost întors cu susul 
în jos, sertarele deschise cu forţa, dulapurile devastate şi n-au 
dispărut decât un volum din opera „Homer“ a lui Pope, două 
sfeşnice placate, un prespapier din fildeş, un barometru mic 
din lemn de stejar şi un ghem de aţă. 

— Ce sortiment extraordinar!, am exclamat. 

— A, e clar că indivizii au înşfăcat tot ceea ce le-a căzut 


în mână. 

Holmes mormăi din canapea. 

— Poliţia locală ar trebui să înţeleagă ceva din toate 
astea, zise el. Păi, e cu siguranţa evident că... 

Dar eu ridicai ameninţător degetul. 

— Eşti aici ca să te odihneşti, dragă prietene. Pentru 
numele lui Dumnezeu, nu te preocupa de o nouă problemă 
când nervii tăi sunt la pământ. 

Holmes ridică din umeri, privindu-l pe colonel cu o 
resemnare comică, iar discuţia alunecă spre subiecte mai puţin 
periculoase. 

Era destinat însă ca toate precauţiile mele profesionale 
să fie în zadar, căci, a doua zi de dimineaţă, problema ni s-a 
înfăţişat în aşa fel încât era imposibil s-o ignori şi vacanţa la 
ţară a luat o turnura pe care n-o anticipase niciunul dintre noi. 
Tocmai ne luam micul dejun când majordomul colonelului dădu 
buzna, uitând complet de buna-cuwviinţa. 

— Aţi auzit vestea, domnule?, gâfâi el. La Cunningham, 
domnule! 

— Spargere!, exclamă deodată colonelul cu ceaşca de 
cafea în aer. 

— Crimă! 

Colonelul scoase un fluierat. 

—Pe legea mea!, zise el. Aşadar, cine a fost ucis? 
Judecătorul de pace sau fiul lui? 

— Nici unul, nici celălalt, domnule. A fost William, 
vizitiul, împuşcat drept în inimă, domnule, şi a amuţit pe veci. 

— Dar cine l-a împuşcat? 

— Hoţul, domnule. Apoi a fugit ca din puşcă şi a scăpat. 
Tocmai spărsese fereastra de la cămară, când William l-a 
surprins şi şi-a găsit sfârşitul salvând proprietatea stăpânului 
său. 

— La ce oră s-a întâmplat? 

— S-a întâmplat noaptea trecută, domnule, cam în jurul 
orei douăsprezece. 

— A, atunci o să trecem pe-acolo mai târziu, zise 
colonelul, aşezându-se din nou la masă, liniştit. Este o afacere 
cam proasta, adăugă el după plecarea majordomului. Bătrânul 
Cunningham e un om de vază pe-aici şi tare cumsecade. O să 
fie distrus din cauza asta, căci vizitiul era în slujba lui de mulţi 


ani şi a fost un servitor bun. E clar că sunt aceiaşi ticăloşi care 
au spart şi casa lui Acton. 

— Aceiaşi care au furat acea colecţie ciudată, zise 
Sherlock Holmes gânditor. 

— Exact. 

— Hm! Se poate dovedi a fi cel mai simplu lucru din 
lume, cu toate acestea, la prima vedere pare puţin curios, nu-i 
aşa? Ar fi de aşteptat ca o bandă de hoţi care acţionează la 
ţară să schimbe decorul operaţiunilor lor şi nu să spargă două 
căsuțe în aceeaşi regiune într-un interval de câteva zile. 
Aseară, când aţi vorbit despre luarea unor precauţii, îmi 
amintesc că mi-a trecut prin cap faptul că această zonă e 
ultimul loc din Anglia spre care hoţul sau hoţii şi-ar îndrepta 
atenţia, ceea ce arată că mai am încă multe de învăţat. 

— Îmi închipui că e vreun profesionist din regiune, zise 
colonelul. În acest caz, desigur, locuinţele lui Acton şi 
Cunningham sunt exact locurile pe care le-ar alege, din 
moment ce sunt de departe cele mai mari de pe-aici. 

— Şi cele mai bogate? 

— Pai, ar trebui să fie, dar au avut un proces care a 
durat câţiva ani şi care i-a secat la sânge pe amândoi, cred. 
Bătrânul Acton revendică jumătate din proprietatea lui 
Cunningham, iar avocaţii se ocupă de asta zi şi noapte. 

— Ei, bine, dacă e vorba de un infractor local, n-ar trebui 
să fie prea dificil de găsit, zise Holmes căscând. Bine, bine, 
Watson, n-am de gând să mă amestec. 

— Inspectorul Forrester, domnule!, spuse majordomul 
împingând uşa la perete. 

Funcţionarul, un tânăr elegant, cu o faţă ascuţită, intră 
în cameră. 

— Bună dimineaţa, domnule colonel, zise el, sper că nu 
vă deranjez, dar am auzit că domnul Holmes din strada Baker 
este aici. 

Colonelul făcu un gest cu mâna în direcţia prietenului 
meu, iar inspectorul se înclină. 

— Ne-am gândit ca poate aţi dori să interveniţi, domnule 
Holmes. 

—  Sorţii sunt împotriva ta, Watson, zise el râzând. 
Tocmai discutam cazul, când aţi venit, domnule inspector. 
Poate ne puteţi da câteva detalii. 


Văzând că se reazemă de scaun în acea manieră 
familiară, mi-am dat seama că nu mai am nicio şansă. 

— În afacerea Acton n-am avut niciun indiciu. Dar acum 
avem destule şi nu e nicio îndoială că e vorba de aceeaşi 
persoană în ambele cazuri. Omul a fost văzut. 

— Aha! 

— Da, domnule. Dar a fugit ca o căprioară după ce a 
tras glonţul care l-a omorât pe bietul William Kirwan. Domnul 
Cunningham l-a văzut de la fereastra dormitorului, iar domnul 
Alee Cunningham l-a văzut din coridorul din spate. Era ora 
douăsprezece fără un sfert când s-a dat alarma. Domnul 
Cunningham tocmai se dusese la culcare, iar domnul Alee 
fuma o pipă, îmbrăcat în halat. Amândoi l-au auzit pe William, 
vizitiul, strigând după ajutor, iar domnul Alee a fugit într-acolo 
să vadă ce se întâmplă. Uşa din spate era deschisă şi, când a 
ajuns la capătul de jos al scărilor, a văzut doi oameni luptându- 
se afară. Unul dintre ei a tras un foc de armă, celălalt a căzut, 
iar ucigaşul a fugit prin grădină şi a sărit gardul. Domnul 
Cunningham, uitându-se pe fereastra dormitorului, l-a văzut pe 
individ când a ajuns la stradă, dar l-a pierdut imediat din 
vedere. Domnul Alee s-a oprit să vadă daca îl poate ajuta pe 
muribund şi astfel ticălosul a scăpat. In afara faptului că era un 
bărbat de statură mijlocie şi îmbrăcat în ceva negru, nu avem 
niciun indiciu asupra persoanei, dar facem cercetări asidue şi, 
dacă e un străin, o să-l găsim în curând. 

— Ce căuta acest William acolo? A spus ceva înainte să 
moară? 

— Niciun cuvânt. Locuieşte într-o cabană împreună cu 
mama lui şi, fiind un om foarte devotat, ne-am gândit că s-a 
dus spre casă cu intenţia de a vedea dacă totul e în ordine 
acolo. Fireşte că treaba cu Acton i-a pus pe toţi în gardă. 
Probabil că hoţul abia spărsese uşa, iar încuietoarea era 
forţată atunci când l-a surprins William. 

— l-a spus William ceva mamei lui înainte să plece? 

— Este o femeie foarte bătrână şi este surda, aşa că nu 
putem scoate nicio informaţie de la ea. Şocul a făcut-o pe 
jumătate nebună, dar am înţeles că n-a fost niciodată foarte 
inteligentă. Există totuşi un amănunt extrem de important. 
Uitaţi-vă la asta! 

Inspectorul luă dintr-un carnet o bucată de hârtie ruptă 


şi o întinse pe genunchi. 

— Bucata asta de hârtie a fost găsită între degetele 
mortului. Se pare că este un fragment rupt dintr-o foaie mai 
mare. După cum vedeţi, ora menţionată pe ea este chiar 
aceea la care bietul om şi-a găsit sfârşitul. Va puteţi imagina 
că ucigaşul lui ar fi putut să-i smulgă restul hârtiei sau ca el ar 
fi putut lua acest fragment de la ucigaş. Ceea ce scrie în ea 
pare a fi o întâlnire. 

Sherlock Holmes luă. bucata de hârtie, a cărei copie 
este reprodusă aici: 

La douăsprezece fără un sfert afli ce poate. 

— Presupunând că este o întâlnire, continuă inspectorul, 
este o teorie posibilă aceea că William Kirwan, deşi avea 
reputaţia de om cinstit, ar fi putut fi în cârdăşie cu hoţul. S-ar fi 
putut întâlni cu el acolo, ar fi putut să-l ajute să spargă uşa şi 
apoi ar fi putut izbucni o ceartă între ei. 

— Acest scris este extraordinar de interesant, zise 
Holmes, care examinase hârtia foarte concentrat. Apele sunt 
mult mai adânci decât am crezut la început. 

Îşi luă capul în mâini, în timp ce inspectorul zâmbi 
văzând efectul pe care acest caz îl avusese asupra faimosului 
specialist londonez. 

— Ultima dumneavoastră remarcă,  spuseHolmes 
deodată, referitoare la posibilitatea existenței unei înțelegeri 
între hoţ şi servitor, această hârtie fiind un bilet prin care îşi 
dădeau întâlnire, este o presupunere ingenioasă şi nu complet 
imposibilă. Dar acest scris deschide... 

Îşi lua din nou capul în mâini şi rămase adâncit în 
gânduri câteva minute. 

Când îşi ridică iar faţa, am fost surprins să văd că 
obrazul îi era aprins şi ochii îi străluceau la fel ca înainte de 
boală, Sări în picioare cu toată energia lui de odinioară. 

— Uite ce e, zise el. Aş vrea să arunc o privire în detaliile 
acestui caz. Există ceva în el care mă fascinează enorm de 
mult. Dacă-mi permiteţi, domnule colonel, vă voi părăsi pe 
dumneavoastră şi pe prietenul meu, Watson, şi voi merge cu 
inspectorul să testez adevărul câtorva mici idei de-ale mele. 
Mă voi întoarce într-o jumătate de oră. 

Trecu o ora şi jumătate până când inspectorul se 
întoarse singur, 


— Domnul Holmes se plimbă în sus şi-n jos pe-afară, 
zise el. Vrea să mergem toţi patru până la casa. 

— La casa domnului Cunningham? 

— Da, domnule. 

— De ce? 

Inspectorul dădu din umeri. 

— Nu prea ştiu nici eu, domnule. Între noi fie vorba, nu 
cred că domnul Holmes şi-a revenit încă după boala lui. Se 
poartă foarte ciudat şi e foarte agitat. 

— Nu cred că e nevoie să vă alarmaţi, am zis eu. De cele 
mai multe ori, am descoperit că e o metodă în nebunia lui. 

— Unii oameni ar zice că e o nebunie în metoda lui, 
mârâi inspectorul. Dar arde de nerăbdare să înceapă, domnule 
colonel, aşa că mai bine ieşim afară, dacă sunteţi gata. 

L-am găsit pe Holmes plimbându-se în sus şi-n jos pe 
câmp, cu bărbia în piept şi cu mâinile vârâte în buzunarele 
pantalonilor. 

— Chestiunea devine din ce în ce mai interesantă, zise 
el. Watson, excursia ta la ţară este un adevărat succes. Am 
avut o dimineaţă încântătoare. 

— Din câte înţeleg, aţi fost la locul faptei, zise colonelul. 

— Da, eu şi inspectorul am făcut o mica recunoaştere 
împreuna. 

— Aţi avut noroc? 

— Ei bine, am văzut nişte lucruri foarte interesante. Am 
să vă povestesc pe drum ce am făcut. Mai întâi, am văzut 
cadavrul acelui nefericit om. A murit într-adevăr din cauza 
unei răni provocate de un revolver, aşa cum s-a declarat. 

— Te-ai îndoit cumva de asta? 

— O, e mai bine să verific totul. Inspecţia noastră nu a 
fost o pierdere de timp. Apoi, am avut o întrevedere cu 
domnul Cunningham şi cu fiul său, care au putut să indice 
locul exact pe unde ucigaşul a trecut prin gardul viu al grădinii 
atunci când a fugit. Acest lucru a fost de mare interes. 

— Fireşte. 

— Apoi am fost s-o vedem pe mama nefericitului om. 
Dar de la ea n-am putut obţine nicio informaţie, pentru că e 
foarte bătrână şi plăpânda. 

— Şi care e rezultatul cercetărilor? 

— Convingerea că aceasta crimă e una foarte ciudată! 


Poate că vizita noastră de acum va reuşi să o mai limpezească 
puţin. Cred că suntem amândoi de acord, domnule inspector, 
că bucata de hârtie din mâna mortului, având scrisă pe ea 
chiar ora morţii lui, este de o importanţă covârşitoare. 

— Ar trebui să ne dea un indiciu, domnule Holmes. 

— Chiar ne dă un indiciu. Cel care a scris biletul este cel 
care l-a sculat pe William Kirwan din patul lui la acea oră. Dar 
unde e restul acelei foi de hârtie? 

— Am cercetat locul cu mare atenţie, sperând că o voi 
găsi, spuse inspectorul. 

— A fost smulsa din mâna mortului. De ce era acel 
cineva atât de nerăbdător să pună mâna pe ea? Pentru că îl 
incrimina. Şi ce-ar face cu ea? Foarte probabil ar vâri-o în 
buzunar, fără să observe că un colţ a rămas în mâna strânsă a 
cadavrului. Dacă vom găsi restul acelei foi de hârtie, e evident 
că vom fi făcut progrese mari către rezolvarea misterului. 

— Da, dar cum putem ajunge la buzunarul criminalului 
înainte de a-l prinde pe criminal? 

— Mda, mă rog, a meritat totuşi să reflectăm la asta. 
Apoi, mai exista un alt element evident. Biletul i-a fost trimis 
lui William. Nu se poate să i-l fl înmânat cel care l-a scris, 
altfel, bineînţeles, i-ar fi putut transmite oral mesajul. Atunci, 
cine a adus biletul? Sau a venit prin poştă? 

— Am făcut cercetări, zise inspectorul. William a primit 
ieri o scrisoare cu poşta de după-amiază. Plicul l-a distrus el. 

— Excelent!, exclamă Holmes bătându-l pe inspector pe 
spate. Aţi fost să vorbiţi cu poştaşul. E o plăcere să lucrez cu 
dumneavoastră. Ei, bine, iată cabana, şi dacă doriţi să veniţi 
cu mine, domnule colonel, vă voi arăta locul faptei. 

Am trecut pe lângă căsuţa unde locuise victima şi am 
urcat pe o alee străjuită de stejari, până la frumoasa casă 
veche, în stil Regina Ana. Pe pragul de sus al uşii era 
inscripţionata data bătăliei de la Malplaquet. Holmes şi 
inspectorul ne-au condus în jurul casei, până când am ajuns la 
poarta laterală, separată printr-o grădină de gardul viu care 
străjuieşte drumul. Un poliţist era postat la uşa bucătăriei. 

— Deschideţi uşa, domnule poliţist, zise Holmes. Deci, 
tânărul domn Cunningham stătea chiar pe scările acelea 
atunci când i-a văzut pe cei doi bărbaţi luptându-se exact în 
locul unde suntem noi acum. Bătrânul domn Cunningham era 


la fereastră, a doua din stânga, şi l-a văzut pe individ fugind 
tocmai la stânga acelui tufiş. Apoi, domnul Alee s-a repezit 
afară şi a îngenuncheat lângă omul rănit. Pământul e foarte 
tare, după cum vedeţi, şi nu sunt urme care să ne ghideze. 

In timp ce vorbea, doi bărbaţi ieşiră de după colţul 
casei, venind spre noi pe poteca din grădină. Unul era în 
vârstă, cu o faţă robustă şi zbârcită şi cu ochi gravi, celălalt 
era un tânăr îndrăzneţ, a cărui expresie zâmbitoare, plină de 
strălucire şi îmbrăcămintea arătoasă contrastau în mod bizar 
cu problema care ne adusese aici. 

— Încă mai faceţi cercetări, aşa-i?, îi zise el lui Holmes. 
Credeam că voi, londonezii, nu greşiţi niciodată. La urma 
urmei, nu mi se pare că vă mişcaţi foarte repede. 

— A, trebuie să ne acordaţi puţin timp, zise Holmes bine 
dispus. 

— O să aveţi nevoie, spuse tânărul Alee Cunningham. 
Din câte văd, nu avem nici cel mai mic indiciu. 

— Avem doar unul, răspunse inspectorul. Ne-am gândit 
că dacă vom putea găsi... Doamne Dumnezeule, domnule 
Holmes! Ce s-a întâmplat? 

Faţa bietului meu prieten avea cea mai 
înspăimântătoare expresie. Ochii îi erau daţi peste cap, 
trăsăturile i se zvârcoleau în agonie şi, cu un geamăt înăbuşit, 
căzu lat la pământ. Ingroziţi de gravitatea acestei crize bruşte, 
l-am dus în bucătărie, unde el se lasă pe spate într-un scaun 
mare, respirând greu pentru câteva minute. 

In cele din urmă, scuzându-se ruşinat de slăbiciunea lui, 
se ridică iar în picioare. 

— Watson vă va spune că abia mi-am revenit după o 
boală gravă, explică el. Sunt predispus la asemenea crize 
bruşte de nervi. 

— Să vă trimit acasă cu trăsura mea?, întrebă bătrânul 
Cunningham. 

— Ei, bine, daca tot sunt aici, există un element în 
privinţa căruia aş vrea să fiu sigur. Îl putem verifica foarte 
Uşor. 

— Care anume? 

— Păi, mie mi se pare că este posibil ca sosirea bietului 
William sa se fi petrecut nu înainte, ci după intrarea hoţului în 
casă. Se pare că luaţi de bun faptul că, deşi uşa a fost forţată, 


spărgătorul nu a intrat deloc înăuntru. 

— Mă gândesc că acest lucru e destul de evident, zise 
domnul Cunningham grav. Fiul meu, Alee, nu se dusese încă la 
culcare şi ar fi auzit în mod sigur dacă ar fi fost cineva în casă. 

— Unde stătea? 

— Fumam în anticamera mea. 

— Care e fereastra? 

— Ultima din stânga, lângă cea a tatălui meu. 

— Bineînţeles, ambele lămpi erau aprinse? 

— Fără îndoială. 

— Sunt nişte elemente ciudate aici, zise Holmes 
zâmbind. Nu vi se pare extraordinar ca un hoţ, unul care avea 
ceva experienţă anterioară, să spargă intenţionat o casă într- 
un moment în care vedea după lumini că doi membri ai 
familiei erau încă în picioare? 

— Probabil că se simţea sigur pe el. 

— Fireşte că, dacă n-ar fi fost un caz ciudat, nu ar fi fost 
nevoie să vă cerem dumneavoastră să ne daţi o explicaţie, 
zise tânărul domn Alee. Dar în ceea ce priveşte ideea 
dumneavoastră că bărbatul a jefuit casa înainte să-l surprindă 
William cred că e complet absurdă. N-am fi găsit totul răscolit 
şi n-am fi observat că lipsesc lucruri? 

— Depinde de lucruri, zise Holmes. Trebuie să ţineţi 
minte că avem de-a face cu un hoţ foarte bizar, care pare să 
lucreze după un plan al lui. Uitaţi-vă, de exemplu, la grămada 
ciudată de obiecte pe care le-a luat din locuinţa lui Acton — ce 
anume era? 

— Un ghem de aţă, un prespapier şi nu mai ştiu ce alte 
ciudăţenii. 

— Ei, bine, se pare că suntem în mâinile 
dumneavoastră, domnule Holmes, zise bătrânul Cunningham. 
Orice aţi putea sugera dumneavoastră sau domnul inspector 
va fi îndeplinit cu siguranţă. 

— In primul rând, spuse Holmes, aş vrea să oferiţi o 
recompensă venind din partea dumneavoastră, căci 
autorităţilor le-ar lua ceva timp până să se hotărască în 
privinţa sumei, iar aceste lucruri trebuie făcute imediat. Am 
notat aici cam cum ar putea fi formulată, dacă aveţi 
amabilitatea s-o semnaţi. M-am gândit că cincizeci de lire ar fi 
suficient. 


— Aş da bucuros şi cinci sute, zise judecătorul de pace, 
luând foaia de hârtie şi creionul pe care i le întindea Holmes. 
Cu toate astea, formularea nu e chiar corectă, adăugă el 
aruncându-şi o privire pe document. 

— Am scris-o cam în grabă. 

— Păi, începeţi prin a spune „întrucât în jurul orei unu 
fără un sfert, marţi dimineaţa, s-a încercat” şi aşa mai 
departe. 

De fapt, a fost la douăsprezece fără un sfert. Greşeala 
m-a durut, căci ştiam cât de puternic resimțea Holmes orice 
scăpare de genul acesta. Era specialitatea lui să fie corect în 
privinţa faptelor, dar boala lui recentă îl zguduise, iar acest 
mic incident a fost suficient ca să-mi arate că era încă departe 
de a fi el însuşi. Se simţi, fireşte, stânjenit pentru o clipă, în 
timp ce inspectorul îşi ridică mirat sprâncenele, iar Alee 
Cunningham izbucni în râs. Totuşi, bătrânul domn corectă 
greşeala şi îi dădu lui Holmes hârtia înapoi. 

— Duceţi-o la tipărit cât mai repede cu putinţă, zise el. 

H 
Cred că ideea dumneavoastră e excelentă. 

Holmes puse cu grijă hârtia în carneţelul lui de buzunar. 

— Şi acum, zise el, ar fi într-adevăr bine să mergem cu 
toţii în casă şi să ne asigurăm că acest hoţ extravagant nu a 
luat, la urma urmei, ceva cu el. 

Înainte de a intra, Holmes cercetă uşa care fusese 
forţată. 

Era evident că încuietoare a fusese for tată cu o daltă sau cu 
un cuţit solid. Puteam vedea semnele făcute în lemn în locul 
unde fusese vârâtă unealta. 

— Aşadar, nu folosiţi gratii?, întrebă el. 

— Nu am considerat niciodată ca este necesar. 

— Nu aveţi câine? 

— Ba da, dar este legat cu lanţ în cealaltă parte a casei. 

— Servitorii când se culcă? 

— Pe la zece. 

— Din câte am înţeles, şi William era de obicei în pat la 
acea ora. 

— Da. 

— E ciudat că era treaz tocmai în noaptea cu pricina. 
Acum, aş fi bucuros dacă aţi avea amabilitatea să ne arâtaţi 


casa, domnule Cunningham. 

Un coridor pavat cu dale din piatră, din care se putea 
ajunge la bucătărie, ducea, prin intermediul unei scări din 
lemn, direcţia primul etaj al casei. Aici ajungeai pe un palier, 
vizavi de o a doua scară, mai ornamentată, care ducea jos, în 
holul de la intrare. In palier dădeau salonul şi mai multe 
dormitoare, inclusiv cel al domnului Cunningham şi cel al fiului 
său. Holmes mergea încet, întipărindu-şi bine în minte 
arhitectura casei. După expresia feţei sale, mi-am dat seama 
că adulmecase o urmă şi totuşi nu-mi puteam imagina în 
niciun fel în ce direcţie îl conduceau deducţiile lui. 

— Bunul meu domn — zise domnul Cunningham cu o 
oarecare nerăbdare —, cu siguranţă că acest lucru nu este 
deloc necesar. La capătul scărilor se află camera mea, iar cea 
a fiului meu e dincolo de ea. Vă las pe dumneavoastră să 
apreciaţi dacă ar fi fost posibil ca hoţul să urce până aici fără 
să ne deranjeze. 

— Imi închipui ca acum trebuie să vă învârtiţi în jur şi 
să daţi de o nouă urmă, zise fiul cu un zâmbet mai degrabă 
răutăcios. 

— Totuşi, trebuie să vă rog sa-mi mai faceţi puţin pe 
plac. Aş vrea, de exemplu, să ştiu cât de departe se poate 
vedea afară de la ferestrele dormitoarelor. Aceasta, din câte 
am înţeles, este camera fiului dumneavoastră, zise el 
deschizând uşa, iar aceea, presupun, este anticamera în care 
stătea şi fuma atunci când s-a dat alarma. Unde dă fereastra 
ei? 

Traversă dormitorul, deschise uşa şi aruncă o privire în 
cealaltă încăpere. 

— Sper ca acum sunteţi satisfăcut, zise acru domnul 
Cunningham. 

— Va mulţumesc. Cred că am văzut tot ceea ce 
doream. 

— Atunci, dacă e într-adevăr necesar, putem merge în 
camera mea. 

— Dacă nu vă deranjez prea mult. 

Judecătorul de pace ridică din umeri şi o luă înainte 
spre dormitorul său, care era o cameră obişnuită şi mobilată 
simplu. În timp ce o traversam, îndreptându-ne spre fereastră, 
Holmes îşi încetini din ce în ce mai mult paşii, până când noi 


doi ramaserăm ultimii în grup. 

Lângă piciorul patului, pe o măsuţă, erau o farfurie cu 
portocale şi o carafă cu apă. Când trecurăm pe lângă ea, 
Holmes se aplecă prin faţa mea şi răsturnă totul în mod 
intenţionat, spre marea mea uimire. Sticla se sparse în mii de 
bucăţi, iar fructele se rostogoliră prin toată camera. 

— Uite ce-ai făcut, Watson!, zise el degajat. Uite ce 
mizerie ai făcut pe covor! 

Oarecum încurcat, m-am aplecat şi am început să culeg 
fructele, dându-mi seama că, dintr-un motiv anume, prietenul 
meu voia ca eu să iau vina asupra mea. Ceilalţi s-au oprit şi ei 
şi au ridicat măsuţa la loc. 

— Hei!, exclamă inspectorul. Unde s-a dus? 

Holmes dispăruse. 

— Aşteptaţi aici o clipă, zise tânărul Alee Cunningham. 
Omul e sărit de pe fix, după părerea mea. Vino cu mine, tată, 
să vedem unde s-a dus! 

S-au repezit afară din cameră şi ne-au lăsat pe mine, 
pe inspector şi pe colonel uitându-ne unul la altul. 

— Pe legea mea, sunt înclinat să-i dau dreptate 
domnului Alee, zise funcţionarul. Se poate să fie efectul bolii, 
dar mie mi se pare că... 

Dar cuvintele lui fură întrerupte de un strigăt brusc de 
„Ajutor! Ajutor! Crimă!” Am recunoscut îngrozit vocea 
prietenului meu. M-am năpustit ca un nebun pe palier. 
Strigătele, care deveniseră acum un țipăt răguşit şi neclar, 
veneau din camera pe care o vizitasem prima dată. Am dat 
buzna înăuntru şi am intrat apoi în anticamera de dincolo. Cei 
doi Cunningham erau aplecaţi deasupra siluetei culcate la 
pământ a lui Sherlock Holmes, tânărul strângându-l de gât cu 
ambele mâini, în timp ce bătrânul părea că îi suceşte 
încheietura. Într-o secundă, noi trei i-am smuls de pe el, iar 
Holmes se ridică în picioare clătinându-se, foarte palid şi 
evident foarte epuizat. 

— Arestaţi-i pe aceşti oameni, domnule inspector, gâfâi 
el. 

— Sub ce acuzaţie? 

— Aceea de ucidere a vizitiului lor, William Kirwan. 

Inspectorul îl privi uluit. 

— Ei, haideţi acum, domnule Holmes!, zise el în cele din 


urmă. Sunt sigur că nu vreţi să spuneţi că... 

— AŞ, omule, uită-te la feţele lor!, strigă Holmes 
repezit. 

Într-adevăr, nu mai văzusem niciodată o mărturisire 
mai clară a vinovăţiei pe faţa unui om. Bătrânul părea amorţit 
şi ameţit, cu o expresie gravă şi mohorâtă pe chipul lui 
puternic marcat. Pe de altă parte, fiul său renunţase la stilul 
sprinţar şi îndrăzneţ care îl caracterizase până acum, iar în 
ochii lui  întunecaţi strălucea  ferocitatea unei fiare 
periculoase, deformându-i frumoasele trăsături. Inspectorul 
nu spuse nimic, ci doar păşi spre uşă şi suflă din fluier. Doi 
dintre oamenii lui veniră la auzul chemării, 

— Nu am de ales, domnule Cunningham, zise el. Sper 
ca toate acestea să se dovedească a fi o greşeală absurdă, 
dar vedeţi că... Aha, aşa deci? Aruncă-l! 

Lovi cu mâna scurt şi un revolver, al cărui cocoş 
tânărul tocmai se pregătea să-l tragă căzu pe podea. 

— Păstraţi-l, zise Holmes punându-şi încet piciorul pe 
el. O să vă fie de folos la proces. Dar iată ceea ce voiam noi 
de fapt. 

Ne arătă o bucăţică de hârtie mototolită. 

— Restul foii!, exclamă inspectorul. 

— Exact. 

— Şi unde era? 

— Unde eram sigur ca trebuie să fie. O să vă clarific 
imediat întreaga poveste. Cred, domnule colonel, că 
dumneavoastră şi Watson vă puteţi întoarce acum; voi veni şi 
eu cel mult după o oră. Eu şi domnul inspector trebuie să 
vorbim cu prizonierii, dar cu siguranţă mă voi întoarce până 
la prânz. 

Sherlock Holmes se ţinu de cuvânt, căci pe la ora unu 
ni se alătură în salonul colonelului. Era însoţit de un domn în 
vârstă, mic de statură, pe care ni-l prezentă ca fiind domnul 
Acton, a cărui casă fusese scena primei spargeri, 

— Am dorit ca domnul Acton să fie de fată când voi 
dezvălui adevărul în această mică problemă, zise Holmes, 
deoarece e firesc să fie foarte interesat de detalii. Mi-e teamă, 
dragul meu colonel, că regretaţi ora în care aţi primit în casă 
o aşa pasăre a furtunii ca mine. 

— Dimpotrivă, răspunse colonelul cu căldură, consider 


un mare privilegiu faptul că mi s-a permis să vă studiez 
metodele de lucru. Mărturisesc că acestea îmi depăşesc cu 
mult aşteptările şi că sunt complet incapabil să-mi dau seama 
cum aţi ajuns la rezultat. Nu am văzut încă nici urmă de 
indiciu. 

— Mi-e teama că explicaţia mea s-ar putea să vă 
deziluzioneze, dar am avut mereu obiceiul sa nu ascund 
niciuna din metodele mele, nici de prietenul meu Watson, nici 
de oricine altcineva care ar putea fi interesat în mod 
inteligent de ele. Dar, mai întâi, întrucât sunt cam zdruncinat 
după încăierarea pe care am avut-o în anticameră, cred că 
mă voi servi cu un strop din rachiul dumneavoastră, domnule 
colonel. Puterile mele au cam fost puse la încercare în ultima 
vreme. 

— Sper că n-aţi mai avut vreuna din acele crize 
nervoase. 

Sherlock Holmes râse cu poftă. 

— Ajungem în curând şi la asta, zise el. Vă voi relata 
cazul de la început şi arătându-va diferitele elemente care m- 
au ghidat în luarea hotărârii mele. Vă rog sa mă întrerupeţi 
dacă există vreo deducție care nu vă este perfect clară. 

În. arta investigaţiei, este de o mare importanţă să poţi 
recunoaşte dintr-un număr de fapte care din ele sunt 
întâmplătoare şi care sunt vitale. Altfel, energia şi atenţia îţi 
sunt împrăştiate, în loc să fie concentrate. Acum, în acest 
caz, nu a existat de la bun început nicio îndoială în mintea 
mea că trebuie să caut cheia întregii poveşti în bucata de 
hârtie din mâna mortului. 

Înainte de a intra în detalii, aş vrea să vă atrag atenţia 
asupra faptului că, daca relatarea lui Alee Cunningham ar fi 
fost corectă şi dacă atacatorul, după ce l-a împuşcat pe 
William Kirwan, ar fi fugit imediat, atunci era evident că nu el 
ar fi smuls hârtia din mâna mortului. Dar, daca nu a fost el, 
trebuie să fi fost chiar Alee Cunningham, deoarece, până să 
coboare bătrânul, mai mulţi servitori erau deja la locul faptei. 
Amănuntul e simplu, dar inspectorul îl omisese pentru că a 
pornit de la presupunerea că aceşti magnați ai regiunii nu 
aveau nimic de-a face cu asta. În schimb, eu mi-am făcut un 
obicei din a nu avea niciodată prejudecăţi şi de a urma supus 
faptele oriunde m-ar duce ele. Astfel, încă de la începutul 


cercetărilor mele, m-am trezit că mă tiit chiorâş la rolul jucat 
de domnul Alee Cunningham. 

Apoi am examinat cu atenţie colţul de hârtie pe care 
ni-l arătase inspectorul. Mi-a fost imediat clar că făcea parte 
din- tr-un document foarte important. Priviţi! Nu observați 
acum ceva foarte sugestiv la hârtia aceasta? 

— Are o înfăţişare neregulată, zise colonelul. 

— Dragul meu domn, strigă Holmes, nu poate exista 
nici cea mai mică îndoială din lume că a fost scrisă de două 
persoane prin alternarea cuvintelor! Când vă voi atrage 
atenţia asupra T-urilor energice din „la”! şi „iară”!* şi vă voi 
ruga să le comparaţi cu cele slabe din „sfert“!* şi 
„douăsprezece”?0, vă veţi da numaidecât seama de asta. O 
scurtă analiză a acestor patru cuvinte v-ar permite să spuneţi 
cu toată convingerea că „afli“?! şi „poate”?? sunt scrise de 
mâna energică, iar „ce“? de mâna mai slabă. 

— Pe legea mea, e clar ca lumina zilei!, exclamă 
colonelul. De ce ar scrie doi oameni o scrisoare în acest fel? 

— Evident pentru că afacerea era una urâtă, iar unul 
dintre cei doi, care nu avea încredere în celălalt, s-a hotărât 
ca, orice vor face, amândoi să fie implicaţi în mod egal. Acum, 
dintre cei doi oameni, este clar că acela care a scris cuvintele 
„la“ şi „fără” era şeful. 

— Cum de aţi ajuns la o asemenea concluzie? 

— O putem deduce din simplul caracter al unui scris în 
comparaţie cu celălalt. Dar avem motive mult mai întemeiate 
de atât ca să presupunem asta. Dacă examinaţi cu atenţie 
această bucată de hârtie, veţi ajunge la concluzia că omul cu 
scrisul energic şi-a scris primul toate cuvintele, lăsând spaţii 
libere pe care celălalt urma să le completeze. Aceste spaţii nu 
erau întotdeauna suficient de mari şi puteţi vedea că al doilea 

om a fost nevoit să se înghesuie ca să scrie „sfert” între „la” 
şi „fără”, acest lucru arătând că ultimele erau deja scrise. 
Omul care şi-a scris primul cuvintele este fără îndoială cel 
care a planificat afacerea. 

— Excelent!, exclamă domnul Acton. 

— Dar foarte superficial, zise Holmes. Acum ajungem la 
un amănunt de mare importanţă. Poate nu ştiţi că deducerea 
vârstei unui om după scrisul lui este o metodă foarte mult 
îmbunătăţită de experţi. În cazuri normale, cineva ar putea 
determina cu o oarecare siguranţă adevărata vârstă a cuiva. 
Spun în cazuri normale, pentru că o sănătate şubredă şi o 
slăbiciune fizică dau impresia unui om în vârstă, chiar şi 
atunci când bolnavul este un tânăr. In acest caz, uitându-ne 
la scrisul ascuţit şi energic al unuia şi la înfăţişarea frântă a 
celuilalt, care îşi păstrează încă lizibilitatea, deşi T-urile au 
început să-şi piardă liniile, putem spune că unul era tânăr, iar 
celălalt era în vârstă, fără a fi însă complet ramolit. 

— Excelent!, exclamă iar domnul Acton. 

— Mai este totuşi un amănunt, mai subtil şi mult mai 
interesant. Aceste scrisuri au ceva în comun. Aparţin unor 
oameni care sunt înrudiţi. Poate că asta vă e foarte clar din 
„evurile în stil grecesc, dar în cazul meu există multe alte 
mici indicii care îmi spun acelaşi lucru. Nu am nicio îndoială 
că din aceste două mostre de scris poate fi dedusă o 
particularitate de familie. Desigur, eu vă dau acum doar 
elementele principale, care au rezultat din examinarea 
hârtiei. Mai sunt alte douăzeci şi trei de concluzii, care ar fi 
mult mai interesante pentru experţi decât pentru 
dumneavoastră. Oricum, toate tindeau să-mi întărească 
impresia că aceşti doi Cunningham, tată şi fiu, scriseseră 
aceasta apostilă. 

Ajuns aici, următorul meu pas era, bineînțeles, să 
cercetez detaliile crimei şi să văd cât de mult ne vor ajuta. M- 
am dus la casa familiei Cunningham împreună cu inspectorul 
şi am văzut tot ce era de văzut. După cum am putut 
determina cu siguranţă absolută, rana de pe corpul mortului 
era făcută de un foc de revolver, de la o distanţă de patru 
yarzi şi ceva. Hainele nu prezentau urme de praf de puşcă. 
Era evident, aşadar, că Alee Cunningham minţise când 
spusese ca acei doi bărbaţi se luptau când s-a tras focul. 


Apoi, şi tatăl, şi fiul erau de acord în privinţa locului pe unde 
fugise agresorul. Cu toate astea, în acel loc se întâmplă să fie 
un şanţ destul de larg, pe fundul căruia e umezeală.. Cum nu 
existau urme de cizme în acest şanţ, am fost ferm convins nu 
numai că ei minţiseră din nou, ci şi că nu existase niciodată 
un necunoscut în toată povestea. 

Acum, trebuia să reflectez la motivul acestei crime 
ciudate. Casă ajung la asta, am încercat mai întâi să găsesc 
motivul primei spargeri, aceea de la casa domnului Acton. 
Înţelesesem din spusele colonelului că există un proces între 
dumneavoastră, domnule Acton, şi familia Cunningham. 
Bineînţeles, mi-a trecut numaidecât prin minte că ei 
pătrunseseră în biblioteca dumneavoastră cu intenţia de a lua 
vreun document care era probabil important în proces. 

— Chiar aşa, zise domnul Acton. Nu poate fi niciun 
dubiu în privinţa intenţiilor lor. Am drept legal la jumătate din 
domeniile lor de acum şi dacă ei ar fi găsit un anumit 
document, care, din fericire, era în seiful avocaţilor mei, ar fi 
putut fără îndoială să facă mult rău cazului nostru. 

— Ei, asta e!, zise Holmes zâmbind. A fost o tentativă 
periculoasă şi nechibzuită, în care mi se pare că recunosc 
influenţa tânărului Alee. Fiindcă n-au găsit nimic, au încercat 
să abată bănuielile, făcând să pară o spargere obişnuită. In 
acest scop, au luat cu ei tot ce le-a căzut în mână. Asta e 
destul de clar, dar mai erau multe lucruri încă nelămurite. 
Ceea ce voiam mai presus de orice era să obţin bucata de 
hârtie care lipsea. 

Eram sigur că Alee o smulsese din mâna mortului şi 
aproape sigur că o vârâse în buzunarul halatului său. Unde 
altundeva ar fi putut s-o pună? Singura întrebare era dacă se 
mai găsea încă acolo. Merita efortul de a afla acest lucru şi de 
aceea ne-am dus cu toţii la locuinţa familiei Cunningham. 
După cum desigur vă amintiţi, cei doi Cunningham ni s-au 
alăturat în faţa uşii de la bucătărie. Era bineînţeles extrem de 
important să nu li se reamintească de existenţa acestei foi de 
hârtie, altfel ar fi distrus-o fără întârziere. Inspectorul era pe 
cale să le dezvăluie importanţa pe care i-o dădusem noi 
biletului, când, printr-un noroc de-a dreptul chior, am făcut un 
fel de criză şi am căzut la pământ, schimbând astfel subiectul 
discuţiei. 


— Dumnezeule!, exclamă colonelul râzând. Vreţi să 
spuneţi că toată compasiunea noastră a fost inutilă şi că de 
fapt criza dumneavoastră a fost una falsă? 

— Din punct de vedere profesional, a fost admirabil 
mimată, am strigat eu privindu-l uluit pe acest om care mă 
uimea mereu cu câte o nouă latură a isteţimii lui. 

— Este o artă de multe ori folositoare, zise el. Când mi- 
am revenit, am reuşit, printr-un şiretlic care a avut poate 
ceva ingeniozitate în el, să-l fac pe bătrânul Cunningham să 
scrie cuvântul „douăsprezece”, ca să-l pot compara cu cel de 
pe hârtie. 

— O, ce idiot am fost!, am exclamat eu. 

— Mi-am dat seama că ţi-era milă de mine din cauza 
greşelilor mele, zise Holmes râzând, îmi părea rău că-cţi 
provocam suferinţa plină de compătimire pe care ştiu că ai 
simţit-o. Apoi, am urcat cu toţii la etaj şi, după ce am intrat în 
cameră şi am văzut halatul agăţat în spatele uşii, am reuşit, 
răsturnând masa, să le distrag atenţia pe moment şi să mă 
întorc să examinez buzunarele. Cu toate acestea, abia luasem 
hârtia, care era aşa cum mă aşteptasem într-unul din 
buzunare, când cei doi Cunningham au sărit pe mine şi sunt 
convins că m-ar fi omorât pe loc dacă n-ar fi fost intervenţia 
ta rapidă şi amabilă. În ceea ce mă priveşte, mai simt şi acum 
în jurul gâtului strânsoarea mâinilor acelui tânăr, iar tatăl lui 
mi-a sucit de tot încheietura încercând să-mi ia hârtia din 
mână. Vedeţi, şi-au dat seama ca am aflat totul şi trecerea 
bruscă de la siguranţă absolută la deznădejde completă i-a 
făcut să devină disperaţi. 

După aceea, am avut o mică discuţie cu bătrânul 
Cunningham în legătură cu motivul crimei. El a fost destul de 
docil, deşi fiul lui s-a dovedit a fi un adevărat diavol, gata să- 
şi zboare creierii, şi lui, şi oricui altcuiva, dacă ar fi putut 
pune mâna pe revolver. Când Cunningham a văzut că 
dovezile împotriva lui sunt de netăgăduit, şi-a pierdut curajul 
şi a mărturisit tot. Se pare că William îşi urmărise în secret 
stăpânii în noaptea când aceştia pătrunseseră în locuinţa 
domnului Acton şi astfel, avându-i la mână, i-a ameninţat că îi 
va demasca şi a început să-i şantajeze. Totuşi, cu domnul 
Alee era periculos să joci astfel de jocuri. A fost o idee de 
geniu din partea lui să vadă în spaima provocată de spargere, 


din cauza căreia vuia toată regiunea, o ocazie, de a scăpa în 
mod plauzibil de omul de care se temea. William a fost momit 
şi împuşcat, iar dacă ei ar fi luat toată bucata de hârtie şi ar fi 
fost puţin mai atenţi la detalii, e foarte probabil că bănuielile 
n-ar fi fost trezite niciodată. 

— Şi biletul?, am întrebat. 

Sherlock Holmes puse în faţa noastră biletul întregit: 
Dacă vei veni la poarta din est, te vom surprinde foarte mult 
şi-ţi vom fi de mare folos ţie şi lui Annie Morrison. Dar nu 
spune nimic nimănui despre asta. 


— Este cam ceea ce mă aşteptam să fie, zise el. 
Bineînţeles, încă nu ştim care erau relaţiile dintre Alee 
Cunningham, William Kirwan şi Annie Morrison. Rezultatul 
arată că momeala din capcană a fost plasată cu multă 
iscusinţă. Sunt sigur că nu puteţi să nu fiţi încântați de urmele 
ereditare care reies din „p“-uri şi din „g“-uri. Absența 
punctelor pe „i“ în scrisul bătrânului este, de asemenea, 
caracteristică. Watson, cred că vacanţa noastră liniştită la 
ţară a fost un adevărat succes şi cu siguranţă mă voi întoarce 
mâine mult mai înviorat în strada Baker. 

Sfârşit 


Omul necinstit 


Într-o noapte de vară, la câteva luni după căsătoria mea, 
stăteam lângă şemineu, fumând o ultimă pipă şi moţăind 
deasupra unui roman, căci ziua de lucru fusese istovitoare. 
Soţia mea se dusese deja la culcare, iar zgomotul făcut cu 
ceva vreme în urmă de servitorii care încuiau uşa mi-a dat de 
înţeles că se retrăseseră şi ei. Tocmai mă ridicasem de la locul 
meu şi-mi scuturam pipa, când am auzit clopoţelul sunând. M- 
am uitat la ceas. Era douăsprezece fără 
un sfert. Nu putea fi vorba de un musafir la o ora atât de 
târzie. Era probabil un pacient şi unul la care trebuia să stau 
toată noaptea. Cu o strâmbătură, m-am dus şi am deschis 
uşa. Spre surprinderea mea, în prag stătea Sherlock Holmes. 

— A, Watson, zise el. Am sperat să te găsesc treaz. 

— Dragul meu prieten, te rog, intră. 

— Pari surprins, şi pe bună dreptate! Uşurat, de 
asemenea, îmi închipui! Hm! încă mai fumezi Arcadia, 
amestecul tău din zilele de burlăcie! Scrumul acela pufos de 
pe haina ta nu poate fi confundat. E uşor de ghicit că te-ai 
obişnuit să porţi uniformă. Watson. N-o să fii luat niciodată 
drept un civil adevărat atât timp cât vei păstra obiceiul de a-ţi 
ţine batista în mânecă. Mă poţi găzdui în noaptea asta? 

— Cu plăcere. 

— Mi-ai spus că ai o cameră de oaspeţi pentru o 
persoană şi văd că acum nu ai niciun domn musafir. Se vede 
după raftul de pălării. 

— Voi fi încântat dacă vei rămâne. 

— Mulţumesc. O să umplu locul liber de la cuier, îmi 
pare rău să văd că ai chemat un meseriaş. E un semn rău. 
Sper că nu e vorba de canalizare? 

— Nu, de gaz. 

— A! A lăsat două urme de ghete pe linoleum, chiar 
acolo unde bate lumina. Nu, mulţumesc, am mâncat la 
Waterloo, dar voi fuma cu plăcere o pipa cu tine. 

l-am întins punga cu tutun, iar el se aşeză în faţa mea 
şi fumă un timp în linişte. Mi-am dat seama că doar o afacere 
importantă l-ar fi putut face să vină la mine la acea oră, aşa 
că am aşteptat răbdător să-mi spună despre ce era vorba. 


—Văd că, din punct de vedere profesional, eşti cam 
ocupat acum, zise el aruncând o privire pătrunzătoare spre 
mine. 

— Da, am avut o zi aglomerată, am zis. Poate că ţi se 
pare prostesc, am adăugat, dar chiar nu ştiu cum ai dedus 
asta. 

Holmes râse pe înfundate. 

— Am avantajul că îţi cunosc obiceiurile, Watson, zise 
el. Când drumul la un pacient e scurt, mergi pe jos, iar când e 
lung, foloseşti o birjă, întrucât văd că ghetele tale, deşi uzate, 
nu sunt deloc murdare, nu mă îndoiesc că ai fost destul de 
ocupat ca să foloseşti birja. 

— Excelent!, am exclamat. 

— Elementar, zise el. E unul din acele cazuri în care 
detectivul produce un efect care pare extraordinar 
conlocutorului său, pentru că acesta din urmă a omis singurul 
amănunt care stă la baza deducţiei. Acelaşi lucru poate fi 
spus, dragă prietene, despre efectul unora dintre aceste 
schiţe ale tale, efect care este în totalitate nesincer, întrucât 
depinde de faptul că tu ţii în mână nişte factori ai problemei 
care nu sunt niciodată împărtăşiţi cititorului. Acum, în 
momentul de faţă, sunt în aceeaşi situaţie ca aceşti cititori, 
căci ţin în mână mai multe fire ale unuia dintre cele mai 
ciudate cazuri care au uluit vreodată creierul unui om şi 
totuşi îmi lipsesc cele câteva fire de care am nevoie ca să-mi 
completez teoria. Dar le voi avea, Watson, le voi avea! 

Ochii i se aprinseră şi o uşoară roşeaţă apăru în obrajii 
lui slabi. Doar pentru o clipă. Când l-am privit din nou. Faţa lui 
îşi reluase expresia gravă şi neclintită ca de indian, care îi 
făcuse pe atât de mulţi să-l considere mai degrabă un robot 
decât un om. 

— Problema prezintă trăsături interesante, spuse el. Aş 
zice chiar excepţional de interesante. Am cercetat deja 
chestiunea şi am întrevăzut, cred eu, soluţia. Dacă ai putea 
să-mi fii alături în această ultimă etapă, mi-ai fi de mare 
ajutor. 

— Voi fi încântat. 

— Ai putea să vii mâine până la Aldershot? 

— Sunt sigur că Jack son va fi destul de amabil să se 
ocupe de pacienţii mei. 


— Bine, foarte bine. Vreau să plec din Waterloo, cu 
trenul de 11.10. 

— Asta o să-mi dea suficient timp. 

— Atunci, dacă nu eşti prea obosit, o să-ţi spun pe scurt 
ce s-a întâmplat şi ce mai rămâne de făcut. 

— Eram obosit înainte să vii tu. Acum sunt chiar treaz. 

— O să reduc cât pot de mult povestirea, fără să omit 
nimic care ar putea fi vital pentru caz. E posibil să fi citit deja 
ceva despre această afacere. Este vorba de presupusa 
ucidere a colonelului Barclay, de la Royal Munsters din 
Aldershot, pe care o cercetez eu acum. 

— N-am auzit nimic despre asta. 

—e" Cu excepţia regiunii respective, n-a stârnit încă 
prea multă atenţie. Faptele au avut loc abia acum două zile. 
lată-le, pe scurt: 

După cum ştii, Royal Munsters este unul dintre cele mai 
cunoscute regimente irlandeze din armata Marii Britanii. A 
făcut minuni şi în timpul războiului din Crimeea, şi în timpul 
Rebeliunii şi de atunci s-a distins cu fiecare ocazie. Până luni 
seara, era comandat de James Barclay, un veteran viteaz, 
care şi-a început cariera ca simplu soldat, a fost confirmat în 
gradul de ofiţer pentru curajul din timpul Rebeliunii şi aşa a 
ajuns să comande regimentul în care, cândva, purtase 
muschetă. 

Colonelul Barclay se căsătorise pe vremea când era 
sergent, iar soţia lui, al cărei nume de fată fusese Nancy 
Devoy, era fiica unui fost stegar din acelaşi corp. Prin urmare, 
cum era de aşteptat, au existat oarecare neînţelegeri sociale 
atunci când tânărul cuplu (căci erau încă tineri) s-a trezit în 
noul său mediu. Cu toate acestea, se pare că s-au adaptat 
repede, iar doamna Barclay, din câte am înţeles, a fost mereii 
la fel de îndrăgită de către doamnele din regiment cum a fost 
şi soţul ei de către ceilalţi ofiţeri. Aş putea adăuga că ea era o 
femeie foarte frumoasă şi că şi acum, după aproape treizeci 
de ani de căsătorie, are încă o înfăţişare impunătoare, ca de 
regină. 

Viaţa de familie a colonelului Barclay părea să fie una 
fericită pe toate planurile. Maiorul Murphy. căruia îi datorez 
majoritatea informaţiilor, m-a asigurat că nu a auzit niciodată 
de vreo neînțelegere între cei doi soţi. Ţinând seama de 


toate, el crede că Barclay îi era mai devotat soţiei lui decât îi 
era ea lui. El se simţea foarte neliniştit dacă lipsea de lângă 
ea chiar şi pentru o zi. Ea, pe de altă parte, deşi devotată şi 
credincioasă, avea faţă de el o afecţiune mai puţin sufocantă. 
Dar erau priviţi în regiment drept modelul de cuplu ajuns la 
vârsta a doua. Nu exista absolut nimic în relaţiile lor reciproce 
care să pregătească oamenii pentru tragedia care a urmat. 

Colonelul Barclay pare să fi avut nişte trăsături ciudate 
de caracter. De obicei, era un soldat îndrăzneţ şi vesel, dar 
erau momente în care părea să arate că e capabil de o 
considerabilă violenţă şi de răzbunare. Totuşi, această parte 
a firii sale nu se manifesta niciodată împotriva soţiei lui. Un 
alt amănunt — care l-a izbit pe maiorul Murphy, precum şi pe 
trei din cinci alţi ofiţeri cu care am stat de vorbă — îl 
constituie genul ciudat de depresie în care cădea uneori. Aşa 
cum s-a exprimat maiorul, atunci când se alătura veseliilor şi 
tachinărilor de la popotă, zâmbetul îi dispărea deseori de pe 
buze, ca şi când ar fi fost şters de o mână invizibilă. Zile 
întregi, cât îl ţinea această stare, era cufundat în cea mai 
adâncă tristeţe. Faptul şi o nuanţă de superstiție erau 
singurele trăsături ciudate ale caracterului său pe care le 
observaseră ceilalţi ofiţeri. Ultima ciudăţenie se manifesta 
prin neplăcerea lui dea rămâne singur, mai ales după lăsarea 
întunericului. Această trăsătură copilărească, întâlnită la o 
fire care era remarcabil de bărbătească, dăduse deseori 
naştere la comentarii şi presupuneri. 

Primul batalion al Regimentului Royal Munsters (care 
este fostul 117) e postat la Aldershot de câţiva ani. Ofițerii 
căsătoriţi locuiesc în afara cazărmii, iar colonelul, în tot acest 
timp, a ocupat o vilă numită Lachine, aflată la aproape o 
jumătate de milă de tabăra din nord. Casa îşi are propriul 
teren, dar partea ei vestică nu e mai departe de treizeci de 
yarzi de drumul principal. Un vizitiu şi două servitoare 
formează întregul personal. Aceştia, împreună cu stăpânul şi 
stăpâna lor, erau singurii ocupanţi ai vilei Lachine, deoarece 
soţii Barclay nu aveau copii şi nici nu era un lucru obişnuit ca 
ei să aibă musafiri care să locuiască acolo. 

Acum, să-ţi spun despre evenimentele care au avut loc 
la Lachine, luni seara, între nouă şi zece. Se pare că doamna 
Barclay era membră a Bisericii Romano-Catolice şi se 


implicase foarte mult în înfiinţarea Asociaţiei Sfântului 
Gheorghe, care a fost formată cu sprijinul Capelei din strada 
Watt, în scopul de a ajuta săracii cu haine donate. In seara 
aceea, la ora opt, se ţinuse o întrunire a asociaţiei, iar 
doamna Barclay cinase pe fugă, ca să nu întârzie. Când a ieşit 
din casă, vizitiul a auzit-o spunându-i ceva banal soţului ei şi 
asigurându-l că se va întoarce imediat. Apoi a chemat-o pe 
domnişoara Morrison, o tânără care locuieşte în vila de 
alături, şi au plecat amândouă la întrunire. Aceasta a durat 
patruzeci de minute, iar la ora nouă şi un sfert doamna 
Barclay s-a întors acasă, după ce a condus-o mai întâi pe 
domnişoara Morrison. 

La Lachine există o încăpere care este folosită drept 
cameră de zi. Aceasta are fereastra la stradă şi dă spre 
peluză printr-o uşă culisantă din sticlă. Peluza are o întindere 
de treizeci de yarzi şi e separată de drumul principal doar 
printr-un zid scund, cu grilaj din fier deasupra. În această 
cameră a intrat doamna Barclay când s-a întors. Storurile nu 
erau lăsate, deoarece camera era rar folosită în timpul serii; 
doamna Barclay a aprins chiar ea lampa şi apoi a sunat din 
clopoțel, cerându-i servitoarei Jane Stewart să-i aducă o 
ceaşcă cu ceai, ceea ce era contrar obiceiurilor ei. Colonelul 
stătuse până atunci în sufragerie, dar, auzind că soţia lui se 
întorsese, i s-a alăturat în camera de zi. Vizitiul l-a văzut 
traversând holul şi intrând acolo. De atunci, nu a mai fost 
văzut în viaţă. 

Ceaiul care fusese cerut a fost adus după zece minute, 
dar, când s-a apropiat de uşă, servitoarea a fost surprinsă să 
audă vocile furioase ale stăpânului şi stăpânei ei, certându- 
se. A bătut la uşă fără să primească însă niciun răspuns şi 
chiar a apăsat clanţa, dar a văzut că uşa era încuiată pe 
dinăuntru. Fireşte, a dat fuga să-i spună bucătăresei şi cele 
două femei, împreună cu vizitiul, au venit în hol şi au ascultat 
cearta care încă mai continua. Toţi trei au fost de acord că se 
auzeau doar două voci, cea a lui Barclay şi cea a soţiei lui. 
Replicile lui Barclay erau scurte şi pe un ton mai jos, astfel că 
niciuna din ele nu era înţeleasă de ascultători. Pe de altă 
parte, cele ale soţiei erau înverşunate şi, atunci când ridica 
vocea, puteau fi limpede auzite. „Laşule! — repeta ea 
întruna. Ce e de făcut acum? Ce e de făcut acum? Dă-mi viaţa 


înapoi! Nu vreau nici măcar să mai respir acelaşi aer cu tine! 
Laşule! Laşule!“ 

Acestea erau frânturi din conversaţia ei, care s-a 
terminat cu un strigăt brusc şi îngrozitor al bărbatului, un 
trosnet şi un țipăt ascuţit al femeii. Convins că se petrecuse o 
tragedie, vizitiul s-a năpustit asupra uşii, încercând s-o 
forţeze, în timp ce dincolo de ea se auzea țipăt după țipăt. Cu 
toate acestea, n-a reuşit să intre acolo, iar servitoarele erau 
prea înfricoşate ca să-i fie de vreun ajutor. Deodată însă, i-a 
trecut prin minte un gând şi a fugit afară, pe peluza spre care 
dădea uşa culisantă. Aceasta era întredeschisă, ceea ce am 
înţeles că era un lucru obişnuit pe timpul verii, iar vizitiul a 
putut intra fără nicio greutate în cameră. Stăpâna lui încetase 
să mai ţipe şi era leşinată pe o canapea, în timp ce nefericitul 
soldat zăcea mort de-a binelea într-o baltă' de sânge, cu 
picioarele răsturnate peste braţele unui fotoliu şi cu capul pe 
podea, aproape de colţul galeriei de la şemineu. . 

Văzând că nu-şi poate ajuta cu nimic stăpânul, primul 
gând al vizitiului a fost fireşte să deschidă uşa. Dar a dat 
peste un obstacol neaşteptat şi ciudat. Cheia nu era în 
broască şi n-a putut s-o găsească nicăieri în cameră. Prin 
urmare, a ieşit din nou prin uşa culisantă şi s-a întors după 
aceea cu un poliţist şi cu un doctor. Doamna, care nu-şi 
venise încă în simţiri şi împotriva căreia se îndreptau 
bineînţeles toate bănuielile, a fost dusă în camera ei. 
Cadavrul colonelului a fost apoi întins pe canapea, iar scena 
tragediei a fost cercetată cu grijă. Rana pe care o avea 
nefericitul veteran s-a dovedit a fi o zdrelitură de cinci 
centimetri lungime, în partea din spate a capului, cauzată 
evident de o lovitură violentă, cu un obiect contondent. Nici 
n-a fost greu de ghicit care ar fi. putut fi acel obiect. Pe 
podea, lângă cadavru, era o bâtă deosebită, din lemn tare şi 
sculptat, cu mâner din os. 

Colonelul avea o colecţie variată de arme aduse din 
diferitele ţări unde luptase, iar poliţia presupune că bâta era 
unul dintre trofee. Servitorii neagă că ar fi văzut-o până 
acum, dar, între atâtea curiozităţi din casă, e posibil să fi fost 
trecută cu vederea. Poliţia nu a mai descoperit nimic 
important în cameră, cu excepţia inexplicabilului fapt că nu s- 
a găsit cheia care lipsea nici asupra doamnei Barclay, nici 


asupra victimei şi nici altundeva în cameră. În cele din urmă, 
a fost nevoie de un lăcătuş din Aldershot pentru a deschide 
uşa. 

Aceasta era situaţia, Watson, când, la rugămintea 
maiorului Murphy, m-am dus marţi dimineaţă la Aldershot să 
completez eforturile poliţiei. Cred că eşti de acord că 
problema era deja una interesantă, dar observaţiile mele ra- 
au făcut să-mi dau seama că era de fapt mult mai 
extraordinară decât părea la prima vedere. 

Inainte de a cerceta camera, am interogat servitorii, 
dar n-am reuşit să smulg de la ei decât faptele pe care le-am 
prezentat deja. Totuşi, servitoarea Jane Stewart şi-a amintit 
un detaliu interesant. Mai ţii minte că, auzind cearta, fata s-a 
dus sa-i cheme pe ceilalţi servitori. 

Prima dată, atunci când era singură în hol, ea zice că 
vocile stăpânului şi stăpânei ei erau atât de joase, încât abia 
dacă auzea ceva şi şi-a dat seama ca se certau mai mult după 
ton decât după cuvinte. 

Cu toate acestea, la insistenţele mele, şi-a adus aminte 
că a auzit-o pe doamnă pronunţând de două ori cuvântul 
David. Amănuntul e foarte important, întrucât ne conduce 
spre motivul pentru care izbucnise cearta. După cum ştii, 
numele colonelului era James. 

Exista ceva în acest caz care îi impresionase puternic şi 
pe servitori, şi pe poliţişti. Acest ceva era faţa contorsionată a 
colonelului. Conform relatării lor, avea cea mai îngrozitoare 
expresie de frică şi oroare de care e capabilă faţa unui om. 
Mai multe persoane au leşinat doar văzându-l pe colonel, atât 
de înspăimântător era efectul. Era aproape sigur că el îşi 
anticipase soarta, iar acest lucru îl îngrozise peste măsura. 
Asta se potrivea bineînţeles cu teoria poliţiei, şi anume că 
Barclay ar fi văzut-o pe soţia lui atacându-l cu intenţia de a-l 
ucide. Faptul că rana era la ceafă n-a părut să ridice obiecţii 
fatale împotriva acestei teorii, întrucât el s-ar fi putut întoarce 
ca să evite lovitura. De la doamna în cauză nu s-a putut 
obţine nicio informaţie, deoarece era într-o stare de nebunie 
temporară, provocată de o gravă criză de meningită. 

De la poliţie am aflat că domnişoara Morrison, care ţii 
minte că ieşise cu doamna Barclay în seara respectivă, a 
negat că ar şti ce anume cauzase proasta dispoziţie în care se 


întorsese acasă însoţitoarea ei. După ce am adunat aceste 
fapte, Watson, am reflectat la ele, fumând câteva pipe şi 
încercând să le separ pe cele cruciale de cele care erau pur 
întâmplătoare. Nu era nicio îndoială că elementul cel mai 
deosebit şi cel mai sugestiv în acest caz era ciudata dispariţie 
a cheii din uşă. Nici chiar o cercetare amănunţită a camerei 
nu a dus la descoperirea ei. Prin urmare, însemna că fusese 
scoasă afară din cameră. Dar nici colonelul, nici soţia lui n-ar 
fi putut face asta. Deci, o a treia persoană trebuie să fi intrat 
în încăpere. lar acea a treia persoană n-ar fi putut intra decât 
pe uşa culisantă. Mi se părea că o cercetare atentă a camerei 
şi a peluzei ar putea dezvălui vreo urmă a acestui misterios 
individ, îmi cunoşti metodele, Watson. N-a existat una pe care 
să n-o folosesc în anchetă. Şi unele dintre ele au dat 
rezultate. Fusese într-adevăr un bărbat în cameră şi 
traversase peluza venind dinspre drum. Am reuşit să obţin 
cinci urme foarte clare ale picioarelor lui: una chiar pe drum, 
în locul unde se căţărase pe zidul scund, două pe peluză şi 
două foarte slabe pe scândurile colorate de lângă uşă, pe 
unde intrase. Se părea că a traversat în fugă peluza, pentru 
că urmele lăsate de degetele de la picioare erau mai adânci 
decât cele ale călcâielor. Dar nu bărbatul m-a surprins pe 
mine, ci însoţitorul lui. 

— Însotitorul lui! 

Holmes scoase din buzunar o foaie mare de calc şi o 
despături cu grijă pe genunchi. 

— Ce părere ai despre asta?, întrebă el. 

Foaia era acoperită cu copii ale urmelor unui animal de 
iniei dimensiuni. Acesta avea cinci perniţe bine conturate şi 
gheare lungi, iar întreaga urma nu era mai mare ca o 
linguriţă. 

— E un câine, am zis eu. 

— Ai auzit tu vreodată de un câine care să se caţere pe 
perdea? Am găsit urme clare că această creatura chiar a 
făcut aşa ceva. 

— Atunci, o maimuța? 

— Dar nu e urma unei maimuțe. 

— Şi atunci, ce poate fi? 

— Nici câine, nici pisică, nici maimuţă, nici vreun alt 
animal pe care îl cunoaştem noi. Am încercat sa-l reconstitui 


după măsurători. Aici sunt patru urme, unde animalul a stat 
nemişcat. După cum vezi, nu sunt mai mult de patruzeci de 
centimetri de la labele din faţa până la cele din spate. Adaugă 
la asta lungimea gâtului şi a capului şi obţii o creatură nu mai 
lunga de şaizeci de centimetri, probabil mai mult, daca are şi 
coada. Dar acum, uita-te la măsurătoarea asta de aici. 
Animalul s-a mişcat şi avem lungimea pasului. De fiecare 
dată, e doar de aproape opt centimetri. Din asta îţi dai seama 
ca are un corp lung, cu picioare foarte scurte. N-a fost destul 
de amabil să lase şi ceva par în urmă. Dar, în general, forma 
lui trebuie să fie cea pe care am sugerat-o; în plus, poate să 
se caţere pe perdea şi e carnivor. 

— Cum ai dedus asta? 

— Din faptul ca s-a căţărat pe perdea. La geam era 
agăţata colivia unui canar, iar animalul urmărea să ajungă la 
pasăre. 

— Şi atunci ce fel de animal era? 

—Ah, dacă aş şti, aş face un mare pas înainte către 
rezolvarea cazului. Ţinând seama de toate, era probabil vreo 
creatură din familia nevăstuicii sau a herminei — şi totuşi e 
mai mare decât oricare dintre aceste animale pe care le-am 
văzut eu. 

— Dar ce legătura a avut creatura cu crima? 

— Şi asta e încă neclar. Dar, după cum vezi, am aflat 
multe lucruri. Ştim că un bărbat a stat în drum, asistând la 
cearta dintre Barclay şi soţia lui, storurile erau ridicate şi 
camera luminată. De asemenea, ştim că a traversat în fugă 
peluza, a intrat în cameră, însoţit de un animal ciudat, şi că 
ori l-a lovit pe colonel, ori, ceea ce este la fel de posibil, 
colonelul a căzut, speriindu-se pur şi simplu când l-a văzut, 
lovindu-se la cap de colţul galeriei de la şemineu, în sfârşit, 
mai avem faptul curios că intrusul a luat cheia cu el cânda 
plecat. 

— Se pare că descoperirile tale, în loc să lămurească 
afacerea, au încâlcit-o mai mult ca înainte, am zis eu. 

— Chiar aşa. Ele au arătat fără urmă de îndoială că 
povestea era mai complicată decât am presupus la început. 
Am chibzuit îndelung şi am ajuns la concluzia că trebuie sa 
abordez cazul dintr-un alt unghi. Dar zău aşa, Watson, te ţin 
treaz, când aş putea foarte bine să-ţi spun toate astea mâine, 


în drum spre Aldershot. 

— Mulţumesc, dar ai ajuns, totuşi, prea departe ca să te 
opreşti acum. 

— E destul de sigur că, atunci când doamna Barclay 
aplecat de acasă la şapte şi jumătate, nu se certase cu soţul 
ei. Cred că am mai spus că nu era niciodată ostentativ de 
afectuoasă, dar vizitiul a auzit-o discutând amabil cu 
colonelul. De asemenea, e la fel de sigur că, imediat după ce 
s-a întors, s-a dus în camera în care era cel mai puţin probabil 
să se întâlnească cu soţul ei, a cerut ceai aşa cum ar face o 
femeie agitată şi, în sfârşit, când el a venit la ea, a izbucnit în 
acuzaţii violente. Prin urmare, ceva se întâmplase între şapte 
şi jumătate şi nouă, fapt care i-a schimbat complet 
sentimentele faţă de el. Dar domnişoara Morrison fusese cu 
ea pe tot parcursul acelei ore şi jumătate. Deci, în ciuda 
negării ei, nu există nicio îndoială că ştia ceva despre asta. 

Prima mea presupunere a fost că putea să fi existat 
vreo legătură între această tânără domnişoară şi bătrânul 
soldat, legătură pe care fata o mărturisise acum soţiei. Acest 
lucru ar fi explicat întoarcerea furioasă, precum şi negarea 
fetei că se petrecuse ceva în acel interval de timp. Şi s-ar fi 
potrivit întrucâtva şi cu majoritatea cuvintelor auzite de 
servitori. Dar împotriva acestei presupuneri stătea referirea 
făcută la David şi afecțiunea cunoscută a colonelului pentru 
soţia sa, ca să nu mai vorbim de intervenţia dramatică a 
celuilalt bărbat, care ar putea desigur să nu aibă nicio 
legătură cu ce se întâmplase mai înainte. Nu era uşor să 
ghiceşti mişcările cuiva, dar, ţinând seama de toate, eram 
înclinat să renunţ la ideea că fusese ceva între colonel şi 
domnişoara Morrison, însă eram convins, mai mult ca 
niciodată, că tânăra domnişoară deţinea amănuntul care 
lămurea ce anume o făcuse pe doamna Barclay să-şi urască 
soţul. Prin urmare, i-am făcut evident o vizită domnişoarei M., 
i-am explicat că eram absolut sigur că deţine toate faptele şi 
am asigurat-o că prietena ei, doamna Barclay, s-ar putea trezi 
în boxa acuzaților, învinuită de crimă, dacă această chestiune 
nu este lămurită. 

Domnişoara Morrison este o fată subţirică şi mlădioasă, 
cu ochi timizi şi cu păr blond, dar nici pe departe nu mi s-a 
părut că i-ar lipsi isteţimea şi bunul-simţ. După ce i-am vorbit, 


a rămas puţin pe gânduri, apoi, adresându-mi-se cu o 
expresie de hotărâre pe faţă, mi-a spus o poveste 
remarcabilă, pe care eu o voi scurta în folosul tău, 

„l-am promis prietenei mele că nu voi spune nimic 
despre asta şi o promisiune e o promisiune — a zis ea. Dar 
dacă pot într-adevăr s-o ajut, acum când i se aduce o acuzaţie 
atât de gravă, iar gura ei este închisa din pricina bolii, biata 
de ea, atunci cred că sunt dezlegată de promisiunea mea. Vă 
voi spune exact ce s-a întâmplat luni seara. Pe la nouă fără 
un sfert, ne întorceam de la Misiunea din strada Watt. In 
drumul nostru, trebuia să trecem prin strada Hudson, care 
este una foarte liniştită. Nu exista decât un felinar pe partea 
stângă şi, când ne-am apropiat de acest felinar, am văzut un 
bărbat venind spre noi, foarte aplecat şi cărând ceva ca o 
cutie pe unul din umeri. Părea că e diform, căci îşi ţinea capul 
în jos şi mergea cu genunchii îndoiţi. Tocmai treceam pe 
lângă el, când şi-a ridicat faţa ca să se uite la noi în lumina 
felinarului şi, atunci când ne-a văzut, s-a oprit şi a exclamat 
cu o voce înspăimântătoare: «Doamne, e Nancy!» Doamna 
Barclay a devenit palidă ca un mort şi ar fi căzut jos dacă n-ar 
fi prins-o îngrozitoarea creatură. Eram gata să chem poliţia, 
dar ea, spre surprinderea mea, i-a vorbit destul de politicos 
individului. «In toţi aceşti treizeci de ani, am crezut că eşti 
mort, Henry» — a zis ea cu o voce tremurătoare. «Aşa am şi 
fost» — a zis el şi a fost oribil să aud pe ce ton a zis-o. Avea o 
faţă fioroasă, închisă la culoare, şi o strălucire în ochi care îmi 
bântuie visele. Părul şi favoriţii erau încărunţiţi, iar faţa era 
ridată şi încreţită ca un măr veştejit. «la-o puţin înainte, draga 
mea — a zis doamna Barclay. Vreau să discut ceva cu acest 
bărbat. Nu ai de ce să te temi.» A încercat să vorbească pe un 
ton curajos, dar era încă palidă, iar buzele îi tremurau atât de 
tare, încât abia putea să rostească cuvintele. 

Am făcut aşa cum m-a rugat şi ei au stat de vorbă 
împreună câteva minute. Apoi ea a venit spre mine, cu ochii 
în flăcări, iar eu l-am văzut pe nenorocitul infirm stând lângă 
felinar şi agitându-şi pumnii încleştaţi în aer, ca şi când ar fi 
fost nebun de furie. Ea nu a scos niciun cuvânt până am ajuns 
la uşă şi atunci m-a luat de mână şi m-a implorat să nu spun 
nimănui ce se întâmplase. «Este o veche cunoştinţă de-a 
mea, care a revenit în lume» — a zis ea. Când i-am promis că 


nu voi spune nimic, m-a sărutat şi n-am mai văzut-o de 
atunci. Acum v-am spus tot adevărul şi dacă l-am ascuns de 
poliţie este pentru ca nu mi-am dat seama în acel moment de 
pericolul în care se afla draga mea prietenă. Ştiu că nu poate 
fi decât în avantajul ei ca totul să fie cunoscut/' 

Aceasta a fost relatarea ei, Watson, iar pentru mine, 
după cum îţi poţi închipui, a fost ca o lumina în întuneric. Tot 
ceea ce nu se lega înainte a început imediat să cadă la locul 
lui, iar eu aveam un presentiment întunecat în ceea ce 
priveşte întreaga succesiune de evenimente. Evident că 
următorul meu pas a fost să-l găsesc pe bărbatul care 
produsese o impresie atât de remarcabilă asupra doamnei 
Barclay. Dacă mai era încă în Aldershot, nu era un lucru 
foarte greu. Nu sunt aşa de mulţi civili acolo şi un om diform 
a atras cu siguranţă atenţia. Mi-am petrecut ziua căutându-l, 
iar până seara, chiar seara asta, Watson, deja îl găsisem. 
Numele bărbatului este Henry Wood şi locuieşte cu chirie pe 
aceeaşi stradă unde l-au întâlnit doamnele. Stă acolo doar de 
cinci zile. Pozând în reprezentant procesual, am stat la o 
bârfă interesantă cu proprietăreasa lui. Omul e de profesie 
scamator şi artist, ducându-se după căderea serii pe la toate 
locantele şi dând mici spectacole la fiecare, în cutia aia pe 
care o cară după el are un animal, din pricina căruia 
proprietăreasa pare a fi în mare panică, fiindcă n-a mai văzut 
niciodată o aşa creatură. După cum mi-a povestit ea, bărbatul 
îl foloseşte în câteva din trucurile lui. Atât a putut femeia să- 
mi spună şi a mai adăugat că e o minune ca omul trăieşte, la 
cât e de pocit, şi că vorbeşte uneori o limbă ciudată, iar de 
două nopţi îl aude gemând şi plângând în patul lui. In ceea ce 
priveşte banii, a zis că e în regulă, dar ca garanţie i-a dat 
ceea ce părea a fi un florin fals. Mi l-a arătat, Watson, şi era o 
rupie indiană. 

Aşa că acum, dragă prietene, ştii exact cum stăm şi de 
ce am nevoie de tine. Este foarte clar ca, după ce doamnele 
s-au despărţit de bărbat, el le-a urmărit de la distanţă, a 
văzut prin geam cearta dintre soţ şi soţie, s-a repezit 
înăuntru, iar creatura pe care o avea în cutie a scăpat. Asta e 
limpede. Dar el este singura persoană din lume care ne poate 
spune exact ce s-a întâmplat în acea cameră. 

— Şi ai de gând să-l întrebi? 


— Mai mult ca sigur, dar în prezenţa unui martor. 

— lar eu sunt martorul? 

— Dacă eşti amabil. Dacă el poate clarifica problema, 
toate bune şi frumoase. Dacă refuză, n-avem altă alternativă 
decât să cerem un mandat. 

— Dar de unde ştii că va mai fi acolo când ne vom 
întoarce? 

— Poţi fi sigur că mi-am luat nişte măsuri de precauţie. 
L-am pus pe unul dintre băieţii din strada Baker să stea de 
pază, iar el se va ţine de om ca scaiul, oriunde se va duce. Il 
vom găsi mâine în strada Hudson, dar până atunci aş fi chiar 
eu un criminal dacă te-aş mai ţine treaz. 

Era amiază când am ajuns la locul tragediei şi, sub 
îndrumarea prietenului meu, ne-am îndreptat imediat spre 
strada Hudson. În ciuda capacităţii lui de a-şi ascunde 
emoţiile, vedeam foarte uşor că Holmes era într-o stare de 
agitaţie înăbuşită, în timp ce eu însumi simţeam că mă 
furnică acea plăcere jumătate sportivă, jumătate intelectuală 
pe care o trăiam mereu atunci când mă alăturam 
investigaţiilor lui. 

— Aici e, zise el când intrarăm pe o stradă scurtă, cu 
case din cărămida, cu două etaje. Şi iată-l pe Simpson la 
raport! 

— E înăuntru, domnule Holmes!, strigă un mic 
vagabond fugind spre noi. 

— Foarte bine, Simpson!, zise Holmes mângâindu-l pe 
cap. Vino, Watson! Asta e casa. 

Îşi trimise cartea de vizită cu mesajul ca venise pentru, 
o treaba importantă şi, o clipă mai târziu, ne aflam în faţa 
bărbatului cu care voiam să vorbim. In ciuda vremii calde, el 
stătea ghemuit lângă foc, iar mica încăpere era ca un cuptor. 
Bărbatul stătea sucit şi înghesuit tot în scaunul lui, într-un 
mod care dădea o impresie de diformitate de nedescris, dar 
faţa pe care o ridică spre noi, deşi istovită şi oacheşă, trebuie 
să fi fost cândva remarcabilă pentru frumuseţea ei. Acum, el 
ne privi suspicios, cu ochii săi gălbejiţi şi susceptibili, şi, fără 
sa spună un cuvânt sau sa se ridice, ne făcu semn cu mâna 
spre două scaune. 

— Domnul Henry Wood, de curând întors din India, 
presupun, zise Holmes politicos. Am venit în legătură cu 


această mică poveste cu moartea colonelului Barclay. 

— Ce-aş putea şti eu despre asta? 

— Tocmai acest lucru vreau să-l stabilesc. Presupun că 
ştiţi ca, dacă nu se lămureşte situaţia, doamna Barclay, care 
este o veche prietenă de-a dumneavoastră, va fi probabil 
judecata pentru crimă. 

Omul tresări puternic. 

— Nu ştiu cine sunteţi, strigă el, şi nici cum de ştiţi 
ceea ce ştiţi, dar juraţi că ceea ce-mi spuneţi este adevărat? 

— Păi, poliţia nu aşteaptă decât să-şi vină în fire ca s-o 
aresteze. 

— Dumnezeule! Sunteti de la poliţie? 

— Nu. 

— Atunci ce treabă aveţi cu asta? 

— E treaba oricărui om să aibă grijă să se facă 
dreptate. 

— Mă puteţi crede pe cuvânt că ea este nevinovată. 

— Înseamnă că dumneavoastră sunteti vinovatul. 

— Nu, nu sunt eu. 

— Atunci, cine l-a omorât pe James Barclay? 

— Providența l-a omorât. Dar vă spun doar atât, că 
dacă l-aş fi pocnit eu, aşa cum intenţionam să fac, n-ar fi 
primit din mâinile mele decât ceea ce merita. Dacă nu l-ar fi 
doborât propria conştiinţă vinovată, este foarte probabil că 
acum aş fi avut moartea lui pe cuget. Vreţi să vă spun 
povestea? Ei bine, nu văd de ce n-aş face-o, căci nu am niciun 
motiv să-mi fie ruşine de ea. 

lată cum a fost, domnule. Acum ma vedeţi cocoşat ca o 
cămilă şi cu coastele strâmbe, dar a existat o vreme când 
caporalul Henry Wood era cel mai elegant bărbat din 
Regimentul 117 Infanterie. Atunci eram în India, în 
cantonament, într-un loc numit Bhurtee. Barclay, cel care a 
murit zilele trecute, era sergent în aceeaşi companie cu mine, 
iar frumoasa regimentului, da, cea mai minunată fată care a 
trăit vreodată, era Nancy Devoy, fiica stegarului. Doi bărbaţi o 
iubeau, dar numai unul era iubit de ea şi veţi zâmbi când veţi 
privi această biată creatură îngrămădită în faţa focului şi mă 
veţi auzi spunând că mă iubea pentru că eram chipeş. 

Ei, bine, deşi aveam inima ei, tatăl său era hotărât s-o 
căsătorească cu Barclay. Eu eram un tânăr nesăbuit şi 


nepăsător, iar el avea educaţie şi era deja propus să devină 
ofiţer. Dar fata îmi era devotată şi părea că va fi a mea, când, 
deodată, a izbucnit Rebeliunea şi tot iadul s-a dezlănţuit în 
ţara. 

Regimentul nostru, cu jumătate din bateria artileriei, o 
companie de sikhi şi o mulţime de civili şi femei din partea 
locului am rămas blocaţi în Bhurtee. Eram înconjurați de zece 
mii de rebeli, la fel de înverşunaţi ca o haită de terrieri în 
preajma unei cuşti cu şobolani. În a doua săptămână am 
ramas fară apă şi se punea întrebarea dacă am putea reuşi să 
comunicăm cu coloana generalului Neill, care înainta în susul 
ţării. Era singura noastră şansă, căci nu puteam spera să 
ieşim din încercuire cu toate femeile şi copiii după noi, aşa că 
m-am oferit voluntar să mă duc şi să-l previn pe generalul 
Neill de pericolul în care ne afiam. Oferta mea a fost 
acceptată, iar eu am discutat cu sergentul Barclay, care 
cunoştea teritoriul mai bine decât oricine şi care mi-a trasat o 
rută pe unde aş fi putut să trec de liniile rebelilor. În aceeaşi 
seară, la ora zece, am pornit la drum. Trebuia să salvez o mie 
de vieţi, dar eu nu mă gândeam decât la una atunci când am 
sărit zidul în noaptea aceea. 

Drumul meu mergea de-a lungul unui râu secat, care 
speram că mă va ascunde de santinelele inamicului, dar, în 
timp ce mă furişam după cot, am nimerit chiar în braţele a 
şase dintre ele, care stăteau ghemuite în întuneric, aşteptân- 
du-mă, într-o clipă, am fost lovit în cap şi legat de mâini şi de 
picioare. Dar adevărata lovitură am primit-o în inimă, căci, 
după ce mi-am revenit şi am ascultat discuţia lor, atât cât am 
putut să înţeleg din ea, am auzit destul cât să-mi dau seama 
ca tovarăşul meu, chiar omul care aranjase ruta pe care urma 
sa o iau, mă dăduse pe mâna inamicului, prin intermediul 
unui servitor din partea locului. 

Ei, bine, nu e nevoie să mai insist asupra acestei părţi a 
povestirii. Acum ştiţi de ce era capabil James Barclay. Bhurtee 
a fost eliberat în ziua următoare de generalul Neill, dar rebelii 
m-au luat cu ei când s-au retras şi a trecut mult timp până 
când am văzut iar un om alb. 

Am fost torturat, am încercat să evadez, dar am fost 
capturat şi torturat din nou. Puteţi vedea şi singuri în ce stare 
m-au lăsat. 


Câţiva dintre ei, care fugiseră în Nepal, m-au luat cu ei, 
apoi am trecut de Darjeeling. Oamenii care locuiau pe 
dealurile de acolo i-au omorât pe rebelii care mă ţineau 
prizonier, iar eu am devenit sclavul lor pentru o vreme, până 
când am evadat, dar, în loc s-o iau spre sud, a trebuit să merg 
spre nord, până m-am trezit între afgani. Am cutreierat pe- 
acolo mulţi ani şi, în sfârşit, am ajuns înapoi la Punjab, unde 
am trăit mai mult printre localnici şi am început să-mi câştig 
existenţa făcând scamatoriile pe care le învăţasem. 

Ce rost avea ca eu, un invalid nenorocit, să mă întorc în 
Anglia şi să mă fac cunoscut foştilor mei camarazi? Nici chiar 
dorinţa mea de răzbunare nu m-a înduplecat să fac asta. 
Preferam ca Nancy şi vechii mei prieteni să şi-l amintească pe 
Henry Wood ca pe omul care a murit cu spatele drept şi nu 
să-l vadă trăind şi târându-se sprijinit în baston, ca un 
cimpanzeu. 

Nu s-au îndoit nicio clipă că murisem, iar eu nu 
intenţionam să le arăt contrariul. Auzisem că Barclay se 
căsătorise cu Nancy şi ca avansa rapid în regiment, dar nici 
asta nu m-a făcut să vorbesc. 

Insă când îmbătrâneşti, ţi se face dor de casa. Am visat 
ani de zile la strălucirea câmpiilor verzi şi la gardurile vii ale 
Angliei. În cele din urmă, am hotărât să le mai văd o dată 
înainte de a muri. Am economisit suficienţi bani cât să ajung 
în ţară, apoi am venit aici, unde sunt soldaţii, căci eu le 
cunosc obiceiurile şi ştiu cum să-i amuz şi astfel am câştigat 
destul cât să trăiesc, 

— Povestirea dumneavoastră este foarte interesantă, 
zise Sherlock Holmes. Am auzit deja de întâlnirea cu doamna 
Barclay şi de faptul că v-aţi recunoscut reciproc. Din câte 
înţeleg, aţi urmărit-o până acasă şi aţi văzut prin geam cearta 
dintre ea şi soţul ei, în timpul căreia ea i-a reproşat fără 
îndoială comportamentul faţă de dumneavoastră. Aţi fost 
copleşit de propriile sentimente, aţi traversat în fugă peluza şi 
aţi intrat peste ei. 

— Aşa am făcut, domnule, şi el, când m-a văzut, s-a 
uitat la mine cum n-am mai văzut pe nimeni să se uite şi a 
căzut cu capul de colţul galeriei de la şemineu. Dar murise 
înainte să cadă. l-am citit moartea pe faţă, la fel de clar cum 
pot citi un text la lumina focului. Simpla mea apariţie a fost ca 


un glonţ prin inima lui vinovată. 

— Şi apoi? 

— Apoi Nancy a leşinat, iar eu i-am luat cheia din mână 
cu intenţia de a descuia uşa şi de a aduce ajutoare. Dar, în 
timp ce făceam asta, mi s-a părut că e mai bine s-o las baltă 
şi să fug, căci situaţia se putea întoarce împotriva mea şi, în 
orice caz, secretul meu ar fi fost dezvăluit dacă eram prins. 
Am pus în grabă cheia în buzunar, iar bastonul mi-a căzut pe 
jos în timp ce încercam să-l prind pe Teddy, care se căţărase 
pe perdea. După ce l-am băgat înapoi în cutia de unde 
scăpase, am fugit cât de repede am putut. 

— Cine-i Teddy?, întrebă Holmes. 

Bărbatul se aplecă şi deschise capacul unui soi de 
cuşcă aflată în colt. 

Într-o clipă, dinăuntru ieşi un animal de o frumoasă 
culoare roşcată, slab şi suplu, cu picioare ca de nevăstuică, cu 
un nas lung şi subţire şi având cea mai minunată pereche de 
ochi roşii pe care o văzusem vreodată la un animal. 

— E o mangustă!, am exclamat eu. 

— Mă rog, unii o numesc aşa, alţii o numesc 
ichneumon, zise bărbatul. Eu îi spun prinzător de şerpi, iar 
Teddy e uimitor de iute cu cobrele. Am una aici, fără colţi, şi 
Teddy o prinde în fiecare noapte ca să-i amuze pe oamenii de 
la locante. Altceva, domnule? 

— Ei, bine, s-ar putea sa fim nevoiţi să apelăm iar la 
dumneavoastră dacă doamna Barclay va avea necazuri 
serioase. 

— Bineînţeles, în acest caz aş veni să depun mărturie. 

— Dacă nu, atunci nu are rost să stârnim un scandal 
împotriva unui om mort, oricât de ticălos a fost. Cel puţin 
aveţi satisfacția de a şti că, timp de treizeci de ani din viaţa 
lui, conştiinţa i-a reproşat amarnic fapta nemernică. A, uite-l 
pe maiorul Murphy pe trotuarul de vizavi! La revedere, 
domnule Wood. Vreau sa aflu dacă s-a mai întâmplat ceva de 
ieri şi până acum. 

L-am ajuns din urmă pe maior, chiar înainte de a da 
colţul străzii. 

— A, Holmes, zise el. Bănuiesc ca ai aflat că toată 
aceasta agitaţie a fost în van. 

— Cum aşa? 


— Ancheta tocmai s-a încheiat. Dovezile medicale au 
arătat în mod hotărâtor că moartea a survenit în urma 
apoplexiei. In cele din urmă, a fost un caz destul de simplu. 

— O, absolut superficial, zise Holmes zâmbind. Haide, 
Watson! Nu cred că va mai fi nevoie de noi în Aldershot. 

— Doar un lucru, am zis eu, în timp ce ne îndreptam 
spre gară. Dacă numele soţului era James şi al celuilalt era 
Henry, care a fost povestea cu David? 

— Acel cuvânt, dragă Watson, ar fi trebuit să-mi spună 
totul, dacă aş fi fost detectivul ideal, aşa cum îţi place ţie să 
mă descrii. Evident, era un cuvânt de reproş. 

— De reproş? 

— Da, după cum ştii, David se abătea uneori de la 
calea cea dreaptă şi o dată s-a întâmplat să fie în aceeaşi 
direcţie ca şi sergentul James Barclay. Îţi aminteşti de mica 
afacere cu Uriah şi Bathsheba? Mă tem că acele cunoştinţe 
biblice pe care le am sunt puţin cam ruginite, dar o să găseşti 
povestea în prima sau a doua carte a lui Samuel. 

Sfârşit 


Pacientul rezident 


Aruncându-mi o privire asupra seriei oarecum 
incoerente a „Memoriilor” prin intermediul cărora am încercat 
să ilustrez câteva din particularităţile mentale ale prietenului 
meu Sherlock Holmes, am fost izbit de greutatea pe care am 
avut-o când a trebuit să aleg exemplele care să-mi justifice 
scopul. Căci, în acele cazuri în care Holmes a făcut un 
adevărat tur de forţă al gândirii analitice şi a demonstrat 
valoarea ciudatelor lui metode de investigaţie, faptele în sine 
au fost de cele mai multe ori atât de lipsite de importanţă, 
atât de obişnuite, încât nu m-am simţit îndreptăţit să le 
prezint publicului. Pe de altă parte, s-a întâmplat deseori ca el 
să fie implicat într-o cercetare în care faptele au avut cel mai 
remarcabil şi dramatic caracter, dar în care gradul sau de 
participare la determinarea cauzelor acestora a fost mai mic 
decât mi-aş fi dorit eu, în calitate de biograf al lui. Mica 
afacere pe care eu am intitulat-o „Studiu în roşu“ şi cealaltă 
care era în legătură cu pierderea vasului „Gloria Scott” 
servesc drept exemple ale acestor Scylla şi Charybda care 
ameninţă în permanenţă cronicarul. Se poate ca, în afacerea 
despre care urmează să scriu acum, partea jucată de 
prietenul meu să nu fie suficient de accentuată; totuşi, 
întreaga suită de împrejurări este atât de remarcabilă, încât 
nu pot s-o omit din această serie. 

Fusese o zi închisă şi ploioasă de octombrie. Storurile 
noastre erau pe jumătate trase, iar Holmes stătea încolăcit pe 
canapea, citind şi recitind o scrisoare pe care o primise cu 
poşta de dimineaţă. Deodată, vocea prietenului meu îmi 
întrerupse gândurile. 

— Vreme nesănătoasă, Watson, dar vad că seara a 
adus cu ea puţină răcoare. Ce zici de o hoinăreală prin 
Londra? 

Mă  plictisisem de sufrageria noastră, aşa că am 
acceptat bucuros. Timp de trei ore, ne-am plimbat împreună, 
privind cum caleidoscopul vieţii, mereu schimbător, scade şi 
curge prin strada Fleet şi prin Ştrand. Felul lui caracteristic de 
a discuta, cu observarea atentă a detaliilor şi puterea subtila 
a deducţiilor, m-a amuzat şi m-a vrăjit. Era ora zece când am 


ajuns din nou în strada Baker. O trăsură aştepta la intrare. 

— Hm! E a unui doctor, medic generalist, din câte văd, 
zise Holmes. Nu practică de mult timp meseria, dar a avut 
mult de lucru, îmi imaginez că a venit să ne consulte! Noroc 
că ne-am întors! 

Eram suficient de familiar cu metodele lui Holmes ca 
să-i pot urmări raţionamentul şi să-mi dau seama că felul şi 
starea diferitelor instrumente medicale din coşul din răchită, 
atârnat în trăsură la lumina lămpii din interior, îi furnizaseră 
informaţiile pentru rapida lui deducție. Lumina din fereastra 
noastră demonstra că, într-adevăr, acest musafir nocturn ne 
căuta pe noi. Curios să aflu ce l-ar fi putut determina pe un 
confrate medic să ne viziteze la o astfel de oră, l-am urmat pe 
Holmes în biroul nostru. 

Când am intrat, un bărbat palid ca şi ceara, cu favoriţi 
cărunţi, se ridică de pe un scaun de lângă foc. Ca vârstă, nu 
părea să aibă mai mult de treizeci şi trei sau treizeci şi patru 
de ani, dar expresia lui istovită şi nuanţa nesănătoasă 
a.chipului erau mărturii ale unei vieţi care îi slăbise puterea şi 
îi furase tinereţea. Felul său de a fi era emotiv şi timid, ca 
acela al unui domn sensibil, iar mâna subţire şi albă, pe care 
o puse pe şemineu atunci când se ridică, părea mai degrabă 
a unui artist decât a unui chirurg. Îmbrăcămintea lui era 
modestă şi sobră: redingotă neagră, pantaloni închişi la 
culoare şi puţină culoare la cravată. 

— Bună seara, domnule doctor, zise Holmes vesel. Mă 
bucur să văd că aşteptaţi doar de câteva minute. 

— Aţi vorbit deci cu vizitiul meu? 

— Nu, mi-a spus lumânarea de pe masă. Vă rog, luaţi 
loc şi spuneţi-mi cu ce va pot ajuta. 

— Sunt doctor Percy Trevelyan, zise musafirul nostru, şi 
locuiesc pe strada Brook, la numărul 403. 

— Nu sunteţi autorul monografiei despre leziuni 
nervoase neclare?, am întrebat. 

Obrajii lui palizi se înroşiră de plăcere auzind că opera 
lui îmi era cunoscută. 

— Aud atât de rar despre lucrarea pe care am crezut-o 
moartă, zise el. Editorii mei mi-au prezentat date descu- 
rajante în legătură cu vânzarea ei. Presupun ca sunteţi şi 
dumneavoastră doctor? 


— Chirurg de armată, în retragere. 

— Pasiunea mea a fost întotdeauna boala nervoasă. Mi- 
aş dori să mă specializez în asta, dar omul trebuie, desigur, 
să se mulţumească cu ce are. Totuşi, acest lucru nu are 
legătură cu problema mea, domnule Sherlock Holmes, şi ştiu 
cât de preţios este timpul dumneavoastră. Adevărul este că o 
serie de evenimente ciudate s-au petrecut de curând în casa 
mea din strada Brook, iar în seara aceasta au ajuns la un 
asemenea nivel, încât am simţit că era imposibil să mai 
aştept chiar şi o oră ca să vă cer sfatul şi.ajutorul. 

Sherlock Holmes se aşeză şi îşi aprinse pipa. 

— Sunt bucuros să vi le ofer pe amândouă, zise el. Vă 
rog, povestiţi-mi în detaliu împrejurările care v-au tulburat. 

— Câteva dintre ele sunt aşa de banale, zise doctorul 
Trevelyan, încât mi-e şi ruşine să le menţionez. Dar situaţia 
este atât de inexplicabilă, iar recenta turnură pe care a luat-o 
este atât de elaborată, încât vă voi prezenta absolut totul şi 
dumneavoastră veţi judeca ce este esenţial şi ce nu. 

Pentru început, mă simt obligat să spun ceva despre 
cariera mea universitară. Am urmat Universitatea din Londra 
şi sunt sigur ca nu veţi fi de părere că ma laud dacă va spun 
că profesorii mei mă considerau un student promiţător. După 
ce am absolvit, am continuat să ma dedic cercetărilor, 
ocupând un post modest în Spitalul Universitar şi am fost 
destul de norocos să stârnesc interes cu cercetările mele în 
domeniul patologiei cataleptice, pentru ca în final să câştig 
premiul şi medalia Bruce Pinkerton, cu monografia despre 
leziunile nervoase, la care prietenul dumneavoastră tocmai a 
făcut aluzie. N-aş merge prea departe daca aş spune că, la 
acea vreme, exista o impresie generală că aveam o carieră 
distinsă în faţă. 

Dar unicul şi marele obstacol îl constituia lipsa de 
capital. După cum veţi înţelege imediat, un specialist care are 
aspirații mari este obligat să locuiască într-una din zecile de 
străzi din cartierul Cavendish Square, care toate necesită 
chirii enorme şi bani investiţi în mobilier. În afară de aceste 
cheltuieli preliminare, el trebuie să fie pregătit să se întreţină 
timp de câţiva ani, sa închirieze o trăsură prezentabilă şi un 
cal. Toate acestea erau dincolo de puterile mele, iar eu nu 
puteam spera decât ca, economisind, voi putea peste zece 


ani să strâng destui bani ca să am cabinetul meu. Dar, 
deodată, un incident neaşteptat mi-a deschis perspective noi. 

Acest incident a fost vizita unui domn pe nume 
Blessington, pe care nu-l cunoşteam. Într-o dimineaţă, a venit 
la mine în cameră şi a intrat direct în subiect. „Eşti acelaşi 
Percy Trevelyan, care are o carieră distinsă şi a câştigat de 
curând un mare premiu?”, a zis el. Am înciiviinţat cu o 
înclinare a capului. „Răspunde-mi sincer — a continuat el — 
căci va fi în interesul tău s-o faci. Ai toată deşteptăciunea 
care îi trebuie unui om ca să aibă succes. Tact ai?“ Nu m-am 
putut abţine să nu zâmbesc auzind bruscheţea întrebării. 
„Cred că am şi aşa ceva“ — am zis. „Vreun viciu? Nu te trage 
aţa la băutură, nu?“ „Domnule, zău aşa!“ — am exclamat. „Ai 
dreptate. Nu-i nimic. Dar trebuia sa întreb. Cu toate calităţile 
astea, de ce nu-ţi practici meseria?” Am ridicat din umeri. 
„Haide, haide!, a zis el în felul lui grăbit. E vechea poveste. 
Mai mult în cap decât în buzunar, da? Ce-ai zice dacă ţi-aş 
oferi locuinţă în strada Brook?“ L-am privit cu uimire, „O, 
pentru mine fac asta, nu pentru tine — a strigat el. O să fiu 
perfect sincer cu tine şi dacă-ţi convine ţie, o să-mi convină şi 
mie. Am câteva mii de lire de investit, vezi mata, şi cred că o 
să le bag în tine.“ „Dar de ce?” — am zis eu cu răsuflarea 
întretăiată. „Păi, e la fel ca oricare altă speculație şi mai 
sigură decât majoritatea.” „Şi eu ce trebuie să fac?“ „Îţi zic eu 
ce. Eu o să cumpăr casa, o s-o mobilez, o să plătesc 
servitoarele şi o să conduc toată afacerea. Tot ce trebuie să 
faci tu este să-ţi toceşti scaunul în sala de consultaţii. O să-ţi 
dau şi bani de buzunar şi tot ce vrei. Apoi, tu îmi dai mie trei 
sferturi din ce câştigi, iar celălalt sfert îl păstrezi.” 

Aceasta a fost ciudata propunere pe care mi-a făcut-o 
Blessington, domnule Holmes. N-am să vă plictisesc cu 
relatarea tocmelilor şi negocierilor noastre. Sfârşitul a fost că 
eu m-am mutat în casă în ziua de Buna Vestire şi am început 
să-mi practic meseria cam în aceleaşi condiţii în care 
sugerase omul. lar el a venit să locuiască cu mine în calitate 
de pacient rezident. Se pare că avea o inimă slabă şi necesita 
supraveghere medicală constantă. A transformat cele doua 
camere bune de la primul etaj într-o sufragerie şi un dormitor 
pentru el. Era un om cu obiceiuri ciudate, evitând compania 
altora şi ieşind rar în oraş. Viaţa lui era neregulată, dar, într- 


un fel, el era regularitatea în persoană. În fiecare seară, la 
aceeaşi oră, intra în camera de consultaţii, examina 
registrele, îmi dădea cinci lire şi trei şilingi pentru fiecare 
guinee câştigată de mine, apoi lua restul banilor şi îi punea în 
seiful din camera lui. 

Pot să spun cu convingere că nu a avut niciodată motiv 
să regrete speculaţia făcută de el. A fost un succes de la bun 
început. Câteva cazuri bune şi reputaţia pe care mi-o 
câştigasem în spital m-au ajutat să devin repede un doctor 
foarte căutat şi, pe parcursul ultimilor ani, l-am făcut un om 
bogat. 

Cam atât, domnule Holmes, despre trecutul meu şi 
despre relaţiile cu domnul Blessington. Nu-mi mai rămâne 
decât să vă spun ce anume m-a adus aici în seara asta. 

Cu câteva săptămâni în urmă, domnul Blessington a 
venit la mine şi mi s-a părut a fi într-o stare de mare agitaţie. 
Mi-a spus ceva despre nu ştiu ce spargere care avusese loc, 
zicea el, în cartierul West End şi îmi aduc aminte că părea de- 
a dreptul tulburat din pricina asta, spunând că n-ar mai trebui 
sa treacă nicio zi fără să mai adăugăm la uşi şi la ferestre 
nişte zăvoare mai rezistente. A continuat timp de o 
săptămână să fie într-o stare ciudată de nelinişte, uitându-se 
pe furiş pe fereastră şi renunțând la scurta plimbare pe care 
o făcea de obicei înainte de cină. Din purtarea lui am înţeles 
că îi era îngrozitor de teamă de ceva sau de cineva, dar, de 
câte ori îl întrebam despre asta, se supăra şi eram nevoit să 
las baltă subiectul. Cu timpul, spaimele lui au părut să se 
risipească, iar el tocmai îşi reluase vechile obiceiuri, când un 
nou eveniment l-a aruncat în starea jalnică de deprimare în 
care e acum. lată ce s-a întâmplat. Cu două zile în urmă, am 
primit scrisoarea pe care am să v-o citesc acum. Nu are pe ea 
nici adresă, nici dată: 


Un nobil rus care în prezent locuieşte în Anglia doreşte 
să beneficieze de serviciile profesionale ale doctorului Percy 
Trevelyan. De câţiva ani e victima unor crize cataleptice, 
domeniu în care, se ştie foarte bine, doctorul Trevelyan este 
o autoritate. Intenţionează să vină la şase şi un sfert mâine 
seară, dacă doctorul Trevelyan va binevoi să fie acasă. 


Această scrisoare m-a interesat foarte mult, deoarece 
marea dificultate în studierea catalepsiei este raritatea bolii. 
În aceste împrejurări, va daţi seama că am fost în camera de 
consultaţii când. la ora respectivă, feciorul a condus înăuntru 
un pacient. 

Era un bătrân slab, şovăitor şi obişnuit şi în niciun caz 
nu semăna cu ideea pe care şi-o face cineva despre un nobil 
rus. Pe mine m-a izbit mai mult înfăţişarea însoţitorului său. 
Acesta era un tânăr înalt, surprinzător de chipeş, cu o faţă 
fioroasa, închisă la culoare şi cu un corp ca al lui Hercule. Il 
ţinea pe bătrân de braţ şi, după ce au intrat, l-a ajutat să se 
aşeze pe scaun cu o tandrete la care nu te aşteptai văzându-i 
înfăţişarea, 

— Mă scuzaţi că am intrat şi eu, domnule doctor, îmi 
zise el în engleză cu un uşor sâsâit. Acesta e tatăl meu, iar 
sănătatea lui este o chestiune de importanţă covârşitoare 
pentru mine. 

Am fost mişcat de îngrijorarea lui filială. 

— Doriţi să rămâneţi aici în timpul consultaţiei?, l-am 
întrebat. 

— Pentru nimic în lume!, a strigat el făcând un gest de 
groază. Sufăr mai mult decât o pot exprima. Dacă l-aş vedea 
pe tatăl meu într-una din aceste crize îngrozitoare, sunt 
convins că aş muri. Sistemul meu nervos este extrem de 
sensibil. Cu permisiunea dumneavoastră, voi sta în sala de 
aşteptare în timp ce îl veţi consulta pe tatăl meu. 

Am fost bineînţeles de acord, iar tânărul s-a retras. 
Apoi, eu şi pacientul am început sa discutăm cazul lui, despre 
care eu mi-am luat notite complete. Bătrânul nu era 
remarcabil de inteligent, iar răspunsurile sale erau deseori 
neclare, lucru pe care eu l-am pus pe seama cunoştinţelor lui 
limitate de engleză. Dar deodată, în timp ce eu scriam, a 
încetat să-mi mai răspundă la întrebări şi, când m-am uitat la 
el, am fost şocat să vad că stătea ţeapăn pe scaun, privindu- 
mă fix, cu o faţă rigidă şi complet lipsita de orice expresie. 
Era din nou în gheara misterioasei boli. 

Primul meu sentiment a fost, după cum am spus, unul 
de milă şi groază. Dar mi-e teamă că al doilea a fost mai 
degrabă unul de satisfacţie profesională. Am notat pulsul şi 
temperatura pacientului, i-am testat rigiditatea muşchilor şi i- 


am examinat reflexele. Nu era nimic anormal în niciuna dintre 
acestea, ceea ce corespundea cu experienţele mele 
anterioare. In astfel de cazuri, obţinusem rezultate bune cu 
inhalarea nitratului de amil, iar cazul de faţă mi se părea o 
ocazie extraordinară de a-i testa calităţile. Sticla era jos în 
laborator, aşa că, lăsându-mi pacientul pe scaun, am fugit să 
o aduc. Am întârziat ceva timp căutând-o, să zicem cinci 
minute, şi apoi, când m-am întors, închipuiţi-vă uimirea mea 
găsind camera goală şi pacientul nicăieri. 

Desigur, primul meu gest a fost să alerg în sala de 
aşteptări. Şi fiul dispăruse. Uşa de la sală fusese apropiată, 
dar nu închisă de tot. Feciorul care le deschide uşa pacienţilor 
e nou şi în niciun caz iute. Aşteaptă jos şi, când sun din 
clopoțel, vine sus şi îi conduce afară pe pacienţi. Băiatul nu 
auzise nimic, iar afacerea a rămas un mister total. Curând 
după aceea, domnul Blessington s-a întors de la plimbare, dar 
nu i-am spus nimic despre acest subiect, pentru ca, sincer să 
fiu, în ultima vreme am încercat să conversez cât mai puţin 
posibil cu el. 

Ei, bine, nu credeam să-i mai văd vreodată pe nobilul 
rus şi pe fiul lui, aşa că vă imaginaţi uimirea mea când, în 
seara asta, la aceeaşi oră, au intrat amândoi în camera de 
consultaţii, la fel cum făcuseră şi înainte. 

— Mă simt îndatorat să vă cer mii de scuze pentru 
plecarea mea brusca de ieri, domnule doctor, a zis pacientul. 

— Mărturisesc că am fost foarte surprins, am spus eu. 

— Ei, bine, replică el, adevărul este că, atunci când îmi 
revin din aceste crize, mintea mi-e foarte înceţoşată şi nu-mi 
amintesc prea multe. M-am trezit în ceea ce părea a fi o 
cameră străină şi, cât aţi lipsit dumneavoastră, eu am ieşit 
afară mai mult ameţit. 

— lar eu, zise fiul. văzând că tatăl meu iese din camera 
de consultaţii, am crezut fireşte că şedinţa se terminase. Abia 
când am ajuns acasă, mi-am dat seama cum stau de fapt 
lucrurile. 

— Nu-i nimic, am zis eu râzând, atâta doar că m-aţi 
uimit teribil; deci, dacă dumneavoastră, domnule, sunteţi 
amabil să aşteptaţi afară în sala, eu voi fi. bucuros să 
continuu consultaţia, care a fost întreruptă atât de brusc. 

Timp de aproape o jumătate de oră am discutat cu 


bătrânul domn despre simptomele lui, apoi i-am dat o 
prescripţie şi l-am văzut plecând la braţul fiului său. 

V-am spus ca domnul Blessington alegea de obicei 
această oră ca să iasă la plimbare. S-a întors la scurt timp 
după plecarea celor doi şi a urcat la etaj. O clipă mai târziu, l- 
am auzit coborând în fugă scările, dând apoi buzna în camera 
de consultaţii ca un om înnebunit de panică. 

— Cine a fost la mine în camera?, a strigat el. 

— Nimeni, am zis eu. 

— E o minciună!, a urlat el. Vino sus şi uită-te! 

l-am ignorat grosolănia, întrucât părea scos din minţi de 
spaimă. Când m-am dus cu el la etaj, mi-a arătat mai multe 
urme de paşi pe covorul subţire. 

— Vrei să spui că astea-s ale mele?, strigă el. 

Urmele erau cu siguranţă mult mai mari decât ale lui şi 
era clar că erau destul de proaspete. După cum ştiţi, a plouat 
tare în după-amiaza aceasta, iar pacienţii mei au fost singurii 
care au venit la consultaţie, însemna că bărbatul din sala de 
aşteptare urcase, nu se ştie din ce motiv, în camera 
pacientului meu rezident, în timp ce eu eram ocupat cu 
însoţitorul lui. Nimic nu fusese deranjat sau luat, dar urmele 
de paşi dovedeau că cineva pătrunsese fără îndoială înăuntru. 

Domnul Blessington părea mai agitat din pricina acestui 
lucru decât aş fi crezut, deşi incidentul era de-ajuns să tulbure 
pe oricine, A început chiar sa plângă într-un fotoliu şi abia am 
reuşit să-l fac să vorbească coerent. A fost sugestia lui să vin 
la dumneavoastră, iar eu, desigur, mi-am dat imediat seama 
că e cel mai bun lucru, deoarece incidentul e cu siguranţă 
unul foarte ciudat, deşi el pare să-i exagereze complet 
importanţa. Daca aţi avea amabilitatea să veniţi cu mine, aţi 
putea măcar să-l liniştiţi, deşi abia îndrăznesc sa sper că veţi 
reuşi să explicaţi această întâmplare neobişnuită. 

Sherlock Holmes ascultase lunga relatare cu o atenţie 
care îmi dovedea ca era extrem de interesat. Faţa lui era la 
fel de impasibilă ca întotdeauna, dar pleoapele îi coborâseră 
din ce în ce mai jos, iar rotocoalele de fum ieşiseră din ce în 
ce mai groase din pipa, vrând parcă sa accentueze fiecare 
episod ciudat din povestirea doctorului. Când musafirul nostru 
termină relatarea, Holmes sări în picioare fără să scoată 
niciun cuvânt, îmi dădu pălăria, o luă pe a lui de pe masă și îl 


urmă pe doctorul Trevelyan afară. Într-un sfert de oră furăm 
depuşi în strada Brook, la uşa locuinţei medicului, una din 
acele case sumbre, cu faţada plată, pe care le asociezi de 
obicei cu un cabinet din cartierul West End. Un fecior ne 
deschise uşa, iar noi am început imediat să urcăm scara lată, 
acoperită cu covor. 

Dar am fost opriţi de un incident bizar. Lumina de la 
capătul scării se stinse brusc şi din întuneric se auzi o voce 
plăpândă şi tremurătoare. 

— Am un pistol!, ţipă cineva. Aveţi cuvântul meu că 
trag dacă vă mai apropiaţi! 

— Asta e chiar scandalos, domnule Blessington!, strigă 
doctorul Trevelyan. 

— A, tu erai, domnule doctor, zise vocea cu mare 
uşurare. Dar ceilalţi domni sunt cine pretind a fi? 

Ne-am simţit scrutaţi îndelung din întuneric. 

— Da, da, e în ordine, zise în sfârşit vocea. Puteţi urca 
şi mă scuzaţi dacă precauţiunile mele v-au deranjat. 

In timp ce vorbea, reaprinse lampa şi am văzut în faţa 
noastră o ciudăţenie de bărbat, a cărui înfăţişare, la fel ca 
vocea, dovedea că are nervii zdruncinaţi. 

Era foarte gras, dar se pare că fusese cândva şi mai 
gras, căci pielea de pe faţă îi atârna ca nişte pungi largi 
asemenea  fălcilor unui copoi. Tenul avea o nuanţă 
bolnăvicioasă, iar părul cărunt şi rar părea că i se ridică în cap 
în funcţie de intensitatea emoţiilor. În mână ţinea un pistol, 
pe care însă îl vâri în buzunar când ne-am apropiat. 

— Bună seara, domnule Holmes, zise el. Vă sunt 
profund îndatorat că aţi venit. Nimeni n-a avut vreodată 
nevoie de sfatul dumneavoastră aşa cum am eu. Bănuiesc că 
doctorul Trevelyan v-a povestit despre pătrunderea fără 
motiv în camera mea. 

—  Intr-adevăr, zise Holmes. Cine sunt aceşti doi 
bărbaţi, domnule Blessington, şi de ce vor să vă facă răii? 

— A. păi, e desigur greu de spus, zise pacientul 
rezident cu o voce agitată. Doar nu vă aşteptaţi să vă 
răspund la asta, domnule Holmes. 

— Adică nu ştiţi? 

— Intraţi aici, vă rog. Aveţi amabilitatea şi intraţi aici. 

Ne conduse la el în dormitor, care era spaţios şi 


confortabil. 

— Vedeţi asta?, zise el arătând spre o cutie mare şi 
neagră de la capul patului. N-am fost niciodată un om foarte 
bogat, domnule Holmes, n-am făcut decât o singură investiţie 
în toată viaţa mea, după cum vă poate spune şi doctorul 
Trevelyan. Dar nu cred în bancheri. Într-un bancher n-aş avea 
niciodată încredere!, domnule Holmes. Intre noi fie vorba, tot 
ce am e în cutia asta, aşa că puteţi înţelege ce înseamnă 
pentru mine când doi oameni necunoscuţi intră cu forţa în 
camera mea. 

Holmes îl privi pe Blessington în felul lui interogator şi 
clătină din cap. 

— Nu am cum să vă sfătuiesc dacă încercaţi să mă 
păcăliţi, zise el. 

— Dar v-am spus totul. 

Holmes îi întoarse spatele cu un gest de dezgust. 

— Noapte bună, doctore Trevelyan, zise el. 

— Şi niciun sfat pentru mine?, strigă Blessington cu o 
voce deznădăjduită. 

— Sfatul meu, domnule, e să spuneţi adevărul. 

Un minut mai târziu eram afara, mergând spre casă. 
Traversasem strada Oxford şi ajunsesem la mijlocul străzii 
Harley până să scot vreun cuvânt de la însoţitorul meu. 

— Îmi pare rău, Watson, că te-am făcut să alergi după 
cai verzi!, zise el în cele din urmă. Şi e un caz interesant, în 
fond. 

— Eu nu prea înţeleg nimic din el, am mărturisit. 

— Pai, e destul de evident că există doi oameni, poate 
mai mulţi, dar cel puţin doi, care sunt hotărâți pentru un 
motiv sau altul să dea de acest individ, Blessington. Nu am 
nicio îndoială că, în ambele ocazii, acel tânăr a pătruns în 
camera lui Blessington, în timp ce complicele lui, printr-un 
şiretlic ingenios, avea grijă ca doctorul să nu se amestece. 

— Şi catalepsia? 

— Ei, o imitație înşelătoare, Watson, deşi eu unul n-aş 
îndrăzni nici măcar să sugerez asta de faţă cu specialistul 
nostru. E o boală foarte uşor de imitat. Am făcut-o şi eu. 

— Şi apoi? 

— Din pură întâmplare, Blessington a fost plecat de 
fiecare dată. Motivul pentru care au ales o oră atât de 


neobişnuită pentru o consultaţie a fost, fireşte, ca să se 
asigure că nu va mai fi niciun alt pacient în sala de aşteptare. 
Totuşi, s-a întâmplat ca această oră să coincidă cu plimbarea 
lui Blessington, ceea ce pare să indice că nu sunt foarte 
familiari cu rutina lui zilnică. Bineînţeles, dacă ar fi vrut doar 
să fure ceva anume, cel puţin ar fi încercat măcar sa caute. In 
plus, pot să citesc în ochii cuiva atunci când se teme pentru 
pielea lui. E de neconceput ca acest individ să-şi fi făcut în 
necunoştinţă de cauză doi duşmani atât de răzbunători, cum 
par a fi aceşti oameni. Prin urmare, sunt sigur că ştie cine 
sunt cei doi bărbaţi şi, din motive personale, ascunde acest 
lucru. Este posibil totuşi ca mâine să îl găsim într-o stare mai 
comunicativă. 

— Nu există alternativă, fără îndoială grotesc de 
improbabilă, dar totuşi de conceput?, am întrebat eu. Nu este 
posibil ca toată această poveste cu rusul cataleptic şi fiul lui 
să fie o invenţie a doctorului Trevelyan, care, din cine ştie ce 
motiv, a fost în camera lui Blessington? 

La lumina felinarului, am văzut că Holmes zâmbea 
amuzat de această strălucită digresiune a mea. 

— Dragul meu prieten, zise el, asta a fost una dintre 
primele soluţii care mi-au trecut prin cap, dar am putut 
curând corobora povestea doctorului. Acest tânăr a lăsat 
urme pe covorul de pe scară, drept care nu a mai fost nevoie 
să cer să le văd pe cele lăsate în cameră. Când îţi voi spune 
că pantofii lui aveau vârful pătrat în loc de ascuţit, ca ai lui 
Blessington, şi că erau cu mai mult de trei centimetri mai 
mari decât cei ai doctorului, atunci vei recunoaşte că nu 
poate exista nicio îndoială cu privire la individualitatea lui. 
Dar o să mai vorbim despre asta, căci aş fi surprins daca 
mâine dimineaţă nu vom auzi veşti din strada Brook. 

Profeţia lui Sherlock Holmes se adeveri curând şi încă 
într-un mod dramatic. La şapte şi jumătate în dimineaţa 
următoare, când abia se crăpase de ziuă, l-am găsit stând 
lângă patul meu, îmbrăcat în halat. 

— Ne aşteaptă o trăsură, Watson, zise el. 

— Dar ce s-a întâmplat? 

— Afacerea din strada Brook. 

— Ceva noutăţi? 

— Tragice, dar echivoce, zise el ridicând storurile. Uită- 


te la asta, o foaie dintr-un carnet, pe care scrie cu creionul: 


Pentru numele lui Dumnezeu, vino imediat! 
P.T. 


Prietenul nostru, doctorul, era tare disperat când a scris 
asta. Haide, dragă prietene, căci este o chemare urgentă. 

Într-un sfert de oră eram iar la locuința medicului. 
Acesta veni în fugă să ne întâmpine, cu o expresie de groază 
pe faţa. 

— O, Doamne, ce situaţie!, strigă el luându-se cu 
mâinile de cap. 

— Ce s-a întâmplat? 

— Blessington s-a sinucis! 

Holmes scoase un fluierat. 

— Da, s-a spânzurat în timpul nopţii. 

Intrasem pe uşă, iar doctorul ne condusese în ceea ce 
era desigur sala de aşteptare. 

— Nici nu mai ştiu ce fac, exclamă el. Poliţia e deja sus. 
M-a zguduit îngrozitor treaba asta. 

— Când aţi aflat? 

— În fiecare dimineaţă i se duce o ceaşcă cu ceai în 
camera. Când servitoarea a intrat, pe la şapte, nefericitul 
atârna spânzurat în mijlocul încăperii, îşi legase funia de 
cârligul de unde era agăţată înainte o lampă grea şi sărise 
chiar de pe cutia pe care ne-a arătat-o ieri. 

Holmes rămase o clipă cufundat în gânduri. 

— Cu permisiunea dumneavoastră, zise el în cele din 
urmă, aş vrea să urc la etaj şi să cercetez chestiunea. 

Am urcat amândoi, urmaţi de doctor. 

La intrarea în dormitor ne-a întâmpinat o privelişte de-a 
dreptul îngrozitoare. 

Am menţionat impresia de fleşcăială pe care ne-o 
lăsase acest Blessington. Aşa cum stătea atârnat de cârlig, 
această stare era atât de exagerată şi de intensificată, încât 
înfăţişarea lui abia dacă mai avea ceva uman în ea. Gâtul îi 
era ieşit în afară, semănând cu cel al unui pui jumulit şi 
făcând restul corpului să pară mai obez şi mai nefiresc, prin 
contrast. Era îmbrăcat doar cu pijamaua, de sub care ieşeau 
țepene gleznele lui umflate şi picioarele diforme. Lângă el 


stătea un inspector de poliţie, elegant îmbrăcat, care îşi lua 
notițe pe o agendă de buzunar. 

— A, domnule Holmesi, zise el din toată inima când 
prietenul meu intră în cameră. Sunt încântat să vă văd. 

— Buna dimineaţa, Lanner, răspunse Holmes, sunt sigur 
că nu mă veţi considera un intrus. Aţi auzit de evenimentele 
care au dus la treaba asta? 

— Da, am auzit ceva. 

— V-aţi format vreo părere? 

— Din câte pot să-mi dau seama, omul a înnebunit de 
frică. După cum vedeţi, a dormit în patul ăsta. A lăsat o urmă 
destul de adâncă. Ştiţi şi dumneavoastră că sinuciderile au 
loc mai mereu în jurul orei cinci dimineaţa. Asta ar fi cam pe 
la ora la care s-a spânzurat şi el. Se pare că a fost o chestie 
bine chibzuită. 

— judecând după rigiditatea muşchilor, aş zice că e 
mort de aproape trei ore, am zis eu. 

— Aţi observat ceva ciudat în cameră?, întrebă Holmes. 

— Am găsit o şurubelniţă şi nişte şuruburi pe lavoar. Se 
pare că a şi fumat mult în timpul nopţii. lată patru chiştocuri 
pe care le-am luat din şemineu. 

— Hm!, zise Holmes. Aţi găsit portţigaretul lui? 

— Nu, n-am văzut sa existe unul. 

— Atunci tabachera? 

— Da, era în buzunarul de la haină. 

Holmes o deschise şi mirosi singurul trabuc pe care îl 
conţinea. 

— O, e o havană, iar celelalte sunt trabucuri mai 
deosebite, importate de olandezi din coloniile lor din India de 
Est. De obicei, sunt împachetate în paie şi sunt mai lungi şi 
mai subţiri decât orice altă marcă. 

Luă cele patru chiştocuri şi le examină cu lupa. 

— Două dintre ele au fost fumate cu portţigaret şi doua 
fără, zise el. Două au fost tăiate cu un cuţit nu foarte ascuţit, 
iar două au fost tăiate cu un set de dinţi excelenți. Asta nu e 
nicio sinucidere, domnule Lanner, Este o crimă du sânge rece, 
planificată cu mare grijă. 

— Imposibil!, exclamă inspectorul. 

— Şi de ce, mă rog? 

— De ce ar omori cineva un om, spânzurându-l în felul 


acesta greoi? 

— Asta rămâne de aflat. 

— Şi pe unde puteau intra? 

— Pe uşa de la intrare. 

— Era încuiată azi-dimineaţa, 

— Atunci a fost încuiată după ei. 

— De unde ştiţi? 

— Le-am văzut urmele. Scuzaţi-mă un moment şi voi fi 
în măsură să vă dau mai multe informaţii despre asta. 

Se duse la uşă şi, deschizând-o, examină încuietoarea 
în felul lui metodic. Apoi scoase cheia, care era pe dinăuntru 
şi o inspectă şi pe aceasta. Patul, covorul, scaunele, poliţa 
şemineului, cadavrul şi funia fură pe rând examinate până 
când, în cele din urmă, se declară satisfăcut şi, cu ajutorul 
meu şi al inspectorului, dădu jos nenorocita victimă, aşezând- 
o sub un cearşaf. 

— Şi funia asta?, întrebă el. 

— A fost tăiată de aici, zise doctorul Trevelyan scoțând 
un colac mare de frânghie de sub pat. Era morbid de nervos 
din fire şi ţinea întotdeauna asta lângă el, ca să scape pe 
fereastră în caz că luau foc scările. 

— Cred că lucrul acesta i-a scutit de un efort în plus, 
zise Holmes gânditor. Da, faptele în sine sunt foarte simple şi 
m-aş mira dacă până după-amiază nu vă voi putea da şi 
motivul lor. O să iau fotografia asta a lui Blessington de pe 
poliţa şemineului, fiindcă s-ar putea sa-mi fie de folos în 
cercetările mele. 

— Dar nu ne-aţi spus nimic!, strigă doctorul. 

— O, nu există nicio îndoială cu privire la succesiunea 
evenimentelor, zise Holmes. Au fost implicate trei persoane: 
tânărul, bătrânul şi un al treilea individ despre a cărui 
identitate nu ştiu nimic. Primii doi, dacă mai e nevoie s-o 
spun, sunt aceiaşi care s-au dat drept contele rus şi fiul lui, 
aşa că avem o descriere completă a lor. Au fost lăsaţi să intre 
în casă de un complice din interior. Dacă îmi permiteti, 
domnule inspector, v-aş sfătui să-l arestaţi pe fecior; din câte 
am înţeles, domnule doctor, acesta a intrat de curând în 
serviciul dumneavoastră. 

— Drăcuşorul ăla mic nu e de găsit nicăieri, zise 
doctorul Trevelyan. Servitoarea şi bucătarul tocmai l-au 


căutat. 

Holmes dădu din umeri. 

— El a jucat un rol mai puţin important în această 
tragedie, zise el. Cei trei oameni, după ce au urcat scările în 
vârful picioarelor, mai întâi bătrânul, apoi tânărul şi la urmă 
necunoscutul... 

— Dragul meu Holmes!, am exclamat. 

— O, nu există nicio îndoială în privinţa suprapunerii 
urmelor. Aseară am avut ocazia de a afla care a cui e. Au 
urcat deci în camera domnului Blessington, a cărei uşă au 
găsit-o încuiată. Totuşi, cu ajutorul unei sârme, au forţat 
încuietoarea. Chiar şi fără lupa puteţi vedea, după 
zgârieturile de pe metal, locul unde a fost forţată. 

După ce au intrat în cameră, primul lucru pe care 
trebuie să-l fi făcut a fost să-i pună căluş domnului 
Blessington. Se poate ca acesta sa fi fost adormit sau atât de 
paralizat de frică, încât n-a scos niciun sunet. 

Pereţii sunt groşi şi e posibil ca ţipătul lui, dacă a avut 
timp sa scoată vreunul, să nu fi fost auzit. 

După ce l-au legat, mi se pare evident că a avut loc un 
fel de dezbatere. Probabil că a fost ceva în genul unui proces. 
Probabil că a durat destul timp, căci atunci au fost fumate 
trabucurile. Bătrânul a stat în scaunul de răchită. El a fost cel 
care a folosit portţigaretul. Tânărul a stat în partea aceea şi a 
scuturat scrumul lovind trabucul de sertare. Al treilea individ 
măsura camera în lung şi-n lat. Cred că Blessington stătea pe 
pat, în capiii oaselor, dar în privinţa asta nu pot fi absolut 
sigur. 

Ei, bine, toată povestea s-a încheiat când l-au 
imobilizat pe Blessington şi apoi l-au spânzurat. 

Acţiunea a fost atât de bine chibzuită, încât cred că au 
adus cu ei un fel de macara sau scripete, care să le servească 
drept spânzurătoare. 

Îmi imaginez că şurubelniţa şi şuruburile erau ca să-l 
fixeze, însă văzând cârligul, nu s-au mai deranjat. După ce au 
terminat treaba, au plecat, iar uşa a fost încuiată în urma lor 
de către complice. 

Am ascultat toţi cu cel mai mare interes această schiţă 
a întâmplărilor din noaptea respectivă, întâmplări deduse de 
Holmes din semne atât de mici şi subtile, încât, chiar şi atunci 


când ni le-a arătat, tot nu am reuşit să-i urmărim prea bine 
raţionamentul, inspectorul plecă imediat să facă cercetări cu 
privire la fecior, în timp ce eu şi Holmes ne-am întors în 
strada Baker sa luăm micul dejun. 

— Mă voi întoarce până la trei, zise el după ce 
terminarăm de mâncat. Şi inspectorul, şi doctorul vor fi aici la 
acea oră, iar eu sper ca până atunci să clarific orice mica 
nelămurire din cazul acesta. 

Musafirii noştri sosiră la ora stabilită, dar abia la patru 
fără un sfert reuşi şi prietenul meu sa-şi facă apariţia. Totuşi, 
după expresia feţei lui, mi-am dat seama că totul decursese 
bine. 

— Ceva noutăţi, domnule inspector? 

— Am prins băiatul, domnule. 

— Excelent, iar eu am prins indivizii. 

— l-ai prins!, am exclamat toţi trei într-un glas. 

— Mă rog, cel puţin le-am aflat identitățile. După cum 
m-am aşteptat, acest aşa-zis Blessington este bine cunoscut 
la secţie, la fel şi atacatorii lui. Numele lor sunt Biddle, 
Hayward şi Moffat. 

— Aha, banda care a jefuit Banca Worthingdon!, strigă 
inspectorul. 

— Exact, zise Holmes. 

— Înseamnă ca Blessington era de fapt Sutton. 

— Chiar aşa, confirmă Holmes. 

— Pai, atunci e clar ca lumina zilei, zise inspectorul. 

Dar eu şi Trevelyan ne-am uitat uimiţi unul la altul. 

— Vă amintiţi desigur marea afacere cu Banca 
Worthingdon, zise Holmes. Au fost implicaţi cinci bărbaţi — 
aceştia patru şi un al cincilea numit Cartwright, îngrijitorul 
Tobin a fost ucis, iar hoţii au fugit cu şapte mii de lire. Asta s- 
a întâmplat in 1875. Au fost arestaţi toţi cinci, dar dovezile 
împotriva lor nu erau deloc concludente. Acest Blessington 
sau Sutton, care era cel mai rău din bandă, a devenit 
informator. Pe baza mărturiei lui, Cartwright a fost spânzurat, 
iar ceilalţi trei au primit câte cincisprezece ani fiecare. Când 
au ieşit zilele trecute, cu câţiva ani înainte să li se termine 
pedeapsa, şi-au pus în gând, bineînţeles, să-l găsească pe 
trădător şi să răzbune moartea camaradului lor. Au încercat 
de două ori să ajungă la el, dar au eşuat; a treia oară, după 


cum vedeţi, au reuşit. Mai este ceva pe care doriţi să vi-l 
explic, doctore Trevelyan? 

— Cred că aţi prezentat totul remarcabil de clar, zise 
doctorul. Fără îndoială că, în ziua în care a fost tulburat, citise 
în ziare despre eliberarea lor. 

— Chiar aşa. Spargerea de care a pomenit era doar o 
pură invenţie. 

— Dar de ce nu v-a spus dumneavoastră despre toate 
acestea? 

— Ei» bine, dragul meu domn, cunoscând caracterul 
răzbunător al foştilor lui asociaţi, încerca sa-şi ascundă 
identitatea faţa de toată lumea cât mai mult posibil. Secretul 
său era unul ruşinos şi nu a avut curajul să-l divulge. Totuşi, 
oricât de mizerabil era, trăia încă sub scutul legii britanice şi 
nu mă îndoiesc, domnule inspector, că veţi înţelege că, deşi 
scutul acesta nu protejează poate întotdeauna, sabia dreptăţii 
este la locul ei, gata să răzbune. 

Acestea au fost împrejurările ciudate legate de 
pacientul rezident şi de doctorul din strada Brook. Din 
noaptea aceea, poliţia nu a mai auzit nimic despre cei trei 
ucigaşi, iar la Scotland Yard se presupune că se aflau printre 
pasagerii  nenorocitului vapor „Norah Creina“, care s-a 
scufundat cu câţiva ani în urmă lângă coastele portugheze, la 
câteva leghe spre nord de O porto. Cazul împotriva feciorului 
a fost anulat din lipsă de probe, iar „Misterul din Strada 
Brook“, cum a fost denumit, nu a fost până acum prezentat în 
întregime de niciun ziar. 

Sfârşit 


Traducătorul de greacă 


În timpul lungii şi intimei mele prietenii cu domnul Sherlock 
Holmes, nu l-am auzit niciodată referindu-se la relaţiile lui şi cu atât 
mai puţin la viaţa lui din tinereţe. Reticenţa sa în această privinţă 
intensificase efectul oarecum neomenesc pe care îl producea asupra 
mea, până când mă trezeam uneori privindu-l ca pe un fenomen 
izolat, un creier fără inimă, pe cât de lipsit de compasiune, pe atât de 
remarcabil prin inteligenţă. Aversiunea lui faţă de femei şi refuzul de 
a-şi forma noi prietenii erau tipice caracterului său fără emoţii, dar 
nu mai mult decât înăbuşirea completă a oricărei referiri la familia 
lui, începusem să cred că era orfan şi că nu avea nicio rudă în viaţă, 
când, spre marea mea uimire, se apucă într-o zi să-mi povestească 
despre fratele lui. Era într-o seară de vară, după ce servisem ceaiul, 
iar conversaţia, care hoinărise în mod aleatoriu şi brusc de la crose 
de golf la cauzele schimbării oblicitaţii eclipticii, ajunse în cele din 
urmă la chestiunea atavismului şi a aptitudinilor ereditare. Subiectul 
discutat era cât de mult talentul unei persoane se datora moştenirii 
şi cât de mult propriei pregătiri. 

— În cazul tău, am zis eu, din tot ce mi-ai spus până acum, mi 
se pare evident că deosebita uşurinţă cu care deduci şi capacitatea 
ta de observaţie se datorează pregătirii tale sistematice. 

— Într-o oarecare măsură, răspunse el gânditor. Strămoşii mei 
erau moşieri şi se pare că au dus viaţa pe care era normal să o 
ducă cei din clasa lor socială. Totuşi, am aceste talente în 
sânge şi se poate sa le fi moştenit de la bunica mea, care a 
fost sora lui Vernet, artistul francez. Arta în sânge e 
susceptibilă să ia formele cele mai ciudate, 

— Dar de unde ştii că sunt ereditare? 

— Pentru ca fratele meu, Mycroft, le posedă intr-o 
măsură mai mare decât le posed eu. 

Acest lucru era într-adevăr o noutate pentru mine. Dacă 
mai exista un om cu astfel de capacităţi unice în Anglia, cum 
de nu auziseră de el nici poliţia, nici publicul? l-am pus 
întrebarea, sugerând că poate modestia îl făcuse să-l 
considere superior pe fratele lui. Holmes râse auzindu-mi 
sugestia. 

— Dragul meu Watson, zise el, nu sunt de acord cu cei 
care pun modestia între virtuţi. În opinia logicianului, toate 


lucrurile ar trebui văzute exact aşa cum sunt, iar a te 
subestima este o abatere de la adevăr la fel de mare ca a-ți 
exagera calităţile. Prin urmare, când spun că Mycroft are 
capacităţi de observaţie mai mari decât ale mele, poţi să ma 
crezi că-ţi spun adevărul adevărat. 

— E mai mic decât tine? 

— Ecu şapte ani mai mare, 

— Şi cum se face că nu este cunoscut? 

— O, este foarte cunoscut în cercul lui, 

— Unde anume? 

— Păi, în Clubul Diogene, de exemplu. 

Nu auzisem niciodată de un astfel de loc, iar faţa mea 
probabil că a exprimatacest lucru, căci l-am văzut pe Sherlock 
Holmes scoţându-şi ceasul. 

— Clubul Diogene este cel mai ciudat club din Londra, 
iar Mycroft, unul dintre cei mai ciudaţi oameni. E acolo 
întotdeauna de la cinci fără un sfert până la opt fără 
douăzeci. Acum e şase, aşa că, daca ai chef de o plimbare în 
seara asta frumoasă, voi fi fericit să-ţi prezint două curiozităţi. 

Cinci minute mai târziu eram în stradă, mergând spre 
Regent's Circus. 

— Te întrebi cum se face că Mycroft nu-şi foloseşte 
capacităţile ca detectiv, zise însoţitorul meu. E incapabil de 
asta. 

— Dar, am crezut că ai spus... 

— Am spus că îmi este superior în observaţie şi 
deducție. Dacă arta de a fi detectiv ar începe şi s-ar termina 
cu raţio- natul dintr-un fotoliu, atunci fratele meu ar fi cel mai 
mare investigator din câţi au existat vreodată. Dar lui îi 
lipsesc ambiția şi energia. Nici măcar nu s-ar deranja să-şi 
verifice propria soluţie şi mai degrabă i-ar lăsa pe oameni sa 
creadă că greşeşte decât să se obosească sa le dovedească 
faptul că are dreptate. l-am prezentat de multe ori câte o 
problemă şi am primit o explicaţie care s-a dovedit mai târziu 
a fi corectă. Cu toate astea, e absolut incapabil să elaboreze 
detaliile practice de care trebuie să te ocupi înainte ca un caz 
să poată fi dus în faţa unui judecător sau a unui juriu. 

— Deci, n-a făcut din asta o profesie? 

— Nicidecum. Ceea ce pentru mine reprezintă o 
meserie, pentru el e doar o pasiune de amator. Are un talent 


extraordinar la cifre şi e revizor contabil în câteva dintre 
departamentele guvernului. Mycroft stă cu chirie în Pali Mall 
şi merge pe jos până la Whitehall m fiecare dimineaţă şi 
înapoi în fiecare seară. An după an, nu face nimic altceva şi 
nu iese nicăieri, cu excepţia Clubului D io gene, care e vizavi 
de apartamentul lui. 

— Nu-mi aduc aminte să mai fi auzit acest nume. 

— Mi se pare normal. După cum ştii, în Londra sunt 
mulţi bărbaţi care, unii din timiditate, alţii din mizantropie, nu 
doresc compania semenilor lor. Cu toate acestea, nu au nimic 
împotriva scaunelor confortabile şi a ziarelor de ultimă oră. 
Tocmai pentru aceste avantaje a fost înfiinţat Clubul Diogene, 
iar acum conţine cei mai nesociabili şi ursuzi bărbaţi din oraş. 
Niciun membru nu are voie să-i bage câtuşi de puţin în seamă 
pe ceilalţi. Discuţia este interzisă cu desăvârşire, cu excepţia 
Camerei Străinilor, iar dacă cineva încalcă regula de trei ori şi 
comitetul ia cunoştinţă de acest lucru, vorbăreţul e pasibil de 
excludere. Fratele meu a fost unul dintre fondatori şi chiar eu 
găsesc că atmosfera de acolo e relaxantă. 

În timp ce vorbeam, ajunsesem în Pali Mall. 

Mergeam venind dinspre capătul străzii St. James. 

Sherlock Holmes se opri în faţa unei uşi, puţin mai 
departe de Carlton, şi, atenţionându-mă să nu vorbesc, o lua 
înainte, intrând în hol. Prin ochiurile de geam, am zărit o 
cameră mare şi luxoasă, în care un număr considerabil de 
bărbaţi stăteau şi citeau ziare, fiecare în colţişorul lui. Holmes 
m-a condus într-o cameră micuță, care dădea spre Pali Mall, 
şi apoi, lăsându-mă singur un minut, se întoarse cu un 
însoțitor, despre care mi-am dat seama că nu poate fi decât 
fratele lui. 

Mycroft Holmes era un bărbat mult mai mare şi mai 
voinic decât Sherlock. Avea o înfăţişare extrem de corpolentă, 
dar faţa lui, deşi masivă, păstrase ceva din ascuţimea 
expresiei, care era atât de remarcabilă la fratele său. Ochii 
săi, de un ciudat gri deschis şi apos, păreau că rețin mereu 
acea privire îndepărtată şi introspectivă pe care o 
observasem doar la Sherlock atunci când îşi exercita din plin 
capacităţile. 

— Mă bucur să vă cunosc, domnule, zise el întinzându- 
mi o mână lată şi grasă, ca laba unei foci. Aud peste tot de 


Sherlock de când aţi devenit cronicarul lui. Apropo, Sherlock, 
mă aşteptam să te văd pe-aici săptămâna trecută, sa mă 
consulţi în cazul acela de la Manor House. M-am gândit că 
poate te depăşeşte puţin. 

— Nu, l-am rezolvat, zise prietenul meu zâmbind. 

—Era Adams, bineînţeles. 

— Da, era Adams. 

— Am fost sigur de asta de la bun început. 

Cei doi s-au aşezat împreună lângă fereastra arcuită a 
clubului. 

— Oricine vrea să studieze omenirea, aici trebuie sa 
vină, zise Mycroft. Priviţi câte categorii magnifice! lată, de 
exemplu, aceşti doi bărbaţi care vin spre noi. 

— Jucătorul de biliard şi celălalt? 

— Exact. Ce poţi spune despre celălalt? 

Cei doi bărbaţi se opriseră vizavi de fereastră. Câteva 
urme de cretă pe buzunarul vestei erau singurele semne ce 
sugerau că unuil dintre cei doi era jucător de biliard. Celălalt 
era un individ foarte scund, oacheş, cu pălăria dată pe ceafă 
şi cu mai multe pachete la subrat. 

— Un fost soldat, din câte îmi dau seama, zise Sherlock. 

— Şi lăsat de curând la vatră, replică fratele. 

— A servit în India, văd. 

— Şi e ofiţer neconfirmat în grad. 

— Din artileria regală, cred, zise Sherlock. 

— Şi văduv, 

— Dar cu un copil. 

— Copii, dragă băiete, copii. 

— Haideţi acum, am zis râzând, asta e puţin prea de 
tot. 

— Cu siguranţă nu e greu să-ţi dai seama că un om cu 
o astfel de purtare, cu expresie autoritară şi piele arsa de 
soare e militar, că e mai mult decât un simplu soldat şi că s-a 
întors de curând din India, răspunse Sherlock. 

— Că abia a părăsit armata se vede limpede din faptul 
că încă mai poartă „bocancii de muniţie”, cum li se spune, 
observă Mycroft. 

— Nu avea mersul unuia din cavalerie, totuşi poartă 
pălăria pe-o parte, aşa cum arată pielea mai nebronzată din 
acea parte a frunţii. Cu greutatea pe care o are, n-ar fi putut 


să fie pionier. Deci, face parte din artilerie. 

— Apoi, desigur, hainele de doliu arată că a pierdut pe 
cineva drag. Faptul că îşi face singur cumpărăturile înseamnă 
că e vorba probabil de soţia lui. După cum se vede, a 
cumpărat lucruri pentru copii, Zornăitoarea demonstrează că 
unul dintre ei este foarte mic. Soţia a inurit probabil când l-a 
născut. lar faptul că are o carte cu ilustraţii arată că mai este 
un copil la care trebuie să se gândească. 

Am început să înţeleg ce a vrut să spună prietenul meu 
atunci când a zis că fratele lui avea capacităţi mult mai 
dezvoltate decât ale sale, Holmes îmi aruncă o privire şi 
zâmbi. Mycroft priză tabac dintr-o cutie făcută din carapace 
de ţestoasă şi scutură rămăşiţele de pe haină cu o batistă 
mare din mătase roşie. 

— Apropo, Sherlock, zise el, mi s-a adus la cunoştinţă 
ceva ce-ţi place ţie cel mai mult: o problemă foarte ciudată. 
N-am prea avut energia să mă gândesc la ea decât parţial, 
dar mi-a oferit bazele unei speculaţii plăcute. Dacă vrei să 
auzi faptele... 

— Dragul meu Mycroft, aş fi încântat. 

Fratele mâzgăli câteva rânduri pe o foaie din agenda lui 
de buzunar şi, sunând din clopotel, o înmână chelnerului. 

— L-am rugat pe domnul Melas să vină până aici, zise 
el. Locuieşte la etajul de deasupra mea şi am avut ocazia să 
ne cunoaştem puţin, ceea ce l-a făcut să vină la mine cu 
uimitoarea lui problemă. Domnul Melas are origini greceşti, 
din câte am înţeles, şi este un lingvist remarcabil. Işi câştigă 
existenţa parţial ca traducător la curţile de justiţie şi parţial 
ca ghid pentru orientalii bogaţi care se întâmplă să se cazeze 
la hotelurile de pe bulevardul Northumberland. Cred că-l voi 
lăsa chiar pe el să-şi povestească, în felul lui, extraordinara 
experienţă. 

Câteva minute mai târziu, ni se alătură un bărbat scund 
şi voinic, a cărui faţă măslinie şi păr negru ca smoala îi 
dezvăluiau originile sudice, deşi felul lui de a vorbi era cel al 
unui englez educat. Dădu mâna bucuros cu Sherlock Holmes, 
iar ochii lui negri străluciră de plăcere când înţelese că 
specialistul era nerăbdător să-i audă povestea, 

— Nu cred că poliţia îmi dă crezare, pe cuvântul meu că 
nu, zise el cu o voce văicărită. Doar pentru că n-au mai auzit 


de aşa ceva, ei cred că e imposibil aşa ceva. Dar eu ştiu că n- 
o să am pace până când nu voi afla ce s-a ales de bietul meu 
om cu leucoplast pe faţă. 

— Sunt tot numai urechi, zise Sherlock Holmes. 

— Acum e miercuri seara, zise el. Ei, bine, era luni seara, 
cu doar două zile în urmă, înţelegeţi, când toate acestea s-au 
întâmplat. Eu sunt traducător, după cum poate v-a spus vecinul 
meu, aici de faţă. Traduc în toate limbile, sau aproape toate, 
dar, pentru că sunt grec la origine şi port un nume grecesc, sunt 
asociat mai ales cu această limbă. Sunt de mulţi ani principalul 
traducător de greacă din Londra, iar numele meu este foarte 
cunoscut în hoteluri. 

Se întâmplă deseori să fiu chemat la ore bizare de nişte 
străini care au probleme sau de călători care sosesc târziu şi au 
nevoie de serviciile mele. Prin urmare, n-am fost surprins luni 


seara când un anume domn Latimer, un tânăr foarte elegant, a 
venit la mine în apartament şi mi-a cerut să-l însoțesc într-o 
birjă care aştepta la uşă. Un prieten grec venise cu afaceri, mi-a 
zis el, şi era nevoie de serviciile unui traducător, întrucât nu 
înţelegea o iotă din limba lui. Mi-a dat de înţeles că locuinţa sa 
era la o oarecare distanţă, în Kensington, şi părea că se 
grăbeşte foarte tare, căci m-a zorit să intru în birjă când am 
coborât în stradă. 

Spun în birjă, dar curând am început să mă întreb dacă 
nu mă aflam de fapt într-o trăsură. Era cu siguranţa mai 
spațioasă decât birjele ordinare care fac Londra de ruşine, iar 
accesoriile, deşi uzate, erau de bună calitate. Domnul Latimer 
s-a aşezat în faţa mea şi am pornit, trecând mai întâi prin 
Charing Cross şi apoi luând-o în sus, pe bulevardul 
Shaftesbury. leşisem în strada Oxford, iar eu tocmai făcusem 
o remarcă referitoare la faptul că acesta era un drum cam 
ocolit spre Kensington, când am fost redus la tăcere de 
comportamentul extraordinar al însoţitorului meu. 

A început prin a scoate din buzunar o formidabilă 
măciucă plumbuită, pe care a învârtit-o de câteva ori, ca şi 
cum i-ar fi testat greutatea şi puterea. Apoi, a pus-o pe 
banchetă lângă el, fără să spună niciun cuvânt. După care, a 
ridicat ferestrele din ambele părţi ale trăsurii, iar eu am 
descoperit cu uimire că erau acoperite cu hârtie, ca să nu pot 
vedea prin ele. „Imi pare rău că vă iau priveliştea, domnule 
Melas — zise el. Adevărul e că nu intenţionez să va las să 
vedeţi locul unde mergem. S-ar putea să fie un inconvenient 
pentru mine dacă aţi putea găsi iar drumul intr-acolo.“ După 
cum vă puteţi imagina, am fost complet surprins de 
asemenea cuvinte. Însoţitorul meu era un individ tânăr, 
puternic şi lat în umeri şi, lăsând la o parte arma, eu n-aş fi 
avut nici cea mai mică şansă într-o luptă cu el. „Vă comportaţi 
într-un mod ieşit cu totul din comun, domnule Latimer — am 
bâlbâit eu. Vă daţi seama desigur că ceea ce faceţi este...“ 
„Este fara îndoială o oarecare îndrăzneală, dar ne vom 
revanşa faţă de dumneavoastră — zise el. Totuşi, trebuie să 
va previn, domnule Melas, că dacă veţi încerca vreodată în 
seara asta să daţi alarma sau să faceţi ceva împotriva 
intereselor mele, veţi descoperi că e un lucru foarte grav. Vă 
rog să vă aduceţi aminte că nu ştie nimeni unde sunteţi şi că, 


fie în trăsură, fie acasă la mine, vă aflaţi în aceeaşi măsură în 
puterea mea.“ Vocea îi era calmă, dar avea un fel aspru de a 
rosti cuvintele, care era foarte ameninţător. Am stat liniştit, 
întrebându-mă ce motiv ar fi putut avea să mă răpească în 
acest mod extraordinar. Orice ar fi fost, era clar ca lumina 
zilei că nu avea niciun rost să ma împotrivesc şi că tot ce 
puteam face era să aştept să văd ce se va întâmpla. 

Am mers cu trăsura aproape două ore, fără să am nici 
cea mai vagă idee încotro ne îndreptam. Câteodată, zornăitul 
unor pietre îmi dădea de înţeles că era vorba de o potecă 
pavată, iar alteori, drumul lin şi fără zgomot sugera asfalt, 
dar, în afară de această variaţie de sunet, nu era absolut 
nimic care să mă ajute să ghicesc unde ne aflam. Hârtia care 
acoperea fiecare fereastră nu lăsa lumina să treacă, iar peste 
geamul din faţă era trasă o perdea albastră. Plecasem din Pali 
Mall la şapte şi un sfert, iar, când ne-am oprit, ceasul îmi 
arăta nouă fără zece. Însoţitorul meu a lăsat fereastra în jos şi 
eu am putut să zăresc o uşă joasă, arcuită, cu o lampă 
aprinsă deasupra ei. În timp ce mă zorea afară din trăsură, 
uşa s-a deschis şi eu m-am trezit în interiorul casei, cu o vagă 
impresie ca, atunci când am intrat, văzusem o peluză şi 
copaci de-o parte şi de alta. Dar dacă era sau nu vorba deo 
proprietate privată sau de una închiriată, acest lucru este mai 
mult decât mă pot aventura să zic, înăuntru era o lampă cu 
gaz, colorată, care răspândea o lumină atât de palidă, încât 
nu vedeam mai nimic, în afară de faptul că holul era destul de 
mare şi erau tablouri pe pereţi. La lumina slabă, am putut să- 
mi dau seama că persoana care deschisese uşa era un bărbat 
scund, de vârstă mijlocie, cu o expresie de răutate pe faţă şi 
cu umeri încovoiaţi. Când s-a întors spre noi, o rază de lumină 
mi-a arătat că purta ochelari. „Acesta e domnul Melas, 
Harold?” — a întrebat el. „Da.“ „Foarte bine, foarte bine! Sper 
că nu ne purtaţi ranchiună, domnule Melas, dar nu puteam 
continua fără dumneavoastră. Dacă sunteţi cinstit cu noi, nu 
veţi regreta, dar dacă încercaţi vreo şmecherie, Dumnezeu să 
vă ajute!” Vorbea nervos, cu izbucniri şi chicoteli, dar, într-un 
fel, m-a înfricoşat mai tare decât celălalt. „Ce vreţi de la 
mine?“ — am întrebat. „Doar să-i puneţi câteva întrebări unui 
domn grec care e la noi în vizită, iar nouă să ne daţi 
răspunsurile lui. Dar să nu spuneţi mai mult decât vi se cere, 


dacă nu, şi aici chicoti iar nervos, mai bine nu vă mai 
năşteaţi.” 

In timp ce vorbea, deschise o uşă şi mă conduse într-o 
cameră care părea bogat mobilată, dar şi aici singura lumină 
era oferită de o lampă cu flacăra lăsată la jumătate. Camera 
era cu siguranţă mare, iar felul în care picioarele mi s-au 
cufundat în covor când am călcat pe el, mi-a dat de înţeles că 
era luxoasă. Am putut să zăresc scaune îmbrăcate în catifea, 
o poliţă de şemineu înaltă, din marmură albă, iar în colţ era 
ceva ce părea a fi o armură japoneză. Chiar sub lampă se afla 
un scaun şi bătrânul îmi făcu semn să stau jos. Tânărul 
plecase, dar s-a întors imediat pe o altă uşă, aducând cu el un 
domn îmbrăcat într-un fel de halat larg, care se apropie încet 
de noi. Când a ajuns în cercul de lumină slabă, unde am putut 
să-l disting mai bine, am fost înfiorat de groază văzându-i 
înfăţişarea. Era palid ca un mort şi teribil de slăbit, cu ochii 
bulbucaţi şi strălucitori ai omului a cărui inteligenţă îi 
depăşeşte forţa. Dar ceea ce m-a şocat pe mine mai mult 
decât slăbiciunea lui fizică a fost faptul că faţa îi era acoperită 
în cruciş cu fâşii de leucoplast, iar una din ele îi era lipită pe 
gură. „Ai adus tăbliţa, Har ol d? — strigă bătrânul, în timp ce 
această fiinţă ciudată mai degrabă căzu decât se aşeză pe un 
scaun. Are mâinile libere? Ei, bine, atunci, dă-i creionul. 
Dumneavoastră îi veţi pune întrebările, domnule Melas, iar el 
va scrie răspunsurile. Intrebaţi-l mai întâi dacă e gata să 
semneze hârtiile.” 

Ochii omului scăpărară flăcări. 

„Niciodată scrise el în greaca pe tăbliță, 

„Sub nicio formă?” — l-am întrebat eu la îndemnul 
tiranului nostru, 

„Numai dacă o văd căsătorită în prezenţa mea de către 
un preot grec pe care îl cunosc. “ 

Bărbatul chicoti în felul lui veninos. „Atunci ştii ce te 
aşteaptă?” 

„Nu-mi pasă de mine!“ 

Acestea sunt câteva exemple din întrebările şi 
răspunsurile care au alcătuit bizara noastră conversaţie, 
jumătate vorbită, jumătate scrisă. lar şi iar a trebuit să-l 
întreb dacă cedează şi semnează documentele. lar şi iar am 
primit aceeaşi replică indignata. Curând însă mi-a venit o idee 


inspirată. Am început să adaug la fiecare întrebare mici 
propoziţii de-ale mele, mai întâi,unele inocente, să verific 
dacă vreunul din însoțitorii noştri îşi da sau nu seama de asta, 
apoi, văzând că nu s-au prins» am jucat un joc mai periculos. 
Conversaţia noastră a fost ceva în genul acesta: 

„Nu foloseşte la nimic să te încăpăţânezi. Cine eşti?“ 

„Nu-mi pasă. Sunt un străin în Londra.” 

„i-o faci cu mâna ta. De cât timp eşti aici?“ 

„Şi ce dacă? De trei săptămâni.” 

„Proprietatea nu va fi niciodată a ta. Ce te doare?“ 

„Nu va cădea în mâna unor ticăloşi. Mă înfometează.” 
„Vei fi liber dacă semnezi. Ce casă e asta?“ 

„Nu voi semna niciodată. Nu ştiu.” 

„Nu o ajuţi cu nimic. Cum te cheamă?” 

„Vreau s-o aud de la ea. Kratides.” 

„O s-o vezi dacă semnezi. De unde eşti?“ 

„Atunci n-o voi vedea niciodată. Atena.“ încă cinci 
minute, domnule Holmes, şi aş fi aflat toată povestea chiar 
sub nasul lor. Următoarea mea întrebare ar fi clarificat totul, 
dar în acel moment s-a deschis uşa şi o femeie a intrat în 
cameră. N-am putut să o disting foarte clar şi nu ştiu decât câ 
era înaltă şi graţioasă, cu par negru şi îmbrăcată într-un fel de 
rochie albă şi largă. 

„Harold — a zis ea în engleză, cu accent stricat. N-am 
putut să mai stau deoparte. Mă simt atât de singură acolo 
sus, doar cu... O, Doamne, e Paul!” 

Aceste ultime cuvinte au fost în greacă; în aceeaşi 
clipă, bărbatul smulse cu un efort convulsiv leucoplastul de pe 
gură şi, strigând „Sophy! Sophy!“. se repezi în braţele femeii, 
însă îmbrăţişarea lor nu a durat decât o secundă, căci tânărul 
a luat-o pe femeie şi a scos-o din cameră, în timp ce bătrânul 
şi-a covârşit cu uşurinţă victima slăbită şi a târât-o afară pe 
uşa cealaltă. Pentru puţin timp, am fost lăsat singur în 
cameră, iar eu am sărit în picioare gândindu-mă vag că aş 
putea cumva obţine un indiciu în legătură cu casa în care mă 
aflam. Din fericire, totuşi, n-am făcut niciun pas, căci, 
ridicându-mi privirea, l-am văzut pe bătrân în cadrul uşii 
uitându-se fix la mine. „Asta a fost tot, domnule Melas — zise 
el. După cum vedeţi, v-am făcut părtaş la nişte treburi de-ale 
noastre foarte intime. Nu v-am fi deranjat, numai că prietenul 


nostru care vorbeşte greaca şi care a început aceste negocieri 
a fost obligat să se întoarcă înapoi în Est. Era necesar să 
găsim pe cineva să-i ia locul şi am avut norocul să auzim de 
calităţile dumneavoastră. M-am înclinat. „Uitaţi aici cinci 
coroane — zise el venind spre mine. Sper ca e de-ajuns ca 
onorariu. Dar ţineţi minte, adăugă el, lovindu-mă uşor peste 
piept şi chicotind, dacă vorbiţi cuiva despre asta, chiar şi unui 
singur om, ei bine, Dumnezeu să aibă mila de sufletul 
dumneavoastră!” 

Nici nu vă pot spune dezgustul şi groaza pe care mi le-a 
inspirat acest bărbat cu înfăţişare neînsemnată. Acum, că 
lumina lămpii cădea pe el, puteam să îl văd mai bine. 
Trăsăturile lui erau palide şi ofilite, iar mica barbă ascuţită 
era ciufulită şi prost îngrijită, îşi împingea faţa înainte atunci 
când vorbea şi avea un tic nervos la buze şi la pleoape, ca un 
om care suferă de boala St. Vitus. Nu m-am putut abţine să 
nu mă gândesc ca şi râsul lui bizar, care atrăgea atenţia, era 
tot un simptom al vreunei boli nervoase. Dar teroarea pe care 
o inspira pornea din ochii lui de un cenuşiu ca oţelul, în 
adâncul cărora, rece, strălucea o cruzime necruțătoare. 

— Vom şti dacă aţi vorbit despre asta, zise el. Avem 
mijloacele noastre de informaţie. Acum, trăsura vă aşteaptă, 
iar prietenul meu vă va conduce. 

Am fost zorit prin hol şi apoi în trăsura, având iar 
impresia că zăresc copaci şi o grădină. Domnul Latimer mă 
urmă îndeaproape şi se aşeză în faţa mea fără să scoată 
niciun cuvânt. Am parcurs în linişte, cu ferestrele ridicate, o 
distanţă interminabilă, până când, în sfârşit, puţin după 
miezul nopţii, trăsura se opri. 

— Veţi cobori aici, domnule Melas, zise însoţitorul meu. 
Îmi pare rău că vă las atât de departe de casă, dar nu există 
alternativă. Orice încercare de a urmări trăsura nu va duce 
decât la rănirea dumneavoastră. 

Deschise uşa în timp ce vorbea, iar eu abia am avut 
timp sa sar afară, că vizitiul dădu deja bice cailor şi trăsura se 
îndepărtă zdrăngănind. M-am uitat uimit înjur. Eram pe un fel 
de izlaz ierbos, pătat din loc în loc cu pâlcuri întunecate de 
tufişuri spinoase. Departe în zare se întindeau nişte case, cu o 
lumină ici-colo, la ferestrele superioare. Pe partea cealaltă am 
văzut lămpile roşii care semnalizau o cale ferată. 


Trăsura care mă adusese dispăruse deja din vedere. 
Am rămas uitându-mă în jur şi întrebându-mă unde naiba mă 
aflam, când deodată am văzut în întuneric pe cineva care 
venea spre mine. Când s-a apropiat, mi-am dat seama ca era 
un conductor de tren. „Puteţi să-mi spuneţi ce loc este 
acesta?” — am întrebat. „lazul Wandsworth“ — a zis el. „Pot 
lua un tren spre oraş?” „Puteţi dacă mergeţi vreo milă şi ceva 
până la Clapham Junction; o să ajungeţi la timp să-l prindeţi 
pe ultimul spre Victoria.“ Şi iată, aşa s-a terminat aventura 
mea, domnule Holmes. Nu ştiu unde am fost, nici cu cine am 
vorbit, nici nimic altceva în afară de ceea ce v-am spus. Dar 
ştiu că se întâmplă o ticăloşie şi vreau sa-l ajut pe acel om 
nefericit dacă pot. A doua zi dimineaţa, i-am spus întreaga 
poveste domnului Mycroft Holmes şi ulterior poliţiei. 

După ce am ascultat această extraordinară relatare, 
am stat cu toţii tăcuţi un timp. 

Apoi, Sherlock se uită la fratele lui. 

— Ai luat vreo măsură?, întrebă el. 

Mycroft luă ziarul „Daily News“. care era pe masă. 

Oricine poate da informații despre locul unde se află 
un domn grec pe nume Paul Kratides din Atena, care nu 
vorbeşte engleza, va fi răsplătit. O răsplată similară va fi 
oferită oricui poate da informații despre o doamnă de origine 
greacă, al cărei prenume este Sophy. X2473. 

Asta a fost publicata în toate ziarele. Niciun răspuns. 

— Dar cei de la Ambasada Greciei? 

— l-am întrebat. Nu ştiu nimic. 

— Atunci, o telegramă trimisa şefului poliţiei din Atena? 

— Sherlock a moştenit toată energia familiei, zise 
Mycroft întorcându-se spre mine. Ei, bine, ia tu cazul atunci şi 
da-mi de ştire dacă rezolvi ceva. 

— Absolut, răspunse prietenul meu ridicându-se de pe 
scaun. O sa vă anunţ şi pe tine, şi pe domnul Melas. Între 
timp, domnule Melas, eu m-aş păzi dacă aş fi în locul 
dumneavoastră, căci cu siguranţă indivizii şi-au dat seama din 
anunţuri că i-ati trădat. 

In drumul nostru spre casă, Holmes se opri la telegraf 
şi trimise mai multe telegrame. 

— Vezi tu, Watson, replica el, seara noastră n-a fost 
nici pe departe irosită. Unele dintre cele mai interesante 


cazuri ale mele le-am obţinut în felul acesta, prin Mycroft. 
Problema pe care tocmai am ascultat-o, deşi nu admite decât 
o singură explicaţie, are totuşi câteva trăsături deosebite. 

— Ai speranţe că o vei rezolva? 

— Păi, ştiind atât cât ştim, ar fi intr-adevăr ciudat să nu 
descoperim şi restul. Probabil ca ţi-ai format şi tu o teorie 
care ar explica faptele pe care le-am auzit. 

— Da, oarecum. 

— Care e deci ideea ta? 

— Mi se pare evident că această fată, această 
grecoaică a fost luată pe sus de tânărul englez numit Harold 
Latimer. 

— Luată pe sus, de unde? 

— Atena, poate. 

Sherlock Holmes clătina din cap. 

— Acest tânăr nu vorbea o iota greceşte. Doamna 
vorbea engleza destul de bine. Concluzie: ea a stat în Anglia 
un timp, dar el nu a fost niciodată în Grecia. 

— Ei, bine, atunci vom presupune că ea a venit în vizită 
în Anglia, iar acest Harold a convins-o să fugă cu el. 

— Asta e mai plauzibil. 

— Apoi, fratele ei, căci aceasta îmi închipui că trebuie 
să fie relaţia dintre ei, vine din Grecia ca să intervină. În mod 
imprudent, intră în puterea tânărului şi a asociatului său mai 
vârstnic. Aceştia pun mâna pe el şi folosesc violenţa împotriva 
lui ca să îl determine să semneze nişte acte prin care să le 
treacă lor averea fetei, al cărei tutore poate că este el. Fratele 
refuză. Ca să poată negocia cu el, au nevoie de un traducător 
şi îl răpesc pe acest domn Melas, după ce înainte folosiseră pe 
altcineva. Fetei nu i se spune de sosirea fratelui, iar ea află 
despre asta printr-un simplu accident. 

— Excelent, Watson! Cred intr-adevar că nu eşti 
departe de adevăr. După cum vezi, avem toate cărţile în 
mână şi nu ne-am putea teme decât de un act brusc de 
violenţă din partea lor. Daca ne vor da suficient timp, îi vom 
prinde cu siguranţă. 

— Dar cum putem afla unde este această casă? 

— Păi, dacă presupunerea noastră este corectă şi 
numele fetei este sau a fost Sophy Kra ti des, n-ar trebui să 
ne fie greu să-i dăm de urmă. Pe asta trebuie să ne bazam 


speranţa, pentru că fratele este. bineînţeles, complet străin. 
Este clar că a trecut ceva timp de când acest Harold a intrat 
în relaţii cu fata, câteva săptămâni, cel puţin, din moment ce 
fratele din Grecia a avut timp să audă despre acest lucru şi să 
vină aici. Dacă în tot acest timp au locuit în acelaşi loc, e 
probabil că vom primi un răspuns la anunţul lui Mycroft. 

În timp ce vorbeam, am ajuns acasă, în strada Baker. 
Holmes urcă primul scările şi, când deschise uşa, tresări 
surprins. Uitându-mă peste umărul lui, am fost la fel de uimit. 
În fotoliu stătea şi fuma fratele lui, Mycroft. 

— Intră, Sherlock! Intraţi, domnule!, zise el amabil, 
zâmbind la vederea feţelor noastre surprinse. Nu te aşteptai 
la atâta energie din partea mea, nu-i aşa, Sherlock? Dar, 
cumva, cazul acesta mă atrage. 

— Cum ai ajuns aici? 

— Am trecut pe lângă voi într-o birjă. 

— A apărut ceva nou? 

— Am primit un răspuns la anunţul meu. 

— Aha! ' 

— Da, a sosit la câteva minute după ce aţi plecat. 

— Şi care e rezultatul? 

Mycroft Holmes scoase o hârtie. 

— lată-l, zise el, e scris cu tocul pe hârtie crem, de cea 
mai bună calitate, de către un bărbat între două vârste, cu o 
constitutie slaba. Zice: 


Domnule, ca răspuns la anunțul dumneavoastră de 
astăzi, vă informez că o cunosc foarte bine pe domnişoara în 
chestiune. Dacă veţi avea amabilitatea să-mi faceţi o vizită, 
vă voi oferi câteva detalii despre povestea ei tragică. In 
prezent, fata locuieşte în vila The Myrtles, din Beckenham. 

Al dumneavoastră sincer. 
J. Davenport 


Scrie din Lower Brixton, zise Mycroft Holmes. Nu crezi 
că am putea merge până la el acum, Sherlock, să aflăm 
aceste detalii? 

— Dragul meu Mycroft, viaţa fratelui e mai valoroasă 
decât povestea surorii. Cred ca trebuie să-l chemăm pe 
inspectorul Gregson de la Scotland Yard şi să plecăm imediat 


spre Beckenham. Ştim că un om e condamnat la moarte şi 
fiecare oră poate fi vitală. 

— Mai bine îl luăm şi pe domnul Melas cu noi, am 
sugerat. S-ar putea să avem nevoie de un traducător. 

— Excelent, zise Sherlock Holmes. Trimite băiatul să 
aducă o birjă şi să mergem imediat. 

In timp ce vorbea, a deschis sertarul de la masă şi eu 
am observat că şi-a băgat revolverul în buzunar. 

— Da, zise el drept răspuns la privirea mea, din tot ce 
am auzit până acum, cred că avem de-a face cu o bandă 
foarte periculoasă. 

Era aproape întuneric când am ajuns în Pali Mall, la 
apartamentul domnului Melas. Tocmai fusese vizitat de un 
domn şi acum nu mai era acasă. 

— Imi puteţi spune unde a plecat?, întreba surprins 
Mycroft Holmes. 

— Nu ştiu, domnule, răspunse femeia care deschisese 
uşa. Ştiu doar că a plecat cu domnul acela într-o trăsură. 

— Domnul şi-a lăsat vreun nume? 

— Nu, domnule. 

— Nu era cumva un tânăr înalt, frumos, cu părul negru? 

— O, nu, domnule. Era un domn mic, cu ochelari, slab 
la faţă, dar foarte plăcut, pentru că râdea tot timpul atunci 
când vorbea. 

—  Veniţi!, strigă Sherlock Holmes brusc. Devine 
serioasă treaba, remarcă el în timp ce ne îndreptam spre 
Scotland Yard. Aceşti bărbaţi au pus iar mâna pe Melas. 
Omul nu este curajos, după cum şi-au dat şi ei seama din 
experienţa de noaptea trecută. Acest ticălos a fost capabil 
să-l terorizeze de îndată ce a ajuns în preajma lui. Fără 
îndoială că au nevoie de serviciile lui de traducător, dar, 
după ce-l vor fi folosit, ar .putea fi tentaţi să-l pedepsească 
pentru ceea ce ei consideră trădarea lui. 

Speranţa noastră era ca, luând trenul, să fim 
laBeckenham în acelaşi timp cu trăsura sau chiar înaintea ei. 
Dar, când am ajuns la Scoţiand Yard, a durat mai bine deo 
oră până să dăm de inspectorul Gregson şi să ne supunem 
formalităţilor legale care ne dădeau dreptul să pătrundem în 
casă. Era zece fără un sfert când am ajuns la Podul Londrei şi 
zece şi jumătate când am coborât toţi patru pe peronul din 


Beckenham. După o jumătate de milă de mers cu trăsura, ne- 
am oprit în faţa vilei The Myrtles — o casă mare, întunecată, 
aşezată mai departe de marginea drumului. Am lăsat birja să 
plece, iar noi am luat-o cu toţii pe alee. 

— Este întuneric la ferestre, observă inspectorul. Casa 
pare părăsită. 

— Păsările noastre au zburat şi cuibul este gol, zise 
Sherlock Holmes. 

— De ce spuneţi asta? 

— O trăsură încărcată din greu cu bagaje a plecat de 
aici în decursul ultimei ore. 

Inspectorul râse. 

— Am văzut urmele de roţi la lumina lămpii de la 
poartă, dar de unde aţi mai scos şi bagajele? 

— Poate că aţi observat aceleaşi urme de roţi care 
veneau spre casă. Dar cele care plecau erau mult mai adânci, 
atât de adânci, încât putem spune cu siguranţă ca trăsura 
avea o greutate considerabilă. 

— Aici mă cam depăşiţi, zise inspectorul ridicând din 
umeri. N-o să fie uşor sa forţăm uşa asta, dar vom încerca, în 
caz că nu reuşim să ne facem auziţi. 

începu să bată cu putere în uşă şi să sune din clopotel, 
însă fără succes. Între timp, Holmes dispăruse, dar reveni 
după câteva minute. 

— Am reuşit să deschid o fereastră, zise el. 

— E un noroc că sunteţi de partea legii şi nu împotriva 

ei, domnule Holmes, replică inspectorul, când văzu maniera 
isteaţă în care prietenul meu forţase încuietoarea. Ei, bine, 
având în vedere împrejurările, cred că putem intra fără să fim 
invitaţi. 
Unul câte unul, am intrat într-o încăpere spațioasă, care era 
desigur cea în care se găsise domnul Melas. Inspectorul îşi 
aprinsese felinarul şi, la lumina lui, am văzut cele două uşi, 
perdeaua, lampa şi armura japoneză din zale, aşa cum le 
descrisese el. Pe masă erau două pahare, o sticlă goală de 
rachiu şi resturi de mâncare. 

— Ce-i asta?, întrebă Holmes deodată. 

Ne-am oprit şi am ascultat. Un geamăt înăbuşit se 
auzea de undeva de deasupra capetelor noastre. Holmes se 
repezi la uşă şi ieşi în hol. Jalnicul sunet venea de la etaj. O luă 


la fugă pe scări, fiind urmat îndeaproape de mine şi de 
inspector, în timp ce fratele lui, Mycroft, se ţinu după noi cât 
de repede îi permitea volumul său mare. 

In coridorul de la etaj dădeau trei uşi, iar sunetele 
sinistre veneau din spatele celei din mijloc, scufundându-se 
uneori într-un mormăit monoton, devenind apoi iar un văicărit 
ascuţit. Uşa era încuiată, dar cheia fusese lăsată pe dinafară. 
Holmes trânti uşa de perete şi se năpusti înăuntru, dar ieşi 
imediat afară, ţinându-se cu mâna de gât. 

— E mangal!, striga el. Mai staţi puţin. O sa se 
risipească. Aruncând o privire înăuntru, am văzut că singura 
lumină din încăpere venea de la o flacără albastră mocnită, 
care licărea pe un mic trepied din alama, aflat în centru. 
Flacăra arunca pe podea un cerc de lumină lividă şi 
nefirească, în timp ce, dincolo de umbre, se zăreau vag două 
siluete ghemuite lângă perete. Pe uşa deschisă venea o 
duhoare toxică oribila, care ne taie răsuflarea şi ne făcu să 
tuşim. Holmes fugi până la capătul scărilor şi trase o gura de 
aer curat, apoi, repezindu-se în cameră, deschise fereastra şi 
aruncă în grădină trepiedul arzând. 

— O să putem intra imediat, gâfâi el ţâşnind iar afară. 
Unde e o lumânare? Mă îndoiesc că putem aprinde un chibrit 
în atmosfera aia. Ţine lumina la uşă, Mycroft, iar noi o sa-i 
scoatem afară, acum! 

Dintr-o săritură, am ajuns la bărbaţii intoxicaţi şi i-am 
târât afară pe holul bine luminat. Amândoi aveau buzele 
vinete şi erau inconştienţi, cu feţele umflate şi congestionate 
şi cu ochii ieşiţi din orbite. Trăsăturile lor erau într-adevăr atât 
de deformate, încât, cu excepţia bărbii negre şi a siluetei 
masive, aproape că nu l-am recunoscut într-unul din ei pe 
traducătorul de greacă de care ne despărţisem la Clubul 
Diogene cu doar câteva ore în urmă. Avea mâinile şi picioarele 
strâns legate, iar la un ochi purta semnele unei lovituri 
violente. Celălalt, legat în acelaşi fel, era un bărbat înalt, slăbit 
în ultimul hal, cu mai multe fâşii de leucoplast lipite într-un 
mod grotesc pe faţă. Incetase să mai geamă atunci când l-am 
pus jos şi, privindu-l, mi-am dat seama ca ajutorul nostru 
venea prea târziu pentru el. Dar domnul Melas era încă în 
viaţă şi, în mai puţin de o oră, cu ajutorul amoniacului şi al 
rachiului, am avut satisfacția de a-l vedea deschizând ochii şi 


de a şti că îl smulsesem din acea vale neagră unde toate 
drumurile se întâlnesc. 

Povestea lui a fost una simplă, care n-a făcut decât să 
ne confirme deducţiile. După ce intrase în apartament, 
musafirul sau scosese din mânecă o măciucă şi îl 
înspăimântase atât de mult cu pierderea imediată şi 
inevitabilă a vieţii, încât îl răpise, pentru a doua oară, într- 
adevăr, efectul pe care acest ticălos chicoti tor îl produsese 
asupra nefericitului lingvist era aproape hipnotic, căci nu 
putea vorbi despre el fără să-i tremure mâinile şi să devină 
palid la faţă. Fusese adus în viteză la Beckenham, unde 
servise din nou ca traducător într-o a doua întrevedere, mult 
mai dramatică decât prima, în care cei doi englezi îşi 
ameninţaseră prizonierul că-l vor omori pe loc dacă nu se 
supune cererilor lor. 

In cele din urmă, văzând că amenințările lor nu au nici 
un efect asupra lui, îl aruncaseră înapoi în închisoare şi, după 
ce îi reproşaseră lui Melas trădarea care reieşea din anunţul 
apărut în ziar, îl ameţiseră cu o lovitură de ciomag, iar el nu-şi 
mai amintea nimic altceva, până în momentul în care ne-a 
văzut aplecaţi deasupra lui. 

Acesta a fost bizarul caz al traducătorului de greacă, a 
cărui explicaţie este încă învăluită într-un oarecare mister. 
Prin intermediul domnului care răspunsese la anunţ, am putut 
afla ca nefericita domnişoară provenea dintr-o familie bogată 
de greci şi că venise în Anglia să-şi viziteze nişte prieteni. Aici, 
cunoscuse un tânăr pe nume Harold Latimer, care reuşise să o 
aducă sub influenţa lui şi, în cele din urmă, o convinsese să 
fugă cu el. Şocaţi de această întâmplare, prietenii ei se 
mulţumiseră doar să-l informeze pe fratele din Atena, 
spălându-se apoi pe mâini de toată povestea. La sosirea lui în 
Anglia, fratele căzuse din imprudenţă în puterea lui Latimer şi 
a asociatului său, pe nume Wilson Kemp, iar faptul că nu 
cunoştea limba îl făcea neputincios în mâinile lor. Aceştia îl 
ţinuseră prizonier şi încercaseră prin cruzime şi înfometare să- 
| determine să semneze actele prin care ei ar fi intrat în 
posesia averii lui şi a surorii sale. Îl ţinuseră în casă fără ştirea 
fetei, iar leucoplastul de pe faţă avea ca scop să-l facă de 
nerecunoscut în caz că ea l-ar fi zărit. Totuşi, cu intuiţia ei 
feminină, fata îşi dăduse imediat seama că era el, atunci 


când, cu ocazia vizitei traducătorului, îl văzuse pentru prima 
dată. Dar biata fată era ea însăşi prizonieră, căci nu mai era 
nimeni altcineva în casă, în afară de bărbatul care servea de 
vizitiu şi soţia acestuia, amândoi fiind instrumente ale 
conspiratorilor. Văzând că secretul lor fusese descoperit şi că 
prizonierul nu se lăsa silit, cei doi ticăloşi fugiseră câteva ore 
mai târziu, împreună cu fata, din casa pe care o închiriaseră, 
după ce se răzbunaseră mai întâi, aşa cum gândeau ei, şi pe 
omul care îi sfidase, şi pe cel care îi trădase. 

Mai multe luni după aceea, ne-a parvenit din Budapesta 
o tăietură curioasă din ziar. În ea se spunea cum doi englezi, 
care călătoreau împreună cu o femeie, îşi găsiseră un sfârşit 
tragic. Se pare că amândoi fuseseră înjunghiaţi, iar poliţia din 
Ungaria credea că aceştia se certaseră şi se omorâseră 
reciproc. Dar Holmes, îmi închipui, e de altă părere şi susţine 
chiar şi acum că, dacă cineva ar găsi-o pe fata din Grecia, ar 
putea afla cum au fost răzbunate suferinţele ei şi ale fratelui 
ei. 

Sfârşit 


Tratatul naval 


Luna iulie a anului în care m-am căsătorit a rămas 
memorabilă din pricina a trei cazuri interesante, care mi-au 
oferit privilegiul de a fi alături de Sherlock Holmes şi de a-i 
studia metodele. 

În însemnările mele, găsesc aceste cazuri relatate sub 
titlurile „Aventura celei de-a doua pete”, „Aventura tratatului 
naval” şi „Aventura căpitanului obosit”. Dar în primul dintre 
ele este vorba de interese atât de mari şi implică atât de 
multe persoane din familii de vază din regat, încât mulţi ani 
de-acum încolo va fi imposibil să-l fac public. 

Totuşi, niciunul din cazurile în care Holmes a fost 
vreodată implicat n-a ilustrat mai clar valoarea metodelor sale 
analitice sau nu i-a impresionat mai adânc pe cunoscuţii lui. Și 
acum mai păstrez o relatare aproape cuvânt cu cuvânt a 
întrevederii în care a dezvăluit adevărul în faţa domnului 
Oubuque de la poliţia din Paris şi a domnului Fritz von 
Waldbaum, bine cunoscutul specialist din Danzig, care îşi 
irosiseră amândoi energia cu ceea ce s-au dovedit a fi 
probleme neînsemnate. 

Cu toate astea, va trebui să treacă mult timp până când 
povestea va putea fi spusă fără riscuri. Până atunci, trec la al 
doilea caz de pe lista mea, care şi el promitea la un moment 
dat să fie de importanţă naţională şi care a fost marcat de 
câteva incidente ce-i dau un caracter unic. 

În vremea anilor mei de şcoală fusesem prieten foarte 
apropiat cu un băiat pe nume Percy Phelps, care era cam de 
aceeaşi vârstă cu mine, dar cu două clase înaintea mea. Era 
un băiat foarte deştept şi câştiga toate premiile din şcoală, iar 
în cele din urmă a obţinut o bursă prin intermediul căreia şi-a 
continuat cariera triumfătoare la Cambridge. 

Îmi amintesc că avea relaţii sus-puse şi, încă de când 
eram copii, ştiam cu toţii că fratele mamei lui era lordul 
Holdhurst, marele politician conservator. Această înrudire nu-l 
ajuta însă cu nimic la şcoală. Dimpotrivă, nouă ni se părea 
interesant sa-l necăjim pe terenul de joc şi să-l lovim peste 
fluierele picioarelor cu beţele de cricket. Dar lucrurile s-au 
schimbat atunci când a ieşit în lume. Am auzit vag că 


influenţa de care se bucura şi capacităţile lui îi asiguraseră un 
post bun în cadrul Ministerului de Externe, dar apoi am uitat 
complet de el, până când următoarea scrisoare mi-a amintit 
de existenta lui: 


Briarbrae, Woking 

Dragul meu Watson, nu mă îndoiesc că iţi aduci 
aminte de Phelps, poreclit „Mormolocul”, care era în clasa a 
cincea când iu erai intr-a treia. Se poate chiar sd fi auzit că, 
prin influența unchiului meu, am obținut o numire bună în 
cadrul Ministerului de Externe şi că aveam o slujbă 
onorabilă şi de încredere, până când o nenorocire 
îngrozitoare mi-a distrus deodată cariera. 

Nu are rost să îți scriu detaliile acelei întâmplări 
oribile. În cazul în care îmi vei accepta rugămintea, e 
probabil că va trebui oricum să ţi le povestesc. Tocmai mi- 
am revenit după nouă săptămâni de suferință din cauza 
unei meningite şi sunt încă foarte slăbit. Crezi că ai putea sd 
vii la mine cu prietenul tău, domnul Holmes? Aş vrea să-i 
cer părerea în acest caz, deşi autoritățile m-au asigurat că 
nu se mai poate face nimic altceva. Te rog, încearcă să-l 
aduci aici, cât de curând posibil. Cât trăiesc în această stare 
oribilă de încordare, fiecare minut mi se pare o oră. Te rog 
să-l asiguri că nu i-am cerut sfatul mai devreme nu pentru 
că nu-i apreciez talentele, ci pentru că mi-am pierdut 
minţile de când am primit această lovitură. Acum mi-e capul 
limpede din nou, deşi nu îndrăznesc să mă gândesc prea 
mult la toate astea, de frică să nu mi se întoarcă boala. Sunt 
încă atât de slăbit, încât, după cum vezi, sunt nevoit să 
dictez această scrisoare. Te rog, încearcă să-l aduci. 

Vechiul tău camarad de şcoală, 
Percy Phelps 

A fost ceva care m-a mişcat profund atunci când am 
citit această scrisoare, ceva jalnic în rugăminţile repetate de 
a-l aduce pe Holmes. Am fost atât de înduioşat încât, chiar 
dacă ar fi fost vorba de un lucru dificil, tot aş fi încercat să-l 
fac, dar ştiam, bineînţeles, că Holmes îşi iubea arta, astfel că 
era mereu la fel de pregătit să-şi ofere ajutorul, pe cât era 
clientul de dornic să-l primească. Soţia mea a fost de acord cu 
mine că nu mai trebuia să pierd nicio clipă ca să-i aduc la 


cunoştinţă problema şi de aceea, la o oră după micul dejun, 
m-am aflat din nou în vechiul apartament din strada Baker. 

Holmes stătea la masă, îmbrăcat în halat şi lucrând 
intens la o experienţă chimică. O retortă enormă fierbea 
furioasă deasupra flăcării albastre a unei lămpi Bunsen, iar 
picăturile distilate se condensau într-un recipient de doi litri. 
Prietenul meu abia dacă îşi ridică privirea atunci când am 
intrat, iar eu, văzând că trebuie să fie o experienţă 
importantă, m-am aşezat într-un fotoliu şi am aşteptat. El 
umbla când la o sticlă, când la alta, scoțând cu pipeta câteva 
picături din fiecare, şi în cele din urmă puse pe masă o 
eprubetă cu o soluţie în ea. În mâna dreaptă ţinea o fâşie de 
hârtie de turnesol. 

— Ai venit într-un moment crucial, Watson, zise el. Dacă 
această hârtie rămâne albastră, totul e în ordine. Dacă devine 
roşie, înseamnă viaţa unui om. 

Înmuie hârtia în eprubetă, iar aceasta se coloră imediat 
într-un roşu stacojiu, murdar şi estompat. 

— Hm! Eram sigur!, exclamă el. Voi fi la dispoziţia ta 
într-o clipă, Watson. Găseşti tutun în papucul persan. 

Se întoarse către biroul lui şi măzgăli câteva telegrame, 
pe care i le dădu feciorului. Apoi, se trânti în fotoliul din faţa 
mea şi-şi ridică genunchii până când cuprinse cu degetele de 
la mâini fluierele picioarelor lui lungi şi subţiri. 


— Un mic omor, foarte banal, zise el. Sper că tu ai ceva 
mai bun. Tu eşti pasărea furtunii care prevesteşte crime, 
Watson. Despre ce este vorba? 

l-am dat scrisoarea, pe care el o citi cât se poate de 
concentrat. 

— Nu ne spune prea multe, nu-i aşa?, replică el dându- 
mi-o înapoi. 

— Aproape nimic. 

— Şi totuşi, scrisul e interesant. 

— Dar nu e scrisul lui. 

— Exact. E al unei femei. 

— Al unui bărbat, fără îndoială!, am exclamat eu. 

— Ba nu, al unei femei, şi încă o femeie cu un caracter 
excepţional. Vezi tu, la începutul unei anchete este important 
să ştii că clientul tău este în relaţii strânse cu cineva care are 


o fire excepţională, fie în bine, fie în rău. Deja sunt interesat 
de caz. Daca eşti gata, vom porni imediat spre Woking să-l 
vedem pe acest diplomat care are necazuri şi pe femeia 
căreia îi dictează scrisorile. 

Am fost destul de norocoşi sa prindem un tren care 
pleca devreme din Waterloo, astfel că ne-am trezit în mai 
puţin de 
o oră printre pădurile de brazi şi ierburile negre din Woking. 
Vila Briarbrae se dovedi a fi o casă mare, izolată, aflată pe un 
teren vast, la câteva minute distanţă de gară. 

După ce ne-am prezentat cărţile de vizită, am fost 
conduşi într-o sufragerie elegant mobilată, unde ni s-a 
alăturat peste câteva minute un bărbat voinic, care ne-a 
întâmpinat cu ospitalitate. Părea să aibă mai degrabă 
patruzeci decât treizeci de ani, dar obrajii lui erau atât de 
rumeni şi ochii atât de jucăuşi, încât mai dădea încă impresia 
unui băiat durduliu şi neastâmpărat. 

— Mă bucur aşa de mult că aţi venit, zise el strângându- 
ne mâinile cu efuziune. Percy a întrebat de dumneavoastră 
toată dimineaţa. Bietul băiat, se agaţă de orice pai! Tatăl şi 
mama lui m-au rugat să vorbesc eu cu dumneavoastră, căci 
simpla menționare a subiectului este foarte dureroasă pentru 
ei. 

— Încă nu ni s-a dat niciun detaliu, observă Holmes. Din 
câte văd, nu sunteţi un membru al familiei. 

Cunoştinţa noastră păru surprinsă, apoi, uitându-se în 
jos, începu să râdă. 

— Desigur, aţi văzut inițialele J.H. pe medalionul meu, 
zise el. Pentru o clipă am crezut că aţi făcut cine ştie ce 
deducție. Numele meu este Joseph Harrison şi întrucât Percy 
urmează să se căsătorească cu sora mea, Annie, voi fi cel 
puţin o rudă prin alianţă. Pe sora mea o găsiţi în camera lui, 
căci de două luni îl îngrijeşte fără să-l scape din ochi. Poate că 
ar fi mai bine să mergem imediat la el, fiindcă ştiu cât de 
nerăbdător este. 

Camera în care ne conduse era la acelaşi etaj cu 
sufrageria. Era mobilată jumătate ca şi cameră de zi, 
jumătate ca dormitor, cu flori aranjate delicat în fiecare colţ al 
încăperii. Un tânăr foarte palid şi istovit zăcea pe o canapea 
de lângă fereastra deschisă, prin care pătrundea parfumul 


puternic al grădinii şi aerul îmbălsămat al verii. La căpătâiul 
lui se afla o femeie care se ridică la intrarea noastră. 

— Vrei să plec, Percy?, întrebă ea. 

El o strânse de mână ca s-o oprească. 

— Ce mai faci, Watson?, zise el cordial. Nu te-aş fi 
recunoscut cu mustață şi îndrăznesc sa spun că nici tu n-ai fi 
jurat în privinţa identităţii mele. Bănuiesc că acesta e celebrul 
tău prieten, domnul Sherlock Holmes? 

| l-am prezentat în câteva cuvinte, apoi ne-am aşezat 
amândoi. Tânărul voinic ne părăsise, dar sora lui rămăsese 
încă acolo, ţinându-l pe bolnav de mână. Era o femeie cu o 
înfăţişare izbitoare, puţin cam scundă şi cam plinuţa, dar cu 
un ten măsliniu frumos, cu ochi mari, negri, de italiancă, şi cu 
un păr bogat şi întunecat ca abanosul. Prin contrast, culoarea 
ei închisă făcea chipul palid al celui de lângă ea să pară mai 
istovit şi mai stors decât era. 

— N-am să vă irosesc timpul, zise el ridicându-se în 
capul oaselor pe canapea. Voi intra direct în problemă, fără 
prea multă introducere. Domnule Holmes, eram un tânăr 
fericit, plin de succes şi pe punctul de a mă căsători, când o 
nenorocire neaşteptată şi îngrozitoare mi-a distrus tot viitorul. 

Poate că Watson v-a spus că lucram în Ministerul de 
Externe şi, prin influenţa unchiului meu, lordul Holdhurst, am 
ajuns repede într-un post de răspundere. Când unchiul meu a 
devenit ministru de externe în actualul cabinet, mi-a dat 
câteva misiuni importante şi, întrucât le duceam mereu la 
bun sfârşit, a ajuns să aibă încredere absolută în capacităţile 
şi în tactul meu. 

În urmă cu vreo zece săptămâni, pe 23 mai, ca să fiu 
mai exact, m-a chemat la el în birou şi, după ce m-a felicitat 
pentru treaba bună pe care o făcusem până atunci, m-a 
informat că are să-mi dea o nouă misiune importantă. 

„lată — a zis el scoțând un sul de hârtie cenuşie din 
birou, acesta este originalul acelui tratat secret încheiat între 
Anglia şi Italia, despre care, regret că trebuie s-o spun, s-au şi 
răspândit câteva zvonuri care au ajuns în presă. Este deo 
importanţă vitală să nu mai existe nicio scurgere de 
informaţii. Ambasada Franţei sau cea a Rusiei ar plăti sume 
enorme ca sa afle conţinutul acestor documente. Ele nici n-ar 
trebui să — părăsească biroul meu dacă n-ar fi absolut 


necesar să le dau la copiat. Ai o masă de lucru în biroul tău?“ 
„Da, domnule.” „Atunci ia tratatul şi încuie-l acolo. Voi da 
instrucţiuni ca tu să poţi rămâne după program, când ceilalţi 
pleacă acasă, şi să copiezi documentul fără teama că ar putea 
cineva să se uite peste umărul tău. După ce termini, încuie şi 
originalul, şi copia la tine în birou şi dă-mi-le mie personal 
mâine dimineaţă.” Am luat hârtiile şi... 

— Scuz a ţi-mă o clipă, zise Holmes. Eraţi singuri în 
timpul acestei conversații? 

— Absolut. 

— Într-o cameră mare? 

— Nouă metri pe nouă. 

— În mijlocul ei? 

— Da, cam pe-acolo. 

— Şi vorbeaţi cu voce scăzută? 

— Vocea unchiului meu e întotdeauna remarcabil de 
scăzută, lar eu abia dacă am vorbit. 

— Vă mulţumesc, zise Holmes închizând ochii. Vă rog, 
continuati. 

— Am făcut exact aşa cum mi-a spus şi am aşteptat 
până când toţi ceilalţi funcţionari au plecat. Unul dintre ei, 
care lucra în acelaşi birou cu mine, Charles Gorot, rămăsese 
în urmă cu nişte lucrări şi voia să le termine, aşa că l-am lăsat 
acolo şi m-am dus să cinez. Când m-am întors, el plecase. 
Eram nerăbdător să-mi termin treaba, pentru că ştiam că 
Joseph, domnul Harrison, pe care tocmai l-aţi întâlnit 
adineauri, era în oraş şi că va pleca la Woking cu trenul de ora 
unsprezece, iar eu voiam, dacă era posibil, să prind acelaşi 
tren. 

Când am ajuns sa examinez tratatul, mi-am dat seama 
imediat că era de o importanţă enormă şi că unchiul meu nu 
exagerase cu nimic în ceea ce-mi spusese. Fără să intru în 
detalii, pot să vă spun doar că definea poziţia Marii Britanii 
faţă de Tripla Alianţă şi prevedea politica pe care ar adopta-o 
ţara noastră în cazul în care flota franceză ar obţine dominaţia 
totală asupra flotei italiene în Marea Mediterană. Chestiunile 
tratate acolo erau de domeniu pur naval. La sfârşit erau 
semnăturile marilor demnitari care îl închei as eră. Am aruncat 
o privire asupra documentului, apoi am început să-mi 
îndeplinesc sarcina de a-l copia. 


Era un document lung, scris în franceză şi conţinând 
douăzeci şi şase de articole. Am copiat cât de repede am 
putut, dar la ora nouă abia terminasem, nouă articole şi îmi 
pierdusem orice speranţă de a mai prinde trenul. Mă simţeam 
toropit şi prostit, pe jumătate din pricina cinei, dar şi de pe 
urina unei zile lungi de muncă. O ceaşcă cu cafea mi-ar fi 
limpezit mintea. În ghereta de la capătul scărilor rămâne toată 
noaptea un om de serviciu, care are obiceiul de a face cafea 
la lampa lui cu spirt pentru orice funcţionar care se întâmplă 
să lucreze până târziu. Prin urmare, am sunat clopoţelul ca să- 
| chem. 

Spre surprinderea mea, la chemare a răspuns o femeie 
în vârstă, masivă, cu faţă aspră şi cu şorţ. Mi-a explicat că ea 
este soţia omului de serviciu şi că este îngrijitoare acolo, iar 
eu i-am comandat ei cafeaua. 

Am mai copiat încă două articole, apoi, simţindu-mă 
mai toropit ca niciodată, m-am ridicat şi m-am plimbat prin 
cameră ca să-mi dezmorţesc picioarele. Cafeaua mea nu 
sosise încă şi m-am întrebat care ar putea fi pricina întârzierii. 
Deschizând uşa, am ieşit pe coridor şi m-am dus să aflu. 
Culoarul era strâmt şi prost luminat şi era singura ieşire din 
camera unde lucrasem eu până atunci. La capătul lui era o 
scară cotită, la piciorul căreia se afla ghereta omului de 
serviciu. La jumătatea acestei scări este un mic palier, pe care 
dă perpendicular un alt coridor. Acest al doilea coridor duce 
prin intermediul unei alte scăriţe la o uşă laterală, folosită de 
servitori, dar care e utilizată şi ca scurtătură de funcţionarii 
care vin dinspre strada Charles. Uitaţi o schiţă aproximativă a 
locului. 

— Mulţumesc, dar cred că pot să vă urmăresc destul de 
bine şi fără ea, zise Sherlock Holmes. 

— Este foarte important să nu scăpaţi din vedere acest 
amănunt. Am coborât scările şi am ajuns în hol, unde l-am 
găsit pe omul de serviciu dormind dus în ghereta lui, în timp 
ce ibricul fierbea furios pe lampa cu spirt. Am dat la o parte 
ibricul şi am stins lampa, căci apa începuse să dea pe-afară. 
Apoi am întins mâna şi eram gata să-l scutur pe om şi să-l scol 
din somnul lui profund, când deasupra capului lui a sunat 
puternic un clopoțel, iar el s-a trezit, tresărind. „Domnule 
Phelps” — a zis el privindu-mă cu uimire. „Am coborât să văd 


dacă e gata cafeaua mea.“ „Tocmai pusesem apa la fiert, 
când am adormit, domnule.” Se uită la mine, apoi în sus la 
clopoţelul care încă mai vibra, cu o expresie din ce în ce mai 
uimită pe faţă. „Dacă dumneavoastră sunteţi aici, atunci cine 
a sunat clopoţelul” — întrebă el. „Clopoţelul?! — am exclamat 
eu. Ce clopoțel e ăsta?“,„E clopoţelul din camera unde lucraţi.” 

Am simţit cum o mână îngheţată îmi strânge inima. 
Aşadar, cineva era în camera unde zăcea pe masa preţiosul 
meu tratat. M-am năpustit ca un nebun pe scări şi apoi de-a 
lungul culoarului. Nu era nimeni pe coridoare, domnule 
Holmes. Nici în cameră nu era nimeni. Totul era aşa cum îl 
lăsasem, cu excepţia faptului că hârtiile care îmi fuseseră 
încredințate nu mai erau pe masă. Copia era acolo, dar 
originalul lipsea. 

Holmes se îndreptă din şale şi începu să-şi frece 
mâinile. Mi-am dat seama că problema era în întregime pe 
placul lui. 

— Spuneţi-mi, vă rog, ce aţi făcut atunci?, murmură el. 

— Am înţeles imediat ca hoţul trebuie să fi urcat pe 
scările din spate, intrând pe uşa laterală. Dacă ar fi venit pe 
dincolo, m-aş fi întâlnit bineînţeles cu el pe drum. 

— Sunteţi sigur că n-a fost de la început ascuns în 
cameră sau pe coridorul despre care aţi spus că era prost 
luminat? 

— E absolut imposibil. Un singur şobolan nu s-ar putea 
ascunde nici în cameră, nici pe coridor. N-ar avea unde să se 
adăpostească. 

— Mulţumesc. Vă rog, continuaţi. 

Omul de serviciu, dându-şi seama după paloarea feţei 
mele că se întâmplase ceva grav, venise sus după mine. 

Ne-am repezit amândoi de-a lungul coridorului şi am 
coborât scările abrupte care duceau spre strada Charles. 

Uşa de jos era închisă, dar nu încuiată. Am trântit-o de 
perete şi ne-am repezit afară. Imi amintesc perfect că în acel 
moment am auzit trei bătăi de clopot de la un orologiu din 
apropiere. 

Era zece fără un sfert. 

— Acest lucru e de o importanţă enormă, zise Holmes 
notându-şi amănuntul pe manşetă. 

— Era o noapte foarte întunecoasă şi cădea o ploaie 


măruntă şi caldă. Nu era nimeni pe strada Charles, dar la 
celălalt capăt, pe Whitehall, era ca de obicei aglomeraţie. Am 
fugit amândoi de-a lungul trotuarului aşa, cu capul descoperit 
cum eram, iar la colţ am găsit un poliţist. „S-a comis un jaf — 
am gâfâit eu. Un document de o valoare imensă a fost furat 
din Ministerul de Externe. A trecut cineva pe aici?” „Stau aici 
de un sfert de oră, domnule — zise el. N-a trecut decât o 
singură persoană în tot acest timp — o femeie în vârstă şi 
înaltă, cu un şal colorat.” „A, aia nu era decât nevastă-mea — 
strigă omul de serviciu, n-a mai trecut nimeni altcineva?” 
„Nimeni.” „înseamnă că hoţul a luat-o în partea cealaltă” — 
strigă individul trăgându-mă de mânecă. Dar eu nu eram 
mulţumit, iar încercările lui de a mă îndepărta de acolo mi-au 
întețit bănuielile. „în ce direcţie a luat-o femeia?” — am 
strigat. „Nu ştiu, domnule. Am văzut-o trecând, dar n-am avut 
niciun motiv special s-o urmăresc. Părea că se grăbeşte.” „Cu 
cât timp în urmă a fost asta?” „A, doar câteva minute.” „Mai 
mult de cinci?” „Păi, nu cred să fie mai mult de cinci.” „Nu 
faceţi decât să pierdeţi timpul, domnule, şi orice minut e 
acum de mare importanţă — strigă omul de serviciu; credeți- 
mă pe cuvânt că bătrâna mea n-are nimic de-a face cu asta şi 
veniţi la celălalt capăt al străzii. Foarte bine, dacă 
dumneavoastră nu vreţi, mă duc eu.“ Şi zicând acestea, s-a 
repezit în direcţia opusă. Dar eu l-am ajuns imediat din urmă 
şi l-am prins de mânecă. „Unde locuieşti?” — am întrebat. „In 
Brixton. pe Ivy Lane, la numărul 16 — răspunse el. Dar nu vă 
lăsaţi atras pe o pistă falsă, domnule Phelps. Veniţi la celălalt 
capăt al străzii, să vedem dacă aflăm ceva.“ 

Nu aveam nimic de pierdut dacă îi urmam sfatul. Aşa că 
am fugit împreună cu polițistul în direcţia respectivă, dar n- 
am găsit decât o stradă intens circulată, cu mulţi oameni care 
treceau încoace şi-ncolo, toţi cum nu se poate mai 
nerăbdători să se pună la adăpost de ploaie. N-am dat peste 
niciun pierde-vară care să ne spună cine trecuse pe acolo. 

Apoi, ne-am întors la birou şi am cercetat scările şi 
culoarul, dar fără rezultat. Coridorul care duce spre cameră e 
acoperit cu un fel de linoleum de culoare gălbuie, pe care se 
vede uşor orice urmă. L-am examinat cu mare atenţie, dar n- 
am găsit conturul niciunui picior de om. 

— Plouase toată seara? 


— De pe la şapte. 

— Atunci, cum se face ca femeia care a intrat în cameră 
pe la ora nouă n-a lăsat nicio urmă cu ghetele ei pline de 
noroi? 

— Mă bucur că aţi ridicat această problemă. Mi-a trecut 
şi mie prin cap în momentul respectiv. Femeile de serviciu au 
obiceiul să-şi lase ghetele în gheretă şi să-şi pună papuci de 
pânză. 

— Asta lămureşte totul. Deci, nu era nicio urmă, deşi 
seara era ploioasă? Lanţul evenimentelor este cu siguranţă 
unul extrem de interesant. Ce aţi făcut după aceea? 

— Am cercetat şi camera. Nu există nicio uşă secreta, 
iar ferestrele se află la aproape nouă metri înălţime. Ambele 
erau încuiate pe dinăuntru. Covorul împiedică existenţa 
vreunei trape, iar tavanul este unul obişnuit şi văruit. Pun 
mâna în foc că persoana care a furat documentele n-avea pe 
unde să intre decât pe uşa. 

— Dar şemineul? 

— N-avem. Folosim o sobă. Cordonul de la clopoțel e 
atârnat de o sârmă chiar în dreapta mesei mele de lucru. Cel 
care l-a făcut să sune trebuie să fi venit până la masă pentru 
asta. Dar de ce ar dori un infractor să sune clopoţelul? Este un 
mister de nepătruns. 

— Într-adevăr, a fost un incident neobişnuit. Ce altceva 
aţi 
mai făcut? Bănuiesc că ati examinat camera să vedeţi dacă 
intrusul a lăsat vreo urmă — un chiştoc, o mănuşă pierdută, un 
ac de păr sau cine ştie ce alt fleac? 

— Nu era nimic de genul acesta, 

— Niciun fel de miros? 

— Păi, nu ne-am gândit deloc la asta. 

— A, un miros de tutun ar fi fost un indiciu foarte 
preţios pentru noi într-o asemenea anchetă. 

— Eu unul nu fumez, aşa că presupun că mi-aş fi dat 
seama dacă ar fi fost vreun miros de tutun în cameră. Nu era 
absolut niciun indiciu, de niciun fel. Singurul lucru palpabil era 
faptul că soţia omului de serviciu — doamna Tangey o chema 
— plecase de acolo în grabă. El n-a putut da nicio explicaţie în 
privinţa asta decât aceea ca era ora la care femeia se ducea 
de obicei acasă. Eu şi polițistul am fost de acord ca ar fi bine 


să punem mâna pe femeie înainte ca ea să apuce să scape de 
documente, presupunând că erau într-adevăr în posesia ei. 

Între timp fusese înştiinţat şi Scotland Yardul, iar 
detectivul Forbes a sosit imediat la faţa locului şi a preluat 
cercetările cu multă energie. Am închiriat o birjă şi am ajuns 
într-o jumătate de oră la adresa care ne fusese indicată. Ne-a 
deschis o tânără, care s-a dovedit a fi fiica cea mare a 
doamnei Tangey. Mama ei nu se întorsese încă, aşa că am fost 
invitaţi s-o aşteptăm în camera din față- 

După aproximativ zece minute s-a auzit o bătaie în uşă, 
iar aici am făcut singura mare greşeală pe care mi-o reproşez, 
că în loc să deschidem noi uşa, am lăsat-o pe fată s-o 
deschidă. Am auzit-o spunând: „Mamă, te aşteaptă doi domni 
în casă, care vor să-ţi vorbească” şi o secundă mai târziu am 
auzit tropăit de picioare fugind pe coridor. Forbes a împins uşa 
la perete şi am alergat amândoi în camera din spate sau în 
bucătărie, ce-o fi fost, însă femeia ajunsese acolo înaintea 
noastră. Ne-a privit cu ochi sfidători, dar apoi, recunoscându- 
mă brusc, expresia de pe faţa ei s-a transformat în uluială. „la 
te uită! E chiar domnul Phelps, de la birou!“ — exclamă ea. 
„Haide, haide, cine credeai că suntem când ai fugit de noi?“ — 
întrebă însoţitorul meu. „Am crezut că sunteţi creditorii — zise 
ea — am avut nişte necazuri cu un negustor.” „Mă tem că asta 
nu e o scuză prea bună — răspunse Forbes. Avem motive să 
credem că dumneata ai luat un document foarte important de 
la Ministerul de Externe şi că ai fugit aici în cameră ca să te 
descotoroseşti de el. Trebuie să vii cu noi la Scotland Yard să 
fii percheziţionată.” 

În zadar a protestat şi s-a împotrivit femeia. Am chemat 
o trăsură şi am plecat toţi trei cu ea. 

Mai înainte însă, am cercetat bucătăria şi mai ales focul 
din vatră, ca să vedem dacă nu cumva aruncase acolo hârtiile 
în acel moment în care fusese singură în încăpere. Dar nu am 
găsit nici urmă de cenuşă sau de bucăţi arse de hârtie. Când 
am ajuns la Scotland Yard, doamna Tangey a fost predata 
imediat funcţionarei care percheziţiona femeile. Am aşteptat 
într-o adevărată agonie până s-a întors să ne raporteze 
rezultatul. Nu era nici urmă de documente. 

Atunci, pentru prima dată, m-a izbit realitatea 
îngrozitoare a situaţiei în care mă aflam. Până în acel moment 


acţionasem, iar acţiunea îmi amorţise gândurile. Fusesem atât 
de convins că voi recupera imediat tratatul, încât nu 
îndrăznisem să mă gândesc care ar fi consecinţele dacă aş da 
greş. Dar acum nu mai rămăsese nimic de făcut, aşa că 
aveam răgaz să-mi dau seama de situaţia mea. Era 
îngrozitoare. Watson, aici de faţă, poate să vă spună că şi la 
şcoală eram un băiat nervos şi sensibil. Aşa e firea mea. M-am 
gândit la unchiul meu şi la colegii lui din cabinet, la faptul că-l 
făcusem de ruşine, pe el, pe mine, pe toţi cei care mă 
cunoşteau. Şi ce dacă eram victima unui accident 
extraordinar? Atunci când la mijloc sunt interese diplomatice, 
nu se ţine seamă de niciun accident. Eram ruinat, ruinat în 
mod ruşinos şi fără de speranţă. Nu mai ştiu ce-am făcut. 
Probabil că am făcut o criză de nervi, îmi amintesc vag că mai 
mulţi funcţionari s-au îngrămădit în jurul meu încercând să mă 
calmeze. Unul dintre ei m-a condus până la Waterloo şi m-a 
urcat în trenul spre Woking. Cred că ar fi venit cu mine tot 
drumul dacă nu s-ar fl întâmplat ca doctorul Ferrier, care îmi 
este vecin, să meargă cu acelaşi tren. Doctorul, extrem de 
amabil, m-a luat în grija lui şi foarte bine a făcut, pentru că în 
gară am făcut o criză şi, până să ajung acasă, eram practic 
scos din minţi. 

Vă imaginaţi ce au simţit cei de-aici când au fost sculaţi 
din somn de doctorul care suna la uşă şi au văzut în ce hal 
eram. Biata Annie şi mama mea erau distruse. Doctorul Ferrier 
aflase în gară, de la detectiv, doar atât cât să le dea o idee 
despre ce se întâmplase, iar relatarea lui nu a îmbunătăţit 
deloc lucrurile. Era clar pentru toată lumea că mă aştepta o 
boală îndelungată, aşa că Joseph a fost zvârlit urgent afară din 
acest vesel dormitor, care a fost transformat într-o cameră de 
spital pentru mine. Aici am zăcut, domnule Holmes, timp de 
nouă săptămâni, inconştient şi delirând din cauza meningitei. 
Dacă n-ar fi fost domnişoara Harrison, aici de faţă, şi îngrijirile 
doctorului, n-aş fi stat acum de vorbă cu dumneavoastră. Ea a 
avut grijă de mine în timpul zilei, iar noaptea am fost 
supravegheat de o infirmieră, căci în accesele mele de 
nebunie eram în stare de orice; încet-încet, mintea mi s-a 
limpezit, dar abia în ultimele trei zile mi-a revenit şi memoria. 
Uneori îmi doresc ca ea să nu-mi fi revenit niciodată. Primul 
lucru pe care l-am făcut a fost să-i trimit o telegramă 


domnului Forbes, care se ocupa de caz. A venit la mine şi mi-a 
spus că, deşi s-a făcut tot posibilul, nu s-a descoperit niciun 
indiciu. Omul de serviciu şi soţia lui au fost cercetaţi pe toate 
părţile, fără ca situaţia să se lămurească în vreun fel. 

Apoi, bănuielile poliţiei s-au îndreptat asupra tânărului 
Gorot, care, după cum poate vă amintiţi, făcuse ore 
suplimentare la birou în seara aceea. Faptul că rămăsese 
după program şi că numele lui era de origine franceză erau în 
fond singurele elemente care aruncau bănuiala asupra lui, în 
realitate însă eu nu începusem să lucrez decât după ce 
plecase el. Familia lui e hughenotă, dar e la fel de engleză în 
simpatii şi tradiţii ca mine şi ca dumneavoastră. Nu s-a găsit 
nimic care să-l implice câtuşi de puţin în povestea asta şi, în 
acest punct, chestiunea a fost lăsată baltă. Mă adresez 
dumneavoastră, domnule Holmes, ca fiind cu adevărat ultima 
mea speranţă. Dacă şi dumneavoastră daţi greş, atunci şi 
onoarea, şi situaţia mea sunt pe veci pierdute. 

Bolnavul căzu înapoi pe perne, epuizat de această 
relatare îndelungată, în timp ce infirmiera lui îi turnă un pahar 
dintr-o doctorie stimulentă. Holmes rămase tăcut, cu capul pe 
spate şi cu ochii închişi, într-o atitudine care unui străin i-ar 
putea părea absentă, dar despre care eu ştiam că indică o 
concentrare intensă. 

— Relatarea dumneavoastră a fost atât de explicită, 
zise el în cele din urmă, încât nu mai am de fapt decât foarte 
puţine întrebări de pus. Totuşi, există una care este extrem de 
importantă. Aţi spus cuiva că aveţi această sarcină specială 
de îndeplinit? 

— Nimănui. 

— Nici măcar domnişoarei Harrison, de exemplu? 

— Nu. Nu m-am întors la Woking în intervalul care a 
trecut de la primirea ordinului şi până la executarea lui. 

— Şi nimeni din familie nu a venit din întâmplare să vă 
viziteze? 

— Nimeni. 

— Ştia vreunul dintre ei să se orienteze prin clădire? 

— O, da, le arătasem la toţi unde lucrez. 

— Deşi, dacă n-aţi spus nimănui nimic despre tratat, 
aceste întrebări sunt bineînţeles irelevante, 

— N-am spus nimic. 


— Ştiţi ceva despre omul de serviciu? 

— Nimic, decât că este un fost soldat. 

— În ce regiment? 

— Păi, din câte am auzit, a fost în Regimentul de gardă 
Coldstream. 

— Multumesc. Nu mă îndoiesc că voi obţine restul 
detaliilor de la Forbes. Autorităţile sunt excelente în ceea ce 
priveşte adunarea informaţiilor, deşi nu întotdeauna ştiu să le 
folosească în avantajul lor. Ce lucru minunat e un trandafir! 

Holmes trecu pe lângă canapea şi se îndreptă spre 
fereastra deschisă, ridică tulpina aproape ofilită a unui 
trandafir şi admiră amestecul delicat de stacojiu şi verde. 
Aceasta era pentru mine o latură nouă a caracterului său, 
pentru că nu-l mai văzusem niciodată să manifeste vreun 
interes deosebit faţă de frumuseţile naturii. 

— Nicăieri nu e deducţia mai necesară ca în religie, zise 
el rezemându-se cu spatele de obloane. Detectivul o poate 
construi ca pe-o ştiinţă exactă. Mie mi se pare că dovada 
noastră cea mai palpabilă a bunătăţii divine este întruchipată 
în flori. Toate celelalte lucruri — puterile noastre, dorinţele 
noastre, hrana noastră — sunt într-adevăr necesare existentei 
noastre de bază. Dar acest trandafir reprezintă un cadou. 
Parfumul şi culoarea lui sunt o înfrumusețare a vieţii, nu o 
condiţie a ei. Doar bunătatea oferă cadouri, aşa că, o spun din 
nou, avem multe de sperat de la flori. 

De-a lungul acestei digresiuni, Percy Phelps şi infirmiera 
lui îl priviră pe Holmes cu nişte feţe surprinse şi foarte 
dezamăgite. Holmes căzuse în reverie, cu trandafirul în mâna. 
Stătu aşa câteva minute bune, până ce tânăra domnişoară îi 
întrerupse visarea. 

— Credeţi că există vreo şansă să rezolvati acest 
mister, domnule Holmes?, întrebă ea cu o nuanţă de asprime 
în voce. 

— A, da, misterul!, răspunse el revenind cu o tresărire 
la realităţile vieţii. Păi, ar fi absurd să neg că acesta e un caz 
foarte complicat şi greu de înţeles, dar vă pot promite că voi 
cerceta chestiunea şi vă voi pune la curent cu orice element 
care mă va frapa. 

— Aveţi vreun indiciu? 

— Mi-aţi furnizat şapte, dar trebuie bineînţeles să le 


verific înainte de a mă pronunţa cu privire la valoarea lor. 

— Bănuiţi pe cineva? 

— Mă bănuiesc pe mine însumi. 

— Ce? 

— Ca trag concluziile prea repede. 

— Atunci, duceţi-vă la Londra şi verificaţi-vă concluziile. 

— Sfatul dumneavoastră e excelent, domnişoară 
Harrison, zise Holmes ridicându-se. Watson, nu cred că putem 
face altceva mai bun. Să nu vă faceţi iluzii false, domnule 
Phelps. Afacerea este una foarte încurcată, 

— Voi fi în agonie până când o să vă revăd!, strigă 
diplomatul. 

— Ei, bine, voi veni cu acelaşi tren mâine, deşi e mai 
mult ca sigur că raportul meu va fi negativ. 

— Dumnezeu să vă binecuvânteze pentru promisiunea 
de a veni!, strigă clientul nostru. Simt că renasc când ştiu că 
se face ceva. Apropo, am primit o scrisoare de la lordul 
Holdhurst. 

— Aha! Şi ce a zis? 

— Tonul lui a fost rece, dar nu aspru. Cred că boala mea 
l-a împiedicat să fie aspru. Mi-a repetat că problema este de o 
importanţă vitală şi a adăugat că nu se vor lua măsuri în 
privinţa viitorului meu, prin asta înțelegând desigur 
concedierea mea, până când nu mă voi întrema şi nu voi avea 
ocazia să îndrept această situaţie nefericită. 

— Drăguţ din partea lui să fie aşa de rezonabil şi de 
grijuliu, zise Holmes. Haide, Watson, ne aşteaptă o zi 
frumuşică de muncă în oraş. 

Domnul Joseph Harrison ne conduse cu trăsura la gară şi 
în curând ne deplasam ca vântul cu un tren de Porthmouth. 
Holmes era complet absorbit în gânduri şi abia dacă deschise 
gura până ce trenul n-a trecut de Clapham Junction. 

— E un lucru foarte plăcut să vii la Londra pe una din 
liniile astea, care sunt mai înalte şi care îţi permit să te uiţi de 
sus la case. 

Am crezut că glumeşte, pentru că priveliştea era destul 
de oribilă, dar el explică imediat ce voia să spună. 

— Uită-te la pâlcurile acelea de clădiri mari şi izolate, 
care se ridică deasupra ţiglelor ca nişte insule din cărămidă, în 
mijlocul unei mări plumburii, 


— Şcolile cu internat. 

— Faruri, băiete! Faruri ale viitorului! Capsule cu sute 
de mici seminţe inteligente în fiecare dintre ele, din care va 
răsări Anglia mai înţeleaptă şi mai bună a viitorului. Sper că 
individul acela, Phelps, nu e beţiv. 

— Nu cred. 

— Nici eu, dar trebuie să luăm în considerare orice 
posibilitate. Bietul om a intrat cu siguranţă în bucluc până 
peste cap şi se pune întrebarea dacă putem sau nu să-l 
scoatem la liman. Ce impresie ţi-a făcut domnişoara Harrison? 

— O fată cu personalitate puternică. 

— Da, dar e o fată bună, dacă nu mă înşel. Ea şi fratele 
ei sunt singurii copii ai unui armator de prin Northumberland. 
Phelps s-a logodit cu ea iarna trecută, în timpul unei călătorii, 
iar fata a venit aici însoţită de fratele ei, ca să fie prezentată 
familiei lui. Apoi a venit lovitura şi ea a rămas să-şi îngrijească 
logodnicul, în vreme ce Joseph, găsind că locşorul e 
confortabil, a rămas şi el. După cum vezi, am făcut câteva 
investigaţii pe cont propriu. Dar ziua de azi trebuie dedicată 
cercetărilor. 


— Cabinetul meu... — am început eu. 
— Mă rog, dacă găseşti cazurile tale mai interesante 
decât ale mele... — zise Holmes oarecum îmbufnat. 


— Voiam să spun că, pentru o zi sau dotiă, cabinetul 
meu se poate lipsi foarte bine de prezenţa mea, mai ales că 
această perioadă a anului este cea mai puţin aglomerată. 

— Excelent, zise el recăpătându-şi buna dispoziţie. 
Atunci ne vom ocupa împreună de această chestiune. Cred că 
ar trebui să începem prin a-i face o vizită lui Forbes. Probabil 
că el o să ne dea toate detaliile de care avem nevoie şi, între 
timp, aflăm din ce unghi trebuie să abordăm cazul. 

— Ai zis că ai un indiciu. 

— De fapt, avem mai multe, dar nu le putem verifica 
valoarea decât făcând noi cercetări. Cel mai dificil e să 
investighezi o crimă care n-are scop. Dar în cazul acesta crima 
are scop. Cine beneficiază cel mai mult de pe urma ei? Păi, ar 
fi ambasadorul Franţei, ambasadorul Rusiei, persoana care ar 
putea vinde documentul unuia din aceştia doi, şi ar fi şi lordul 
Holdhurst. 

— Lordul Holdhurst! 


— Ei, bine, se poate ca un politician să se găsească într- 
o situaţie în care să pună fără regret pe cineva să distrugă 
aparent din greşeală un astfel de document. 

— Dar nu un politician cu o carieră atât de onorabilă ca 
a lordului Holdhurst. 

— Este o posibilitate şi nu ne putem permite să n-o 
luăm în seamă. O să-l vizităm azipenobilullord şiosăaflămdacă 
nepoate spune ceva. Între timp, am demarat deja câteva 
cercetări. 

— Deja? 

— Da, am trimis telegrame din gara Woking către toate 
ziarele de seară din Londra. Acest anunţ va apărea în fiecare 
dintre ele. 

Mi-a întins o foaie ruptă dintr-un caiet, pe care erau 
mâzgălite cu creionul următoarele cuvinte: 


Zece lire recompensă pentru numărul birjei care a 
lăsat un client în fața sau în apropierea uşii Ministerului de 
Externe din strada Charles; la ora zece fără un sfert, în 
seara de 
23 mai. Adresaţti-vă în strada Baker, numărul 221B. 


— Eşti sigur că hoţul a venit cu birja? 

— Dacă nu, n-o să se întâmple nimic. Dar dacă domnul 
Phelps nu se înşală când spune că nu există nicio 
ascunzătoare, nici în birou, nici pe coridoare, atunci persoana 
trebuie să fi venit de afară. Dacă a venit de afară pe o seară 
aşa de ploioasă şi nu a lăsat niciun pic de umezeală pe 
linoleumul care a fost examinat la câteva minute după 
trecerea ei, atunci e mai mult decât probabil că a venit cu 
birja. Da, cred că putem presupune, fără riscul de a ne înşela, 
că a fost o birjă. 

— Pare plauzibil. 

— Acesta e unul dintre indiciile de care vorbeam. S-ar 
putea să ne ducă la ceva. Şi apoi mai este, bineînţeles, 
chestiunea cu clopoţelul, care este cea mai deosebită 
trăsătură a cazului. De ce să sune clopoţelul? Hoţul a făcut-o 
ca să se dea mare? Sau mai era cineva cu hoţul şi acest 
cineva a făcut-o ca să împiedice infracţiunea? Sau a fost un 
accident? Sau a fost...? 


Holmes căzu din nou în starea de meditaţie intensă şi 
tăcută din care abia ieşise, dar mie, obişnuit fiind cu toate 
toanele lui, mi se părea că o nouă posibilitate îi răsărise brusc 
în minte.Era trei şi douăzeci când am ajuns la capătul 
călătoriei noastre şi, după ce am luat pe fugă prânzul la bufet, 
am pornit imediat spre Scotland Yard. 

Holmes îi trimisese deja o telegramă lui Forbes, aşa că 
l-am găsit aşteptându-ne. Era un om scund şi viclean, cu o 
faţă ascuţită şi o expresie deloc amabilă. Ne primi cât se 
poate de rece, mai ales când auzi în ce problemă venisem. 

— Am mai auzit eu de metodele dumneavoastră, 
domnule Holmes, zise el acru. Sunteţi întotdeauna gata să 
folosiţi toate informaţiile pe care vi le pune poliţia la 
dispoziţie, apoi încercaţi să soluţionaţi singur cazul şi să ne 
discreditaţi pe noi. 

— Dimpotrivă, zise Holmes. Din ultimele cincizeci şi trei 
de cazuri pe care le-am rezolvat, numele meu a apărut doar în 
patru, iar în restul de patruzeci şi nouă poliţia a primit toate 
laudele. Nu vă învinovăţesc pentru că nu ştiţi asta, fiindcă 
sunteţi tânăr şi n-aveţi experienţă, dar, dacă doriţi să ajungeţi 
departe în noua dumneavoastră slujbă, vă sfătuiesc să lucraţi 
cu mine şi nu împotriva mea. 

— AŞ fi foarte fericit dacă mi-aţi da câteva indicii, zise 
detectivul schimbându-şi imediat atitudinea. Cu siguranţă, 
până acum n-am primit nicio laudă pentru cazul acesta. 

— Ce măsuri aţi luat? 

— Tangey, omul de serviciu, a fost pus sub urmărire. A 
părăsit regimentul de gardă cu referinţe bune şi nu am putut 
găsi nimic împotriva lui. Nevastă-sa însă e o poamă rea. Cred 
că ştie mai multe despre problema asta decât lasă să se vadă. 

— Pe ea aţi pus-o sub urmărire? 

— Am pus pe urmele ei o femeie din serviciul nostru. 
Doamna Tangey are obiceiul să bea, iar funcţionara noastră a 
fost de două ori în preajma ei când aceasta era criţă, dar n-a 
putut scoate nimic de la ea. 

— Am înţeles că i-au căutat şi nişte creditori. 

— Da, dar i-au plătit. 

— De unde au avut bani? 

— Chestia asta n-a fost dubioasă. Şi-a primit el pensia. 
Nu există niciun indiciu că s-ar scălda dintr-odată în bani. 


— Cum a explicat doamna Tangey că a răspuns ea când 
a sunat domnul Phelps după cafea? 

— A zis că soţul ei era foarte obosit şi a vrut să-l 
scutească de un efort. 

— Mda, asta s-ar potrivi cu faptul că el a fost găsit puţin 
mai târziu dormind pe scaun. Nu există nimic împotriva lor 
decât caracterul femeii. Ai întrebat-o de ce se grăbea în seara 
aceea? Graba ei a atras atenţia ofițerului de poliţie. 

— Plecase mai târziu ca de obicei şi voia să ajungă 
acasă. 

— l-aţi atras atenţia asupra faptului că dumneavoastră 
şi domnul Phelps, care aţi pornit la drum cu cel puţin douăzeci 
de minute după ea, aţi ajuns acasă înaintea ei? 

— Ea zice că asta e clin cauză că omnibuzul merge mai 
încet decât birja. 

— A explicat de ce, după ce a ajuns acasă, a fugit în 
bucătăria din spate? 

— Pentru că acolo ţinea banii cu care voia să-i plătească 
pe creditori. 

— Cel puţin are un răspuns pentru toate. Aţi întrebat-o 
dacă nu cumva, atunci când a plecat, s-a întâlnit cu cineva 
sau a văzut pe cineva dând târcoale pe strada Charles? 

— N-a văzut pe nimeni în afară de poliţist. 

— Ei, bine, se pare că aţi interogat-o foarte amănunţit. 
Ce altceva aţi mai făcut? 

— Funcţionarul Gorot a fost supravegheat pe tot 
parcursul acestor nouă săptămâni, dar fără rezultat. N-avem 
nicio dovadă împotriva lui. 

— Altceva? 

— Păi, nu mai e nimic altceva, niciun fel de indiciu. 

— V-aţi format totuşi vreo teorie despre faptul că a 
sunat clopoţelul? 

— Ei, bine, trebuie să mărturisesc că acest lucru mă 
depăşeşte. Oricine a fost, trebuie să fi avut mult sânge rece 
dacă a dat alarma în felul ăsta. 

— Da, a fost într-adevăr o chestie ciudată. Vă 
mulţumesc mult pentru tot ce mi-aţispus. Dacă voi fi în 
măsură sa vă dau individul pe mână, vă voi da de veste. 
Haide, Watson. 

— Şi acum unde mergem?, am întrebat eu după ce am 


ieşit din birou. 

— Acum mergem să vorbim cu lordul Holdhurst, 
actualul ministru şi viitorul prim-ministru al Angliei. 

Am avut norocul să-l găsim pe lordul Holdhurst încă în 
biroul lui din strada Downing şi, după ce Holmes îi trimise 
cartea lui de vizită, am fost conduşi imediat la el. 

Politicianul ne primi cu acea amabilitate demodată 
pentru care e atât de celebru şi ne invită să luam loc în doua 
fotolii luxoase, de-o parte şi de alta a şemineului. 

Aşa cum stătea în picioare, pe covorul dintre noi, cu 
silueta sa înaltă şi subţire, cu trăsăturile sale ascuţite, cu faţa 
gânditoare şi cu părul cârlionţat, încărunţit prematur, părea să 
fie întruchiparea acelei categorii rare de oameni, un nobil care 
este într-adevar nobil. 

— Numele dumneavoastră îmi este foarte cunoscut, 
domnule Holmes, zise el zâmbind. Şi, desigur, nu pot pretinde 
că nu ştiu de ce aţi venit. În aceste birouri nu a avut loc decât 
un singur eveniment care ar fi putut să vă atragă atenţia. Ale 
cui interese le reprezentaţi, dacă-mi permiteţi să vă întreb? 

— Ale domnului Percy Phelps, răspunse Holmes. 

— A, nefericitul meu nepot! înţelegeţi, desigur, că 
relaţia noastră de rudenie mă pune într-o imposibilitate şi mai 
mare de a-l proteja în vreun fel. Mă tem că incidentul va avea 
un efect foarte dăunător asupra carierei lui. 

— Dar dacă documentul este găsit? 

— A, bineînţeles, asta ar fi cu totul altceva. 

— Aş avea una sau două întrebări pe care aş dori săvi 
le pun, lord Holdhurst. 

— Voi fi fericit să vă dau orice informaţii pe care o am. 

— In camera aceasta aţi dat instrucţiunile cu privire la 
copierea documentului? 

— Da. 

— Atunci înseamnă că ar fi fost greu să vă audă cineva de 
afară, nu-i aşa? 

— Nici nu se pune problema. 

— Aţi pomenit vreodată, cuiva de intenția 
dumneavoastră de a da tratatul la copiat? 

— Niciodată. 

— Sunteţi sigur de asta? 

— Absolut. 


— Ei bine, de vreme ce dumneavoastră n-aţi spus 
nimănui nimic, şi nici domnul Phelps n-a spus nimănui nimic, 
şi nimeni altcineva n-a ştiut nimic despre acest lucru, atunci 
prezenţa hoţului în cameră a fost pur întâmplătoare. Şi-a dat 
seama că i se oferă o şansă deosebită şi a profitat de ea. 

Politicianul zâmbi. 

— Aici e un domeniu la care nu mă pricep, zise el. 

Holmes se gândi o clipă. 

— Mai este un element important pe care vreau să-l 
discut cu dumneavoastră, zise el. Din câte am înţeles, vă era 
teamă că aflarea unor detalii din acest tratat ar putea avea 
consecinţe foarte grave. 

Pe faţa expresivă a politicianului trecu o umbră. 

— Foarte grave, într-adevăr. 

— Şi aceste consecinţe s-au manifestat? 

— Înca nu. 

—-Dacă tratatul acesta ar fi ajuns, să zicem, la 
Ministerul de Externe al Franţei sau la cel al Rusiei, ati fi auzit 
despre asta? 

— Fără îndoială, am fi auzit, zise lordul Holdhurst făcând 
o strâmbătură. 

— Din moment ce au trecut aproape zece săptămâni şi 
nu s-a auzit nimic, atunci nu e greşit să presupunem ca, dintr- 
un motiv sau altul, tratatul n-a ajuns încă la străini. 

Lordul Holdhurst ridică din umeri. 

— E greu de presupus, domnule Holmes, că hoţul a luat 
tratatul doar ca să-l pună în ramă şi să-l atârne pe perete. 

— Poate că aşteaptă un preţ mai bun. 

— Dacă mai aşteaptă mult, n-o să mai obţină niciun fel 
de preţ. Peste câteva luni, tratatul nu va mai fi secret. 

— Asta e foarte important, zise Holmes. Desigur, se 
poate presupune ca hoţul a căzut dintr-odata bolnav... 

— De meningită, de exemplu?, întrebă politicianul fulge- 
rându-l cu privirea. 

— N-am spus asta, zise Holmes imperturbabil. Şi acum, 
lord Holdhurst, cred ca v-am răpit deja prea mult din timpul 
dumneavoastră preţios, drept care o să ne luăm la revedere. 

— Va urez succes în cercetările dumneavoastră, 
indiferent cine o fi răufăcătorul, răspunse nobilul cu o înclinare 
a capului în timp ce ne conducea la uşă. 


— E un om bun, zise Holmes când am ieşit afară în 
strada Whitehall Dar se luptă ca să-şi menţină poziţia. E 
departe de a fi bogat şi e foarte solicitat. Ai observat, desigur, 
că a trebuit să-şi pună tălpi noi la ghete. Şi acum, Watson, nu 
te voi mai reţine din treburile tale legitime. Azi nu voi mai face 
nimic, decât dacă primesc vreun răspuns la anunţul meu în 
privinţa birjei. Dar îţi voi fi extrem de îndatorat dacă ai veni cu 
mine mâine la Woking, cu acelaşi tren pe care l-am luat şi azi. 

Ca atare, m-am întâlnit cu el a doua zi de dimineaţă şi 
am călătorit împreună până la Woking, Mi-a spus că nu 
primise niciun răspuns la anunţ şi că nu intervenise nimic nou 
care să mai lămurească puţin cazul. Atunci când voia, Holmes 
afişa expresia perfect imobila a unui indian, aşa că nu mi-am 
putut da seama din înfăţişarea lui dacă este sau nu mulţumit 
de situaţia cazului. Îmi aduc aminte ca a vorbit doar despre 
sistemul de măsurători al lui Bertillon, exprimându-şi 
admiraţia entuziastă pentru savantul francez. 

Pe clientul nostru l-am găsit tot sub îngrijirea devotatei 
lui infirmiere, dar arătând mult mai bine decât înainte. 

Când am intrat, s-a ridicat fără dificultate de pe 
canapea şi ne-a salutat. 

— Aveţi noutăţi?, întreba el nerăbdător. 

— După cum m-am aşteptat, raportul meu este negativ, 
zise Holmes. Am vorbit cu Forbes şi cu unchiul dumneavoastră 
şi am demarat câteva cercetări care s-ar putea să duca la 
ceva. 

— Atunci înseamnă că nu v-aţi descurajat? 

— În niciun caz. 

— Dumnezeu sa vă binecuvânteze pentru ca spuneţi 
asta!, strigă domnişoara Harrison. Dacă ne păstrăm curajul şi 
răbdarea, adevărul trebuie să iasă la suprafaţă. 

— Se pare că noi avem mai multe să vă spunem 
dumneavoastră decât aveţi dumneavoastră să ne spuneţi 
nouă, zise Phelps, aşezându-se iar pe canapea. 

— Speram eu să fie aşa. 

— Da, am trecut printr-o aventură azi-noapte şi s-ar 
putea să se dovedească a fi una grava. 

În timp ce vorbea, expresia lui deveni sumbră şi în ochi 
îi apăru un sentiment înrudit cu frica. 

— Ştiţi că încep să cred că, fără să ştiu, sunt ţinta unei 


conspirații monstruoase şi că mi-e ameninţată nu numai 
onoarea, ci şi viaţa?, zise el. 

— Aha!, exclamă Holmes. 

— Pare incredibil, căci eu, din câte ştiu, nu am niciun 
duşman pe lumea asta. Şi totuşi, după experienţa de azi- 
noapte, e singura concluzie la care pot ajunge. 

— Povestiţi-mi, vă rog. 

— Trebuie sa ştiţi ca azi-noapte a fost pentru prima dată 
când am dormit fără sa am infirmiera în camera. Mă simţeam 
atât de bine, încât m-am gândit că ma pot lipsi de ea. Cu toate 
astea, am lăsat aprinsă o lumină de noapte. Ei bine, pe la 
doua noaptea tocmai aţipisem, când am fost trezit deodată de 
un zgomot uşor. Semăna cu sunetul făcut de un şoarece când 
roade scândurile, iar eu am stat o vreme să-l ascult, crezând 
că, într-adevăr, de la asta vine. Apoi, zgomotul s-a întețit şi 
deodată s-a auzit dinspre fereastră un sunet metalic ascuţit. 
M-am ridicat uimit în capul oaselor. Acum nu mai exista nicio 
îndoială ce însemnau sunetele. Primul fusese provocat de 
cineva care împingea un instrument în deschizătura dintre 
canaturile ferestrei, iar al doilea, de forțarea încuietorii. 

Apoi a urmat o pauză de aproape zece minute, ca şi 
cum persoana respectivă aştepta să vadă dacă zgomotul mă 
trezise. După care, am auzit scârţâitul uşor al ferestrei care se 
deschidea puţin câte puţin. N-am mai putut suporta, căci 
nervii mei nu mai sunt cum au fost. Am sărit din pat şi am 
deschis obloanele. 

Un bărbat stătea ghemuit la fereastră. Nu l-am văzut 
prea bine, pentru că a fugit ca din puşcă. Era înfăşurat într-un 
fel de manta, care îi acoperea şi partea de jos a feţei. Nu sunt 
sigur decât de un lucru, şi anume că avea o armă în mână. Mi 
s-a părut a fi un cuţit lung. Ani văzut clar licărirea lamei atunci 
când omul s-a întors să o ia la fugă. 

— Asta e foarte interesant, zise Holmes. Spuneţi-mi, vă 
rog, ce aţi făcut după aceea? 

— Dacă aş fi fost mai în putere, aş fi fugit după el pe 
fereastră. Dar, în situaţia dată, n-am făcut decât să sun 
clopoţelul şi să scol toata casa. Mi-a luat ceva timp, întrucât 
clopoţelul sună în bucătărie, iar servitorii dorm toţi la etaj. Dar 
am început să strig şi asta l-a făcut pe Joseph să coboare, iar 
el i-a sculat pe ceilalţi. Joseph şi grăj darul au găsit urme pe 


stratul cu fiori din faţa ferestrei, dar pe aici n-a mai plouat 
deloc în ultimul timp, aşa că le-a fost imposibil să se ia după 
iirme prin iarbă. Cu toate acestea, mi-au spus ca se văd urme 
pe gardul din lemn dinspre drum, ca şi cum cineva ar fi sărit 
pe deasupra şi ar fi rupt vârful uneia dintre şipci. Deocamdată 
n-am spus nimic poliţiei locale, pentru ca m-am gândit ca ar fi 
mai bine să aud întâi părerea dumneavoastră. 

Această relatare a clientului nostru păru ca are un efect 
extraordinar asupra lui Sherlock Holmes. Acesta se ridica de 
pe scaun şi începu să măsoare camera în lung şi-n lat, pradă 
unei agitaţii de necontrolat. 

— O nenorocire nu vine niciodată singură, zise Phelps 
zâmbind, deşi era evident că aventura lui îl cam zdruncinase. 

— Cu siguranţa, şi aţi avut din plin parte de aşa ceva, 
zise Holmes. Aţi putea să vă plimbaţi cu mine în jurul casei? 

— O, da, mi-ar prinde bine puţin soare. O să vină şi 
Joseph cu noi. 

— Şi eu, zise domnişoara Harrison. 

— Mă tem că nu, zise Holmes clătinând din cap. Cred că 
trebuie să vă rog să rămâneţi aşezată exact acolo unde vă 
aflaţi. 

Tânăra domnişoară îşi reluă locul, cu un aer de 
nemulţumire. În schimb, fratele ei ni se alătură şi ieşirăm toţi 
patru afară. Am înconjurat peluza până când am ajuns în 
dreptul ferestrei de la camera tânărului diplomat. Aşa cum 
spusese, erau urme pe stratul cu flori, dar erau mult prea 
neclare şi prea şterse. Holmes se aplecă o clipă deasupra lor, 
apoi se ridică dând din umeri. 

— Nu cred că poate cineva să înţeleagă ceva din ele, 
zise el. Haideţi sa dăm un ocol casei şi să vedem de ce a ales 
hoţul această cameră în mod special. După părerea mea, 
ferestrele mari de la salon şi de la sufragerie ar fi trebuit să 
constituie o atracţie mult mai mare. 

— Poate că sunt mai vizibile din drum, sugeră domnul 
Joseph Harrison. 

— A, da, bineînţeles. Văd o uşă aici, pe care ar fi putut 
încerca s-o forţeze. La ce serveşte? 

— E intrarea de serviciu pentru furnizori. Desigur, peste 
noapte e încuiată. 

— Aţi mai avut vreodată o alarmă de acest gen? 


— Niciodată, zise clientul nostru. 

— Ţineţi argintărie în casă sau altceva care ar putea să- 
i tenteze pe spărgători? 

— Nimic de valoare. 

Holmes se plimba în jurul casei, cu mâinile în buzunare 
şi cu un aer neatent, ceea ce nu-i stătea în fire. 

— Apropo, îi zise el lui Joseph Harrison, din câte am 
înţeles, aţi găsit un loc pe unde individul a sărit gardul, ia să-l 
vedem! 

Tânărul ne conduse într-un loc unde vârful uneia dintre 
şipcile de lemn fusese crăpat. O bucăţică de lemn rămăsese 
atârnată. Holmes o smulse şi o examină cu un ochi critic. 

— Credeţi că bucăţica asta a fost ruptă azi-noapte? Pare 
mai degrabă o crăpătură veche, nu-i aşa? 

— Păi, tot ce se poate, 

— Nu văd niciun fel de urme cum că ar fi sărit cineva de 
partea cealaltă a gardului. Nu, nu cred că vom găsi vreun 
indiciu aici. Să ne întoarcem în dormitor şi sa mai discutăm 
chestiunea. 

Percy Phelps mergea foarte încet, sprijinindu-se de 
braţul viitorului său cumnat. Holmes traversă repede peluza şi 
noi doi ajunserăm la fereastra deschisă a dormitorului cu mult 
înaintea celorlalţi. 

— Domnişoară Harrison, zise Holmes vorbind cât se 
poate de febril, trebuie sa rămâneţi toată ziua exact acolo 
unde vă aflaţi. Este un lucru de o importanţă vitală. 

— Desigur, domnule Sherlock Holmes, dacă aşa doriţi, 
zise fata cu uimire. 

— Când vă veţi duce la culcare, încuiaţi pe dinafară uşa 
acestei camere şi păstraţi cheia la dumneavoastră. Vă rog să- 
mi făgăduiţi că o veţi face, 

— Dar Percy? 

— El va veni cu noi la Londra. 

— lar eu trebuie să rămân aici? 

— Pentru el faceţi asta. ÎI puteţi ajuta. Repede! 
Făgăduiţi-mi! 

Fata încuviinţă iute din cap, tocmai când ceilalţi doi se 
apropiau. 

— De ce stai aşa morocănoasă acolo, Annie?, strigă 
fratele ei. Vino şi tu afară la soare! 


— Nu, mulţumesc, Joseph. Mă doare puţin capul, iar în 
camera asta e atât de răcoare şi de plăcut!... 

— Şi acum ce propuneţi, domnule Holmes?, întrebă 
clientul nostru. 

— Păi, chiar daca ne ocupăm de aceasta chestiune 
mărunta, nu trebuie să pierdem din vedere investigația 
noastră principală. M-ar ajuta foarte mult dacă aţi putea să 
veniţi la Londra cu noi. 

— Chiar acum? 

— Mă rog, cât de repede puteţi. Să zicem, peste o oră. 

— Să ştiţi că mă simt destul de în putere,'dacă aveţi 
într-adevăr nevoie de ajutorul meu. 

— Mai mult decât credeţi. 

— Poate că aţi dori să rămân acolo peste noapte? 

— Tocmai voiam să vă propun acest lucru. 

— Atunci, dacă prietenul meu de azi-noapte îmi va face 
iar o vizită, va găsi cuibul gol. Suntem cu toţii în mâinile 
dumneavoastră, domnule Holmes, şi vă rog să ne spuneţi 
exact ce vreţi să facem. Poate că aţi prefera să vină şi Joseph 
cu noi, ca să aibă grijă de mine? 

— O, nu, după cum ştiţi, prietenul meu, Watson, este 
medic şi va avea el grijă de dumneavoastră. Vom lua prânzul 
aici, dacă ne veţi permite, apoi vom porni toţi trei spre oraş. 

Lucrurile fură aranjate aşa cum sugerase el, deşi 
domnişoara Harrison îşi ceru scuze că nu poate părăsi 
dormitorul, îndeplinind astfel rugămintea lui Holmes. 

Eu nu-mi puteam da seama care era scopul manevrelor 
prietenului meu decât dacă nu cumva voia s-o ţină pe 
domnişoară departe de Phelps, care, bucurându-se de 
însănătoşirea lui şi de perspectiva unei activităţi, luă prânzul 
cu noi în sufragerie. Dar Holmes mai avea o surpriză pentru 
noi, căci, după ce ne-a însoţit până la gară şi ne-a văzut 
urcându-ne în vagon, ne-a anunţat calm că el nu are nicio 
intenţie să plece din Woking. 

— Mai sunt câteva elemente pe care aş dori să le 
lămuresc înainte de a pleca, zise el. Absența dumneavoastră, 
domnule Phelps, îmi va fi într-un fel de folos. Watson, când vei 
ajunge la Londra, ţi-aş fi îndatorat daca te-ai duce imediat în 
strada Baker cu prietenul nostru aici de faţă şi dacă ai rămâne 
cu el până când voi veni şi eu. E bine că aţi fost colegi de 


şcoală şi, fără îndoială, aveţi multe de discutat. Domnul 
Phelps poate sta în dormitorul de oaspeţi în seara asta, iar eu 
o să vă regăsesc mâine dimineaţă la timp ca să luam micul 
dejun, întrucât am un tren care mă va aduce la Waterloo la 
ora opt. 

— Dar cum rămâne cu investigația noastră din Londra?, 
întrebă Phelps trist. 

— Ne vom ocupa de ea mâine. Cred că acum pot fi mai 
de folos aici. 

— Ar fi bine să le spuneţi celor de la Briarbrae că sper 
să mă întorc mâine seară, strigă Phelps, când trenul se puse 
în mişcare. 

— Nu prea cred că o să mă întorc la Briarbrae, răspunse 
Holmes şi ne făcu vesel cu mâna, în timp ce trenul părăsea în 
viteză gara. 

Eu şi Phelps ne-am apucat să discutăm chestiunea pe 
drum, dar niciunul dintre noi nu găsi o explicaţie 
satisfăcătoare pentru această nouă întorsătură a lucrurilor. 

— Bănuiesc că vrea să descopere vreun indiciu în 
legătură cu spargerea de azi-noapte, dacă a fost vorba de o 
spargere. Eu, unul, nu cred că a fost un simplu hoţ. 

— Atunci, care e teoria ta? 

— Pe cuvântul meu, poţi să pui asta pe seama nervilor 
mei slăbiţi dacă vrei, dar eu cred că se ţese o puternică intrigă 
politică în jurul meu şi că, din cine ştie ce motiv, care 
depăşeşte puterea mea de înţelegere, conspiratorii urmăresc 
să-mi ia viaţa. Pare pompos şi absurd, dar gândeşte-te la 
fapte! De ce ar încerca un hoţ să spargă fereastra unui 
dormitor, de unde n-ar avea ce să fure, şi de ce să vină cu un 
cuţit lung în mână? 

— Eşti sigur că nu era o rangă? 

— O, nu, era sigur un cuţit. Am văzut foarte clar când a 
strălucit lama. 

— Dar de ce să te urmărească cineva cu atâta 
duşmănie? 

— A, iată întrebarea! 

— Ei, bine, dacă Holmes e de aceeaşi părere, asta ar 
explica purtarea lui, nu-i aşa? Presupunând că teoria ta este 
cu adevărat corectă, dacă va reuşi să pună mâna pe omul 
care te-a ameninţat azi-noapte, va face un mare pas înainte 


către descoperirea celui care a furat tratatul naval. E absurd 
să presupunem că ai doi duşmani, dintre care unul te 
jefuieşte, iar celălalt îti ameninţă viaţa. 

— Dar Holmes a zis ca nu se duce la Briarbrae. 

— Eu îl cunosc de mult timp, am zis, dar nu l-am văzut 
niciodată să facă ceva fără un motiv întemeiat. 

Şi cu aceasta, conversaţia noastră alunecă spre alte 
subiecte de discuţie. Pentru mine, ziua a fost una obositoare. 

Phelps era încă slăbit după boala lui îndelungată, iar 
nenorocirea prin care trecea îl făcea plângăreţ şi agitat. Am 
încercat în zadar să-i trezesc interesul în privinţa 
Afganistanului, a Indiei, a problemelor sociale, a oricărui 
subiect care i-ar fi abătut gândurile în altă parte. El se 
întorcea mereu la tratatul lui pierdut, punându-şi întrebări, 
făcând presupuneri şi speculând cu privire la ceea ce făcea 
Holmes în acel moment, la ce fel de măsuri lua lordul 
Holdhurst sau la ce nouţă ti vom afla a doua zi dimineaţă. Pe 
măsură ce seara trecea, agitația lui devenea din ce în ce mai 
supărătoare. 

— Tu ai încredere absolută în Holmes?, mă întrebă el. 

— L-am văzut făcând nişte lucruri de-a dreptul 
remarcabile. 

— Dar n-a făcut niciodată lumină într-un caz atât de 
întunecat ca acesta, nu-i aşa? 

— Ba, cum să nu, l-am văzut rezolvând probleme care 
aveau şi mai puţine indicii decât cazul tău. 

— Dar nu erau la mijloc interese atât de mari, nu? 

— Asta nu ştiu. Dar ştiu sigur că, acţionând în numele a 
trei dintre casele regale din Europa, a fost implicat în nişte 
chestiuni de o importanţă vitală. 

— Dar tu îl cunoşti bine, Watson. Este un om atât de 
misterios, încât nu prea ştiu niciodată ce să cred despre el. 
Crezi că are speranţe în privinţa cazului meu? Crezi că se 
aşteaptă să-l rezolve cu succes? 

— N-a spus nimic. 

— Asta e semn rău. 

— Dimpotrivă, am observat că atunci când e pe o pistă 
greşită, de obicei o mărturiseşte. De-abia când adulmecă o 
urmă şi nu e absolut sigur că e cea bună, atunci e foarte 
tăcut. Acum, dragă prietene, nu ajuta la nimic dacă stăm şi ne 


agităm din pricina acestor lucruri, aşa că te rog să încerci să 
dormi puţin, ca să fii odihnit pentru ceea ce ar putea să ne 
aştepte mâine. 

Am reuşit în cele din urmă să-mi conving prietenul să- 
mi asculte sfatul, deşi îmi dădeam seama din purtarea lui 
agitata că nu existau speranţe sa adoarmă. Starea lui s-a 
dovedit a fi însă molipsitoare, pentru ca şi eu m-am zvârcolit 
aproape toată noaptea, gândindu-mă la această chestiune 
ciudată şi formulând sute de teorii, una mai imposibilă ca alta. 
De ce rămăsese Holmes la Woking? De ce o rugase pe 
domnişoara Harrison să rămână în camera bolnavului toată 
ziua? De ce avusese atâta grijă să nu le spună celor de la 
Briarbrae că intenţiona să rămână în preajma lor? Mi-am stors 
creierii până m-a luat somnul tot încercând să găsesc o 
explicaţie care ar elucida toate aceste lucruri, 

M-am trezit la ora şapte şi m-am dus imediat în camera 
lui Phelps, pe care l-am găsit frânt de oboseală după o noapte 
de nesomn. Prima lui întrebare a fost dacă sosise Holmes. 

— O să fie aici la ora la care a promis şi nicio secundă 
mai devreme sau mai târziu, am zis eu. 

Şi am avut dreptate, pentru că, puţin după ora opt, o 
birjă se opri cu zgomot la uşă, iar din ea cobori prietenul 
nostru. Stând amândoi la fereastră, am văzut că avea mâna 
stângă înfăşurată într-un bandaj şi că faţa lui era palidă şi 
întunecată. Intra, dar trecu ceva timp până urcă. 

— Arată ca un om înfrânt!, strigă Phelps. 

Am fost obligat să admit că avea dreptate. 

— Cine ştie?, am zis, se poate ca rezolvarea problemei 
să fie aici, în oraş. 

Phelps scoase un geamăt. 

— Nu ştiu de ce, zise el, dar îmi pusesem mari speranţe 
în întoarcerea lui. Dar ieri ştiu sigur că n-avea mâna 
bandajată. Ce s-o fi întâmplat? 

— Holmes, sper că nu eşti grav rănit, am zis eu când 
prietenul meu intră în cameră. 

— AŞ, e doar o zgârietură cauzată de neghiobia mea, 
răspunse el urându-ne bună-dimineaţa cu o înclinare a 
capului. Cazul ăsta al dumneavoastră, domnule Phelps, e fără 
îndoială unul dintre cele mai încurcate pe care le-am 
investigat vreodată! 


— M-am temut eu că s-ar putea să vă depăşească. 

— A fost o experienţă de-a dreptul remarcabilă. 

— După bandaj, înţeleg că ai trecut prin nişte aventuri, 
am zis eu. N-ai vrea să ne spui ce s-a întâmplat? 

— După micul dejun, dragul meu Watson. Aminteşte-ţi 
că în dimineaţa asta am respirat aerul ținutului Surrey pe 
parcursul a treizeci de mile. Bănuiesc că n-am primit niciun 
răspuns la anunţul meu cu privire la birjă. Asta e, nu putem 
câştiga de fiecare dată. 

Masa a fost pusă şi tocmai eram gata să sun clopoţelul, 
când intră doamna Hudson cu ceaiul şi cu cafeaua. Câteva 
minute mai târziu, aduse trei platouri acoperite, iar noi ne 
aşezarăm la masă: Holmes — mort de foame, eu — plin de 
curiozitate şi Phelps — căzut în cea mai neagră depresie. 

— Doamna Hudson s-a întrecut pe sine de data asta, 
zise Holmes ridicând capacul unui platou, pe care era o 
farfurie cu pui cu sos condimentat. Găteşte o gamă cam 
limitată de feluri de mâncare, dar, ca toate scoţiencele, are o 
idee sănătoasă despre micul dejun. Tu ce ai acolo, Watson? 

— Ouă cu şuncă, am răspuns. 

— Perfect! Dumneavoastră ce doriţi, domnule Phelps: 
pui cu sos, ouă, sau vă serviţi singur? 

— Mulţumesc. Nu pot să mănânc nimic, zise Phelps. 

— Ei, gustaţi din mâncarea pe care o aveţi în faţă! 

— Mulţumesc, dar chiar nu pot, 

— Atunci, zise Holmes cu o licărire poznaşă în ochi, 
poate mă serviţi pe mine, nu-i aşa? 

Phelps descoperi platoul şi în clipa următoare scoase un 
țipăt, iar faţa lui deveni la fel de albă ca farfuria pe care o fixa 
cu privirea. În mijlocul platoului se afla un mic sul de hârtie 
gri-albăstruie. Îl ridica în sus, îl sorbi din ochi, apoi începu să 
sară ca un nebun prin cameră, strângându-l la piept şi 
zbierând de fericire. Apoi căzu într-un fotoliu, atât de copleşit 
şi de epuizat din cauza propriilor emoţii, încât a trebuit să-i 
turnăm rachiu pe gât ca să nu leşine. 

— Gata, gata!, zise Holmes bătându-l liniştitor pe umăr. 
A fost răutăcios din partea mea să vă iau aşa, pe nepregătite, 
dar Watson, aici de faţă, o să vă confirme ca nu pot rezista 
niciodată tentaţiei de a dramatiza puţin lucrurile. 

Phelps îi apucă mâna şi i-o sărută. 


— Dumnezeu să vă binecuvânteze!, strigă el. Mi-aţi 
salvat onoarea. 

— Păi, era în joc şi onoarea mea, să ştiţi, zise Holmes. 
Vă asigur că e la fel de îngrozitor pentru mine să eşuez într-un 
caz, cum e pentru dumneavoastră să daţi greş în îndeplinirea 
unei sarcini. 

Phelps vâr preţiosul document în buzunarul din 
interiorul hainei. 

— Nu îndrăznesc să vă întrerup micul dejun şi totuşi 
mor de curiozitate să aflu cum l-aţi obţinut şi unde era. 

Sherlock Holmes înghiţi o ceaşcă cu cafea şi îşi îndreptă 
atenţia către ouăle cu şuncă. Apoi se ridică, îşi aprinse pipa şi 
se instală în fotoliu. 

— O să vă povestesc mai întâi ce am făcut şi abia după 
aceea o să vă spun cum de mi-a venit ideea, zise el. După ce 
ne-am despărţit la gară, am făcut o plimbare încântătoare prin 
peisajul admirabil al ținutului Surrey, până la un sătuc drăguţ, 
numit Ripley, unde am intrat într-im han şi mi-am băut ceaiul, 
având grijă să-mi umplu plosca şi sa-mi pun o pungă cu 
sendvişuri în buzunar. Am rămas acolo până seara, când am 
plecat iar spre Woking, ajungând pe drumul din faţa vilei 
Briarbrae puţin după apusul soarelui. ' 

Ei bine, am aşteptat până când nu mai era nimeni pe 
drum, deşi cred că oricum nu e un loc prea frecventat, oricare 
ar fi ora, şi apoi am sărit gardul în grădină. 

— Bine, dar poarta era sigur deschisă!, exclamă Phelps. 

— Da, dar eu am nişte gusturi mai ciudate în domeniul 
ăsta. Am ales locul unde sunt cei trei brazi şi, la adăpostul lor, 
am sărit gardul fără ca cineva din casă să mă poată vedea. M- 
am ghemuit printre tufişurile de pe partea cealaltă şi am mers 
târâş de la unul la altul, după cum reiese din starea jalnică a 
genunchilor de la pantaloni, până când am ajuns la pâlcul de 
rododendroni aflaţi chiar vizavi de fereastra de la dormitorul 
dumneavoastră. Acolo, m-am aşezat pe vine şi am aşteptat să 
văd ce se întâmplă. 

Storurile de la camera dumneavoastră nu erau trase, 
aşa că am putut s-o văd pe domnişoara Harrison stând la 
masă şi citind. La zece şi un sfert a închis cartea, a tras 
obloanele şi s-a dus la culcare. Am auzit-o închizând uşa şi am 
fost convins că a încuiat-o cu cheia. 


— Cu cheia!, exclamă Phelps. 

— Da, îi dădusem domnişoarei Harrison instrucţiuni să 
încuie uşa pe dinafară şi să ia cheia cu ea când se duce la 
culcare. Mi-a îndeplinit fiecare indicație, exact aşa cum i-am 
zis şi mai mult ca sigur că fără cooperarea ei nu aţi fi avut 
acum hârtia aceea în buzunar. În fine, ea a plecat, luminile s- 
au stins, iar eu am rămas ghemuit în tufişul de rododendroni. 

Noaptea era plăcută, dar cu toate acestea pânda mea 
era obositoare. Bineînţeles că într-o astfel de situaţie ai 
aceleaşi emoţii pe care le are vânătorul când se ascunde 
lângă râu şi aşteaptă să vină vânatul să se adape. Totuşi, a 
fost o aşteptare foarte lungă, aproape la fel de lungă, Watson, 
ca atunci când am aşteptat noi în acea cameră îngrozitoare, 
când ne-am ocupat de mica problemă cu „Banda pătaţilor”. 
Biserica din Woking avea un ceas care batea sferturile de oră, 
iar eu am avut de mai multe ori impresia că se oprise. Dar, în 
sfârşit, pe la două noaptea am auzit deodată zgomotul slab al 
unui zăvor care e tras încet şi scârţâitul unei chei. O clipă mai 
târziu, uşa de serviciu s-a deschis şi domnul Joseph Harrison a 
păşit în lumina lunii. 

— Joseph!, exclamă Phelps. 

Era cu capul descoperit, dar avea pe umeri o manta, 
astfel încât să-şi poată acoperi repede faţa în cazul unei 
alarme. 

S-a furişat ascuns de umbra zidului, iar când a ajuns în 
dreptul ferestrei, a băgat un cuţit cu lama lungă între canaturi 
şi a forţat încuietoarea. Apoi, a deschis fereastra şi, vârând 
cuțitul în crăpătura dintre obloane, a ridicat opritoarea şi le-a 
dat în lături. 

Din locul unde mă aflam, vedeam perfect interiorul 
camerei şi fiecare mişcare a lui. A aprins două lumânări, care 
erau pe poliţa şemineului, apoi a dat la o parte colţul dinspre 
uşă al covorului. S-a aplecat imediat şi a scos o scândură 
pătrată, ca acelea care permit instalatorilor sa umble la 
coturile ţevilor de gaze. De fapt, această scândură acoperea 
cotul ţevilor care alimentează bucătăria de dedesubt. Din 
această ascunzătoare, Joseph a scos sulul acela de hârtie, 
apoi a pus la loc scândura, a aranjat covorul, a stins 
lumânările şi mi-a căzut drept in braţe, căci eu îl aşteptam 
afară, lângă fereastră. 


Ei bine, se pare că domnişorul Joseph e mai nărăvaş 
decât credeam. S-a repezit la mine cu cuțitul, iar eu a trebuit 
să-l trântesc la pământ de două ori, ocazie cu care m-am ales 
cu o tăietură la degete până să reuşesc sa-l imobilizez. Mi-a 
aruncat o privire ucigătoare cu singurul ochi cu care mai 
putea să vadă după ce s-a încheiat încăierarea, dar a ascultat 
de vocea raţiunii şi mi-a dat hârtiile. După ce le-am luat, i-am 
dat omului meu drumul, dar i-am telegraflat toate amănuntele 
lui Forbes azi-dimineaţă. Dacă e destul de iute ca să prindă 
pasarea, toate bune şi frumoase. Dar dacă, aşa cum isteţimea 
mea mă face să bănuiesc, o sa găsească cuibul gol până 
ajunge el acolo, păi, cu atât mai bine pentru guvern. Cred că 
lordul Holdhurst, pe de o parte, şi domnul Phelps, pe de alta, 
ar prefera ca afacerea să nu ajungă la tribunal. 

— Dumnezeule!, zise clientul nostru, cu răsuflarea 
întretăiată. Vreţi să spuneţi că, în toate aceste zece 
săptămâni lungi de agonie, hârtiile furate au fost tot mereu 
acolo, chiar în aceeaşi cameră cu mine? 

— Exact. 

— Şi Joseph! Joseph, un ticălos şi un hoţ! 

— Hm! Mi-e teamă că Joseph are un caracter mult mai 
ascuns şi mai periculos decât ar crede cineva judecând după 
înfăţişarea lui. Din ceea ce mi-a spus azi-dimineaţă, am 
înţeles că a pierdut foarte mulţi bani speculând la bursă şi era 
gata să facă orice ca să-şi îmbunătăţească situaţia financiară. 
Fiind un om complet egoist, atunci când s-a ivit o ocazie nu a 
lăsat să-l împiedice nici fericirea surorii lui, nici reputaţia 
dumneavoastră. 

Percy Phelps se înfundă în fotoliu. 

— Mi se învârte capul, zise el. Cuvintele dumneavoastră 
m-au ametit. 

— Principala dificultate în cazul dumneavoastră, replică 
Holmes in felul lui didactic, a constat în faptul că existau prea 
multe dovezi. Ceea ce era vital era acoperit şi ascuns de ceea 
ce era irelevant. Dintre toate faptele pe care le aveam în faţă, 
trebuia să le alegem doar pe cele pe care le consideram 
esenţiale şi apoi să le punem cap la cap în ordine, ca să 
reconstituim acest lanţ remarcabil de evenimente. Eu 
începusem deja să-l suspectez pe Joseph după ce mi-aţi spus 
că aveaţi de gând să vă întoarceţi acasă împreună cu el în 


seara aceea; prin urmare, era foarte probabil ca el să treacă 
pe la dumneavoastră în drumul lui, mai ales că şi cunoştea 
bine Ministerul de Externe. Când am auzit că a fost cineva 
atât de nerăbdător să intre în dormitor, unde doar Joseph ar fi 
putut ascunde ceva — dumneavoastră ne-aţi povestit cum l- 
aţi scos pe Joseph afară din camera lui, atunci când aţi venit 
cu doctorul — toate bănuielile mele au devenit certitudini, mai 
ales că încercarea de spargere a fost făcută tocmai în prima 
noapte în care infirmiera lipsea din cameră, acest lucru 
dovedind că intrusul cunoştea foarte bine rosturile casei. 

— Ce orb am fost! 

— Faptele în acest caz, aşa cum am reuşit eu să le 
stabilesc, sunt următoarele: acest Joseph Harrison a intrat în 
birou pe uşa din strada Charles şi, cunoscând drumul, s-a dus 
direct în camera dumneavoastră, chiar în clipa în care ieşeaţi. 
Negăsind pe nimeni acolo, a sunat imediat clopoţelul şi în acel 
moment ochii i-au căzut pe hârtiile de pe masă, Dintr-o 
privire, şi-a dat seama că norocul îi scosese în cale un 
document de stat de o valoare imensă şi, într-o clipă, l-a vârât 
în buzunar şi a plecat. După cum vă amintiţi, au trecut câteva 
minute până ce omul de serviciu, somnoros, v-a atras atenţia 
asupra clopoţelului, iar acele minute au fost suficiente ca să-i 
dea hoţului timp să scape. 

Joseph a plecat la Woking cu primul tren şi, după ce şi-a 
examinat prada şi s-a asigurat că era într-adevăr de o valoare 
imensă, a ascuns-o în ceea ce el considera a fi un loc foarte 
sigur, cu intenţia de a o lua de acolo peste o zi sau două şi de 
a o duce la Ambasada Franţei — sau oriunde altundeva 
credea el că va obţine un preţ mare. Dar atunci v-aţi întors 
dumneavoastră pe neaşteptate. Fără niciun avertisment, el a 
fost scos afară din camera lui şi din acel moment încolo au 
existat mereu cel puţin două persoane înăuntru, care îl 
împiedicau să-şi recupereze comoara. Trebuie să fi. fost o 
situaţie înnebunitoare pentru el. În cele din urmă, a crezut că 
se iveşte marea ocazie. A încercat să se furişeze în cameră, 
dar a fost bulversat de faptul că dumneavoastră eraţi treaz. 
Vă amintiţi că în seara aceea nu v-ati băut ca de obicei 
somniferul. 

— Îmi aduc aminte. 

— Imi închipui că el a luat măsuri să facă băutura cât 


mai eficace şi s-a bazat pe faptul că veţi fi inconştient. 
Desigur, mi-am dat seama că va repeta încercarea atunci 
când va putea s-o facă fără risc. Faptul că dumneavoastră aţi 
părăsit camera i-a dat ocazia pe care o aştepta. Am ţinut-o pe 
domnişoara Harrison înăuntru toată ziua pentru ca el să nu 
aibă cum să ne-o ia înainte. Apoi, după ce l-am lăsat să creadă 
că drumul e liber, am stat de pază aşa cum v-am spus. Deja 
ştiam că hârtiile sunt probabil în dormitor, dar n-aveam niciun 
chef să m-apuc să smulg podeaua şi să devastez camera 
căutându-le. Aşa că l-am lăsat pe el să le scoată din 
ascunzătoare şi astfel m-am scutit de un efort considerabil. 
Mai este vreun lucru pe care doriţi sa vi-l lămuresc? 

— Dar de ce a încercat să intre pe fereastră prima dată, 
când ar fi putut să folosească uşa?, am întrebat. 

— Ca să ajungă la uşă, ar fi trebuit să treacă prin şapte 
dormitoare. Pe când pe peluza putea sa iasă fără probleme. 
Altceva? 

— Nu credeţi că avea vreo intenţie criminală, nu-i aşa?, 
întrebă Phelps. Cuţitul îl luase doar ca să-i servească drept 
unealtă. 

— Se poate, răspunse Holmes dând din umeri. Tot ce 
pot să spun cu siguranţă e că stimatul Joseph Harrison e un 
domn în mila căruia eu unul nu m-aş încrede. 

Sfârşit 


Ultima problemă 


De data asta, am inima grea când iau tocul ca să scriu 
aceste ultime cuvinte cu care voi mai relata vreodată talentele 
deosebite cu care era înzestrat prietenul meu, Sherlock 
Holmes. Am încercat, într-un mod incoerent şi mai mult ca 
sigur complet necorespunzător, să povestesc cumva 
experienţele ciudate pe care le-am trăit alături de el, începând 
cu întâmplarea care a făcut să ne întâlnim pentru prima dată, 
la vremea „Studiului în roşu“, şi până la amestecul lui în 
chestiunea „Tratatului naval“, amestec care a împiedicat fără 
îndoială o gravă complicaţie internaţională. 

Intenţia mea a fost să mă opresc aici şi să nu spun 
nimic despre întâmplarea care a lăsat în viaţa mea un gol pe 
care trecerea a doi ani nu a reuşit să-l umple. Dar mâna mi-a 
fost forţată de recentele scrisori în care colonelul James 
Moriarty apără memoria fratelui său, iar eu nu am altă 
alternativă decât să prezint publicului faptele exact aşa cum 
au fost. Numai eu cunosc adevărul absolut despre această 
chestiune şi sunt convins că a venit timpul să-l dezvălui, căci 
nu serveşte la nimic să îl ascund. Din câte ştiu, au existat în 
presă doar trei relatări ale acestei poveşti: cea din ziarul de 
Geneva, din data de 6 mai 1891, telegrama agenţiei de presă 
Reuters, publicată în ziarele britanice pe 7 mai şi, în sfârşit, 
recentele scrisori la care am făcut referire. Dintre acestea, 
prima şi a doua au fost extrem de scurte, în timp ce a treia, 
după cum voi dezvălui acum, este o completă distorsionare a 
faptelor. Îmi revine mie responsabilitatea de a spune pentru 
prima dată ce s-a Întâmplat cu adevărat între profesorul 
Moriarty şi domnul Sherlock Holmes. 

Poate vă amintiţi că, după ce m-am căsătorit şi mai apoi 
am început să profesez în cabinetul meu particular, relaţiile de 
prietenie care existaseră până atunci între mine şi Holmes s- 
au modificat întrucâtva, încă mai venea ocazional la mine 
atunci când avea nevoie de un însoțitor în cercetările lui, dar 
aceste ocazii au devenit din ce în ce mai rare, până când, în 
anul 1890, descopăr că au fost doar trei cazuri despre care am 
însemnări. De-a lungul iernii acelui an şi în primăvara lui 1891 
am văzut în ziare că fusese angajat de guvernul Franţei să 


rezolve o chestiune de extremă importanţă, apoi am primit 
doua înştiinţări de la Holmes, expediate din Narbonne şi din 
Nîmes, din care am înţeles că şederea lui în Franţa putea să 
fie una lunga. De aceea, am fost oarecum surprins să-l văd 
intrând în camera mea de consultaţii în seara zilei de 24 
aprilie. M-a izbit faptul că era mai palid şi mai slab ca de 
obicei. 

— Da, m-am consumat destul de mult, şi gratuit, replică 
el, drept răspuns mai degrabă la privirea mea decât la 
cuvintele mele. Am fost puţin cam aglomerat zilele astea. Ai 
ceva împotrivă dacă îţi închid obloanele? 

Singura lumină din cameră venea de la o lampă de pe 
masă, pe care o folosisem până atunci ca să citesc. Holmes se 
strecură pe lângă perete şi, trântind obloanele, le zăvori bine. 

— Ţi-e frică de ceva?, am întrebat. 

— Păi, da. 

— De ce? 

— De arme invizibile. 

— Dragul meu Holmes, ce vrei să spui? 

— Cred că mă cunoşti suficient de bine, Watson, ca să 
ştii că eu nu sunt nici pe departe un om care se sperie uşor, în 
acelaşi timp, e mai degrabă prostie decât curaj să refuzi să-ţi 
dai seama de pericol atunci când se apropie de tine. Aş putea 
să-ti cer un chibrit? 

Trase în piept fumul de ţigară de parcă efectul liniştitor 
pe care îl avea era pentru el o binecuvântare. 

— Trebuie să-mi cer scuze că am venit la o oră aşa de 
târzie, zise el, şi mai trebuie să te rog să treci peste 
convenţionalisme şi să-mi permiţi să părăsesc imediat casa 
prin spate, sărind gardul de la grădină. 

— Dar ce înseamnă toate astea?, am întrebat. 

Îmi întinse mâna, iar eu am văzut la lumina lămpii că 
doua din încheieturile degetelor lui erau crăpate şi sângerau. 

— După cum vezi, nu e un fleac fără substanţă, zise el 
zâmbind. Dimpotrivă, e destul de solid ca importanţă, dacă un 
om îşi rupe mâna din cauza lui. Doamna Watson e acasă? 

— E plecată în vizită. 

— Aşa deci! Eşti singur? 

— Foarte. 

— Atunci îmi e mai uşor să-ţi propun să vii cu mine 


pentru o săptămână în Europa. 

— Unde? ' 

— O, oriunde! Mie mi-e indiferent. 

Era ceva ciudat în toate astea. Nu-i stătea în fire lui 
Holmes să-şi ia vacanţă fără scop, iar faţa lui palidă şi istovită 
îmi dădea de înţeles că nervii lui erau întinşi la maximum. EIl 
văzu întrebarea din ochii mei, aşa că, unindu-şi vârfurile 
degetelor şi sprijinindu-şi coatele pe genunchi, se apucă să-mi 
explice situaţia. 

— Probabil că n-ai auzit de profesorul Moriarty 
niciodată?!, zise el. 

— Nu, niciodată. 

— Ei, iată geniul şi minunea în toată chestia asta!, 
strigă el. Omul e peste tot în Londra şi nimeni n-a auzit de el. 
Asta e ceea ce îl situează pe culmea infracţionalităţii. Îţi spun, 
Watson, cu toată seriozitatea că, dacă aş reuşi să-l înving pe 
omul ăla, dacă aş putea să scap societatea de el, mă voi simţi 
îndreptăţit să spun că propria mea carieră a ajuns la apogeu 
şi voi fi pregătit să-mi găsesc o ocupaţie mai monotonă, între 
noi fie vorba, cazurile recente în care am fost de ajutor 
Republicii Franceze şi familiilor regale din Scandinavia mi-au 
creat o situaţie financiară atât de bună, încât aş putea să 
continui să trăiesc în felul liniştit care îmi place mie şi să-mi 
concentrez atenţia asupra cercetărilor mele chimice. Dar n-aş 
putea să am pace, Watson, n-aş putea sta liniştit în fotoliu 
dacă aş şti că un om ca profesorul Moriarty se plimbă 
nestingherit pe străzile Londrei. 

— Dar ce a făcut? 

— Cariera lui a fost una extraordinară. Este un om de 
familie bună şi cu o educaţie excelentă, înzestrat de natură cu 
un talent fenomenal la matematică. La vârsta de douăzeci şi 
unu de ani a scris un tratat despre teorema binomială, care s- 
a bucurat de popularitate în toată Europa. Pe baza lui a 
obţinut o catedră de matematică într-una din universităţile 
noastre mai mici şi, după toate aparențele, avea o carieră 
strălucită în faţa lui. Dar omul moştenise nişte înclinații 
extrem de diabolice. Avea în sânge o genă de criminal şi 
aceasta, în loc să fie temperată, era sporită şi făcută infinit de 
periculoasă de către extraordinarele lui capacităţi mentale. În 
universitate au început să circule zvonuri sumbre despre el, 


aşa că, în cele din urmă, a fost obligat să demisioneze şi să 
vină la Londra, unde a devenit instructor de armată. Cam asta 
ştie lumea despre el, dar ceea ce-ţi voi spune acum este ceea 
ce am descoperit eu însumi. 

După cum ştii, Watson, nimeni nu cunoaşte elita 
infractorilor din Londra aşa de bine cum o cunosc eu. Ani de-a 
rândul am fost permanent conştient de existenţa unei puteri 
în spatele răufăcătorului, o putere ascunsă, care organizează 
totul şi care stă mereu în calea legii, protejând infractorul cu 
scutul ei. De multe ori, în cazuri de tot felul — falsificatori, 
jafuri, omoruri — am simţit prezenţa acestei forţe şi i-am 
dedus acţiunea în multe din crimele nerezolvate în care nu mi 
s-a cerut personal ajutorul. Ani de-a rândul m-am străduit să 
rup vălul care o înconjura şi, în sfârşit, a venit o vreme când 
am prins firul şi l-am urmat, până când m-a condus, după mii 
de întortocheri viclene, la fostul profesor Moriarty, celebrul 
matematician. 

Este un Napoleon al crimei, Watson. El este 
organizatorul a jumătate din ceea ce este rău şi aproape a tot 
ce trece neobservat în acest mare oraş. Este un geniu, un 
filosof, un gânditor abstract. Are o inteligenţă de o calitate 
superioară. Sta nemişcat ca un păianjen în centrul pânzei, dar 
acea pânză are mii de ramificații, iar el cunoaşte foarte bine 
fiecare mişcare a fiecăreia dintre ele. El însuşi nu face mai 
nimic. El doar planifică. Dar agenţii lui sunt mulţi şi organizaţi 
de minune. Dacă e nevoie să se înfăptuiască o crimă, să se 
sustragă un document, să zicem, să se jefuiască o casă sau să 
se înlăture un om, atunci acest lucru îi este comunicat 
profesorului, treaba este organizată şi dusă la îndeplinire. Se 
poate ca agentul să fie prins. In acest caz, se face rost de bani 
pentru cauţiune sau pentru a plăti un avocat care să-l apere. 
Dar principala putere care se foloseşte de infractor nu e 
niciodată prinsă, nici măcar suspectată. Aceasta este 
organizaţia pe care am dedus-o, Watson, şi pentru ale cărei 
demascare şi desființare mi-am dedicat întreaga energie. 

Dar măsurile de protecţie care îl înconjurau pe profesor 
erau atât de şiret elaborate, încât, orice aş fi făcut, părea 
imposibil să obţin dovezi pe baza cărora să fie condamnat de 
un tribunal, îmi cunoşti capacităţile, dragă Watson, şi totuşi, 
după trei luni, am fost silit să recunosc că întâlnisem în sfârşit 


un adversar care îmi era egal din punct de vedere intelectual. 
Oroarea pe care o simţeam vizavi de crimele lui s-a pierdut în 
admiraţia pe care o aveam faţă de abilităţile lui. În cele din 
urmă însă a făcut un pas greşit, un pas mic, mic de tot, dara 
fost mai mult decât îşi putea permite, când eu eram atât de 
aproape pe urmele lui. Am profitat de ocazie şi, începând din 
acel moment, mi-am ţesut plasa în jurul lui, iar acum e gata să 
se strângă. Peste trei zile, adică lunea care vine, lucrurile vor 
fi aranjate, iar profesorul şi toţi membrii principali ai bandei lui 
vor fi în mâinile poliţiei. Şi apoi va urma cel mai mare proces 
penal al secolului, lămurirea a peste patruzeci de mistere şi 
ştreangul pentru toţi, dar, înţelegi tu, dacă ne mişcăm o 
secundă prea devreme, s-ar putea să ne scape printre degete, 
chiar şi în ultimul moment. 

Acum, dacă aş fi putut face acest lucru fără ştirea 
profesorului Moriarty, totul ar fi fost bine. Dar el este prea 
viclean pentru asta. A văzut fiecare mişcare pe care am făcut- 
o în efortul de a ajunge la el. S-a luptat de multe ori să scape, 
dar tot de atâtea ori i-am tăiat şi eu calea. Îţi spun, prietene, 
că, dacă s-ar putea scrie o relatare amănunţită a acelei 
întreceri tăcute, ar deveni cea mai strălucita operă de joc de-a 
şoarecele şi pisica din istoria activităţii de detectiv. Niciodată 
nu m-am întrecut pe mine însumi atât de mult şi niciodată nu 
am fost presat atât de tare de un adversar. Mi-a anihilat multe 
lovituri şi totuşi eu tocmai am reuşit să-l anihilez pe el. Azi- 
dimineaţă, am luat ultimele măsuri şi nu mai era nevoie decât 
de trei zile pentru a fi totul gata. Cum stăteam în camera mea 
reflectând la toată treaba, uşa s-a deschis şi profesorul 
Moriarty a apărut în faţa mea. 

Nervii mei sunt destul de oţeliţi, Watson, dar trebuie să 
mărturisesc că am tresărit când l-am văzut stând acolo, în 
pragul uşii mele, pe omul la care mă gândisem atât de mult. 
Înfăţişarea lui îmi era familiară. 

Este un om foarte înalt şi slab, cu fruntea albă şi 
bombată, iar ochii lui sunt înfundaţi în cap. E ras, palid şi are o 
înfăţişare de ascet, păstrând ceva din aspectul unui profesor. 
Are umerii încovoiaţi de prea mult studiu, iar capul îi iese în 
afară şi se mişcă mereu, încet, într-o parte şi în alta, în felul 
ciudat al unei reptile. S-a uitat la mine cu ochii încreţiţi, 
străpungându-mă cu o privire foarte curioasă. 


„Aveţi o frunte mai puţin bombata decât m-aş fi 
aşteptat, a zis el în cele din urmă. E un obicei periculos să 
pipăi arme încărcate în buzunarul propriului halat.” 

Adevărul este că, atunci când a intrat, mi-am dat 
imediat seama de pericolul extrem în care mă aflam. Singura 
lui posibilitate de a scăpa era să mă reducă la tăcere. Intr-o 
clipă, îmi vârăâsem revolverul din sertar în buzunar şi îl ţineam 
îndreptat spre el prin halat. La remarca lui, am scos arma şi 
am aşezat-o pe masă, cu cocoşul tras. El încă mai zâmbea şi 
clipea din ochi, dar era ceva în privirea lui care mă făcea 
foarte fericit că aveam revolverul lângă mine. „E clar că nu 
mă cunoaşteţi” — a zis el. „Dimpotrivă — am răspuns — cred 
că e destul de evident că vă cunosc. Vă rog, luaţi loc. Am cinci 
minute la dispoziţie, dacă aveţi ceva de spus.“ „Tot ce am de 
spus v-a trecut deja prin minte” — a zis el. „Atunci probaţi că 
şi răspunsul meu v-a trecut prin minte“ — am replicat. 
„Sunteţi pregătit?” „Absolut.” îşi băgă mâna în buzunar, iar eu 
am ridicat pistolul de pe masă. Dar el nu scoase decât o 
agendă, în care mâăzgălise nişte date. „Mi-aţi apărut în cale pe 
4 ianuarie — a zis el. Pe 23, mă incomodaţi; până la jumătatea 
lui februarie, eram serios deranjat de dumneavoastră; la 
sfârşitul lui martie, eram complet stânjenit în planurile mele; 
iar acum, la finele lunii aprilie, din cauza persecuției 
dumneavoastră permanente, constat că sunt în pericol real de 
a-mi pierde libertatea. Situaţia devine imposibilă.” „Aveţi vreo 


sugestie?” — am întrebat. „Trebuie s-o lăsaţi baltă, domnule 
Holmes — a zis el legănându-şi capul. Chiar trebuie, să ştiţi.” 
„După ziua de luni” — am spus eu. „Aş — a zis el. Sunt sigur 


ca un om inteligent ca dumneavoastră îşi va da seama că 
afacerea asta nu se poate termina decât într-un singur fel. 
Este necesar să vă re trageţi. Aţi condus lucrurile de aşa 
manieră, încât nu ne mai rămâne decât o singură alternativă. 
A fost o desfătare intelectuală pentru mine să văd modul în 
care v-aţi luptat cu treaba asta şi vă spun sincer că ar fi 
dureros pentru mine să fiu obligat să iau vreo măsură 
extremă. Zâmbiţi, domnule, dar vă asigur că aşa ar fi.” 
„Pericolul face parte din meseria mea“ — am replicat. „Asta 
nu e pericol — a zis el. E distrugere inevitabilă! Staţi în calea 
nu doar a unui singur om, ci a unei organizaţii uriaşe, de a 
cărei adevărată extindere, cu toată isteţimea dumneavoastră, 


încă nu v-aţi dat seama. Trebuie să vă daţi la o parte, 
domnule Holmes, sau veţi fi călcat în picioare!” „Mi-e teamă 
că această plăcută conversaţie mă face să neglijez nişte 
afaceri importante care mă aşteaptă în altă parte“ — am zis 
eu ridicându-mă. S-a ridicat şi el şi m-a privit în tăcere, 
clătinându-şi capul cu tristeţe. „Ei, asta e — a zis în cele din 
urmă. E păcat, dar am făcut tot ce-am putut. Vă cunosc 
fiecare mişcare. Nu puteţi face nimic până luni. A fost un duel 
între mine şi dumneavoastră, domnule Holmes. Speraţi să mă 
puneţi în boxa acuzaților. Eu vă spun că nu voi sta niciodată 
acolo. Speraţi să mă învingeţi. Eu vă spun că nu mă veţi 
învinge niciodată. Dacă sunteţi destul de inteligent ca să mă 
distrugeţi, fiţi sigur că şi eu vă voi plăti cu aceeaşi monedă.” 
„Mi-aţi făcut mai multe complimente, domnule Moriarty — am 
zis eu. Permiteţi-mi să vă fac şi eu unul, atunci când vă spun 
că, dacă aş fi sigur de prima posibilitate, în interesul 
publicului, aş accepta-o bucuros pe a doua,“ „V-o pot promite 
pe una, dar nu şi pe cealaltă” — a mârâit el, şi cu asta mi-a 
întors spatele încovoiat şi a ieşit din cameră clipind şi 
scrutând încontinuu cu privirea. 

Aceasta a fost ciudata mea întrevedere cu profesorul 
Moriarty. 

Mărturisesc că a avut un efect neplăcut asupra mea. 
Felul lui calm şi sigur de a vorbi îţi dă convingerea că tot ce 
spune e adevărat, ceea ce nu s-ar întâmpla în cazul unui om 
care n-ar vrea decât să te înspăimânte. Desigur, vei spune: 
„De ce nu apelăm la poliţie, ca măsură de protecţie împotriva 
sa?“ Motivul e că sunt ferm convins că agenţii lui mă vor lovi 
şi nu el. Am dovezi solide că aşa va fi. 

— Ai fost deja atacat? 

— Dragul meu Watson, profesorul Moriarty nu e un om 
care să piardă timpul. Pe la prânz am ieşit să închei nişte 
afaceri în strada Oxford. Când să trec de colţul care dă din 
strada Bentick în strada Welbeck, o căruţă cu coviltir, trasă de 
doi cai şi mânată nebuneşte, a dat vâjâind colţul şi s-a 
năpustit asupra mea ca o săgeată. Am sărit pe trotuar într-o 
fracțiune de secundă, salvându-mi astfel viaţa. Căruţa a intrat 
în viteza pe aleea Marylebone şi a dispărut într-o clipită. După 
asta, Watson, am luat-o numai pe trotuar, dar în timp ce 
mergeam pe strada Vere, o cărămidă a căzut de pe acoperişul 


uneia din case şi s-a zdrobit la picioarele mele. Am chemat 
poliţia şi am cercetat locul. Pe acoperiş era o grămadă de 
cărămizi şi ţigle, adunate acolo pentru nişte reparaţii, iar 
poliţiştii voiau să mă facă să cred că vântul răsturnase una din 
ele. Bineînţeles, eu ştiam care era adevărul, dar nu puteam 
dovedi nimic. După aceea, am luat o birjă şi m-am dus la 
apartamentul fratelui meu din Pali Mall, unde mi-am petrecut 
ziua. Acum am venit la tine, dar pe drum am fost atacat de un 
golan cu o bâtă. L-am pus la pământ, iar poliţia l-a arestat, 
însă pot să-ţi spun cu toată convingerea că nu se va putea 
face nicio legătură între domnul de ai cărui dinţi mi-am zdrelit 
pumnii şi singuraticul matematician care, îndrăznesc să spun, 
rezolvă în acest moment probleme pe tablă, la zece mile 
depărtare. De aceea, Watson, nu vei fi mirat că primul lucru 
pe care l-am făcut atunci când am intrat aici a fost să închid 
obloanele şi nici că a trebuit să-ţi cer permisiunea să părăsesc 
casa folosind o ieşire mai puţin evidentă decât uşa de la 
intrare. 

Admirasem deseori curajul prietenului meu Holmes, dar 
niciodată mai mult ca acum, când stătea liniştit, recapitulând 
o serie de incidente care, toate adunate, îi făcuseră ziua 
îngrozitoare. 

— Îţi vei petrece noaptea aici?, am întrebat. 

— Nu, nu, prietene, aş fi un musafir periculos. Mi-am 
făcut deja planuri şi totul va fi bine. Lucrurile au ajuns acum 
atât de departe, încât poliţiştii pot efectua arestarea şi fără 
ajutorul meu, deşi prezenţa mea e necesară pentru a obţine o 
condamnare. Prin urmare, e evident că nu pot face altceva 
mai bun decât să plec pentru cele câteva zile care au mai 
rămas până când poliţia va putea să intre în acţiune. Aşa că 
mi-ar face mare plăcere daca ai putea veni cu mine în Europa, 

— Nu am prea mulţi clienţi acum, am zis eu, iar vecinul 
meu este întotdeauna dornic să mă ajute. Sunt chiar foarte 
bucuros să vin. 

— Şi să plecăm chiar mâine dimineaţă? 

— Dacă este necesar. 

— O, da, este foarte necesar. Atunci, acestea sunt 
instrucţiunile tale şi te implor, dragul meu, Watson, să le 
respecţi întocmai, pentru că acum jucăm împreună împotriva 
celui mai inteligent pungaş şi a celui mai puternic sindicat al 


criminalilor din Europa. Acum ascultă! În seara asta, vei 
trimite la Gara Victoria, printr-un mesager de încredere, orice 
bagaj pe care ai de gând să-l iei cu tine. Mâine dimineaţă, vei 
trimite un om să cheme o birjă, cerându-i să n-o reţină nici pe 
prima, nici pe a doua care îi va ieşi în cale. Vei sări în această 
birjă şi te vei duce la gangul Lowther, la capătul dinspre 
strada Ştrand, dându-i vizitiului adresa pe o bucată de hârtie, 
cu rugămintea de a nu o arunca. Pregăteşte-ţi dinainte banii, 
iar în clipa în care birja se opreşte, ia-o la fugă prin gang, 
având grijă să ajungi la celălalt capăt la ora nouă şi un sfert. 
Vei găsi o trăsură mică aşteptând aproape de bordură şi 
având ca vizitiu un individ îmbrăcat cu o manta neagră şi cu 
guler cu vârfurile roşii. Vei urca în această trăsură şi vei 
ajunge la Gara Victoria la timp ca să prinzi expresul care 
pleacă spre continent. 

— Unde ne vom întâlni? 

— La gară. Al doilea vagon de clasa întâi va fi rezervat 
pentru noi. 

— Atunci, locul nostru de întâlnire e vagonul? 

— Da. 

L-am rugat în zadar pe Holmes să rămână peste noapte 
la mine. Era clar că el credea că ar putea să-mi aducă necazuri 
şi că acesta era motivul care îl îndemna să plece. Mai spuse în 
graba câteva cuvinte în legătură cu planurile noastre de a 
doua zi, apoi se ridică şi ieşi cu mine în grădină, sari gardul în 
strada Mortimer şi fluieră imediat după o birjă, cu care s-a 
îndepărtat. 

În dimineața următoare, am respectat întocmai 
instrucţiunile lui Holmes. Am făcut cu mare atenţie rost de o 
birjă, pentru a evita să mă urc într-una pusă în mod special la 
dispoziţia noastră, şi m-am dus imediat după micul dejun la 
gangul Lowther, prin care am alergat cât am putut de repede. 
La capăt mă aştepta o trăsură cu un vizitiu masiv, înfăşurat 
într-o manta neagră, care, în secunda în care m-am urcat, a 
dat bice cailor şi a pornit în goană spre Gara Victoria. După ce 
am coborât acolo, vizitiul a întors trăsura şi a dispărut imediat, 
fără să-mi arunce nici măcar o privire. 

Până aici totul decursese admirabil. Bagajele ma 
aşteptau, iar eu am găsit cu uşurinţă vagonul pe care mi-l 
indicase Holmes, mai ales că era singurul pe care scria 


„Rezervat”. Tot ce mă îngrijora acum era că Holmes nu 
apărea. Ceasul din gară arăta că mai erau doar şapte minute 
până la plecarea trenului. Am căutat în zadar să descopăr 
silueta firavă a prietenului meu printre grupurile de călători şi 
cei care îi însoțeau la gara. Nu era nici urmă de el. Mi-am 
petrecut câteva minute ajutând un venerabil preot italian, 
care se străduia, într-o engleză stricată, să-l facă pe un 
conductor de tren să înţeleagă că bagajele lui trebuie 
înregistrate până la Paris. Apoi, după ce m-am mai uitat o dată 
în jur, m-am întors la vagon, unde am descoperit că, în ciuda a 
ceea ce scria pe bilet, conductorul îmi dăduse drept tovarăş 
de călătorie pe ramolitul meu prieten italian. Nu avea rost să îi 
explic că prezenţa sa era un deranj, căci italiana mea era chiar 
mai limitată decât engleza lui, aşa că am dat resemnat din 
umeri şi am continuat să mă uit îngrijorat după prietenul meu. 
Un fior de teamă puse stăpânire pe mine la gândul că absenţa 
lui ar putea însemna că avusese loc vreo lovitură în timpul 
nopţii. Deja toate uşile de la vagoane fuseseră închise şi se 
auzise fluierul de plecare, când... 

— Dragul meu Watson, zise o voce, nici măcar nu ai 
binevoit să spui bună-dimineaţa! 

M-am răsucit plin de uimire. Bătrânul preot îşi întorsese 
faţa către mine. Pentru o clipă, ridurile fură netezite, nasul se 
îndepărtă de bărbie, buza de jos încetă să mai iasă în afară şi 
gura să mai molfăie, privirea ştearsă îşi recapătă focul, iar 
silueta gârbovită se îndreptă. În secunda următoare, totul 
reveni la forma iniţială şi Holmes dispăru la fel de repede cum 
apăruse. 

— Dumnezeule mare!, am exclamat eu. Ce m-ai speriat! 

—Precauţiile sunt încă necesare, şopti el. Am motive să 
cred 
că sunt pe urmele noastre. A, uite-l pe Moriarty în persoană! 

În timp ce Holmes vorbea, trenul începuse deja să se 
pună în mişcare. 

Aruncând o privire înapoi, am văzut un om înalt 
făcându-şi furios drum prin mulţime şi fluturându-şi mâna ca 
şi cum ar fi vrut să oprească trenul. 

Dar era prea târziu, pentru că prindeam repede viteză, 
iar o clipă mai târziu lăsasem gara în urmă. 

— După cum vezi, cu toate precauţiile noastre, am 


scăpat ca prin urechile acului, zise Holmes râzând. 

Se ridică şi, dându-şi jos haina preoțească şi pălăria cu 
care se deghizase, le împachetă şi le puse într-o geantă. 

— Ai văzut ziarul de dimineaţă, Watson? 

— Nu.’ 

— Atunci, n-ai citit despre strada Baker? 

— Strada Baker? 

— Ne-au dat foc la apartament aseară. Dar n-au făcut 
pagube mari. 

— Dumnezeule, Holmes! Asta e intolerabil. 

— Probabil că mi-aţi pierdut complet urma după ce 
omul lor cu bâta a fost arestat. Altfel, nu şi-ar fi putut închipui 
că m-am întors în apartamentul meu. E evident ca te-au 
supravegheat pe tine, ca măsură de precauţie, şi asta l-a adus 
pe Moriarty la Gara Victoria. N-ai făcut cumva o greşeală pe 
drum? 

— Am făcut exact aşa cum m-ai sfătuit. 

— Ai găsit trăsura? 

— Da, mă aştepta. 

— L-ai recunoscut pe vizitiu? 

— Nu. 

— Era fratele meu, Mycroft. În astfel de cazuri, e un 
avantaj să te poţi deplasa fără să fii nevoit să te încrezi într-un 
mercenar. Dar acum, trebuie sa facem planuri în privinţa lui 
Moriarty. 

— Din moment ce acesta e un expres, iar vaporul 
merge în paralel cu el, cred ca am scăpat de profesor de-a 
binelea. 

— Dragul meu Watson, e clar că nu m-ai înţeles când 
am zis că acest om poate fi considerat a fi cam la acelaşi nivel 
intelectual ca mine. Dacă eu aş fi urmăritorul, tu nu ţi-ai 
închipui că m-aş lăsa învins de un obstacol atât de mic. 
Atunci, de ce l-ai subestima pe el? 

— Dar ce poate sa facă? 

— Ce-aş face şi eu. 

— Atunci, ce-ai face tu? 

— M-aş urca într-o cursă specială. 

— Dar e deja prea târziu. 

— Absolut deloc. Acest tren opreşte la Canterbury, iar 
vaporul are mereu o întârziere de cel puţin un sfert de oră. Ne 


va ajunge din urmă acolo. 

— Parcă noi am fi criminalii. Sa punem poliţia să-l 
aresteze la sosire. 

— Ar însemna să distrugem o muncă de trei luni. Vom 
prinde peştele cel mare, dar cel mic ne-ar scăpa din plasă. 
Luni îi vom avea pe toţi. Nu, o arestare e inadmisibilă! 

— Şi atunci? 

— Vom cobori la Canterbury. 

— Şi apoi? 

— Ei, bine, apoi va trebui să traversăm ţinutul până la 
Newhaven şi după aceea să ajungem la Dieppe. Moriarty va 
face din nou ceea ce aş face şi eu. Se va duce la Paris, va 
descoperi care e bagajul nostru şi va aştepta la depou două 
zile. Între timp, noi ne vom cumpăra nişte genţi de voiaj, vom 
stimula negustorii din regiunile prin care vom călători şi vom 
ajunge lejer în Elveţia, trecând prin Luxembourg şi Basel. 

Prin urmare, am coborât la Canterbury, dar am 
descoperit că trebuie să aşteptăm o oră până să putem lua un 
tren spre Newhaven. 

Eu încă mai priveam cu tristeţe în urma vagonului cu 
bagaje, care dispărea rapid împreună cu garderoba mea, când 
Holmes mă trase de mânecă şi-mi arătă şina. 

— Uite, deja vine, zise el. 

Departe, dinspre pădurile din Kent, se ridica o coloană 
subţire de fum. Un minut mai târziu, se văzu locomotiva cu 
vagoane zburând de-a lungul curbei care ducea spre gară. De- 
abia am avut timp să ne ascundem în spatele unei grămezi de 
bagaje, când trecu pe lângă noi cu un zgomot infernal, 
aruncându-ne în fată un val de aburi. 

— Gata, a trecut, zise Holmes, în timp ce priveam trenul 
hurducându-se în zare. După cum vezi, inteligenţa prietenului 
nostru îşi are şi ea limitele ei. Ar fi fost o lovitură de maestru 
dacă ar fi dedus ceea ce aş fi. dedus eu şi ar fi. acţionat în 
consecinţă. 

— Şi ce ar fi făcut dacă ne-ar fi prins? 

— Nu poate fi nicio îndoială că ar fi încercat să mă 
omoare. Dar jocul ăsta se poate juca în doi. Acum, se pune 
întrebarea dacă sa dejunăm mai devreme aici sau să riscăm 
să murim de foame până ajungem la bufetul din gara 
Newhaven. 


În seara aceea am sosit la Bruxelles şi am stat acolo 
două zile, iar în a treia zi ne-am dus până la Strasbourg. Luni 
dimineaţa, Holmes telegrafiase poliţiei din Londra, iar seara 
am găsit răspunsul aşteptându-ne la hotel. Holmes deschise 
telegrama şi apoi, înjurând amarnic, o aruncă în foc. 

— Ştiam eu!, gemu el. A scăpat! 

— Moriarty? 

— Au prins toată banda în afară de el. Le-a scăpat 
printre degete. Bineînţeles, atunci când am plecat eu din ţară, 
n-a mai avut cine să-i facă faţă. Dar eram convins că le-am 
dat totul pe tavă. Cred că ar fi mai bine să te întorci în Anglia, 
Watson. 

— De ce? 

— Pentru ca acum sunt un însoțitor periculos. Omul ăsta 
a rămas fără ocupaţie. E pierdut dacă se întoarce la Londra. 
Dacă i-am ghicit bine caracterul, îşi va dedica întreaga energie 
să se răzbune pe mine. A spus asta în timpul scurtei noastre 
întrevederi şi cred că a vorbit serios. Ţi-aş recomanda sa te 
întorci la pacienţii tăi. 

Cu siguranţă că o astfel de recomandare nu putea avea 
şanse de reuşită în faţa unui vechi militar şi prieten. Am stat 
în sala de mese din Strasbourg certându-ne pe tema asta o 
jumătate de oră, dar, în aceeaşi seară, ne-am reluat călătoria, 
îndreptându-ne spre Geneva. 

Timp de o săptămână încântătoare am hoinărit prin 
Valea Ronului, apoi de la Leuk am luat-o prin Pasul Gemmi, 
încă acoperit de zăpadă, şi tot aşa, mergând prin Interlaken, 
până am ajuns la Meiringen, A fost o călătorie minunată, 
având sub noi verdele elegant al primăverii şi deasupra albul 
imaculat al iernii, dar vedeam clar că Holmes nu a uitat nicio 
clipă umbra care plana asupra lui. Fie că eram în satele 
primitoare din Alpi sau în trecătorile singuratice de munte, îmi 
dădeam seama, după privirile scurte pe care le arunca în jur şi 
după felul în care cerceta cu atenţie fiecare chip care trecea 
pe lângă noi, că era ferm convins de faptul că, oriunde am 
merge, nu puteam scăpa de pericolul care ne urmărea. 

Imi amintesc că odată, după ce am traversat Pasul 
Gemmi şi mergeam de-a lungul malului melancolicului 
Daubensee, o bucată mare de stâncă, dislocată din creasta 
aflată în dreapta noastră, s-a rostogolit cu zgomot în lacul din 


spatele nostru, Holmes a fugit într-o clipă sus pe creasta şi, 
stând pe o culme înaltă, şi-a lungit gâtul în toate direcţiile. 
Degeaba l-a asigurat ghidul nostru ca, în acel loc, căderile de 
pietre erau un lucru obişnuit în timpul primăverii. Holmes n-a 
zis nimic, dar mi-a zâmbit, cu aerul unui om care îşi vede 
îndeplinite aşteptările. 

Cu toate astea, în ciuda faptului că veghea mereu, nu 
era niciodată deprimat. Dimpotrivă, nu-mi amintesc să-l fi 
văzut vreodată într-o stare atât de exuberantă. Repeta 
neîncetat faptul că şi-ar încheia bucuros cariera dacă ar fi 
sigur că societatea ar fi eliberată de existenţa profesorului 
Moriarty. 

— Cred, Watson, că aş merge până acolo încât să spun 
că nu am trăit pe de-a întregul în zadar, replică el. Dacă ar fi 
să-mi închei cariera în seara asta, aş putea-o încă trece în 
revistă cu calm. Aerul Londrei e mai dulce datorită mie. În cele 
peste o mie de cazuri ale mele nu cred să-mi fi folosit 
vreodată capacităţile de partea cealaltă a legii. În ultima 
vreme, am fost tentat să cercetez mai degrabă problemele 
furnizate de natură decât cele superficiale pentru care e 
responsabilă starea artificială a societăţii noastre. Memoriile 
tale se vor sfârşi, Watson, în ziua în care îmi voi încununa 
cariera capturându-l sau eliminându-l pe cel mai periculos şi 
capabil criminal din Europa. 

Voi fi scurt şi totuşi exact în puţinul care mi-a mai 
rămas de spus. Nu este un subiect asupra căruia aş insista cu 
plăcere; cu toate astea, sunt conştient că am datoria de a nu 
omite niciun detaliu. 

Pe 3 mai am ajuns în micul sat Meiringen, unde ne-am 
cazat la hotelul Englischer Hof, ţinut pe atunci de Peter Steiler 
senior. Gazda noastră era un om inteligent şi vorbea o 
engleza excelentă, întrucât fusese chelner timp de trei ani la 
hotelul „Grosvenor” din Londra. La sfatul lui, în după- amiaza 
zilei de 4 mai, eu şi Holmes am pornit amândoi cu intenţia de 
a traversa dealurile şi de a petrece noaptea la cătunul din 
Rosenlaui. Dar aveam instrucţiuni stricte să nu trecem sub 
nicio formă pe lângă cascada Reichenbach, aflată la 
jumătatea drumului în sus pe deal, fără să facem un mic ocol 
ca s-o vedem. 

Este într-adevăr un loc înspăimântător. Torentul, umflat 


de zăpada care se topeşte, se prăbuşeşte într-un abis uriaş, 
din care stropii se ridică precum un fum dintr-o casă în flăcări. 
Puţul în care se aruncă râul este o prăpastie imensă, străjuită 
de stânci strălucitoare şi negre ca smoala, îngustându-se într- 
o groapă spumegândă, de o adâncime incalculabilă, care 
mărgineşte şi apoi împinge înainte şuvoiul peste buza sa 
colţuroasă. Torentul de apă verzuie care se rostogoleşte 
mereu cu zgomot în jos şi perdeaua groasă şi sclipitoare de 
stropi care ţâşnesc întruna în sus pot zăpăci un om cu vârtejul 
şi zarva lor neîncetată. Am stat pe margine şi ne-am uitat în 
jos la felul cum strălucea apa care se spărgea mult sub noi de 
stâncile negre, ascultând ţipătul pe jumătate uman care 
venea ca un bubuit din abis, împreună cu stropii de apă. 

Pe jumătate în jurul cascadei, poteca e croită astfel 
încât să ai o privelişte mai bună, dar drumul se termină brusc, 
iar călătorul trebuie să se întoarcă pe unde a venit. Ne 
pregăteam să ne întoarcem, când am văzut un băiat elveţian 
alergând pe poteca, ţinând în mână o scrisoare. Avea antetul 
hotelului pe care tocmai îl părăsisem şi proprietarul mi-o 
adresase mie. Se părea că, la câteva minute după plecarea 
noastră, sosise o doamna din Anglia, bolnavă de tuberculoza 
în ultimul stadiu. Femeia îşi petrecuse iarna la Davos Platz, iar 
acum se ducea să-şi întâlnească prietenii la Lucerne, când o 
apucase deodată o hemoragie puternică. Se credea că nu va 
mai trăi decât câteva ore, dar ar fi o mare consolare pentru ea 
dacă ar putea fi consultată de un medic englez şi dacă aş 
avea amabilitatea să mă întorc etc. Bunul Steiler m-a asigurat 
într-un post-scriptum că el însuşi va privi acceptul meu ca pe 
o imensa favoare, întrucât doamna refuzase categoric să fie 
consultată de un medic elveţian, iar el simţea că avea o mare 
responsabilitate faţă de ea. 

Rugămintea nu putea fi ignorată. 

Era imposibil să refuzi cererea unei compatrioate care 
era pe moarte într-o ţară străină. Şi totuşi, îmi era greu să-l 
părăsesc pe Holmes, în cele din urmă, am căzut de acord ca el 
să-l ia pe băiatul elveţian ca ghid şi însoțitor, în timp ce eu 
urma să mă întorc la Meiringen. Prietenul meu mi-a spus că va 
mai sta puţin timp la cascadă, apoi va traversa încet dealurile 
spre Rosenlaui, unde urma să-l regăsesc seara. În clipa în care 
m-am întors să plec, l-am văzut pe Holmes, cu spatele sprijinit 


de o stâncă şi cu braţele încrucişate, uitându-se în jos la 
şuvoiul de ape. Era pentru ultima dată când îmi mai era dat să 
îl văd... 

Când aproape terminasem de coborât, m-am uitat 
înapoi. Din acea poziţie, era imposibil să văd cascada, dar 
puteam vedea drumul şerpuit care trece peste culmea 
dealului şi care duce la ea. Imi amintesc că, de-a lungul 
acestui drum, un om mergea foarte grăbit. 

li puteam desluşi silueta întunecată conturându-se clar 
pe verdele din spatele lui. M-am uitat la el şi la felul energic în 
care mergea, dar mi-a ieşit din minte în timp ce mă grăbeam 
să-mi îndeplinesc sarcina. 

Se poate să fi. trecut puţin mai mult de o oră până am 
ajuns la Meiringen. Bătrânul Steiler stătea pe veranda 
hotelului său. 

— Ei bine, am zis apropiindu-mă în grabă, sper că nu se 
simte mai rău? 

S-a uitat la mine cu o expresie mirată, iar în clipa în 
care l-am văzut ridicându-şi sprâncenele, am simţit cum inima 
mi se face grea ca plumbul. 

— Nu aţi scris dumneavoastră asta?, am zis scoțând 
scrisoarea din buzunar. Nu există nicio englezoaică bolnavă în 
hotel? 

— Desigur că nu!, striga el. Dar scrisoarea are antetul 
hotelului! Aha, trebuie să fi fost scrisă de acel englez înalt, 
care a venit după ce aţi plecat dumneavoastră. A spus... 

Insă eu nu am mai stat să aştept nicio altă explicaţie 
de-a proprietarului. Furnicat de spaimă, alergam deja pe 
drumul satului, îndreptându-mă spre poteca pe care tocmai o 
coborâsem, îmi luase o oră ca să cobor. Cu toate eforturile 
mele, mai trecură două ore până să ajung iar la cascada 
Reichenbach. Acolo am văzut bastonul de munte al lui Holmes 
sprijinindu-se încă de stânca lângă care îmi lăsasem prietenul. 
Dar de el nu era nici urmă, iar eu am strigat în zadar. Singurul 
răspuns pe care l-am primit a fost ecoul răsunător al vocii 
mele, care se răsfrângea de stâncile din jur. 

Vederea acelui baston m-a înfrigurat şi m-a scârbit. 
Deci, Holmes nu se dusese la Rosenlaui. Rămăsese pe poteca 
aceea lată de nouăzeci de centimetri, cu pereţi de stâncă pe 
de o parte şi prăpastie pe de alta, până când duşmanul lui îl 


ajunsese din urmă. Tânărul elveţian dispăruse şi el. Fusese 
probabil plătit de Moriarty şi îi lăsase pe cei doi bărbaţi 
singuri. Şi apoi ce se întâmplase? Cine putea să-mi spună ce 
se întâmplase după aceea? 

Am stat o clipă să mă reculeg, căci eram ameţit de 
oroarea situaţiei. Apoi, am început să mă gândesc la metodele 
lui Holmes şi să încerc să mă folosesc de ele ca să reconstitui 
această tragedie. Era, din nefericire, un lucru mult prea uşor. 
In timpul conversaţiei noastre, nu ajunsesem la capătul 
potecii, iar bastonul marca locul unde stătuse Holmes. Solul 
negricios se păstrează mereu atât de moale de la stropii 
neîncetaţi de apă, încât şi o pasăre ar lăsa urme. Două şiruri 
de paşi se vedeau clar la capătul celălalt al potecii, amândouă 
îndepărtându-se de mine. Niciunul din şiruri nu se întorcea 
însă înapoi. La câţiva yarzi de capătul drumului, solul era tot 
numai o baltă de noroi, iar ramurile şi ferigile care 
împodobeau marginea prăpastiei erau rupte şi murdărite. M- 
am întins pe burtă şi am scrutat prăpastia cu privirea, 
împroşcat de stropii din jurul meu. Se întunecase de când 
plecasem, iar acum nu mai puteam să văd decât din loc în loc 
sclipirea apei pe pereţii negri şi strălucirea şuvoiului care se 
spărgea de stânci, departe în adâncuri, la capătul puţului. Am 
strigat, însă nu mi-a ajuns la urechi decât acelaşi țipăt pe 
jumătate uman al cascadei. 

Dar mi-a fost destinat să am totuşi un cuvânt de adio 
din partea prietenului şi camaradului meu. Am spus că 
bastonul lui de munte fusese lăsat sprijinit de o stâncă ieşită 
în afară, pe potecă. Ceva care strălucea pe acest bolovan mi- 
a atras atenţia şi, punând mâna, am descoperit că era 
tabachera de argint pe care Holmes obişnuia s-o poarte cu el. 
Când am luat-o, un pătrat mic de hârtie aflat sub ea căzu pe 
jos. Despăturindu-l, am văzut că erau trei pagini rupte din 
carnetul lui şi adresate mie. După cum îi stătea în fire, 
indicaţiile erau la fel de precise, iar scrisul la fel de ferm şi 
lizibil ca şi când foile ar fi fost scrise la biroul lui: 


Dragul meu Watson, 

Scriu aceste rânduri prin bunăvoința domnului 
Moriarty, care mă aşteaptă să lămurim o dată pentru 
totdeauna acele chestiuni dintre noi. Mi-a făcut un rezumat 


al metodelor prin care a scăpat de poliția britanică şi s-a 
ținut la curent cu mişcările noastre. Ele îmi confirmă cu 
siguranță părerea foarte bună pe care mi-o formasem 
despre capacitățile sale, îmi face plăcere să cred că voi 
putea să scap societatea de orice alte efecte ale prezenței 
lui, deşi mă tem că acest lucru va fi plătit cu un preț care îi 
va îndurera pe prietenii mei şi în special pe tine, dragul meu 
Watson. Dar ţi-am explicat deja că, oricum, cariera mea 
ajunsese la final şi nicio altă încheiere n-ar putea fi mai 
potrivită pentru mine ca aceasta. Într-adevăr, dacă îmi 
permiti să-ți fac o mărturisire completă, eram destul de 
sigur că scrisoarea din Meiringen era falsă şi te-am lăsat să 
pleci într-acolo convins fiind că ceva de genul acesta se va 
întâmpla după aceea, Spune-i inspectorului Patterson că 
documentele de care are nevoie pentru a condamna banda 
sunt în sertarul cu litera M, băgate într-un plic albastru, pe 
care scrie „Moriarty înainte de a părăsi Anglia, am dat 
instrucțiuni cu privire la proprietatea mea şi i le-am înmânat 
fratelui meu, Mycroft. Te rog, salut-o din partea mea pe 
doamna Watson şi crede-mă, dragă prietene, când îti spun 
că sunt 
Foarte sincer al tău, 
Sherlock Holmes 


Câteva cuvinte sunt de-ajuns pentru a relata puţinul 
care a mai rămas. Examinările făcute de experţi nu prea lasă 
loc de îndoială că lupta personală dintre cei doi bărbaţi s-a 
terminat, cum de altfel nici nu se putea termina într-o astfel 
de situaţie, cu ei prăbuşindu-se în prăpastie, încleştaţi unul în 
braţele altuia. Orice încercare de a recupera corpurile era 
absolut zadarnică şi acolo, în adâncul acelui cazan îngrozitor 
de vârtejuri spumegânde de apă, vor zăcea pentru totdeauna 
cel mai periculos criminal şi cel mai mare apărător al legii din 
generaţia lor. Tânărul elveţian nu a mai fost găsit niciodată, 
dar nu poate exista nicio îndoială că el era unul dintre agenţii 
aflaţi în serviciul lui Moriarty. În ceea ce priveşte banda, 
publicul îşi va aminti mereu cum dovezile adunate de Holmes 
le-a demascat organizaţia şi cât de greu atârna asupra lor 
mâna celui mort. Despre înspăimântătorul lor şef au ieşit 
puţine detalii la suprafaţă în timpul procesului, iar dacă acum 


am fost obligat să fac o relatare clară a carierei sale, este din 
pricina acelor neînţelepţi susţinători care au încercat să-i 
apere memoria atacându-l pe cel pe care eu îl voi considera 
întotdeauna drept cel mai bun şi mai înţelept om din câţi am 
cunoscut vreodată. 

